
CAPITOLUL] 


Cam la jumătatea drumului dintre Cîmpina și Bănești, 
linia dealurilor subcarpatice se îndoaie de mijloc pe neașteptate. 
Cîmpia pornește chiar de la picioarele lor și se tot duce, rar vălu- 
rită, pînă la Dunăre. Scăpate de chingile aspre ale stîncilor, apele 
Prahovei nu mai saltă jucăușe în cîntec de copilă zglobie, ci se 
domolesc spre maturitate și schimbă verighete de cununie cu șesul. 
Copilăria Prahovei moare acolo, lîngă arcul de cerc al înălțimilor, 
iar drumul ei, parcă mai înţelept, mai blind, se continuă molcom 
odată cu demnitatea vîrstei. 

Pe ultima curmătură a dealurilor era cîndva un castel 
frumos. Zidurile lui roșcate, acoperite la vreme de vară cu iederă 
multă ca într-o îmbrăţișare, făceau trup comun cu malul drept 
al Prahovei. Din turnurile ascuţite asemenea turlelor de biserici, 
străjile vedeau în zilele senine pînă dincolo de cocheta așezare a 
Tirgșorului. 

Cîmpia blajină, acoperită ici-colo cu pîlcuri de pădure, 
dar și cu holde mari, aducea castelanilor bucate peste măsura 
hambarelor. Caii, pe jumătate sălbatici, hălăduiau prin păduri 
pînă aproape de Codrul Vlăsiei, aflat hăt departe, pe la Snagov. 
Nimeni nu le știa numărul, chiar dacă unii erau însemnați cu fie- 
rul roșu. Turme de oi urcau către munți în sunet plăcut de talăngi, 
înconjurate de cîini ciobănești cît viţeii. Pe marginile Prahovei, la 
deal, peste Cîmpina și Telega, prunii, merii, gutuii, perii și nucii se 
întreceau în roade, fără să ţină seama de puterile crengilor, astfel 
că oamenii făceau adesea proptele în jurul nechibzuiţilor pomi. 
Prisăcile, așezate în livezi, mirozna de fîn sau de otavă, florile de 

pe coaste ori din văi, bizîitul calm al albinelor, aminteau despre 
bogata binecuvintare a lui Dumnezeu. 

Pe dealurile din stînga, ce se călătoreau fără întrerupere 
pînă dincolo de Valea Călugărească și chiar mai departe, viile cu 
fustele lor mari, înfoiate, lungi pînă la pămînt, se alintau desfrînate 
în bătaia vîntului de toamnă, arătîndu-și sînii verzui-aurii. 

Oamenii satelor de pe înălțimi sau din cîmpie mai purtau 
și alte nume, după locul în care își aveau așezarea. Binecuvîn- 
tat între ei era neamul Brezenilor, ciobani din tată în fiu, mari 
la trup, cu fețele roșii pline de sănătate. Băneștii și Floreștii, fii 
ai cîmpiei, nu arătau cine știe ce voinici. Aveau obrajii închiși la 
culoare, bătuţi de soarele mult. Acestora le mersese vestea des- 
pre agerimea în lupte. Pe dealuri, acolo unde hotarele dintre vii 
și păduri, dintre livezi și finețe erau greu de împărțit cu dreptate, 
trăiau Cepturenii. Oamenii umblaţi prin lume spuneau că fetele 
Cepturenilor nu au egal în frumuseţe. Adesea zăboveau pe acolo 
tineri călători, crai înrăiți în dulce și creștinească aplecare spre 
dragoste, bărbaţi copţi la minte și la trup, cu gînduri de pocăință 
pentru păcate vechi, uncheși roși de tăriile timpului, ca încălță- 
rile purtate peste măsură. Puţini dintre ei părăseau zona aceea a 
dealurilor. După o vreme, de obicei scurtă, craii se cumințeau pe la 
case noi, pocăiţii încasau scatoalce de cîte ori călcau pe de lături, 
iar uncheșii năuci de atîta frumuseţe își lepădau virstele. Nunţile 
Tar țineau mai puţin de o săptămînă. Butoaiele mari cu vin sau 
cu ţuică se goleau prin hărnicia găleţilor. Nimeni nu umbla după 
măsuri mici. Cîntece vesele coborau pînă la cîmpie. 

Stăpîn peste aceste locuri era comitele Staicu, un tînăr 
școlit pe la universităţile de la Florența, Genova și Veneţia, fratele 
mai mic al măriei-sale Mircea, domnul Ţării Românești. Castelanul 
împlinise douăzeci și șase de ani și părea sorocit a fi un cavaler 
cu care prahovenii să-și afle multe prilejuri de mîndrie. Înalt ca 
și cei din neamul Brezenilor, se deosebea de aceștia prin zvelteţea 
trupului. Faţa sa prelungă, cu linii aspre, ochii cenușii, scînteietori 
și părul cîrlionțat ca o cunună, îi dădeau un aer plăcut. Margareta, 

soția tinărului castelan, era fiica lui Petru Mușat, domnul Moldo- 
vei. Pe lingă frumuseţe și grație, Margareta moștenise de la acesta 
părul blond, prins în coc greu, și fața alb-roză ca petala mărului 
înflorit proaspăt. Nunta lor se petrecuse cu doi ani înainte, dar nu 
era o căsătorie din dragoste, ci una la îndemnul noului domn al 
Ţării Românești. Cei doi soţi se vedeau rar. Staicu lipsea cu lunile 
de la castel și nimeni nu știa pe unde hoinărește. Zvonurile despre 
nefericita căsătorie circulau în șoaptă, iar gurile rele dădeau știri 
sigure că tînărul se încurcase cu o muiere de prin alte părți. Cît 
despre Margareta, mulți ar fi fost în stare să jure că are o dragoste 
tăinuită. 


S 


Într-o seară din mai a anului 1388, un piîlc de călăreți 
trecu în goană prin satul Ciuliniţa, străbătu cîmpia de-a latul și 
se afundă în Codrul Vlăsiei. Conducătorul pîlcului cunoștea bine 
locurile, fiindcă își purta oamenii fără sminteală pe cărări întune- 
coase, unde lumina lunii rar izbutea să pătrundă. O jumătate de 
ceas mai tîrziu, în fața călăreţilor apăru un lac frumos, ale cărui 
ape străluceau ca arama lustruită. De-a lungul malului înalt, aco- 
perit cu vegetaţie bogată, un drum larg, bine întreținut, ducea către 
vechile ziduri ale mînăstirii Snagovului. Mîndra așezare biseri- 
cească avea pe vremea aceea două părți separate între ele. Una pe 
mal, înconjurată de ziduri puternice, la adăpostul cărora se aflau 
chiliile călugărilor, o capelă din lemn de stejar, magazii, hambare, 
pivnițe, clădirea în care locuia egumenul Lazăr, săli de scrimă și 
două curți mari, îndulcite cu puzderie de flori. A doua așezare, 
legată de prima doar prin bărcile ascunse lîngă zidul ce cobora în 
apa limpede, adîncă, era ceva mai departe, pe o insulă din mijlocul 
imensului lac. Mulţi localnici și străini treceau cu bărcile către 
insulă spre a-și afla popas de meditaţie sau rugăciuni. Bogăția 
odoarelor mînăstirii ar fi putut atrage lăcomia unora. Dar pașnicii 
călugări, mulți la număr, îi priveau pe credincioși cu blindeţe, cu 

zîmbete îngăduitoare, chiar dacă uneori mîinile lor aspre umblau 
pe furiș sub rasele lungi pînă la pămînt, ce ascundeau arme nu 
tocmai de lepădat. 

Călărețul din fruntea piîlcului descălecă lingă poarta 
ferecată la vreme de noapte. Undeva, prin împrejurimi, răsunau 
plăcute și liniștite bătăi de toacă. Pentru un neștiutor, semnalele 
ar fi însemnat prilej de rugăciune. Puţini știau că ceva pîndari 
aflaţi în foișoare bine ascunse de ochiul trecătorului observau din 
vreme apropierea unor străini. 

Pe muchia zidului se ivi un bărbat cu rasă călugărească 
şi coif de oștean. În mîinile lui grăsuţe apăruse nu o cruce ori niște 
mătănii, așa cum s-ar fi cuvenit, ci un arc încordat gata să sloboadă 
săgeata. 

„Drace! socoti oaspetele. Aici în loc de sfîntă binecuvîn- 
tare poţi să te alegi cu o săgeată care să te schilodească sau chiar 
mai rău. Cuviosul de colo te trimite în lumea drepţilor cât baţi din 
palme și nu știu dacă mai ai vreme să te lepezi de greutatea păcate- 
lor. Bătăile de toacă au început de cum am intrat în Codrul Vlăsiei. 
Apoi, ele s-au repetat de-a lungul drumului. De fiecare dată, două- 
zeci și două de bătăi. Adică atiția câți sîntem. Asta înseamnă că de 
peste o jumătate de ceas au aflat călugării despre intrarea noastră 
în pădure și ne cunosc numărul. Multe s-au schimbat pe aici!” 

— Ce dorești, fiule? întrebă cel de pe zid cu asprime. 

— Să-l văd pe sfinția-sa, egumenul Lazăr. 

— La asemenea ceas? Șăguiești pesemne. Înțeleptul 
Solomon astfel grăiește în a șasea epistolă către burgunzi: „Ho, 
fraților, că doar nu dau turcii!” 

— O fi, răspunse drumețul. Din păcate vremea nu ne 
îngăduie. Venim de departe. 

— Hm!O să mă aleg cu ceva mustrări. Pe cine să anunţ 
egumenului? 

— Pe cavalerul Negrea. Sfinția-ta nu ești părintele Sima? 

— Așa se pare. 

— Păi, ar trebui să mă recunoști. 

— Nu, fiule. La vreme de noapte nu-l recunosc nici pe 
tata. Am vederea proastă, iar auzul mă ajută slab. Cît despre memo- 
rie, să nu mai vorbim. Aşteaptă să trimit vorbă! Însă pînă atunci, 
adunați armele voastre grămadă și depărtaţi-vă de ele! Că tot înțe- 
leptul Solomon zice în a opta epistolă către tătari... 

Se opri o clipă să scornească ceva frumos, fiindcă n-avea 
habar de învățăturile sfinte. Ba mai mult: adormea pios la fiecare 
slujbă, iar știința cititului îi lipsea cu totul, chiar dacă egumenul 
făcuse mari sforțări în această privință. Apoi se lumină cu un zîm- 
bet și zise din virful buzelor țuguiate: 

— Că tot înțeleptul Solomon spune clar în a paișpea epis- 
tolă către tătari: „De veniți cumva cu gînduri rele, ați încurcat-o 
cum vă văd și mă vedeţi”. 

Trecu un sfert de ceas. Porțile mari scîrțiiră ușor. Călăreţii 
intrară într-o curte largă, străjuită de pomi. O seamă de călugări cu 
spade grele în mîini sau cu arcuri încordate îi înconjură grabnic. 
Lumina lunii, puternică, se lipea ca o mîngiiere pe ziduri, pe bos- 
chete și prin cele mai tainice unghere. Aleea pietruită care ducea 
către frumoasa locuinţă a egumenului părea poleită cu un strat 
de aur. În aer stăruia adînca tihnă a unei nopţi calme, ușor asprite 
de răceala din apropierea apei. Călugărul Sima, un bărbat scurt, 
plinuţ, ager în mișcări, veni lîngă Negrea și grăi cu blindeţe: 

— Pace ţie, fiule! A trecut un an de la ultima noastră 
întîlnire. Atunci ai fost pe aici împreună cu Sofronie, starețul de 
la Cozia. Dacă nu te recunoșteam, dormeai în pădure pînă la ziuă. 
Vremurile sînt aspre, iar cine nu ia seama în jurul său cade une- 
ori în primejdie, vorba proorocului Pilat din Pont. Cine dintre voi 
dorește să meargă la egumen? 

— Noi patru. 

Sima își roti privirile către cei arătați de mîna lui Negrea. 
Primul era înalt, cu pălăria trasă mult pe frunte, înfășurat într-o 
pelerină ce-i ascundea fața. Al doilea arăta mult mai scund, chiar 
firav, cu chipul dulce, tineresc. Al treilea, îmbrăcat în straie cam 
ponosite, nu prea mare la trup, moale în mișcări, părea să fie un 

slujitor de rînd. Sprincenele lui groase, părul negru despărțit în 
cărare și un mic semn de tăietură pe obraz reținură o clipă aten- 
ţia lui Sima. 

Îngîndurat, conduse oaspeţii pe alee, prin coridoarele slab 
luminate, spre odaia de primire unde Lazăr, abia sculat din dul- 
ceața primului somn, aștepta mirat de o astfel de vizită nocturnă. 
Tînăr, poate sub treizeci de ani, egumenul mînăstirii Snagovului se 
număra printre marii prelați ai Ţării Românești. În rang bisericesc 
îl întreceau vreo cîțiva, dar puterea lui era însemnată. Mitropolitul 
Antim de la Argeșţinea sfat cu el în toate problemele mai deosebite. 

La apariţia celor patru oaspeţi, egumenul, îmbrăcat sim- 
plu, într-o rasă fără podoabe, le ieși înainte și îi pofti să se așeze 
după voie. Doi călugări tineri, sfioși, umblau iute de-a lungul unei 
mese și așezau gustări. Cînd totul fu isprăvit după rînduială, egu- 
menul le făcu un semn și ei ieșiră cu plecăciuni adînci. Doar Sima 
rămase nehotărît în prag. 

— Poftește, sfinția-ta! îl îndemnă Lazăr. lar domnii- 
le-voastre, cătă către oaspeţi, să nu vă sfiiți a vorbi de față cu el. 
minăstirea Snagovului nu are taine pentru Sima. Cine sînteţi? 

Cavalerul cel înalt își lepădă pălăria și pelerina. Lazăr 
tresări. Sima, om stăpinit în alte împrejurări, scăpă o exclamațţie 
de adîncă mirare. 

— Fir-aș al nai... 

Dar încruntarea egumenului îl făcu să se corecteze la 
timp. 

— Fir-aș al sfinților părinți! Măria-sa Ivanco... Ivanco... 
regele Dobrogii și al Varnei, fiul marelui Dobrotici... 

— Nu, sfinția-ta! îl întrerupse musafirul cu asprime. 
Ivanco îmi zic prietenii mei bulgarii. Numele meu este Ioan, fiul 
seniorului de fericită memorie Dobrotă. După moștenirea rămasă 
de la tatăl meu sînt despot. Numai bizantinii și genovezii mă 
numesc rege în actele lor. 

— E o mare cinste pentru noi, interveni Lazăr. lar surpriza 

a fost adîncă, fiindcă legăturile noastre s-au pierdut odată cu tre- 
cerea anilor. Stau retras și știu puţine din cîte se petrec dincolo 
de porțile mînăstirii. Dar și turcii vă numesc rege. 

— Da, și ei, chiar acum cînd vin peste noi. După lupta de 
la Polenik, unde nu le-am dat ajutorul cerut de sultanul Murad, 
turcii mă socot, într-o scrisoare către genovezi, ca fost rege. Adică: 
„Loan, qui Varnae cum regione finitima Dobritze vocata regulus 
erat”. Acum ei vin să-și îndeplinească proorocirea făcută anul tre- 
cut, dar nu numai asta îi mînă, ci și bogăţiile Dobrogii. 

Glasul despotului avea în el nuanţe de asprime ce se 
potriveau cu întreaga lui înfățișare. Egumenul slujise la curtea lui 
Dobrotă cu mulţi ani în urmă. Atunci petrecuse ceasuri încîntă- 
toare alături de prințul Ioan. Hălăduiseră amîndoi prin pădurile 
Dobrogii în goană după vinat sau în plimbări lungi, pline de far- 
mecul locurilor. Pe vremea aceea, chipul viitorului despot strălucea 
de gingașă tinerețe. Acum, barba lui scurtă, ţepoasă, cu vîrfurile 
întoarse, lipite de un obraz rece, uscat, bătut de timp și de briza 
mării, fruntea mai boltită decît pe vremuri și două cute adînci în 
colțurile gurii îi dădeau alt aer. 

„Puțin i-a rămas din vechea înfățișare, gîndi Lazăr. Aspri- 
mea vieţii, care a devenit atît de nesigură la marginea Balcanilor, 
i-a alungat tinerețea.” 

Tăcerea se prelungise peste cît se cuvenea. Egumenul 
ridică braţul și făcu un semn de binecuvîntare asupra înaltului 
oaspete. loan dori să-i răspundă printr-un zimbet cald, prietenos, 
dar numai buzele îl ascultară. 

— Poate ar fi bine să vă odihniţi, măria-ta, propuse Lazăr, 
în a cărui voce răzbi o nuanţă mai înaltă, oarecum nefirească. 

Regele prinsese nuanţa ca pe un strigăt îndepărtat al 
vechii lor prietenii. Abia în clipa aceea ochii lui se tulburară ușor, 
iar asprimea privirilor se șterse și lăsă loc unui licăr ce porni către 
inima egumenului ca o solie. Atît fusese de ajuns între ei pentru 
a-și regăsi, peste ani, vechile simțăminte. 

— Sîntem grăbiţi, își reveni regele. Nu avem timp de 
odihnă. Pe ea o recunoști? 

Zicînd acestea, întinse braţul spre cavalerul cel tînăr, cu 
trupul firav și fața dulce ca de prunc. 

— Nu, nu o cunosc, măria-ta. Cu toate că... după frumosul 
păr auriu... Să fie oare prințesa Irina, sora voastră? 

— Da, nu te-ai înșelat. Cînd ai părăsit cetatea Caliacra, 
Irina avea patru-cinci ani. Acum are aproape șaisprezece. 

— E o mare cinste pentru noi, repetă egumenul. 

— Ah, nu! îl întrerupse oaspetele. N-am venit în semn 
de prietenie, deși am fi dorit-o. Acum trei săptămîni am aflat că 
sultanul Murad își trimite oștile asupra Dobrogii. În fruntea lor 
se află marele vizir Ali-pașa, fiul lui Hairedim. 

— Poate că sînt zvonuri. Nu cred că turcii se încumetă 
azi atît de sus. Numai după cucerirea Balcanilor ar putea să o facă. 
Iar asta cere timp. Cine v-a dat știrea? 

— Nufărul Alb. 

Egumenul își reținu o tresărire. 

— Îl cunoaşteţi? 

— Nu. Cred că nimeni nu-l cunoaște, zimbi Ioan. Veștile 
lui cad parcă din cer. În urmă cu trei săptămîni călătoream de la 
Varna spre Caliacra. Într-o pădure întinsă pe dealuri și prin ripe, o 
săgeată a căzut înaintea calului meu. Prinsă de săgeată era o scri- 
soare adresată nouă. Prin ea ne vestea că vom fi atacați de turci în 
cel mult o lună. Că vor lovi întîi Varna, apoi Dobrogea. Zadarnic 
au răscolit oamenii mei pădurea în căutarea arcașului. 

— Să fie o glumă? 

— Nufărul Alb nu glumește. Anul trecut, cînd turcii se 
îndreptau spre sîrbi și bosnieci, Nufărul ne-a trimis știri despre 
numărul călăreților lui Murad. Prin el am aflat cîtă oaste au turcii 
la Niș, la Sofia și la Adrianopole. Cred că are legături mari printre 
oamenii lui Murad. Numai astfel poate să cunoască atitea lucruri. 

— Nufărul Alb, murmură egumenul. El i-a anunțat 
pe Lazăr al Serbiei și pe Tvartko al Bosniei că vin turcii peste ei. 

Datorită Nufărului, sârbii și bosniecii au avut vreme să se pregă- 
tească și să cîștige lupta de la Polenik. 

— Vara trecută, interveni cavalerul Negrea, o mică oaste 
de achingii s-a încumetat pînă în regiunea Oreahova-Vraţa cu sco- 
puri de pradă. Nufărul l-a înștiințat din timp pe țarul Strațimir de 
la Vidin și astfel peste o mie de robi creștini au scăpat din mîinile 
turcilor. 

— Așa este, aprobă Ioan al Dobrogii. Numele Nufărului 
Alb este cinstit în Balcani și chiar mai departe, la genovezi, la vene- 
țieni, la unguri și la poloni. Dar și la turci. Sultanul Murad a pus 
preţ pe viața lui trei mii de ducați de aur. De două ori a fost ucis 
Nufărul anul trecut. De două ori s-au plătit cei trei mii de ducați, 
și totuși Nufărul Alb trăiește. Cine știe ce nenorociţi au căzut sub 
securea călăului de la Adrianopole. Totdeauna se găsesc ticăloși 
gata să vindă pe careva pentru un pumn de aur. Dar nu despre 
asta am venit să discutăm. Iscoadele mele au adeverit știrile date 
de Nufăr. Treizeci și cinci de mii de achingii, adică numai călăreți, 
urcă prin trecătorile Munţilor Balcani. În drumul lor ard satele cu 
vilvătăi pină la cer. O seamă de bulgari și-au părăsit vetrele lor cu 
ce-au putut lua şi fug spre cetatea Vidinului. Însă acolo e o foa- 
mete mare și aud că bîntuie ciuma. De teama ciumii, turcii nu vor 
ataca cetatea lui Strațimir, ci orașul nostru Varna, apoi Dobrogea. 
După cum se mișcă, în zece zile ne vom ciocni cu ei. În caz că vom 
pierde, e bine să ne luăm unele măsuri. Am adus cu noi zestrea 
Irinei care se ridică la optzeci de mii de ducați. De fapt, în afară 
de pămînt, mori, cîteva corăbii și două mine de cupru, aceasta e 
întreaga noastră avere. 

— Poate că era bine să aduceți și tezaurul Dobrogii. 

— Nu, sfinția-ta! Tezaurul nu poate părăsi pămîntul 
țării sale. Ar însemna să nu credem în viitorul ei. E o datină veche 
păstrată de noi și de părinţii părinţilor noștri. Am avut grijă să-l 
îngropăm. Doar doi oameni cunosc locul nou al tezaurului: eu și 
vechiul nostru slujitor, cavalerul Toma. 

Egumenul cătă spre cel îmbrăcat în haine ponosite, 
mirîndu-se de ținuta acestuia. Apoi își aminti că-l văzuse ade- 
sea la curtea lui Dobrotă și totdeauna lipsit de eleganța cuvenită 
slujbei sale. 

— De va fi să pier, continuă loan, sora noastră va veni 
aici, pentru a nu cădea în robia turcilor. Zestrea ei rămîne la voi. 
Cred că nicăieri nu va fi în mai mare siguranță decit la Snagov. 
Noi ne vom întoarce, dar nu înainte de a-i face o vizită comitelui 
Staicu, pe care îl vom ruga să-i fie Irinei frate și părinte. 

— Mi-e teamă că faceţi un drum în zadar, grăi Lazăr. 
Din cîte știu, comitele Staicu lipsește de la castel. El s-a aplecat 
spre cele sfinte și caută împăcare cu Dumnezeu pe la schiturile 
din munți, iar uneori, chiar pe la Cozia. Adică mă înșel. Doamna 
Margareta, soţia lui, vă va primi cu plăcere. Prinţesa Irina ar putea 
să rămînă de pe acum la castel. 

— Ah, nu! vorbi pentru prima oară în noaptea aceea sora 
lui loan. Locul meu e pe pămîntul Dobrogii, alături de fratele nos- 
tru. Drumul acesta l-am făcut numai la porunca sa. Oare mi se 
cuvine mie mai mult decît altor fete? Nu-i firesc oare să înfruntăm 
primejdia împreună? 

Din cauza mâîniei sau a emoţiei o roșeaţă puternică îi 
cuprinsese umerii obrajilor, iar ochii săi aruncau văpăi ca dia- 
mantul șlefuit cu migală. 

„Frumoasă și mîndră la fire”, gîndi egumenul. 

Ioan al Dobrogii nu luă în seamă cuvintele ei și conti- 
nuă calm: 

— Ne pare rău că nu-l întîlnim pe comite. Purtăm cu el o 
bogată corespondenţă. Anul trecut ne-a promis un ajutor de două 
sute de călăreți prahoveni în cazul unui atac turcesc. 

— Dar Măria-sa Mircea? 

— O mie de călăreți au plecat ieri de la Argeș spre 
Caliacra. 

— Deci v-aţi întîlnit cu domnul Ţării Românești? 

— Nu. 

— Atunci, poate că i-ați trimis o solie. 

— Solie i-am trimis prin cavalerii Toma și Negrea. Dar 
cînd au ajuns ei, cei o mie de călăreți tocmai ieșeau prin poarta 
de miazăzi a cetății Argeșului. 

— Curios, murmură egumenul. Înseamnă că cineva a 
tratat pentru voi, măria-ta. 

— Așa este. Domnul Ţării Românești a primit o scrisoare 
de la Nufărul Alb. 

— Iar Nufărul? 

— Da, zîmbi loan. Se pare că Nufărul e prezent peste tot 
și-i ajută pe creștini în dauna turcilor. 

Un ceas mai tîrziu, cînd zestrea Irinei fu așezată în tainițe 
sigure, înaltul oaspete își luă rămas bun de la vechiul său prieten. 

— Să vă păziți viaţa, măria-ta! grăi Lazăr. 

— Viaţa mea nu are însemnătate, ci numai libertatea 
Dobrogii, care trebuie să fie veșnică. 

— Îi puteţi oare bate pe turci? 

— Sper. Am zece mii de oșteni. Alături de ei vor lupta 
cei o mie de călăreţi ai Ţării Românești și patru sute de lăncieri 
genovezi. Însă turcii sînt puternici. La ei arta militară se învaţă în 
școli, iar oșteanul știe ce are de făcut pe cîmpul de luptă. Cîndva, 
strămoșii noștri, romanii, au supus toate popoarele dimprejur. 
Puterea lor ședea în învățarea artei militare, în disciplina de fier 
și în faptul că după război oșteanul nu părăsea armata, ci rămînea 
în continuare sub arme pentru a-și desăvîrși măiestria. Ei bine, 
un astfel de oștean călit greu poate fi învins pe cîmpul de luptă. 
Asta fac turcii azi și sînt singurii care o înțeleg. Ba, mai mult: ei 
își completează oștile cu cei mai voinici fii de creștini. După ce îi 
trec la religia lui Allah, îi formează de mici ca buni oșteni. Popoa- 
rele Europei vor simţi curînd puterea turcilor. Poate că mai tirziu 
turcii se vor îmbuiba și vor slăbi disciplina de fier sau învățătura 
în arta militară, fiindcă orice lucru are un început și un sfirșit. Dar 
asemenea timpuri nu vom apuca noi. 

— Poate, încuviință Lazăr. Nu mă pricep la astfel de 
lucruri. Țarii bulgarilor Șișman și Strațimir vă dau ajutoare? 

— Straţimir a trimis două mii de arcași la Varna. 

— Domnul cu voi, măria-ta! 

Douăzeci și doi de călăreţi tăiară Codrul Vlăsiei către 
nord. Cînd lăsară în urmă așezarea Tirgșorului, zorile se îngînau 
cu întunericul. Întâi timide, apoi în cumpănă, iar ceva mai târziu 
triumfătoare și limpezi. Cerul sticlos, curat, ușor aprins către răsă- 
rit, prevestea o zi frumoasă. Departe, pe Prahova, la deal, munţii 
dormeau vătuiți în ceaţă. 


VA 


La castelul comitelui Staicu se schimbau străjile. Din rîul 
răcoros, chiar după apariția soarelui, se ridicau aburi care învă- 
luiau malurile. Cei douăzeci și doi de călăreți trecură cu zgomot 
pe podul de lemn bine rostuit peste apele Prahovei. Străjile din 
turnuri dădură semnal de trimbiță, astfel că vreo treizeci-patru- 
zeci de arcași ieșiră lingă porțile mari. Cunoscut la castel, Negrea 
descălecă primul, schimbă cîteva cuvinte cu un Brezean voinic, iar 
la un semnal al acestuia o seamă de slujitori se grăbiră să prindă 
caii oaspeţilor. Dincolo de poartă se întindea un parc imens cu 
frumoase brazde de flori, cu boschete și copaci bătrîni. O alee largă, 
îngrijit pietruită, împodobită ici-colo cu bănci risipite la umbră 
sau în plin soare, ducea pînă aproape de un peron acoperit cu 
boltă. Construită în formă de evantai, cu un corp central retras și 
două aripi laterale ușor aduse înainte, mîndra clădire semăna cu o 
pasăre uriașă, gata să-și ia zborul. Terasele mari, bogat ornamentate, 
arcadele fără cusur, poziția zecilor de ferestre care primeau în plin 
lumina soarelui, frumoasele scări interioare arătau priceperea și 
rafinamentul meșterilor locali. 

Spre surprinderea înalților oaspeţi, comitele Staicu dim- 
preună cu doamna Margareta le ieșiră în întimpinare, urmaţi de 


12 


CAVALERII ORDINULUI BASARAB 





o mică suită. Un sfert de ceas mai tîrziu, loan al Dobrogii, Irina, 
Toma și Negrea ședeau în taină cu gazdele. 

— După spusele egumenului de la Snagov, nu credeam 
să vă întîlnim, grăi loan. 

— Cu o zi înainte, așa s-ar fi întîmplat, zîmbi Staicu. 

— Înseamnă că ne suride norocul. Unele ameninţări 
grave ne fac să venim aici cu cereri. Turcii se mișcă prin pasurile 
Balcanilor asupra noastră. 

— Turcii? murmură comitele uimit. Dacă nu mi-ar spu- 
ne-o despotul Dobrogii, mi-ar fi greu să cred. Din cîte știm, sultanul 
Murad are unele necazuri cu răscoalele din Asia Mică. Anatolia a 
fost cuprinsă de răzmeriță. Așa stînd lucrurile, e de mirare. Cine 
v-a dat asemenea știri? 

— Nufărul Alb. 

Staicu făcu un gest de lehamite, apoi spuse oarecum 
înveselit: 

— Sînt aproape doi ani de cînd aud mereu despre Nufărul 
Alb. Orice faptă măreaţă întîmplată în Balcani sau aiurea e pusă 
în seama lui. Nu vi se pare, măria-ta, că totul cam sună a legendă? 
Putem pune temei pe spusele misterioase ale unei fantome? Sau 
pe spusele unui ins căruia nimeni nu i-a văzut fața? Eu cred că 
Nufărul Alb există numai în închipuirea oamenilor. Poate că une- 
ori se găsesc voinici ce-și iau acest nume, însă ei sfirșesc prost, fie 
sub securea călăului, fie într-o luptă oarecare. Că am dreptate în 
această privință, nu mai încape îndoială. Amintiți-vă de cele două 
execuții petrecute acum un an la Adrianopole. De două ori a fost 
ucis Nufărul alb. Iar dacă azi apare un altul, asta vine tocmai în 
sprijinul celor spuse de noi. 

— Poate să fie așa, încuviinţă Ioan al Dobrogii îngîndurat, 
însă un lucru e sigur: iscoadele mele au întărit vestea dată de Nufăr. 

— Atunci se schimbă multe, grăi Staicu, vădit îngrijorat. 

— Întocmai. De va cădea Dobrogea, nici vouă nu vă va 
fi ușor. Turcii năzuiesc mai mult sus de Dunăre. 

— Știu, măria-ta, ripostă comitele cu răceală. Dar aceste 
vorbe se cuvine să i le spuneți domnului Țării Românești. 

Oaspetele zimbi, iar fața lui căpătă pentru o clipă un 
aer tineresc. 

— 1 le-am spus prin solii noștri. De la Argeș am primit 
o mie de călăreți. 

— Strașnic! se lumină Staicu. De la noi vor veni două 
sute. Sint oșteni aflaţi în slujba și leafa noastră, deci nu veți avea 
cheltuieli. Vor fi gata de drum în două zile. 

— M-ar fi bucurat să plec odată cu ei. Adică azi. 

— Și pe noi, dar ne împiedică două lucruri: întâi, oștenii 
aceștia, chiar dacă lucrează în slujba noastră, nu pot ieși dintre 
hotare fără încuviințarea domnului Ţării Românești. Fiindcă și noi 
și ei sîntem slujitori ai țării și ai măriei-sale Mircea. Cîţiva călăreți 
vor porni îndată spre Argeș pentru a căpăta învoirea fratelui nostru. 
La noapte vor fi îndărăt. A doua pricină de întârziere stă în faptul 
că avem nevoie de un comandant al arcașilor. Cavalerul Bogdan, 
aflat în slujba noastră, lipsește de la castel. E plecat la Brașov și 
nu cred să sosească înainte de mîine în zori. 

— Credeam că veţi veni voi în fruntea arcașilor. 

— Noi? se miră Staicu. Nu, măria-ta. E multă vreme de 
cînd am schimbat spada cu aplecarea spre cele cucernice. 

La ultimele cuvinte ale comitelui, ochii doamnei Marga- 
reta se aprinseseră într-un fulger scurt de mînie. Dar el se stinse 
la fel de iute și neobservat. Apoi, cuvintele ei blajine, aproape sfi- 
oasă, îl lămuriră pe loan al Dobrogii, care nu remarcă nici o notă 
de miînie. Doar Staicu înţelese unde bate ea și se prefăcu a primi 
totul ca pe o adîncă grijă a soției sale. 

— Măria-ta, spuse Margareta, învăluindu-și soțul într-o 
privire caldă, ce ar fi convins pe oricine de dragostea frumoasă din- 
tre ei. Stăpinul și soțul nostru nu-i făcut pentru meseria armelor. 
În schimb, are alte haruri. Se spune că ar fi unul dintre cei mai 
învățați oameni ai neamului. Știe să grăiască în limba italienilor, 
în cea a sîrbilor și bulgarilor, în turcă, greacă și latinească. Acum 

învață limba ungurilor. Numai marea sa modestie l-a oprit să vă 
spună că scrie despre tot ce se petrece azi în lume. Oamenii au 
nevoie nu numai de luptători, ci și de învățați. Apoi, starea sănă- 
tății sale ne îngrijorează. În urmă cu doi ani, cînd s-a făcut nunta 
noastră, comitele, deși nu iubește arta călăriei, a încălecat pe un 
armăsar prea focos, iar căzătura din șa i-a făcut mult rău. 

Staicu încuviinţă cele spuse de soţie printr-un gest hazliu, 
chiar dacă mînia îi coloră obrajii ușor. Simţise în vorbele mește- 
șugit alese întregul ei dispreţ. 

— Măria-ta! reuși el să zimbească. Aș crede că doamna 
Margareta exagerează puţin, din marea ei grijă pentru noi. 

— Sînteți un soț fericit, murmură înaltul oaspete, con- 
vins de afirmaţia sa. 

Mulțumită că lovise bine, fără ca cei prezenţi să bănuiască 
ceva, Margareta se aplecă veselă în faţa lui loan. Apoi, însoțită de 
Irina, porni spre interiorul castelului. Străbătură coridoare largi, 
în care soarele abia de mai zimbea cu blindeţe, printre draperiile 
grele, și intrară curînd într-o cameră micuță, cochetă, ce părea ca 
un prunc în imensa clădire. Ochiul ager al Irinei cuprinse întreaga 
odaie dintr-o privire scurtă, dar suficientă. 

— Și noi avem bogății, se entuziasmează ea, însă o cameră 
numai în albastru încă nu am văzut. Covorul frumos, în tonuri vii, 
draperiile, zugrăveala pereților, așternutul și chiar îmbrăcămintea 
voastră, totul în albastru. Zău, e uimitor de plăcut! 

— Ne atrage această culoare, zimbi gazda. Cîţi ani aveți? 

— Aproape șaisprezece. 

— Cu trei ani mai mică decît mine. 

Se cercetară fără sfială, bucuroase că au înainte cîteva 
ceasuri de taină, fără prezența apăsătoare a bărbaţilor. 

— De va fi rău în Dobrogea, vă vom primi aici, ca pe o 
soră dulce. De fapt, sîntem neamuri. Regretatul Dan, fratele mai 
mare al soțului nostru și al măriei-sale Mircea, v-a fost naș. 

— Așa este, aprobă Irina. 


15 


Capitolul 1 





Tinăra gazdă deschise fereastra. Surisul Prahovei 
pătrunse în cameră ca o melodie domoală, calmă. La fel de înalte 
și la fel de blonde, se rezemară pe pervaz și priviră cursul cumpă- 
nit, maiestuos, al riului. 

— O, cât sînteți de fericită! spuse Irina. 

— Fericită? tresări gazda. 

— Fără tăgadă, doamnă. Trăiţi într-un ţinut în care liniș- 
tea vă înconjoară cu toată blindeţea ei. Sînteţi frumoasă și aveţi 
un soț iubitor și chipeș ca un arhanghel, iar grijile că veţi pierde 
această liniște nu vă împresoară. 

Margareta își ascunse tulburarea sub un hohot de ris. 
Un rîs cristalin, curat ca al pruncului fără necazuri. 

Cumătrul Cotae a fost unul dintre străluciții conchis- 
tadori care au descălecat în Cimpia Birsei, pe la sfîrșitul veacului al 
paisprezecelea. Descălecat e un fel de a spune, fiindcă venise acolo 
nu pe un roib frumos, ci apostolește. Dar, spre deosebire de iluștrii 
săi înaintași în arta pedestră, sosise într-o goană strașnică, minat 
din spate de cîţiva călăreţi ce-i cătau urmele nu dintr-o pornire de 
dragoste. Explicaţia acelei cavalcade stă în faptul că jupinul Cotae 
avea multă aplecare spre simţirea gingașă. Îl impresiona profund 
un cârîit de găină la miez de noapte sau dulcele viers înaripat al 
godacului trezit din somn. Înmărmurit de admiraţie, zăbovea ade- 
sea lingă cine știe ce coteţ străin și dirija concertul cu pricepere 
de fin cunoscător. Încîntarea lui era atît de adîncă, încât rar se 
mulțumea numai cu înălțătoarele reprezentații lirice. De obicei 
lua și interpreţii cu el, astfel că ajungea uneori în situaţii grele, din 
care ieșea mulțumitor doar prin agerimea picioarelor sale nea- 
semuit de lungi. Gospodarii păgubiţi și autorităţile timpului nu 
înțelegeau firea unui estet. Ba, mai mult: îl hărțuiau, pe cât le sta 
în putinţă, iar Cotae, veșnic grăbit, pribegea mereu prin ţinuturi 
noi și chiar prin țări megieșe. Așa stînd lucrurile, n-ar fi de mirare 
dacă sprintenul călător s-a numărat cumva printre cei care au pus 
bazele turismului internaţional. Din vechile hrisoave rezultă că 
era înalt, deșirat, cu fața lungă de un cot, cu ochii neastimpăraţi 
și vicleni, posesor al unor urechi falnice, dar nu suficient de lungi 
pentru o frumoasă asemănare cu un anumit trăpaș mult lăudat 
în Biblie și în alte cărți sfinte. 

În prima sîmbătă din mai a anului 1388, Cotae împlini 
douăzeci și opt de primăveri fără să știe sau să-l preocupe astfel 
de eveniment ce trebuia cinstit după datină. Gîndurile lui păreau 
cu totul altele. Nu era flămînd. În fond, mîncase chiar binișor cu 
vreo două-trei zile înainte. Iar chelălăiturile stomacului său cam 
lacom îl plictiseau peste măsură și îl lipseau de plăcerile unei 
dimineți pline de poezie. 

Cu o asemenea stare sufletească părăsi culcușul vremel- 
nic de frunze de pe Dealul Timpei și porni să coboare printre copaci 
către zidurile cetății Brașovului. După cîțiva pași, se opri brusc. 

— Pe cele șapte vaci slabe! exclamă el. Parcă stăruie în 
aer un miros de plăcinte osîndite în unsoare multă, rumenite și 
fragede, tocmai bune să-l pună la caznele iadului pe un bărbat 
cuprins de cusururile cumpătării. Stomacul meu le-a dibăcit îna- 
intea nasului, dovedindu-se cu haruri mai alese. Dacă nu-l umflu 
azi cît un cimpoi înseamnă că sînt ultimul nătărău din neamul 
Cotae. E drept că n-am „sunători”, că mă înham la o treabă grea... 

Nu-și duse discursul pînă la capăt, fiindcă dintre copaci 
apăru un bărbat vrednic a fi privit cu tot interesul. Un ins mărunt, 
adus de spate, cu umerii prea largi pentru statura sa, cu ochii albi- 
cioși, spălăciți, și braţele groase cît niște coapse de asin. Zimbetul 
omului poate că era un semn de bunăvoință sau doar o strim- 
bătură provenită de la ceva dureri de dinţi. Mărunţelul nu dădu 
cuvenita bineţe, așa cum se obișnuiește de veacuri, ci întrebă din 
pură curiozitate: 

— Cumetre, n-ai cumva o coajă de pîine? 

La aceste cuvinte, Cotae ridică o sprinceană și chibzui 
îndelung. După întrebare, era limpede că omul se trăgea dintr-o 
viță înstărită ca și a sa. 

— N-am, răspunse măreț, cu obișnuitele ifose ale stirpei 
sale. Să mor dacă am! În neamul Cotae chestiile astea... 

— Cotae ai zis? îl întrerupse mărunţelul. Frumos nume! 
E drept că Gogoașă sună mai dulce, fiindcă așa mă cheamă, dar 
asta nu-i pricină de supărare. 

Tăcură și se prețuiră din priviri fără sfială. Straiele lor 
din pănură groasă lucrată la piuă, croite de meșteri care doriseră 
poate a depăși moda timpului, i-ar fi dat de gîndit chiar trecă- 
torului cu ochiul mai puţin ager. Pe Cotae arătau neîngăduit de 
scurte, în vreme ce ale mărunțelului se dovedeau cam prea pe corp 
și plesnite pe la încheieturi. Doar la cizme asemănarea dintre ei 
era fără sminteală. Tălpile respingeau căputele cu silă vădită — sau 
invers. Fiecare dintre ele își dorea pesemne libertate în mișcări. 
Altă explicaţie ar fi fost greu de găsit. Numai cîteva sfori de cînepă 
făceau legătură vremelnică între părțile împricinate. Totuși, către 
virf, încălțările își dezveliseră cuiele de lemn ca niște dinţi mari, 
iar căscăturile parcă aduceau prilej de veselie. 

— Cotae ai zis? reluă discuția cumătrul Gogoașă. Știi că 
s-ar putea să avem unele vechi legături de prietenie? Tata a pomenit 
cîndva despre un Cotae Chioru. Cred că o fi un strămoș de-al tău. 

— Și ce-i cu asta? se încruntă lunganul, socotind că 
mărunţelul îl cam ia peste picior. 

— Nimic. Doar atît că jupînul Cotae Chioru era bun pri- 
eten cu Gogoașă cel Flămînd, cunoscut judecător la drumul mare. 

— Zăwm 

— Să dea boala-n mine dacă te mint! Asta fără să mai 
pomenesc despre Cotae cel Bubos și Gogoașă Păduchiosu, care au 
murit în doi pari alăturați. 

— 0! 

— Te miri degeaba, fiindcă nu e totul. 

— Nu e totul? 

— Nu, cumetre. Cotae cel Pricăjit l-a privegheat pe stră- 
bunul nostru Gogoașă cel Flămînd și a avut bunătatea să-i ungă 
fringhia cu grăsime, fiindcă nu se găsea să... 

— Magnific! strigă Cotae entuziasmat de-a binelea. 

— Chiar așa! aprobă Gogoașă. N-am înţeles cuvîntu, ceea 
ce dovedește că ești un om umblat prin lume și cu mare știință. 

— Ce-i drept e drept, recunoscu lunganul plăcut impre- 
sionat. Nici eu nu-i dibăcesc rosturile, însă l-am auzit la cavalerii 

subțiri cînd dau ochii peste cap și se minunează, așa că o avea 
tilcu' său. 

Coborîră împreună, fiecare cu gîndurile lui. Gogoașă o 
cam luase „pe arătură” în privinţa vechilor Cotae. Totdeauna făcea 
așa cînd dorea să lege o prietenie. Nu auzise despre strămoșii lun- 
ganului. Ba mai mult: nici nu-i trecuse prin minte că ar exista un 
nume atît de aiurit. Știa în schimb că orice creștin se simte onorat 
dacă îi lauzi neamurile. 

Ziua abia începuse și era cald. Primăvara se pornise neru- 
șinată și dulce, cu soare mult care parcă striga printre copaci, cu 
iarba crescută peste limita hotărită de buna rînduială. Pe culmile 
munților, ceața cu fustele-n cap gonea înspăimâîntată de zimțţii 
soarelui. Peste cîmpie se ridica o spuzeală subțire ca în toiul verii. 

Între zidurile Brașovului şi mica aşezare a Dirstelor, o 
mare de oameni se foia fără odihnă, printre care și vite, printre 
tarabe și mărfuri de-a valma, cu larmă și răcnete mari, ca la un 
asediu. Era zi de tirg. 

Cei doi cumetri intrară acolo fără grabă. Trecură pe lingă 
tarabe cu piei de miel, cu lină, opinci, pănură, hamuri, sape sau 
măciuci frumos ghintuite. Nu rămaseră pironiți nici lingă negus- 
torii de mărunțișuri ci, atrași de mirosul plăcut, poposiră lingă 
plăcintarul ocazional, care abia prididea să-și mulțumească ono- 
rata clientelă. Mai sprinten, Cotae se înfipse ca un burghiu printre 
numeroșii mușterii, întinse mîna cât o lopată alături de alte două- 
zeci și strigă aspru: 

— Hei, jupine, dă-mi odată plăcinta aia și restu'! 

Luat prin surprindere, dar nu destul de nătărău, vînză- 
torul cam nesigur de afirmația acestuia mirii ca dulăul pe lanţ. 

— Restu'”? Care rest? Ia-ţi plăcinta și întinde-o? Am mai 
văzut eu d-ăștia ca tine. 

Înţelept, știind că aţa nu ţine cînd o întinzi prea tare, 
Cotae nu stărui. leși din mulțime folosind coatele ca niște pumnale 
ascuţite, reveni lingă ortacul său, rupse jumătate din plăcintă, iar 
peste o clipă fălcile lor puternice clămpăniră scurt, o singură dată. 

Neobișnuit să cumpere fără bani, Gogoașă îl privi cu 
admirație pe Cotae, apoi scotoci prin buzunarele mari ale suma- 
nului și scoase o pungă prăpădită de vreme, soioasă, gata a-și da 
duhul la prima întrebuințare. Cu ea în palmă, călcă măreț către 
taraba unuia cu pîine proaspătă. 

— Cumetre! îi zise vinzătorului. Îmi dai o pîine pentru 
punga asta frumoasă? 

— Nu. 

Dar Gogoașă, originar de prin părțile Ampoiului, unde 
se zicea că oamenii sînt renumiţi în sfinta lor încăpăținare, stărui, 
ca și cînd i-ar fi făcut un mare hatâr. 

— Ai zis nu? Şăguiești, pesemne, sau îţi lipsește harul 
cugetului adînc. Asta e din piele de sobol. Sobolu totdeauna aduce 
noroc. Nu-i place să stea goală. Cum o pui la brîu, te pricopsești 
din senin. 

— Te cred, zise ironic vînzătorul. D-aia o vinzi, să-i feri- 
cești și pe alții. Păstrează-ți punga, bă neică! E păcat să dai așa 
noroc, mai ales că după înfățișare ai mare nevoie de el. Hai, ia o 
bucată de piine și zi să fie pomană! 

Ceva mai încolo, o precupeață mustăcioasă, cu sînii bogaţi 
ca niște lubeniţe, cam prea pîrguită pentru privirile ei focoase, îl 
îndemnă pe Cotae. 

— Ia un curcan gata ciupelit, slăbănogule! 

— L-aș lua bucuros dimpreună cu stăpîna, rise lunganul. 

— Păi ce să fac eu cu tine, măi ăsta? De muncă nu ești 
bun. Arăţi ca găina prinsă între lemne și uitată acolo o lună. 

— Fiindcă mă trag din viță subțire, mustăci Cotae. 

— Se vede după țoale, hohoti precupeaţa. Și după față. Ar 
fi acolo un semn care mă pune pe gînduri. Cînd ai mîncat ultima 
oară? 

— Ei, să nu o luăm chiar așa! De mîncat mănînc aproape 
zilnic. De săturat mă satur mai rar. 

— Vezi că am dreptate? Dintr-o ochire te-am cumpărat. 

Pe mine nu mă păcălește nimeni. Cum pun ochii pe unul, știu cîte 
parale îi face pielea. Nu ești de pe aici? 

— Nu. D-aia te-aș ruga să-mi spui: cum îi zice muntelui 
din spatele matale? Aș vrea să merg în partea aia. 

Îndatoritoare, precupeaţa se întoarse unduindu-și șoldu- 
rile mari ca două ugere alăturate, dar cînd vru să-i dea explicaţiile 
de cuviinţă, căscă gura a strașnică mirare. 

— Sfintă Fecioară! exclamă îngrijorată. Parcă a intrat în 
pămînt. Curcanii sînt toți. Găini aveam opt. Acum sînt doar șapte... 
hei, oameni buni... pungașu... pramatia!... 

Toate ar fi mers bine dacă cei doi nu s-ar fi oprit la fin- 
tîna din marginea tirgului. O femeie și cîțiva bărbați veniră îndată 
după ei, dornici de apă proaspătă. 

— Parcă l-am mai văzut pe lunganu' de colo, îi șopti 
femeia unuia de alături. Ei, drăcie! Să mă bată sfintu de n-o fi 
ăla care i-a luat găina mătușii Anica! O ţine sub aripa sumanului. 

Omul, cam moleșit de căldură, cu gîndurile aiurea la 
cumpărăturile făcute, întrebă distrat: 

— Pe tușa Anica? 

Apoi înţelese, iar cîteva clipe mai tirziu, Cotae ședea 
cuminte cu fruntea în țărină, sub genunchiul bărbaţilor. Atrași de 
larmă, ceva oșteni din gărzile Brașovului sosiră în goană. În astfel 
de prilejuri, destul de dese prin tîrguri și iarmaroace, judecata era 
simplă și se făcea pe loc. 

— Treizeci de lovituri de bici pe spinarea goală! porunci 
conducătorul oștenilor. Să vadă oamenii că păstrăm buna rîndu- 
ială. Iar de va ieși cu bine de sub asprimea pedepsei, îl ducem la 
închisoarea cetăţii. 

Cotae își lepădă sumanul și cămașa, le pături frumos, îl 
privi lung pe Gogoașă, apoi se întinse pe iarba măruntă, strivită 
de încălțările trecătorilor. Însă — mirare! La prima lovitură de bici, 
care lăsă dungă roșie, adincă, osînditul în loc să urle de durere, 
începu să stihuiască. 

Urca un crai semeţ către Posada, 
Cu mii de cavaleri alături, 

Dar ciți ieșiră dintre stînci, 
Călări sau pe brinci? 


La cea de-a șasea lovitură, cînd primii stropi de sînge 
apărură ici colo, Gogoașă sări ca ars. 

— Luminate gărzi ale Brașovului! strigă. Eu am luat 
găina, nu el. 

Oștenii riseră ca la o glumă reușită. Cotae ridică fruntea 
mirat, cătă spre grăsun cu un licăr de veselie, după care grăi aspru: 
— Daţi-i înainte! Omu ăsta vorbește în dodii. 

Se găsi însă cineva în mulțime cu totul de altă părere. 

— Era cu lunganul. Zău! Să mă trăsnească dacă nu era 
cu el! 

Zadarnic interveni precupeața miloasă. Mustăciosul 
comandant al gărzilor nu șezu la tocmeală, ci hotări scurt: 

— Ăstuia, cincisprezece lovituri! 

Cum Gogoașă nu se grăbea să-și lepede sumanul și 
cămașa, oștenii prinseră să-l dezbrace cu sîrg. 

— Așa, așa, fraților! bombăni grăsunul, înciudat de rezul- 
tatul mărturisirii făcute. Ajutaţi-mă să nu duc singur nerozia pînă 
la capăt. Cunosc unul mai nătărău ca mine, dar ăla n-are nici o 
vină, fiindcă așa s-a născut. Eu sînt deștept foc. Dacă m-ar vedea 
ampoienii cît sînt de deștept, s-ar îngălbeni de mîndrie și m-ar 
pocni în moalele capului a binecuvintare. 

Tîrgoveţii nu-l luară în seamă pe Gogoașă. Făcuseră cerc 
mare în jurul lunganului, minunîndu-se de dirzenia sa. O bună 
parte dintre ei știau că puţini rămîn teferi dincolo de douăzeci de 
bice. Oare va rezista el pînă la capăt? Adesea, biciuiții cu inima 
slabă piereau cam după a douăzecea lovitură. Puţini dintre ei îndu- 
rau osînda fără strigăte de durere. Astfel de bărbaţi erau priviți 
întotdeauna cu simpatie, indiferent de învinuirea ce li se aducea. 

Oamenii știau să prețuiască dirzenia. Dar unul pus pe stihuiri sub 
asemenea urgie nu se mai văzuse prin acele părți. 

Alături de privitori zăbovi un călăreț cu fața nici de ţinc 
gata să strige: „mamă!”, nici de bărbat în puterea firii, chiar dacă 
statura lui aducea a zdrahon bine legat. Să fi avut, poate, cel mult 
douăzeci de ani. Chipul său prelung, sprîncenele frumos arcuite 
ca la femei, nasul ușor coroiat, umerii obrajilor colțuroși, părul 
blond cum e colilia bătută de soarele mult și ochii cînd albaștri, 
cînd verzui, formau laolaltă un tot plin de farmec. Straiele de pe el, 
din postav fin de Colonia sau de Ypres, cunoscuseră cîndva o stare 
mai bună. Cizmele scurte, cam roase, ca și pălăria decolorată, nu-i 
aduceau o notă de eleganţă. Pînă și armele lui, adică arcul, tolba 
cu săgeți, cuțitul de la brîu și spada, arătau folosință îndelungată. 

Auzind stihuirile lui Cotae, cavalerul își îndemnă calul, 
sparse cercul privitorilor și strigă: 

— Opriţi! Cine-i conducătorul gărzilor? 

— Eu, se încumetă mustăciosul. Ce dorești? 

— Vreau să-l răscumpăr pe cel osîndit. Legile pămîntului 
îmi dau acest drept. 

— Adevărat! recunoscu omul. Banii aduc mai mult 
folos cetăţii decît loviturile de bici. Pe care dintre cei doi doriți 
să-l răscumpărați? 

— Pe cel cu stihuirile. 

— Aha, lunganul! Cît oferiţi? 

— Doi ducați. 

— De aur sau de argint? 

— De aur. 

— În cazul acesta, omul e al vostru. 

Cotae se ridică pentru a doua oară și-l cercetă atent pe 
tînăr, iar cuvintele sale stîrniră uimire. 

— Am ajuns oare atît de rău încît să intru rob? Să fiu 
robul unui ţinc? Daţi-i înainte, domnilor! 

Departe de a pune la inimă cele auzite, călărețul i se 
adresă fără urmă de reproș: 

— N-am spus că te vreau rob. Mi-a plăcut cum stihuiești. 
Asta e. Plătesc și ești liber. 

— Așa mai merge, aprobă osînditul. Cît despre aur, să-ți 
iei nădejdea că ţi-l întorc, fiindcă n-am de unde să-l iau. 

După acele cuvinte, în care nu apăruse nici un semn 
de mulțumire sau de recunoștință, porni să se ridice, dar ziua nu 
părea prea norocoasă pentru el. Alături de tînăr se ivi un al doilea 
călăreț, gros la trup ca trunchiul copacului bătrîn, roșcat la chip, 
cu barba scurtă, țepoasă. Aerul său mindru, calul de rasă bună, 
armele scumpe și îmbrăcămintea frumos croită îi dădeau o înfă- 
țișare falnică. 

— Domnule! i se adresă mustăciosului. Tînărul acesta a 
oferit doi ducați de aur pentru libertatea voinicului de colo? 

— Întocmai, răspunse oşteanul mirat. 

— Mda! Eu adaug încă trei pe deasupra dacă veţi con- 
tinua loviturile. 

Fu un moment de stupoare generală. Tîrgoveţii porniţi la 
început împotriva lui Cotae erau acum de partea lui, datorită băr- 
băţiei cu care suportase primele șase lovituri. Roșcovanul observă 
nemulțumirea de pe feţele celor din jur și își reținu un zîmbet. 

— Mi-au plăcut stihuirile ca și tînărului milostiv, con- 
tinuă el. Dar omul mă atrage mai mult. Pînă azi n-am văzut un 
osîndit care stihuiește sub asprimea loviturilor de bici. De ova ţine 
tot așa pînă la capăt, înseamnă că e dat naibii, iar eu mă oblig să-i 
dăruiesc cinci ducați peste ce vi se cuvine vouă. 

— Fir-ar să fie! rise mustăciosul. Nici că se poate mai 
bine. Chiar mă întrebam cît îl vor ţine curelele pe trăsnitul de colo. 
Fiindcă, la drept vorbind, pînă acum se pare că și-a cîștigat ceva 
admiraţie prin mulţime. Iar ăsta e mare lucru, dacă ne gîndim că 
găinarii sînt priviţi și tratați după cum merită. 

— Așa este. Totuși pedeapsa mi se pare prea aspră. 

— Numai la prima vedere, domnule. Dacă apuca să 
înfulece găina, se alegea doar cu cincisprezece bice. Restul pînă 
la treizeci sînt pentru prostie. 

— Hm! zimbi roșcovanul. După mutra lui ipocrită, n-aș 
zice că face casă bună cu prostia. Cred că a avut ghinion. 

— Poate, domnule, însă prin părţile astea și ghinionul 
se pedepsește la fel. Al doilea osîndit nu vă interesează? 

— Ba mă interesează chiar mai mult decît lunganul. 

— Ah, ah, nuvă înţeleg. Stihuitorul măcar e dîrz. Grăsu- 
nul s-a băgat în bucluc așa, din senin. D-aia cred că e prost făcut 
grămadă. Faptul că încasează cincisprezece bice îi ajută celuilalt 
ca ciomagul în mîna mortului. 

— Nu sînt de aceeași părere. Ajutorul are însemnătate 
mai mică. Gestul de prietenie precumpănește. 

— Da,nu mă gîndisem la asta, murmură oșteanul. Deci 
înţelegerea noastră rămîne în picioare? 

— Absolut. 

— Prea bine, cavalere! Hei, băieți, daţi-i înainte. 

— O clipă, domnilor! interveni tînărul blond. Mi se pare 
că am încheiat un târg. 

— Fără tăgadă, îl întrerupse oșteanul. Așa ar fi fost de 
nu s-ar fi licitat peste voi. Poate mai daţi ceva? 

— Nu, cei doi ducați reprezintă cam tot ce am. 

— Păcat! rise oșteanul. Ne pierdem vremea. Hei, băieţi! 

— Stai, omule, nu te pripi! grăi tînărul fără urmă de mînie 
în glas. Banii n-au avut chiar totdeauna ultimul cuvînt. Ar mai fi 
o cale. Dacă domnul acesta binevoiește să încrucișeze spada cu 
mine, m-aș simți onorat. 

În ochii cavalerului roșcovan apăru o sclipire șăgalnică. 

— Poate ţi s-a urît cu viața, observă oșteanul mirat de 
cele auzite. Nu ești de pe aici, tinere? 

— Nu. 

— D-aia te-ai pripit să-l provoci pe cavalerul acesta. Mai 
e încă timp să baţi în retragere. Ai văzut că poartă un semn pe 
miînecă? 

— Am văzut. 

— Şi ştii ce înseamnă? 

— Habar n-am. 

— Te cred, fiindcă altfel nu te-ai fi încumetat la aseme- 
nea propunere. O frunză de stejar frumos lucrată cu fir verde și 
galben înseamnă că purtătorul ei este cavaler al Ordinului Basa- 
rab. Ordinul a fost înființat acum doi ani de către măria-sa Mircea, 
domnul Ţării Românești. El poate fi acordat numai unor luptători 
cu mare faimă. Purtătorii frunzei de stejar sînt puţini. Socot că îi 
numeri pe degete. 

— Ei, la naiba! zîmbi roșcovanul. Tînărul acesta mi-a 
făcut o propunere care mă cinstește. A mă împotrivi înseamnă 
să-i aduc un afront. Primesc provocarea, iar cine va cîștiga capătă 
drepturi asupra osîndiților. 

Hotărît lucru, ziua promitea să fie plină de surprize. Mulţi 
tîrgoveți își lăsară treburile baltă, dornici să asiste la o întrecere 
cavalerească despre ale cărei urmări se cuvenea să discute mai 
târziu, în fața unor ulcele cu vin. Cercul privitorilor căpătă o arie 
mult peste ce era nevoie. Oamenii știau că în astfel de dispute e 
bine să nu stai prea aproape, fiindcă în focul asalturilor multe 
lovituri de spadă cad pe de lături. 

Cei doi cavaleri descălecară. Însoţitorii roșcovanului, 
vreo zece la număr, își găsiră loc în primele rinduri și îl priviră pe 
tînărul blond cu adîncă mirare. Curajul său, nebunia hotărîrii de 
a se bate cu un purtător al Ordinului Basarab meritau admiraţie, 
însă numai atât. Statura lui impunătoare nu putea dovedi nimic în 
privința măiestriei, fiindcă fața copilărească îi arăta virsta fragedă. 
Oi, la asemenea virstă arta scrimei greu ajunge cunoscută în toate 
tainele ei. Blondul veni la mijlocul cercului gata de luptă. O seamă 
de tirgoveți porniră să facă pariuri, dar puţini mizau pe mîna lui. 

— Numele meu e Bogdan, grăi roșcovanul. 

— De prin părţile Moldovei? 

— Numai după tată. Mama e din județul Jaleş. 

— Sînteţi oare vestitul Bogdan, cel care a cîștigat turni- 
rul de la Cracovia? 

— Vestit nu știu, domnule, răspunse roșcovanul cu 
modestie. Întrecerea de anul trecut a fost mai slabă decît altele. 
Puţini lăncieri cu renume au venit la Cracovia. Așa stînd lucrurile, 
meritul meu nu ar fi prea mare. Eraţi acolo? 

— Nu, despre strălucitele voastre isprăvi am aflat prin 
alte părți. 

— În cazul acesta, faptul că mi-aţi reţinut numele e o 
mare cinste pentru mine. 

— L-au reținut mulți, cavalere. Vorbele bune, ca și cele 
rele, ajung adesea pînă departe. 

— Așa este! Cum vă numiți? 

— Arad. 

— Frumos, dar acesta nu pare să fie un nume! 

— Îi găsiţi vreun cusur? se încruntă blondul. 

— O,nu mă gândeam la calitatea lui! rise Bogdan. Cum aș 
îndrăzni una ca asta? Aradul mi se pare că e un sat sau o cetate la 
marginea cîmpiei Zărandului. Vă mulțumesc, domnule, că mi-aţi 
dat prilejul să vă cunosc. Purtați cumva o cămașă de zale? 

— Nu. 

— Atunci se cuvine să o scot pe a mea, altfel aţi fi deza- 
vantajat. De cîte ori plec la drum folosesc această apărătoare sigură. 

Tirgoveţii cătară cu simpatie spre Bogdan. După felul 
în care își cinstea adversarul, se vedea limpede că are un suflet 
ales, plin de nobleţe. Un altul ar fi păstrat cămașa fără să-și facă 
probleme de conștiință. 

Ajutat de unul dintre oamenii săi, roșcovanul începu să 
se dezbrace. Bicepșii lui mari, croiți parcă din rădăcini noduroase, 
ieșiră la iveală și smulseră exclamații admirative printre specta- 
torii ocazionali. 

— Aveţi o spadă bună, observă Arad. Prin lucrătura mîne- 
rului îi recunosc pe meșterii care au făurit-o. Mi se pare că văd pe 
ea micuța gravură a fraților Livori din Veneţia. 

— Aţi ghicit, domnule, făcu roșcovanul plăcut surprins. 
Ochiul vostru e ager, iar priceperea mai presus de frageda vîrstă. 

— Nu-i mare lucru. Am trecut de cîteva ori prin atelie- 
rele fraților Livori. 

— Da? Aţi fost la Veneţia? 

— Numai în trecere, dar mi-am petrecut doi ani la uni- 
versitatea din Bologna. 

— Ce vorbiţi! se entuziasmă Bogdan. L-aţi cunoscut 
cumva pe bătrinul maestru Fabricius? 

— Mi-a fost dascăl. 

— Drace! Lumea nu-i prea mare. Și mie mi-a fost dascăl. 
Totuși nu v-am întîlnit acolo. Cîţi ani aveţi? 

— Aproape douăzeci. 

— la te uită! Chiar dacă sînteţi voinic, după față vă 
dădeam mai puţin. Scutierul meu îmi spune adesea: „Cei cu chip 
de prunc au și inima la fel”. Cîtă dreptate e în vorbele lui, cine știe? 
Veniți cumva de la Bologna? 

— Nu, nu de acolo. Din altă parte. 

„Hm! gîndi roșcovanul. Că nu se lasă tras de limbă nu-i 
un cusur, ci o calitate. Că își ascunde numele adevărat— nu e nici 
primul, nici ultimul. Că nu și-a retras provocarea cînd a aflat cîte 
ceva despre mine dovedește un suflet de viteaz. Îmi place tînărul 
acesta.” 

Apoi continuă: 

— Eu am împlinit douăzeci și șapte de ani. Adică sînt 
din altă generaţie de învățăcei. Așa se face că nu ne-am întîlnit la 
Bologna. Ah, la naiba! Mi se pare că armele noastre ne așteaptă. 
De nu voi fi atins prea adînc, sper să mai stăm de vorbă. 

Blondul fu adînc impresionat de această modestie. Chiar 
și tîrgoveții gustară cum se cuvine ultimele cuvinte rostite de el. 

Spadele salutară frumos, cu sclipiri în bătaia soarelui. 
Mai înalt și suplu, Arad arăta fragil lîngă voinicul său adversar. 
Totuși, de la primele schimburi de lovituri tîrgoveţii și oștenii înţe- 
leseră că va fi o luptă cum rar s-a văzut. Arad lucra metodic, fără 
pripeală, cu un început de zimbet în colțurile buzelor, parcă încîntat 
de dispută. Bogdan împletea măiestria cu forța. Lupta curat, în linie, 

poate cu o ușoară preferință pentru laterale sau pentru loviturile 
de sus în jos, cărora le imprima o tărie neobișnuită. Cînd cobora 
în contră, spada lui ar fi putut reteza un trunchi de copac tînăr. 

Cei doi cavaleri se opriră o clipă, iar tîrgoveţii intuiră că 
sosise momentul hotărîtor. Va birui oare forța lui Bogdan sau fine- 
țea tinărului? Spadele porniră lateral cam la înălțimea șoldurilor. 
Apoi urcară treptat către piept, iar șuierul subțire, prevestitor de 
mari primejdii, pierea în zăngănitul aspru al oţelului. De două ori 
lovi roșcovanul pieziș. De două ori sări Arad într-o parte, uimindu-i 
pe tîrgoveţi cu sprinteneala sa. Dacă una din aceste lovituri și-ar fi 
atins ținta, blondul și-ar fi putut lua rămas bun de la privitorii oca- 
zionali. Faţă de primele asalturi, acum lamele parcă se îmbrățișau 
sau curgeau una pe lingă alta cu precizie de milimetru. Știindu-și 
puterea, roșcovanul prinse un moment în care armele veniră încru- 
cișate mîner lingă miner și încercă să-și împingă adversarul, dar, 
mirare, nu reuși să-l clintească. 

— Ei, drăcie! spuse uimit. Nu credeam că ești atît de 
puternic. Parcă ai prins rădăcini în locul acesta. Cît despre... 

Nu-și isprăvise fraza, fiindcă se auzi un răcnet mînios, 
urmat de hohotele tirgoveților. Atrași de frumusețea luptei, oștenii 
îi uitaseră pe Cotae și Gogoașă. Sub privirile îngăduitoare ale cîtorva 
oameni, cei doi profitaseră din plin. Zadarnic alergaseră gărzile 
în dreapta și în stînga. Foștii osîndiți parcă intraseră în pămînt. 

— Domnule, rise Bogdan, mi se pare că ne batem pentru 
pielea ursului din pădure. 

— Așa cred și eu, zimbi Arad și își sprijini spada cu vîrful 
în iarbă. De fapt, poate că e mai bine așa. Numai lipsa unui slujitor 
bun m-a îndreptat la o luptă cu domnia-voastră. E drept că cei doi 
au mîinile cam lungi. 

— Ei, domnul meu, îl întrerupse Bogdan, cu o undă 
șăgalnică în glas, nu cred că ăsta e chiar cel mai mare păcat al 
oamenilor. Apoi, pramatiile acelea aveau și unele calități. Altfel 
nu mi-aș fi oprit privirile asupra lor. Dar, de vreme ce au luat-o la 

sănătoasa, nu mai are rost să vorbim. Aţi avea timp să ciocnim 
cîteva ulcele cu vin? 

— Din păcate, nu. Unele treburi grabnice mă opresc de 
la această plăcere. Sînt în drum spre Ţara Românească. 

— Și noi. Am făcut unele cumpărături la Brașov și tocmai 
ne întoarcem către casă. Dar nimic nu ne împiedică să călătorim 
împreună. Mergeţi cumva mai jos de Cimpina? 

— Da, la mînăstirea Snagovului. 

— Nu e prea departe. Noi ne vom opri la castelul comi- 
telui Staicu, unde am cinstea să fiu comandant al arcașilor. De 
la castel vă puteţi tăia drum prin cîmpie pînă la Codrul Vlăsiei. 
Cunoașteţi locurile? 

— Nu. 

— Atunci va fi mai greu și cred că-i mai nimerit să tre- 
ceţi prin Tîrgșor. 

Bogdan își îndemnă oamenii la drum, iar calul său veni 
aproape de cel al blondului. Mergeau în trap întins, dornici să intre 
în munţi, unde căldura nu stăruia cu puterile din cîmpie. La puţină 
vreme după ce atinseră valea Timișului, răcoarea îi cuprinse lin pe 
călători. Poteca nu prea largă, străjuită pe dreapta și pe stînga de 
arbori falnici, rar primea cîte o pată de soare. Cerul, văzut printre 
crengi, parcă devenise mai înalt. Aerul blînd al cîmpiei rămăsese 
undeva în urmă. Cel dintre munți, mai aspru, cu miroznă amăruie 
de brad, stăruia puternic, plin de vigoare. Tropotul cailor se furișa 
prin inima pădurilor și uneori se repeta în plăcute ecouri, care, în 
loc să tulbure liniștea de acolo, parcă o întărea. 

Cei doi tineri trecură în fruntea micului convoi și dis- 
cutau ca niște cunoștințe vechi. Urcușul către înălțimile aspre ale 
Predealului mai tăie ceva din elanul cailor. O parte dintre ei purtau 
poveri, astfel că oamenii fură nevoiţi să facă unele popasuri. La 
unul dintre aceste prilejuri de odihnă, auziră un zgomot în urma 
lor. Cum locurile erau bîntuite de lotri, însoțitorii roșcovanului 
pregătiră arcurile. 

Arad puse urechea la pămînt și rămase o vreme nemișcat. 

— Sînt doi călăreți, zîmbi el. Îndată vor ieși la vedere. 

— Doi, aprobă Bogdan privindu-l surprins, știind că 
puțini sînt cei ce ghicesc în pădure numărul cailor doar după 
zgomot de copite. 

Așa cum prevăzuse blondul, curînd își făcură apariția pe 
drumul îngust doi călăreţi care din obișnuinţă sau cine știe din ce 
cauză nu săltau în șei, cum era firesc, ci călăreau pe deșelate. Cel 
din față arăta mărunt, ușor adus de spate și lat în umeri. Al doilea, 
slăbănog, uscat, cu urechile mari ciulite iepurește și cu picioarele 
nefiresc de lungi. 

— Sfintă Filofteie! exclamă un arcaș. Ăștia sînt ăi doi 
osîndiți. Pe ei, fraților! 

— Lăsaţi-i! porunci roșcovanul, nu mai puțin uimit. 

Cîteva clipe mai tîrziu Cotae și Gogoașă descălecară 
sprinteni, întoarseră caii, îi atinseră cu ceva nuiele, iar animalele 
porniră la vale în goană, parcă fericite că au scăpat de astfel de 
călăreți. 

— Gloabe nu luăm niciodată, spuse lunganul în loc de 
salut. Astea au fost doar așa, cu împrumut, altfel nu reușeam să vă 
ajungem. Se descurcă ei. Calul, dacă nu-i chiar o mîrțoagă lipsită 
de harurile înțelepciunii, totdeauna știe să meargă acasă. 

— Și de ce aţi venit după noi? se interesă Bogdan, fără 
a-și ascunde surprinderea. 

Cotae, fiindcă spre el privea acesta, își potrivi cea mai 
mirată figură din cîte văzuse roșcovanul și vorbi cu multă seni- 
nătate în glas: 

— Vai, domnule! Dacă aţi luat-o așa, înseamnă că nu 
ne-ați așteptat să lămuriţi cu noi unele lucruri. Tînărul cavaler 
care vă însoțește îmi datorează un ducat de aur. 

— Adevărat? se întoarse Bogdan către Arad. 

— Ştiu eu? rise blondul nu mai puțin uimit. Să vedem 
pe ce se întemeiază spusele lui. 

— Pe dreptate, domnule, grăi Cotae. 

Aflat alături, Gogoașă întări cele spuse prin frumoase 
aplecări ale căpăținii. 

— Cînd mă aflam sub loviturile de bici, continuă lunega- 
nul, ați promis doi ducați de aur pentru eliberarea mea. La drept 
vorbind, mi s-a părut că plătiți cam peste măsură. Ticălosul de 
comandant al gărzilor ar fi putut să vă facă o reducere, avind în 
vedere că eu încasasem între timp șase lovituri de bici. Atunci 
mi-am pus în gînd să o iau din loc și să scad prețul răscumpărării 
pînă la jumătate. 

— Nu înţeleg. 

— Îndată, domnule. Îndată ajung la cele de cuviinţă. 
Văzindu-vă cît sînteți de milos, nu m-a răbdat inima să vă las 
păgubit și am întins-o dimpreună cu ortacul meu. Deci sînt liber 
cu prețul numai a unui ducat, care, dacă nu vă luaţi cuvintul îndă- 
răt, mi se cuvine. 

Auzind asemenea vorbe năstrușnice, Bogdan simți din- 
tr-o dată că nu mai are aer, apoi slobozi un hohot mare de rîs. „Drace, 
sînt nebuni! gîndi el. Nebuni de-a binelea. Adică nu! Lunganul are 
tupeu. În viaţa mea nu am văzut unul cu un tupeu ca al ăstuia! Și 
nu-i prost! Ba din contră: îi umblă mintea ca o morișcă”. 

— Nu, nu-mi iau cuvîntul îndărăt, răspunse blondul, 
privindu-l pe Cotae cu mult interes. Ar fi vorba despre cuvîntul 
dat comandantului gărzilor din Brașov. 

— Parcă eu zic altfel? aprobă Cotae. 

— Atunci e bine. Însă cererea ta are o hibă. Ai uitat, 
pesemne, că am încrucișat spada cu acest nobil cavaler și că 
neatenția oștenilor s-a datorat schimbului de lovituri. Fără acea 
întrecere de scrimă, oricât ţi-ai fi pus în gînd să o ștergi, n-ai fi avut 
nici o șansă. Așa că fuga voastră nu-i una pe propriile puteri. Mai 
degrabă cred... 

— Vai, domnule cavaler! îl întrerupse Gogoașă, după ce 
țoșcăi de cîteva ori din buzele mari a crincenă mîhnire. Dacă o 
luaţi așa, mi-e teamă că ne depărtăm de adevărul cel limpede ca 
lumina zilei. E adevărat că am luat-o din loc? 

— Fără tăgadă. 

— Buun!... E adevărat că sîntem liberi, așa cum a fost 
voia domniei-voastre? 

— Nu mai încape îndoială. 

— Păi asta e! Ce rost mai are felul în care s-a petrecut 
fuga noastră? Ea e împlinită și vă costă doar pe jumătate din cât 
i-ați promis oșteanului. 

„Fir-ar să fie! gîndi Bogdan. Îmi plac tupeul şi istețimea 
ăstor doi pungași. Îi iau în slujba mea. De oameni isteţi totdeauna 
avem mare nevoie”. 

Apoi grăi: 

— Cererea voastră e dreaptă. Nu te încrunta, cavalere, 
fiindcă eu plătesc. 

Spunînd acestea, scoase din punga doldora o monedă 
de aur, o aruncă în sus, iar lunganul o prinse cu îndemâînare și o 
strecură în buzunarul sumanului cu un gest voit neglijent, sub 
privirile aprobatoare ale lui Gogoașă. 

— Şi acum ce gînduri aveţi? se interesă Bogdan. 

— Mari, domnule, răspunse Cotae fără să chibzuiască 
prea mult. Dincolo de munţi vom căuta un han liniștit și vom 
închina cîteva ulcele cu vin în sănătatea voastră. 

— Ce-ar fi să intraţi în slujba mea? E drept că aveţi apu- 
cături proaste care vă stau împotrivă, dar e tot atît de drept că vom 
face încercări, fără să neglijăm asprimea. Apoi se știe de cînd lumea 
că munca îl îndepărtează pe om de greșeli și-i aduce foloase. 

— De! răspunse lunganul scărpinîndu-se în creștet. Mi-e 
teamă că... 

Gogoașă, intuind mânia ce-l cuprindea pe roșcovan, își 
întrerupse ortacul și se văicări: 

— Domnule cavaler, ne-am gîndit la asta de cum v-am 
văzut. Chiar m-am sfătuit cu prietenul meu în această privinţă. lar 
dacă am alergat după domniile-voastre, nu amărîtul de ducat a fost 
pricina cea mare. Din păcate, sîntem ologi amindoi. Ne încearcă 

reuma. Dimineaţa avem nevoie de cîteva ceasuri pînă ce apucăm 
să ne punem pe picioare. Acuma sîntem în drum către un vraci 
înțelept care aud că ar fi făcut minuni cu alții. După aceea... dacă 
ne mai primiți... 

„Hm! socoti roșcovanul. Nu prea arătaţi voi a ologi”. 

Apoi își luă seama și spuse: 

— Cîndvă însănătoșiți, căutați-mă la castelul comitelui 
Staicu. 

Foștii osîndiți aprobară cu gesturi mari și se fofilară grab- 
nic printre copaci. 

— Mi se pare că aţi pierdut un ducat, rise blondul. 

— Pe toți dracii, așa e! L-am oferit cu gîndul de a-i atrage 
în slujba noastră... 

Celelalte cuvinte nu le mai rosti, fiindcă privirile lui 
încremeniră o clipă sub cămașa descheiată a blondului. La gâtul 
acestuia atîrna un lănţișor de argint cu un frumos medalion din 
același metal. Pînă aici nimic nu ar fi fost neobișnuit, însă medali- 
onul acela era unic în felul său, fiindcă prezenta o lipitură vizibilă 
în partea lui de mijloc. 

„Ceva asemănător purta cîndva cavalerul Dumitru, pri- 
etenul comitelui Staicu, socoti roșcovanul. A trecut multă vreme 
de cînd nu l-am mai văzut pe Dumitru. Dar mă tulbură nu asta, 
ci faptul că greu ar putea să existe două medalioane lipite la fel.” 

— E al vostru? întrebă arătînd cu mina spre gîtul 
blondului. 

— De vreme ce-l port, așa se pare, grăi Arad nemulțumit. 

Zicînd acestea, își încheie haina cu un gest scurt, aspru, 
care lăsă a se înțelege că nu dorea o prelungire a discuţiei pe seama 
bijuteriei. 

Ajunseră în curînd pe înălțimi. La picioarele lor, pădurile 
dormeau în tihnă. O adiere de vint ca un suspin se vinzolea fără 
noimă și fără putere asupra copacilor. Doar frunzele de pe mar- 
gini de pădure, cu palmele întoarse către soare, se mișcau leneșe, 
parcă nehotărîte. 

„Aș pune mîna în foc, sau aș putea să jur că medalionul 
acela e al cavalerului Dumitru, chibzui Bogdan. Prin ce împreju- 
rare o fi ajuns la alt stăpîn? Fiindcă blondul nu arată a lotru! Îmi 
spune inima că e un tînăr cinstit. Sînt oameni care la prima întâl- 
nire îţi devin simpatici sau nu. Ori sînt oameni a căror înfățișare 
nu-ți spune nimic. Inima rar greșește. Pe blond l-am îndrăgit din 
prima clipă. Și cu toate astea, ne putem lua oare numai după prima 
impresie? Cred că ar fi o gravă lipsă de înțelepciune. Așa stînd 
lucrurile, voi căuta să lămuresc misterul medalionului”. 

După un popas destul de scurt, oamenii și animalele 
se îndemnară la drum. Cei doi tineri cavaleri rămaseră în urma 
convoiului. 

— Veţi zăbovi mult la Snagov? întrebă roșcovanul. 

— Încă nu ştiu. 

Cînd soarele căzu spre asfințit, ascunzîndu-se în spatele 
munților, cînd numai paloarea cerului mai aminti de existența 
sa, călăreţii ieșiră din ulucul văii Prahovei și se aflară alături de 
castelul comitelui Staicu. 

— Rămînețţi la noi peste noapte, propuse Bogdan. Sau 
măcar pentru un ceas de odihnă. Cel puţin calul vostru are nevoie 
de ea. 

— Invitația mă onorează, domnule, răspunse Arad. Păcat 
că nu o pot primi. Sînt grăbit. Ba, mai mult: n-aș vrea să mă prindă 
întunericul pe drum necunoscut, rău pentru un tînăr lipsit de expe- 
rienţa rosturilor lumești. 

„Asta să i-o spui lui mutu! cugetă Bogdan, în vreme ce 
zîmbea cu vădită aprobare. Pină una alta, văd că ai ocolit cu dibăcie 
toate întrebările mele. Oare ce ascunzi tu, vulpoiule, sub înfățișa- 
rea asta naivă?” 

Apoi grăi: 

— Domnule, sper să ne mai întîlnim. 

— Plăcerea ar fi și de partea noastră în egală măsură. 

După acele vorbe, Arad salută elegant cu pălăria și 
își struni calul pe drumul ce ducea către așezarea Tirgșorului. 

Roșcovanul cătă ginditor în urma lui, dar nu multă vreme. Cîţiva 
arcași din străjile castelului îi ieșiră în întîmpinare. Bogdan îi 
porunci unuia să-i aducă un cal înșeuat, iar peste un sfert de ceas 
tăie drumul prin cîmpie, prin păduri, către mînăstirea Snagovului. 
Calul, odihnit, galopa după voia călăreţului. 

„Ei bine, vulpoiule, rise Bogdan, voi fi la Snagov cu mult 
înaintea ta.” 

CAPITOLUL III 


Înnoptase. Peste Cimpia Bărăganului se lăsa liniștea 
adîncă a unei nopți calme. Doar către nord, undeva prin munți, 
fulgere mari brăzdau cerul. La mînăstirea Snagovului, luminile 
adormeau pe rînd. Egumenul Lazăr ședea la cină. Bucatele din 
faţa sa nu erau o gustare de om tînăr, ci de unchiaș al cărui sto- 
mac în papainoage te îndeamnă spre lucruri ușoare: două aripi 
de pasăre și un ceai. 

„Hm! gîndi Sima, aflat la celălalt capăt al mesei. Egu- 
menul ori face pe nebunul și înfulecă apoi pe furiș, ori e sortit 
pieirii. După cît e de voinic, după gâtul puternic și fața roșie, plină 
de sănătate, cred că umblă adesea prin pivnițele mari sau prin 
cămările pline cu bunătăți. Numai ceaiurile astea l-ar gălbeji în 
mai puţin de o lună. În sala de scrimă doar eu îi fac față, însă cu 
mare greutate. Ca să nu mai vorbim despre faptul că încalecă pe cei 
mai ai dracului armăsari, Doamne iartă-mă! Pe urmă, cu muierile 
e clar. Un tînăr care nu cunoaște mîngiierea iubitei se ofilește ca 
floarea fără apă. Numai așa înțeleg de ce pleacă adesea cine știe 
pe unde și totdeauna singur”. 

— Crezi că va ploua? întrebă Lazăr. 

— Aș! grăi Sima, în vreme ce mușca lacom dintr-un picior 
de pui. Vintul adie ușor către miazănoapte și, în loc să aducă norii, 
îi îndepărtează. 

Egumenul tăcu. Cunoștea priceperea grăsunului în astfel 
de lucruri. După o vreme, iritat de trosnetul oaselor pe care Sima 
le mesteca de-a valma cu carnea, vorbi iar. 

— Cine să fie oare Nufărul Alb? 

Sima se opri o clipă din plăcuta îndeletnicire și privi 
lumânările multe, așezate frumos pe mijlocul mesei. 

„M-aș mira să nu fii chiar tu, fiindcă eu nu sînt, iar alții 
să ne întreacă în viclenie sau iscusință n-am întâlnit”. 

— De! răspunse cu chibzuială, îndepărtînd gîndurile de 
adineauri. S-ar putea să-l cunoaștem. Uneori, vitejii sînt printre 
noi. Dacă deschidem bine ochii... că și sfintul evanghelist Istrate 
grăiește clar în a cinșpea epistolă către bulgari... 

— Sima! îl întrerupse egumenul cu blindeţe, stăpînin- 
du-și rîsul sub o voită încruntare. De cîțiva ani ne căznim a te 
lămuri asupra învățăturilor sfinte, dar se prinde de tine ca apa de 
osînză. Mereu o iei razna și socot că te paște osînda veșnică. De 
unde l-ai mai scos și pe sfintul evanghelist Istrate? O iei adesea 
prin învățăturile sfinte ca pe miriște. 

Lazăr nu-și isprăvi severa predică, fiindcă un călugăr îi 
anunță vizita cavalerului Bogdan. 

Cîteva minute mai tîrziu, roșcovanul se așeză lingă cei 
doi. Cu toate că umblase toată ziua călare, faţa lui proaspătă arăta 
ca după un somn bun. Un călugăr aduse vin într-o oală pîntecoasă, 
spre desfătarea lui Sima, care își luase gîndul de la o astfel de 
petrecere binecuvîntată. 

— Ne bucură și ne miră vizita voastră, grăi Lazăr. 

— Nici eu n-am prevăzut-o cu cîteva ceasuri înainte. 

Apoi începu să povestească despre tînărul blond și des- 
pre medalionul acestuia. Cînd isprăvi, egumenul chibzui o vreme 
la cele auzite. 

— De ce nu i-ați cerut lămuriri în privința medalionului? 

— Pricini ar fi vreo două, sfinția-ta. Întâi, l-am îndrăgit, 
lucru rar la un om cam acru, așa cum mă știu. Apoi, de-a lungul 
drumului, îi pusesem prea multe întrebări, ce nu se cuvin din partea 
unui cavaler. Aflasem de la el că va veni aici, deci puteam amina 
cu cîteva ceasuri lămurirea de cuviință. 

— Și dacă v-a minţit? Dacă nu va trece pe la Snagov? 

— M-ar mîhni, însă mi-am luat unele măsuri. Șase dintre 
călăreții mei cei mai buni sînt pe urmele lui. La ziuă, ar fi o joacă 
să-l prindem. 

În vreme ce gazde și musafir discutau astfel, un călăreț 
își îndemna calul obosit prin Codrul Vlăsiei. 

„Sper să nu ne rătăcim, chibzui nocturnul călător. În 
aer stăruie ceva umezeală rece. Ea vine din stînga noastră. Asta 
înseamnă că lacul Snagov e pe aproape. Dar ce mă miră ar fi bătăile 
de toacă la ceas nepotrivit, fiindcă vremea vecerniei a trecut de 
mult. lar sunetul bătăilor are ceva aparte. Cîteva rare și una mai 
scurtă, puternică. Rostul lor cred că e limpede. Se anunţă la mînăs- 
tire sau aiurea sosirea noastră. Pîndari ascunși prin Codrul Vlăsiei 
ne-au simţit. Bătaia scurtă de toacă s-ar părea că dă numărul”. 

Un sfert de ceas mai tirziu cavalerul blond ajunsese la 
poarta mînăstirii și — mirare: aceasta se deschise grabnic. 

„Sînt așteptat”, gîndi tînărul în timp ce lăsă calul în 
seama cîtorva călugări. 

Unul dintre aceștia îi făcu semn să-l urmeze. După cîțiva 
pași, Arad întrebă cu aerul cel mai firesc: 

— Bogdan a venit de mult? 

— Acum un ceas și ceva. 

Cînd intră în încăpere, egumenul și Sima se ridicară să-l 
întîmpine. Blondul salută adînc, după moda apusului, iar privirile 
i se opriră ca din întîmplare pe masă. 

„Trei căni din care s-a băut, chibzui el. M-aș mira ca doi 
oameni să bea din trei căni”. 

— Fiți binevenit, cavalere! zîimbi Lazăr cu vădită bună- 
tate. Noaptea rar primim oaspeți, însă pe cei singuratici totdeauna. 

— Asta mă cinstește mult, răspunse blondul. Pe la alte 
mânăstiri nici nu-ți deschide nimeni porțile pînă la ziuă. Aici văd 
că e altfel. De fapt, continuă șăgalnic, aș crede că de o jumătate de 
ceas știți despre drumul meu către mînăstirea Snagovului. 

— Domnule! rîse grăsunul. Tainele cărților se dezvăluie 
asupra noastră cu haruri mari. Învățăm, ce-i drept, multe, dar ghi- 
citori nu sîntem. 

— Așa cred și eu. Numai că bătăile de toacă tirziu după 
vecernie își au rostul lor. 

— Ah, asta era? se lumină grăsunul cu prefăcută mirare. 
Păi, domnule, la noi sînt alte obiceiuri. Noi ne rugăm toată noaptea 
și batem toaca de cîte ori ne vine pe chelie. 

După care gîndi: 

„Tinăr, tînăr, însă copt la minte ca unul trecut de miezul 
vieţii.” 

— Aţi venit cu scop, sau numai pentru a vă odihni la 
vreme de noapte? se interesă egumenul. 

— Cu scop, sfinţia-voastră. Prilej de odihnă aș fi găsit 
și aiurea. 

— Vă ascult, cavalere. 

— De faţă cu acest călugăr? 

— Noi nu avem taine pe care să nu le poată cunoaște 
fratele Sima. El este comandantul gărzilor Snagovului. 

— Atunci nu-mi mai rămîne decît să vorbesc. 

Spunînd acestea, scoase medalionul de la gât și îl așeză 
în fața egumenului. 

— Îl recunoașteţi? 

— Aș crede că da. Unul la fel sau poate chiar pe acesta 
l-am văzut adesea la cavalerul Dumitru, vechi cunoscut al nostru. 

— Așa este. Lui îi aparține. 

— Și cum de a ajuns la voi? 

În vorbele egumenului stăruia o anumită blîndeţe, un 
anumit calm plăcut ca susurul ploilor subțiri de toamnă. Doar 
privirile sale răscoliră o clipă întreaga fiinţă a oaspetelui. 

— Pe cavalerul Dumitru l-am întîlnit acum patru săp- 
tămâîni. Locuiam la Buda, în același han de pe malul Dunării. Aflase 
de la mine că sînt român. În schimb, eu știam din spusele sale că 
e ungui, că se numește Lorant și este negustor de vinuri de prin 

părțile comitatului Zala. Uneori cinsteam împreună cîte o cană 
cu vin, fie în odaia lui, fie într-a mea. Ne înţelegeam bine și ne 
întîlneam cu plăcere. Într-o noapte am auzit un zgomot mare în 
odaia sa. Am sărit din pat, am luat spada și m-am năpustit asupra 
încăperii. Dar am ajuns tîrziu. L-am găsit cu unele răni grele care 
m-au pus pe gînduri. 

— Și lotrii? 

— Nui-am văzut. Fereastra era deschisă. Cred că pe acolo 
au plecat. Însă am convingerea că nu pe același drum au intrat. 
Ușa era descuiată. 

— Înainte de moarte aţi aflat ceva de la el? 

— Dar cine vă spune că a murit? zimbi blondul. I-am 
legat rănile cu feși, l-am scos prin fereastră și m-am îndreptat 
spre grajduri. Afară mijeau zorile. Am înșeuat calul meu și pe al 
lui, le-am dăruit grăjdarilor trei ducați de aur, iar un sfert de ceas 
mai tirziu galopam prin pustă. 

— Bine lucrat! aprobă Lazăr. Însă ar fi totuși două 
întrebări. 

— Le aștept. 

— Cum de aţi putut părăsi cetatea Buda cu un om rănit 
și mai ales înainte de ivirea zorilor cînd porţile sînt încuiate? Stră- 
jile nu v-au pus întrebări? 

— Nu. Hanul se află dincolo de zidurile cetăţii. 

— Am priceput, dar ar mai fi ceva. În astfel de situație 
se cuvenea să căutaţi un felcer, nu să porniţi la drum. 

— Așa mă gîndisem și eu, numai că Dumitru a fost de 
altă părere. Adică mi-a spus: „Domnule, scoate-mă de aici cât poţi 
de repede!” Am înţeles că avea motivele lui și bine am făcut. Nu 
trecuse o jumătate de ceas de la plecarea noastră, cînd am văzut 
că sîntem urmăriți de șase călăreţi. O pădure se zărea nu tocmai 
departe. Din păcate, goana noastră nu era chiar pe puterile cailor, 
tocmai datorită rănitului. 

— Cum aţi ghicit că cei din spate sînt nu niște călători, 
ci dușmani? 

— Ah, sfinția-voastră! rise Arad. Cine nu ia seama în jurul 
său plătește adesea cu preţul vieții. Mai ales într-o călătorie se cere 
multă pricepere. Cînd observi călăreți în spatele tău, e mai bine 
să-i socotești dușmani, chiar dacă mai tîrziu se dovedește altfel. 
E destul să te prefaci aţi schimba drumul spre dreapta sau spre 
stinga pentru a le afla intenţiile. Dacă și ei manevrează la fel, e 
limpede. Dar să revenim la ale noastre. Cum vă spuneam, urmă- 
ritorii goneau strașnic. Nu aveam nici o șansă pentru a ajunge la 
adăpostul pădurii, așa că m-am pregătit de luptă. 

— Aţi fi putut să fugiți, observă Lazăr. 

— Numai lașii se gîndesc la propria piele, răspunse Arad 
cu asprime. M-am pregătit de luptă. În spatele urmăritorilor goneau 
alți cinci călăreți. Întâi am crezut că sînt din ceata dușmanilor. Apoi, 
spre mirarea mea, două săgeți doboriră doi dintre urmăritori. Atunci 
mi-am încordat arcul, iar cel din fruntea dușmanilor cred că a pri- 
mit săgeata din pin. Prinși la mijloc, ultimii trei s-au descumpănit 
doar cîteva clipe. Timp destul pentru săgețile mele și ale prietenilor 
neașteptaţi. Cînd totul s-a isprăvit după buna rînduială, am dorit 
să le mulțumesc celor care ne-au scos din mare încurcătură, însă 
din nou mirare. Călăreţii și-au întors caii și au luat-o din loc la fel 
de iute cum veniseră. Armăsarul cavalerului Dumitru primise o 
săgeată între coaste. L-am ucis cu spada, fiindcă nimeni nu poate 
îndura agonia unui cal. Am prins apoi o iapă cu picioarele lungi, 
nervoase, rămasă de pe urma celor morţi și ne-am continuat dru- 
mul cu dese opriri. Într-o pădure ne-a ajuns din urmă un călăreț. 
Omul s-a apropiat de mine și mi-a zis: „Domnule, văd că ortacul 
vostru e rănit. Întîmplarea face să fiu felcer.” După spada sa cât 
toate zilele, după înfățișarea mîndră și după un semn de tăietură 
în mijlocul frunţii aducea mai degrabă a cavaler decît a felcer. Apoi, 
un felcer nu întîlnești chiar la tot pasul. Prea picase la timp. M-am 
ferit să-i arăt bănuielile mele și am aprobat să se ocupe de rănile 
lui Dumitru, însă îi pindeam toate mișcările. Dușman sau prieten? 
Aceasta era întrebarea. Ne-am continuat drumul cu spor destul 
de slab. A doua zi, după multe popasuri, am ajuns într-o margine 

de pădure. Nu prea departe de noi suna un pîriu. Dincolo de pîriu 
am zărit o casă pitită în umbra copacilor mari. O așezare frumos 
rostuită și greu de dibuit de către cei care folosesc drumurile obiș- 
nuite. Pe garduri, o seamă de piei puse la uscat ne-au lămurit că 
am dat peste niște vinători. Văzîndu-ne cu un rănit, stăpînii casei 
nu s-au arătat prea bucuroși de oaspeți, dar cinci ducați de aur, cât 
le-am oferit eu, pot muia inima cea mai aspră. După o noapte de 
odihnă, rănitul și-a revenit, pentru puţină vreme, ce-i drept, însă 
destul ca să-mi adreseze rugămintea de a aduce în mare grabă 
acest medalion la mînăstirea Snagovului. Mi-am întipărit bine în 
minte locul acela, apoi am pornit la drum, după ce le-am promis 
gazdelor încă zece ducați, iar felcerului douăzeci. 

— Iată o faptă care vă face cinste, grăi egumenul. Așa 
cum v-am mai spus, Dumitru este un bun și vechi cunoscut al 
nostru. Ne vom îngriji în privinţa lui. Aţi fi în stare mîine în zori 
să porniţi îndărăt cu cîțiva oameni de ai noștri? 

— Mi-e teamă că nu. Unele treburi mă opresc de la 
această plăcere. Apoi, prezența mea nu-i necesară. După îndru- 
mările mele, călăreții voștri vor nimeri acolo fără greșeală. Dincoace 
de Tisa am văzut cîteva sate. Unul dintre ele se numește Cera. 
Două mile mai jos de Cera, Tisa face un cot mare. Dincolo de apele 
Tisei începe o pădure. Cine taie pădurea de la cot drept spre apus 
nimerește între două dealuri nu prea înalte. Pe virful celui din 
stînga stăruie niște ruine, iar la poalele lui se află casa vinătorilor. 

— Înţeleg. Drumul descris de voi e cum nu se poate mai 
limpede. Poate că e timpul să vă odihniţi. Sima se va îngriji de o 
cină după buna riînduială a ospeției. Ne-aţi îndatorat mult, dom- 
nule. De va fi să ne părăsiţi la ziuă, spre marea noastră părere de 
Tău, veți găsi la șaua calului o pungă cu cinzeci de ducați. 

Arad porni spre ușă în urma grăsunului Sima, dar în 
apropierea pragului șovăi o clipă. 

— Ar mai fi un amănunt, spuse șăgalnic. Nobilul cava- 
ler Bogdan se pare că-mi poartă de grijă. Numai așa îmi explic 

oboseala drumului său pînă aici. Socot că s-ar cuveni să-i mulțu- 
mesc pentru atîta cinste. 

Auzind asemenea vorbe, egumenul își ascunse uimirea 
sub un zîmbet. În schimb, ochii lui Sima se rotunjiră binișor, semn 
pentru Lazăr care îl cunoștea ca pe o brezaie, că mărunţelul călugăr 
chibzuiește un răspuns în doi peri. 

— Domnule! grăi Sima în vreme ce-și mîngiia bărbuța 
rară așa cum văzuse la cei școliți și plini de ifose. Am citit în căr- 
țile sfinte că prin posturi lungi, împănate cu rugăciuni și mătănii, 
oamenii își pot împlini unele dorinţe dacă nu pier între timp din 
cauza slăbiciunii. Chiar evanghelistu' Paraipan spune în a treia 
epistolă către... 

— Isprăvește, Sima! slobozi egumenul un hohot mare 
de ris. Dacă am lăsa închipuirea ta bogată să zburde, mi-e teamă 
că ar ieși o nouă religie, dar nu una aplecată spre pocăință. Cît 
despre cavalerul acesta, aș crede că-i greu să-l îmbrobodești cu 
snoavele tale. 

După aceste vorbe se ridică sprinten, cam prea vioi pentru 
o faţă bisericească, și deschise una dintre ușile laterale. În pragul 
ei apăru Bogdan. Pe fața roșcovanului stăruia îndoiala între vese- 
lie și jenă. 

— Aţi auzit discuţia purtată aici? îl întrebă Lazăr. 

— Pînă la ultimul cuvânt. 

— Atunci e bine, fiindcă am pierde vremea cu unele 
lămuriri. 

— Aș zice că văd altfel lucrurile, sfinția-ta, se înclină 
roșcovanul. Eu am nevoie de lămuriri. Pe ce temei a stat credința 
voastră că sînt aici? cătă el spre Arad. 

— Pe logică, domnule. De cînd aţi văzut medalionul, mi-a 
fost clar că aveţi unele bănuieli împotriva mea. Însă numai niște 
simple bănuieli vă opreau de la o cercetare mai amănunțită, fiindcă 
nu doreaţi să-mi aduceți un afront. Știaţi încotro mă îndrept, deci 
era ușor să mi-o luați înainte călărind un cal odihnit. 

— Dar puteaţi să vă schimbaţi gîndurile și să ocoliți 
mînăstirea Snagovului. 

— Adevărat! aprobă cavalerul blond. Din această cauză 
ați pus pe urmele mele șase călăreți. 

Cu toată stăpînirea de sine, Sima scăpă un fluierat admi- 
rativ. Mai calm, egumenul continuă să zimbească, iar Bogdan gîndi 
uluit: 

„Acum cîteva ceasuri blondul se plingea că e un tînăr 
lipsit de experienţa vieţii. Drace! Să mă ia naiba dacă nu e mai 
șiret ca un vulpoi bătrîn! Privindu-l, gîndurile mele se îndreaptă 
fără să vreau spre Nufărul Alb. Pe seama Nufărului s-au scornit o 
seamă de haruri mari. Totuși, mi-e greu să cred una ca asta. Dacă 
Nufărul există cu adevărat, el nu poate fi atît de tînăr. De vreo doi 
ani încoace, în fiecare cavaler mai acătării văd un Nufăr. Cîndva 
l-am bănuit pe comitele Staicu. Apoi, pe egumenul Lazăr. Mai 
tirziu, chiar pe cavalerul Toma, sfetnicul de încredere al regelui 
Dobrogii. Uneori gîndurile mele au mers către cavalerul Cîrstev, 
mândria bulgarilor, sau spre Ruk Spear, falnicul spadasin al sîrbilor. 
Adevărul e că nu știu nimic. Adică ceva știu: eu nu sînt Nufărul.” 

— Sper să nu-mi purtaţi pică pentru bănuielile mele, i 
se adresă blondului. 

— 0! rise acesta. Nici vorbă. Și eu aș fi procedat la fel. 

Mai șezură o vreme de taină. Cînd discuţia începu să 
lincezească, Arad găsi de cuviință să părăsească încăperea dim- 
preună cu Sima. 

— Ce părere aveți despre tinărul blond? întrebă 
egumenul. 

— Ştiu eu? murmură Bogdan. Virsta lui fragedă mă pune 
pe gînduri. După șiretenie, după inteligenţa sclipitoare și după 
misterul care-l înconjură, aș zice că e Nufărul Alb. 

Lazăr zimbi din nou. Roșcovanul nu izbuti să înțeleagă 
dacă e vorba despre un zimbet obișnuit sau unul ironic, ori pur și 
simplu de aprobare. 


47 


Capitolul III 





— E vremea să-mi fac rugăciunile de noapte, spuse egu- 
menul. Pînă atunci, cred că în odaia de alături aţi gusta mai pe 
îndelete o cană cu vin. 

„Mă expediază elegant, chibzui roșcovanul. Tare nu-mi 
vine a crede că rugăciunile îl îndeamnă să rămînă singur. Astea 
le poate face oricînd.” 

După ce ușa se închise în urma oaspetelui, Lazăr prinse 
medalionul în palmă și apăsă pe un mic resort. Mișcările sigure 
ale mîinilor sale dovedeau că umblase și altădată cu acea bijuterie. 
Capacele medalionului se desfăcură, iar dintre ele căzu pe masă o 
bucată de hîrtie. Egumenul apropie una dintre lumânări, citi cele 
scrise acolo și scoase un fluierat ușor de satisfacție sau poate de 
uimire. Puțin mai tîrziu, deschise ușa. 

— Poftiţi, cavalere! spuse cu aceeași voce blajină, atît 
de cunoscută la Snagov și aiurea. Rămîneţi peste noapte la noi? 

— Ah, nu, sfinţia-ta! Mă întorc la castel. 

„E tocmai ce-mi doream”, socoti Lazăr. 

— Ne pare rău, continuă el. Ne-am fi bucurat de prezența 
voastră. Însă — datoria înainte de toate. Dacă tot plecaţi, v-am ruga 
să-i duceți o scrisoare comitelui Staicu. 

— Dar lipsește de la castel. 

— Nu vă faceţi griji. S-a întors. 

Egumenul luă o bucată de hirtie pe care scrise: „Vă aștep- 
tăm la sfînta spovedanie”. 

Bogdan luă scrisoarea, care nu era sigilată, așa cum s-ar 
fi cuvenit. Curînd, tropotul calului său se auzi puternic dincolo de 
porți. Apoi zgomotul își pierdu tăria, odată cu îndepărtarea. Vîn- 
tul se întețise. Uneori rafalele parcă sfișiau cerul și rupeau pinza 
norilor în zdrenţe uriașe. Cimpia pitită în faţa furtunii își înfoia 
vegetația ca niște ţepi de arici. Doar Codrul Vlăsiei, vinjos, dormea 
în tihnă, chiar dacă virfurile copacilor cîntau o melodie aspră, ca 
marea pe timp de neliniște. 


VA 

Așa cum prevăzuse călugărul Sima, ploaia căzuse prin 
alte părți. În zori, vîntul își mai dădea aere, dar cu slabe puteri. După 
plecarea lui Bogdan, doi călăreţi ieșiseră din Snagov în goana mare 
a cailor. Ei duceau știri pentru domnul Ţării Românești. Medalionul 
cavalerului Dumitru pusese în mișcare o seamă de oameni. Unul 
dintre aceștia era comitele Staicu. Îmbrăcat simplu, fără podoabe și 
fără arme, castelanul ajunse la castel mult înainte de deschiderea 
porților. Călugării de strajă, prea hărțuiți peste noapte, obișnuiți a 
picoti pînă în zori, îl primiră cu zimbete și plecăciuni, ascunzin- 
du-și nemulțumirea. Cînd acesta intră în locuința egumenului, 
unul dintre cuvioșii străjeri grăi cu năduf: 

— Grea noapte, fraţilor. Nu-i a bună atîta vinzoleală pe 
aici. 

— De, răspunse altul. După cîte am tras eu cu urechea 
pe lingă cei care vin sau pleacă, mi se pare că miroase a război. 

— Asta nu-i de mirare, interveni al treilea. Luaţi aminte la 
semnele Bibliei. Ele arată că sfirșitul lumii e pe aproape. Vă amintiţi, 
fraților, că anul trecut s-a întunecat soarele în plină zi? S-a făcut 
amurg în amiază. În aer stăruia o liniște ca dinaintea furtunii. Caii 
tremurau. Cîinii porniseră să urle a pagubă. lată primul semn. 

În timp ce străjerii căutau să-şi amintească alte semne 
privitoare la apropiatul sfîrșit al lumii, egumenul îl primi pe comi- 
tele Staicu. Fratele mai mic al domnului Ţării Românești intră 
în sufragerie și își alese un scaun cu gesturi de obișnuit al casei. 

— Aţi venit mai iute decît vă așteptam, se miră Lazăr. 

— Nu cine știe ce iute. Adevărul e că m-am sculat ca de 
obicei tocmai cînd mijea de ziuă. Cavalerul Bogdan cred că aștepta 
la ușa odăii mele. Apoi, asemenea invitaţie la spovedanie m-a făcut 
să pornesc fără zăbavă spre Snagov. 

Riseră amîndoi ca la o glumă bună. După ce se mai liniș- 
tiră, egumenul scoase dintr-un sertar medalionul și mica scrisoare 
a lui Dumitru. Staicu le trase la îndemînă. 

— Vești? întrebă el. 

— Așa se pare. 

— Dumitru, pesemne, se odihnește. 

— Și eu cred că se odihnește, dar nu la Snagov. 

— Să înţeleg prin asta că a venit și a plecat? 

— Ah,nu! 

Egumenul porni să-i povestească tot ce aflase de la 
tînărul Arad. Comitele asculta atent, fără ca buna dispoziție de 
pe chipul său să se schimbe o clipă. 

— Curios, murmură oaspetele. După descrierea blondu- 
lui, felcerul nu poate fi decît cavalerul Ionuţ. Mă miră că un bărbat 
cu experienţa lui a putut să facă o greșeală atît de mare. Firesc ar 
fi fost să pornească el la drum cu medalionul lui Dumitru, nu să-l 
încredinţeze unui tînăr necunoscut. Oare ce s-a întîmplat acolo, la 
Buda? Cavalerul Dumitru și oamenii lui aveau misiunea de a afla 
care sînt iscoadele trimise la Argeș de regele Sigismund al Ungariei. 

— Aș crede că Ionuţ nu a greșit de vreme ce medalionul 
a ajuns în mîinile noastre. 

— Să zicem că nu a greșit, dar a riscat, și nu-i bine. 

— Totuși, avem aici numele iscoadelor lui Sigismund. 
Însă ce mă pune pe gînduri e peticul de hîrtie ascuns în medalion. 
Oare nu era mai simplu, mai sigur, ca Dumitru să-și întipărească 
în minte numele lor? 

— Dumitru a avut un motiv și se pare că-l înţeleg, spuse 
Staicu, privind gânditor spre bucata de hîrtie. Întâi, scrisul acesta 
e în ungurește și nu seamănă cu cel al cavalerului. Apoi, se vede 
bine că a fost tăiat dintr-un document mai mare. 

— Asta am bănuit și eu, chiar dacă n-am priceput scopul. 

— Nu-i prea greu de ghicit. Dumitru se pare că și-a făcut 
unele calcule. Cîndva, bucata aceasta de document ne-ar putea 
folosi. Încă nu văd cum, dar sper că vom afla. 

— Poate, aprobă egumenul. Rămîn însă cîteva lucruri 
nelămurite în spusele blondului. Dacă Dumitru a fost atacat, 
înseamnă că cei care au făcut-o urmăreau un scop. 

— Fireşte. 

— Atunci de ce nu i-au luat medalionul? 

— Fiindcă nu știau că în el e ascuns documentul. 

— Fie! Dar de ce nu l-au căutat? 

— Aș crede că a fost un singur om. Intervenţia blondului 
l-a pus pe fugă. 

— Ei, sări Lazăr, iată că am ajuns unde doream. Să presu- 
punem că așa a fost. Giîndiţi-vă că cel care a hotărît atacul nocturn 
era la el acasă. Nu ar fi fost mai simplu să trimită gărzile și să-l 
aresteze pe Dumitru? De ce în mare taină? Fiindcă e limpede că 
o autoritate ungurească a poruncit atacul. 

— Tocmai că nu e limpede, zimbi Staicu. Ba aș zice 
că ungurii n-au aflat despre rosturile lui Dumitru la curtea lui 
Sigismund și cu atît mai puţin despre sustragerea unei părți de 
document. Încercarea de asasinat și nu intervenţia gărzilor, cum 
ar fi fost firesc, mă face să bănui cu totul altceva. Cel ce l-a atacat 
pe cavalerul nostru nu era ungur. Ba mai mult: nu lucra în slujba 
regelui Sigismund. 

— M-am gîndit la asta în timpul nopții. 

Staicu privi o clipă voios în ochii inteligenţi ai egume- 
nului, după care continuă: 

— Faptul că neașteptatul prieten blond a fost urmărit 
doar de șase călăreţi, că alți cinci i-au doborit pe aceștia și s-au 
întors din drum, tocmai spre Buda, unde firesc și-ar fi riscat viața, 
mă face să bănui că românii nu cu ungurii au avut de furcă. 

— Atunci cu cine și de ce s-au întors la Buda, în loc să 
alerge lingă Dumitru. 

— Nu știu. Și pe mine mă pune pe ginduri manevra lor. 

Tăcură. În curte umbra de pe ziduri scădea treptat, mic- 
șorată de razele soarelui. Pe marginea acoperișului vecin se sfădea 
un stol de vrăbii gureșe. Sima, asurzit pesemne de atîta gălăgie, 
apucă un pietroi și-l aruncă într-acolo, grăind pașnic: 

— Pace vouă, fetelor. 

Lazăr și Staicu, martori la scena de afară, se porniră pe ris. 

— Curioasă binecuvîntare! zise Staicu. 

— Vai, domnule! murmură Lazăr. Cu Sima te poţi aștepta 
la orice. Niciodată nu poţi pricepe ce e în mintea lui năstrușnică. 
Către învățăturile sfinte se simte atras ca asinul spre bită. Dă iama 
prin ele, fără teamă de păcat. Apoi, vorbește cu atîta siguranţă, încât 
ai crede că e tobă de carte. De fapt, el e sarea și piperul Snagovului. 
El aduce puţină veselie aici. 

— Numai pentru astfel de haruri, puţini l-ar ţine în 
slujbă. 

— Adevărat! Uităm adesea să-i pomenim frumoasele 
însușiri de oștean. 

— Mi se pare că nu mulți îi fac față în lupta cu spada. 

— Fără îndoială. E drept că știe multe taine ale scrimei, 
că are putere în brațe, dar în astfel de întrecere la el nu aceste haruri 
precumpănesc, ci cu totul altele. În lupta cu spada el se abate de la 
regulile atît de cunoscute, așa cum face cînd o ia pe miriște în cele 
sfinte. Niciodată nu-i poți ghici următoarea lovitură. Din această 
cauză cunosc vreo cîțiva spadasini care au pierdut în faţa lui. 

— În privinţa documentului, aţi luat vreo măsură? se 
întrebă comitele, schimbîind subiectul discuţiei. 

— Mai încape vorbă? O copie după el am trimis-o la 
Argeș. Oamenii mei au plecat îndată după miezul nopţii. Cred 
că spre prînz vor fi îndărăt. Cu puţin înaintea sosirii voastre, opt 
călugări îmbrăcaţi în straie de negustori au pornit pe urmele cava- 
lerului Dumitru. 

— Strașnic! rise comitele. Nici un comandant de oști 
nu ar fi lucrat mai bine. Zău, îmi vine a crede că Snagovul nu e un 
lăcaș închinat numai celor sfinte, ci... 

— Vai, domnule, cum puteţi grăi astfel? îl dojeni Lazăr 
cu o nuanţă șăgalnică în glas. 

— În fond, câţi călugări aveţi aici? întrebă Staicu, fără să 
mai ia în seamă spusele acestuia. 

— Două sute optzeci. 

— Drace! O mică oaste. Și câți dintre ei sînt călugări cu 
adevărat? 

— Numai Dumnezeu știe, rise egumenul. Noi am crede 
că cei în vîrstă, în orice caz. 

— Da, da, înțeleg. Cel puţin două sute de oșteni înar- 
maţi pînă în dinţi. Apoi vreo cinci-șase sute de cai, locuri unde se 
fac frumoase exerciţii de tras cu arcul și cine mai știe ce ascunde 
Snagovul, atît de pașnic la prima vedere? 

— Facem și noi ce putem pentru apărarea sfintului lăcaș 
de pe insulă, vorbi Lazăr cu modestie, chiar dacă ochii săi rizători 
dezmințeau vorbele. 

Intrarea lui Sima în odaie întrerupse discuţia ce pornise 
pe o pantă ironică. Grăsunul arăta bine dispus. Și avea motive 
temeinice, fiindcă fiecare oaspete îi prilejuia o nouă cercetare pe 
la nenumăratele butoaie cu vin. 

— Ce face blondul? se interesă Lazăr. 

— E gata de drum, sfinția-voastră. Adineauri cucernicii 
rindași i-au scos calul din grajd. Frumos armăsar! Să dea boala-n 
i: 

— Sima! 

— Să dea binecuvintarea peste mine dacă am văzut altul 
mai frumos. 

— Ah, dragă Sima! stărui egumenul. Nu-l putem lăsa pe 
cavaler fără o gustare. Poftește-l să se ospăteze cu noi! 

Comitele îl privi atent pe Arad. 

„Înalt și suplu, chibzui el. Mersul mlădios ca al jderului. 
Ochii inteligenţi, parcă aplecaţi către sclipiri șăgalnice. Asta arată 
o fire deschisă." 

— Aţi fi plecat fără a vă lua rămas bun? întrebă egumenul. 

— Ah, nu, sfinția-voastră! Tocmai ședeam la îndoială 
dacă e bine să vă tulbur acum. E vremea rugăciunilor. Bătăile de 
toacă o anunţă. 

— Luaţi loc, domnule! Fratele Sima va îngriji de cele 
cuvenite unei gustări înviorătoare. Domnia-sa e comitele Staicu. 

Cei doi tineri se salutară adînc, după moda cavalerească, 
iar cuvintele obișnuite în astfel de prilejuri nu lipsiră. 

— După tot ce am auzit despre voi, mă aşteptam să fiți 
mult mai virstnic, spuse cavalerul blond. 

— Întîmplarea face să am aceleași cuvinte privitoare 
la tinereţea voastră, înclină Staicu. Da, da, mult prea tînăr pen- 
tru niște haruri atît de mari. Bogdan mi-a spus multe lucruri de 
mirare în ce vă privește. 

— Mi-e teamă că nobilul vostru slujitor a exagerat în 
privința unor calități pe care încă nu mi le-am însușit. 

— Slujitor? se miră comitele. Bogdan nu-i slujitorul meu. 
Un cavaler al Ordinului Basarab nu are stăpîn decît în domnul 
țării. E drept că lucrează la castelul nostru, că îl plătim regește, 
dar lui nu-i poruncim. Îl rugăm. 

— Asta mă bucură mult. Și zău că-mi doresc o nouă întâl- 
nire cu tînărul Bogdan. 

— Cam greu. Acum e în drum spre Caliacra, în fruntea 
a două sute de arcași. 

— Nici că se poate mai bine, zîmbi Arad. Caliacra e toc- 
mai ţinta călătoriei mele. 

— Îl căutați cumva pe Ioan, despotul Dobrogii? 

— Am unele treburi acolo, ocoli Arad un răspuns direct. 

Afară, cîțiva călugări măturau curtea. Alții încheiau deli- 
catul stropit al florilor. Dinspre sala de scrimă răzbea zăngănitul 
aspru al oțelului. Îndată după gustare, comitele Staicu porni spre 
casă. Cavalerul blond părăsi Snagovul cu puţin în urma acestuia, 
dar îi fu dat să mai zăbovească lingă porțile mari. Nu departe de el, 
doi bărbați îmbrăcaţi ca niște sperietori ședeau de taină cu cîțiva 
călugări. Cel mai înalt grăi cu frumoasă chibzuială: 

— Sfinţiile-voastre, pe noi ne-a adus aici nu gîndul către 
un adăpost vremelnic. Și nici o gustare ce se cuvine unor drumeți 
flămînzi... 

— Numai gîndul la pocăință și la cele sfinte, îl întrerupse 

mărunțelul său tovarăș. E drept că ceva de-ale gurii întărește întot- 
deauna sufletul către puterea credinței... 

„Pe cei o mie de tartori ai iadului! își spuse blondul. Cei 
doi de colo sînt foștii osîndiți.” 

Cu această constatare, lăsă calul în voia soartei și se 
îndreptă către micul grup. Cotae îl zări primul, iar pe faţa lui șuie 
nu s-ar fi putut citi că-l încearcă o surpriză plăcută. Ba din contră. 
Dacă tînărul cavaler pomenea despre isprava lor din cîmpia Bra- 
șovului, speranța unui ospăț în lege începea să se clatine. Gîndul 
acesta îl făcu să pornească un atac verbal de învăluire. 

— Domnule cavaler! exclamă, afișind o mare bucurie. 
Ne luasem nădejdea să vă mai găsim. Taman mă sfătuiam cu alde 
Gogoașă... 

— M-aţi căutat? îl întrerupse blondul. 

— Vai, înălțimea-voastră! Ca pe sfintele moaște. 

— De unde aţi aflat că sînt aici? 

Luat prin surprindere, Cotae își împreună mîinile lungi 
într-un gest grăitor de crincenă mirare, apoi făcu un efort și dădu 
ochii peste cap, cu gindul să câștige timp. 

— Din vis, strălucirea-voastră, interveni Gogoașă, intuind 
jocul lui Cotae. Mi s-a arătat în vis calul vostru, însă voi apăreați 
ca în ceață. Numai mînăstirea Snagovului se vedea clar. 

— Minune! strigă unul dintre călugări. 

Dar Gogoașă nu-l luă în seamă, fiind preocupat de pro- 
priile scorneli. 

— Pe urmă se făcea că... se făcea că vine o muiere fru- 
moasă, cu șoldurile mari cît un ciubăr... adică nu. O sfîntă, numai 
piele și os... carele ne-a gătit. De fapt, nu ea. Era acolo și un 
arhanghel... 

— Ce tot îndrugi, nătărăule? se zborși Arad. 

— Fiule! îl întrerupse cu asprime un călugăr. Nu huli. 
Peste omul acesta a picat harul ceresc. 

— Mda! Și de ce m-aţi căutat? 

— Să intrăm în slujba voastră, minţi Cotae cu seninătate. 

La îndemnul cavalerului, călugării îi conduseră pe cei 
doi spre o curte dosnică, unde bucătăria cu plite încinse răspîndea 
miresme îmbietoare. În drum întîlniră câteva coteţe și sumedenie 
de găini care ciuguleau cu mult sîrg împrejur. Văzindu-le, fața lui 
Cotae se lumină brusc. O seamă de gînduri bune îl cuprinseră, 
gingașe. 

„Găinile, săracele! socoti el. Ele totdeauna au dus greul. 
De fapt încap mai ușor sub aripa sumanului. Curcanul o fi mai 
bun, însă e prea mare pentru o ascunzătoare sigură”. 

Cam după un ceas, cavalerul blond, urmat de noii săi 
slujitori, părăsi Snagovul. Caii celor doi galopau frumos în urma 
stăpînului. Cînd ieșiră din umbra deasă a Codrului Vlăsiei, ziua 
era în cumpăna amiezii. Călăreţii făcură primul popas lingă un 
pîriu. Acolo își potoliră setea animale și oameni. 

— Să nu vă fie cu supărare, încotro mergem? întrebă 
Cotae. 

— La Argeş. 

— Parcă auzisem că la Caliacra. 

— ŢI s-a năzărit. 

— Așa cred și eu, murmură lunganul cu înțelepciune. 
Oare nu s-ar cuveni să prinzim aici? Facem un foc bun și perpelim 
găina pe jăratic. Mi-e teamă să nu se strice de căldură. 

— Ce? 

— Găina, domnule. 

— Care găină? 

— Păi asta, grăi Cotae, scoțind-o din fundul unui sac. 

— Drace! De unde ai luat-o? 

— De la mînăstire, înălțimea-voastră. I-am răsucit gâtul 
niţel, fiindcă orice găină bag de seamă că e din neamu muieresc, 
iar muierile au o gură... 

— Chestia asta nu-mi place. 

— Vai, domnule, să nu spuneţi asta! Acolo sînt așa de 

multe, așa de înghesuite, încât a le rări înseamnă adevărată bine- 
facere pentru neamu găinilor. 

Mai chibzuit, Gogoașă adunase între timp unele vreascuri 
și aprinsese focul. Cotae curăţă găina cu multă pricepere, totuși 
lipsa unui opărit după datină păgubi orătania de trei sferturi din 
piele. Caii folosiră prilejul și se ospătară cu iarba proaspătă, plină 
de frăgezime în apropierea apei. Sătui și odihniţi, călăreţii porniră 
la drum în galop. Blondul trecu în frunte, bucurîndu-se de harurile 
armăsarului său sprinten. Trecu o bună bucată de vreme. Tocmai 
ocoleau o pădure nu prea întinsă, cînd auzul bun al cavalerului nu 
mai prinse zgomot de copite în urma sa. Parcă săgetat de o idee, 
Arad întoarse capul chiar la vreme pentru a-i observa pe cei doi 
slujitori cum dispar printre niște rîpe mari. 

— Pe caznele iadului! răcni tînărul. Pramatiile au luat-o 
din loc. 

Își îndemnă calul pe urmele lor. Cu toate că cei doi obser- 
vară curînd manevra stăpînului, cu toate că-și îmboldeau animalele 
cu mult sîrg, distanța dintre ei scădea vizibil. Blondul potrivi o 
săgeată în arc, așteptă un moment prielnic și trase. Micuța sculă pri- 
mejdioasă trecu șuierînd la cîteva degete de căpăţina lui Gogoașă. 

— Cumetre! strigă acesta înfiorat. Cred că-i mai bine să 
oprim. A doua săgeată mă pune pe gînduri. Se pare că pramatia 
de stăpin știe să ochească frumos. 

Cum Cotae nu era nărod din fire, prețui spusele ortacului 
său și își potoli calul. 

— Încotro, ticăloşilor? zbieră cavalerul. 

Cei doi cumetri nu fură impresionați de vocea năpras- 
nică, ci numai de spada pe care acesta le-o vîntura pe aproape. 

— Strălucirea-voastră! răspunse Cotae calm. Taman 
dădeam o raită prin împrejurimi socotind că am putea fi urmăriți. 

— De cine? 

— Parcă poţi să știi? 

— Aha! Dă-mi punga! 

Lunganul scoase punga din sac, însă cam fără chef. Dacă 
ar fi avut și el arme, altfel ar fi stat lucrurile. 

— Cînd mi-ai luat-o? 

— Păi, domnule cavaler, cînd aţi băut apă, ziceam c-ar 
fi păcat să o pierdeţi. Stătea prost la briul vostru. Asta v-o spun cu 
mîna pe inimă. 

Un gînd apărut pe neașteptate îl făcu pe cavaler să nu 
ia punea. 

— Păstreaz-o! spuse cu un aer blind, spre totala uluire 
a celor doi cumetri. La Argeș vom avea mare nevoie de ea. Osăvă 
cumpăr niște straie mai acătării și ceva arme. Știi să faci socoteli? 

— Nu mă întrece nimeni, strălucitorule! se lumină 
lunganul. 

— Atunci e bine. Am avut doi ducați. Egumenul Lazăr 
mi-a dăruit cincizeci, din care i-am dat șase ducați lui Sima pentru 
caii și șeile voastre. Restul e acolo. Vezi să nu pierzi punea. 

— Eu, biruitorule? Din mîna mea nici diavolu n-o mai 
scoate. 

— Așa te vreau, fiindcă s-ar putea să mai căpătăm o 
pungă la Argeș. 

Ochii celor doi crescură brusc și străluciră ca zăpada în 
faţa soarelui. Porniră din nou la drum, iar cavalerul nu mai găsi 
de cuviinţă să privească îndărăt. 

La castelul comitelui Staicu masa de prînz fu servită pe 
o minunată terasă. Priveliștea încîntătoare, bucatele alese și ziua 
însorită nu reușiră a încălzi atmosfera aparent plăcută dintre cei 
doi soți. E drept că discuţia se purta sprintenă, uneori presărată 
de glumele tînărului, la care Margareta răspundea fie printr-un 
zimbet, fie prin rîsul ei cu limpezimi de cristal. Dar printre fraze 
adesea răzbăteau unele înțepături delicate pe care doamna avea 
grijă să le împrospăteze de cîte ori se ivea prilejul. 

— Am pentru voi o mare și sper plăcută surpriză, grăi 
comitele. 

— Încă una? Mă copleșiți, domnule. 

— Nu înţeleg. Din cîte îmi amintesc, azi mi-a lipsit alt 
prilej. 

— Nicidecum, rise Margareta. Cea mai frumoasă surpriză 
stă în prezenţa voastră. În zori, cînd am aflat că ați părăsit caste- 
lul, am crezut că unele treburi vă reclamă, ca de obicei, prin alte 
părți. Întoarcerea atît de neașteptată se datorează oare dragostei 
pe care ne-o purtați? 

— Aţi fost înștiințată greșit, rise el, prefăcîndu-se a nu-i 
înţelege împunsătura. leșisem doar la o scurtă plimbare. 

— 0! aprobă Margareta cu aer naiv. Să te mai iei după 
aparenţe! Vă cer iertare, domnule, și aștept cu nerăbdare surpriza. 
Să fie cumva un nou dar din partea voastră? 

— Nu. Acum un ceas o ștafetă de la Argeș ne-a adus 
invitația măriei-sale, domnul ţării. Sîntem poftiți la turnirul de 
dimineață și la balul ce va începe odată cu lăsarea nopții. 

— Păcat! zîmbi ea cu prefăcută tristeţe. Aplecarea voas- 
tră spre rosturile științei și ale celor sfinte ne va opri să dăm curs 
invitaţiei. Fiindcă o soție bună, iubitoare, totdeauna trebuie să ţină 
seama de dorințele stăpînului său. 

— Ei, ei! răspunse comitele, ameninţind-o șăgalnic. Ne 
miîndrim cu grija voastră pentru noi, dar invitația măriei-sale e o 
poruncă. Așa stînd lucrurile, am hotărît să se facă pregătirile de 
drum. 

— Nu mai rămîne decît să mă supun, zimbi ea, de data 
aceasta cu adevărat bucuroasă. 

O plimbare la Argeș, un bal, erau motive de plăcută sur- 
priză pentru monotonia atîtor luni de singurătate, care de fapt tot 
singurătate se chema, chiar cînd Staicu revenea la castel, fiindcă 
răceala dintre ei rămăsese aceeași. Margareta nu putea accepta un 
soț lipsit de harurile îndrăznelii cavalerești, iar comitele aștepta 
cu răbdare o schimbare în bine. Poate că virsta fragedă a doamnei 
o împiedica să înțeleagă unele lucruri. Rosturile lumii nu stăteau 
doar în lovituri de spadă, în cavalcade și lupte cavalerești. O privire 
mai atentă a Margaretei ar fi fost destul pentru a o lămuri că soțul 
ei se îngrijește frumos de gospodărirea ținutului, că inteligenţa lui 
scînteietoare lucrează adesea în folosul țării. Din păcate, speran- 
țele castelanului întîlneau bariere mult mai mari. Tînăra doamnă 
crescuse la curtea Moldovei, adică într-un loc unde fiii boierilor 
se întreceau în a deveni cavaleri. Moda cavalerească a Apusului 
cucerise tineretul român de mai bine de o sută de ani și va dăinui 
în țările române pînă aproape de secolul al șaisprezecelea, cînd 
expansiunea spre nord a turcilor și grecilor va cunoaște o peri- 
oadă de virf. Obișnuită deci a trăi într-un loc unde a nu fi cavaler 
însemna 0 rușine sau presupunea defecte fizice, frumoasa Mușa- 
tină nu concepea un soţ cu altfel de preocupări. Apoi, căsătoria lor 
fusese nu una din dragoste, ci impusă. Margareta se simțea umilită 
prin scoaterea ei la mezat. Fiindcă numai rațiuni politice uniseră 
această familie. Fire romantică, visătoare, așteptase cu totul alt- 
ceva de la viață. La cîteva luni după cununie, ea mai sperase încă 

într-o inițiativă a comitelui. I-ar fi fost recunoscătoare dacă el ar 
fi avut curajul să desfacă unirea lor și să o trimită acasă la ai săi. 
Însă numai un cavaler desăvirșit şi-ar fi atras asupra sa mînia 
domnilor Moldovei și Ţării Românești. Or, comitele Staicu părea 
lipsit de asemenea îndrăzneală. Sau poate că o iubea, spre totala 
lui nefericire. Explicații nu fuseseră între ei, ci doar o izbucnire 
petrecută cu multă vreme în urmă. Nemulțumit de răceala pe care 
i-o arăta, Staicu îi spusese cam aspru: 

„Doamnă, pe oameni trebuie să-i luăm așa cum sînt, 
nu cum ni-i dorim în visările noastre. Pe noi ne-a unit hotărîrea 
mai-marilor. E o căsătorie impusă. Dar dacă lucrurile stau așa, 
oare nu avem datoria de a ne cunoaște mai bine? De a ne înțelege 
unul pe altul? De a încerca o apropiere între noi? Cred că fericirea 
între soți stă și în puterea renunțării. A nu dărui nimic în căsnicie 
înseamnă a nu aștepta să primești.” 

„Dar, domnule, grăise ea pătimaș, a nu crede în visările 
noastre, a nu înfăptui măcar o parte din ele, înseamnă moartea 
sufletului. Iată de ce nu sînt de acord cu spusele voastre. A lua de 
la viață puţin înseamnă a ne mulțumi cu orice. Numai neajutora- 
ţii se mulțumesc chiar cu orice. Nu aș dori să mă înţelegeţi greșit. 
Sinteți un om învăţat și valoros în felul vostru, însă nu ce am visat 
eu. V-am fost vîndută, domnule. Îmi sînteţi stăpîn și înţeleg să-mi 
port jugul, dar nu-mi cereți mai mult decît prezenţa mea aici. Des- 
pre a dărui sau a renunța nici nu merită să vorbim. De veți dori să 
mă umiliți, e dreptul vostru. Veţi obține trupul meu prin forță, dar 
sufletul niciodată. El nu cu forța se capătă.” 

Vorbele acelea fuseseră spuse cu aproape doi ani înainte. 
Odată cu trecerea timpului, Margareta prinsese a privi lucrurile cu 
mai puţină înverșunare. E drept că nu o încerca o explozie de feri- 
cire atunci cînd comitele revenea la castel după lungi absenţe, însă 
e tot atît de drept că prezenţa lui era o plăcută surpriză, aducînd 
calm și liniște. După vechea discuţie dintre ei, Staicu venea rar pe 
acasă. Iar la astfel de prilejuri, în discuţiile lor obișnuita răceală 
se schimbase în ironie. 

La un ceas după prînz, o frumoasă trăsură ieși din castel 
și trecu podul de peste Prahova. Douăzeci de călăreți, arcași după 
arme, îi însoțeau pe Staicu și Margareta. Îmbrăcată în straie băr- 
bătești strînse pe corp, cu părul adunat în coc greu, cu cizme pînă 
aproape de genunchi, tînăra doamnă arăta ca un scutier nevirstnic. 
Pusese multă cochetărie în alegerea culorilor, ce precumpăneau 
către vișina trecută din copt. Renunţase la obișnuitul albastru 
dintr-o toană sau pur și simplu la gîndul de a surprinde ochiul 
privitorului cu noua ei ținută. Trupul ei, bine conturat sub hainele 
strîmte, cu rotunjimi îndulcite spre liniile lungi, delicate, merita 
să fie privit chiar de cusurgiii înrăiți. Obrajii ușor aprinși, îmbu- 
joraţi poate de emoția drumului, sau numai de soarele puternic, 
strălucirea ochilor, zimbetul copilăros îi măreau farmecul. Așezat 
alături, Staicu îi privea adesea profilul fin, fără a îndrăzni să o 
tulbure. Doar la hopuri, trupurile lor se atingeau cu totul întîim- 
plător, iar la astfel de prilejuri, Staicu îi simţea aroma părului ce 
aducea a floare de cîmp. O clipă, fu ispitit să o cuprindă în brațe. 
Era atît de aproape, încît îi simţea respirația ușoară ca de prunc. 
Amintirea vorbelor ei de odinioară îl opri la timp. Departe de a 
presupune ce se petrece cu el, Margareta bănui, cu acel instinct 
atit de puternic al femeilor, că în aer stăruie o chemare tainică. 
Ochii ei strălucitori se închiseră pe jumătate, faţa îi păli, buzele 
îi tremurară ușor ca o părere, însă totul dură atît de puţin, încât 
crezu că visase. O încruntare abia vizibilă, urmată de o retragere 
a ei spre marginea scaunului readuse totul la normal. Clipa aceea 
de așteptare, de neliniște, socoti că nu-i fusese adresată lui Staicu, 
ci unui ins foarte neclar în mintea ei. În ultima vreme, cînd era 
plecat, se gîndea adesea la el. Nu cu simțăminte de dor, nu cu grija 
unei iubite, ci mirată că în cei doi ani el nu încercase un singur 
gest care să-i arate ce-i în inima lui. 

„Mă iubește oare? se întrebă ea. Nu, nici vorbă. Cine știe 
peste ce dragoste a fost nevoit să calce la încheierea căsătoriei 
noastre. Totuși, uneori, îl simt că mă cheamă, chiar dacă nu ros- 
tește o vorbă. Să fie oare doar o chemare de prietenie? Nu. Femeile 

nu simt decît chemările dragostei, cele ale prieteniei sînt haruri 
ale bărbaților.” 

Seara trecută șezuseră de taină pînă tîrziu. Cînd se des- 
părțiseră în fața apartamentului ei, pe Margareta o încercase o 
ezitare. El îi făcuse urări vesele. Ea, pline de ironie. Dar înțepătu- 
rile nu mai aveau ascuțimea de altădată, fiindcă gîndurile ei erau 
altele. Poate că nu l-ar fi respins dacă el ar fi încercat să intre. De 
fapt, şi el ezitase. 

O nouă hurducătură, mai aspră, o smulse din gîndurile 
acelea. Apoi, mersul domol, uniform, lăsă loc întrebărilor, presu- 
punerilor. Privirile îi zăboviră o clipă asupra soțului. Tînărul părea 
că ațipise. O șuviță de păr îi căzuse pe frunte și îi aducea un aer 
copilăros. 

„Cred că sînt nedreaptă, chibzui în continuare. În fond, 
și el e la fel de oropsit. Nici el nu a dorit această căsătorie. Mă mir 
că nu s-a săturat de împunsăturile mele. Totdeauna le primește 
cu aer vesel. Dar ce o fi în inima lui, nimeni nu știe. Rar se supără. 
Totdeauna știu cînd îl cuprinde mînia. Atunci, ochii i se subțiază 
ca în faţa soarelui mult, iar umerii obrajilor se colorează ușor.” 

Chibzui poate pentru a suta oară asupra unor lucruri 
neclare. În preajma Crăciunului, Staicu venise acasă rănit. Avea 
în umăr o tăietură proaspătă de cuţit sau de spadă. S-au întîlnit în 
sala cea mare. El vesel ca de obicei, ea la fel de ironică. Nimic nu 
lăsase a se observa că e rănit. Abia a doua zi aflase de la cavalerul 
Bogdan. Îngrijorată, a intrat în odaia lui tocmai cînd felcerul îi 
spăla rana. Bună cunoscătoare, fiindcă întilnise adesea astfel de 
prilejuri la curtea Moldovei, observase de îndată că nu-i o simplă 
zgirietură. Felcerul curăța fără milă, așa cum îi cerea meseria, iar 
tînărul îi adresa Margaretei cuvinte cu haz. Nici un strigăt, nici un 
geamăt nu scăpase de pe buzele lui, deși era clar că durerile sînt 
cumplite. Dar ce o mirase în egală măsură erau mușchii lui mari, 
pietroși, ce nu se potriveau unuia lipsit de exerciţii fizice. Cînd l-a 
întrebat de rostul împunsăturii, comitele a rîs și a pomenit ceva 
despre niște lotri. 

Altă dată, pe la mijlocul toamnei trecute, Staicu ieșise 
pe Dealul Cîmpiei cu cîțiva slujitori. 1 se năzărise lui că ar fi acolo 
un teren bun pentru o livadă. Margareta venise după ei călare și 
căuta un loc de urcuș. Din apropiere sărise un iepure, iar calul spe- 
riat o aruncase din șa. Staicu era undeva deasupra, pe marginea 
unei rîpe. În cădere l-a observat cum se aruncă de la o astfel de 
înălțime ameţitoare. Ea nu pățise nimic rău, dar uitase să facă vreo 
mișcare, uimită și îngrozită. Apoi, Staicu s-a aplecat și a ridicat-o 
ca pe un fulg. În clipa aceea ochii lui nu arătau numai teamă, ci și 
un licăr ciudat, pe care nu-l mai văzuse. Parcă era un strigăt slab, 
ca o chemare din depărtări. 

— Cum aţi putut sări tocmai de acolo? îl întrebase cu 
mustrare în glas. 

— Vai, doamnă! pornise el a ride. În cădere cred că nu aţi 
văzut prea bine. Nu am sărit, doamnă, ci am alunecat pur și sim- 
plu. Chiar mă întrebam în timpul zborului: „Cît va rămîne întreg 
din mine, pentru a vă acorda sprijinul de cuviință?” 

Trăsura poposi aproape de vadul unei ape. Călăreţii din 
suită descălecară bucuroși de odihnă. Soarele căzuse mult spre 
apus. Pe la coturi, apa rîului își lovea șoldurile cu lenevie de malu- 
rile înalte. 


S 


În ultimele zile, hanurile din împrejurimile cetății Arge- 
șului deveniseră neîncăpătoare. O seamă de drumeți prevăzători se 
îngrijiseră din timp de un adăpost bun. Doar oaspeţilor domnului 
țării nu le păsa de nimic în această privinţă. La palatul domnesc, 
dichisitul odăilor se încheiase. Călătorii din apus rămîneau ade- 
sea nedumeriți, observînd că hanurile nu au protecţia cetăților. 
Puţini știau că în nordul și în sudul Dunării era o veche lege a 
pămîntului. O lege nescrisă, dar respectată, care ferea bisericile 
și hanurile de călcări cu oști. Chiar turcii, harnici dărimători de 


64 


CAVALERII ORDINULUI BASARAB 





biserici creștine, rar loveau hanurile, fiindcă știau și ei că acolo 
găseşte odihnă drumeţul de orice neam sau religie. În jurul cetății 
erau la vremea aceea unsprezece hanuri răspîndite pe sub poale de 
codru. Cocheta așezare a Argeșului înconjurată de ziduri, cuprin- 
dea la rîndul ei încă pe atîtea. Cam prea multe, socoteau unii. Doar 
călătorii obișnuiți se arătau de altă părere. Nu rareori lipsa unei 
odăi libere îi făcea să înnopteze sub cerul liber. 

Poate nu cel mai vechi, dar cu siguranță cel mai frumos 
era hanul „Doi cocoși”. Așezat sub o curmătură de deal, înconju- 
rat de brazi falnici, rostuit din piatră și lemn, cu zeci de odăi, cu 
grajduri mari, hanul nu cunoștea lipsa clienţilor. Sub el, săpată 
în stîncă, o pivniţă în care ar fi încăput alte hanuri mai mici adă- 
postea nenumărate butoaie cu vin și cu ţuică. În cămări, șuncile 
afumate, mari cît niște coapse de vădană, slănina fragedă ca bobul 
de zmeură, cîrnații cît odgoanele nu arătau nici pe departe bogăţia 
merindelor. Undeva în spatele clădirii o crescătorie de porci și una 
de orătănii primeneau cu prospătură ospețele. Drumeţului ostenit 
și flămînd nu i se cereau lămuriri despre rosturile sale, ci doar să 
aibă bani. Hangiul Stoleru, un moldovean pripășit pe la Argeș cu 
vreo douăzeci de ani în urmă, era o matahală de om cît ușa, dar 
nu aplecat spre suferința grăsimii. Pînă și slujitorii săi fuseseră 
aleși pe sprînceană, după voinicie. Socoteală înţeleaptă, fiindcă 
încăierările rar lipseau, iar legea dreptăţii trebuia făcută pe loc. 

Odată cu lăsarea umbrelor serii, cavalerul blond poposi la 
„Doi cocoşi”. În marea sufragerie de la parter o seamă de lumînări 
aprinse, zgomot de voci și tacimuri, cîntece vesele sau triste, țipete 
și porunci, trosnet de bușeală, înjurături pipărate arătau că binecu- 
vintata cină se desfășoară creștinește. Urmat de Cotae, Arad prinse 
a urca cele cîteva trepte, cînd ușa se deschise brusc. Doi slujitori ai 
hanului aruncară ceva ce semăna a ghiulea, după care ușa reveni 
pe rosturile ei. Ghiuleaua cu pricina nimeri în braţele blondului 
cu toată viteza ce se cuvenea unei astfel de scule. 

— Drace! strigă el încîntat. Bine că nu căpățina ăstuia 
m-a lovit în plin, ci o parte mai moale. 

Zicînd acestea, ridică proiectilul pe picioarele lui, ce-i 
drept cam nesigure, însă destul de bune pentru a se susține singur. 
În lumina slabă, mogildeaţa prinse contururi. Era un bărbat nu 
prea mare la trup, dar atît de păros, încît greu s-ar fi putut stabili 
unde ar fi hotarul dintre plete și barbă, sau dintre barbă și straie. 

— Domnule, iertați-mi graba! grăi el cu o undă șăgalnică 
în glas. 

— Cu graba nu am nimic, răspunse blondul. Socot însă 
că întîlnirea noastră a scos ceva scîntei, ce-i drept nu prea dorite. 

— Ah, domnule, dorinţele oamenilor nu prea se asea- 
mănă între ele. Eu mă socot fericit de ocazie. Dacă în locul vostru 
întîlneam bradul de colo, n-aș mai fi avut plăcerea să vă prezint 
omagiile mele. 

— Care a fot cauza plecării atît de... hm... atît de neaș- 
teptate din han? 

— Una măruntă. Lipsa de sunători. Totdeauna am cre- 
zut că un cavaler, fiindcă asta sînt, poate să bea pe datorie pînă 
ce prinde zile mai bune. 

— Sînt de aceeași părere, aprobă tînărul. Poate e bine 
să vă întoarceți la masă. 

— O, nu! se împotrivi acesta. „Doi cocoși” a fost pină 
adineauri singurul han din care nu fusesem arun... 

— Poftit să plecaţi, îl întrerupse Arad. 

— Chiar așa, domnule. Și-i păcat. Vinul de aici e bun. Am 
băut un tămiîios de Buzău care ţi se strecoară în trup ca apa vie. 

— Atunci s-ar cuveni să intrăm. 

— Numai să nu iasă cu o încăierare ce v-ar păgubi 
sănătatea. 

Blondul deschise ușa. Un slujitor îl văzu pe bărbos alături 
și făcu o încercare să-l ia de guler. Pumnul tînărului îl trimise cît 
colo. Alţi slujitori veniră în grabă. Cuprins de cucernice furnică- 
turi, Cotae apucă un scaun și-l ridică deasupra capului. Aflat prin 
apropiere, Stoleru îl cîntări pe blond din priviri doar o clipă. Destul 

pentru a-și da seama că are în față un oaspete de soi. Ținuta mîn- 
dră și mai ales straiele lui, care, chiar dacă trecuseră prin multe, 
arătau a fi lucrate din cunoscutul postav de Colonia, i-ar fi impus 
respect pină și unui hangiu mai puţin priceput. 

— Poftiţi, înălțimea-voastră! spuse aplecîndu-se atît cît 
era de cuviinţă. Cu ce vă pot fi de folos? 

— Întâi cu adăpostul cailor. Unul dintre slujitorii mei 
așteaptă afară. M-am mirat că rindașii nu ne-au ieșit în întîmpi- 
nare așa cum se obișnuiește pe la alte hanuri. 

— Și la noi se păstrează cu sfințenie acest frumos obicei. 
Din păcate, odăile sînt pline cu oaspeţi. Miine va fi un turnir aici. 

— Mda! Vom căuta în altă parte. Cît îți datorează acest 
nobil cavaler? 

— Mai nimic. Două oale cu vin și o pulpă afumată valo- 
rează atît de puţin, încît nu merită a vorbi despre ele. 

Blondul privi spre Cotae. Acesta înțelese într-o clipă și 
scoase un ducat de aur. 

— Ia-l, jupine! spuse lunganul măreț. Nu, nu! Păstrează 
restu! 

— Domnule cavaler! sări hangiul însuflețit dintr-o dată. 
De la prima ochire mi-am dat seama... adică nu... vă cer iertare! Ar 
mai fi două odăi. Una pentru voi, alta pe potriva slujitorilor. Cît 
despre cai, voi da poruncile de trebuinţă. 

La un semn al hangiului, cîțiva slujitori curățară o masă 
cu mușterii cu tot, în vreme ce alții așezau măsăriță curată. Cotae 
și Gogoașă fură îndemnați spre un colț unde își ciocneau ulcelele 
cei de mîna a doua. Proaspeţii slujitori observară că a găsi un loc 
printre mesenii de acolo rivaliza cu frumoasele minuni biblice. 
Porniră totuși hotăriîţi, înșfăcară cîte un guler de care atîrna ceva 
greu, smuciră cu sîrg, își desfăcură palmele după un chibzuit avânt, 
iar cei luaţi de pe locurile lor în chip atât de creștinesc poposiră cam 
fără voie pe dușumea. Cum aceștia nu protestară, fie din pricina 
băuturii peste măsură, fie din altă pricină, cum cei de la masă nu 
păreau a se sinchisi, Cotae și Gogoașă se așezară în voie. 

Arad ciocni un rînd cu părosul. Înviorat de plăcuta întor- 
sătură a lucrurilor, omul închină solemn și grăi plin de mulțumire: 

— Domnule, numele meu e Grama. 

Discutară multă vreme cînd mai tare, cînd în șoaptă. Une- 
ori se aplecau iute, ferindu-se din calea unor proiectile în formă de 
căni, de scaune sau cine știe ce alte corpuri care circulau la răstim- 
puri pe deasupra meselor, din diferite părți, după cum izbucneau 
încăierările. Numai novicii, numai cei ce pășeau pentru prima oară 
într-un han făceau caz cînd primeau în braţe un trup aruncat din 
greșeală. Dacă încăierările promiteau a fi frumoase, mulți mușterii 
se arătau dispuși a intra în horă, iar în astfel de ocazii doar hangiii 
luau parte fără entuziasm. Puţini se sinchiseau de o vînătaie, de un 
cucui, de lipsa unei bucăţi din piele sau de pierderea cîtorva dinţi. 

Cu puţin înainte de miezul nopții, cînd cavalerul Grama 
cam întrecuse măsura ulcelelor, cînd picioarele lui ar fi putut căpăta 
o mie de întrebuințări în afară de aceea a susținerii trupului, Cotae 
și Gogoașă îl luară tîrîș, fiecare de cîte o aripă, și-l cărară în odaia 
blondului. 

La ziuă, Arad îl întrebă pe bărbos: 

— Ai un cal? 

— Am avut o iapă de rasă, domnule, răspunse acesta 
cam acru. 

— Aha! Dar arme? 

— Și arme am avut. Dacă ați fi văzut spada mea de Sibiu... 
fiindcă Sibiul rivalizează cu Toledo în făurirea acestui fel de scule. 

— Ei, nici chiar așa să nu o luăm. O fi Sibiul, însă Toledo... 

— Da, da, eram sigur că nu recunoașteţi, zimbi bărbo- 
sul. Totdeauna sîntem gata să credem că numai străinii pot da 
lucruri bune. Și eu am crezut așa pînă acum cîțiva ani, cînd am 
dat în Sibiu peste unul, Axinte. Mi se rupsese spada sus, lîngă 
miner. Cineva m-a îndrumat spre Axinte. L-am căutat, socotind 
că mi-o va cîrpăci pînă se va ivi prilejul pentru una nouă. Axinte 
e mai mărunt decît mine, care nu fac parte din tagma uriașilor, și 
are o față lungă, uscată, ca de țiîrcovnic. Omul s-a uitat la spadă și 

mi-a zis: „Domnule, oţelul nu se poate cîrpăci, dar aș putea să vă 
vînd o spadă făurită de mine. Zic: „Mă nene, asta-i de Toledo. Un 
cavaler care a purtat la șold un Toledo nu se poate mulțumi cu o 
custură oarecare.” „Adevărat! a ris el. Am aici trei spade. Una dintre 
ele e de Toledo. Voi acoperi mînerele și gravurile, iar domnia-voas- 
tră încercați a vedea care e mai bună.” Cu tot învelișul făcut de 
Axinte, pe cea străină am recunoscut-o îndată după înfloriturile 
de pe ea. Zic: „O iau pe asta.” Zice: „Asta e Toledo. Mă aşteptam să 
o recunoașteți. Totuși o încercare merită. Eu am să iau una făurită 
de mine, iar voi încercaţi să mi-o rupeţi sau să mi-o știrbiţi. În caz 
de reușită, veţi primi Toledo în dar.” Un ceas întreg m-am căznit, 
cu toată priceperea, însă fără folos. Pînă la urmă, am cumpărat o 
spadă de Sibiu la prețul uneia de Toledo. 

— Hm! Parcă am auzit ceva despre Axinte. 

— Și veți mai auzi, domnule. 

— Poate. Deci n-aveţi nici arme? 

— Am avut. Din păcate am pierdut totul la un joc de 
zaruri. Totuși, sînt în cîștig. După acel dezastru m-am jurat să nu 
mai pun mîna pe zaruri. Dar ce folos, dacă judecata bună vine la 
urmă? 

— Sper să fie un necaz trecător. 

— Mă îndoiesc, rise bărbosul, fiindcă nu mai am niciun 
fel de avere. Dacă aș avea o spadă, s-ar schimba lucrurile. Azi va fiun 
turnir. Cei ce cîștigă un turnir sînt răsplătiți regește aici, la Argeș. 

— Știi să folosești bine o spadă? 

— Ah, domnule, aș zice că lucrez destul de frumos! 
Părintele meu, seniorul Grama, Dumnezeu să-l ţină încă vreo 
zece-douăzeci de toamne, mi-a dat lecții admirabile. E drept că 
asta s-a petrecut acum patru ani. De atunci ne-a lipsit prilejul să 
încrucișăm spadele, din cauză că nu l-am găsit niciodată treaz. 
După ce și-a pierdut averea — tot la jocul de zaruri — a dat în darul 
băuturii. Păcat! Avea o finețe în loviturile de spadă... 

— Totuși, după o noapte atît de grea... hm... aveţi puţine 
șanse într-un turnir, îl întrerupse Arad. 

— Vă faceţi griji degeaba. Sint două luni de cînd mă 
odihnesc. 

— Atunci, propun să intrăm în frumoasa așezare a Arge- 
șului. Iar dacă doriți să luaţi parte la turnirul de spadă, nimic nu 
vă poate opri. 

— Păi tocmai spadă n-am și nici straie pe măsura unui 
cavaler. 

— Toate la vremea lor, zîimbi blondul. Întîmplarea face 
să dispun de niște ducați. 

— Mă îndatoraţi, domnule. 

— Nu prea. Aurul acesta a venit pe neașteptate. 


VA 


Măria-sa Mircea, domnul Ţării Românești, părăsise pala- 
tul ca de obicei, cu puţin înainte de revărsatul zorilor. Îmbrăcat 
simplu, într-o cămașă descheiată la gât, cu pantaloni strinși pe 
picior, lucraţi din cunoscutul postav de Ypres, pe care o mînă dibace 
brodase la genunchi cîte un vultur cu aripile întinse, purtînd la 
brîu o sabie scurtă legată de o cingătoare încheiată în paftale de 
aur, domnul țării ieșise în parc pentru plimbarea de dimineață. 
Vreo cîțiva arcași porniră grabnic să-l însoțească, așa cum încercau 
adesea, dar un semn al măriei-sale îi opri. Aerul aspru al parcului 
aducea a zi rece de octombrie. Mircea zăbovi lingă vatra unui izvor 
ce năvălea voinicește de sub o stiîncă. Acolo îi plăcea să-și scufunde 
faţa în unda rece, care înfiora trupul ca tăietura de brici. După 
ce simţi din plin binecuvîntarea apei, porni agale pe sub copacii 
mari, ai căror coroane uriașe parcă se îmbrățișau unele cu altele, 
fără a mai lăsa loc pentru razele soarelui, ivite undeva pe o culme 
ca un zîmbet de prunc. Primul bărbat al ţării purta plete lungi și 
o barbă rotundă, aspră. Înalt ca şi Staicu, se deosebea de acesta 
prin trăsăturile prelungi. Ochii lui mici, adînci, de culoarea aurului 
ca și părul bogat, nasul drept, buza de sus voluntară fără a strica 
simetriei, lipsa obișnuitelor cute din colțul gurii alcătuiau chipul 

unui bărbat atrăgător chiar dacă împlinise treizeci și șase de ani. 
Nici trupul nu cunoscuse apăsările vîrstei. Fireștile rotunjimi ale 
pîntecului, ce apar la bărbaţi la vîrsta aceasta, nu-l încercaseră. Al 
său era plat, suplu, ca al tinerilor. Dar nu numai natura îl ferise de 
asemenea cusur, ci și plimbările lungi, matinale, exerciţiile zilnice 
de scrimă, băile reci, călăria și vinătoarea cu arcul. 

„Am 0 zi grea, gîndi el. Azi voi primi o seamă de oaspeți. 
Pe la zece va începe turnirul. Uneori întrecerile cu lancea, cu spada 
și cu arcul se prelungesc pînă după prînz. Către seară, alături de 
doamna noastră Mara, vom deschide balul, iar la miezul nopţii 
mă voi întîlni cu Nufărul Alb.” 


VA 


Pe străzile Argeșului, mulțimea trecătorilor era mult 
mai mare decît în alte zile. Negustorii de mărunțișuri profitau 
din plin, oferind spre vinzare lucruri mai acătării sau îndoielnice 
în ce privește calitățile. Unii veniseră în căruțe, alții doar cu ce 
purtau în spinare. Nici localnicii nu șezuseră cu mîinile în sîn la 
o astfel de concurenţă și ieșiseră cu mărfurile tocmai în marginea 
cîmpului rezervat întrecerilor. Pînă și hanurile, atît de somnoroase 
dimineața, își primeau mușteriii ocazionali, ce intrau acolo să-și 
petreacă vremea pînă la începerea turnirului. Mulţi clătinau din 
cap și socoteau în sinea lor că nu-i a bună cu noul vodă, care în 
preajma războiului se ţine de petreceri. Altele trebuiau acum spre 
apărarea ţării, fiindcă nimeni nu știa pină unde vor lovi oștile lui 
Ali-pașa. De la urcarea lui vodă în scaunul țării, întîmplată la 23 
septembrie 1386, trecuseră doi ani. Doi ani de liniște, ce-i drept, dar 
ce gînduri avea el puţini știau. Va fi un demn urmaș al părintelui 
său Radu? Greu de presupus. 

Porţile cetăţii, deschise odată cu lumina zilei, lăsau a se 
revărsa călători din împrejurimi, ori din îndepărtate judeţe. Unii 
intrau călări pe cai greu de strunit, alții apostolește. Mulţi în tră- 
suri purtate de telegari sprinteni sau în căruțe mari, înghesuiți, 

transpirați, gălăgioşi și veseli. Încă din zori, împrejurimile cîmpu- 
lui de întrecere fuseseră ocupate. Spectatorii chibzuiți nu lipseau. 
Primele rînduri se formaseră trainic, iar bătălia pentru o poziţie 
mai bună era fără sorți de izbindă. Doar cei din casele mărginașe 
păreau favorizați cu adevărat. Terasele, ferestrele și acoperișurile 
gemeau de privitori. Jos, rîndurile se legănau ca niște valuri uriașe 
sub asaltul celor întîrziați. 

Sunet de trimbițe vesti sosirea lui vodă. O seamă de 
călăreți deschiseră drum prin mulțime. La spatele lor, pe cai neas- 
tîmpăraţi ce jucau în loc, își făcură apariția boierii Roman Herescu 
și Manea, amîndoi cavaleri ai Ordinului Basarab. Platoșele sclipeau 
în bătaia soarelui ca niște oglinzi. Puțin mai în urmă, o parte dintre 
spectatori zăriră coroana de aur în cinci colțuri a domnului țării. 
Alături de vodă, tînăra doamnă Mara, înaltă, suplă, în rochie albă 
tivită cu fir de aur, iar în stînga lor, Staicu și Margareta. La spate, 
sumedenie de curteni călcau domol, conduși de comitele Drago- 
mir, castelanul de Dimboviţa. Nici oaspeţii nu lipseau. Veniseră 
acolo vornicul Drăgoi, Burlă și Stanciu, toți trei consilieri supremi 
ai domnului Moldovei, Pietro Embrone, consul genovez la Chilia, 
trimiși din Transilvania, Serbia, Vidin, Tîrnovo, Croaţia și cavaleri 
ai regelui Poloniei, Vladislav Iagello. 

Întreaga mișcare încremeni cînd crainicul anunţă cu 
voce puternică: 

— Măria-sa Mircea, mare voievod și domn singur stăpi- 
nitor a toată Țara Românească. 

Aflat nu departe de vodă, consulul Pietro Embrone îi 
șopti secretarului său: 

— Mircea e vesel. Ride și discută fără griji. 

— Ca la orice turnir, încuviinţă secretarul. 

— Santa Madona! exclamă Pietro. Războiul bate la ușă. 
Să fie oare domnul Ţării Românești un naiv? 

— Mă îndoiesc, șopti secretarul. Cred mai degrabă că 
acest turnir ascunde o frumoasă manevră. lată un prilej de a aduna 

o groază de oameni fără a bate la ochi. Tare îmi vine a crede că tri- 
mișii polonilor au venit nu de dragul întrecerilor, ci ca soli. Cred 
că ar fi interesant să luăm seama la întîlnirile de azi ale valahu- 
lui. Niște soli poloni la curtea din Argeș nu ar fi pe placul regelui 
Ungariei. Dar un turnir poate fi un bun paravan, fiindcă la astfel 
de prilejuri vin adesea mulți cavaleri. Apoi, iscoadele turcilor îl vor 
vesti pe sultan că aici nimeni nu se giîndește la război. 

— În ce scop? 

— Nu știu. Am aflat însă că Mircea și-a întărit cetățile de 
la Dunăre. Zidurile s-au dublat, iar garnizoanele sînt mai mari ca 
de obicei. Numai cetatea Turnu are acum peste două mii de arcași. 

— Deci, pregătiri în taină? 

— Așa se pare. 

La un semn al lui vodă, crainicul îi chemă pe cavalerii 
întrecerilor de spadă. Erau patru. Trei voinici și unul mărunțel, 
pricăjit, prea firav pentru o dispută atât de grea. 

Turnirurile nu-l atrăgeau pe mitropolitul Antim. El soco- 
tea că o faţă bisericească nu are ce căuta la asemenea ușuratice 
vărsări de sînge. În schimb, egumenul Lazăr era nelipsit. Și nu o 
dată ţinea pariuri cu vodă. 

— Măria-ta! grăi Lazăr. Nu credeți că mărunțelul își caută 
moartea? 

— Să vedem, rise domnul ţării. Numai el știe pe ce se 
bizuie. 

— Mi-e teamă că mîna lui slăbănoagă nici nu va putea 
ridica spada. 

— Vreţi să pariaţi împotriva lui? 

— Ah, nu! Mie îmi place să risc. Ţin zece perperi pe mîna 
cavalerului Grama. Așa mi se pare că-l cheamă. 

— Fie! aprobă vodă. Sper să nu mă păgubiţi ca altădată. 

Primii intrară în luptă un tînăr oacheș din Judeţul de 
Baltă și un bărbat mai vîrstnic, necunoscut la curtea Argeșului. 
După unele schimburi de lovituri, spectatorii observaseră că oache- 
șul e mai ager, iar virstnicul e mai chibzuit în mișcări. Dar totul 

dură atît de puţin, încît spectatorii mai ședeau încă încremeniți. 
Spada virstnicului intrase adînc în umărul celuilalt. Grijuliu, necu- 
noscutul se aplecă deasupra oacheșului căzut parcă fără suflare. 
O singură privire ageră îi fu suficientă pentru a ști că rana e puţin 
primejdioasă. Mulțumit, salută adînc spre locul în care ședea vodă. 

— Prea scurtă întrecere, murmură Lazăr. 

— Dar frumoasă, grăi comitele Staicu. Cavalerul virstnic 
e un mare spadasin. 

— Sau, poate, norocos. 

În vreme ce Lazăr savura spectacolul din plin, fiindcă 
locul său lingă vodă era dintre cele mai bune, călugărul Sima, îmbră- 
cat în rasă lungă, transpirat, roșu la față, înainta cu cizmele lui mari 
prin mulțime. După strigăte, înţelese că privirile sale nu avuseseră 
parte de prima întrecere. Mînat de talazurile celor ce se înghesu- 
iau fără noimă, ajunse la loc liber, sub un prun. Ochii săi cucernici 
cătară în sus, printre crengi. Pe craca cea mai de nădejde, un tînăr, 
nu chiar flăcău după semnele chipului, ședea împărătește. 

„Dacă mă sui lîngă el, pică prunul cu noi, chibzui gră- 
sunul. E prea fraged ca să țină doi oameni. Apoi, fără ajutor, mi-e 
teamă că nu pot urca pînă acolo.” 

— Hei, fiule! răcni Sima. 

— Ce e, bre? întrebă flăcăul. 

— Dă-te jos, spurcatule! Picioarele tale netrebnice au 
pîngărit crengile pomului. 

— Da de unde? rîse băiatul. Doar m-am mai urcat și altă 
dată și nimeni nu mi-a zis că-i păcat. 

— Parcă eu zic altfel? o luă Sima grijuliu. Cînd prunele 
sînt coapte avem datoria să ne săltăm printre sfintele crengi, însă 
acum e păcat greu. Pomul abia e pe rod. 

Descumpănit, băiatul grăi totuși cu judecată: 

— Păi ăia de colo de ce stau în pruni? 

— Lasă că ajung eu și la ei. De ce crezi că sînt pus aici? 

— Aș zice că nu-i păcat. 

— Ce? Pesemne că Lucifer îți tulbură mintea. Cîţi ani ai? 

— Aproape șaptesprezece. 

— La biserică mergi? 

— În fiecare duminică, sfinția-ta. 

— Și nu ţi-au spus acolo despre păcatul urcatului în 
prun? 

— Nici o vorbă, sfinția-ta. 

— Mare mirare! Pe mine m-ai văzut în prun? răcni 
mînios. 

— Nu. 

— Atunci dă-te jos înainte de a chema străjile! Sfintu' 
apostol Chihaia zice limpede în a șaptea epistolă către argeșeni: 
„Luaţi aminte și nu vă urcați în prunul fără prune coapte fiindcă 
spurcăciunile... și buboaiele la șezut... bubele dulci... rîia... străjile...” 
Dă-te jos! 

Nemulțumit, dar destul de speriat, băiatul își dădu dru- 
mul din pom și porni să o ia din loc, însă un gest al călugărului 
îl opri. 

— Ușor, fiule! Ajută-mă să mă urc! 

— Parcă ziceai că... 

— Sigur că ziceam. Trebuie să binecuvintez cu mătăniile 
fiecare crenguţă, altfel se usucă prunu.. 

Grea treabă. Sima își săltase poalele rasei cam fără folos. 
Fundul său cît ovarniță atîrna ca plumbul, chiar dacă braţele puter- 
nice porniseră a face minuni pe tulpină la deal. Băiatul nu era 
slăbănog. După o vreme reuși să pună umărul sub cucernicul fund 
și, prin frumoasă trudă, Sima ajunse pe craca atât de rivnită, unde 
se așeză comod, fericit de o vizibilitate strașnică. 

— Hei, sfinția-ta! 

— Ce vrei? 

— Nu cobori? 

— De ce să cobor? 

— Fiindcă păcatu... și buboaiele... 

— Păcatu? Ai te cară d-acilea! Întâi trebuie să mă rog și 

să meditez două ceasuri încheiate. Pe urmă să vii să mă ajuţi la 
coborit. 

Cum nu era nătîng, băiatul o luă din loc înjurînd printre 
dinți. 


VA 


Adversarul micuțului Grama se nimerise un zdrahon 
cunoscut ca o brezaie pe la turniruri. Uneori lovea cu spada atât de 
puternic, încît mulți îl credeau egal în voinicie cu mîndrul cavaler 
Bogdan. Altfel, era un soi de mălai-mare, petrecăreţ, darnic pînă 
la risipă, veșnic fără un chior în pungă și gata a se lipi acolo unde 
întrezărea ceva cîștig. Meseria armelor nu-l atrăgea, cu toate că 
unele însușiri alese în mânuirea lor i-ar fi adus o situație mai bună. 
leșise victorios în cîteva turniruri, dar gloria, numele bun nu-i 
făceau cine știe ce plăcere, ci numai obișnuita pungă cu sunători 
cuvenită învingătorului. Cum era lefter de vreo cîteva săptămîni, 
venise la întrecere cu gîndul la un chef mare. Văzindu-l pe Grama 
atit de neajutorat fizic, după primul moment ce-i stîrni mirarea 
cugetă adînc: 

„Să fiu al dracului dacă nu-i o glumă! Fiindcă, de nu-i 
așa, a mă bate cu ăsta, a-l despica în două, mă duce la un păcat atît 
de rău, încît ar trebui să-mi schimb numele pentru a nu fi certat 
cîndva în cer. Adică n-au găsit ei unul pe măsura mea?” 

— Piei, drace! murmură printre dinți. 

— Aţi spus ceva, domnule? se interesă mărunțelul. 

— Ah, nu, cavalere! Ziceam o rugăciune. Totdeauna îna- 
intea întrecerii îmi fac rugăciunile, minţi el. Poate e cazul să vi le 
faceți și voi, fiindcă nu se știe dacă mai e timp la urmă. Mă numesc 
Anton. 

— Încîntat, cavalere! Numele meu e Grama. Sper să 
facem o partidă frumoasă. 

Ultimele cuvinte ale adversarului îl năuciră cu totul pe 

Anton. Apoi își luă seama și grăi, sperînd să nu-i aducă acestuia vreo 
jignire, dar să-l facă a înțelege că ar mai fi timp să o ia la sănătoasa. 

— Domnule, oare o dragoste nefericită vă aduce la moar... 
adică vreau să zic aici? Dacă aveţi ceva neamuri dragi... 

— Ei, ei, domnul meu! își ieși din pepeni mărunţelul. 

„Să mă ia naiba! chibzui Anton. Cred că i-am zis ceva ce 
nu se cade.” 

— Cavalere! încercă el să repare. N-am vrut să vă aduc 
un afront, însă cu cei ce rămîn pe urmă... 

— În gardă, domnule! 

„Fie! gîndi Anton. Tu ai vrut-o.” 

În jurul arenei se lăsase o liniște adîncă. Pentru oricine 
era limpede că la prima lovitură de spadă mărunțelul va fi despi- 
cat. De undeva, dintr-un balcon, cineva strigă minios: 

— Nu-i drept! 

Însă nimeni nu-l luă în seamă. Cei doi spadasini toc- 
mai încheiaseră saluturile de cuviință. Anton foarte nemulțumit, 
fiindcă niciodată nu luptase cu neajutoraţi, lovi de cîteva ori spada 
mărunţelului, hotărît să i-o smulgă din mînă. Dar, spre mirarea 
sa, nu reuși. Grama primea fiecare lovitură nu în contră, ci pieziș, 
astfel că lamele în loc a se ciocni puternic alunecau una pe lîngă 
alta parcă îmbrăţișate. Apoi o fandare lungă se opri în coapsa lui 
Anton. 

— Sfintă fecioară! murmură zdrahonul. Bărbosul ăsta 
vede o meserie... 

— Sper că nu v-am atins prea adînc, spuse Grama. 

— Ei, la naiba! D-astea am primit eu destule. Însă acum 
e rîndul meu. Să te ferești, domnule, fiindcă voi lovi năprasnic. 

După ultimele vorbe, spada sa se abătu asupra micuţului 
cavaler ca ovijelie, gata a dobori totul în calea ei. Și totuși — mirare! 
Grama dansa în jurul zdrahonului asemenea unui titirez. Din- 
spre balcon răzbătu aceeași voce, în care răsună de data aceasta 
o adîncă uimire. Iar în clipele ce urmară, tăcerea fu întreruptă de 

două zgomote mari. Primul e clar. Căzuse Anton peste spada ce se 
frinsese. Dar pentru al doilea, vodă îl întrebă pe crainic: 

— Ce a fost asta? 

— Nimic, măria-ta. Unul prea înflăcărat a picat din 
balcon. 

Nu mult după prînz, cavalerul blond dimpreună cu 
Grama și cei doi slujitori poposiră printre tarabele cu mărfuri. 

— Am crezut că vei pierde întrecerea, grăi Arad. 

— Zău? Eu am fost sigur de cîștig după primele schim- 
buri de lovituri. Știi care e necazul în lupta dintre un zdrahon și 
unul pirpiriu? 

— Nu. 

— Cei mari la trup cred prea mult în voinicia lor și devin 
generoși. Iar dacă le lipsește generozitatea, rar ne bagă în seamă. 
Noi, ăștia neajutoraţii, nu cunoaștem mila în fața uriașilor, ci lovim 
din toate puterile. Apoi, cu toate că domnul Anton stăpînește bine 
arta scrimei, aș zice că nu-i dăruit cu haruri aparte. Îi lipseşte fine- 
țea. Or, într-o luptă cu spada primează nu voinicia, nu cunoașterea 
corectă a loviturilor, ci fineţea execuțiilor. 

— Așa e. Cîţi bani ai primit din mîna lui vodă? 

— O pungă cu cinzeci de perperi. Adică peste nouă sute 
de ducați de argint. 

— Nu-i rău. Cu astfel de sumă te pui pe picioare. 

— Aiurea! Douăzeci și cinci de perperi i-am împrumutat 
cavalerului Anton. 

— Cum asta? 

— Păi, din cele ce a avut bunăvoința să-mi spună după 
luptă, mi-am dat seama că e lefter. 

Arad îl privi cu plăcere, dar Grama nu observă, fiind pre- 
ocupat de unele socoteli bănești. 

— Deci, continuă el, dacă îți plătesc datoria, dacă îmi 
cumpăr un cal bun, rămîn vreo cincisprezece perperi. De fapt, nici 
atît. La Deva am două surori care au rămas în cruntă sărăcie și 

așteaptă ajutorul meu. Cît despre seniorul Grama, el se descurcă 
totdeauna în hoinărelile lui. Cine știe pe unde îl poartă pașii. 

— Înţeleg, spuse blondul nu prea bucuros. Cînd vei porni 
spre Deva? 

— Miine în zori. 

— Prea bine, domnule! Datoria mi-o plătești altă dată, 
iar un cal bun îţi voi împrumuta eu. 

Arad cumpără unele straie frumoase, pe măsura cumetri- 
lor Cotae și Gogoașă. Feţele celor doi slujitori străluceau de mîndrie. 
Numai la alegerea armelor stăpînul întîmpină unele greutăți. Cotae 
era bucuros de arcul său nou. Gogoașă, în schimb, arăta mare dis- 
preţ pentru astfel de sculă. 

— Domnule! grăi el îmbufnat. Cu arcul nu mă pricep 
să trag. 

— Înveţi. 

— A, nu, e prea tîrziu! Doar dacă aveţi bunăvoința să-mi 
luaţi un topor. La noi, pe valea Ampoiului, sînt o mulțime de tăie- 
tori și cioplitori de lemne. Pînă și copiii se pricep. Iar joaca noastră 
era aproape totdeauna cu toporul. 

— Meseria armelor nu-i o joacă. 

— Știu, domnule, și d-aia mă încumet a vă arăta ce pot. 

— Cu săgeata îl iei pe dușman de la distanţă. 

— Și cu toporul. 

— Mare minune! Uite că așa ceva nu am văzut pînă acum. 
Și de unde să-ți iau asemenea armă? 

— Am întîlnit un negustor cu topoare bune. 

La puțină vreme, Gogoașă reveni încîntat de frumoasa 
achiziţie. Dincolo de cîmpul întrecerilor începea codrul. Întâi o 
seamă de tufe și copaci singuratici, apoi liziera deasă. Mînat de 
curiozitate, Arad se opri cam la douăzeci de pași în fața unui trunchi 
ce întrecea grosimea unui om. După ce-l privi o vreme gînditor, îl 
întrebă pe Gogoașă: 

— Ai putea să-l nimerești de aici? 

— Fără sminteală. E drept că de multă vreme n-am mai 
încercat, dar nădăjduiesc să nu-mi fi pierdut îndemânarea. 

Apoi, parcă în joacă, slobozi toporul din mîna sa vînjoasă. 

— Drace, strașnică lovitură! strigă blondul entuziasmat. 
Văd că tăișul a intrat în tulpină de vreo două degete. 

— Vai mie, domnule! se căină grăsunul. Altădată îl înfi- 
geam mai adînc, dar nu asta-i supărarea mea. Toporul a lovit cam la 
o palmă de crăpătura aceea pe care am ochit-o. Va trebui să lucrez 
mult pînă ce îmi va reveni îndemînarea. 

— Tu cum stai cu arcul? se întoarse blondul către Cotae. 

— Ca măgarul la muls oile. Îmi place, însă n-am tras 
niciodată. 

— Ai vrea să încerci? 

— Dacă nu vă e cu supărare. 

Arad îi arătă un copac aflat cam la vreo treizeci de pași. 
Cotae încordă arcul, închise ochii și trase. 

— Pe sfintele moaște! rise cavalerul. Bine că n-a fost 
nimeni prin apropiere. Puteai să-l lași olog. Cînd tragi cu arcul 
și nu ești în șa, picioarele nu stau unul lîngă altul, ci dreptul dus 
mai în spate. Apoi, dacă închizi ochii, nu faci nimic. Nici poziția 
umărului nu-mi place. la dă-mi arcul și să fii atent la tot ce fac! În 
faţa noastră sînt trei copaci aproape lipiți unul de altul. Voi trage 
în cel din mijloc. 

— Prea departe, interveni Grama. Pînă acolo cred că sînt 
peste optzeci de pași. 

— Așa cred și eu, zimbi Arad. Copacul din mijloc are un 
ciot. Voi încerca să trimit săgeata în el. 

— Ar fi strașnic, se auzi o voce din spate și nu mică fu 
surpriza cavalerului blond cînd îi văzu pe Staicu, pe egumenul 
Lazăr și pe Sima. 

— Ce plăcere! se înclină Arad. 

— Ce mirare! observă comitele. După spusele voastre vă 
știam în drum spre Caliacra. 

— Şi nu vă înșelaţi. Am făcut doar un ocol pe la Argeș. 

— Înseamnă că staţi puţin aici. 

— Pînă mîine în zori. 

— Pesemne că aveţi o invitaţie la balul de la palatul 
domnesc. 

— Ce vă face să credeţi? 

— Să cred? Nu, domnule, ci numai să sper. Mi-ar plăcea 
să petrecem cîteva ceasuri împreună. 

— Și mie, însă nu am o astfel de invitație. Cine s-ar fi 
gindit la unul ca mine? Cine mă cunoaște? 

— Noi. Aveţi ceva împotrivă dacă vă poftim? 

— Nu m-am gîndit la o cinste atît de mare. 

— Atunci, vă las o invitaţie la oștenii din paza porții. 

— Domnule! rîse Arad. Socot că, de vreme ce am obținut 
această favoare, îmi pot îngădui să vă mai cer una pentru prietenul 
meu, cavalerul Grama. 

— A, tinărul care a cîștigat întrecerea de spadă? se 
întoarse comitele spre micuțul cavaler. Nici că se poate mai bine. 
Frumoasă lovitură aţi dat, domnule! Dar parcă vă pregăteaţi să 
trageţi cu arcul, privi din nou către blond. Vă stingherește oare 
prezența noastră? 

— Nicidecum. Doresc să-i dau slujitorului meu prima 
lecţie. 

— La o distanţă atît de mare? Poate nu știți că azi între- 
cerea cu arcul s-a disputat doar la șaizeci de pași. Învingătorul e 
un tînăr din judeţul Olt. Un flăcău de mare nădejde. În faţa lui au 
pierdut cîțiva cavaleri dintre cei mai iscusiți. Zău, turnirul de la 
Argeș a adus multe surprize. 

Arad potrivi săgeata, încordă arcul, ochi scurt și trase. 
După cîteva clipe se auziră exclamaţii de uimire. 

— Cavalere! strigă egumenul cu entuziasm. Săgeata voas- 
tră s-a înfipt la cîteva degete de ciot. Poate că mă înșel, fiindcă 
distanţa e mare. Voi da o fugă pînă acolo. 

Apoi spre hazul celor de față, își săltă poalele rasei și 
porni în goană. Cînd reveni, ochii săi străluceau ciudat. 

— Minunat, cavalere! zîimbi el. Doar la trei degete de ciot. 
Sintețţi un țţintaș cum rar mi-a fost dat să văd. Sau, mai degrabă, 
încă n-am văzut. Și mă mir: de ce nu aţi luat parte la întrecerea cu 
arcul? Aţi fi cîștigat ușor. Surprizele se ţin astăzi lanţ. 

Blondul ridică din umeri, vizibil nemulțumit. 

— Arcul acesta nu are o bătaie prea bună, sfinția-ta. N-aș 
zice că-i rău, însă nu-i centrat cum se cuvine. Lemnul său are un 
capăt ceva mai subțire. Cotae, dă-mi arcul meu! 

Și spre mirarea celorlalți ochi din nou, chiar mai scurt 
decît prima oară, iar săgeata nimeri în mijlocul ciotului. 

— lată ce înseamnă să-ţi cunoști arma, zise Arad mul- 
țumit de reușită. 

— Domnule! făcu Staicu privindu-l șăgalnic. Am întâlnit 
mulți arcași buni, dar cunosc un singur om în stare să vă egaleze 
la o distanţă așa de mare. 

— Voi? 

— O, nu! E vorba despre sfinția-sa Lazăr. 

Arad și însoțitorii săi îl priviră zîimbind. Cuvintele comite- 
lui aduceau a glumă. Nu puteau crede așa ceva, fiindcă nu auziseră 
ca vreo față bisericească să aibă mari daruri în mînuirea armelor. 
Staicu parcă le ghici gindurile. Ușor nemulțumit, îl rugă pe Lazăr să 
încerce. Bucuros, cavalerul blond îi oferi acestuia arcul său. După 
felul cum îl prinse, cu mîinile mari, nervoase, după dibăcia dove- 
dită în minuirea lui, se văzu clar că Lazăr umblase des cu scule 
de soiul acela. Egumenul ochi la fel de scurt și de energic. Săgeata 
bizîi prin aer ca un bondar uriaș și se înfipse în ciot. 

— Sper să ne vedem la bal, rise comitele. 

Mai la o parte, în vreme ce egumenul și Staicu se depăr- 
tau la braţ, grăsunul Sima îi zise lui Cotae: 

— Fiule, sub îndrumarea vrednicului tău stăpîn, vei 
ajunge chiar scutier. Dacă nu poți acum, îmi vei plăti atunci. 

„Săracul, chibzui lunganul. Cred că de la căldură i se trage. 
După vorbele fără căpătii ai zice că l-a lovit cineva cu leuca în cap." 

Apoi răspunse milos: 

— Nu înţeleg. Despre ce plată e vorba? 

— A orătaniei. 

— Care orătanie? 

— Bă ăsta! își ieși Sima din pepeni. După plecarea voastră 
din Snagov, cucernicul ce se ocupă de orătănii mi-a zis că-i lipsește 
una. Că te-a văzut pe lingă coteţe. Ce-i drept, numai o aripată dove- 
dește că ești lipsit de păcatu' lăcomiei, însă nu și al șterpelitului. 

„Din vorbele lui se vede că nu-i prea sigur”, chibzui lun- 
ganul, dumirindu-se încotro vislește grăsunul. Cum nu era prima 
oară căzut sub asemenea învinuire, își luă o figură din cele mai 
ofensate și răspunse cu măreție: 

— Sfinția-ta, nu prea știu despre ce ai grăit. Dacă vrei să 
știi, pînă azi găinile au fost cercetate de către oameni destul de 
puțin. Fiindcă nu-i destul să te pricepi la un ciupelit frumos, ori 
la ronțăit un copan. Sufletu, sfinția-ta. Sufletu trebuie căutat la 
găină. Orătăniile pricep omul cu inima bună și se iau după el ca 
mielu' după oaie. D-aia zic: poate că o orătanie să se fi luat după 
noi însă, dom'le, eram călare și n-am băgatără de seamă. 


VA 


Se apropia miezul nopţii. Balul era în toi doar pentru cei 
tineri. Vîrstnicii, retrași prin ungherele sălii, gustau cîte o cană cu 
vin sau depănau amintiri. Cavalerii străini, înconjurați cu aten- 
ţia curtenilor, mai discutau încă aprins despre turnir. Jupînesele 
tinere își îndemnau soții la dans. Cele răscoapte puneau la cale 
cumetrii și ospeţe. Parcă nimeni nu avea gîndul îndreptat spre 
războiul ce era gata să înceapă la sud de Dunăre. Lipsea totuși 
veselia de altădată, fiindcă primejdia unui război totdeauna apasă 
inimile oamenilor cu greutatea ei. Numai tinerii, lipsiţi de experi- 
enţa bătrînilor, gustau clipa cum se cuvine. Prin locurile tainice ale 
teraselor, flăcăii și fetele schimbau sărutări pe furiș. Nelipsiţii crai 
se poticneau adesea cu prefăcută mîhnire și prindeau în braţe cîte 
o codană, iar scuzele durau uneori atît de mult, încât victimele, nu 

prea supărate, începeau să-și depene visuri de măritiș. Ușile larg 
deschise ofereau prilej de dans chiar și în curtea plină cu pomi. 
Unii dansatori îndrăzneți mînaseră sîrbele către liziera parcului 
măreț, acolo unde lumînările păcătoase lipseau și îmbrățișările 
rămâîneau ascunse în umbra copacilor. 

Domnul ţării se întreținea cu oaspeţii poloni. Măria-sa, 
Mara, tînăra Margareta și cîteva jupinese găsiseră loc plăcut pe una 
din numeroasele terase. Aerul nopții de mai, încărcat de mireasma 
florilor, căpătase oarecare asprime în apropierea miezului nopții, 
însă nu destulă putere pentru a le alunga. Mitropolitul Antim îi 
adunase în jurul său pe Atanasie al Severinului, pe Sofronie de 
la Cozia, pe Lazăr al Snagovului și pe tînărul Dragomir, comitele 
de Dimboviţa. Staicu discuta în șoaptă cu istețul conte genovez 
Pietro Embrone. 

— Domnule! zise acesta. Războiul bate la ușă... 

— Dar nu la a noastră, îl întrerupse Staicu. 

— Adevărat, însă miine poate fi altfel. Mă mir că măria-sa 
Mircea nu adună oastea țării. 

— Asta înseamnă că știe mai multe decît noi. 

„Și tu, tilharule! gîndi consulul de la Chilia, ascunzîn- 
du-și supărarea sub un zimbet nepăsător. M-aș mira ca fratele lui 
vodă să nu știe. Tăceţi ca peștii, iar eu tremur de îngrijorare. Turcii 
țintesc nu numai Ţara Românească, ci și Chilia. Negustorii care 
vin la noi din sud vorbesc multe. Ei totdeauna sînt bine informați. 
Oștile lui Ali-pașa trec totul prin foc de-a latul Balcanilor. Să fie 
oare acest vodă un papă-lapte, un becisnic? Secretarul meu mă 
asigură că-i un om chibzuit, dar tare nu-mi vine a crede. În locul 
turnirului, al balului, m-aș fi bucurat să-l văd cu oștile la Dunăre. 
Sau poate că își dă seama de zădărnicie. Cine cutează azi a sta în 
faţa achingiilor lui Ali-pașa? Treizeci de mii de achingii vor lovi 
peste cîteva zile Dobrogea și Varna. Însă negustorii genovezi veniți 
de la Adrianopole spun că sultanul Murad a trimis încă douăzeci 
de mii de achingii către pasurile Balcanilor. Încotro ţintesc, nu știe 

nimeni. loan al Dobrogii va pierde războiul. E adevărat că-i un tînăr 
viteaz. Din păcate, îi lipsește înțelepciunea părintelui său, Dobrotă. 
Mircea i-a trimis ajutor o mie de călăreţi. De ce oare numai atît?” 

Cavalerul blond și Grama ocupaseră o masă într-un colț 
al sălii. Sima, Cotae și Gogoașă, o alta undeva prin ungherele mai 
îndepărtate ale curţii, fiindcă erau doar însoțitori, fapt ce nu le 
îngăduia să se amestece cu invitaţii. De fapt, nici nu doreau asta. 
Lumina lunii îi ajuta destul de bine să-și găsească ulcelele cu vin. 

Cînd miezul nopţii păru foarte aproape, vodă socoti că 
e vreme să-l întîlnească pe Nufărul Alb. 

— Domnilor! rise el către cavalerii poloni. V-am reținut 
de la plăcerile balului. Sînteți tineri și se cuvine să petreceți. 

Oaspeţii pricepură că discuţia s-a încheiat, astfel că îl 
părăsiră, cu unele plecăciuni adinci. Cavalerii unguri aflați prin 
apropiere ar fi dat mult să știe ce discutase Mircea cu oamenii 
regelui Poloniei. Să fi fost doar niște obișnuite amabilități? 

Domnul ţării ieși agale din sală tocmai cînd mitropolitul 
Antim le vorbea celor din jur despre planurile de a clădi o frumoasă 
biserică la Tiîrgoviște. Al doilea mitropolit, Atanasie al Severinului, 
avea altă părere în privinţa locului ales. Între ei porni o dispută 
ce amenința să dureze mult. Egumenul Lazăr profită din plin și 
se fofilă pe lingă coloanele mari acoperite cu marmură, apoi pe 
lîngă perete pînă la una dintre numeroasele ieșiri. Miezul nopții 
era aproape de cumpănă. 

Pe faţa comitelui Staicu apăru brusc un semn limpede 
de suferință. Buzele lui scăpară un oftat jalnic, spre totala uimire 
a consulului genovez. 

— Vă e rău? îl întrebă acesta. 

— A, mai nimic. O indispoziţie trecătoare. Însă vina e 
numai a mea. Am mîncat o pulpă de berbec prea împănată cu 
grăsime pentru stomacul meu gingaș. Sau poate că e de la vinul 
negru, cu care nu sînt obișnuit. Sper să mai stăm de vorbă în noap- 
tea asta. Mă atrag inteligentele voastre păreri în privința măsurilor 
de apărare a Ţării Românești. 

Consulul aprobă cu un gest grăitor. Comitele porni spre 
ușă. Pașii săi domoli, umerii aduși ușor înainte dovedeau suferința 
de care fusese cuprins atît de neașteptat. 

Cavalerul blond zimbea la răstimpuri cam fără rost, 
uimindu-l pe tînărul Grama. Discuţia dintre ei lincezea, în loc să 
prindă aripi după numeroasele căni cu vin bun. 

„O fi niţel făcut? gîndi micuțul bărbos. Parcă n-aș crede. 
Aseară am băut împreună de două ori pe atît și nu eu am fost cel 
mai treaz. Drace, te pomenești că-i îndrăgostit! Numai îndrăgos- 
tiții răspund aiurea cînd îi întrebi ceva. Iar în privința zimbetului 
fără noimă — să nu mai vorbim.” 

Arad îl smulse din gîndurile acelea. 

— Hai, bătrîne, să mai ciocnim o ulcică. Să bem pentru 
femeile frumoase. 

— Dar pentru cele urîte? mustăci Grama. 

— Urite? Nu există femei urîte. Cel puţin așa mi-a spus 
unul mai vîrstnic. Cică totul e să știi a le descoperi ce au frumos. 

— După vorbele tale, să cred că ești îndrăgostit? 

— Să crezi, bătrine, rise blondul. Și zău că nu-i nimic 
rău în asta. Toţi cădem pînă la urmă în cofă. Însă ceva fulgerător 
se întîmplă rar. Poate că sînt cam băut și am uitat să-ți spun că în 
seara asta o nobilă doamnă a avut gingășia să-și oprească privirile 
asupra mea. 

— Într-adevăr, ţi-a scăpat. Numai ochiul meu încă ager 
după atîtea căni m-a lămurit, văzindu-te cum zimbești aiurea. 

— Atunci, nu ne mai rămîne decît să bem împreună încă 
un rînd, fiindcă va trebui să plec. Adică să alerg. La naiba, să zbor! 
Legea cavalerească ne cere a fi la întîlnire cu puţin înainte de sosirea 
iubitei. Pînă mă întorc, să bei, bătrîne, pentru dragoste și pentru 
norocul meu, fiindcă, pe toți tartorii iadului, am nevoie de noroc! 

Cam ţeapăn, blondul porni spre ușă. Grama zimbi îngă- 
duitor. Lumînările pe isprăvite pîlpîiau cu ultimele puteri. Cele 
proaspăt aprinse parcă sfidau împrejurimile. Privindu-le, micuțul 
cavaler murmură pierdut în gînduri: 

— Ca viaţa. Tinereţea, cu harurile ei. Bătrineţea, cu ulti- 
mele puteri. Toţi ardem. La dracu! De ce să ardem? 

Tăriile vinului îl opriră să cugete mai acatării. Mînios, 
așa din senin, bău cîteva căni cu vin spre a se limpezi. Iar cînd 
privi lumânările din nou, constată că acestea o luaseră între timp 
din loc și puseseră distanță mare între ele și masa la care ședea. 
Însă nu asta îl miră, ci numai faptul că lumânările, prinse una de 
alta în horă, dansau ca niște apucate. 

— Ăsta-i începutul dezmăţului, strigă scîrbit de necuvi- 
ința lumâînărilor, apoi își lăsă căpățina obosită pe masă. 


VA 


Domnul Ţării Românești intră în cabinetul său urmat de 
căpitanul Gherghina, despre care se șoptea adesea că-i prea tînăr 
pentru un comandant al gărzilor de la Argeș, chiar dacă îi recu- 
noșteau calitățile de cavaler al Ordinului Basarab. Gherghina își 
cîștigase încrederea lui vodă în misiuni grele, neștiute de nimeni. 
Tăcut din fire, rar intra într-o discuţie. Pe curteni îi trata politicos și 
rece, fără a lua seama la unele clevetiri. De fapt, nu cei douăzeci și 
doi de ani ai tînărului iscau neîncrederea unor curteni, ci originea 
lui obscură. Era fiul unui potcovar din mica și cocheta așezare a 
Bucureștilor. Bun spadasin, cîștigase două turniruri. Nimeni nu 
știa unde învățase el arta scrimei. Poate că egumenul Lazăr ar fi fost 
în drept să vorbească, dar cui i-ar fi trecut prin minte să-l întrebe? 
Cu toată înălțimea lui remarcabilă, Gherghina nu era voinic. Ba 
s-ar fi putut spune că-i prea subțţirel pentru un spadasin cu faimă. 

— Avem vești, domnule? îl întrebă vodă. 

— Puţine, măria-ta. În faptul serii au sosit călăreți de la 
cetățile Turnu, Căpăţineni, Brăila, Giurgiu și Crăciuna. Ei ne-au 
vestit că s-au încheiat lucrările de întărire. Oștile din pădurile 
Argeșului au primit încă o mie trei sute de cămăși de zale, iar cele 
de lingă Giurgiu, opt sute. Negustorii brașoveni au sosit ieri cu 
șapte sute de scuturi din piele, dar preţul lor mi se pare piperat. 

— Să nu vă tocmiţi! Avem cu ce plăti. Sînt bune? 

— Cred că cele mai bune din ultimii ani. 

— Mda! Cu otrava pentru săgeți cum stăm? 

— A fost împărțită după porunca măriei-tale. 

Mircea îl privi cu plăcere. Gherghina vorbea totdeauna 
scurt și limpede. Nici un cuvînt în plus nu se strecura în frazele lui. 

— Voi primi un oaspete, continuă vodă. Să nu-l lași să 
aștepte. 

Gherghina salută și părăsi încăperea. Mircea scoase scri- 
soarea lui Lazăr dintr-un sertar al biroului. Din curte și din sala 
balului răzbătea zgomot de veselie. 

„Oamenii petrec, chibzui el. Poate că nu-i rău. Pentru 
prilej de supărări va fi timp destul. Adică, mă înșel. Oamenii simt 
primejdia ce ne așteaptă prin mișcarea turcilor către Dunăre, însă 
în noaptea asta vor să nu-și amintească de ea. Dar despre mine ce 
cred? Am observat aluziile unora la faptul că ar trebui să ridicăm 
oastea cea mare a țării. Nerozii! Mulţi mă socot slab și nehotărit, 
fiindcă se așteptau ca la ora asta să fiu cu oștile de-a lungul Dună- 
rii. Aș vrea să mă creadă în continuare slab și să fie liniște. Sînt doi 
ani de cînd m-am ridicat singur în scaunul de domnie pe care l-am 
ținut o vreme alături de fratele Dan. Doi ani de pace și belșug, însă 
nu ușori. Regele Ungariei, Sigismund de Luxemburg, ne-a pîndit 
adesea în acești doi ani, gata să vină peste noi. El înţelege peri- 
colul turcesc și crede că prin ocuparea Ţării Românești, a Serbiei, 
a Bosniei, a Moldovei și a Țaratului de la Tîrnovo ar pune stavilă 
împotriva lor. Din păcate, nu pricepe că asta înseamnă război și 
slăbirea țărilor creștine.” 

Căpitanul Gherghina deschise ușa. Un bărbat înalt, cu 
umerii largi și șolduri înguste trecu pe lingă el. Omul era Nufărul 
Alb. 

— Măria-ta! salută oaspetele. 

— Ia loc, domnule! Tocmai cercetam din nou lista iscoa- 
delor lui Sigismund. 

Cabinetul de lucru al măriei-sale dovedea bogăţie și gust. 

Pereții acoperiți cu lemn de culoarea măslinei, bogatele ornamente 
ale tavanului, mobilierul de stejar lucrat în măiestrite incrustaţii, 
draperiile mari de catifea, covoarele moi, în tonuri calme, minuna- 
tele panoplii încărcate cu spade și cu săbii de Toledo, de Genova, de 
Sibiu și de Brașov, cu arcuri aurite la capete, cu cămăși de zale din 
argint, mulțimea bibelourilor dovedeau bunăstare. Mînerele feres- 
trelor, ale ușilor și multe alte obiecte erau din aur masiv. De fapt, 
întregul palat domnesc avea strălucirea bogățiilor. Mulţi negus- 
tori străini sau băștinași poposeau la Argeș cu postavuri alese de 
Colonia, de Ypres, de Louvain, de Boemia și chiar din îndepărtata 
Anglie. Tot ei aduceau vestitele covoare ale Asiei, piper, căpăţini 
de zahăr, scorțișoară, lemn-dulce și săpunuri parfumate. Rar se 
întîmpla ca vodă și curtenii să nu fie cumpărători pe măsura ofertei. 

— Ce ați hotărît în privința iscoadelor lui Sigismund? 
se interesă oaspetele. 

— A-i trece prin încercarea caznelor nu-i nimerit, fiindcă 
n-au ce ne spune mai mult decît știm. A-i da pe mîna călăului ar 
însemna să tragem puține foloase, cîtă vreme îi cunoaștem, fără 
ca ei să aibă habar. Socot că ne putem folosi de ei. 

— Așa cred și eu, măria-ta. De vom lucra chibzuit, arma 
lui Sigismund se va întoarce împotriva lui. 

— Cum? 

— Întâi, Sigismund va afla numai ce dorim noi să ştie. 
Apoi, e vremea să-l facem a juca după lăuta noastră. Filos, primul 
grămătic al curţii de la Argeș, e căpetenia iscoadelor lui Sigismund. 
Începînd de azi, pe la el nu vor mai trece decît scrisorile şi actele 
hotărîte de noi. Iar începutul va fi cu o scrisoare a voastră către 
domnul Moldovei, Petru Mușat. 

— Ce va cuprinde această scrisoare? zimbi vodă încîntat 
de marea inteligență a Nufărului Alb. 

— M-am gîndit mult la ea și cred că ar suna astfel: 


Măria-ta, 
Eu, cel întru Hristos Dumnezeu binecredincios 

și binecinstitor și de Hristos iubitor și autocrat, lo Mircea 
mare voievod și domn, din mila lui Dumnezeu și în darul 
lui Dumnezeu, stăpînind și domnind peste toată Țara 
Românească, vă dăm știri mari. 

Soli ai sultanului Murad au venit la noi cu 
daruri alese și sînt gata a face cu noi tratat de alianță. 
Murad ne cere să-l părăsim pe măritul rege al Ungariei, 
Dumnezeu să-l ţină în slavă, și să ne unim cu turcii. Dacă 
ne învoim, sultanul va supune Dobrogea, cetatea Silistra 
și cetatea Chilia, pe care ni le va da nouă. I-am primit bine 
pe solii turcilor, dar nu ne-am învoi a-l părăsi pe slăvitul 
nostru prieten Sigismund de Luxemburg. E drept că regele 
Ungariei nu s-a arătat totdeauna deschis la suflet față 
de noi, că a gîndit să ne încerce cu oști, totuși socotim că 
Dumnezeu îi va lumina gîndurile și va înțelege dragostea 
noastră către el. Dacă am trece de partea sultanului 
Murad, regatul Ungariei ar intra în mare primejdie. Însă 
noi sîntem creștini și chiar dacă Sigismund nu ne-a iubit 
totdeauna cum se cuvine, îi vom fi prieteni de nădejde. 

Măria-ta, prin respingerea propunerilor turcești, 
ne-am atras mînia lui Murad. De vor fi lupte, și ele vor fi 
cu siguranţă chiar anul viitor, vom cere sprijin de oști atît 
slăvitului Sigismund, cît și vouă. 


— Frumos ticluită! rise Mircea. Dar ce va crede domnul 
Moldovei cînd va primi o astfel de scrisoare? 

— Consilierii supremi ai lui Petru Mușat sînt încă aici. 
Din cîte știu, vor pleca mîine. Ei bine, la ziuă va trebui să staţi de 
vorbă cu vornicul Drăgoi. El îl va lămuri pe domnul Moldovei că 
totul e o plăsmuire. De azi în trei zile ar fi bine să-i dictați această 
scrisoare grămăticului Filos. El o va trimite în Moldova, iar o copie 
a ei lui Sigismund de Luxemburg. Filos își va pune iscoadele să 
gonească zi și noapte spre Buda. 

— Nici că se poate mai bine. De fapt, ceva adevăr există în 
această scrisoare. Dacă am trece de partea turcilor sau dacă turcii 
ne-ar supune, regatul Ungariei ar fi atacat în mai puţin de un an. 
Și e la fel de adevărat că alianţă cu păgânii în dauna creștinilor nu 

vom încheia niciodată. Acum rămîne să vedem ce va crede și va face 
Sigismund după o veste ca asta, care aduce a lovitură de trăsnet. 

— Ce ar face oricine, măria-ta, dacă ar primi o astfel de 
scrisoare. 

— Crezi în puterile ei? 

— Absolut. 

— Și eu sper că regele Ungariei va uita gîndurile de căl- 
care cu oști în Ţara Românească și ne va sprijini de-i vom cere 
ajutor. Va înțelege că o luptă între oștile noastre și ale sale nu aduce 
folos decît sultanului Murad. Asta înseamnă că vom avea liniște 
din partea lui Sigismund și timp de pregătiri. Fiindcă turcii nu vor 
trece Dunărea anul acesta. Murad e înțelept. El face pași mici, dar 
siguri. Va cuceri, în cel mult o lună, Dobrogea. Deci, în cel mult o 
lună ajungem vecini cu Imperiul turcesc. 

— l-aţi dat puţini călăreți despotului Ioan. 

Mircea îl privi cu admirație pe Nufărul Alb. Puţini ar fi 
îndrăznit să i-o spună în față. 

— Mult mai puţini decît alții, zîimbi el. De am intra azi în 
luptă alături de loan, soarta Dobrogii ar fi aceeași. Încă nu sîntem 
destul de puternici. Abia în primăvară încheiem pregătirile oștilor 
noastre. Și poate nici atunci, fiindcă în fața turcilor va trebui să ne 
întărim continuu. Nu-i destul numai numărul oștenilor, dacă ei 
nu știu a folosi armele cu înaltă pricepere. După cum știi, trei mii 
de arcași se pregătesc în pădurile dinspre Giurgiu de aproape doi 
ani. La început, mulți dintre ei nici nu știau să ţină arcul în miini. 
Azi am fi putut aduce cîţiva la turnirul de la Argeș. Aproape toți 
ochesc bine, chiar și din goana cailor. Alți opt sute de arcași, trei 
sute de lăncieri și două mii de luptători cu spada se pregătesc în 
pădurile Argeșului. Numai cu oastea cea mare a ţării nu le putem 
face faţă turcilor. Asta e surpriza pe care i-o pregătesc lui Murad. 
Sintem însă puţini. Abia cînd numărul arcașilor, al lăncierilor 
îmbrăcaţi în zale și armuri, al luptătorilor cu spada și al celor cu 
arme de foc se va dubla, putem privi mai liniștiți o înfruntare cu 
turcii. Trebuie să înțelegem că numai cu oști organizate temeinic 

îi putem bate. lată de ce nu ne-am alăturat lui loan al Dobrogii. 
De fapt, și alte cauze ne-au oprit. Noi i-am propus adesea regelui 
Ioan să unim Dobrogea cu Ţara Românească. O parte dintre curte- 
nii lui s-au arătat bucuroși, fiindcă-i firesc. Din păcate, loan vede 
îngust. Nu înţelege. Am fi putut să-l supunem, însă o luptă între 
frați de același sînge nu o dorim. Altfel vor sta lucrurile în primă- 
vara viitoare. Atunci ne vom bate nu cu românii, ci cu garnizoanele 
turcești. Prin unirea cu Dobrogea vom deveni mai puternici. Pină 
și comerțul nostru va cîștiga înzecit. A stăpîni cetățile de pe malul 
Mării Negre înseamnă mult. Și le vom stăpîni. 

— Dar dacă Ioan îi bate pe turci? 

— Ar fi una dintre marile minuni ale lumii. E prea singur. 
Are oști puține. Doar noi și Strațimir de la Vidin i-am acordat sprijin. 

— Și genovezii. 

— Ah,iată o glumă bună! Patru sute de luptători? Genova 
nu pricepe că Murad le va tăia comerțul din Marea Neagră. Nici 
venețienii nu înțeleg. Sau te pomenești că speră a obține prin tra- 
tative favorurile sultanului. Sigismund al Ungariei i-a făgăduit 
mult lui Ioan și nu i-a dat nimic. La fel a făcut și regele Poloniei. 
Imperiul bizantin nu-i poate da nimic, fiindcă are el nevoie de 
ajutor. Însă cel mai mult va păgubi Iagello. Comerţul polonez va 
ajunge la bunul plac al sultanului. 

— Dar Moldova? 

— Petru Mușat e vasalul lui Iagello. Deci să nu mai vor- 
bim. Cînd te întorci la Adrianopole? 

— Cred că miine seară voi fi pe drum. 

— Mda! Ai făcut bună treabă acolo. 

— M-au ajutat legăturile mari pe care le am printre 
oamenii sultanului. Darurile totdeauna îți aduc prietenii. Dacă 
nu sincere, cel puţin folositoare. 

— Şi nu te strimtorezi în privința banilor? 

— Nu. Un negustor de bijuterii, arme, covoare și miro- 
denii cîștigă mult. Zău, îmi vine să cred că în acești doi ani am 
devenit un bun negustor. 

— Cum le explici slujitorilor cînd lipsești din 
Adrianopole? 

— Ah, măria-ta! Un bun negustor e un obișnuit al 
drumurilor. 

— Te-a bănuit cineva în ultima vreme acolo? 

— M-a bănuit. E vorba despre regretatul meu prieten 
Ismail. Un bărbat gros cît un butoi și isteţ cum puțini am întâlnit. 
Ismail doarme acum somnul de veci în apele fluviului Marița. 

— Ce ginduri ai? 

— Va trebui să fac mai mare vrajbă printre oamenii lui 
Murad. Și mai ales să semăn neîncredere între ei. Apoi, am nevoie 
de multe știri. Uneori, știrile preţuiesc cît o victorie pe cîmpul de 
luptă. 

— Ai fost la Constantinopole? 

— De cîteva ori. Am acolo frumoase legături de negustorie. 

— Cum stau lucrurile în imperiu? Eu am adunat unele 
știri prin iscoadele noastre, dar nu toate mi se par limpezi. 

Nufărul Alb zîmbi, fiindcă înţelegea bine cât e de greu a 
te descurca într-un labirint de intrigi ca cel din Constantinopole. 

— Cred că Imperiul bizantin va mai rezista o vreme. E 
drept că turcii i-au prins într-un clește de fier, însă e sigur că înţe- 
leptul Murad așteaptă cu răbdare momentul prielnic. Împăratul 
de la Constantinopole, conștient de pericol, încearcă alianţe prin 
țările creștine, însă pînă acum nu a căpătat decît promisiuni în doi 
peri. Vistieria lui e goală. Totuși ar fi greu să credem că în capitala 
vechiului imperiu e sărăcie. S-au ridicat o seamă de dregători atît 
de bogați, încît bazileul e un biet sărman pe lingă ei. Cei bogați își 
trimit averile la Genova, la Florenţa și la Veneţia. Nimeni nu mai 
crede în viitorul imperiului. Poate nici bazileul. Oștile slujesc de 
multă vreme fără plată. De va fi o răscoală a lor, Murad va ști că a 
sosit momentul prielnic pentru asediu. Turcii au multe iscoade 
acolo. 

— Dar despre fiii fratelui Dan ai aflat ceva? 

— Mai nimic, doamne. Vlad Dan e undeva în Imperiul 

turcesc. Cel puţin așa au ajuns la mine unele zvonuri. Păcat că nu 
e aici, alături de noi. Ba mi-e teamă că lucrează acolo împotriva 
noastră. Altfel, nu văd de ce ar sta la turci. Despre al doilea Dan nu 
știm nimic. loan Dan, după cum știți, s-a născut dintr-o dragoste 
tăinuită. Mama sa, Dumitra, de teama doamnei Maria, soția legi- 
timă a voievodului Dan, s-a refugiat la Raguza cînd micuțul loan 
avea doar cîteva luni. De atunci i s-a pierdut urma. 

— Mda! murmură Mircea îngindurat. I-aș fi dorit pe 
acești nepoți lingă noi. Poate că, sfătuiți rău, se tem de mine și 
pribegesc în sărăcie. Lucru ce nu se cuvine unor fii de domn. 

— Cel puţin despre Ioan Dan știm că nu a dus-o prea 
bine cât a stat la Raguza, grăi Nufărul Alb îngîndurat. La Raguza 
sînt mulți români, iar pe aproape cîteva sate românești. Anul tre- 
cut am fost acolo. Tot întrebind, am dat de un fir. Un fost slujitor 
al frumoasei Dumitra mi-a mărturisit că, în urmă cu mulți ani, 
ceva trimiși ai doamnei Maria au răscolit Raguza în căutarea ei 
și a micuţului Ioan. Dumitra a prins de veste și a părăsit orașul 
în mare taină. 

— Mare păcat! spuse vodă, cu adîncă mîhnire. Nepoţii 
mei ocolesc singura ușă la care ar trebui să bată. Dacă trăiește, 
cred că Ioan e acum un flăcău în toată puterea. 

— Măria-ta! zimbi Nufărul Alb. Poate că într-o zi vor găsi 
ușa. 

În vreme ce Nufărul Alb ședea de vorbă cu domnul ţării, 
un bărbat înalt, la fel de lat în umeri ca și faimosul erou al Balca- 
nilor, călca grăbit pe una din străzile Argeșului, destul de populate 
la miezul nopţii. Populate, fiindcă petrecerea de la palatul dom- 
nesc dăduse prilej altei petreceri a localnicilor. Pe la multe case, 
în spatele perdelelor, lumînările vegheau ca în toiul serii. Oamenii 
doreau să profite. În zori, sau în cîteva zile, vodă avea să ridice oastea 
cea mare a ţării, iar în astfel de situaţii nimeni nu se mai gîndește 
la petreceri. Bărbatul înalt privea casele nu cu ochiul distrat al 
localnicului, ci cu acela al unuia de prin alte părți. Tot cercetînd, 
zăbovi după o vreme în faţa unei porţi de fier. Înconjurată cu un 
zid înalt, o casă frumoasă, mult prea mare pentru un om de rînd, 
pe jumătate ascunsă de boschete și brazi, se vedea totuși clar în 
bătaia lunii. Câţiva slujitori tineri, dimpreună cu ceva însoțitoare pe 
măsura lor, încetară o clipă hîrjoana, așteptînd ca tînărul cavaler, 
căci asta era necunoscutul după straie, să treacă mai departe. Cum 
străinul nu arăta grabă și spre mirarea lor puse mîna pe clanța 
porţii de fier, unul dintre slujitori îndrăzni să-i spună: 

— Înălțimea-voastră să nu-mi luaţi în nume de rău, cred 
că veniţi de la bal și numai asta vă face să greșiți poarta. Omul 
cînd gustă o ulcică... 

— Nu stă aici boierul Voicu? îl întrerupse cavalerul. 

— Aici stă, domnule, însă cred că ceasul nu-i potrivit 
pentru o vizită. 

— Dar lumînările din casă încă mai ard! 

— Așa este, înălțimea-voastră. Boierul suferă de gută și 
doarme puțin. 

— Trebuie să-i vorbesc. 

— Pînă la ziuă nu vă putem lăsa. Ne alegem cu pedepse 
aspre. 

Necunoscutul scoase doi perperi și-i strecură în palma 
slujitorului. Apoi trase de pe deget un inel, după care grăi prietenos: 

— Arată-i acest inel stăpînului tău! 

Încurajat de cele două monede, slujitorul intră în casă. 
Pentru o sumă ca aceea putea să riște a-l mînia pe boier. Totuși, 
spre uimirea celorlalți slujitori, acesta reveni curînd. 

— Poftiți, înălțimea-voastră! 

La apariția cavalerului, bătrînul Voicu sări din pat, destul 
de sprinten pentru guta care îl supăra de vreo cîteva zile, și ridică 
un sfeșnic. Luminată din plin, faţa tînărului oaspete putu fi cer- 
cetată pînă la amănunt. 

— Măria-ta! biigui Voicu. 

— A, nu! rise musafirul. Titlul nu mi se potrivește. 

— Ah, așa e! Puterile mi-au slăbit din cauza gutei, însă 
ochii au rămas buni. Au trecut opt ani de cînd v-am văzut ultima 
oară. Aţi crescut, domnule. Adică vorbesc anapoda. Sinteți un cava- 
ler chipeș cum rar întîlnești. 

După primele clipe de bucurie, fața lui Voicu dădu semne 
de îngrijorare. 

— Cu ce gînduri aţi venit la Argeș, domnule? îl întrebă, 
privindu-l insistent pe tînăr. 

— Cu gînduri bune. 

— Bune? lertaţi-mă, dar n-am priceput! Bune în ce fel? 

— Am venit să te văd. 

— Numai atît? 

— Nu chiar. Mai am și alte scopuri. 

— Păi, tocmai asta mă neliniștește. Poate mi-aţi putea 
da unele lămuriri. Fiindcă, zău, am nevoie de ele. 

— Am venit să-l slujesc pe vodă. 

— Minunat, minunat! se înduioșă bătrînul. Mi-aţi luat 
o piatră de pe inimă. Acum nu-i timp de răzmeriţă. Ne ameninţă 
turcii. Dacă dorința voastră e să intrați în slujba măriei-sale, chiar 
mîine vom merge la palatul domnesc, încheie boierul cu entuziasm. 

— Asta nu, dragul meu! se împotrivi musafirul zimbind. 
Îl voi sluji pe vodă fără să știe cine sînt. 

— Nu înţeleg, îl privi Voicu bănuitor. 

— Vei înţelege mai la urmă. 

— Așa e! se lumină bătrînul. Avem timp pentru asta. 
Doamna Dumitra unde e? Trăiește? 

— Mama e bine. 

— Atunci mă pot ruga lui Dumnezeu pentru sănătatea 
nepoatei noastre. 

— Îţi mulțumesc, domnule! spuse tînărul cu vădită emo- 
ție. Să știi că banii domniei-tale i-am cheltuit cu folos. Am învățat în 
școli bune, iar mai tîrziu, o seamă de cavaleri m-au inițiat în tainele 
armelor. Lucrez destul de bine cu lancea, cu spada, cu arcul și chiar 
cu armele de foc. Vorbesc binișor în cîteva limbi și sînt sănătos. 
Mama locuiește într-o căsuță modestă în Sibiu. Ea mi-a povestit 
atitea despre oamenii de aici, despre frumoasele locuri ale Ţării 
Românești, încît am simţit că trebuie să mă întorc acasă. Mama 
îmi spunea că, oricît de bine ţi-ar fi printre străini, ca acasă nu-i 
nicăieri. Oricât te-ar iubi străinii, ei nu te vor socoti niciodată ca 
pe unul de-ai lor. În privinţa unchiului Mircea, am meditat mult. 
Acum nu e vremea să mă arăt. 

— Dar te va primi cu bucurie, strigă Voicu. 

— Rămîne de văzut. Eu nu știu ce gindește vodă. Nu 
știu în ce fel i-ar fi bucuria. De mă va primi ca pe un pretendent 
la scaunul domnesc, mă așteaptă călăul. 

— Vai, vai! se tingui bătrînul. E de mirare că poţi crede 
una ca asta! Între răposatul voievod Dan, tatăl domniei-voastre 
și măria-sa Mircea nu a fost numai dragoste de fraţi buni, ci și o 
mare prietenie. Doar au domnit o vreme împreună. Cînd părintele 
vostru a fost ucis de țarul Șișman cu pumnal viclean, măria-sa 

Mircea a ţinut post negru o săptămînă încheiată. Comitele Staicu 
are aceleași drepturi la domnie și nu-l prigonește nimeni. Ba aș 
zice că vodă îl iubește mult. Voi nu aveţi avere, fiindcă întreaga 
moștenire a răposatului Dan-voievod a fost lăsată fraţilor voștri. 
Acum cîțiva ani, nimeni nu mai știa că trăiţi. Vodă vă va înzestra 
cu un castel, fiindcă așa e firesc. Dacă Staicu ar gîndi ca voi... 

— Staicu este frate, iar eu doar nepot. E o mică deosebire. 
Îl voi sluji pe vodă pînă cînd va veni timpul să afle. Poate că într-o 
zi îmi veți fi martor în fața măriei-sale. 

— Pînă atunci s-ar putea să mor, protestă Voicu. 

— M-ar mîhni mult, dar mai am un martor. De fapt, e 
bine să știi că lucrez în folosul Țării Românești de aproape doi ani. 

Curind, cel mai mic dintre fiii fostului domn, Dan-vodă, 
părăsi casa. Pașii tînărului loan răsunară o vreme de-a lungul stră- 
zii, apoi zgomotul se pierdu în noapte. 

„Poate că e mai bine așa, gîndi Voicu. Ioan e un cavaler 
plin de înţelepciune, fiindcă are tăria să aștepte.” 


VA 


Trecuse de miezul nopții. Balul parcă se mai domolise. 
O seamă de curteni plecaseră pe la casele lor. Numai tineretul nu 
luă seama la goana timpului. Părintele Sima, așezat între Cotae și 
Gogoașă, făcuse la început unele mofturi. Rangul său de coman- 
dant al Snagovului nu era destul de mare pentru a se număra 
printre invitații măriei-sale, dar nici atît de mic încât să stea ală- 
turi de slujitorii cavalerului blond. Însă, cum nimeni nu-l luă în 
seamă, cum alții egali cu el nu întîlnise, mai suspinînd, mai cu 
unele jalnice ţoșcăituri ale buzelor sale mari, acceptase invita- 
ţia celor doi cumetri. Masa lor, ascunsă jumătate într-un boschet, 
jumătate sub coroana înflorită a unui pom, era destul de retrasă 
astfel că cel puţin în privinţa liniștii aveau temeiuri de satisfac- 
ție. Destul de rar perechile de îndrăgostiți nimereau peste ei din 
greșeală, însă totdeauna cu exclamaţii de mirare. După primele 

căni de vin, Sima începu să vadă lucrurile în alt chip, iar cînd se 
chercheli de-a binelea, nu mai găsi nici o deosebire de rang între 
el și cei doi cumetri. Ba s-ar fi putut spune că era chiar încîntat. 
În altă companie, greu i-ar fi dat cineva atâta cinstire. Onoraţi de 
tovărășia grăsunului, Cotae și Gogoașă se întrecură într-o mie de 
mici atenţii. Lui îi umpleau întîi cana, lui îi ofereau cea mai bună 
bucăţică din mielul copt în spuză. Pentru el închinau la fiecare 
cană, iar acesta răspundea măreț: 

— Hm! 

Abia dincolo de cea de-a patra grăi cu mai puţină acreală: 

— Beţi, păcătoșilor, sub privirile noastre îngăduitoare! 
Că și înțeleptul Solomon s-a coborit uneori în mulțime. 

La a cincea murmură blind: 

— Nimicnicii... toate sînt nimicnicii. 

Dincolo de a șasea, nu mai catadicsi a rupe din carnea 
fragedă, mulțumindu-se doar a deschide gura, fiindcă atît Cotae 
cît și Gogoașă, fericiți de așa companie înșfăcau bucăţile cele mai 
bune și-l îndopau pe întrecute. Nu se știe din ce pricină, Sima i 
se adresa numai lui Cotae, căruia îi mulțumea la fiecare bucată 
de carne: 

— Domnule... 

La început, auzind cuvîntul „domnule”, Cotae privise 
peste umăr pentru a se încredința că nu altuia îi fusese adresat. 
Apoi se obișnuise destul de repede, semn că-i plăcea cuvintul acela. 


VA 


Zorile nu erau departe. Comitele Staicu, egumenul Lazăr 
și cavalerul blond ședeau de taină undeva la marginea parcului. 
Miîndirele trăsuri ieșeau una după alta prin porțile cele mari ale 
palatului domnesc. În sala balului slujitorii strîngeau vesela. Aple- 
cat peste masă, Cotae îi vorbea grăsunului Sima la ureche. 

— Poate o să vă mire faptu că nu mi-am cunoscut părin- 
ţii. De aia cred că am fost lepădat la naștere. După ce m-am făcut 

mare, mi-am căutat părinţii, însă fără folos. Era greu, fiindcă nu 
purtam la gât o frumoasă bijuterie de aur cu pietre lucitoare, în a 
cărei deschizătură să se afle taina legăturilor mele de rudenie. Îţi 
închipui, sfinția-ta, ce eleganţă ar fi căpătat povestirea asta dacă 
un prinţ sau chiar regele Ungariei ar fi strigat cu lacrimi în ochi: 
„Iată fiul nostru, iată bijuteria prin care îl recunoaștem”. D-aia 
sînt de părere că la naștere toţi pruncii ar trebui să poarte cîte o 
frumoasă bijuterie. Am împlinit douăzeci de ani într-o primăvară. 
Și taman în ziua aia boieru' din satu' vecin striga în gura mare că 
fata lui îi va da mîna ăluia care îi ară pămîntu'. Fata ședea alături 
de boier. M-am înfățișat dinaintea lor și m-am prins să isprăvesc 
eu arătura. Eram vesel, chibzuind că și Făt-Frumos a pornit-o de 
jos, de la greu. Cîn' s-a împlinit sorocu', toată cîmpia era arată. 
M-am dus la boier să-i cer plata. „Ehe! a grăit el. Ai împlinit una 
din alea trei poveri. Acum te așteaptă semănătura, abia la toamnă, 
după cules, e bine să vii.” Ostenisem greu de atîta muncă, da nu-mi 
părea rău. Dacă primeam mîna fetei, și cimpia trecea în stăpînirea 
mea. Așa că m-am dus iar dinaintea lor. Amîndoi zimbeau frumos 
și cu bunătate. Zice boieru': 

„Gata, voinice>?” 

„Gata." 

„Ai cărat bucatele în hambare?” 

„Le-am cărat, doamne.” 

Atunci s-a înturnat către fată și i-a zis: 

„Dă-i mîna voinicului!” 

Fata a scoborit cîteva trepte, a întins mîna, a strins-o pe 
a mea și mi-a grăit dulce: 

„Drum bun, flăcăule!” 

Zic: 

„Domniţă, nu așa ne-a fost înțelegerea din primăvară." 

„Da cum?” se miră ea. 

„Să-mi dai mîna cu trup cu tot.” 

„Am pomenit noi ceva despre trup?” 

Zic: 

„N-ai pomenit, domniţă, da' se înţelege, că și Făt Frumos...” 

Zice: 

„Nu știu ce-ai înţeles domnia-ta. Eu ţi-am dat mîna și 
m-am ţinut de cuvint.” 

Am plecat de acolo în mare câștig. Învăţasem că vre- 
mea poveștilor a trecut, iar oamenii trăiesc după alte rînduieli 
mai adinci. De atunci nu-mi mai plac poveștile. Tot în anu' ăla 
s-a întîmplat să-mi aflu familia. Zău, sfinția-ta! Regele de la Buda 
și-a adus aminte de mine și m-a chemat la oaste. Eu crezusem că 
habar n-are că trăiesc. Într-o zi a venit să ne vadă. Toţi oștenii eram 
îmbrăcaţi frumos și la fel. Da regele și sfetnicii lui arătau ca niște 
sori în aurăraia multă a ţoalelor. Regele s-a oprit aproape de noi 
și a pornit să grăiască: 

„Dragii mei copii!” 

M-am uitat în jur cu mare surprindere. După vorbele 
regelui, însemna că toți sîntem frați. Cam mulți, ce-i drept, dar nu 
vedeam nimic rău în asta. 

„Dragii mei copii”, a zis regele din nou. 

„Tată! am răcnit din toate puterile. Tată, de douăzeci de 
ani te caut.” 

Regele s-a oprit cu o sprinceană ridicată. 

„Care e măgaru'”” a întrebat unul dintre sfetnici. 

După ce m-au burdușit bine, i-am zis comandantului: 

„Frate, se cuvine oare ca pruncii aceluiași părinte să se 
prigonească între ei?” 

Auzind astfel de vorbe, comandantul s-a luminat la chip 
și a poruncit: 

„Sloboziţi-l din oaste!” 

Am plecat fără păreri de rău. Învăţasem că regele are 
plăcerea să ne numească fiii săi, da nu suferă să i-o amintești. 


VA 

După mai puţin de trei ceasuri de somn, Cotae și Gogoașă 
porniră să se îmbrace bombănind. Arad îi aștepta în curtea hanu- 
lui. Amîndoi cugetară la părțile bune și rele pe care le aducea o 
slujbă ca a lor. Despre stăpîn știau puţine. Era darnic, fără îndoială, 
însă un tînăr veșnic pe drumuri nu împlinea chiar toate condiţiile 
visate de ei. Și lor le plăceau drumeţia și schimbarea de decor, dar 
o făcuseră pînă atunci numai după pofta inimii, nu la poruncă. 
Apoi, bagajele crescuseră mult. Purtau cu ei, pe lingă ce căpătaseră, 
și lucrurile stăpînului, ceea ce nu le convenea, fiindcă în toate 
călătoriile de pînă atunci nu avuseseră de a face cu poverile atît de 
neplăcute la drum. Cavalerul hotărâse a porni spre Caliacra. Însă 
acolo mirosea a război. Se cuvenea oare să rămînă mai departe 
în slujba tinărului blond? Cu astfel de gînduri coboriîră în curtea 
hanului și poate că Arad ar fi fluierat a pagubă după ei dacă nu ar 
fi intervenit o nouă pungă burdușită cu ducați de aur. 

— Păstreaz-o, Cotae! spuse blondul și i-o aruncă de la 
distanţă. 

Lunganul făcu ochii mari, o prinse din zbor și murmură 
cam aiurit: 

— Sfinți părinţi! N-a glumit cînd a zis că mai căpătăm 
una la Argeș. De fapt l-am crezut, altfel nu mai dădea el cu ochii 
de noi. 

Punga aceea doldora îi făcu pe cumetri să lase pentru mai 
tîrziu despărțirea de stăpînul lor. Iar judecînd cu dreptate, așa cum 
încercau să o facă, observară că după două zile de slujbă doar erau 
înțoliți din creștet pînă în tălpi și pe deasupra căpătaseră și arme. 

În vreme ce Gogoașă și Cotae își căutau caii, cavalerul 
Grama veni alături de blond pentru a-și lua cuvenitul rămas bun. 
Drumurile lor se despărțeau acolo. Dar, cu toate că își strînseseră 
mîinile de trei-patru ori, cu toate că își spuseseră tot ce se cuvenea 
la asemenea prilej, micuțul cavaler nu o luă din loc, ci se foi de colo 
pînă colo fără un rost anume. 

Cotae reveni din grajd cam îngîndurat. Ceva nu era în 
regulă. 

— Domnule! i se adresă stăpînului. Cu mare greutate 
am găsit caii noștri, însă în alt grajd. Adică nu în cel... iar șeile lor 
parcă au intrat în pămînt, că nu le dăm de urmă... 

Lunganul nu-și urmă fraza pînă la capăt. Privirile sale 
agere rămaseră pironite undeva dincolo de stăpîn. 

— Fir-aș al naibii! șuieră el admirativ. Nu cumva...? 

— Da, nu te-ai înșelat, rise blondul. Aceștia sînt noii 
voștri cai. 

— N-or fi prea scumpi? 

— Scumpi, dar merită. Pe unde vom umbla noi, e bine 
să avem gonaci sprinteni. De multe ori viața omului cade în mari 
primejdii dacă-i lipsește un cal bun. 

Celor doi cumetri nu le plăcu cine știe ce aluzia la primej- 
diile viitoare. Trecură totuși bine peste hopul cu pricina, fiindcă rar 
văzuseră niște armăsari atât de frumoși. Înalți, cu picioarele subțiri, 
nervoase, cu trupurile suple, cu piepturile largi, puternice, gonacii 
jucau în loc neastimpăraţi. La un semn al cavalerului, Cotae și 
Gogoașă isprăviră gingașa contemplare și săltară în şei, iar după 
cîteva clipe ieșiră pe poarta cea mare a hanului „Doi cocoși”. Caii, 
odihniți și plini de putere, galopau parcă în joacă pe drumul îngust, 
împrejmuit de înălțimi. Aerul curat mîngiia fețele călăreților. Dea- 
lurile și văile acoperite cu vegetaţie de un verde închis, liniștea 
desăvirșită, cerul ușor acoperit de nori albicioși, ca fața miresei 
sub voal, le încîntau inimile, iar tropotul cailor aducea a cîntec 
voinicesc. 

Să fi trecut o jumătate de ceas de la plecare cînd, poate 
din obișnuinţă, tînărul blond cătă îndărăt. Un călăreț se ținea pe 
urmele lor în goană mare. Arad îl recunoscu dintr-o privire pe 
micuțul Grama. 

„Ce o mai fi și asta?” gîndi el. 

Apoi își domoli sprintenul gonaci. Slujitorii opriră caii, 
la fel de miraţi. 

— Domnule! striga micuțul cavaler cînd ajunse destul 
de aproape, goniți ca mînați din urmă de toate furiile iadului. 

— S-a întîmplat ceva? îl iscodi blondul în vreme ce un 
zîmbet îi înflori în colțurile buzelor. 

— Cred și eu că s-a întîmplat. Mi-a venit o idee. 

— Să auzim. 

— Cam cere timp. Aș zice că nu strică să descălecăm 
pentru a chibzui cum se cuvine. Iată colo, in stînga, o pajiște curată 
ca o gură de rai. 

Descălecară cu toţii. Cotae și Gogoașă poposiră la oare- 
care distanţă. 

— Trebuia să plec spre Deva, începu micuțul cavaler. 

— Mi-ai mai spus-o, rise Arad. 

— Știu, dar ce nu ţi-am spus e faptul că mi-am luat 
seama. Pană la Deva drumul e lung, așa că... 

— Așa că? 

— M-am gîndit să rămînem împreună. 

— Eu doar am sperat, îl privi șăgalnic tînărul blond. 

— Zău? Atunci n-ai nimic împotrivă? 

— Nu prea. Ba chiar mă bucur, însă nu cred că hotărîrea 
domniei-tale e destul de înțeleaptă. Eu voi cobori dincolo de Dunăre 
unde miroase a război și a primejdii. Pentru mine, drumul pe care 
îl fac are un scop. Pentru domnia-ta, nici unul. 

— Crezi? Acolo unde zăngănesc armele totdeauna se 
ivește prilejul de a-ţi face un nume și a câștiga aur. 

— Adevărat! aprobă blondul cu ironie. Acolo unde zăn- 
gănesc armele totdeauna se ivește prilejul să rămiîi fără căpățină. 
Pe cînd la vreme de liniște... 

— Ohol! îl întrerupse Grama. Ai uitat pesemne că la tur- 
nirul de ieri tocmai căpățina mea era în joc. 

— Te-a silit cineva? 

— Auzi vorbă! Sigur că m-a silit. M-a silit lipsa de sună- 
tori. Așa că nu merită să despicăm firul în patru. 

— Deci ești hotărît să mergi cu mine chiar dacă nu mă 
cunoști destul? 

— Ah, dragul meu! îi întoarse Grama ironia. Pe om îl 
cunoști uneori într-o clipă sau nu-l cunoști toată viața. D-aia mă 
bucur că ai pus întrebarea. În privința domniei-tale mi se pare că 
știu destul. M-ai ajutat fără să te întrebi dacă vei primi vreodată 
aurul cheltuit cu mine. Apoi sînt nevoit să-mi încerc norocul din- 
colo de Dunăre. Mă obligă sărăcia lucie. i-am mai spus că nobilul 
meu părinte a avut nefericita inspirație să joace la zaruri întreaga 
noastră avere și să o piardă. Am două surori bune de măritat, dar 
nu le ia nimeni fără zestre. Și, în sfîrșit, mi-am pus în gînd să 
răscumpăr ceea ce a pierdut seniorul Grama, dar pentru asta am 
nevoie de douăzeci de mii de ducați de aur. 

— Drace! murmură blondul. Nobilul vostru părinte știe 
să piardă, nu se încurcă cu mărunțișuri. 

— Aiurea! Niște ticăloși l-au îmbătat și au jucat cu zaruri 
măsluite. Cîndva mă voi răfui și cu ei. 

— Merită, dar să revenim la ale noastre. Am înțeles că 
surorile domniei-tale sînt azi atît de strimtorate, încît au nevoie 
de bani ca de aer. Întîmplarea face să-i port și eu cuiva de grijă. Așa 
stînd lucrurile, îl voi trimite pe unul din slujitorii mei să ducă două 
pungi. Una pentru surorile Grama, alta pentru o anumită persoană. 

— Hm! N-aș vrea să spun vorbă mare, se încruntă micu- 
țul cavaler, însă mi-e teamă că cei doi cumetri sînt în stare să fure 
pînă și ouăle de sub cloșcă. A le încredința două pungi e ca și cum 
le-ai arunca pe gârlă. 

— Cîndva tot trebuie să-i pun la încercare. 

— Cu ultimii mei bani? 

— Numai cu ai mei. 

— Adică, vrei să mă îndatorezi iar? 

— A nu, rîse blondul. Acum, că sîntem asociaţi, nu se 
mai pune problema unui împrumut, fiindcă va trebui să cheltuim 
din aceeași pungă. 

După ce chibzui preţ de cîteva minute, le făcu un semn 
celor doi slujitori. 

— Gogoașă! i se adresă mărunțelului cu asprime. Va tre- 
bui să faci un drum la Sibiu și de acolo la Deva. 

— Fără Cotae? 

— Fără. 

— Vai, domnule, bătu în retragere Gogoașă, poate nu știți 
că am dese atacuri de gută. O călătorie singur... atîta amar de drum... 
Pe urmă s-ar putea să nu vă mai găsesc... însă alături de Cotae... 

— Nu, nu! Singulr! Vei duce cu tine două pungi. Una la 
Sibiu și una la Deva. 

— Cu bani? 

— Doar nu goale! Cam cît cheltuiești tu într-o lună? 

— La vreme de belșug sau de sărăcie? 

— De belșug. 

— Păi să tot fie vreo doi ducați de aur, domnule, grăi 
Gogoașă, socotind că exagerează niţel. 

— Bine! Vei cheltui șase. Însă de banii din pungi să nu 
te atingi. Voi avea grijă să te răsplătesc la întoarcere. 

„Sfîntă Paraschiva! chibzui slujitorul. Taman cât un boier.” 

— Nu mă ating, domnule. 

Cavalerul blond puse în cele două pungi cîte treizeci și 
cinci de ducați de aur, mulțumindu-i în gînd pentru ei bătrînului 
Voicu. Apoi îi ceru lui Gogoașă să repete adresele din Sibiu și din 
Deva. Cînd se convinse că acesta le memorase bine, îi mai dădu 
cîteva poveţe, de care șiretul slujitor nu prea avea nevoie. 

Porniră din nou la drum. După vreo trei sferturi de ceas, 
Gogoașă se despărți de ceilalți și o luă spre nord. 

„lată-mă bogat, socoti el. Să mă ia naiba, niciodată n-am 
visat atîta aur! Stăpinul zicea să mă întorc iute la mînăstirea Sna- 
govului pînă ce voi primi un semn al său. Dacă-l ascult, înseamnă 
că harurile cerului s-au îndepărtat de mine și mi-au luat mințile. 
Că am dat în mintea copiilor. Am șaptezeci și șase de ducați de 
aur, un cal de rasă, două topoare, straie noi ca ale pricopsiţilor și 
cîteva schimburi. Cu așa avere...” 

De bucurie, începu să cînte. Dar nu era un cîntec năval- 
Nic, vesel, ci un fel de lătrat acrișor, fiindcă bucuria sa era numai 
aparentă. Simţea, încă nedeslușit, că îl apasă ceva. O neliniște sau 
o nemulțumire asupra căreia porni să cugete adinc, iar semnul că îl 
munceau niște gînduri se vădi în numeroasele ţoșcăituri din buze, 
care îl descumpăniră pînă și pe minunatul său gonaci. 


VA 


Revenită la castel cu puţin înainte de înserare, Margareta 
urcă în odaia ei. Comitele Staicu se abătuse din drum pe la mînăs- 
tirea Snagovului. După părerile doamnei, un adevărat cavaler nu 
s-ar fi aplecat spre astfel de necuviinţă. Fiindcă firesc ar fi fost să 
o conducă pînă acasă. 

— Nenorocită soartă! hohoti ea. Singură și legată pentru 
totdeauna de un soț pe care nu l-am dorit! Oare să nu existe nici o 
scăpare pentru mine? Miine voi sta de vorbă cu el. Poate mă ajută 
să-mi recapăt liniștea. 

Cuprinsă de astfel de gînduri, adormi tirziu, cu speranţa 
că poate îl va îndupleca. Dar a doua zi, tot ce plănuise căzu ca o 
pasăre cu aripile frinte. Majordomul castelului o înștiință că Staicu 
plecase în zori și că va lipsi multă vreme. 

Oștile de achingii ale marelui-vizir Ali-pașa coborau din 
munți către mare. Ziua de 26 mai a anului 1388 abia începuse. Peste 
noapte, parcă mai mult în joacă, se scuturaseră cîțiva nori. În zori, 
apa mai stăruia doar pe firele de iarbă sau pe frunzele arborilor. 
Totuși, aerul de după scurta ploaie înviorase cîmpia de la poalele 
Balcanilor. Ivit pe o culme de deal, Ali privi către mare. Orașul 
Varna, ținta atacului său, nu i se arătă, și nici albastrul nesfirșit al 
mării. Călăuzele îl înștiințară că avangarda achinghiilor va ajunge 
acolo peste șapte-opt ceasuri. Fîșia de cîmpie de la picioarele lui 
semăna cu marea după furtună. Dună, vale, iar dună, iar vale, și tot 
așa cine știe cât. Pe chipul său prelung, arămiu, apăruse un zimbet. 
Oare de satisfacție? Așa se părea. leșise cu bine din strîmtorile mun- 
ților. Cu fiecare pas, cimpia intra în stăpînirea Imperiului turcesc. 
Nimeni nu-i șezuse în faţă cu oști de-a lungul drumului. Nimeni 
nu se încumetase cu oști împotriva achingiilor săi. Ali era tînăr. 
Abia împlinise treizeci și șase de ani. Meseria armelor o învățase 
la cele mai bune școli, deschise doar pentru fiii marilor dregători. 
Apoi își desăvirșise pregătirea într-o seamă de lupte prin adîncu- 
rile Asiei. După datina păstrată cu severitate, pornise ca simplu 
arcaș. Cînd i se încredințase comanda asupra a zece achingii, Ali 
se putuse numi un oștean încercat. După cîțiva ani, numele lui 
se rostea în legătură cu unele victorii de răsunet. Urcase treptele 
ierarhiei militare pînă pe culmi, dar nu datorită originii sale, ci 
însușirilor de comandant. 

Avangarda formată din două-trei mii de călăreți își struni 
caii și, la un semn al marelui vizir, porni în trap întins către Varna. 

Restul oștilor, frumos împărțite în pîlcuri, se mișca domol ca un 
tăvălug uriaș. Îmbrăcămintea roșie, tivită cu alb, acoperea pentru o 
vreme cîte o coastă de deal sau stăruia prin văi. Verdele vegetației 
ascuns sub trupurile cailor pierdea din vedere, iar culoarea roșie 
acoperea văile treptat, ca apa care se revarsă peste maluri. Mulțimea 
steagurilor cu semilună ce nu se aplecaseră în fața dușmanului 
îi dădeau un sentiment de mîndrie. Ali nu se grăbea. El știa bine 
că la război pripeala aduce mari neajunsuri. Drumurile slabe nu 
îngăduiau căruțele grele. Din această cauză, hrana oștenilor era 
purtată în samarele a trei mii de cai. Alţi trei mii transportau cor- 
turile, atât de necesare la vreme de popas. Ali învățase ce înseamnă 
odihna bună de dinaintea unor lupte. Mulţi comandanți suferiseră 
înfrîngeri datorită oboselii oamenilor. Marele vizir mergea chibzuit. 
Iscoadele sale controlau pădurile și văgăunile pînă departe. Tabără 
de noapte făcea numai după ce era sigur că eventualii dușmani 
nu-l vor lua din somn. 

Minunatul armăsar alb al tînărului comandant se ridică 
în două picioare gata să pornească în galop. Ali-pașa cobori dea- 
lul îngîndurat. Avea oșteni buni și destui. Nimeni nu i-ar fi putut 
face față în Balcani, dar Varna înconjurată cu ziduri mari putea 
să reziste multă vreme. Șaisprezece corăbii turcești sub comanda 
înțeleptului Abdulah porniseră să blocheze intrarea portului, ast- 
fel că aprovizionarea pe mare a ghiaurilor avea să fie zădărnicită. 
Iscoadele îl vestiseră că în Varna sînt vreo opt mii de apărători. 
Destul de puţini, însă puternici la adăpostul zidurilor. 

„O fi ajuns Abdulah în faţa portului? se întrebă tînărul 
comandant. Prea puţine corăbii! Aud că regele Ioan al Dobrogii 
are vreo treizeci. Poate că lupta pe mare a şi început. În sfatul 
Divanului am cerut cincizeci de corăbii. Dușmanii mei au stat 
împotrivă și l-au convins pe sultanul Murad că Varna, cu zidurile 
ei șubrede, poate fi luată ușor pe uscat. Că apărătorii sînt de adu- 
nătură și slab pregătiți. Că la vederea oștilor marelui padișah vor 
deschide porțile îngroziți și umili. Prostii! Inteligentul Murad nu 
a înțeles jocul dușmanilor mei. Atacat de pe mare și de pe uscat, 

un port poate fi cucerit ușor. Dar iată că, pe mare, Varna are mai 
multe corăbii. Mi-e teamă de o înfrîngere a flotei lui Abdulah. Am 
cerut bombarde, însă adversarii mei l-au convins pe Murad că ele 
îmi vor îngreuia drumul. Cu ce să dobor zidurile Varnei? Cu mii- 
nile goale? Dușmanii mei vor ca această campanie să se sfirșească 
prost. Ei știu că, de nu voi lua Varna și Dobrogea, nu numai poziția 
mea va fi în pericol, ci și viața. Murad nu mă iubește, fiindcă nu-l 
lingușesc și-i arăt adesea greșelile pe care le face dintr-un orgoliu 
nemăsurat. E de mirare că pînă și unii dintre cei mai inteligenți 
oameni se lasă cu plăcere să fie lingușiţi. Mi-a mers faima că nu 
cunosc amărăciunea înfringerii pe cimpul de luptă. Doar pentru 
asta mă păstrează Murad. Dar ce va fi cînd voi pierde? Padișahul 
va uita vechile victorii.” 

Aproape de miezul nopții, oștile marelui vizir poposiră 
în faţa Varnei. Între ele şi zidurile orașului distanța nu era mai 
mare de o milă. Treizeci de mii de achingii descălecară în vederea 
odihnei. Cei pricepuţi la ridicarea corturilor munceau pe tăcute. 
Însoţit de aghiotantul său Ibrahim, Ali ocoli tabăra, mulțumit de 
felul în care se desfășurau lucrările. Mulţi dintre oamenii săi erau 
oșteni vechi, căliți în numeroase lupte. Aceștia îl însoțiseră în cam- 
paniile din Asia-Mică. 

După un ceas, marele vizir intră în cortul său. O sin- 
gură lumînare aducea acolo puţină lumină. Afară, în bătaia lunii, 
întunericul arăta mai slab decit înăuntru. Spre deosebire de alți 
comandanți, Ali nu purta cu el slujitori, femei din harem, eunuci 
și sfetnici. Pe toate acestea le socotea o povară fără rost. Doar doi 
oșteni se ocupau de măruntele treburi din jurul său. Nimeni nu-l 
dezbrăca, nimeni nu-l ajuta să se îmbrace. În campanie, el dorea 
să fie la fel cu ceilalți oșteni. 

— Ibrahim! 

— Poruncă, strălucitorule! 

— Să sepună trei rînduri de străji, după obiceiul nostru! 
Cinci mii de călăreți vor veghea gata de luptă! Ceilalți să-și cate 
odihnă în corturi! 

— Așa va fi, strălucitorule! 

În timp ce Ibrahim aduna comandanții de pilcuri, Ali 
părăsi cortul și privi către Varna. Sub apăsarea nopții zidurile ora- 
șului semănau cu o pată imensă. Nici o lumină pe ele. Totul parcă 
aducea a pustiu. În urma vizirului răzbi un zgomot de pași. 

— Tu ești, Ibrahim? întrebă fără să se întoarcă. 

— Eu, strălucitorule. Iscoada noastră Ben-Din a sosit 
adineauri și dorește să-ți vorbească. 

Marele vizir privi peste umăr îngîndurat. Omul căzu în 
genunchi și atinse pămîntul cu fruntea. 

— Ah, Ben-Din, lasă prostiile! îl dojeni comandantul. 
Asemenea fleacuri sînt bune doar în lenevia palatelor. Nu ploco- 
neli aștept de la tine. Ce vești ai? 

— Proaste, înălțimea-ta. Flota măritului Abdulah a fost 
înfrintă ieri în zori. 

Ali știa să primească veștile rele, ca și pe cele bune. Altul 
poate că și-ar fi arătat mînia sau disperarea. El se mulțumi doar 
să asculte. 

— Spune, Ben-Din! grăi cu blîndeţe. 

— Prea mare lucru nu știu, înălțimea-ta. Bătălia s-a des- 
fășurat prea departe pentru ochiul meu. Abia cînd primele corăbii 
ale regelui Ioan s-au întors în port am aflat că măritul Abdulah a 
fost înfrînt. După spusele marinarilor, șapte dintre corăbiile noas- 
tre s-au scufundat. 

— Câte corăbii a avut loan al Dobrogii? 

— Am auzit că vreo treizeci și ceva. 

— Şi cîte a pierdut el? 

— Se spune că două. 

„Așa cum am prevăzut”, reflectă cu amărăciune Ali. 

— Dar în oraș ce e? 

— Pregătirile de apărare s-au încheiat acum cinci-șase 
zile. 

— Îţi arde de șagă! se răsti marele vizir. 

— Nu prea. 

— Poate nu te-ai uitat cu atenţie. Nimeni nu știe despre 
venirea noastră. 

Ben-Din se mulțumi să zîimbească. Cine s-ar fi priceput 
mai bine ca el! Împiedicat de slaba lumină, comandantul nu-i 
observă zimbetul, însă îl bănui. Ben-Din lucra pentru el de vreo 
zece ani. Se cunoșteau bine unul pe altul. 

— Dacă Varna și-a încheiat pregătirile acum cinci-șase 
zile, înseamnă că acolo s-a aflat cu mult înainte despre ţinta ata- 
cului nostru, spuse Ali, parcă mai mult pentru sine. 

— De trei săptămîni, înălțimea-ta. Acum vreo douăzeci 
de zile s-a zvonit la Varna că treizeci de mii de oameni vor urca 
prin pasurile Balcanilor, întîi împotriva acestui port, apoi asupra 
Dobrogii. Pînă și faptul că măritul Abdulah va încerca o blocadă 
cu șaisprezece corăbii se știe aici. 

— Curios! murmură vizirul. Cîţi oameni apără orașul? 

— Vreo șapte-opt mii. 

— Dar zidurile cum sînt? 

— Cele din port, slabe, măcinate de timp. Dacă măritul 
Abdulah ar fi venit cu mai multe corăbii... 

— Lasă asta, Ben-Din! Nu zidurile acelea mă interesează 
acum, ci celelalte, de către uscat. 

— Vai, înălțimea-ta! se tîngui Ben-Din. De zidurile din 
fața noastră nu se poate apropia nimeni. Cel puţin eu n-am reușit. 
Iar ceea ce am văzut de departe îmi spune puţin. 

— N-ai încercat să stai de vorbă cu oștenii ghiauri? 

— Ba chiar am făcut-o adesea. 

— Și? 

— Părerile sînt împărțite. Unii spun că cele mai slabe 
ziduri sînt în partea de miazăzi. Alţii, că tocmai acolo s-au făcut 
mari întărituri. 

— Regele Ioan e în oraș? 

— De trei zile, înălțimea-ta. 

— Cine crezi că a răspîndit știrea despre atacul nostru? 

— Nufărul Alb. Toată lumea vorbește despre asta. Cînd 
m-ai trimis aici, nu mi-a trecut prin minte că vei ataca Varna atît 
de repede. Cînd am văzut oștile noastre, am început să mă dumi- 
resc. Dar ghiaurii numai despre asta vorbeau. 

— Nufărul Alb! exclamă Ali. Bine, Ben-Din! Poţi să pleci. 
Miine vei primi obișnuita pungă cu aur. 

Rămași singuri, Ali și Ibrahim tăcură o vreme fiecare 
cu gîndurile lui. Luna intrase în nori. Doar nechezatul miilor de 
cai spărgea uneori liniștea nopţii. Dinspre mare, un curent de aer 
mai aspru înfiora cîimpia. 

— Atacăm în zori? întrebă aghiotantul. 

— Nu. Oamenii au nevoie de odihnă. Mîine, meșterii 
noștri vor intra cu topoarele în pădurea din spate. Avem nevoie de 
scări. Îți aminteşti, Ibrahim, că la Sabaha, acum cinci ani, ne-au 
lipsit bombardele ca și azi? 

— Cine ar putea să uite, strălucitorule? Puţini credeau că 
vom cuceri cetatea. Dar tu, stăpine, ai fost chibzuit. Din porunca 
ta s-au lucrat plute, iar în toiul nopţii oamenii noștri au pornit 
atacul pe mare. Totdeauna zidurile dinspre apă sînt mai slabe. 

— Da, aşa a fost, rîse Ali, mulțumit de amintirea acelor 
zile frumoase. Așa a fost atunci, însă apărătorii Sabahăi abia erau 
o mie. 

— Ah, strălucitorule! suspină Ibrahim. O clipă am crezut 
că vom repeta isprava de la Sabaha. 

— Ai uitat de corăbiile Varnei, zimbi marele vizir. La 
Sabaha erau două. Aici sînt peste treizeci. Ele ne-ar scufunda plu- 
tele înainte de a ajunge noi la gura portului. 

— Te-ai gindit la altceva, strălucitorule? 

— M-am gîndit. Vom ataca de pe uscat, pînă cînd vom 
ghici părțile mai slabe ale zidurilor Varnei. 

— Vor fi pierderi mari. 

— Știu, dar nu avem de ales. Însă nu asta mă tulbură. 
Acum două luni, cînd am hotărît atacul împotriva Dobrogei și 
114 


CAVALERII ORDINULUI BASARAB 





Varnei, în Divanul cel Mic eram doar șase oameni. Sultanul Murad, 
eu, Abdulah, emirul Sabahaddin, Suhar-pașa și Fareddin-pașa. 
În tot Imperiul turcesc, numai noi știam despre această cam- 
panie. Cine a putut să trădeze? Murad în nici un caz. Eu, la fel. 
Pentru Abdulah, pun mîna în foc. Deci, rămîn trei. Sabahaddin și 
Suhar-pașa sînt dușmanii mei cei mai înverșunaţi. Fareddin-pașa 
mi-e prieten, dacă se poate numi astfel. Un prieten dintre aceia 
care nu-ți trezesc destulă încredere. E lacom. Pentru aur, ar fi în 
stare de orice. Unul dintre ei a trădat. Achingiii mei au aflat abia 
ieri că vom ataca Varna, iar despre Dobrogea încă nu știu nimic. 

— Strălucitorule! îl întrerupse Ibrahim. Anul trecut, cînd 
s-a hotărît atacul de la Polenik, în sfatul cel mic al Divanului au 
fost tot cei șase despre care vorbești. 

— Nu! murmură Ali îngîndurat. Atunci a lipsit Abdulah. 
Și Suhar-pașa a lipsit. Era bolnav. Ca și acum, ghiaurii au aflat de 
la Nufărul Alb că vor fi atacați. E bine că mi-ai amintit de Polenik, 
fiindcă îi scoatem cu totul de sub bănuiala noastră pe Abdulah 
și pe Suhar. Iată deci că au rămas Sabahaddin și Fereddin. Unul 
dintre ei lucrează cu Nufărul Alb. Poate că îi dă știrile pe plată, 
sau pur și simplu e tras de limbă. Va trebui să-i scriu padișahului 
chiar în această noapte. O ștafetă... 

— Nue bine, strălucitorule! îl întrerupse Ibrahim. Sulta- 
nul va crede că dorești să arunci o lumină proastă asupra celor doi. 
Fără dovezi împotriva unuia dintre ei, nimeni nu-ţi va da crezare. 
Sau, să zicem că padișahul va fi de acord să-i supravegheze pe cei 
doi dușmani ai tăi, dar cine o va face? Ai mai multă încredere în 
oamenii sultanului decît într-ai noștri? O vorbă scăpată fără rost 
ne poate da peste cap toate planurile. 

— Ai dreptate, oftă Ali. Eu trebuie să-i supraveghez. 
Ben-Din e cel mai nimerit pentru asta. Îl voi trimite pe el la Adri- 
anopole. El are acolo cîțiva oameni la fel de iscusiți. Nufărul Alb 
la Adrianopole își face jocul, fiindcă în altă parte nu ar ajunge 
la secretele noastre. Sabahaddin și Fareddin vor fi urmăriți zi și 
noapte. În felul acesta s-ar putea să ajungem la Nufăr. 

— Greu, strălucitorule! zîmbi Ibrahim. Cei doi dușmani 
ai tăi vor sta de vorbă cu atît de mulţi oameni, încât ar însemna 
să-l căutăm pe Nufăr cine știe cîtă vreme. Ben-Din s-ar putea lovi 
de el în fiecare zi fără să-l bănuiască. 

— Ce propui? 

— Să amînăm asta pînă ne vom întoarce la Adrianopole. 
Atunci să faci în așa fel încît să se discute în Micul Divan o nouă 
călcare cu oști. De pildă, să-l convingi pe padișah că-i folositor să 
ieșim în pradă dincolo de Dunăre. Şi ar fi bine ca la acel sfat să lip- 
sească ori Sabahaddin, ori Fareddin. Pentru asta veţi găsi un prilej. 
De va fi acolo numai Sabahaddin cînd veţi lua hotărîrea voastră, 
nu ne va rămîne decît să așteptăm. Dacă știrea nu va ajunge la 
Nufărul Alb, înseamnă că trădătorul e Fareddin. Dacă va ajunge, 
va trebui să-l urmărim doar pe Sabahaddin, fiindcă ele trădătorul. 

— Minunat, dragul meu! exclamă Ali-pașa. Totuși, noi 
mai zăbovim pe aici. Ben-Din își poate începe cercetările de pe 
acum. Poate are noroc și dăm peste Nufărul Alb. 

— Nu văd nimic rău în asta, fu de acord Ibrahim. Am 
scăpa și de Nufăr și de unul dintre dușmanii tăi cei mai mari. lar 
padișahul va înțelege că ești de neînlocuit. 

— Îmi place chibzuiala ta, rise marele vizir. 

— Sînt silit să o am, zimbi acesta. Altfel nu m-ai fi ţinut 
pe lingă tine de-a luneul timpului. 

— Adevărat! răspunse Ali cu sinceritate. Să-l cauţi pe 
Ben-Din! Am mare încredere în el. E șiret, scump la vorbă și iscusit 
ca nimeni altul. Cine ar fi putut ieși dintr-o cetate ce se așteaptă 
să fie atacată? Peste un ceas va porni spre Adrianopole. Începem 
lupta cu Nufărul Alb și cu dușmanii mei. De nu vom lua Varna 
și Dobrogea, e bine să-i dăm sultanului o compensație care să-l 
facă să uite. Altfel, adversarii noștri se vor repezi asupra noastră 
ca niște șacali. 

— Nu le vom da prilejul, strălucitorule. 

— Să sperăm. Atacul asupra acestui port nu-mi place, mai 
ales că ne lipsesc forțele pe mare. În Micul Divan i-am dat lămuriri 

padișahului că-i înţelept să lovim întîi Dobrogea. Prin căderea ei, 
Varna rămîne izolată. Deci, o pradă ușoară. Murad nu s-a învoit 
fiindcă apucase a hotări: întîi Varna. lată un om inteligent care 
face greșeli datorită faptului că nu-i place să fie contrazis. Imperiul 
turcesc va pierde mult cu un astfel de orgolios. 


VA 


Cu două zile înaintea sosirii oștilor lui Ali-pașa, o corabie 
plutea de la Caliacra spre Varna. Furtuna ce bîntuise aproape o săp- 
tămînă își sleise puterile. Rar cîte opală de vînt încerca să o ridice 
din nou, însă fără folos. Corabia transporta putini cu brînză, caș 
proaspăt, miere, lumînări și carne afumată. Provizii pentru viitorii 
asediați. La prova ei, trei bărbați ședeau pe niște colaci de parime. 
Vorbă să fie că ședeau, fiindcă odihna lor cam nesigură ar fi stîrnit 
zimbete îngăduitoare sau hohote de ris, dacă ea s-ar fi petrecut în 
altă parte decît pe corabie. Ceva mai încolo, caii pasagerilor de pe 
colaci sforăiau adesea neliniștiți, după cum se clătina vasul. Marea, 
încă puternic vălurită, producea obișnuitul tangaj, neluat în seamă 
de marinari, dar simţit din plin de cei neobișnuiți. Cotae își ducea 
des mîinile la pîntec, într-un gest grăitor de scîrbă ori deznădejde, 
sau fugea cît îi sta în putinţă spre unul din borduri, socotind că i 
se întoarce stomacul pe dos. Micuţul Grama, la fel de neajutorat, 
își stringea trupul firav, parcă hotărît să-l facă ghem, ca apoi să-l 
deschidă fulgerător odată cu un behăit jalnic. Cînd vasul cădea cu 
prova între adincurile a două valuri, avea senzația că pîntecul său 
e greu ca un cazan cu apă. Cînd corabia sălta brusc pe o creastă, 
parcă tot aerul pierea din împrejurimi, iar stomacul i se lipea de 
șira spinării ca lovit cu maiul. Doar cavalerul blond, care umblase 
adesea pe mare, suporta mai ușor tangajul, cu toate că și el sim- 
țea o puternică apăsare. Rezemat cu spatele de tribord, căpitanul 
vasului înfuleca o pulpă de berbec și-i privea pe cei trei pasageri, 
dacă nu cu milă, în orice caz cu mult interes. Observîndu-l cum 
mestecă lacom, Cotae înlemni de scîrbă doar o clipă, fiindcă în 

cea următoare se aplecă peste babord și socoti că leapădă din el 
nu numai priînzul din zori, ci și pe cele din ultimii ani. 

Corabia ajunsese curînd în gura portului, unde apa liniș- 
tită le dădu răgaz celor trei pasageri să-și mai tragă sufletul și să 
privească în jur. Departe, către miazăzi, soarele prindea în lumina 
lui scăzută vreo treizeci de corăbii cu toate pinzele în vint, care la 
asemenea distanță păreau încremenite. 

— Pescuiesc? se interesă micuțul Grama. 

— Și încă ce pescuiesc! zimbi căpitanul. Numai pește 
mare. Dar să vedem dacă intră în plasă. Acum patru zile cînd am 
plecat de aici, tocmai ieșeau din port încărcate cu oșteni. După 
cum patrulează ele pe acolo, înseamnă că peștele mare încă nu 
s-a arătat. 

La vorbele în doi peri ale comandantului, Grama pricepu 
ceva, însă nu destul, ceea ce-l făcu să stăruie. 

— Care pește? 

— Abdulah, cavalere. Acum patru zile se vorbea aici că 
Abdulah vine asupra Varnei cu șaisprezece corăbii. 

— Numai cu atît? Să fie oare Murad lipsit de înţelep- 
ciune? Ce pot face șaisprezece corăbii împotriva a peste treizeci? 

— Cred că nu-i lipsit de înțelepciune, ci numai de știri. 
El nu se aștepta ca Ioan al Dobrogii să primească ajutor de la coră- 
bierii genovezi, greci și venețieni aflați în trecere cu mărfurile lor 
pe la Varna, Caliacra și Tomis. De fapt, nu chiar ajutor. Regele loan 
a rechiziționat corăbiile lor pînă ce va trece pericolul. Adăugate la 
ale lui, a ieșit o flotă frumoasă. 

Corabia ajunse la cîțiva pași de cheiul rostuit în blocuri 
de piatră. Marinarii aruncară cu îndemînare două parime spre 
uscat. Doi dintre privitorii ocazionali le prinseseră și le petrecură 
în jurul solidelor babale de lemn. Pe mare, soarele gata să apună 
parcă poleia totul în galben-auriu. 

Fericiți că lăsau în urmă neajunsurile călătoriei, cei trei 
pasageri își purtară caii pe puntea cam nesigură și răsuflară ușu- 
rați cînd simţiră din nou pămîntul sub picioare. Liniştea Varnei 

îi miră. Oamenii arătau ca și cînd totul ar fi fost în ordine. Puţine 
semne dovedeau că se știe acolo despre apropiatul asediu pe mare 
şi pe uscat. În primele zile cînd se aflaseră veștile, panica bîntuise 
cumplit prin oraș. Apoi, odată cu trecerea timpului și încheierea 
lucrărilor de apărare, locuitorii se obișnuiseră cu ideea pericolului. 
O seamă de bogătași părăsiseră Varna în bărci mari, călătorindu-se 
cine știe pe unde. Dar sărăcimea nu avea unde merge. 

La sosirea corăbiei din Caliacra, mulți localnici alerga- 
seră în port dornici de știri proaspete. Cum marinarii nu știau 
mai mult decît ei, aceștia porniseră a se rări. Totuși, mai zăboviră 
cîțiva. Printre cei rămași acolo, cavalerul blond îl recunoscu, nu 
fără adîncă mirare, pe egumenul Lazăr, iar alături apăru figura 
mălăiață a părintelui Sima. 

— E mică lumea, sfinția-voastră, rise Arad. Nu mă aștep- 
tam să vă întîlnesc aici, unde miroase a război. 

— Sint mari și minunate căile Domnului! zimbi egu- 
menul. De fapt, nici eu nu mă așteptam la o astfel de întîlnire. 
Bănuiam că sînteți pe la Caliacra. 

— De acolo venim. Am ajuns în cetate la o zi după ple- 
carea slăvitului rege Ioan al Dobrogii. 

— Deci pe el îl căutaţi? făcu Lazăr șăgalnic, prefăciîndu-se 
a nu da prea mare importanţă întrebării. 

Fire deschisă, Arad prefera de obicei să spună el ce avea 
de spus. Întrebările directe îl iritau. Aceasta se datora în bună 
măsură faptului că toată viaţa lui de pînă atunci fusese nevoit să 
se ascundă. Apoi, traiul printre străini îl făcuse să fie prudent. Sigur 
că nu era cazul să ocolească întrebarea egumenului, dar obișnuința 
fu mai tare, astfel că, după ce chibzui o clipă, grăi cu acea privire 
candidă care îl zgîndărise cîndva pe cavalerul Bogdan: 

— Ce-i nou pe aici? 

— Iscoadele au adus știri că treizeci de mii de achingii 
vor sosi mîine în fața Varnei. 

— O! Spusele Nufărului Alb se adeveresc. 

— De unde știți despre ele? 

— Cine nu știe? Aţi venit cumva pentru a binecuvinta 
oștile orașului? 

— Și pentru asta, rise egumenul. Cît despre voi, ar fi 
nimerit să-mi spuneţi dacă îl căutaţi pe Ioan al Dobrogii. Azi, 
puțini sînt cei care ajung pină la rege. Cu ceva osteneală, vă pot 
aranja o audienţă. 

— Mă îndatoraţi mult, sfinția-voastră. În fond, loan al 
Dobrogii e rege sau despot? 

— Între cele două titluri socot că nu-i nici o deosebire. 
Turcii și bizantinii îl numesc rege. El se consideră despot. 

— Înţeleg. Doresc să-i ofer regelui serviciile mele și ale 
cavalerului Grama. 

„Oare numai pentru atît? reflectă Lazăr. Parcă nu-mi 
vine a crede. O astfel de ofertă i-o poate face sfetnicul Toma. Cred 
că a aflat și el cîte ceva despre Toma. Fiindcă acest sfetnic e mîna 
dreaptă a regelui Ioan.” 

— Domnule! i se adresă tînărului. În seara aceasta veți 
avea întrevederea dorită, dar se cuvine să-mi răspundețţi la cîteva 
întrebări. Asta, în schimbul ajutorului, zîmbi prelatul. V-ar conveni 
să facem o scurtă plimbare de-a lungul cheiului? 

— Nu văd nimic rău în propunerea sfinției-voastre. 

Amândoi se îndepărtară la braţ, ca niște cunoștințe vechi. 

— Cînd oferiţi totdeauna cereţi ceva în schimb? întrebă 
Arad cu aerul său plin de candoare. 

— Nu chiar totdeauna, cu toate că regulile vieții cam așa 
sînt. Nimeni nu poate primi mereu fără să dea și nimeni nu poate 
să dea fără să primească. În ce vă privește, am unele nedumeriri. 
De fapt, cine sînteţi, cavalere? 

— Mă întrebaţi în calitate de duhovnic sau în alta pe 
care nu o cunosc? ocoli Arad un răspuns. 

— În amîndouă. Poate că nu știți că între mine și loan 
al Dobrogii există o veche prietenie. Pe mine, asta m-a adus acum 
aici, cînd el are nevoie de prieteni. Nu uit că ne-aţi făcut un mare 
serviciu, ajutîndu-l pe cavalerul Dumitru. Însă din discuţia noastră 

de la Snagov am înţeles că ați bătut un drum lung pînă în Ţara 
Românească pentru a ne aduce acel medalion. Adică nu mai aveați 
alt motiv pentru a veni acolo. Totuși, cîteva ceasuri mai tîrziu am 
aflat chiar din gura voastră că veți întreprinde o călătorie la Cali- 
acra. A doua zi după discuţia noastră, nu în drum către Caliacra 
v-am întîlnit, ci, spre mirarea mea și comitelui Staicu, în cetatea 
Argeșului. Acum ne vedem aici, într-un oraș ceva fi atacat de turci. 
În locul meu ce aţi crede voi despre un astfel de tînăr? 

— Că ar putea să fie o iscoadă a turcilor, zimbi acesta 
ironic. 

Privirea ageră a egumenului zadarnic cercetă ochii și fața 
lui Arad, fiindcă nu găsi nici cel mai mărunt semn de tulburare. 

„Hm! gîndi el. Cu înfățișarea lui naivă, sub care se ascunde 
o inteligenţă ieșită din comun și o chibzuială greu de întîlnit la un 
ins atît de tînăr, cavalerul Arad nu-i chiar ce vrea să pară.” 

Apoi grăi: 

— Eu nu am mers atît de departe cu bănuielile. Și-i păcat 
că aveţi ghinion. Dacă protejatul nostru Dumitru v-ar fi însoţit la 
Snagov, s-ar fi lămurit multe. Graba mea de a veni încoace m-a 
oprit să fac lumina de cuviință. Călăreții trimiși de mine în căuta- 
rea cavalerului Dumitru poate că s-au întors la Snagov. Dar pînă 
cînd voi sta de vorbă cu ei, toată povestea medalionului rămîne un 
mister. S-au întîmplat cazuri cînd, cu o momeală oarecare, iscoade 
străine și-au făcut jocul. În cazul vostru, momeala poate să fie 
medalionul adus la Snagov și pretinsul ajutor dat lui Dumitru. 

— Cine mă oprea să vin ca iscoadă fără a vă cunoaște pe 
voi și pe comitele Staicu? 

— Nimeni, recunoscu Lazăr. Însă un cavaler cu calită- 
țile voastre nu se mulțumește doar a privi. Medalionul v-a netezit 
drumul printre marii demnitari ai ţării. Adică acolo unde se pot 
afla multe. Vedeţi, vă vorbesc deschis. 

— Văd, sfinţia-voastră. 

— Iată un răspuns care nu mă mulțumește. Sper să aveți 
unul mai bun. 

— Am. Bănuielile voastre nu au temei, atâta timp cât duc 
lipsă de fapte. De cînd e lumea, faptele au adus lumină, iar bănuie- 
lile, mai mult întuneric. În cazul meu, faptele vorbesc de bine. L-am 
ajutat pe cavalerul Dumitru și v-am predat o scrisoare cu numele 
tuturor iscoadelor ce lucrează la Iași pentru regele Ungariei. La 
Buda aș fi primit mult aur în schimbul medalionului. 

Egumenul aprobă printr-o aplecare a capului. 

— Mă gîndisem că aţi deschis medalionul. Mă gîndisem, 
de asemenea, că Sigismund de Luxemburg sacrifică niște iscoade 
cam de mîna a doua pentru a introduce la noi una de primul rang. 

— Nimeni nu dă pasărea din mînă pe cea de pe gard, 
ripostă cavalerul. Apoi, iscoadele de care vorbiți nu prea arată de 
mina a doua. 

— Da, trebuie să recunosc. Asta e tot ce puteţi să-mi 
spuneți? 

— Tot. 

— Nu ar fi bine să vă spovediți? mai făcu Lazăr o încercare. 

— Nu. 

„Nimic n-am scos de la el, reflectă egumenul. Sau poate 
că am aflat ceva. Acum încă nu mi-e clar, însă gîndindu-mă înde- 
lung la răspunsurile lui, sper că voi ajunge la unele descoperiri. 
Cînd l-am văzut coborînd pe chei, am vrut să chem gărzile. Să-l 
țin închis pînă ce voi primi vești de la Snagov. Dar nu cred că era 
înţelept. Lăsîndu-l liber, pot afla mai multe." 

Porniră îndărăt către ceilalți. 

— Ah, era să uit! spuse egumenul. În privinţa găzduirii să 
nu vă faceţi griji. Cavalerul Toma, pe care-l veţi cunoaște în seara 
aceasta, a avut bunăvoința să-mi pună la dispoziție o casă frumoasă. 
Nu-i prea departe de aici. Veţi locui cu mine și cu părintele Sima. 

Cînd ajunseră lingă corabie, noaptea căzuse de-a binelea 
peste port. 

— Cotae, unde e Grama? se interesă tînărul. 

— Dracu știe! Acum e întuneric beznă. A căzut, poate, 

în mare. Nu-mi bat eu capul cu asta. Lui nu-i sînt slujitor. Cînd se 
ivește luna, apare el de pe unde o fi. 

Cavalerul blond socoti că se cam apropiase vremea să-i 
tragă o chelfăneală obraznicului slujitor. Puțin mai tirziu gărzile 
îl aduseseră pe Grama la locuinţa lui Lazăr. Fusese arestat fiindcă 
iscodise pe lîngă zidurile de către uscat ale Varnei. 


VA 


Ioan al Dobrogii își alesese reședința în cea mai înaltă 
clădire a Varnei. De la ferestrele ei se vedea întregul port și chiar 
dincolo de ziduri. Pe mare cerul căzuse încărcat de nori subțiri, 
alburii, cu slabe semne de ploaie. Dincolo de ziduri, cîmpia dor- 
mea în tihnă. 

Egumenul Lazăr, însoţit de Sima, Arad și Grama, ajunse 
într-o anticameră cam răcoroasă, cu puține scaune așezate în lun- 
gul pereţilor. Cu toate că lumînările multe încercau să aducă puţină 
strălucire, odaia arăta sumbră tocmai prin lipsa mobilierului, care 
dă un aspect mai cald, mai primitor. La capătul odăii, două uși 
mari duceau către încăperea de lucru a regelui. Oștenii din pază 
păreau încremeniţi lîngă ele. În aer stăruia miros ușor de muce- 
gai, semn că nimeni nu locuise acolo de multă vreme. Arad își 
lăsă privirile să alunece de-a lungul pereților lipsiţi de ornamente 
și de podoaba panopliilor atît de obișnuite. De la pereți, privirile 
lui stăruiră asupra unui bărbat cu semne de frumusețe veștejită, 
înalt, uscăţiv, de vîrstă nedefinită și cu fața palidă. Figura și trupul 
omului îi amintiră de plantele ţinute în casă peste iarnă. Dacă sînt 
departe de fereastră, se lungesc și se apleacă într-o parte după o 
geană de lumină. Frunzele capătă o anumită moliciune de cîrpă 
șifonată, iar culoarea lor verde-închis piere odată cu trecerea tim- 
pului, fiind înlocuită cu una gălbuie, maronie pe margini, dovadă 
că lipsa luminii le macină. Pînă și mîinile omului palid întăreau 
convingerea cavalerului. Lunganul avea niște degete lungi, nefiresc 

de subțiri și ușor încovoiate ca niște păstăi. Urmele reumatismu- 
lui erau limpezi. 

— Domnule Spear, i se adresase comandantul de gardă. 

Auzindu-i numele, Arad îl privi din nou pe omul cel palid. 

„Să fie el, oare, falnicul cavaler Ruk Spear, mîndria sîr- 
bilor? se întrebă tînărul. Ah, nu! Cred că mă înșel. Adevăratul Ruk 
aș zice că e mai plin de viaţă. Anul trecut, în noaptea premergă- 
toare luptei de la Polenik, eroul sîrb i-a păgubit pe achingiii turci 
de cîteva mii de cai. El și ceva prieteni de-ai săi s-au strecurat la 
adăpostul întunericului, au omorît străjile și au pus pe goană caii. 
În zorii luptei, mai mare jalea pentru oștile lui Murad. O seamă de 
achingii își căutau caii prin rîpe. Bătălia pornise fără ei.” 

— Sfinția-voastră! se întoarse Arad. Cavalerul de colo e 
cumva Ruk Spear? 

— Chiar el, răspunse egumenul în șoaptă. Acum nu arată 
prea bine din cauză că a stat o vreme prin închisorile turcilor. Abia 
anul trecut a reușit să fugă. Mă mir că a rămas în viaţă. Temnițele 
sultanului sînt ca niște iaduri fără fund. 

Alături de Ruk ședea un cavaler la fel de înalt și tot atât 
de slab, însă, curios, pîntecul său căzut între picioare ca un cim- 
poi nu părea să-i aparțină de-adevăratelea, ci părea lipit acolo cu 
împrumut, fiindcă prea era nepotrivit. Oamenii slabi rar au un 
astfel de pîntec. 

— Cel de lingă Ruk, murmură egumenul, e vestitul Cara- 
pelese. Un genovez, mare mîncău și bun prieten cu eroul sîrb. Se 
spune că e un călăreț desăvârșit, deși mă pune pe gînduri pîntecul 
său. În ce privește harul de arcaş, aş zice că vă egalează. 

— Drace, am auzit multe lucruri frumoase despre el! 

— Și veți mai auzi. 

— A fost și el la Polenik anul trecut? 

— A fost. Unde e Ruk nu poate lipsi Carapelese. Și invers. 

Al treilea bărbat care îi reținu atenţia lui Arad era de 
statură obișnuită, uscățiv, cu părul răzvrătit pe creștet. După 

îmbrăcăminte și după faţa pașnică, mereu zîmbitoare, aducea a 
negustor de mărunțţișuri. 

— Acela cine e? arată cu o mișcare a capului spre bănu- 
itul negustor. 

— Cîrstev, domnule. El e fala bulgarilor. Turcii care ies 
după pradă de-a lungul și de-a latul Balcanilor totdeauna se roagă 
lui Allah să-i ferească de o cursă a lui Cîrstev. El se ţine pe urmele 
convoaielor ca umbra după om. Mulţi creștini au scăpat de robie 
datorită lui. Marele vizir Ali-pașa a pus preț pe viaţa tînărului bul- 
gar. Însă pînă azi nu s-a găsit nimeni să-l vîndă. 

„La naiba! socoti blondul. Numai crema cavalerilor din 
Balcani s-a adunat aici. loan al Dobrogii are ceva prieteni. Și ce 
prieteni!” 

Arad își întrerupse gîndurile. În pragul ușii apăru sfetni- 
cul Toma, iar îndată după acesta regele îmbrăcat simplu, în straie 
lejere de casă. Bărbaţii din anticameră salutară cavalerește. loan 
zimbi privindu-i pe fiecare în parte. 

— Domnilor, vă așteptam, grăi el. Poftiţi în odaia mea 
de lucru! Puţini se pot mîndri azi cu astfel de prieteni. 

— Măria-ta! interveni Lazăr. Am adus cu mine doi cava- 
leri care sînt gata să-și pună spadele în slujba voastră. Cel înalt se 
numește Arad. Acesta e tînărul Grama. 

Privirile lui loan zăboviră o clipă, fără interes, asupra 
celor doi tineri necunoscuți. 

— Vă mulțumesc, domnilor! Dacă vă bucuraţi de reco- 
mandarea sfinției-sale, cred că puteți lua loc printre apărătorii 
Varnei. După război vă vom răsplăti cum se cuvine. 

Apoi privi către ceilalți oaspeţi și repetă invitaţia. 

Primirea ce le-o făcuse Ioan era destul de rece și poate 
că nici atîta nu ar fi fost fără bunăvoința lui Lazăr, dar Arad mai 
întîlnise astfel de situații. 

— Măria-ta! făcu el un pas înainte. Vă cer favoarea de a 
mă primi câteva clipe. 

Sprîncenele lui loan se împreunară a nemulțumire. 
Momentul ales de tînăr nu era nimerit acum, cînd cavaleri cu 
renume așteptau să fie primiţi. Apoi, grijile războiului ședeau 
înaintea altor treburi mărunte. Un semn abia perceptibil al egu- 
menului schimbă însă hotărîrea de refuz a lui Ioan. 

— Ce dorești, tinere? întrebă cu răceală cînd ușa se 
închise în urma lor. 

Arad scoase o scrisoare din sîn, puse un genunchi la 
podea și așteptă. Mirat, regele porni să citească. De cîteva ori 
își întrerupse lectura, iar privirile lui zăboviră asupra blondului 
oaspete. 

„Poate că soarta mi l-a scos în cale, reflectă Ioan al 
Dobrogii. Cine și-ar fi închipuit că unul dintre fiii răposatului 
Dan-voievod așteaptă la ușa noastră? Sper să-mi fie de folos în 
planurile mele. Domnul Ţării Românești nu mă iubește fiindcă 
am respins cererea lui de a uni cele două țări sub un singur condu- 
cător. Dar el nu știe sau nu vrea să știe că am și eu visurile mele." 

— Cavalere Ioan, ridică-te! grăi cu blîndeţe. 

— Mătia-ta, v-am fost prezentat sub numele de Arad. 
Pînă se vor limpezi unele lucruri, ar fi bine ca numele meu ade- 
vărat să rămînă o taină știută numai de noi. 

— Fie! zimbi regele. Scrisoarea doamnei Dumitra ne-a 
bucurat pentru încrederea ce o are în noi. Îi cunoşti conținutul? 

— În întregime, măria-ta. 

— Atunci e bine. Doamna Dumitra ne roagă să facem 
cu Mircea un act prin care domnul Ţării Românești să aprobe 
revenirea voastră la Argeș și să vă garanteze viața. De asemenea, 
ea cere ca o parte din averile rămase de la răposatul vostru părinte 
să treacă în stăpînirea domniei-tale. Nimic nu ne oprește să inter- 
venim pe lingă unchiul vostru, dar ne mirăm. Nimeni din familia 
lui Dan-voievod nu a fost prigonit de Mircea. 

— Adevărat! zîmbi Arad. Nimeni, fiindcă nici unul din- 
tre frații mei nu s-a arătat pînă acuma în Ţara Românească. Poate 
că unchiul meu e un om bun. Poate că ne dorește pe lîngă el, însă 

eu n-am de unde să știu. Așa stînd lucrurile, sînt nevoit să-mi iau 
unele măsuri de prevedere. 

— Înţeleaptă judecată, aprobă Ioan al Dobrogii. În urmă 
cu vreo doisprezece ani ați avut adăpost vremelnic la Caliacra. Mi 
se pare că vreo cîteva luni. Ce s-a petrecut atunci între doamna 
Dumitra și părintele meu, nu știu. Ţin minte doar că v-aţi îmbarcat 
pe o corabie genoveză. Acum lucrurile stau altfel. Cel puţin deo- 
camdată nu vă urmărește nimeni. Noi vă primim întâi în calitate 
de rudă. Acum aproape șaisprezece ani, sora noastră Irina a fost 
botezată de răposatul Dan-voievod. Mă mir că tatăl meu nu a ținut 
seama de asta. Cît ați locuit în Caliacra v-am întâlnit de cîteva ori. 
Îţi amintești? 

— Vag, măria-ta. 

— Așa e. Aveai doar șapte-opt ani. Lăsînd la o parte faptul 
că ai devenit un cavaler chipeș — îl privi cu admiraţie— nimic nu 
s-a schimbat în înfățișarea domniei-tale. Același păr blond ușor 
răzvrătit, aceeași privire parcă naivă și aceleași trăsături delicate. 
Cînd te-am văzut în anticameră mi-ai părut cunoscut. După război 
vei primi din partea noastră o danie de case și pămînt. Apoi vom 
încerca să tratăm cu domnul Ţării Românești. 

Ghicind că a venit momentul să se retragă, Arad salută 
grațios și făcu o mișcare spre ușă. 

— O clipă, domnule! rise Ioan al Dobrogii, în vreme ce 
scotea de pe deget un frumos inel de aur ce reprezenta un pescăruș. 

— Măria-ta... 

— Stai, nu-mi mulțumi! lată și o pungă cu treizeci de 
ducați de aur. Un tînăr totdeauna are nevoie de bani. Chiar și la 
vreme de război. Iar acum rămi.i la discuţiile noastre în vederea 
apărării. Vei cunoaște cîțiva cavaleri de la care ai ce învăţa. 

Datorită rasei sale preoțești, egumenul intră primul în 
odaia regelui. Ceilalţi îl urmară conduși de Toma și de comandantul 
Varnei. În total erau paisprezece bărbaţi. Mulţi dintre ei cu nume 
vestite în Balcani sau prin alte părți. După moda vremii, rămaseră 
cu toţii în picioare, fiindcă nimeni dintre ei nu avea dreptul să se 

așeze în prezenţa regelui. Despre Lazăr, unii spuneau că are ochiul 
ager — și nu fără temei. Multor oameni lipsiţi de haruri le scapă 
adesea o mulțime de amănunte. Egumenul tocmai pe amănunte 
punea preţ, socotind că lucrurile mărunte duc totdeauna spre cele 
mari. Mirat că tînărul blond nu fusese trimis la plimbare de către 
Ioan al Dobrogii, privirile sale cucernice rătăciră prin odaie cu totul 
nevinovat, pînă cînd stăruiră o clipă asupra inelului ce reprezenta 
un pescăruș. Cu un sfert de ceas mai devreme inelul strălucise în 
degetul regelui. Acum avea alt stăpîn. Ce se petrecuse oare între 
rege și cavaler? Faţa lui Arad arăta obișnuita candoare ce nu spu- 
nea nimic. Nici loan nu-i acorda vreo atenţie deosebită blondului. 
Și totuși, tînărul primise încuviințarea de a rămîne la discuţiile 
care urmau să înceapă. 

„Că e un cavaler plăcut, nu mai încape îndoială, chibzui 
Lazăr. Că-l îndrăgești ușor e limpede. Însă nu aceste haruri l-au 
convins pe loan să-i dăruiască inelul și încrederea sa. Ceva s-a 
petrecut între ei și va trebui să dezleg misterul.” 

Dar și Arad avea gîndurile sale. Privindu-l cu naivitate 
pe egumen, blondul se întrebă, străfulgerat de o idee: 

„Se ascunde, oare, Nufărul Alb, sub o biată rasă preo- 
țească? Omul acesta pașnic, blind, cuvios și parcă neajutorat m-a 
convins că trimite săgeata în ţintă cu o dibăcie pe care puţini o 
au. Din discuţiile cu el și cu alții am dedus că la Snagov e lăcașul 
tuturor iscoadelor folosite de măria-sa Mircea. Călugării mi-au 
povestit că Lazăr lipsește adesea din Snagov cu lunile și nimeni nu 
știe pe unde umblă. O faţă bisericească de prim rang, așa cum este 
el, rar trece pe undeva neînsoţit. Cînd l-am văzut în portul Varnei, 
m-am mirat pe bună dreptate. Ce poate căuta un virf al ierarhiei 
bisericești departe de țară, într-un oraș asediat? Să-l fi adus aici 
numai prietenia pentru loan al Dobrogii? Se poate și asta, fiindcă 
prietenia e cea mai trainică punte dintre sufletele oamenilor.” 

Tîrziu, cînd părăsiră cabinetul regelui, cavalerul Ruk 
Spear îl opri pe cavalerul blond și i se adresă în cel mai curat grai 
românesc: 

— Domnule, e o plăcere să vă cunosc. Prietenul meu Bog- 
dan, cu care am avut prilejul să mă văd acum vreo două săptămîni, 
mi-a vorbit frumos despre voi. Îmi spunea că într-o întrecere de 
spadă petrecută la Brașov v-aţi arătat mai bun decît el. Că, aflin- 
du-vă amindoi în pădure, ați deslușit numărul de călăreți doar după 
zgomot de copite. Acestea sînt haruri de mare preţ pentru un tînăr. 

— Lucrurile nu stau chiar așa, zimbi Arad. E drept că 
Bogdan și cu mine am încrucișat spadele undeva, la marginea Bra- 
șovului, însă e tot atît de drept că întrecerea nu a adus un câștigător, 
fiindcă a fost întreruptă de ceva neprevăzut. Iar cît privește auzul 
meu, asta o poate face oricine. Adică ai nevoie de puţină deprindere. 

— Modestia vă face cinste, domnule, grăi Ruk, plăcut 
impresionat. Totuși, cavalerul Bogdan are un ochi prea ager pentru 
a nu cunoaște un spadasin de clasă. Cît despre auzul vostru, dați-mi 
voie să fiu de altă părere. Și eu mă pricep să deslușesc numărul 
călăreţilor doar după zgomot de copite. Aceasta mă face să cred 
că numai deprinderea ar fi prea puţin dacă îţi lipsesc niște haruri. 

„Ia te uită! cugetă micuțul Grama, aflat prin apropiere. 
Vestitul Ruk rar aduce cuiva laude. E zgârcit la astfel de lucruri ca 
scatiul la boabe într-o iarnă lungă. Asta înseamnă că e ceva de 
căpățina prietenului meu blond. Mie nu mi-a spus că se pricepe atît 
de bine la mînuirea spadei. Ruk are dreptate în privința modestiei 
sale. Iar cavalerul Bogdan, pe care nu am avut plăcerea să-l cunosc, 
pare un suflet ales, plin de nobleţe. Tata mi-a vorbit adesea despre 
marele Ruk. Zicea că în urmă cu ani au fost prieteni la cataramă. 
Poate că nobilul meu părinte cam umflă niţel lucrurile, chiar dacă 
nu-i nimic rău în asta. Cred că le umflă, dacă stau să mă gîndesc 
bine că nu a suflat o vorbă despre Carapelese.” 

Tinerii oaspeţi ai egumenului se treziră cînd soarele stă- 
ruia temeinic în ferestre. Pe străzile din jur, zgomotul de voci era 
prea mare pentru a le mai da prilej de odihnă. Atent, Arad desluși o 
seamă de chiote. Ceva se petrecea pe străzile Varnei. Dar ce? După 
chiuituri semăna a nuntă. Îmboldit de curiozitate, ieşi în coridor 

unde nimeri nas în nas cu părintele Sima. De fapt, nu chiar nas 
în nas. Rotofeiul călugăr abia îi ajungea pînă în dreptul umerilor. 

— Ce e pe afară, sfinţia-ta? 

Sima încercă să rămînă drept, fiindcă picioarele groase 
cît niște stîlpi de temelie i se biţiiau fără puteri, dar nu reuși, ceea 
ce-l făcu să dea din mînă a lehamite, după care grăi semeţ: 

— Ce, ne-ce, prea vrei să le știm noi pă toate... E drept că 
sîntem învă... țați... ce-i drept nu-i păcat... că haru științei... afară e 
prăpăd ca... alere. Ca la nunta din asta... din cum dracu... din Cana... 
unde înțeleptu' Solomon s-a cinstit cu alde... Ce te uiţi așa la mine? 
Crezi că sînt...? 

— Drace! rise cavalerul. Ai luat-o cam de dimineaţă, 
sfinția-ta. 

— Sîît! Ușurel, domnule, să nu te audă afurisi... sfinţia... 
egumenu, prinse rotofeiul o clipă de luciditate. Că eu, de bucurie... 
care marinari... de pe mare. D-aia din mila Celui de Sus... doar o 
oală cu vin... 

Dar blondul, presimţind că s-a întîmplat ceva pe mare, 
nu-l mai ascultă. Din cîțiva pași ajunse în stradă, unde oamenii 
se sărutau între ei. Din vorbele lor, blondul înțelese că, puţin după 
apariția zorilor, flota lui Abdulah fusese zdrobită. Pe mare totul 
arăta liniștit. O seamă de corăbii reveneau spre gura podului legă- 
nîndu-se domol ca niște rațe sătule. 

Cînd soarele trecu de amiază, egumenul veni în odaia 
cavalerilor. La spatele său, rotofeiul Sima, cam pămîntiu, aproba 
grav din cap spusele superiorului. 

— Domnilor! grăi Lazăr. Măria-sa, loan al Dobrogii ne 
poftește la palat. După victoria de pe mare, cred că multe dintre 
planurile discutate aseară vor suferi schimbări. 

O jumătate de ceas mai tîrziu, paisprezece bărbaţi aștep- 
tau în cabinetul de lucru. Despotul sosi curînd, însoțit de nelipsitul 
Toma. Pe fața lui loan nu se vedeau semnele bucuriei. Numai ochii 
săi arătau asta. 

— De primul hop am scăpat, spuse molcom, cum nu-i 
era firea. 

Puţini știau că veghease pînă în zori. 

— Achingiii lui Ali-pașa sînt la patru ceasuri de drum, 
continuă el. Avangarda, poate, chiar mai aproape. Iscoadele Varnei 
n-au văzut la ei obișnuitele bombarde. Iată un lucru bun, fiindcă 
o parte din zidurile orașului sînt vechi, măcinate de timp. Noi 
am pus ceva întărituri, dar ce poţi face în trei săptămîni? Avem 
șapte mii trei sute de oșteni. Adică nici măcar atîția. O bună parte 
dintre ei sînt orășeni slab instruiți. Armata lui Ali se ridică la vreo 
treizeci de mii. Asta, după spusele Nufărului Alb, ale cărui știri au 
fost bune pînă acum. Dacă turcii vor da iureș mare și vor lovi cu 
berbeci pe care îi pot face din copacii pădurilor apropiate, a des- 
chide o spărtură în ziduri nu va fi peste puterile lor. Noi sîntem 
prea puțini pentru a-i respinge. 

— Măria-ta! interveni egumenul Snagovului. Am stat 
adesea de vorbă cu oameni care au cunoscut greutatea unui asediu. 
Mulţi dintre ei luminați la minte. Unii dintre ei mi-au povestit o 
seamă de șiretlicuri învechite cu timpul și știute de toată lumea, 
însă din vreme în vreme mai sînt folosite, și nu fără temei. Mari 
conducători de oști s-au lăsat păcăliți de un șiretlic chibzuit cu 
migală. Turcii își pot îngădui să atace pe front larg, fiindcă au oșteni 
mulți. Mulţi și pricepuți la un asediu. Ali-pașa, fiul lui Hairedim, e 
un comandant încercat în treburile războiului. Planurile sale nu le 
știm. În schimb, știm altceva. Nouă ne-ar conveni să-i înghesuim 
pe turci într-un singur punct, unde să-i așteptăm cu toată oastea. 

— Cam primejdios, observă regele. Ne putem oare îngă- 
dui să lăsăm descoperite unele zone? Apoi nu văd cum i-am putea 
obliga să atace unde dorim. Recunosc înțelepciunea sfinției-tale, 
însă e bine să chibzuim adînc. 

— Tocmai asta și vreau, zimbi Lazăr. Fără un dram de 
risc, în război nu se poate. Și mai ales în acesta unde sîntem atît 
de puţini. lar pentru a-i convinge pe turci să lovească după cum 

vrem, vom folosi un truc vechi cît veacurile. Unul dintre noi va fi 
trădător. 

Toate privirile se îndreptară mirate spre egumen. El se 
prefăcu a nu observa și continuă calm: 

— La noapte unul dintre noi va părăsi orașul pentru a 
i se înfățișa lui Ali. 

Apoi explică planul său în amănunţime. Un plan îndrăz- 
neț și primejdios. Totuși, singurul bun. 

— Cine să meargă în tabăra turcilor? se întrebă Ioan al 
Dobrogii îngîndurat. 

— Eu nu. Și nici Carapelese, grăi Ruk Spear. Sîntem prea 
cunoscuți la turci. Dacă ne recunoaște cineva, dăm tot planul peste 
cap. În aceeași situaţie se află cavalerul Cârstev. 

Cum erau prea multe cereri de trădători, loan propuse o 
tragere la sorți, iar aceștia căzură asupra lui Sima și a cavalerului 
blond. 


VA 


Puțin după miezul nopții, oștile de achingii ale marelui 
vizir își încheiaseră lucrările de tabără. Mulţi dormeau obosiţi după 
un drum atât de lung. Mulţi erau treji. Cinci mii dintre ei așteptau 
gata să înfrunte un eventual atac al dușmanului. Trei rinduri de 
străji înconjuraseră tabăra cu zid viu. Nimeni nu putea ieși de acolo. 
Nimeni nu putea intra după voie. Doar patru oameni părăsiseră 
tabăra. Ben-Din și trei achingii credincioși lui. Drumul neobositului 
om de încredere al marelui vizir arăta către Adrianopole. Stăpînul 
îi făgăduise întreaga sumă propusă pe viața Nufărului Alb și încă 
pe atît din partea cancelariei padișahului. Lupta cu Nufărul Alb 
începuse pe baze mai chibzuite, nu la întîmplare ca pînă atunci. 
Ben-Din era departe de a fi lacom, dar știa să profite de moment. 
El socotea că vine o vreme cînd agerimea trupului scade, iar cei 
mari uită că le-ai fost folositor. Purta cu el un mare secret. Nici 


132 


CAVALERII ORDINULUI BASARAB 





padişahul nu i l-ar fi putut scoate cu de-a sila. Îl iubea pe Ali și 
înțelegea că intrigile care se ţes în jurul acestuia reprezintă un 
mare pericol. Mai știa că, de va pieri marele vizir, nici lui nu-i va 
fi prea bine. 

În cortul comandantului, luminarea se mistuise pe 
jumătate. Ali și Ibrahim ședeau de taină. Pe zidurile Varnei, totul 
părea adormit. În afara zidurilor se auzea țirîitul calm al greierilor. 
Noaptea înainta domol către zori. Dinaintea cortului răzbi zgomot 
de pași. Un arcaș din paza marelui vizir intră, cu toate că nu-i era 
îngăduit să-și tulbure stăpînii. Ali ghici că se petrecuse ceva și-i 
făcu semn să vorbească. 

— Înălțimea-ta, se ploconi acesta, străjile noastre au 
prins două iscoade ale ghiaurilor. 

— Au scos ceva de la ele? 

— Nu. 

— Atunci ghiaurii să fie uciși după ce vor fi trecuţi prin 
cazne! 

— Strălucitorule! se încumetă arcașul. Ghiaurii cer să 
vină în fața ta. Grăiesc binișor în limba Profetului. Străjile spun 
că cel mai mărunt e om cu mare știință. Cunoaște Coranul din fir 
în păr ca un dreptcredincios luminat. 

— Bine! Adu-i! 

Arcașul reveni curînd însoțit de Arad și Sima, care erau 
legaţi cu fringhii trainice. Straiele ghiaurilor, curățele, îi arătau a 
fi corăbieri. Ali porunci să se aprindă alte lumînări. Pe feţele celor 
două iscoade nu se observă teama. 

— Cine sînteți? întrebă fără asprime. 

Vizirul totdeauna avea mare respect pentru cei care isco- 
deau, știind că ei sînt aleși numai pe sprînceană. 

— Corăbieri florentini, biruitorule! făcu Sima o plecă- 
ciune pe cît îi sta în putință. Am venit să vă cerem dreptate, fiindcă 
frații noștri creștini sînt niște tilhari. Ei ne-au păgubit de avutul 
nostru. 

— Nu înţeleg. 

— Viitorule padișah, o luă rotofeiul mai pe îndelete, loan 
al Dobrogii ne-a luat corăbiile cu care venisem la Varna și ne-a 
despuiat de mărfurile noastre. Niciodată nu s-a întîmplat aseme- 
nea ocară. Sînt trei săptămîni de cînd pribegim prin oraș. 

— La ce i-au trebuit regelui corăbiile voastre? 

— Să-și mărească flota împotriva lui Abdulah. 

— Cum aţi ajuns aici? 

— Am coborit zidul cu ajutorul unei frînghii. 

Ali își reținu o tresărire. Ghiaurii mințeau, ceea ce dove- 
dea că sînt nu corăbieri, ci iscoade. Ben-Din îi spusese că nimeni 
nu se poate apropia de zidurile strașnic păzite. Omul său înotase 
vreme de două ceasuri pentru a ieși din Varna. 

— Şi nu v-a văzut nimeni? întrebă la fel de pașnic. 

— Ba ne-au văzut, interveni blondul. Doi oșteni din pază 
ne-au ajutat să coborîm. Fiecare dintre ei a primit cîte o pungă cu 
ducați de aur. 

— Aţi avut mare noroc, de vreme ce nu eraţi îmbrăcaţi 
ca oștenii. Cei doi apărători doar nu erau singuri acolo. 

— Așa e, strălucitorule! aprobă Sima. Am avut noroc. 

— Da, da, mare noroc. Și ce doriți? 

— După cucerirea orașului să ne dai corăbiile și mărfu- 
rile. lar pentru binele pe care ţi-l facem, cîte o mie de ducați de aur. 

Ali se prefăcu a-i crede. 

— Despre ce bine vorbiți? 

— Strălucitorule! îngenunche Sima cu multă greutate. 
În Coran, pe care l-am citit pe cînd eram prunc de o șchioapă, e 
clar că totdeauna binele se cuvine a fi răsplătit. Noi cunoaștem 
locul unde trebuie să lovești. Dacă iei seama la ce-ţi dezvăluim, 
Varna e ca și luată. 

— Sînt silit să iau seama, zîmbi marele vizir. Care e locul 
mai slab al zidurilor? 

— Dar nu ne-ai promis nimic, strigă Sima cu vădită 
amărăciune. 

134 


CAVALERII ORDINULUI BASARAB 





— Așa e. Tot ce mi-aţi cerut va fi pe voia voastră. Unde-i 
partea cea mai slabă? 

Sima se aplecă să-i sărute virful încălțării, însă nu reuși, 
poate din cauza legăturilor prea strînse. 

— La poarta dinspre miazănoapte, grăi el. Acolo zidurile 
sînt șubrede, gata să cadă. 

— Poarta de miazăzi e mai tare? 

— Foarte tare. Ar fi o greșeală să atacați în partea aceea. 

Ali îi descusu vreme de o jumătate de ceas, după care 
porunci: 

— Să fie puși într-un cort cu pază bună! 

Rămași singuri, Ali și Ibrahim porniră să zîmbească. 
Amândoi pricepuseră jocul ghiaurilor. Și totuși, un sîmbure de 
îndoială stăruia tainic în gîndurile lor. 

— Ce crezi despre asta? rupse tăcerea Ali. 

— Că cei din oraș vor să ne îmbrobodească, răspunse 
aghiotantul. Iscoadele lor prea au stăruit să nu atacăm la poarta 
dinspre miazăzi. Aș crede că acolo e partea cea mai slabă a Varnei. 

— N-ai uitat nimic, Ibrahim? 

— Nu. Bănuiesc la ce te gîndești. Cei doi ghiauri știu că-i 
așteaptă moartea dacă ne mint. 

— Şi-i puţin lucru? Cine își dă viața pentru alții? 

— S-au mai văzut cazuri printre ghiauri. Ba chiar și la noi. 

— Poate. Ben-Din îmi spunea că Varna are șapte-opt 
mii de apărători. Cei doi ghiauri susțineau că numărul lor trece 
de paisprezece mii. Care-i adevărul? 

— La mijloc, zîmbi Ibrahim. Asta în cazul cînd aceștia nu 
au minţit. Dar, gîndindu-ne bine, aflăm încă o dovadă că ne mint. 
Că sînt trimiși ai orașului. Ben-Din știe să afle numărul apărători- 
lor unei cetăți. Dacă ghiaurii l-au dublat, e limpede că încearcă să 
ne descurajeze. În oraş nu sînt mai mult de opt mii de apărători. 
Cît privește atacul, aș zice să-l facem tocmai la poarta de miazăzi. 

— Fie! 

VA 


Peste noapte se făcuseră lucrări noi de apărare la poarta 
de miazăzi a Varnei. Bucăţi de stînci cît omul, ce fuseseră aduse 
cu multe zile înainte cine știe de pe unde, stăruiau pe ziduri. Cînd 
începu a se lumina de ziuă, loan al Dobrogii făcu ultima inspecție 
de-a lungul lor. După planurile egumenului Lazăr, o mare parte din 
forțele Varnei aveau să fie îndreptate spre miazăzi. Puţini oșteni 
rămâîneau pe celelalte ziduri. 

„Va reuși oare vicleșugul?” se întrebă îngrijorat. 

Din porunca sa, în piața orașului se adunaseră aproape 
toți apărătorii Varnei. După obicei, turcii nu porneau la atac înainte 
de a-și isprăvi rugăciunile din zori. Deci mai era timp. Înconjurat 
de cîțiva curteni, regele ieși pe o terasă și porni să le vorbească 
oamenilor: 

— Prieteni! strigă să se audă pînă departe. Le vom arăta 
turcilor de ce sîntem în stare. Victoria nu poate fi a lor de vom lupta 
cum se cuvine. Ei nu cunosc mila. Nici noi nu vom ţine seama de 
ea. Pe unde trec ei, nici pruncii nu rămîn în viaţă. Sau rămîn cei 
buni pentru robie. Dar pe aici nu vor trece nici azi și niciodată. 
Celor paisprezece mii de apărători ai orașului le doresc un singur 
lucru: victorie. 

La auzul cifrei dublate, comandanții pîlcurilor își reținură 
unele zimbete. Ei știau de ce minţea regele. Mulţi dintre ei bănu- 
iseră că sînt în jur de șapte-opt mii, însă nu cu asta își bătuseră 
capul. Dacă regele pomenise de paisprezece mii, însemna că el e 
în măsură să cunoască numărul apărătorilor. Doar cîțiva oameni 
știau adevărul. Ruk Spear îl îndemnase pe Ioan al Dobrogii să 
dubleze cifra din două motive temeinice. Întâi, socotindu-se mai 
mulți, oștenii căpătau curaj. Apoi, în cazul cînd vreun apărător va 
cădea de pe ziduri în mîinile turcilor și va fi silit să vorbească, Ali 
va afla că cei doi ghiauri florentini nu l-au minţit. 

Trecură cîteva ceasuri. În tabăra turcilor nu se vedea nici 
o mișcare deosebită. Nimic nu lăsa a se înţelege că vor porni la atac. 

Aflat pe creasta unui zid, loan al Dobrogii privea dezorientat. Ce 
se întimplase oare? Alături de el, Ruk îi înțelese mirarea. 

— Măria-ta, grăi el, Ali nu va ataca azi. Îşi odihnește 
achingiii după obicei. Dar o va face mîine în zori. Acum dulgherii 
lui umblă prin păduri cu topoarele. Ei taie lemne pentru berbeci, 
pentru scări și pentru acoperișuri purtătoare care îi feresc de săgeți 
pe cei ce vor veni la atac. Ali e un mare comandant de oști. 

Așa cum prevăzuse Ruk, ziua trecu în liniște. Nici peste 
noapte nu se întîmplă nimic deosebit. Și totuși, înainte de a răsări 
luna, cu lumina ei nu totdeauna folositoare, o barcă părăsi portul 
Varnei. O micuță barcă de pescari ieși din port la adăpostul întu- 
nericului și se îndreptă către miazăzi paralel cu malul, cam la 
vreo milă departe de el. Vîslaşii erau patru. În prova ei, doi pasa- 
geri. Mînată de agerimea lopeţilor barca înainta cu repeziciune. 
În jurul ei doar apa clipocea molcom pe lingă borduri. Cînd apăru 
luna, barca se apropie de mal, adăpostită în umbra copacilor mari 
care stăruiau pînă la marginea mării. Cei doi pasageri săriră pe 
uscat și se pierdură în pădure. Vislașii găsiră pentru ei și pentru 
barcă o ascunzătoare sub tufele aplecate ca niște evantaie uriașe 
deasupra apei. 


VA 


Cu mult înaintea rugăciunilor din zori. Ali își adună 
comandanții de pîlcuri și în puţine cuvinte le arătă planul său de 
atac. Din porunca sa, caii rămineau în tabără. Marele vizir soco- 
tea că, sub ziduri, aceștia mai mult încurcă decît folosesc. Cinci 
mii de călăreți ușori primiră sarcini să facă paza taberei. Ali era 
prevăzător. Nimic nu lăsa la voia întîmplării. 

După ce soarele se ridică de vreo suliță pe cer, Ioan al 
Dobrogii văzu un tăvălug uriaș care se rostogolea domol către zidu- 
rile Varnei. Achingiii porniseră la atac. De departe semănau cu 
un tăvălug alb și roșu ce acoperea cîmpia treptat. Puţini călăreți 
printre ei. Regele ghici că aceștia erau comandanții. Alături de 

Ioan, egumenul Lazăr, îmbrăcat în zale ușoare, cu o tolbă de săgeți 
prinsă într-o baieră la spate și cu arcul în mînă, privea calm. Obra- 
zul său frumos părea dăltuit în piatră. Uneori, privirile lui treceau 
departe peste tabăra achingiilor și stăruiau îndelung. Aștepta el 
să apară ceva în zare? Parcă așa se părea. Micuţul Grama, la fel 
echipat, încerca o ușoară stringere de inimă. Se afla pentru prima 
oară în război. Apărătorii Varnei cătau încremeniți spre tăvălugul 
uriaș ce însuflețise cimpia. Cu cît achingiii înaintau mai domol, 
cu atît forța lor părea mai mare. Dacă ar fi venit în iureș, aștepta- 
rea ar fi fost mai ușoară. Timpul îndelungat de încordare măcina 
rezistența psihică a apărătorilor. Ali știa asta. O învățase de multă 
vreme. Mai știa că achingiii săi, bazindu-se pe numărul lor mare, nu 
cad în asemenea suferință. Însă și conducătorii Varnei cunoșteau 
această strategie psihică și, de asemenea, un remediu. Comenzi 
aspre răsunară ici-colo, pe ziduri, iar oștenii prinseră să mute pie- 
troaiele dintr-un loc în altul, aparent fără nici o noimă. 

Tăvălugul ajunse la vreo două sute de pași, dar nu către 
poarta de miazăzi, ci direct pe centrul zidurilor. loan al Dobrogii 
aștepta cu înfrigurare să-i vadă că își schimbă direcţia. Ali chib- 
zuise bine. Dacă ar fi venit numai către ţinta cea mare, apărătorii 
orașului ar fi avut vreme să-și mute oștenii. La un semn al său, 
douăzeci de mii de achingii se rupseră brusc spre miazăzi. Ceilalți 
manevrară în evantai de-a lungul zidurilor. loan respiră ușurat. 
Vicleșugul egumenului începea să-și arate roadele. 

Mulţi oșteni erau pe creste. Dar cei mai mulți se ocupau 
cu partea cea mai grea a apărării. Ei aduceau alți bolovani pe ziduri 
și se ocupau cu focurile și cu ridicarea cazanelor în care clocotea 
apă fiartă. Cei de sus primeau totul la îndemînă. O seamă de oșteni 
ședeau în așteptare, gata să primenească rîndurile celor de sus și 
să ia locul morților şi răniților. În port, corăbiile ce îmbarcaseră o 
parte din femeile și copiii Varnei așteptau un semn pentru a ieși 
în larg. Fumul multor focuri stăruia peste oraș. Cîţiva bătrîni își 
găsiseră loc pe lespezile din piață. Nu vorbeau între ei. Ședeau cu 
giturile slabe întinse parcă în așteptarea unui anumit zgomot. 

Uneori își rețineau respiraţia. Timpul trecea greu pentru ei. În 
inimile lor doreau să nu audă niciodată acel zgomot. Și totuși, ceva 
era parcă mai tare decît acea dorință. Parcă voiau să se sfirșească 
odată chinurile așteptării. Tresăriră. De pe ziduri răzbeau strigăte 
puternice. De dincolo de întărituri venea un zgomot mai slab, ca 
de stup în toiul roitului. Dar acum, bătrînii nu mai luau seama 
la zgomote, ci priveau spre crestele zidurilor la fel de încordaţi 
ca și mai devreme. Strigătele izolate ale celor care mureau sau 
cădeau răniți nu reușeau să-i tulbure, fiindcă își concentraseră 
atenţia numai pe creste. Trecură câteva ceasuri. Însă ei nu mai 
percepură nici goana timpului. Apoi observară miraţi că la poarta 
de sud mișcarea încetase. Apărătorii nu mai erau în picioare. Mai 
așteptară cu răbdare. Parcă totul se liniștise. Auzul lor din nou 
treaz înregistra doar liniște. O liniște grea ca după furtună. Cerul 
gurii era uscat din cauza încordării. Porniră domol către ziduri. 
O seamă de oșteni aproape că îi striviră în goana lor spre poarta 
de miazănoapte. Zadarnic încercară să întrebe ceva. Nimeni nu 
avea vreme pentru ei. 

Prin cîmpia de dincolo de Varna achingiii se retrăgeau în 
tabără, frinți de oboseală. Puțin după prînz, Ali primi vești. Ghiau- 
rii căzuţi de pe ziduri fuseseră siliți să vorbească. Fiecare dintre ei 
afirmase că în oraș sînt peste paisprezece mii de apărători. 

Marele vizir și aghiotantul său se priviră uimiţi. Cei doi 
corăbieri florentini nu minţiseră. 

— Iar dacă n-au minţit, spuse Ali cu tristeţe, înseamnă 
că zidurile porții de miazănoapte sînt cu adevărat șubrede. Acolo 
trebuia să atacăm cu grosul forțelor noastre. E de mirare că Ben-Din 
s-a putut înșela atît de grav. Miine în zori acolo vom ataca. 

După numărătorile de cuviință, Varna înregistra peste 
trei sute de morţi şi aproape o mie de răniţi. În tabăra turcească, 
opt sute de morţi și peste două mii de răniți. Mulţi dintre aceștia 
rămăseseră striviți sub bucăţile de stinci aruncate de pe ziduri. 

În oraș nimeni nu căta spre destindere. Nimeni nu avea 
puterea să-şi manifeste din plin bucuria. Încordarea fusese prea 

mare. Continuînd planurile egumenului Lazăr, oștenii părăseau 
poarta de miazăzi și o întăreau pe cea de miazănoapte, unde spera 
Ioan al Dobrogii să fie următorul atac. Însoţit de Toma, de Grama 
și de iscusitul egumen, el nu cobori de pe înălțimile zidurilor și le 
privea adesea gînditor. Numai Lazăr se uita în altă parte, undeva, 
peste tabăra turcească. De ce oare? 

Trecuse de prînz și era cald. Cerul parcă se transformase 
într-un rug uriaș. Peste cîmpie stăruia miros greu de sînge. În jurul 
Varnei nu plouase de mult. Pămîntul ars de soare crăpase ici-colo. 
Sumedenie de gize porniseră în recunoaștere, fiindcă iarba uscată, 
închircită la rasul pămîntului, greu oferea adăpost împotriva arșiței. 
Poarta de miazăzi a orașului era deschisă. Cei din oraș își adunau 
morții. 

Cînd soarele căzu spre asfinţit, un sol părăsi orașul călare, 
purtînd steag alb. Achingiii îl prinseră grabnic. Ajuns în faţa mare- 
lui vizir, solul salută frumos, după datină. Spre deosebire de alţi 
comandanți mai trufași din fire, acesta îi zîmbi și îl încurajă să 
vorbească. 

— Strălucitorule! grăi omul. Măria-sa, despotul Ioan al 
Varnei și Dobrogii, îţi trimite prin mine sănătate și viață lungă. 

— Îţi mulțumim. Oare numai pentru asta ai venit? 

— Nu, înălțimea-ta. Măria-sa loan îngăduie oștenilor 
voștri să-și adune morții de sub zidurile orașului. El socotește că 
merită să fie îngropați cu cinste. 

Ali cătă înaintea sa îngîndurat. Rar întîlnise dușmani 
cu suflet atît de ales ca al despotului loan. 

— Îţi mulțumim încă o dată și vom ţine seama de bună- 
voința stăpînului tău. Păcat că a uitat prietenia cu noi. Ar mai fi 
timp să stăm la masa tratativelor. 

— Strălucitorule! răspunse călărețul vădit fără teamă. A 
vorbi despre prietenie și tratative acum, cînd oștile voastre sînt 
aici, mi se pare o glumă. 

— Ai împuterniciri să respingi propunerile noastre de 
pace? 

— Am. Sînt primul sfetnic al despotului. 

— Dar nici nu le cunoști. 

— Ah, strălucitorule, credeți una ca asta? Dacă sultanul 
ar fi urmărit pacea, oștile voastre nu s-ar afla în fața Varnei, ci 
numai solii săi. 

— Ești inteligent, omule. Cum te numești? 

— Toma, luminate mare vizir. 

— Ești liber, cavalere Toma. Să-i duci salutul nostru 
stăpînului tău! 


VA 


Odată cu umbrele înserării, cei peste o sută de călăreți ai 
vizirului se retraseră spre tabără, purtînd cu ei ultimele cadavre ale 
foştilor luptători. loan al Dobrogii adormise îmbrăcat pe o canapea 
din cabinetul său. Casa egumenului parcă își pierduse strălucirea 
prin lipsa lui Sima și a cavalerului blond. Micuţul Grama nu avea 
chef de somn. Pe fața sa stăruia îngrijorarea. Viaţa prietenului său 
atîrna de un fir de aţă. Nici Lazăr nu-și găsea locul. Rămăsese pe 
ziduri pînă la căderea întunericului. Privirile sale scormoniseră 
zarea dinspre măreţia pădurilor. Coborise de acolo tîrziu și îngîn- 
durat. Nimeni nu bănuia ce aștepta el. 

În zori, turcii porniră din nou la atac. Dulgherii lui Ali, 
îndemnați de ofițeri, lucrau fără zăbavă prin pădurile din jur. Lingă 
poarta de miazănoapte a Varnei primele săgeți zbîrnîiră prin aer. 
Curînd, încleștarea cunoscu întreaga ei putere. 

Trecuseră vreo trei-patru ceasuri. Achingii rămași în 
tabără priveau spre oraș miraţi de atîta rezistență a apărătorilor. 
Așteptau din moment în moment să vadă steagurile lor pe creste. 
Un ofițer urmat de unul dintre acei oșteni-dulgheri ce lucrau prin 
pădurile din jur treceau printre corturi privind cu multă atenţie. 

După felul cum iscodeau, era limpede că urmăreau ceva. Nimeni 
nu-i luă în seamă. Rătăceau prin tabără de peste trei ceasuri. Pri- 
virile agere ale ofițerului zăboviră asupra unui cort păzit de doi 
achingii. El socoti că acolo era ceea ce căuta, fiindcă celelalte cor- 
turi nu aveau străji dinaintea lor. 

— Prizonierii ghiauri sînt aici? întrebă cu severitate. 

— Aici, înălțimea-ta, răspunseră oștenii într-un glas. 

— Măritul vizir vă poruncește să-i duceţi la el. 

— Dar strălucirea-sa e lingă porțile Varnei, grăi unul 
dintre ei cu mirare. 

— Ştiu. De acolo venim. Vor fi trași în ţeapă chiar lingă 
ziduri. 

— Îndată, înălțimea-ta, se luminară achingiii. 

Apoi intrară în cort să-i scoată pe ghiauri. Spre mirarea 
lor observară prea tîrziu că ofițerul și dulgherul veniseră după ei. 
În semiobscuritatea de acolo două cuțite loviră cu sete. 

Un sfert de ceas mai tîrziu cei doi achingii dormeau som- 
nul de veci dezbrăcațţi de straiele lor. Ofiţerul urmat de trei oșteni 
cu topoare în mâini ieșiră din tabără către pădurea din miazăzi. 
Străjile din jurul taberei abia catadicsiră să-i privească o clipă, 
fiindcă ochii lor erau îndreptaţi asupra zidurilor Varnei. Ofițerul 
și cei trei însoțitori nu se opriră lîngă dulgherii răspîndiţi prin 
pădure, ci trecură mai departe și se afundară adînc în codru. 

— Santa Madona! exclamă unu dintre oștenii-dulgheri. 
Cred că am scăpat cu bine. 

— Ce zice? îl întrebă Sima pe blondul. 

— Zice în italiană că am scăpat cu bine. 

— Domnule! vorbi Sima din nou privindu-l pe Ruk Spear, 
căruia nu-i stătea tocmai rău în straiele de ofițer. E o minune că 
ați intrat printre achingii. Dacă mi-ar spune-o cineva, n-aș crede, 
cu toate că am văzut multe la viața mea. 

— Nu-i chiar o minune, zimbi Ruk. Dacă porți aceleași 
straie, nicăieri nu poți intra mai ușor decît într-o oaste mare. Într-o 
oaste mare nu toți oamenii se cunosc între ei. 

143 


Capitolul VII 





— Cum aţi ajuns în tabără? Cum aţi făcut rost de straie 
turcești? 

— Am folosit o barcă de pescari, după care ne-am stre- 
curat prin codru. Apoi am înjunghiat un ofițer și un dulgher care 
se cam depărtaseră de soţii lor. Și acum, la drum, prieteni! Mai 
avem mult de mers. Și nu-i ușor. O seamă de achingii răscolesc 
împrejurimile pentru a preveni un atac dușman lor. Abia cînd vom 
ajunge la barca ce ne așteaptă putem respira mai în voie. 

Cei patru fugari își continuară drumul atenţi la fiecare 
foșnet. Doar Sima înainta mai greu cu straiele turcești prea lungi 
pentru picioarele sale scurte. Lîngă zidurile orașului, cumpăna 
victoriei se apleca parcă domol către achingii. Erau prea mulți 
față de harnicii apărători. Ridicați în șeile cailor, Ali și Ibrahim 
urmăreau lupta cu atenţie și slobozeau porunci. Un călăreț ajunse 
cu greu în fața marelui vizir. Acesta îl recunoscu pe comandantul 
străjilor din jurul taberei. 

— Ce s-a întîmplat, lusub? 

— Rău, strălucitorule. O oaste de ghiauri călăreți ne atacă 
din spate. Dulgherii aflați prin păduri au fost doboriţi cu săgeți 
otrăvite. Cei șase mii de achingii rămași în paza taberei le fac față. 

— Câţi sînt? 

— Mulţi, strălucitorule. Apar din păduri în grupuri nu 
prea mari, slobod săgețile otrăvite asupra noastră și se retrag. 

— Înseamnă că nu sînt prea mulți. 

— Așa m-am gîndit și eu la început, dar după spusele 
unor dulgheri care au scăpat cu viaţă, se pare că ghiaurii au împîn- 
zit pădurile. 

— Dar iscoadele noastre? 

— Nu s-au întors. 

— Totuși, un lucru e limpede. Dacă nu încep lupta la 
cîmp deschis, înseamnă că sînt puţini și n-au curajul să o facă. 

— Poate, strălucitorule, murmură lusub. Poate că sînt 
doar avangarda ghiaurilor. Nu cred că-i bine să fim prinși din două 
părți. 

Ali-pașa chibzui o clipă. Cu săgeți otrăvite loveau doar 
tătarii și ghiaurii de la miazănoapte de Dunăre. Îngîndurat, ridică 
mîna stingă în sus. Trîmbiţele porniră să sune încetarea atacului. 
Undeva, pe o creastă de zid, egumenul Lazăr privea peste tabăra 
turcilor. Pe faţa lui frumoasă apăruse un zîmbet. 

Spre miazănoapte, pădurile nu înaintau pînă la malul 
mării. O cîmpie îngustă, a cărei lăţime rar trecea peste două mile, 
șerpuia alături cu apa pînă departe. Oștile de achingii folosiră pan- 
glica aceea pentru a ieși din presupusa încercuire. Ali nu avea 
de unde să știe că oștile dușmane din păduri abia se ridicau la o 
mie două sute de călăreți. O mie dintre ei erau oștenii domnului 
Ţării Românești, iar două sute cei trimiși de comitele Staicu sub 
comanda încercatului cavaler Bogdan. Cîtă vreme durase strîn- 
gerea corturilor, Ali răspindise prin păduri patrule numeroase. 
Dar nimeni nu putea da știri sigure despre câţi erau dușmanii. 
Cine i-ar fi putut număra printre hățișurile codrilor? Ciîţiva oșteni 
căzuţi din rîndurile românilor îl dumiriră pe marele-vizir despre 
obîrșia dușmanului. 

— Oare nu am renunțat prea ușor la cucerirea Varnei? 
întrebă Ibrahim. 

— Nu, răspunse Ali. De fapt, după discuţia cu Ben-Din 
mi-am dat seama că Varna greu poate fi luată. Fără sprijinul unei 
flote, fără bombardele atît de folositoare la un asediu și cu un 
dușman înștiințat și pregătit din vreme, am fi pierdut prea mulţi 
oameni. Și așa avem peste o mie de morți. Cît despre răniţi, să nu 
mai vorbim. După ce vom cuceri Dobrogea, Varna va cădea sin- 
gură, fiindcă rămîne izolată. N-am avut destul curaj să trec peste 
poruncile sultanului și să atac întîi Dobrogea, așa cum plănuisem. 
Iată una din marile mele greșeli. După o victorie, nimeni nu se 
gindește că i-ai nesocotit porunca. 

— Strălucitorule! replică Ibrahim. Dar și în Dobrogea 
sînt cetăți puternice. Caliacra e cel puţin la fel de tare ca Varna. 
Apoi Tomisul... 

— Știu. La noapte, o sută de călăreţi vor pleca spre 
Adrianopole. De va ajunge măcar unul acolo, şi tot e bine. Îi cer 
sultanului să-l trimită pe Abdulah cu o flotă puternică și să ne 
aducă bombarde pe corăbiile sale. Sper că măcar acum va înţelege 
padișahul necesitatea lor. La Varna am făcut multe greșeli. Cei 
doi ghiauri, chipurile florentini, ne-au tras pe sfoară. Abia acum 
am priceput jocul făcut de ei. Întâi, stîrnindu-ne bănuieli asupra 
lor, ne-au dat să înţelegem că poarta de miazăzi ar fi mai slabă. 
Apoi, cînd am căzut de-a binelea în cursă crezînd că nu ne-au 
minţit, ne-am îndreptat atacurile spre miazănoapte. Ghiaurii din 
oraș au avut răgazul să-și mute forțele acolo unde se așteptau să 
lovim. Frumoasă tactică! loan al Dobrogii e un mare general. Iar 
noi învăţăm că oșteanul niciodată nu știe destul. Totdeauna mai 
are ceva de aflat. La un pericol din spate nu s-a gîndit nimeni din- 
tre noi, fiindcă de-a lungul Balcanilor n-am întîlnit împotriviri. 
Însă nimic nu e pierdut. Fără supunerea Dobrogii şi a Varnei nu 
mă întorc la Adrianopole. 


VA 


Sus, pe o creastă de zid, despotul Ioan privea cu mirare 
spatele oștilor de achingii. Alături de el, egumenul Lazăr zimbea. 
— Cei-a îndemnat, oare, să ridice asediul? întreabă Ioan. 

— Multe, grăi egumenul șăgalnic. Întâi, atacurile rămase 
fără rezultat. Apoi, cei o mie două sute de călăreţi care i-au lovit 
din spate. 

— Ştiaţi despre ei? îl cercetă regele cu atenție. 

— Știam. Eu i-am chemat. Sînt călăreții măriei-sale Mir- 
cea. Ar fi fost o greșeală să lăsăm toate oștile în Dobrogea, cînd 
Varna stătea sub astfel de greutate. 

Regele intui mustrarea ascunsă în vorbele meșteșugite 
ale egumenului. El se opusese la aducerea lor, fiindcă mizase mult 
pe prospeţimea acestora în luptele ce aveau să urmeze. Dar mai 

ales îi lipsise convingerea că Ali nu va trimite o parte din achin- 
giii săi asupra Dobrogei, așa cum ar fi fost firesc, ci va ataca Varna 
cu toate forțele sale. În mintea despotului stăruia totuși o nedu- 
merire. Dacă Lazăr poruncise călăreților lui Mircea să vină acolo, 
înseamnă că el nu-i doar un simplu egumen, așa cum lăsa să pară. 

O barcă de pescari cu patru pasageri turci în ea intră în 
port escortată de altele. Cînd acostă la cheiul Varnei, cîțiva oșteni 
îi înconjurară grabnic. Fuseseră observați de departe. Cineva din 
mulțime îi recunoscu pe presupușii turci. Ruk, Sima, Carapelese 
și cavalerul blond o luară încet către casa egumenului. 

Tîrziu, după prinz, o seamă de călăreți galopau către 
porțile orașului. În fruntea lor era tînărul cavaler al Ordinului 
Basarab, roșcovanul Bogdan. Pe străzile pline la refuz, locuitorii 
români, bulgari, greci, armeni se îmbrăţișau fără alegere. Și abia 
acum observară că e o după-amiază de mai tare frumoasă. Sub 
apăsarea unor slabe adieri de vînt, marea cu poalele ridicate a 
desfriu dansa dinspre orizont către maluri. Crestele înspumate 
se spărgeau lingă țărm în mii de lumini de o clipă, apoi mureau. 
Altele le luau locul. 

Iscoade repezite după oștile marelui vizir soseau din 
ceas în ceas și aduceau vești sigure că Ali nu avea de gînd să se 
întoarcă asupra Varnei. Cel puţin nu acum. 

Văzindu-l pe Arad în anticamera despotului, cavalerul 
Bogdan zimbi galeș. 

— Ei, ei, domnule! spuse mirat și bucuros în același timp. 
Iată o surpriză plăcută. Mă așteptam să vă întîlnesc oriunde, însă 
nu aici, într-un oraș asediat. Dar, cu harurile voastre, nu mă mai 
mir de nimic. 

O clipă, ochii roșcovanului se subțiară ca în fața soarelui 
mult. Privirile sale căzuseră din întîmplare pe minunatul inel ce 
stăruia în degetul blondului. 

„Hm! reflectă Bgdan. Acum șapte-opt luni cînd am fost 
la Caliacra, inelul acela avea alt stăpîn. Parcă nu-mi vine a crede, 

ba pot să fac pariu că tînărul blond nu l-a luat de la despot prin 
forță și nici cu împrumut. lar dacă așa stau lucrurile, de ce a ajuns 
oare în degetul său?” 

Cina cu mulți invitați și prezidată de despot se desfă- 
șură fără toasturi. Cine s-ar fi gîndit la ele acum, cînd războiul nu 
făcuse decît o pauză scurtă. 

După ce șezu multă vreme de vorbă cu Lazăr, Bogdan 
părăsi orașul alături de oamenii săi. Curînd, întreaga oaste a româ- 
nilor făcu un ocol pentru a nu fi în apropierea achingiilor și se 
îndreptă către miazănoapte. La puţină vreme după plecarea lui 
Bogdan, cavalerii Ruk Spear și Carapelese își luară rămas bun de la 
despot și de la ceilalți. Caii lor sprinteni galopau spre apus. Cei doi 
cavaleri își făcuseră datoria la Varna, cu mult peste așteptări. Acum 
rosturile lor îi chemau prin alte părți. La brîu, fiecare purta cîte o 
sută de ducați de aur, dăruiți cu generozitate de Ioan al Dobrogii. 
Ruk și Carapelese nu făcuseră mofturi. Astfel de obiceiuri erau 
curente și la modă pe vremea aceea. Chiar fără obiceiul pomenit, 
greu s-ar fi putut lipsi de frumoşii sunători. În afară de caii de sub 
ei, de armele ce le purtau și de straie, nu cunoșteau altă avere. Ruk 
împlinise patruzeci de ani, vîrstă la care oamenii se gindesc la 
pragul bătriîneții și la alte rosturi. Cavalerul nu-și bătea capul cu 
asta. Nu avea nici casă, nici familie. Sau poate că avea o casă cine 
știe pe unde. Taciturn din fire, Spear nu-și deschidea sufletul nici 
măcar în fața bunului său prieten, Carapelese. Spre deosebire de 
Ruk, genovezul adesea părea apucat de limbariţă. Lucru ce nu-l 
supăra cu nimic pe cavalerul sîrb obișnuit să nu-i asculte frazele, 
ci numai sunetele înalte. Frazele nu-l interesau. Și, cu toate că 
genovezul îi povestise întreaga sa viaţă de nenumărate ori, sirbul 
știa puţine lucruri despre el. Fiindcă vorbele lui Carapelese aproape 
totdeauna se loveau de învelișul gîndurilor lui Ruk. 

Făcură popas într-un luminiș de pădure. Zorile erau pe 
aproape. Dar nu numai ei părăsiseră Varna. Puțin după miezul 
nopții, vreo douăzeci de corăbii ieșiseră din port. Pe una dintre 
ele călătoreau spre Caliacra despotul loan, cavalerul Toma, cîțiva 

curteni, Arad, Cîrstev și micuțul Grama. Doar egumenul Lazăr lip- 
sea. El pornise călare într-o direcție necunoscută celorlalți. Era 
de mirare că un biet egumen se încumetă la drum prin Balcanii 
bătuţi adesea de lotrii și intraţi sub focul războiului. 


VA 


Tînărul Gogoașă, încărcat cu cele două pungi ale cava- 
lerilor Grama și Arad, ieși mulțumitor din plăcuta cîmpie a Birsei. 
Făcuse ocol mare în jurul Brașovului. Orașul nu-l atrăgea. Teama 
de o întîlnire cu gărzile cerea prudenţă. Cum vremea era frumoasă, 
cum banii atîrnau greu la briu, Gogoașă înainta plin de mulțumire. 
Chilipirul picat pe neașteptate de la nătărăii cavaleri merita vese- 
lia de care era cuprins. Numai un nărod s-ar fi lipsit de așa noroc. 
Acestea erau gîndurile lui. Apoi descoperi că banii îl neliniștiseră 
zi și noapte. Ce minunate zile apucase el nu cu mult înainte, cînd 
singura grijă a sa era doar mîncarea. 

„Da, cugetă el. Nu era tocmai rău. Însă nici bine ca acum, 
încercă să se îmbărbăteze. Acum sînt boier. Pe la hanuri doar mișc 
un deget și se reped slujitorii să mă ospăteze. Straiele mele noi îi 
fac pe oameni să mă privească plini de respect. Nu mai sînt pra- 
matia și lotrul Gogoașă, ci domnul. Zău că nu e tocmai puţin lucru. 
Pentru a ajunge pe Valea Ampoiului, va trebui să ţin drumul spre 
Sighișoara și Mediaș. Nu mă duc eu cu banii la Sibiu nici în ruptul 
capului. Fostul stăpîn, fiindcă acuma nu mai am stăpin, poate să 
trimită alți bani. Cam aici ar fi locul pe unde să o iau către Făgăraș 
și Sibiu. Nărodul de cal parcă trage spre asta. Ei și? De fapt, tot- 
deauna am văzut Sibiul în trecere. Niciodată pe îndelete. Parcă-i 
mare lucru să fac un ocol pe acolo? Doar îmi dă mîna. Și cine mă 
oprește? Asta nu înseamnă că duc și punga la adresa dată de cava- 
lerul Arad. Am să trec prin oraș, mă opresc la un han, pun ochii 
pe vreo muiere mai acătării și stau o zi sau două. Nu mai mult.” 

Cu acele ginduri își îndemnă calul pe drumul Făgărașu- 
lui. În toiul celei de-a doua zile, ajunse la porţile Sibiului. Nimerise 

într-o vreme de tîrg. Multe care încărcate intrau acolo. Multe ieșeau. 
Hanurile greu făceau față liotei de mușterii. Datorită unui bănuţ 
de aur, Gogoașă găsi adăpost mai ușor decît alții, minunîndu-se de 
puterile vrăjite ale sunătorilor. Petrecu vreo cîteva ceasuri încîn- 
tătoare. Vinul de Tîrnave, atît de prețuit prin acele părți, îi ţinu 
tovărășie vremelnică, fiindcă sfătosul mărunţel prețuia cumpăta- 
rea. Bău doar o jumătate de găleată. E drept că picioarele lui cam 
fugeau în lături cînd urcă spre odaia ce i se pregătise, dar temeiuri 
de îngrijorare nu-și făcu nimeni din han, ceea ce-l supără vizibil. 
După un somn bun, i se adresă unui slujitor: 

— Băiete, e seară sau dimineaţă? 

— Dimineaţă, domnule. Aș zice că-i chiar prea de dimi- 
neaţă pentru un oaspete atît de ales. 

— Asta cam așa e. Sînt un boier înțelept. Însă lenevia 
patului rar mă atrage. 

— Vai, domnule! grăi acesta cam descumpănit. Se cuvine 
oare să vorbiţi așa? Boierii sînt făcuți numai pentru odihnă. Sluji- 
torii pe care cred că-i așteptați vor alerga în locul vostru. 

Încîntat de vorbele tînărului rîndaș, Gogoașă rămase pe 
gînduri. 

„Fir-ar să fie, socoti cu adîncă mirare. Uite că nu m-am 
gîndit la asta. Și zău că a cam venit vremea să-mi caut un sluji- 
tor. Însă nu acum. Întâi dau o raită prin oraș. O să trec așa, ca din 
întîmplare, pe la adresa primită de la cavalerul Arad. Nu că aș avea 
nevoie, ci numai așa ca chestie. Să văd și eu cine locuiește acolo. Dar 
punga nu o dau. Nu mă întîlnesc eu de două ori cu astfel de baftă.” 

Îngîndurat, străbătu o sumedenie de străzi, pină cînd 
o nimeri pe cea căutată. Casa, cam prea mare, cu poartă sub ea, 
nu-i spunea cine știe ce. O casă veche, obișnuită și prin alte părți. 

„O casă fără curte? se întrebă. O casă fără curte nu face 
nici cât o ceapă degerată. Numai curtea îi dă strălucire.” 

Poarta era descuiată. Trecu pe sub ea și murmură 
satisfăcut. 

— Are. 

Curtea, pietruită frumos cu piatră de rîu, cuprindea pe 
stînga o seamă de ronduri cu flori, bine întreținute. La celălalt 
capăt al curții, o casă mai mică, împrejmuită cu pridvor de lemn 
vopsit în alb și acoperit de plante agățătoare, arăta mai prietenoasă, 
mai îmbietoare, decît hardughia dinspre stradă. Cineva stropise 
pietrele în jurul pridvorului. Lumina soarelui intra acolo ca o felie 
uriașă, sau ca o jumătate de evantai, după cum o lăsau zidurile să 
pătrundă. Tufele de regina nopții, încă nepălite de arșiță, răspin- 
deau un parfum delicat. Cînd ajunse în fața pridvorului, o tînără 
măruntă la trup, îmbrăcată în rochie albastră și cu guleraș alb de 
dantelă, ieși din casă și îl întrebă: 

— Pe cine căutaţi, domnule? 

— Pe doamna Dumitra. 

După care socoti, privind-o lacom: 

„Să mă ia dracul dacă asta nu-i Zîna-Zînelor!” 

— Cine sînteți? 

— Păi, cin' să fiu? Sluji... ăăă... scutierul cavalerului Arad. 
Numele meu e Gogoașă. 

— Aşteptaţi o clipă, domnule. 

Fata reveni curînd, urmată de o soră a ei, sau cam așa 
ceva. 

— Ia loc, tinere, îi făcu semn aceasta spre niște scaune 
de răchită aflate în pridvor. 

Dar Gogoașă rămăsese cu gura căscată și nu auzi invi- 
tația. Apoi se dezmetici și puse un genunchi pe prima treaptă a 
scării ce ducea spre izvor. 

„Sfintă Fecioară! gîndi fără a-și lua ochii de la cea mai 
înaltă. Aici e lăcașu zinelor." 

Tinăra doamnă sau fată, cu fața la fel de proaspătă ca și 
a celeilalte, cu ochii azurii și părul strîns în coc, era una din acele 
ființe care prin simpla lor apariție parcă aduc strălucire în jur. 

— Înălțimea-voastră! bîigui Gogoașă năuc. Sînteți oare 
sora mai mică a cavalerului Arad? Că eu pe mama... adică... vreau 
să zic... 

— Eu sînt mama, tinere. 

— Așa, aşa! aprobă Gogoașă, fără să priceapă nimic. Fie- 
care muiere e mamă... că toate mamele au prunci... chiar dacă altele 
n-au... că şi cele fără, tot mame... d-aia... să vă trăiască pruncul! Însă 
eu pe mama cavalerului o caut, reuși să o scoată la liman mai ca 
lumea. 

— Păi eu sînt mama cavalerului. 

— Așa de tînără? îl luă gura pe dinainte. 

— Nu mai sînt tînără. Am aproape treizeci și șase de ani. 

— Pe cele trei cazne! exclamă uluit. Atunci punga... și 
scrisoarea... Adică nu, scrisoare n-am, de ce să mint? Numai ce 
mi-a zis să vă spun. 

— Poftește în pridvor! zîmbi gazda. 

Cînd, după o jumătate de ceas, mărunţelul părăsi casa, 
făcu o pauză în mijlocul străzii și grăi cumpătat: 

— Să te ia dracu, boier Gogoașă. Punga s-a dus pe gârlă! 
În Valea Ampoiului nu mai am ce căuta, fiindcă acolo sînt numai 
oameni deștepţi. Proștii n-au loc. Dacă nu iau seama la cea de-a 
doua pungă, pot să mă spinzur de primul copac fără nici o pagubă. 
Prea e plină lumea de nătărăi. 

Parcurse drumul pînă la han înjurînd în gura mare. 
Dar, curios, înjurăturile nu-i dădeau aceeași satisfacție ca altă- 
dată. Ajuns în odaie, Gogoașă se trinti îmbrăcat peste cuvertura 
de lină a patului. Îi trecuse mânia, iar în minte nu-i mai stăruia 
paguba suferită, ci altceva. 

„Mărunţica e foc și pară! chibzui cu ochii închiși, încer- 
cînd să și-o închipuie. Ce ochi! Rotunzi și negri ca tăciunele. Aiurea! 
Nu ca tăciunele. Prea strălucesc. Genele lungi se lasă peste ei ca 
un capac peste lada cu aur. Cînd saltă genele...” 

Nu reuși să meargă mai departe, fiindcă marile ei haruri 
stăteau în ochii rotunzi, ca de veveriţă, iar alte însușiri ale ei nu 
reușeau să-i întreacă. Nici măcar zimbetul care îl băgase în răcori. 

„Încă nu sînt sărac, reflectă el. Mai am o pungă. Însă fata 
nu e de nasul meu. Prea e frumoasă. Pe urmă, o fi de neam ales. 

Eu n-aș putea spune că sînt al dracului de slut, dar nici frumosw 
frumoșilor. Am să mai trec pe aici. Acum e vremea să o iau din loc. 
Dau o raită pe la Deva, așa, ca să fie. Cine călătorește mult vede 
mult. Nu strică să știu cum arată surorile cavalerului Grama. Dar 
punga n-o scot de la brîu nici dacă se scufundă pămîntu,, altfel 
dau în mintea copiilor.” 

Părăsi orașul îndată după miezul zilei. Trecuse podul 
peste apa Cibinului. Minunatul său armăsar o luase la pas. Privirile 
călărețului zăboveau cînd spre frumusețea munților din stînga, 
cînd către liniștea dealurilor din dreapta. 

„Plăcut e pe aici, gîndi el. Însă ca la mine, pe Ampoi, nu-i 
nicăieri. Păcat că am rămas doar cu o pungă de aur.” 

Chibzuind astfel, auzi tropot în urma sa. Un călăreț parcă 
zorea să-l ajungă. Îl aşteptă. O călătorie în doi e totdeauna mai 
plăcută. Omul din spatele său nu arăta prea înstărit. Calul mărunt, 
bine proporționat, îi aminti despre acei purtători de poveri ce pot 
urca prin locurile grele ale munților. Șaua de lemn, încheiată la 
partea din faţă cu un pinten lucrat în crestături de cuţit și vopsită 
în roșu numai pe Ampoi se purta. Peste șa o bucată de pănură 
îndulcea tăria aspră a lemnului. Călărețul, voinic, roșu la chip, cu 
pletele lungi peste care purta o pălărioară neagră, decolorată de 
timp, avea înfățișarea pașnică. Vîrsta lui se arăta între douăzeci 
și treizeci de ani. 

— Noroc! salută necunoscutul ducînd un deget la pălărie. 

Gogoașă strîimbă din nas. În noua lui situaţie, cînd stra- 
iele, calul și punga arătau frumoasă deosebire de celălalt, nu astfel 
de salut așteptase. Trecu totuși peste mărunta nemulțumire și 
răspunse din virful buzelor: 

— Noroc, tinere sărman! 

— Ce te face să crezi asta, domnule? bombăni pletosul 
Cu 0 ușoară încruntare. 

Cuvântul „domnule” schimbă răspunsul aspru pregătit 
de Gogoașă. 

— Tinere! grăi cu blindețe și niţel afectat. Fără să vorbesc 
despre mine, care după cum vezi... fiindcă mulţi îmi zic: înălți- 
mea-voastră. Aș crede că hm... Pe drumuri trec fel de fel de oameni. 
Unii săraci, alții pricopsiţi. Ai altă părere? 

— Nu. Însă pe oameni nu se cade să-i judeci numai după 
straie. Fără să mă laud, ţi-aș putea arăta doi ducați de aur. Dom- 
nia-ta poți face asta? Eu vin de la tîrg unde am vindut niște lînă 
și ceva brînză. 

În primul moment, Gogoașă vru să ducă mîna la pungă 
ce atîrna greu sub aripa hainei, dar prevederea îl opri. Mai avea 
cinci ducați din cei oferiţi de cavalerul Arad și încă doi primiţi 
în dar de la frumoasa doamnă. Cu un gest voit leneș, îi scoase în 
palmă și zise: 

— Îmi pare rău că nu te-am întâlnit în tîrg. Eu sînt darnic. 
Dacă te întîlneam aveai acum șapte ducați în loc de doi. 

— Ehel! rise pletosul. Să fii domnia-ta sănătos. Nu i-ar 
fi ajuns nici măcar pe sfert pentru mărfurile aduse de mine. Ai 
mei vin mai pe urmă în căruță. La ei sînt banii. Adică treizeci de 
ducați, minţi cu seninătate. 

— O fi, rise Gogoașă cam nemulțumit. Mulţi au bani, dar 
puţini sînt cavaleri ca mine. 

— Domnia-ta nu ești. 

— Ce te face să crezi? își împreună sprincenele stufoase. 

— Păi, n-ai nici spadă, nici slujitori. Cîţi cavaleri d-ăş- 
tia am văzut eu, să am atîta bine. Unde ai mai întîlnit dumneata 
cavaler cu topor în loc de spadă? 

— Ei, tinere, se vede că nu ești prea umblat prin lume. 
Acum spada nu mai e la preţ, ci numai toporul. 

— Măcar știi să te folosești de el? 

— Auzi vorbă! Cu ăsta iau pasărea din zbor, spuse trufaș, 
lovind cu palma peste muchia toporului ce atîrna la șaua din piele. 

— Domnule! spuse pletosul neîncrezător, apăsînd pe 
fiecare literă în parte. Nu aș vrea să te supăr, însă nici așa să n-o 

luăm. Mulţi poartă topoare. Mulţi se laudă cu priceperea lor. Totuși 
puţini mînuiesc un topor cum se cuvine. Ai vrea să-mi arăţi meș- 
teșugul domniei-tale? 

— Oricînd. 

— Acum. 

— Fie! aprobă Gogoașă măreț. 

— Descălecăm? 

— Descălecăm. 

La vreo douăzeci și ceva de pași dincolo de marginea 
drumului, printre tufele multe, stăruia un copac ceva mai subțire 
ca mîna omului. 

— Te încumeți? arătă pletosul cu o mișcare a capului. 

— A, nu! Întâi să văd ce ştii dumneata, spuse Gogoaşă 
căruia nu-i convenea să rămînă dezarmat lingă acesta. 

La fel de precaut, nici pletosului nu-i conveni o astfel de 
situaţie, ceea ce-l făcu să propună: 

— Aruncăm în același timp. 

„Hm! socoti Gogoașă. Dacă se preface că aruncă și rămîne 
cu toporul în mînă?” 

— Tinere! grăi el prefăcîndu-se a chibzui adînc. Unul 
lîngă altul s-ar putea să ne încurcăm în topoare. Poate că ești un 
aruncător bun, însă eu n-am de unde să știu asta. Dacă mă lovești 
din greșeală? Dă-te vreo cincisprezece pași mai încolo. Și eu voi 
face la fel în partea astălaltă. 

Pricepînd unde bate Gogoașă și la fel de neîncrezător, 
pletosul se învoi. Aruncară topoarele așa cum conveniseră și fie- 
care dintre ele se opri în tulpina copacului. Cu pași mari ajunseră 
amâîndoi acolo cam în același timp. Miinile agere prinseră iute 
cozile topoarelor, apoi drumeţii se priviră lung. 

— Ești de pe Ampoi? îl întrebă pletosul uluit. 

— Sînt. Dar dumneata? 

— Și eu. 

— De unde? 

— Păi de la Cumpăna Miresei. 

— Eu din Zlatna. 

— Numai pe la noi știu oamenii să folosească topoarele 
astfel. Ești un țintaș bun, domnule, îl privi pletosul cu plăcere. 

— Te cred, rise Gogoașă. Am cîștigat pină acuma patru 
turniruri. 

— Nu-i rău. Asta înseamnă că și eu aș putea... 

— Ah, nici vorbă! îl întrerupse mărunțelul. Eu le-am 
cîștigat cu lancea. 

— Înţeleg, se întristă pletosul, fără să-şi arate 
dezamăgirea. 

Renumiți pentru mîndria și încăpăţinarea lor, oamenii 
de pe Ampoi rar și-ar fi recunoscut o slăbiciune. Iar despre sărăcia 
lor cam lucie nu discutau nici măcar între ei. 

— Ce mai e pe la noi? se interesă Gogoașă, simțind că 
l-a apucat dorul de Zlatna. 

— Ce să fie? Bine. Vara, muncim prin pădure, mai mult 
în șagă. Iarna, huzurim. 

— Da, da, așa a fost totdeauna pe la noi, aprobă mărun- 
țelul, fără să pomenească un cuvînt de neîncredere. 

El știa bine ce înseamnă munca la tăiatul lemnelor. 
Muncă de ocnaș, fiindcă lemnul nu era prețuit de seniori așa cum 
se cuvine. Poate că vitele și oile ar fi dat frumoase câștiguri, dacă 
nu ar fi fost greu dijmuite de seniorii locului. 

— Frumos căluţ! spuse Gogoașă prietenos. 

— A, nu-i al meu, domnule! Eu am vreo cîțiva așa ca al 
domniei-tale, minţi pletosul fără să clipească. 

— Și zici că ești tăietor de lemne? 

— Cam așa ceva. Peste vară tai și fac doage. Iarna ros- 
tuiesc butoaie și putini. 

După acel răspuns, Gogoașă știu destul despre tînărul 
însoțitor. Meșterise și el butoaie. Cîștigul greu ajungea pentru mîn- 
care. Butoaiele erau scumpe. Se vindeau cu preţ mare prin tîrguri, 


156 


CAVALERII ORDINULUI BASARAB 





dar asta o făceau seniorii prin oamenii lor. Pe Ampoi, toată lumea 
lucra pentru seniori. 

— Așvrea să cumpăr niște pămînt pe la Zlatna. Un petic 
de pădure. 

— Asta nu-i greu dacă ai bani. Însă pădurile bune sînt 
scumpe. Îţi trebuie bănet, nu glumă. 

— Ei, și? răspunse Gogoașă arătindu-i punga burdușită 
cu sunători. 

Acum nu-i mai era teamă să se ferească. Despre cinstea 
ampoienilor știa toată lumea. El de mult nu mai era ampoian decît 
cu sufletul. Umblase hai-hui prin lume și învățase ceva din obice- 
iul de a pișca de pe la alţii. 

— Nu-i rău, aprobă pletosul fără să facă ochii mari. Mîn- 
dria l-ar fi oprit să se mire chiar în fața a o mie de pungi. 

— Hai, ia un ducat! 

— Domnule! se răsti omul. Drept cine mă iei? Noi nu 
primim pomană. 

— Ţi-am zis eu că de pomană? Te plătesc. Vreau să-i 
duci cuiva cinci ducați. Și să-i spui că sînt din partea cavalerului 
Gogoașă. 

— Asta-i altceva. Cui să-i dau banii? 

— Întrebi în Zlatna de Pătru Gogoașă. Îl știe toată lumea. 

— Păi, domnia-ta nu mergi într-acolo? 

— Nu. Am treburi la Deva. 

Pletosul nu mai spuse nimic și primi banii. Ducatul 
dăruit de Gogoașă pica grozav de bine, fiindcă cei doi ducați cu 
care se fudulise mai devreme erau ai unui cumătru. 

Dincolo de Sebeș se despărțiră fiecare cu drumul său. 
Va precumpăni oare partea cea bună din sufletul lui Gogoașă? Va 
duce el oare punga atît de necesară surorilor Grama? 

Cal și călăreț înnoptară undeva în cîmp, nu departe de 
Vinţ. Gonaciul era prea obosit pentru a se putea tri pînă acolo. 
Culcat în iarbă, mărunţelul șezu treaz multă vreme. 

„N-ar fi fost mare lucru să dau o raită pe acasă, chibzui 
el. Însă după bătaia pe care mi-a tras-o tata acum patru ani, încă 
nu mi-a trecut supărarea. Cînd o primi ăi cinci ducați, o să vadă 
tata... ăă... senioru Pătru Gogoașă...” 

Dar nu merse cu gîndul pînă acolo încît să observe ceva 
vedea Pătru. Cuvîntul „senior” îl copleșise de-a binelea. 

Într-o zi de iunie, egumenul Lazăr făcu ovizită la castelul 
comitelui Staicu. Drumul prin pădure și prin cîmpie nu-l obosise, 
chiar dacă pe fruntea sa înaltă apăruseră broboane. Arșița din pra- 
gul zilei avea puteri pînă în desișurile codrilor. Cunoscut și prețuit 
la castel, egumenul își lăsă gonaciul în seama unui rîndaș. Major- 
domul, plăcut surprins de vizita prelatului, îi ieși înainte gata să-l 
conducă dar, după primii pași, oaspetele și omul casei se opriră. 
Margareta cobora treptele spre ei într-un ușor strai cavaleresc. 
Cizmulițele sale cu tocuri înalte băteau sprintene pe minunatele 
dale de marmură. Egumenul o privi cu ochi fin de cunoscător al 
frumosului. Cămașa îi scotea în relief umerii mici și rotunzi pentru 
a cobori în linii armonioase către pieptul delicat, sprinten și săltă- 
reţ la fiecare pas. Pantalonul din postav, prins în cizmele strîmte 
ca niște mănuși, lăsa să se vadă formele tinerești. 

— Iată o adevărată plăcere, sfinția-ta, veni ea cu mîna 
întinsă. 

— Doamnă! zîmbi Lazăr aplecîndu-se cavalerește în loc 
de cuvenita binecuvintare. 

— Mă miră faptul că adesea călătoriţi singur. Lotrii bat 
uneori drumurile chiar pînă pe aici. 

— Cine s-ar încumeta asupra unui biet egumen? conti- 
nuă el să zimbească. 

Din cauza grabei cu care coborise treptele, umerii obraji- 
lor ei parcă împrumutaseră vîrfuri de flăcări. Albul imaculat al 
cămășii descheiate la gât îi aducea un aer de prospeţime. Privirile ei 

aparent neștiutoare, nevinovate, stăruiră asupra voinicului prelat. 
Iar veșnica aplecare spre ironie o făcu să grăiască astfel: 

— Pe spatele sfinției-tale văd virful unei tolbe. Cred că 
săgețile din ea le folosiți doar pentru iepuri. Fiindcă un slujitor al 
celor sfinte... 

— Şi pentru ei, răspunse Lazăr cu prefăcută modestie. 

— Să înţeleg oare că vă puteţi apăra la caz de nevoie? 

— Doamnă, vremurile sînt aspre. Un arc încordat nu 
înseamnă prea mult în mîinile unui egumen, dar nici chiar nimic 
atunci cînd se arată răul. 

— Vă pricepeți să-l folosiți? 

— Nu cine știe ce. 

Discutau amindoi în șagă și amînau cu bună știință ceea 
ce aveau să-și spună. Margareta bănuia pe bună dreptate că el nu 
venise de florile mărului drum lung pe asemenea zăpușeală. La 
rîndul său, egumenul pîndea și cîntărea fiecare cuvînt al ei. Și totul 
sub aparenta ușurință a conversaţiei. Sub zimbete parcă lipsite de 
griji. Rezemată de braţul prelatului, tinăra doamnă sărea de la o 
idee la alta şi rîdea din te miri ce. Însă încordarea ei, pe care altul 
greu ar fi intuit-o, Lazăr o pricepea fără chip de greșeală. Văzuţi 
de departe, arătau a soț și soție. Se așezară pe scaune de răchită 
în umbra unei terase îndrăgite de ea. La picioarele lor, apele Pra- 
hovei, domoale pe lîngă maluri, sprintene pe fir, cîntau o melodie 
calmă și fără sfîrșit. Sălciile mari picoteau deasupra apei ca toro- 
pite într-un somn adînc. Căldura încremenită la rasul pământului, 
lipsa unei adieri, umbra și lumina aduceau acel aer de liniște, atît 
de cunoscut peste vară. Cîteva slujitoare tinere, sfioase, înfățară 
o masă și aduseră gustări, iar între acestea un coșuleţ cu cireșe. 
Lazăr și Margareta nu luară seama la gustări, dar tăbăriră tinerește 
asupra coșulețului. 

— Aţi vrea să vă spovediţi? o întrebă printre altele, pre- 
făcîndu-se atent la minunatele fructe. 

— Mise pare o datorie a fiecărui creștin, răspunse, ascun- 
zîndu-și dezamăgirea, fiindcă așteptase vești de la el. 

— Socotiţi locul acesta potrivit? 

— Nu. Cred că în capela castelului s-ar cuveni. 

— E pentru prima oară cînd vin să vă spovedesc. Știu că 
pînă acuma aţi făcut-o la biserica din Tîrgșor. 

Coborîră mai puţin vioi decît urcaseră. Capela nu făcea 
parte din corpul clădirii, ci se afla în partea de miazănoapte a 
parcului, pe o muchie de deal. Înconjurată de brazi înalţi, capela 
părea mai scundă decît în realitate. Intrară. Pe Margareta o înfioră 
liniștea greoaie de acolo. Crescută în spiritul timpului, cu toate 
rigorile aspre ale credinţei, tînăra doamnă înainta pe dalele de 
marmură cuprinsă de obișnuita sfială. 

Egumenul scoase patrafirul și-l despături. Margareta 
îngenunche și primi o parte a patrafirului pe bogatul său păr blond. 
Chircită acolo, se simți dintr-o dată mică și lipsită de ajutor. Vocea 
tînărului egumen o înfioră. Nu era aspră, dar avea o anumită gre- 
utate care se împletea cu atmosfera sumbră de acolo. Acum, Lazăr 
devenise pentru ea nu același prieten vesel de altădată, ci duhov- 
nicul ce nu ţine seama nici măcar de cuvenita politețe. 

— Ai păcătuit cu gîndul și cu fapta? 

— Cu gîndul adesea. 

— Ai mințit? 

— Am minţit. 

— Ai căzut în păcatul adulterului? 

— Sînt fecioară, biigui ea cu glasul aproape în șoaptă. 
Aproape stins. 

Cu toate că știa cîte ceva despre răceala dintre Marga- 
reta și Staicu, mîna lui Lazăr așezată pe patrafir înlemni preţ de 
o clipă. Aici nu mai era vorba despre o răceală, ci despre altceva, 
mult mai grav. Staicu totdeauna îi vorbise despre ea în culori vii 
și pline de căldură. Nici Margareta nu-l învinovăţise vreodată. 
Căsătoria impusă celor doi soţi să fie oare între ei un obstacol de 
netrecut? Egumenul căpătase oarecare experienţă. El știa că tim- 
pul intervine cu blindețţea lui în astfel de căsnicii. Să nu fi lucrat 
oare timpul pentru ei? 

— Ai închinat gindurile tale altui bărbat? 

— Nu. 

— Ai dat săracilor din prisosul tău? 

— Am dat. 

— Dar lui Dumnezeu? 

— Rugăciunile mele. 

Întrebările și răspunsurile mai continuară un timp. 
Cînd totul se împlini după datina credinţei, egumenul împături 
patrafirul și-l puse la loc. Ieșiră îngîndurați. Afară, unde nu mai 
stăruia nimic din apăsarea capelei, Margareta se simţi mai învi- 
orată. Ajunseră iar pe terasă și cătară odihna scaunelor. Reluară 
discuţia, dar ea nu reuși să atingă încîntătoarea sprinteneală ce-i 
făcuse mai devreme să se simtă atît de bine. 

— Doamnă, vă iubiți soțul? 

Întrebarea, pregătită din timp între niște fraze banale, 
o prinse nepregătită. Îl privi în ochi convinsă că e trimis să o isco- 
dească. Apoi privirile ei se opriră pe obrazul frumos, limpede. Curînd 
ele coboriră asupra mesei. Genele încetară zadarnic să oprească 
niște lacrimi prea rebele. 

— Îl învinuiți de ceva? se interesă el, conștient că e 
momentul cel mai potrivit. 

O ridicare din umeri fu răspunsul. Egumenul intui că va 
fi greu să o scoată din apatia cu care se înconjurase. 

— Miine voi veni pentru sfinta cuminecătură. 

— Nu rămâîneţi la castel? întrebă ea din politeţe, fiindcă 
dorea să rămînă singură cu gîndurile ei. 

— Nu. Am de făcut un drum pînă la Breaza. Dar voi mai 
trece pe aici. Snagovul nu-i prea departe. 

— Vizitele voastre ne bucură oricînd. 

— Comitele v-a trimis vreo scrisoare? 

— Nu. Rar obișnuiește așa ceva. Poate v-a scris vouă, 
insinuă, aparent năpăsătoare. Știu că vă leagă o frumoasă priete- 
nie, iar prietenia obligă. 

— Nici mie nu mi-a scris. Cred că umblă cu vreo misiune 
dată lui de domnul ţării. 

— Poate. Ce știți despre Varna? schimbă subiectul dis- 
cuţiei ce nu-i făcea plăcere. 

— Știu că nu a căzut sub turci. 

— Mare mirare! Oștile lui Ali-pașa sînt prea numeroase 
pentru un biet oraș. 

— Apărătorii lui au luptat minunat. 

— Aţi fost acolo? 

— Numai în trecere, doamnă, răspunse cu mai puţin 
entuziasm. 

Margareta nu insistă. Primise un răvaș de la cavalerul 
Bogdan. Acesta scrisese lucruri uimitoare la adresa unor cavaleri, 
dar mai ales la minunata iscusinţă a egumenului. Bogdan nu se 
sfiise a spune că Lazăr ar putea fi nu numai unul dintre străluciții 
cavaleri ai timpului, ci și un mare general. 

„Pînă și un prelat e lăudat astfel, gîndi cu amărăciune, 
chiar dacă se bucurase pentru Lazăr. Doar soțul meu...” 

— Atunci pe miine, doamnă, o dezmeticiră vorbele 
egumenului. 

— Pe mîine, sfinția-ta. 

— Nu mai aveţi nimic să-mi spuneţi? se întoarse după 
cîțiva pași. 

— Doar o întrebare. Ce se va alege cu despotatul Dobrogii? 

— Asta nu știu, dar cred că va cădea sub turci. E drept 
că loan al Dobrogii a fost înștiințat de Nufărul Alb și a făcut unele 
pregătiri, însă turcii, cu oști multe și conduse de un general bun, 
ca marele vizir, nu pot fi opriți. 

— Da, da, înţeleg. Cine e Nufărul Alb, sfinția-ta? spuse, 
și îl privi în ochi. 

— Multă lume ar vrea să știe, ocoli egumenul un răspuns 
direct, pe care Margareta, cu agerimea spiritului său, îl pricepu 
din plin. 

— Aș crede că e cel mai desăvirșit cavaler al timpului, 
spuse tinăra cu ochii plini de entuziasm. 

— Poate, murmură îngîndurat. Poate. 

Și tocmai cînd nu se aștepta el, Margareta îi vorbi iute, 
și parcă dintr-o răsuflare. 

— Sfinția-ta, ajutați-mă să-mi recapăt libertatea. Sinteți 
prieten cu soțul meu și cu măria-sa Mircea. Tot ce-i greu pentru 
mine, nu-i la fel pentru voi. Aș vrea să mă întorc acasă, printre ai 
mei. Locul meu nu e aici. 

Luat pe nepregătite, cu toată inteligența sa sclipitoare, 
cu tot calmul său, Lazăr păru năucit. Își reveni însă grabnic, și-i 
răspunse încruntat, cum nu-i era firea. 

— Biserica ne îndeamnă să unim două suflete, nu să le 
despărțim. Să luptăm pentru fericirea lor. Dar asta nu înseamnă că 
trebuie să privim îngust învățăturile biblice, încercă să-i dea curaj, 
fiindcă faţa ei se ofilise cu totul. Mă voi gîndi la tot ce mi-ați spus. 

— Ginduri! izbucni ea. Mi se pare că Biblia are multe 
cusururi de vreme ce binecuvîntează căsătoriile impuse. lar așa 
stînd lucrurile, credința mea a început de mult să se șubrezească. 
Gînduri! Ginduri am și eu destule, sfinția-ta. Acolo, în fața altarului, 
cînd mirii se apropie unul de altul împinși de la spate, cînd preotul 
știe ce-i în sufletele lor, dar zîmbește parcă fericit de asemenea 
moment plăcut, nu o căsătorie se oficiază. Nu, sfinția-ta, ci se mai 
adaugă o piatră la temelia ipocriziei. Nimeni nu știe să oblăduiască 
ipocrizia mai bine decît biserica. Totul sfinţit și curat. Numai pe 
dedesubt e altfel. Ginduri! Da, puteţi să vă gîndiţi la asta, sfinția-ta. 
Biserica ne îndeamnă să fim umili, să ne temem și să credem. În 
ce să credem? Mirii se tem și nimeni nu se întreabă ce-i în sufle- 
tele lor. Întreaga Biblie e plină de amenințări la adresa omului. La 
biserică, trei sferturi din slujbă preotul ameninţă. Dar despre feri- 
cirea de pe pămînt nu pomenește nimeni nimic, ci numai despre 
aceea ce va veni. Care? „Crede și nu cerceta” ne îndeamnă cuvîntul 
Bibliei. De ce să credem fără a cerceta? Există ceva de ascuns? Oare 

se teme cineva că cercetiînd vom da peste lucruri neconvenabile 
credinței? Gîndiţi-vă, sfinția-voastră! Aveţi la ce medita. 

Glasul său cel frumos devenise șuierător. Minia îi stă- 
Tuia în priviri ca niște flăcări. Firea ei de Mușatină, aprigă, ieșise la 
iveală. Nu mai era copila neajutorată de adineauri. Însă nu numai 
firea Mușatinilor contribuise la explozia ei de mînie, ci și timpul 
îndelungat de înfrînare, de așteptare, de speranţe fără noimă. După 
doi ani, aceasta fusese prima ei răbufnire. Își reveni greu și cătă 
spre Lazăr temătoare. Însă nu de el îi era teamă. Cuvintele rostite 
o înspăimâîntau. 

Egumenul o ascultase calm. Pe fața lui limpede nu se 
putea citi nici mânie, nici uimire. Multe din cele spuse de Margareta 
îl chinuiseră și pe el uneori. Cîndva ajunsese chiar să se întrebe: 
„Cred oare din convingere, sau din teamă?” 

— Doamnă, voi medita la tot ce am auzit. După cele ros- 
tite, îmi iau îngăduinţa să amîn sfînta cuminecătură, fiindcă nu 
sînteți pregătită de împăcarea cu Dumnezeu. Mă voi ruga pentru 
voi. Cît despre desfacerea acestei căsătorii, cred că e bine să chib- 
zuiți adînc. Nu, nu mă întrerupeți! Sigur că v-aţi gîndit la ea vreme 
îndelungată. Totuși, cercetaţi-vă bine, fără cruțare și căutaţi cu 
migală adevărul asupra sentimentelor pe care i le purtaţi soțului 
vostru. Și nu-l disprețuiți pe comite înainte de a-l cunoaște cum 
trebuie, căci nu-l cunoașteţi în adevărata sa lumină. Ah, dacă l-aţi 
cunoaște! Dacă aţi ști ce se ascunde în tînărul parcă veșnic pus pe 
șagă! Comitele Staicu e cel mai... 

Se opri brusc și murmură ceva atît de nelămurit, încât 
nici lui nu-i fu prea clar. Gîndurile prea năvăliseră multe. 

— Acum trebuie să plec. 

— Nici o vorbă de reproș? 

— Nici. Nu eu trebuie să vă judec. Cercetaţi-vă mai bine. 
Orice aş spune eu nu are destulă putere pentru a vă lămuri tainele 
sfintelor legi. Răspunsul la astfel de îndoieli stă numai în voi. 

O salută adînc, nu ca un duhovnic, ci asemenea unui 
cavaler, lucru ce-i plăcea Margaretei, iar el simţise asta de multe ori. 

165 


Capitolul VIII 





Frumoasa și mîndra Mușatină iubea mai presus de orice purtările 
cavalerești și faptele de arme. Fusese crescută în mijlocul oștenilor 
şi al cavalerilor. În zăngănitul aspru al oţelului. Familia ei dăduse 
oameni străluciți în meseria aspră a armelor. Învățase mînuirea 
spadei, arta călăriei și tragerea cu arcul încă de mică. Straiul de 
cavaler o atrăgea mai mult decît frumoasele podoabe femeiești. Și 
nu o dată lacrimile stăruiseră pe fața ei, nefericită că nu se născuse 
băiat. Visase cîndva că viitorul ei soț va fi unul dintre acei cavaleri 
despre care se vorbește cu invidie, cu admiraţie și respect. Multe 
dintre tainele credinţei bisericești erau neclare în mintea Marga- 
retei. Dascălii ei, localnici sau aduși de domnul Moldovei de prin 
alte părţi, aveau fiecare păreri diferite în privinţa cunoașterii lui 
Dumnezeu. Câţiva dintre ei, filozofi ai timpului, judecau mai liber, 
mai logic și uneori credinţa lor nu se arăta prea înfocată. Alţii, din 
contră, se fereau de argumente ca de foc și credeau orbește. Iar 
tînăra Mușatină adunase fără ca timpul să cearnă destul. 

Lazăr părăsi castelul în trapul domol al gonaciului. El 
nu luă seama nici la asta, nici la frumuseţile din jur. Gîndurile îi 
rămăseseră în urmă, la conversaţia cu stăpina locului. La gesturile 
ei. La schimbările bruște pe care le observase. Fire sensibilă și de 
obicei cu o puternică stăpînire de sine, Margareta trecea ușor de 
la o stare la alta, lucru greu de observat însă pentru un ochi mai 
puţin ager. 

După plecarea egumenului, frumoasa castelană stătu 
multă vreme pe o frumoasă alee a parcului împresurată de gîn- 
duri. Convinsă că Lazăr avusese dreptate, ea refăcu în minte tot ce 
socotea semnificativ de-a lungul scurtei sale căsătorii. De fapt, o 
făcuse de multe ori, și niciodată zadarnic, fiindcă de fiecare dată 
descoperise cîte un amănunt ce-i scăpase cu alt prilej. Răbdarea 
de a medita asupra lucrurilor mărunte petrecute între ea și Staicu 
îi era la îndemână. Știa bine că numai femeile au darul de a des- 
pica firul în patru în tot ce privește fericirea sau nefericirea dintre 
soți ori dintre îndrăgostiți. Bărbații sînt mai nepricepuţi. Femeile 

au gingășia și știința de a tălmăci un gest, o privire sau un cuvînt 
scăpat cîndva printre altele, aparent fără noimă. 

„Ce a vrut să spună Lazăr în ultima frază? se întrebă. 
Fiindcă e clar că jumătate din frază i-a scăpat fără voie. Poate că 
de la ultimele cuvinte ale egumenului ar trebui să încep să mă gîn- 
desc la Staicu. Dar ce a vrut să spună cu: «...e cel mai»...? E cel mai 
inteligent? Ei, da, comitele e un om inteligent. E cel mai frumos? 
Ei, da, comitele se bucură de astfel de haruri. Însă nu la acestea 
se gîndea egumenul. Poate că cheia e undeva mai departe, legată 
de celelalte fraze. Să refacem toate cuvintele spuse de Lazăr în 
legătură cu Staicu. «Să nu vină o vreme cînd veţi regreta pasul 
acesta.» Parcă așa a spus Lazăr. Apoi: «Și nu-l disprețuiți pe comite 
înainte de a-l cunoaște bine, fiindcă nu-l cunoașteţi în adevărata 
lui lumină. Ah, dacă l-aţi cunoaște! Dacă aţi ști ce se ascunde în 
tînărul parcă veșnic pus pe glume! Comitele Staicu e cel mai...» 
Acestea au fost ultimele fraze rostite de egumen. După felul în care 
sună ele, e limpede că Lazăr îl cunoaște într-o lumină neștiută de 
mine. Exclamațţiile lui erau de mare admiraţie pentru Staicu. lată 
lucruri deosebit de neașteptate. Dar ce atrage admiraţia egume- 
nului? Un bărbat ca el nu se minunează de însușirile mărunte ale 
comitelui. E clar că egumenul nu la deșteptăciune sau frumusețe 
s-a gindit. Cu atît mai mult cu cât le cunosc și eu. Simt că mă apro- 
pii de adevăr, fiindcă altceva a vrut el să spună. Ce, încă nu știu? 
Tot întrebîndu-mă, nu găsesc drumul cel bun. Dar aș putea folosi 
altă cale. Cred că de la ultimele fraze ale egumenului trebuie să 
mă întorc de-a lungul celor doi ani. Pornind de la ele, să încep a-l 
descoperi pe Staicu.” 

Tîrziu, obosită de gindurile multe pe care le analizase 
fără nici un rezultat, fără nici o revelaţie, dădu din mîini a nepu- 
tinţă. Și totuși, simţea clar că undeva printre gîndurile ei apăruse 
oluminiță palidă căreia nu-i dăduse atenţia cuvenită pe moment 
și o pierduse. O intuia fără a ști unde trebuie să se întoarcă de-a 
lungul drumului parcurs de gândurile ei. Însă nu acum o va face. 

Era prea obosită. Dar la noapte, în singurătatea odăii și a întune- 
ricului, cînd totdeauna gîndurile se adună mai limpezi, va încerca 
din nou. 

Doamnele din suita ei erau cinci. Cuvintul „doamne” nu 
li se potrivea. Ele abia acum visau la măritiș. Fiice ale unor boieri 
cu stare de prin împrejurimi, fetele veniseră în slujbă fiindcă moda 
zilei impunea ca soția comitelui să aibă doamne de onoare. Apoi, 
la castel veneau adesea cavaleri falnici. Părinţii ambiţioși cunoș- 
teau locul unde pică de obicei peștele cel mare. Iar fetele lor nu 
dispreţuiau niciodată astfel de avantaje. 

Înconjurată de tinerele ei însoţitoare, Margareta uită 
peste zi de necazuri. Poznașe, fetele găseau prilej de veselie din 
te miri ce. Totuși, uneori gîndurile ei luau alt făgaș. Printre altele, 
se gîndi la Irina. Sora lui loan al Dobrogii se afla în mare primejdie 
la Caliacra. Trimisese acolo o ștafetă cu răvaș care o poftea pe Irina 
să vină la castel. Ștafeta adusese un răspuns, ce-i drept, dar nu și 
pe tînăra principesă. După victoria de la Varna, aceasta credea în 
steaua cea bună a fratelui. 

Spre seară majordomul o înștiință că o caută un cava- 
ler de la curtea Moldovei. Nerăbdătoare, privi prin fereastra de la 
etaj și-l recunoscu. Era Amăricăi. Un lungan slăbănog și uscat ca 
o scîndură. Vechiul ei prieten mai mare. Cavalerul care o învățase 
cîndva meșteșugul armelor sau prinderea sticleților cu pomul și 
cu ceară cînd începeau toamnele. Cobori scările în goană, uimin- 
du-i pe slujitori. 

Auzind bocănituri sprintene pe treptele peronului, mol- 
doveanul o ghici fără a fi nevoie să privească. Ultimii pași Margareta 
îi făcu domol, ferindu-se de zgomot. Amăricăi, întors cu spatele, 
mustăcea. Îi simţea fiecare mișcare, dar se prefăcu atent la porţile 
de lingă malul Prahovei. Două palme cu degetele strînse acoperiră 
ochii lunganului. O respiraţie ușor agitată stăruia lîngă el. 

— Măi, măi! se miră oaspetele. Să fie un tătar? Nu. Tătarii 
au mîinile aspre. Să fie un popă venit cu amenințare asupra mea? 

N-ar fi de mirare, dacă ne gîndim că prin biserică am călcat ultima 
dată acum trei veacuri. Însă nu e popă. L-aș recunoaște după miro- 
sul de tămi.ie. O fi o veveriță. Aș! Nu-i simt gheruțele. 

Margareta apăsă cu unghiile pe fața lui ca pergamentul. 

— Veveriţă e! strigă încîntat. 

Riseră amîndoi. Cavalerul desfăcu braţele largi și o 
cuprinse. La spatele lor majordomul, cam ortodox în păstrarea 
etichetei, tuși degeaba. 

„Poate că-i un unchi al doamnei, socoti el. Totuși, chestia 
asta e o abatere. Prea sînt mulți ochi prin apropiere.” 

Nemulțumit că a doua doamnă a țării se dă în spectacol, 
își scutură o scamă imaginară de pe pieptarul frumos cu fireturi 
galbene. Apoi se îmbună. Cavalerul îngenunchease și o saluta cu 
pălăria. Miinile lungi ale moldoveanului parcă acopereau o arie. 

Pînă la vremea cinei, castelana și oaspetele zăboviră prin 
parc. S-ar fi cuvenit ca Amăricăi să-și caute de odihnă sau să pună 
rinduială în straiele prăfuite. Dar bucuria revederii era prea mare. 

— Ai mai crescut, doamnă. 

— Ei, aș! rise Margareta, cu ochii strălucitori. 

— Zău! Și ești la fel de frumoasă. Altădată... 

— Altădată, ce? 

— Altădată îmi era teamă că după căsătorie ai să te 
urîțești. 

Pe fața Margaretei trecu un nor. Scurta schimbare nu 
scăpă privirilor musafirului. Auzise cîte ceva despre răceala dintre 
ea și comite, chiar dacă nu crezuse astfel de scorneli. 

— Și tu te-ai făcut mai chipeș. 

— Ehe, știu asta! Mi-au zis-o și alții. Din păcate, mă 
întrece unul pe care l-au văzut oamenii noaptea și s-au închinat 
înainte de a-și scuipa în sîn. 

— Ce e pe la noi? 

— Bine. Acum două săptămîni a plouat. Grîul e frumos. 
Viile și mai și. Dacă nu dă mană sau piatră, va fi un an grozav. 

— Cam târziu ai venit. 

— Crezi că mi-a fost ușor? Măria-sa Petru rar mă scapă 
din mînă. Era gata să mă trimită iscoadă într-un loc anume. Am 
scăpat greu. M-am tot văitat de reumă pînă ce l-am înduplecat pe 
părintele vostru. L-a prins mila de mine și m-a povățuit să merg 
la băile de sare de la Slănic. Am luat-o din loc făcut ghem pînă ce 
am dat dosul. Două luni sînt liber ca pasărea cerului. De ce m-ai 
chemat în taină? 

— Doream să știm numai noi despre venirea ta aici. 

— Necazuri? 

— Da. 


VA 


Domnul Ţării Românești era vesel. Acum cunoștea bine 
iscoadele de la Argeș ale regelui Ungariei. Dar nu acesta părea 
adevăratul motiv de satisfacție. Sigismund de Luxemburg primise, 
pesemne, o copie a scrisorii lui Mircea către domnul Moldovei. 
Copie trimisă fără îndoială de acele iscoade care se strecuraseră 
pînă în cancelaria țării. Prevederile Nufărului Alb se adevereau. 
Într-un timp destul de scurt, Mircea primise veşti de la regele 
Ungariei. Acesta îl asigura că e gata să-l ajute cu oști împotriva 
oricărei amenințări. Sigismund căzuse în plasa iscusită întinsă de 
domnul Ţării Românești. Acum nu rămînea decit să se mențină 
bună alianță cu ungurii. 

Căpitanul Gherghina aștepta lingă ușă, parcă încremenit. 

— Ce vești, domnule? se interesă vodă. 

— Oștile lui Ali-pașa au ajuns între Balcic și Cvarna. 

— S-au mișcat încet. 

— Adevărat, măria-ta. Marele vizir a așteptat să sosească 
bombardele. 

— Corăbii are? 

— Cred că nu. 

— Fără corăbii va pierde mulți oameni. Nu-l înţeleg pe 
sultanul Murad. 

— Se spune că Ali-pașa ar avea dușmani la Adrianopole. 

— Asta nu-i rău. Ali e un mare general. Să urmăriți fie- 
care mișcare a lui! 

— Doamne, iscoadele noastre sosesc din ceas în ceas. 
Nimic nu arată că marele vizir are gînduri spre Dunăre. Corăbiile 
măriei-tale patrulează pe apă zi și noapte. Zece mii de oșteni stau 
gata de luptă în pădurile de la Cîrna Mică. 

— Mda! Solii au plecat la tătari? 

— Acum un ceas. 

— Mulţumesc, domnule! Și încă ceva. Trimite la Chilia 
după consulul genovez Pietro Embrone. Pentru Genova, căderea 
Dobrogii sub turci va însemna reducerea comerțului în Marea Nea- 
gră. Acum ar fi momentul să începem unele tratative cu genovezii, 
fiindcă ei își vor îndrepta speranţele către poloni. Lucru ce nu 
ne-ar conveni. Oștile lui Vladislav Iagello ne-ar sta în coaste dacă 
ar cobori la Chilia. Îi vom convinge pe genovezi că sîntem puter- 
nici. Că la noi trebuie să caute sprijin. 

— În ce scop, doamne? îndrăzni căpitanul. 

Mircea rîse. 

— Ţi-am spus. Pentru a nu-i lăsa pe poloni să se infiltreze 
către malul Mării Negre. 

— Nu la asta mă gîndeam, doamne. 

— A, la avantaje. Acum e momentul să obținem de la 
genovezi nu numai un tratat de alianţă, ci și un sprijin material. 
Vom cere mult, chiar dacă mă aștept la puţin. Dar, oricum ar fi, e 
bine ca Ţara Românească să tragă foloase din cele mai mărunte 
întîmplări. Mă voi gîndi și la venețieni. 

Ochii căpitanului străluciră. Puţini îl cunoșteau cum se 
cuvine pe adevăratul Mircea. Iar el era unul dintre aceia. Părăsi 
cabinetul de lucru, pentru a îndeplini poruncile măriei sale. 

„Acum e vremea să ne apropiem de Vladislav Iagello, 

gîndi vodă. Regele Poloniei ne poate fi un aliat împotriva unei 
amenințări a lui Sigismund. Însă nimeni nu dă fără să primească. 
Așa-i făcută lumea. Cînd ceri, omul strimbă ușor din nas. Cînd 
oferi, se bucură chiar dacă are destul. Deci e bine să-i oferim lui 
Iagello. Să-i oferim ce? O nadă, în orice caz. Mă voi gîndi mult 
la asta. Între regele Poloniei şi al Ungariei există o veche vrajbă. 
Împăcarea lor poate folosi multora. Din păcate, așa ceva nu va fi. 
Iar eu nu pot să o fac. Astfel stiînd lucrurile, aici trebuie să căutăm 
ce-i bun pentru noi. În vrajba lor. O alianţă deschisă cu Sigismund 
avem. Una secretă cu Iagello cred că-i marja noastră de siguranță. 
Regele Ungariei e schimbător ca vintul. La el ce-i azi nu e miine. 
Dar nu-i aduc învinuiri. E un om înțelept și se întoarce după cum 
cer interesele regatului său. Trăim vremuri aspre. Turcii năzuiesc 
mult. Pentru a supravieţui trebuie să fii înțelept. loan al Dobrogii 
va pierde lupta cu Ali. Va pierde fiindcă nu a știut să-și facă alianţe. 
Fără o minune, chiar și Imperiul bizantin va cădea. Cîtă vreme ceri 
ajutor nu-ţi dă nimeni. Ajutorul trebuie impus. Asta nu înțelege 
Ioan. Asta nu știe împăratul de la Constantinopole. Spre deosebire 
de fratele Dan, am sperat că voi cîrmui fără războaie. Acum ne pre- 
gătim de primul, pentru că vor mai fi. Turcii nu ne vor lăsa în pace. 
Dacă vom stăpîni Dobrogea, vom deveni mai puternici. Banatul 
Severinului cu garnizoanele sale îmi dă nopţi de nesomn. Primul 
meu pas va fi spre unirea cu Dobrogea. Al doilea, spre scoaterea 
Banatului din mîinile lui Sigismund. Voi reuși oare?” 


VA 


Ultima săptămînă din iunie începuse cu furtună. Ploaia 
durase doar cîteva ceasuri. Destul pentru a inunda o seamă de 
locuri mai joase. Oamenii spuneau că fusese o adevărată rupere 
de nori. Nu picături, ci valuri de apă căzuseră pe pămîntul crăpat 
ici-colo. Vîntul răsturnase copacii izolaţi de pe lingă malul Mării 
Negre. Apoi, vremea cătă spre îndreptare. Urmele ploii dispăreau 

treptat. Dimineţile se porneau cu soare. După prînz, cerul se înno- 
ura ușor. Doar peste noapte norii se adunau ameninţători. 

Ioan al Dobrogii alesese din timp un loc bun în vederea 
încleștării cu oștile lui Ali-pașa. Locul acela era strimtorat spre 
stinga de apa mării, iar pe dreapta, de niște rîpe ce se opreau în 
coasta unor mlaștini parcă fără sfîrșit. Fișia îngustă nu îngăduia 
o desfășurare mai bună a achingiilor. Marele vizir ar fi putut să 
ocolească locul ales de Ioan și să impună un altul. Pentru aceasta, 
un ocol spre Dunăre se impunea fără îndoială. Ibrahim era con- 
vins că nu există o soluție mai frumoasă. Chiar porni să vorbească 
despre unele avantaje ale mersului către miazănoapte și numai 
zimbetul ironic al vizirului îl făcu să tacă. 

— Bați câmpii, Ibrahim! rise Ali. Cu toată înțelepciunea 
ta, nu vei ajunge niciodată un mare general. Ai auzit despre Pădu- 
rea Nebună? Ea desparte Dobrogea de ţaratul lui Șișman. De fapt 
sînt două păduri cu astfel de nume. Una aici și aud că alta în Ţara 
Românească. Prin ele greu trec oștile mari, fiindcă sînt adevărate 
capcane. Riîpe, desișuri, pîraie, mlaștini, dealuri și văgăuni se ascund 
în ele. Pentru dușman, locuri bune de a ne întinde o mie de curse. 
Prin astfel de păduri poţi rătăci zile întregi, convins că lumea se 
sfîrșește acolo. Nu, Ibrahim! loan a chibzuit bine locul bătăliei, ceea 
ce ne arată că e un mare strateg. Dar și nouă ne convine. Mlaști- 
nile se întind paralel cu marea pe cîteva mii de pași. Prin ele nu 
se poate trece. Dincolo de mlaștini începe uriașa pădure nebună. 
Deci pe flancuri și din spate Ioan e asigurat că nu-l putem lovi. Și 
totuși regele Dobrogii a intrat într-o cursă. Războaiele, Ibrahim, 
se cîștigă prin vitejie, strategie, noroc, uneori și prin viclenie. Mi-ai 
propus un marș către miazănoapte. Mă folosesc de ideea ta, însă 
în loc să merg cu toată oastea, voi pune să ocolească mlaștinile 
la adăpostul pădurii, doar opt mii de oșteni. Acesta va fi atacul 
nostru pe flancul drept. loan sînt sigur că l-a prevăzut și că a pus 
acolo o stavilă bună. Pe flancul stîng, acoperit de apa mării, nu are 
griji. Ei bine, flancul stîngva fi căderea lui loan și victoria noastră. 

— Flancul stîng? se miră Ibrahim. 

— Așa cum ai auzit, zîimbi marele vizir. Acum, după 
ploaie, nopţile sînt întunecoase. Șase mii de achingii vor porni 
cu plutele pe mare. Acoperiţi de întuneric, cine să-i vadă? Vor ieși 
mai spre larg și vor visli paralel cu țărmul. Pînă la sfîrșitul nopții, 
oamenii mei vor debarca la cel mult un sfert de ceas călare, din- 
colo de tabăra lui Ioan. 

— Strălucitorule, caii sînt greu de stăpinit pe plute. 

— Ştiu. Oamenii vor merge fără cai. În locul cailor punem 
bombardele pentru Caliacra. Fiindcă jumătate dintre ei vor porni 
spre cetatea de reședință a regelui. Acolo sînt puţini apărători. Deci, 
înconjurat ca-ntr-un clește, loan are de ales: ori să se retragă din 
fața noastră, ori să-și cate moartea prin mlaștini. De va încerca 
să se retragă cu gindul de a sparge cercul nostru, îl vom măcelări 
pe la spate, pentru că regele nu spre tabăra mea cu oșteni prea 
numeroși va face încercarea. 

— Maegnific, strălucitorule! se entuziasmă Ibrahim. 

— Magnific, dacă ne reușește planul, murmură Ali, mai 
ponderat decît aghiotantul său. 


VA 


După două zile de harţă cu pierderi puţine, loan mai 
păstra speranța unei victorii. Oștenii săi respinseseră fiecare atac. 
Îl nemulțumea totuși tactica lui Ali: nu angaja o bătălie decisivă. 
Egumenul Lazăr, care revenise în tabără, privea gînditor schim- 
bul de săgeți dintre cele două oști. Era în zorii celei de-a treia zile. 

— Măria-ta, de ce atacă turcii cu atît de puţină convin- 
gere? întrebă egumenul nedumerit. De ce nu se încing într-o luptă 
adevărată? 

— O vor face, răspunse Ioan, nu prea convins. Ali e pru- 
dent. Locul ales de noi nu-i convine. Acum doar ne încearcă puterile. 

— Credeţi? Mie mi se pare că marele vizir așteaptă ceva. 
Poate un atac prin pădurile de dincolo de mlaștini. 

— Acolo au început de ieri, însă cu slabe nădejdi pentru 

ei. Cavalerul Bogdan și ceilalți oșteni ai Ţării Românești ţin stavilă 
bună. În ajutorul lor am trimis aseară încă o mie de arcași. Din 
păcate, aici am rămas prea puțini. Doar șase mii. Totuși, Ali nu va 
trece peste noi. Poziţia e bună. 

Cavalerul Toma sosi în goană, pămâîntiu la față, și le între- 
rupse discuţia. Despotul și egumenul ghiciră că s-a întîmplat ceva 
grav. 

— Măria-ta, vorbi el aproape în șoaptă, sîntem încercuiți. 

— Cum asta? Au răzbit achingii prin păduri? 

— Încă nu. Dar peste noapte o seamă de turci au trecut 
pe mare în spatele nostru. 

— Glumești. Ei n-au corăbii. 

— Au făcut-o cu ajutorul plutelor. 

„Deci asta era, gîndi Ioan. Dumnezeu și-a întors fața de 
la noi." 

— Să vină comandanții de pîlcuri! ordonă el. 

Apoi privi spre tabăra marelui vizir. Călăreţii acestuia 
așteptau doar un semn. 

„E limpede, chibzui Ioan. Ali-pașa se așteaptă să încer- 
căm 0 spargere a cercului din spatele nostru. În clipa cînd vom 
întoarce caii, va porni să ne măcelărească.” 

— Domnilor! li se adresă comandanților de piîlcuri. Tur- 
cii ne-au împresurat peste noapte. La spatele nostru sînt cîteva 
mii. E bine să nu facem spaimă printre oameni, fiindcă spaima 
totdeauna duce la dezastru. Ce propuneţi? 

— Să răzbim în spate, grăi unul dintre ei. 

— Cum? 

— Prin iureș, măria-ta. Ridicăm tabăra într-un iureș 
mare. 

— Asta nu, domnule! Cunoaștem atita strategie încât să 
înțelegem că Ali asta așteaptă. 

— Mlaștinile! vorbi Toma. 

— Nici asta. Mlaștinile ar înghiți prea mulți oameni Pe 

acolo se pot strecura cu mult noroc doar cîțiva inși, însă nu o oștire. 
Am asista neputincioşi la cel mai mare dezastru. 

Comandanții îl priviră pe despot întrebători. Erau siguri 
că el se gîndise la ceva. Dar la ce? 

— Avem 0 singură cale, spuse Ioan după o clipă de chib- 
zuială, parcă alegîndu-și cuvintele înainte de a le pronunţa. Vom 
face iureș în spate, dar nu cum s-a propus adineauri. Anghele! 

— Aici, doamne! 

— Vei ieși la atac în fața lui Ali cu cei cinci sute de călă- 
reți! Vanghelatos! 

— Poruncă, măria-ta! 

— Cei șapte sute de oameni ai tăi vor porni alături de 
Anghel! 

— Așa va fi, doamne! 

— Să fiți gata de atac într-o jumătate de ceas! 

— Vom fi. 

— Apoi să rezistați cu orice preţ măcar un sfert de ceas. 
Cînd se va împlini sorocul după chibzuiala voastră, cei ce rămîn 
în viață să caute adăpost în mlaștini! Domnilor! se întoarse către 
ceilalți comandanți de pîlcuri. Peste o jumătate de ceas vom porni 
în iureș să spargem cercul din spatele nostru. 

Rămas doar cu Toma și cu egumenul Lazăr, loan îl privi 
pe cel din urmă și spuse mai calm decît credeau ei: 

— Să folosim cu rost cele cîteva clipe de răgaz. Poate că 
nu ne vom revedea decit în cer. Poate va fi altfel. 

— Măria-ta, îl întrerupse egumenul, de veţi pieri voi, 
Dobrogea va rămîne fără conducător. Ar mai fi timp să ieșiți cu 
Toma și cu noi folosind adăpostul mlaștinilor. Nu-i nevoie să le 
străbatem. Peste cîteva ceasuri sau chiar mai devreme, Ali va trece 
cu oștile sale de-a lungul țărmului, iar locul de aici rămîne liber. 
Nici că se poate ascunzătoare mai bună decit în mlaștini. 

— Adevărat, aprobă loan. Dar nu eu voi face asta, ci sfin- 
ția-voastră. Locul meu e în fruntea oștilor mele. A fugi la vreme 
de primejdie nu-i în firea noastră. Și nici nu ne-ar aduce cinste. 

— Atunci rămîn alături de măria-ta. 

— Asta nu! Spada sfinției-tale nu poate hotări soarta 
luptei. O spadă mai mult sau mai puţin are slabă importanţă azi. 
Doresc să vă încredințez o misiune. 

Apoi vorbi încet. Lazăr și Toma îl ascultau mirați. Une- 
ori, egumenul aproba prin dese aplecări ale capului. loan isprăvi 
ce avea de spus. Egumenul făcu un gest de binecuvîntare asupra 
tinărului rege, iar acesta se închină. 

Arad, Grama, Sima, Cîrstev și Cotae, care făceau parte 
din garda personală a lui loan, erau pe aproape. Egumenul le făcu 
un semn. 

— Prieteni, spuse întunecat la chip, aici nu mai avem 
ce face. După cum spunea despotul, spadele noastre nu pot hotări 
soarta acestei lupte. Curînd, aici va fi un masacru. A muri alături 
de Ioan al Dobrogii nu-i lipsit de măreție, dar cui folosește? Să sal- 
văm acum ce se cuvine. Prințesa Irina a căzut, poate, sau va cădea 
în robie. Eu trebuie să plec la Snagov. Despotul mi-a încredinţat 
unele sarcini. Domniile-voastre încercaţi să o scoateţi pe prințesa 
Irina din mîinile turcilor. Știu că-i greu și chiar fără sorți de reu- 
şită. Însă celui care va izbuti îi ofer o mie de ducați venețieni. O 
mie de ducați de aur. 

— Sfinţia-ta! vorbi cu răceală cavalerul blond. Locul meu 
e aici. Am venit cu despotul și rămîn cu el. A fugi acum de lingă 
Ioan al Dobrogii nu-i o faptă demnă de un cavaler. 

— Prețuiesc mult cuvintele voastre, răspunse egumenul 
calm, dar ceea ce v-am cerut adineaori e chiar dorința despotului. 

— Atunci mă supun. 

— Pe mine să nu vă bizuiţi, interveni Cîrstev. Eu am venit 
la Varna și aici cu o misiune din partea țarului Șișman. Să văd și 
să-i spun. Aștept sfîrşitul acestei lupte, apoi voi călări spre Tîrnova. 
Șișman e la fel de ameninţat. 

— Păcat că stăpinul vostru nu și-a unit oștile cu cele ale 
Dobrogii. Ali îi va învinge pe rînd. 

— Stăpîn? zimbi Cîrstev. Eu n-am stăpîn decît poporul 

bulgar. Șișman nu mi-a poruncit, ci m-a rugat să vin aici. În rest, 
sint de acord cu spusele voastre. Și eu am sperat că ţarul de la 
Târnova va înţelege lucrul acesta. Între Ioan și Șișman există o 
veche vrajbă. Acum e prea tirziu să mai discutăm astfel de lucruri. 

— Vă las cu bine, domnule! grăi Lazăr. Noi intrăm în 
adăpostul mlaștinilor. 

— Păi, și eu fac la fel, răspunse Cîrstev. 

— În cazul acesta, e vremea să pornim. 

Cei șase bărbați își purtară caii de căpestre prin apa și 
nămolul ce le ajunse curînd pînă la brîu. Și, spre mirarea lui Cîr- 
stev, egumenul se pricepea să-i conducă, ferindu-se de ochiurile 
adinci, înșelătoare, parcă ajutat de un simţ aparte. Stufărișul îi 
acoperise de mult cînd tabăra regelui sună atacul. 


VA 


Trecuseră unsprezece zile. La Argeș, ștafetele soseau des 
și aduceau știri despre luptele din Dobrogea. Căpitanul Gherghina 
asculta cu răbdare, fiindcă o parte dintre oameni se pierdeau une- 
ori în amănunte. Comandantul gărzilor nu-i întrerupea. Chiar și 
amănuntele, aparent fără noimă, de multe ori căpătau însemnă- 
tate, pentru că ele întregeau imaginea situației de acolo. Gherghina 
dorea să-și facă o idee clară despre noua stare a Dobrogii, care sub 
atacurile marelui vizir devenea alta după fiecare zi. Și numai fil- 
trate de inteligenţa sa știrile ajungeau la vodă limpezi. 

Măria-sa Mircea ședea în cabinetul său de lucru alături 
de egumenul Lazăr și comitele Staicu. Discutau lejer, fără con- 
strîngerile etichetei. Îl așteptau pe consulul genovez de la Chilia. 

— Ce mai fac cumnata noastră, doamna Margareta? se 
interesă vodă. 

— Măria-ta, zimbi Staicu, nu știu. N-am avut timp să 
trec pe acasă. 

— Mda! Cam lipsești des și mult. Într-o zi ai să găseşti 
cuibul gol, rise domnul țării. 

— Asta mai greu, îi ținu isonul comitele. Dragostea dintre 
mine și Margareta mă ferește de astfel de temeri. 

Vodă îl privi insistent. Auzise unele zvonuri, poate fără 
temei. Staicu îi susținu privirea iscoditoare. Egumenul, parcă 
absent, privea undeva prin fereastră. Gherghina deschise ușa și 
anunţă: 

— Domnul Pietro Embrone, consul genovez și castelan 
al Iycostomului. 

Urmat de secretarul său, un tînăr sprinten la minte, Pie- 
tro Embrone, se opri în mijlocul odăii și salută adînc. 

— Sire! 

— Dar nu sînt rege, domnule. 

— Pentru mine sînteți. Pe măsură ce înțeleg limba voas- 
tră, îmi dau seama că titlul de domn nu vi se potrivește, continuă 
lingușitor. Chiar adineauri ați avut bunătatea a-mi adresa cuvintul 
domnule. E drept că doar noi, latinii, avem calitatea de a folosi acest 
cuvînt, fiindcă din limba latinească pornește el și e împrumutat 
de alte popoare. Dar cînd în toată Europa se folosește cuvîntul 
„domnule”, ar trebui să adoptați titlul de rege, pentru a vă feri de 
unele confuzii. 

— Poate, zîimbi vodă. În fond, ce-i mai important, omul 
sau titlul? Însă ne vom gîndi la propunerea voastră. 

— Mi-aţi luat o piatră de pe inimă, sire. 

„Negustor din tălpi pînă-n creștet, gîndi Mircea. Dar 
un negustor chibzuit, care știe să se folosească de toate harurile 
cuvîntului. Cu un astfel de negustor, tratativele nu vor fi ușoare.” 

— Gherghina! porunci el. Ce vești ne poţi da? 

— Proaste. Caliacra, Cavarna, Tomisul, cetăţile Enisala, 
Bisericuța și Păcuiul lui Soare sînt în mîinile lui Ali. Lupte mari 
se desfășoară la Dunavăţ și Silistra. Ioan al Dobrogii a dispărut. 
Mort sau rob, nimeni nu știe. Prințesa Irina, alături de mulţi robi, 
a fost trimisă către Adrianopole. Cavalerul Bogdan s-a întors la 
castelul comitelui Staicu doar cu opt oameni din cei două sute. 
Bogdan e rănit grav. Din mia de călăreți ai Ţării Românești, au 

venit aproape șase sute. Dar jumătate din ei au nevoie de îngrijiri. 
Felcerii noștri se ocupă de ei. 

Embrone, zguduit de cele auzite, reținu totuși admirabila 
limpezime cu care vorbea căpitanul. Nici o frază în plus. Totul în 
puţine cuvinte, însă destul pentru o imagine clară a dezastrului 
din Dobrogea. 

— Altceva? întrebă vodă. 

— Ali nu a lovit populaţia Dobrogii și nu a pus foc. 

— De ce? 

— Fiindcă nu-i doar un mare general, ci și un înţelept 
în treburile gospodărești. El știe că fiecare locuitor viu aduce mai 
mare folos Imperiului turcesc. 

— Tocmai ce gîndeam și noi, aprobă vodă. Care-i situația 
noastră la Dunăre? 

— Cei douăzeci și patru de mii de oșteni stau prin păduri 
și așteaptă un semn al măriei-tale, minți Gherghina fără să cli- 
pească. Știa și el, și vodă că în realitate erau doar zece mii. 

— Dar corăbiile? 

— S-au împărţit pe zone de-a lungul Dunării. Patrulează 
zi și noapte. 

— Negustorii de la Sibiu au venit? 

— Au venit, doamne. 

— Cu arme? 

— Cu arme, dar puţine. 

— Mulţumesc, Gherghina! Domnule consul — privi spre 
genovez — căpitanul nostru v-a înfățișat situaţia de azi a Dobrogii. 
În câteva zile ea va fi supusă cu totul. Avem știri sigure de la acel 
vestit cavaler ce se ascunde sub numele de Nufărul Alb, că ţaratul 
lui Șișman va fi atacat de oștile marelui vizir. De fapt, prin lovirea 
Silistrei, atacul lui Ali a început. 

— Și eu am primit o scrisoare de la Nufărul Alb, se mîn- 
dri Embrone. El mi-a dezvăluit același lucru privitor la țaratul lui 
Șișman. Voi păstra scrisoarea ca pe ceva sfint. Copiii și nepoții 
mei se vor mîndri cu ea, fiindcă vine de la cel mai mare cavaler 

al timpului nostru. Țaratul lui Șișman va cădea curînd. Pericolul 
care vă ameninţă pe voi, sire, ne umple de adincă mîhnire, vorbi 
în continuare precaut, știind că la tratative trebuie să ataci fără 
a te jelui de situaţia proprie. Să ataci dacă vrei să obţii mult și să 
dai puțin. 

— Pericol pentru noi? interveni Staicu. Poate. Dar noi 
avem cu ce să-l înfruntăm. Ne-am pregătit pentru asta. În schimb, 
Chilia, prin căderea Dobrogii, nu prea are cu ce. Comerţul Genovei 
va suferi mult în această parte a Europei. 

— Sintem în aceeași situaţie cu polonii, replică Embrone. 
Regele Iagello va interveni cu oști la cererea noastră, fiindcă și 
mărfurile ce vin de la Liov către Marea Neagră sînt în pericol. 

— Polonii? Slabă nădejde. Iagello are prea multe griji 
acum. Regele Ungariei îi stă în coastă. Sigismund de Luxemburg 
nu se poate împăca cu gîndul că a pierdut Galiţia și chiar stăpîni- 
rea Poloniei, care-i rămăsese moștenire de la socrul său, Ludovic 
cel Mare. Apoi, în regatul Poloniei sînt unele răzmerițe. 

Genovezul știa că așa stau lucrurile. Auzise multe de la 
negustorii care treceau pe la Chilia. 

— Oare pentru aceste frumoase știri ne-aţi chemat aici? 
întrebă. 

— Și pentru asta, continuă Staicu. Numai cunoscînd bine 
cele ce se întîmplă în jurul nostru vom discuta mai temeinic la 
aceste tratative. Noi putem apăra Chilia. 

— Cum? 

— Scoțind Dobrogea din mîinile marelui vizir. 

— Mă iertaţi, dar nu sînteți prea slabi pentru asta? mur- 
mură uimit. 

Mircea luă un sul de pe masă și-l cîntări în palme cîteva 
clipe, după care grăi: 

— Iată o scrisoare abia sosită de la curtea lui Buda. Sigis- 
mund nu-i de părerea voastră. 

Genovezul o privi lacom. Ar fi dat mult să-i știe conținu- 
tul. În fond, ce putea să-i scrie regele Ungariei lui Mircea? 

— Îi recunoașteți pecetea? 

— Fără sminteală, zimbi genovezul. E a regelui Sigismund. 

— Citește, domnule, îl îmbie vodă. E în limba latină, atît 
de răspîndită azi pe la cancelariile Europei. 

Ca un adevărat negustor, consulul o parcurse în grabă, 
fără ca pe fața lui să se poată observa vreo schimbare. 

— Ei? 

— Sire, rise genovezul, Sigismund se arată generos cu voi. 

— Generos? Dar cine-i generos azi doar de florile măru- 
lui? Sigismund ne asigură de sprijin cu oști. Ai văzut asta. Cui i-a 
mai oferit el ajutor? Lui Șișman, lui Ioan al Dobrogii, lui Strațimir 
de la Vidin, lui Lazăr al Serbiei? Nu. Numai nouă. Și știi de ce? 
Sigismund e convins că Țara Românească e azi singura care se 
poate înfrunta cu oștile sultanului Murad. Iată, domnule consul, 
pe ce se întemeiază propunerea noastră de a vă proteja. Vom lua 
Dobrogea din mîinile turcilor, iar comerțul Genovei se va desfă- 
șura ca și pînă acum. 

— Cevreţi în schimb? întrebă genovezul, știind că a sosit 
momentul hotărîtor. 

— Nimic pentru noi, zîmbi Staicu. 

— Nimic? Vă mulțumim... 

— Nimic pentru noi, îl întrerupse Staicu. Totul pentru 
oștile care vă vor apăra. 

Consulul ciuli urechile. Era clar că avea în față niște 
oameni de mare finețe diplomatică. 

— Cu cît oștile noastre vor fi mai tari, cu cît vom ajunge 
mai de temut în Marea Neagră, cu atît Genova are numai de câști- 
gat, sfirși comitele. 

— Ce ajutor putem da oștilor voastre? 

— Ajutor? zise Staicu. Nu ajutor, domnule consul, ci 
investiții. Tot ce va veni de la voi va fi pentru voi. 

„Diavolo! înjură genovezul în gînd. Nu-mi place cum 
prezintă ăsta lucrurile. Înseamnă că va cere mult.” 

— Fie, investiţii, se hotări el. 

182 


CAVALERII ORDINULUI BASARAB 





În fond, principalul era să se afle pretenţiile curții de 
la Argeș. 

— Ne bucură hotărîrea voastră, se amestecă Mircea, fără 
a-i lăsa timp de meditații. Cred că Genova își poate îngădui să-și 
apere interesele comerciale din Marea Neagră cu zece corăbii. Zece 
corăbii mari și cu velatura de cuviinţă. 

— O va face, sire, aprobă consulul. 

— Şi cînd le primim? 

— Să primiți ce? 

— Corăbiile. 

— Păi ziceaţi că Genova să se apere... 

— Sigur că da, dar prin noi. Genova e prea departe pentru 
a menţine azi acele corăbii în stare de luptă. Ca să nu mai vorbim 
despre faptul că ar fi prea puţine pentru apărarea Chiliei. 

— Nu avem de unde vă da zece corăbii, sire, se văicări 
genovezul. Cine poate da atît de mult? Genova e săracă. Poate o 
corabie... 

— O corabie? Doar cu atîta vreți să vă asiguraţi liniștea 
comerțului vostru? 

— Două, sire. Peste atît, Genova nu va consimți. 

— Atunci, să nu mai vorbim despre asta, jucă Staicu o 
carte. Încercaţi la poloni. 

— Ba vorbim. De ce să nu vorbim? De cînd e lumea tra- 
tativele n-au fost niciodată ușoare. Unul cere prea mult, insinuă 
el, altul dă cît poate. Negustorii genovezi pot oferi cel mult două 
corăbii. 

— Fie! aprobă Mircea, fără a-și arăta satisfacția, fiindcă 
nu se așteptase la atât. 

Pietro Embrone răsuflă la rîndul său ușurat, după care 
vorbi: 

— Secretarul meu va pleca mîine spre Genova. 

— Ar mai fi banii, interveni Staicu parcă nepăsător. 

— Care bani? 

— Banii pentru întreținerea oștilor pe toată durata 

campaniei noastre în Dobrogea. Adică o contribuţie, fiindcă greul 
îl suportăm noi. 

— Bani nu avem, domnule. Comerţul nostru a mers 
destul de prost în ultima vreme. Sîntem plini de datorii. Colonia 
genoveză de la Chilia are azi mare nevoie de ajutor în aur. 

Comitele se prefăcu a-l crede. Cunoștea bine situația 
înfloritoare a Chiliei. Mărfurile aduse de caravanele din Orient 
erau foarte scumpe și căutate în Europa. Piperul, mirodeniile, sto- 
fele orientale, covoarele grele, aduceau genovezilor, venețienilor 
și grecilor mari cîștiguri în aur. Piperul cumpărat de ei pe sume 
modeste se vindea în Europa prin numărarea boabelor. Căpăţinile 
de zahăr ajunseseră la prețuri astronomice. Mirodeniile, adevărate 
rarități, aduceau prilej de îngîmfare a gazdelor la ospeţele marilor 
bogătași. 

— Tocmai strimtorarea voastră ne face ca în loc de cinci- 
zeci de mii de ducați să ne mulțumim doar cu jumătate. 

— Santa Madona! sări Embrone, prefăcîndu-se 
înspăimâîntat. De unde să iau atita aur? 

— Uşor, domnule consul! îl potoli Staicu. În actul pe care 
îl semnăm, noi vă garantăm liniștea pe un an. Dacă în acest timp 
Chilia va suferi din pricina turcilor, veţi primi îndărăt corăbiile 
împreună cu banii. 

— Dar nu cîştigăm atîta într-un an. 

— Vorbă să fie! grăi Mircea cu asprime. Domnule consul, 
audiența voastră se apropie de sfîrșit. 

— Dal, sire, strigă genovezul, am fost chemat la tratative. 

— Adevărat. Însă, cum nu ne înţelegem, socotim vizita 
voastră ca o audiență plăcută. Poate că aveți dreptate să staţi la 
îndoială. Poate că Genova își va putea apăra singură colonia ei de 
la Chilia. Sau poate că polonii vor fi mult mai generoși decît noi. 

— Încă o clipă, sire, se rugă genovezul, temîndu-se că 
Mircea nu pune prea mult preţ pe tratativele lor. 

— Vă ascult. 

— Aș dori să încheiem un act de garanții, nu pe un an, ci 

pe doi. Și să-l reînnoim la fiecare doi ani, dacă cele două părți vor 
fi de acord. Cît privește suma, colonia noastră se poate angaja cu 
cincisprezece mii de ducați de aur. Ei vor fi plătiți la o săptămînă 
după semnarea actului. 

— Primim, hotărî vodă. Aţi uitat însă de corăbii. 

— Nici vorbă. De îndată ce ajung la Chilia, cele două 
corăbii vor urca pe Dunăre pînă la locul hotărît de voi, sire. 

— La Giurgiu. 

— La Giurgiu, sire. 

— Domnule consul, să veniți mai spre seară pentru sem- 
narea actului. Voi da poruncă la cancelaria noastră. 

— Vă rog să fie pentru mine în dublu. O copie va lua 
miine drumul spre Genova. De fapt, e o simplă formalitate, fiindcă 
toate cheltuielile sînt suportate de Chilia. Sire! Domnule! Sfinția-ta! 
se înclină el și ieși urmat de tînărul secretar. 

Cînd ajunse afară, îl întrebă pe acesta: 

— Ce părere ai despre domnul Ţării Românești? 

— Aceeași, zimbi tînărul. Aceeași pe care v-am spus-o 
adesea. Pentru unul cu vederea mai puţin ageră, pare molîu. Prea 
pașnic. Dar e un om mare. Vă veți convinge de asta. 

— Parcă încep să cred și eu, rise Embrone, mulțumit că 
scăpase destul de ieftin. Abia azi l-am cunoscut mai bine. E un fin 
diplomat. lar comitele Staicu, naiba să-l ia, m-a făcut să mă învîr- 
tesc în jurul cozii! Crezi că am încheiat o afacere bună? 

— O știți și voi, zimbi secretarul. Polonii ne-ar fi jumulit 
de-a binelea. Cu atît mai mult, cu cît mărfurile lor de pe drumul 
Liovului și al Moldovei vin nu la Chilia, ci la Cetatea albă. Deci nu 
au interese de a ne apăra. Ba din contră. Dacă ar cădea Chilia sub 
turci, negustorii poloni ar scăpa de concurenţa noastră. Asta mă 
face să cred că nu i-ar interesa să ne sprijine. 

— Ești un tînăr isteţ. Vei ajunge departe. 

— Știu, rîse acesta. Un negustor nătîng e ca luptătorul 
fără braţe. Trăim timpuri de mare înflorire a comerțului. Concu- 
renţa e aprigă. Și tocmai pentru că sînt un negustor bun, m-am 

gîndit să-i facem o surpriză plăcută domnului Ţării Românești. 
Bunăvoinţa lui e aur pentru noi. Genova e departe. Mircea e doar 
la un pas de Chilia. 

— Ce surpriză? 

— Îi vom trimite pe una dintre cele două corăbii ceva 
piper, cîteva căpăţini de zahăr, vreo zece covoare, mirodenii, două 
trei scule de aur aduse de noi din Orient pe un preţ de nimic și 
stofe. Noi facem aici un comerț de milioane. Ce dăruim nu are 
importanţă. Dăruim din câștig. 

— Da, nu-i rău. Darurile au fost totdeauna armele de 
preţ ale negustorilor. Crezi că Mircea va lua Dobrogea? 

— Cred. Domnul Ţării Românești n-ar semna acte cu 
noi dacă nu ar fi pregătit pentru asta. 

— Dar cînd? 

— Aș zice că nu peste multă vreme. 

— Da, da. Negustorii care au trecut pe la Giurgiu mi-au 
povestit că au văzut ceva oști frumos echipate. Totuși, nu cred că 
Mircea are azi douăzeci și patru de mii de oșteni. Haide, să mergem 
la hanul „Doi cocoși”. Simt nevoia unui chef strașnic. 

— Poate mîine. Azi nu ne îngăduim. Spre seară vom veni 
în fața protectorului nostru și e bine să arătăm cum se cuvine. 

— Diavolo, așa e! Acum patru ani, cînd te-am răscum- 
părat de la turci, m-ai costat cinci bănuți de aur. Atunci nu știam 
ce investiție fac. 

— Nici acum. Eu ţintesc sus, domnule. Peste un an sau 
doi vă voi lua locul. 

— Ești un ticălos simpatic, rise consulul. 

— Nu tăgăduiesc. Aţi îmbătrinit. Sînteți bogat și se cuvine 
să vă retrageţi la Genova alături de copii și nepoți. Să vă bucuraţi 
de munca voastră măcar cîțiva ani buni. Altfel, e păcat de cît aţi 
trudit o viață întreagă. 

— Iar tu îmi vei lua locul. 

— Nu-i firesc? 

— Ba da. la spune-mi, dragă Rava, cât ai cîștigat tu în cei 
patru ani? Dar nu din leafa de secretar, ci din comerţ. 

— Trei mii de ducați venețieni. 

— Frumos! O mică avere. Și ce-ai făcut cu ei? 

— Două mii cinci sute i-am depus la o bancă din Florența. 

— De ce la Florenţa și nu la Genova? 

— Fiindcă sînt un tînăr chibzuit. Genova trăiește doar din 
comerțul ei înfloritor azi. Florenţa face și ea comerţ, ce-i drept, dar 
baza veniturilor sale stă în meșteșuguri, în cultivarea pămîntului, 
în vite și oi. Pămîntul a adus totdeauna cîștiguri mici, dar sigure. 
Genova se mîndrește cu venituri mult mai mari, însă în comerț 
există și neprevăzutul. O mică defecțiune pe undeva și totul se duce 
pe copcă. De aia cred că băncile din Florenţa sînt mult mai sigure. 

— Da. Și eu m-am gîndit la asta. Admir înțelepciunea 
ta. Și cu restul de cinci sute, ce-ai făcut? 

— I-am investit în arme, domnule. Poate nu știți că la 
Sibiu se află un meseriaș care face spade la fel de bune ca și cele 
din Toledo. Am încheiat un act cu el. Tot ce produce atelierul său 
va fi numai pentru mine. 

— Arme? strimbă din nas Pietro. Cui le vinzi? 

— Măcar de-aș avea destule. Ele au ajuns la preț ca și 
mirodeniile pe care le aducem de la mari depărtări și cu multe pri- 
mejdii. Viitorul e al armelor, domnule. Cine face comerț cu arme se 
poate lipsi de altele. Multă vreme de aici înainte Europa nu va mai 
găsi liniște din cauza turcilor. Războaiele cer sumedenie de arme. 

Pietro Embrone se opri locului, îngîndurat. Rava îi atră- 
gea atenţia spre o ramură a comerțului rar valorificată și numai 
ocazional de obicei. 

Rămași singuri, Mircea, Staicu și egumenul Lazăr își 
zimbiră. Încheiaseră un tîrg plin de foloase. 

— Prieteni, va trebui să luăm ceva și de la venețieni. Dar 
nu acum, ci după cucerirea Dobrogii de la turci. Venețienii nu au 
colonie la Marea Neagră. Îi vom pofti să se așeze mai mulți la 
Tomis și le vom da sprijin. Cîștigul va fi înzecit, fiindcă mărfurile 

lor vor plăti vamă. Hotărisem să scot Dobrogea din mîinile turci- 
lor abia în primăvara viitoare. Acum cred că e bine să ne grăbim 
pe cît se poate. 

— Măria-ta, îl întrerupse egumenul, înainte de a părăsi 
tabăra lui Ioan al Dobrogii am avut cu el o discuţie. Atunci a fost 
dorinţa lui ca tot ce mi-a spus să aflați voi. De fapt, după asediul 
Varnei, regele mi-a lăsat unele înscrisuri pentru voi. 

— Înscrisuri? 

— Da. Acum, cînd el e dispărut sau mort, nimic nu mă 
oprește să le scot la iveală. Luaţi-le, măria-ta! grăi și-i întinse două 
suluri cu pecetea Dobrogii pe ele. Mircea desfăcu primul sul și 
prinse a citi cu voce tare: 


Noi, Ioan, din mila lui Dumnezeu despot al 
Dobrogii și autocrat al Varnei, fiul seniorului de fericită 
memorie Dobrotă, lăsăm Țării Românești întreaga putere 
în Dobrogea și Varna. Tezaurul țării să fie folosit numai 
spre binele poporului meu. Unirea cu Ţara Românească e 
ultima noastră dorință. 

Acest înscris are tărie deplină numai după 
moartea noastră. 

Ioan. 


Îngîndurat, vodă desfăcu al doilea sul și nu mai citi titu- 
latura obișnuită, ci numai textul: 


Sora noastră Irina va rămîne la curtea Țării 
Românești cu titlul ei de principesă și cu toată cinstirea 
de cuviinţă. Măria-sa Mircea, comitele Staicu și egumenul 
Lazăr să-i fie părinți și fraţi. Alături de marea populaţie 
a românilor dobrogeni, trăiesc aici și alte neamuri. Greci, 
genovezi, venețieni, bulgari, evrei, tătari, turci și armeni. 
Aceștia să se bucure de aceleași drepturi pe care le-au avut 
și sub noi. 

Zestrea prinţesei Irina, depusă de noi la 
mânăstirea Snagovului, rămîne întreagă a ei. Dar am 

mai depus la Snagov din averea noastră, încă cinci mii 
de ducați venețieni. Lăsăm din aceștia mînăstirii o mie 
pentru sufletul nostru, iar egumenului Lazăr, încă o mie. 
Cavalerului Arad, trei sute. Cavalerilor Bogdan, Grama, 
Cîrstev, Ruk Spear, Sima și Carapelese, cîte o sută. Restul va 
trece în stăpînirea slujitorului nostru Toma. Dacă averea 
noastră din Caliacra și Tomis nu se va spulbera cu totul 
sub urgia turcilor, ea va trece în vistieria Ţării Românești, 
darva fi folosită pentru binele Dobrogii. Mai lăsăm 
cavalerului Arad casa noastră din Tomis și dreptul de a se 
stabili acolo. 

Ioan. 


— Dumnezeu să-l ierte! murmură vodă, închinîndu-se. 
Nu-i știam un asemenea suflet mare. Păcat de el. 

— Poate că nu-i mort, vorbi egumenul. Poate e rob. 

— Cum să aflăm asta? 

— Numai Nufărul Alb ne-ar putea ajuta, zimbi egumenul. 

— O'va face, interveni Staicu. 

— O va face, se lumină domnul țării. M-aș bucura să-l 
găsim în viaţă. Să-l scoatem din mîinile turcilor, fie prin vicleșug, fie 
prin răscumpărare. de asemenea, trebuie să trimitem solii la Adri- 
anopole pentru a o răscumpăra pe tînăra prințesă Irina a Dobrogii. 
Poate că negustorii genovezi ar fi cei mai potriviți să o facă. 

— Mai așteptăm, vorbi egumenul. Am trimis în căutarea 
ei niște oameni care nu se dau îndărăt de la nimic. Tinerii cavaleri, 
Arad și Grama, dimpreună cu Sima al nostru, sînt pe urmele ei. 

— Cavalerul Arad? Cine e omul acesta? De unde vine el? 

— E un tînăr ce nu a împlinit încă douăzeci de ani. 

— Un copil. Aţi trimis un copil să o scape pe Irina din 
mîinile turcilor? 

— Măria-ta, copilul acesta i-a făcut față cavalerului Bog- 
dan într-o întrecere cu spada. 

— Ce vorbești, domnule? se entuziasmă vodă. 

— Săgeata lui lovește fără greș pînă la o sută de pași, 
completă egumenul. 

— Ei, ei, nici chiar așa să nu o luăm! 

— Dar am văzut asta! 

— De necrezut! strigă vodă cu ochii strălucitori. 

— La Varna a fost unul dintre cei doi care au intrat în 
tabăra lui Ali și l-au păcălit, primejduindu-și viața. 

— Drace! sări vodă încîntat. Parcă am auzit despre el. 
Nu cumva a fost amestecat în povestea medalionului? 

— A fost, măria-ta, aprobă egumenul. 

— Dar asta înseamnă că ne-a adus mari foloase la Buda! 

— Așa se pare. Cavalerii Ionuţ și Dumitru s-au întors la 
Snagov. Însă misterul celor petrecute la Buda nu l-am putut dez- 
lega. Pînă azi nu am putut afla cine i-a atacat și cine i-a ajutat. Am 
luat măsuri să trimitem pe altcineva la curtea Ungariei, fiindcă e 
clar că acolo oamenii noștri au fost descoperiți. 

— Bine, bine, lasă asta! spuse Mircea nerăbdător. Încă 
nu m-aţi lămurit în privința tînărului Arad. Cine e el? 

Comitele Staicu ridică din umeri. Egumenul făcu la fel, 
cu toate că știa unele lucruri. 

— Mda! Cînd se va întoarce, să-mi fie prezentat. Numai 
de se va mai întoarce. 

— Noi nu ne facem griji, zimbi Lazăr. Toate harurile lui 
în privința măiestriei armelor stau în umbră față de marea chib- 
zuială cu care e înzestrat. 

— Dar Grama? Nu cumva e pirpiriul cavaler ce a cîștigat 
în mai turnirul de spadă? 

— Chiar el. La Varna a luptat ca un leu, uimindu-l pe 
Ioan al Dobrogii. 

— Ah, era să uit! Ce legături au fost între Ioan și tînărul 
Arad? Văd că despotul s-a ocupat în chip deosebit de el. I-a lăsat 
bani mai mulți și o casă. 

— Căile Domnului sînt mari și minunate! spuse Lazăr 
cucernic. 

— Așa este, dar aud că la Snagov ar fi vreo două sute 
optzeci de călugări. Cel puţin așa mi s-a spus. Cîţi dintre ei sînt 
călugări cu adevărat? 

— Asta numai Bunul Dumnezeu știe, zimbi Lazăr. Sigur e 
faptul că ei stăpînesc mînuirea armelor cu multă pricepere. Numă- 
rul lor a crescut la peste patru sute. 

— O mică și puternică armată, grăi Mircea. 

— Da, dar ne ocupăm și de instruirea lor în știința 
cititului și a cunoașterii adevărului despre tot ce ne poruncește 
Dumnezeu. Chiar și îndărătnicul nostru Sima a început să citească 
şi să scrie. Însă, fantezia lui o ia razna adesea. El e sarea și piperul 
Snagovului. 

— Măria-ta, interveni comitele Staicu, din câte știu, pe 
teritoriul țării avem nouăsprezece școli. În ele, dascăli sînt o seamă 
de călugări mai slab sau mai bine pregătiți. Acele școli funcționează 
pe lîngă biserici. Ar fi bine să mai înființăm încă opt. 

— Și eu m-am gîndit, dar de unde luăm dascăli buni? 

— De asta m-am îngrijit eu. O seamă de tineri boieri, care 
au studiat pe la universitățile din Bologna și Florența, doresc nu 
numai să fie dascăli, ci să și întrețină școlile cu banii lor. 

— lată o veste bună, dragul meu frate. 

— Da, dar nu e totul, maria-ta. Împreună cu prietenul 
meu Zamfirescu, despre care cred că e cel mai cult om al țării, am 
făcut un alfabet al limbii române. Poate că nu e perfect, însă e un 
început bun, fiindcă nu se poate să vorbim românește și să scriem 
în latină. Îl vom introduce în școli. Eu nu prea dispun de timp. 
Zamfirescu poate să o facă. 

— Zamfirescu a fost la mine în urmă cu cîteva zile. De 
la el știu tot ce mi-ai spus. De asemenea, mi-a cerut să înființez 
trei spitale conduse de medici și felceri. Am stat de vorbă și cu cei 
trei medici tineri, care au studiat medicina la Florența. Eu cunosc 
multe medicamente folosite în Apus, dar nu cunosc plantele medi- 
cinale folosite de felcerii noștri. Așa stînd lucrurile, fiecare medic 

va lucra împreună cu doi sau cu trei felceri. Multe boli nu pot fi 
tratate acasă la bolnav. Apoi, spitalele îi vor scuti pe medici și pe 
felceri să facă deplasări lungi. 

— Unde vor fi plasate cele trei spitale? 

— Unul la Cîmpul Lung, unul la Olt și unul la Giurgiu. 
Toate costurile spitalelor vor fi suportate de curtea noastră de la 
Argeș. 

— Cam greu, zimbi Staicu. Unul va fi suportat de mine. 
Cel de la Giurgiu. 

— Ai atîţia bani? 

— Am destui. 

— Iar cel de la Olt va fi suportat de mînăstirea Snagovu- 
lui, interveni Lazăr. Sintem mult mai bogați decît s-ar crede. Acum 
eu trebuie să plec. Am o seamă de treburi ce nu pot fi amînate. 
Măria-ta, domnule comite! se înclină el și părăsi odaia de lucru. 

— Pari obosit, frate, observă domnul ţării. Poate că ar fi 
bine să te odihnești o vreme. 

— Dragă Mircea, zimbi trist comitele, te rog să mă crezi 
că visez un timp de odihnă. Dar cînd va fi el? Acum cînd turcii sînt 
lîngă noi? Mi-am dorit să fac o vizită la Curtea Moldovei. Pe Mar- 
gareta a prins-o dorul de părinţi, de rude și de prieteni. Ea nu-mi 
spune asta, însă eu știu ce e în inima ei. 

Trei sute de călăreţi coborau de-a latul Balcanilor către 
Adrianopole. După îmbrăcămintea roșie cu alb, se vedea că fac 
parte din oștile de achingii ale sultanului Murad. Căldura scăzuse 
la apropierea serii, dar mai avea destulă putere asupra călătorilor. 
Convoiul se mișca domol, ca o corabie pe o mare calmă. Cauza 
acelei înaintări greoaie stătea în oboseala robilor mulți, flămînzi 
și istoviți. Sandjac-begul, comandantul achingiilor, avea destule 
motive să fie nemulțumit că picase asupra lui o astfel de răspun- 
dere. Îi lipseau merindele, atât de necesare la drum lung, locurile 
nu erau tocmai sigure, iar robii se încăierau adesea cu oștenii. O 
parte dintre ghiaurii dobrogeni păreau niște dulăi gata să rupă 
lanţul și să muște. Săreau la încăierare cu achingiii din te miri ce, 
fără teamă de moarte. Potecile peste dealuri, prin văi și păduri, 
pe la vaduri de ape nu îngăduiau totdeauna o bună încercuire a 
robilor. Cîţiva dintre ei scăpaseră fără urmă. Alții căzuseră sub 
săgețile sau iataganele achingiilor. 

Sandjac-begul avea destule motive să fie cătrănit. Marele 
vizir Ali-pașa îi dăduse prinșii cu număr. Și tot cu număr trebuia 
să-i predea la Adrianopole. Mai purta la el o scrisoare către măritul 
padișah, în care Ali-pașa trecuse o seamă de date în dreptul fiecărui 
rob, chiar dacă mulţi dintre ei minţiseră în privința numelui. Fără 
scrisoare i-ar fi fost ușor, fiindcă ar fi completat numărul robilor 
fugiţi ori morţi cu bulgari de prin satele aflate în drumul său. În 
numai trei zile, pierduse vreo cincizeci de robi. 

„Măritul padișah îmi va tăia capul, socoti el. Mare minune 
să am noroc! Totuși, poate că aurul, stofele de preţ și celelalte daruri 

încredințate mie de marele vizir să-l înduplece pe Murad. Însă cu 
Fareddin-pașa va fi mai greu. Șeitanul acela bătrîn și lacom, crud 
și nesimţitor ca un porc, mă va osîndi. Puţina pradă de război pe 
care am dobîndit-o eu în Dobrogea nu-i destulă să-l pot îndupleca. 
Norocul meu ar fi să nu-l găsesc pe Fareddin la Adrianopole, ci 
pe Sabahaddin. El e oștean și înţelege greutățile unui drum lung. 
Dacă stau să mă gîndesc bine, padișahul mă poate ierta cînd o va 
vedea pe frumoasa prințesă a Dobrogii. Ticălosului ghiujoi îi plac 
blondele, fiindcă el e tuciuriu ca smoala.” 

Tresări și privi în jur. Pînă și de gindurile sale îi era teamă. 
Spionii lui Ali sau ai sultanului totdeauna își făceau veacul prin- 
tre oșteni. Dar achingiii își căutau de treburi. Puseseră tabăra la 
o margine de pădure, lingă un piîriu, hotărîți să facă acolo popas 
de noapte. În spatele celor câteva corturi, tabăra era apărată de 
niște stînci. Robii, culcați deasupra piîriului, sorbeau lacomi din 
apa răcoroasă. Cravașele achingiilor îi domoleau pe cei ce se apro- 
piau prea mult de străji. Doar femeile și pruncii ședeau ciopor în 
mijlocul taberei. 

Sandjac-begul dădu poruncă să se împartă robilor din 
puţinele merinde. Cei unsprezece achingii trimiși de el să caute de 
mincare încă nu reveniseră în tabără. Frumoasa Irina, acoperită cu 
un văl negru, se așezase pe pămîntul uscat alături de slujitoarea 
ei, otînără grecoaică înaltă și voinică asemenea unui luptător. Nu 
discutau între ele. Jalea lor era prea mare. Nimic nu le atrăgea spre 
vorbă. Căzuseră într-o apatie ce nu lasă de obicei gîndurile să se 
toarcă în voie, ci să vină răzlețe și fără nici o legătură unele cu altele. 
Sandjac-begul era îngrijorat de soarta celor unsprezece achingii. 

Noaptea căzu domol peste tabără. Vîntul adia slab ca o 
părere. Doar pădurea pornise nu geamătul obișnuit la vreme de 
iarnă, ci murmurul plăcut al verii. Stelele apăreau tot mai multe 
pe cer. La poalele stîncilor stăruia un foc vesel. Deasupra lui doi 
oșteni învîrteau o frigare. Mai alături, sandjac-begul dimpreună cu 
doi ofițeri şedeau de taină. În pădure, paisprezece bărbaţi trăgeau 

cu urechea spre tabără. Departe de ei, într-o văgăună, slujitorul 
Cotae, nu tocmai mulțumit de vecinătatea achingiilor, păzea cinci- 
sprezece cai. 

„Hm! reflectă el mohorît. Lipitorile mi-au supt sîngele 
prin mlaștini. La Varna era gata-gata să mi se cînte prohodu. În 
Dobrogea la fel. Azi, după prînz, cînd i-am atacat pe cei unsprezece 
achingii, am crezut că mi-a sosit sfirșitu. Puțin a lipsit ca unul din- 
tre turcaleţi să mă găurească frumos cu o săgeată. Acum, dracu știe 
dacă nu voi cădea rob, sau chiar mai rău. Ferice de Gogoașă! Cred 
că, înțelept cum îl știu, a dat dosu cu cele două pungi burdușite. 
Încă nu mă încumet să o iau din loc. Dar dacă Sfinta Născătoare 
ne ajută să scăpăm de aici, stăpînu' poate să țoșcăie din buze a 
pagubă după mine.” 

Cavalerul blond ședea între scundul Grama și rotofeiul 
comandant al Snagovului, bucuros că numărul micului său grup 
crescuse. Cu multe ceasuri înainte, întîlniseră la celălalt capăt 
al pădurii șaptesprezece fugari din tabăra sandjac-begului. Opt 
români, cinci greci şi patru bulgari. Îi ospătaseră după puteri din 
propria merinde și le dăduseră sfaturi să ţină drumul spre răsărit 
către mare. Patru dintre fugari erau înarmaţi cu arcuri luate de la 
străjile pe care le sugrumaseră cu o noapte înainte. 

— Văzindu-vă atît de puţini, eram gata să vă atacăm cu 
săgeți, spuse unul dintre fugari. Abia cînd aţi ajuns mai aproape 
ne-am dat seama, după straiele de pe voi, că sînteţi creștini. 

Discutaseră o vreme acolo, printre copacii din marginea 
răsăriteană a pădurii. Cînd să se despartă unii de alții, zăriseră 
unsprezece achingii călări. leșiseră pe neașteptate dintr-o vilcea și 
își îndemnau caii către alta, ce adăpostea un pîriu. Descălecaseră 
apoi lingă apă, desfăcînd legăturile mari cu merinde. Era ceasul 
prinzului. Caii gustau din iarba fragedă de pe lături. Privindu-i 
prin desișul de frunze, cucernicului Sima îi veni o idee. 

— Ce-ar fi să ne strecurăm pină aproape de ei și să-i 
luăm cu săgețile? 

Grama strimbă din nas. 

— Aici avem altă misiune. Pe urmă, sîntem doar patru 
contra unsprezece. Asta dacă îl punem la socoteală și pe Cotae. 

Dar cavalerul blond nu împărtăși părerea lui Grama. 

— Sîntem opt, dragul meu, spuse privind spre foștii 
robi. Patru dintre aceștia ne pot ajuta. Părintele Sima are drep- 
tate. Armele, merindea și gonacii turcilor ne fac mare trebuință. 

Unii dintre fugari își lăsaseră în mîinile sandjac-begu- 
lui nevestele, pruncii sau prietenii. Motiv pentru care se bucurară 
aflînd planul cavalerilor. Opt bărbaţi porniră a se furișa de-a lun- 
gul pirîului printre numeroasele tufe, către locul unde achingiii 
prînzeau lipsiți de griji. Cotae, ultimul din grup și destul de nea- 
jutorat în folosirea arcului, era singurul nemulțumit de isprava ce 
se putea încheia prost. 

Cei opt bărbaţi, acoperiţi de tufele multe din jurul pîriu- 
lui, ajunseră la vreo patruzeci de pași în spatele achingiilor. Le 
auzeau glasurile destul de lămurit. Cei ce le cunoșteau limba dedu- 
seră că ei cărau ceva merinde luată dintr-un sat bulgăresc. La un 
semn al blondului oamenii își încordară arcurile, iar săgețile lor 
porniră odată. Însă, așa cum se întîmplă adesea, unii ochiseră ace- 
lași dușman, astfel că numai patru dintre achingii fură loviți din 
plin. Surprinși, ceilalți turci săriră în picioare. Armele lor erau ală- 
turi. O nouă salvă mai dobori trei. Dar mai erau încă patru. Unul 
alergă spre cai și sări în șa. Blondul îl dobori la vreme. Ultimii trei 
își încordară arcurile spre locul de unde venea atacul. Una dintre 
săgeți trecu doar la un deget de căpățina lui Cotae. Lupta se încheie 
totuși cu bine. Achingiii rămaseră prea puţini și descoperiți în fața 
săgeților. Doi dintre achingii erau doar răniți. Nu avu însă nimeni 
milă pentru ei. 

În vreme ce fugarii se ospătau cum se cuvine, Arad 
împărți caii și armele. Șase dintre foștii robi, lipsiţi de gonaci, își 
continuară drumul. Așa se făcuse că micul grup al cavalerului blond 
crescuse la cincisprezece oameni. Tabăra sandjac-begului o găsiră 
după numeroasele urme ale cailor. 

„Sînt vreo trei sute de achingii, chibzui Arad. Mulţi și 
prevăzători. De trei zile ne ținem după ei. Pînă acum nu ne-am 
putut strecura în tabără. Poate vom reuși în noaptea aceasta. La 
lumina zilei, e curată nebunie să te apropii de ei.” 

— Plec să dau o raită pe lingă tabără, spuse în șoaptă. 

— Să nu te duci prea departe! îl povățui Grama. 

— Nici o grijă, răspunse tînărul. Mă pricep să mă strecor 
la vreme de noapte. 

Umbra deasă a copacilor îl înghiți curînd. Arad nu se 
grăbea. Pînă la miezul nopţii mai era mult. El voia să atace cu puţin 
înainte de schimbarea străjilor. În celelalte nopţi observase că pri- 
mul schimb de străji se făcea la mijlocul lor. Dincolo de pădure 
lumina lunii stăruia puternică. Tînărul își petrecu arcul pe după 
gît și pipăi cuțitul așezat într-o teacă de piele la șold. Ajunse prin- 
tre ultimii copaci. Se afla pe o înălțime. Terenul urca în pantă 
mare. Din locul acela privirile lui acoperiră întreaga tabără. Robii, 
culcaţi direct pe pămînt, arătau ca niște mușuroaie. Erau mulți. 
Poate vreo cinci-șase sute. La picioarele blondului, pămîntul se 
rupea brusc într-o văgăună. Prin ea trecea un piîriu care făcea un 
cot către mijlocul taberei. Dincolo de văgăună, străjile vegheau 
așezate cam la zece-cinsprezece pași una de alta. Puțin mai sus, 
pe marginea de miazănoapte a taberei începeau parcă, în trepte, 
înălțimile. Stîncile arătau ca un brîu. La poala lor ardea un foc 
vesel. Cîțiva bărbaţi ședeau în preajma lui și poate că își așteptau 
cina, fiindcă în aer plutea miros de frigăruie. Vîntul slăbuţ trecea 
peste tabără spre pădure. 

„Lingă stînci și-a ales, cred, loc de odihnă comandantul, 
chibzui Arad. Friptura nu poate fi pentru altul, iar cortul cel mare 
îmi dovedește că nu mă înșel. În partea de miazăzi a vâlcelei se află 
caii turcilor. Și tot acolo achingiii din celelalte schimburi. Dacă 
vreau să văd mai mult, e bine să urc încă o bucată de drum prin 
pădure. Aici nu pot trece pe malul din față fără zgomot.” 

Ajunse curînd destul de departe de tabără. Cobori lingă 
pîriu, apoi ieși dincolo de el. Stincile porneau chiar din marginea 

197 


Capitolul IX 





apei. Începu să coboare spre tabără de-a lungul lor. Foşnetul vîn- 
tului îi era aliat bun. Ajunse doar la vreo douăzeci de pași de prima 
strajă. Pe acolo primejdia se anunţa clar. O luă spre stînga în urcuș. 

„Spatele dinspre miazănoapte al taberei nu cred să aibă 
străji, reflectă Arad. Stâncile și înălțimile mari sînt o apărare sigură 
pentru achingii. Ei bine, tocmai pe aici ne vom sili să atacăm.” 

Așa cum prevăzuse blondul, pe stînci nu erau străji. 
Începu să se tîrască, fiindcă lumina lunii era prea puternică, iar 
străjile din josul vîlcelei ar fi putut să-l observe. Pipăia cu grijă 
locul înainte de a face o mișcare. Încă puţin și ajunse pe marginea 
stincii. De sus văzu întreaga panoramă a taberei. Străjile stăteau 
neclintite, semn că se luptau cu somnul. Sub el, la vreo trei înălțimi 
de om, focul murea treptat. Sandjac-begul discuta cu doi ofițeri și 
se arăta neliniștit de faptul că cei unsprezece achingii trimiși după 
provizii prin satele bulgărești încă nu reveniseră. Comandantul mai 
era nemulțumit și de fuga unor robi. Ofițerii cătau să-l îmbuneze. 

Cavalerul blond mai privi încă o dată pe deasupra tabe- 
Tei, apoi se retrase, convins că văzuse destul. 

După chibzuiala lui Grama, trecuse mult peste o jumă- 
tate de ceas. Și tocmai cînd se neliniști de-a binelea auzi un foșnet. 
Venise Arad. Oamenii micului grup se apropiară în jurul blondului. 

— Prieteni, vorbi el în șoaptă, cred că e vremea să pornim. 
Vom lovi tabăra dinspre miazănoapte. Pe stincile de acolo nu sînt 
străji. Însă mare atenţie la zgomot. La cea mai mică greşeală, va 
trebui să fugim. Să lăsăm totul baltă. Sandjac-begul achingiilor se 
odihnește lîngă stînci. Voi încerca să-l prind. Frumos ar fi să încon- 
jurăm tabăra și să lovim cu săgețile din mai multe părți. Sîntem 
însă puţini, nu ne convine asta. Vom fi puternici numai în grup. 

Le explică planul său în amănunțime, după care tăiară 
prin pădure către miazănoapte pentru a ajunge la locul pe unde 
trecuse Arad. Sub apăsarea vîntului, crengile de sus ale pădurii 
cîntau frumos acoperind zgomotele. Noaptea cădea domol către 
miezul ei. Treisprezece bărbaţi cu arcurile pregătite ședeau neclin- 
tiți la picioarele stincilor. Reușiseră să ajungă acolo cu bine. Umbra 

acestora îi ferea de privirile străjilor. Sus, pe prima treaptă a stin- 
cilor, blondul se pregătea să facă o săritură. Lîngă focul amorţit, 
sandjac-begul îşi lua cina îngîndurat. Ofițerii plecaseră. În tabără 
domnea aceeași liniște. Un trup greu căzu asupra comandantului. 
Nu prea voinic, sandjac-begul se pomeni ridicat în picioare de o 
mînă puternică. Lama unui cuţit îi zgâria pielea gîtului. Străjile 
mai apropiate auziră zgomotul și tresăriră. În aceeași clipă răzbi 
un glas puternic în turcește. 

— Sînt Nufărul Alb. Comandantul vostru e în mîinile 
mele. Orice mișcare a voastră îi primejduiește viața. 

Apoi Arad grăi mai încet: 

— Spune oamenilor să rămînă pe loc! 

Dar lucrurile nu se petrecură după cum se așteptase tînă- 
rul. Sandjac-begul nu era fricos și, în loc de a pronunţa cuvintele 
impuse de Arad, strigă aspru: 

— Achingii, la mine! Săriţi!... 

Acelea fură ultimele sale cuvinte. Arad îl lovi. Străjile 
porniră în goană. Pașii lor se apropiau iute. La partea de miazăzi 
a taberei, ceilalți achingii se treziseră și își cătau armele cu înfri- 
gurare. Sima, Grama, dimpreună cu prietenii lor traseră primele 
săgeți asupra străjilor care soseau în goană. O clipă, atacul nepre- 
văzut îi descumpăni pe turci. Cîţiva dintre ei căzuseră, dar situația 
micului grup se părea că e pecetluită. Primele săgeți se loviră de 
stînci destul de aproape de ei. Arad fu pe punctul de a încerca 
o retragere cu oamenii săi spre pădure cînd se petrecu un fapt 
uluitor. Un fapt la care nu se giîndise. Robii se treziseră în același 
timp cu paznicii lor. Nimeni nu le poruncise. Nimeni nu aștep- 
tase ceva de la ei. Însă fiecare înţelese într-o clipă că o astfel de 
ocazie nu vor mai întîlni. Săriră ca niște arcuri asupra paznicilor. 
O bătălie cumplită se porni în vilceaua de la poalele stîncilor. Pri- 
mele străji, prinse între oamenii blondului și surprinse de atacul 
robilor, căzură înainte de a se uni cu ceilalți. O seamă de arme își 
schimbară stăpînii. Răcnete puternice răzbeau din partea de jos 
a taberei. Acolo, achingiii din celelalte schimburi nu apucaseră 

199 


Capitolul IX 





a se grupa. Ofițerii strigau zadarnic să o facă. Dar cine să-i mai 
asculte într-o astfel de situație? O seamă dintre ei, îngroziți că 
Nufărul Alb intrase în tabără, fugeau pe marginea pîrîiului în jos. 
Robii mai mulţi decît ei le săreau în spinare. Încăierarea dură doar 
cîteva minute. Căzuseră mulți turci și, alături de ei, mulți creștini. 

Curînd cavalerul blond îi adună pe foștii robi și puse străji 
în jurul vilcelei. Era stăpîn pe situaţie, chiar dacă pericolul încă nu 
trecuse. Cel puţin jumătate dintre achingii fugiseră și cu siguranță 
că se vor stringe laolaltă undeva, în josul pîriului. A porni împotriva 
lor pe vreme de noapte nu era înțelept. Cei mai mulți dintre caii 
turcilor rămăseseră în tabără datorită lui Sima. Grăsunul repezise 
acolo oameni înarmaţi pentru a-i opri pe achingii să se apropie. 

Nimeni nu dormi pînă la ziuă. Strigătele răniților — româ- 
nești, turcești, grecești, bulgărești — înfiorau împrejurimile. Cînd 
prima geană de lumină a zilei își făcu apariţia, Arad slobozi o seamă 
de porunci. Sima se interesă de starea și numărul răniților. Grama 
de numărul cailor. Un grec, de cel al morţilor. Peste puţină vreme, 
Grama reveni lîngă cortul cel mare al comandantului. 

— O sută șaizeci și șase de cai, spuse el. 

Îndată după Grama sosi grecul. 

— Douăzeci și trei de morţi ai păgânilor și treizeci și unu 
de ai noștri. 

În sfîrşit, veni și Sima. 

— Domnule, grăi el, nu stăm prea bine. Mulţi răniți achin- 
gii și creștini. Unii răniți greu, alții mai ușor. 

— Cîţi, sfinția-ta? 

— Patruzeci și doi de turci și cincizeci și șapte de creștini. 

— Deci douăzeci și trei de morți, patruzeci și doi de răniți, 
la care mai adăugăm nouăsprezece prinși dimpreună cu coman- 
dantul lor, plus unsprezece pe care i-am lovit în timpul zilei, fac 
nouăzeci și cinci de turci scoși din luptă. Asta înseamnă că undeva, 
prin apropiere, mai sînt vreo două sute de achingii, însă mulţi dintre 
ei fără arme și fără cai. Tabăra noastră numără aproape cinci sute 
de suflete. Sfinţia-ta, îngrijește-te de îngroparea morților creștini! 

— Fără cazmale? 

— Fără. 

— Dar turcii? 

— Îi vor îngropa ortacii lor, care sînt pe aproape și ne 
pîndesc. Chiar și achingiii răniți rămîn pe loc. Într-un ceas vom 
ridica tabăra și pornim la drum. Orice întîrziere ne poate aduce 
mari neajunsuri. Cred că și alte convoaie trimise de marele vizir 
către Adrianopole vor trece pe aici. Apoi, achingiii fugiți din tabără 
pot trimite după ajutor. 

Oamenii scormoneau pămîntul folosind, în loc de 
cazmale, doar cuţitele și iataganele. Alții făceau tărgi pentru trans- 
portarea răniților. Femeile puneau feșe peste răni. Copiii umpleau 
burdufurile cu apă. Grama făcea inventarul puţinelor provizii. 
Încruntat, Sima arăta cam pământiu la faţă. Lui i se ceruse a face 
rugăciunile de cuviință pentru morți și-i era teamă. De cînd se 
știa, nu fusese atent la astfel de lucruri. Pînă la urmă își luă ini- 
ma-n dinţi și intonă de vreo cîteva ori: „Aleluia”. Apoi spuse ceva 
pe nas astfel că nimeni nu pricepu nimic, după care ţinu scurta 
și obișnuita predică. 

— Proorocu' Isac l-a omorît pe Lot, Lot l-a omorît pe 
Avram, Avram pe Irod, Irod pe... Pilat, Pilat pe Noe, Noe pe Cain, 
Cain pe Isac, Isac pe Pilat, Pilat pe Lot și s-a sfîrșit prima zi după 
facerea lumii. În cea de-a doua zi ridicatu-s-au evreii împotriva 
tătarilor și au scăpătatără din robie pe Marea Roșie. Marele vizir al 
evreilor lovit-au cu ghioaga în stîncă și au căzutără mană pentru 
oameni și dobitoace, care mană împuțţinat-au viile. Pe urmă s-a 
făcut lumină și s-au despărțitără apele de uscat. Aleluiiia! 

Unul dintre ascultători îi șopti ortacului său: 

— Sfinţia-sa le cam încurcă. Dacă Isac l-a omorît pe Lot, 
Pilat ce i-a mai făcut mortului? 

— Crede și nu cerceta, nărodule! îl domoli ortacul. Sfin- 
ția-sa știe mai bine. Aud că e călugăr. Adică mai înțelept ca un 
popă. Călugării totdeauna sînt tobă de carte. De mult n-am mai 
ascultat o predică așa de frumoasă. E om subțire, măi frati-miu! 

Cînd vom prinde ceva răgaz de timp, îl rog să mă spovedească. 
Sfinţii călugări iartă mai adînc decît popii. 

— Zăwm 

— Dar ce ţi-ai închipuit? 

Cavalerul blond se apropie de cortul Irinei. Frumoasa 
fiică a Dobrogii își uitase propria durere, căci nu știa nimic despre 
fratele ei, și dădea ajutor la îngrijirea zecilor de răniți. 

— Prinţesă, grăi el, numele meu e Arad. 

Tînăra îi privi o clipă straiele mînjite de sînge. 

— Parcă Nufărul Alb am auzit că sînteți. 

— Ah, nu! se apără el. În noaptea asta doar m-am folosit 
de numele marelui cavaler, neștiut de noi. 

— Da, da, așa trebuie să fie! aprobă fata, cam neîncreză- 
toare. Vă mulțumim, domnule Arad. M-aţi salvat de la dezonoare. 

— Încă nu, vorbi el cu sinceritate. Mai avem drum lung 
de străbătut. Vom călători spre răsărit, către malul Mării Negre, 
pentru a ocoli o întîlnire cu alți achingii. Drumul nostru nu va fi 
prea ușor. 

Grupul fugarilor ocoli pădurea. Mulţi dintre bărbaţii cu 
arme călăreau pe de lături, gata să înfrunte vreo primejdie. Mergeau 
domol. Rănijţii, copiii și femeile nu îngăduiau un marș mai aspru. 
Undeva, pe o înălțime, cîțiva achingii priveau în urma convoiului. 

Cînd soarele șezu în cumpăna zilei, fugarii ajunseră 
într-un sat bulgăresc. Un sat mare și pustiu. Multe din case căzu- 
seră în paragină, iar altele trecuseră prin pîrjolul focului. Doi bătrîni 
localnici ieșiră la iveală dintr-o margine de pădure. Ei povestiră că 
satul e așezat în drumul achingiilor care vin dinspre miazănoapte. 
Din această cauză populaţia se adăpostea prin păduri. Auzind din 
ce urgie scăpaseră fugarii, cei doi bătrîni umblară pe la ascunzăto- 
rile știute de ei. Aduseră pîine, caș proaspăt și chiar cîteva pulpe 
afumate. Cam puţine merinde pentru cinci sute de suflete, dar 
împărțite de Sima cu chibzuială ajunseră pentru fiecare măcar 
să-și astimpere foamea. Pînă și celor nouăsprezece turci prizoni- 
eri li se făcuse parte. 

În vreme ce oamenii prînzeau așezați în grupuri, cava- 
lerul blond, Sima și Grama făcură un scurt inventar al prăzilor 
scăpate de la turci. Darurile trimise de marele vizir sultanului 
Murad cuprindeau scule de aur, ducați venețieni, perperi, ducați de 
argint și alte monede. Stofele, multe și grele, împovărau cîțiva cai. 

— Cred că am putea libera caii de poveri, spuse micuțul 
Grama. 

— Adică? întrebă călugărul. 

— Să împărțim stofele pe numărul de oameni. Fiecare 
dintre ei își va căra propria bucată de stofă. 

— Bună idee! aprobă Arad. Chiar și banii îi putem 
împărți. De fapt, oamenii aceștia nu mai au nimic. Lor li se cuvin 
banii și toate sculele de aur. Transformat totul în aur, avem la 
noi cam unsprezece mii de ducați venețieni. Poate că mă înșel în 
prețuirea inelelor, brățărilor și celorlalte scule, dar sper că nu cu 
mult. Asta înseamnă că fiecărui bărbat, femeie sau copil le revin 
cîte douăzeci și doi de ducați de aur. 

— Nu-i rău! murmură Sima. Ar fi însă o greutate. Cum 
împărțim sculele care sînt sau mai ieftine, sau mai scumpe de 
douăzeci și doi de ducați? 

— Pe familii, acolo unde nu se poate altfel. 

În mai puţin de două ceasuri, fiecare dintre fugari își 
primi partea de aur și stofe. Suma nu era chiar de lepădat. Unele 
familii primiseră pentru toți valoarea a o sută sau chiar peste o 
sută de ducați venețieni. O mică avere, ce le îngăduia să-și refacă 
viața. De fapt, unii nu avuseseră atîta niciodată, astfel că acum se 
socoteau bogați. Apoi, mulți dintre ei aveau rosturi bune în Dobro- 
gea. Turcii le luaseră lucrurile de preţ, dar casele rămăseseră, ca și 
pămîntul bun. Totul era să ajungă din nou acasă. 

Părăsiră satul. Noaptea îi prinse pe un platou înalt și nu 
prea întins. Arad alesese locul acela fiindcă prezenta siguranță pen- 
tru tabăra de noapte. Pe urmele lor, o seamă de achingii se ațineau 
ca lupii după pradă. Arad simţea că sînt urmăriți. Nu văzuse nimic 
neliniștitor, însă știa că achingiii nu-și pot lăsa prada, fiindcă la 

Adrianopole i-ar aștepta călăul. Sima împărți ultimele merinde 
doar pentru copii și răniți. Ceilalți își rostuiau culcușuri pe întregul 
platou. Arad puse două rînduri de străji în jurul taberei. O parte pe 
buza platoului, iar alta la cel mult cincizeci de pași mai jos. Cînd 
totul fu isprăvit cum se cuvine, cavalerul blond, Sima și Grama 
chibzuiră o vreme împreună. 

— Simt că turcii ne urmăresc, spuse grăsunul. 

— Și eu am această bănuială, întări Arad. Totuși, acum 
nu ne temem de ei. Sint prea puţini. 

— Dar îți amintești ce ziceau cei doi bătrîni din sat? 
interveni Grama. După spusele lor, cam la o jumătate de zi călare 
spre miazăzi de sat ar fi o garnizoană turcească. O garnizoană 
mare și puternică. Achingiii știu asta și cred că au trimis călăreți 
după ajutor. Alţii se ţin pe urmele noastre. 

— E tocmai de ce mă tem, grăi Sima întunecat. Pe noi 
ne vor prinde mai greu, însă oamenii aceștia ar fi păcat să pice iar 
în mîinile lor. V-aţi gîndit la asta? privi către Arad. 

— M-am gîndit. Vom trimite și noi după ajutor. 

— Ajutor? 

— Da, ajutor. După spusele celor doi bătrîni, în satul lor 
eram cam la o zi și jumătate de Varna. Ei bine, o jumătate de zi 
de drum am făcut-o. Asta înseamnă că mîine seară putem ajunge 
acolo. Dacă turcii au cerut ajutor, oricât de iute ar fi călărit încolo și 
îndărăt, nu ne pot ajunge înainte de mîine pe la prînz. Vom trimite 
cîțiva călăreţi la Varna. Noi numai acolo putem cere ajutor. Cred 
că vreo sută și ceva de turci sînt acum prin apropierea noastră. 
Numărul lor mic nu le îngăduie să atace tabăra. Ei așteaptă întă- 
riri, iar pînă atunci nu ne scapă din ochi. Sfinția-ta, ești priceput la 
oameni ca nimeni altul. Te rog să alegi șase tineri în plină putere. 

Plăcut impresionat de laudă, Sima porni iute în căutarea 
lor și nu zăbovi prea mult. Alese niște tineri voinici, buni să îndure 
osteneala unui drum lung. Arad îi privi cu plăcere. 

— Prieteni, grăi el, plecați îndată ce cade întunericul serii. 
Veţi primi șase cai pe alese. Lumina lunii să vă prindă departe de 
204 


CAVALERII ORDINULUI BASARAB 





platou. Și să nu vă opriţi din drum. Numai cu ajutoare de la Varna 
putem scăpa de primejdia turcilor. Să mergeţi numai spre răsărit. 
Cînd ajungeţi la malul mării o luaţi spre miazănoapte. Varna trebuie 
să fie undeva pe aproape. Noi venim, după puteri, în urma voastră. 

Sima și Grama șezură o vreme de taină cu cei șase călă- 
reți. Arad se apropie de grupul de prizonieri turci. 

— În seara asta veți răbda de foame dimpreună cu noi, 
vorbi el în turcește. Merindele abia ne-au ajuns pentru copii și 
răniți. 

Sandjac-begul îl privi adînc. Mînia stăruia puternică în 
ochii săi. 

— De ce nu m-ai omorît, cîine? De ce ai folosit nu lama, 
ci mînerul cuţitului tău? 

— Să te omor? făcu Arad cu blindețe. La început am avut 
un astfel de gînd. 

— Apoi? 

— Apoi mi-am dat seama că ești un viteaz, comandante. 

Tăcură. După o vreme, vocea sandjac-begului se auzi ca 
un murmulr. 

— De fapt, nu-i o rușine să fii doborit de Nufărul Alb. 

— Nufărul alb? rîse Arad. Eu nu sînt Nufărul Alb. 

— Lasă că știm noi, vorbi comandantul cu admiraţie în 
glas. Cine ar fi cutezat, doar cu o mînă de oameni, să atace o tabără 
de achingii? Numele tău e cinstit la noi ca și la ghiauri. 

Arad ridică din umeri. Că nu-i el Nufărul Alb era greu 
să i-o scoată din minte. Comandantul îi făcu un semn să se așeze 
alături, fiindcă ce dorea să-i spună nu era și pentru urechile celor- 
lalți prizonieri. 

— Ghiaure, grăi cu voce joasă, Nufărul Alb se zice că a 
făcut adesea lucruri drepte chiar și printre credincioșii lui Allah. 
Noaptea trecută mă giîndisem să-mi fac seama la primul prilej. Să 
mă încaier cu unul dintre oamenii tăi și să capăt o moarte cum se 
cuvine. Apoi mi-am dat seama de prostie. Eu sînt un oștean sărac. 
De cînd mă știu, car mereu bogății pentru stăpînii mei. Mie mi se 

întinde atât cît să nu mor de foame. Uneori am fost chiar lăudat. 
Dar o singură dată dacă-mi păgubesc stăpînii, mă așteaptă călăul. 
Iată că niciodată nu am alergat în folosul meu. Poate că a venit 
vremea să o fac. În noaptea care a trecut, m-am gîndit la multe. Și 
tare îmi vine a crede că lumea fiilor lui Allah, ca și a creștinilor, e 
tare prost rostuită. Unii aleargă, alții trindăvesc. Unii au puterea 
și bogăţiile, alții nimic. Cei mari ne vorbesc adesea că fiii lui Allah 
sînt una peste tot. Prostii! Lumea se împarte în bogaţi și săraci. 
Așa a fost totdeauna și așa va fi mereu. Poate că padișahul Murad 
e mai nătîng decît mine. Dar soarta i-a hărăzit o viață de stăpîn. 
Un semn al său și unul dintre copiii lui Allah cade sub securea 
călăului. Iar dacă e aşa, în ce să mai cred? În Coran? Mi-ai dăruit 
viața, dar dacă sufletul tău e atît de bun pe cît se spune la noi, 
ajută-mă pînă la capăt. 

— Ce pot să fac? 

— Multe, Nufere Alb. Să-mi dai un cal și cîțiva ducați 
venețieni. Voi pleca departe de imperiul sultanului Murad, unde 
nu mă așteaptă altceva decît mînia lui. Mi-am făurit o seamă de 
planuri. Poate că unul va fi destul de bun pentru a începe o viaţă 
nouă. Încă nu sînt bătrân. Abia am împlinit treizeci și patru de ani. 

— Miine seară vei primi un cal și douăzeci de ducați 
venețieni, hotări blondul, îngîndurat de cele auzite. 

— Mai mult decît mă așteptam, răspunse fostul coman- 
dant cu ochii strălucitori. Pe fața lui curată, limpede, parcă apăru 
un început de zîmbet frumos. Păcat că ne-am întîlnit ca dușmani, 
continuă sandjac-begul. În altă împrejurare poate că am fi fost 
prieteni. 

— Care e numele tău? întrebă Arad. 

— Omar, Nufere Alb. 

Începea să se întunece. Blondul îl părăsi pe Omar. Cei 
șase călăreți erau gata de drum. 

— Vom cobori cu ei prin partea de răsărit a platoului, le 
spuse lui Sima și Grama. Eu o iau înainte. S-ar putea ca achingiii 

să fi pus pîndari în jurul nostru. Voi porniţi după mine cam peste 
o jumătate de ceas. Vă aștept la capătul de jos al rîpelor. 

Noaptea picase blîndă, cu aerul călduț. Tînărul ajunse la 
poalele platoului fără a simţi măcar un foșnet. Nici frunzele copa- 
cilor nu se mișcau. Totul părea încremenit și calm. Făcu un drum 
scurt către o vale înconjurată de arbori înalți. Pe acolo achingiii 
s-ar fi putut strecura spre platou chiar în timpul zilei. Dar valea 
era pustie. Reveni tocmai cînd cei șase călăreți însoțiți de Grama 
și Sima își încheiaseră coborîșul. 

— Să mergeţi o bucată de drum cu caii de căpestre! le 
porunci Arad. Încălecaţi cînd va răsări luna. Aveţi cai buni. Să ocoliți 
pădurile, fiindcă primejdiile aproape totdeauna de acolo se arată. 

Întunericul nopţii îi înghiţi iute pe tinerii călători. Zgo- 
motul de copite era domolit de iarba deasă și fragedă. 

— O făcurăm și pe asta, șopti cu satisfacție rotofeiul călu- 
găr. Acum e vremea să ne tragem spre odihnă. Miine avem o zi 
grea. Va trebui să mergem mai sprinten, iar merindele ne lipsesc. 

— Să dăm un ocol taberei, propuse blondul. 

— Bun gînd! fu de acord micuțul Grama. Parcă nu-mi 
vine a crede că turcii se ațin după noi doar la mare distanţă. Și nu 
numai atît. Să ne gîndim că sînt vreo două sute. 

— Nu toţi au cai și arme, răspunse călugărul. 

— Parcă noi avem? În timpul zilei poate că și-au făurit 
bite pentru cei fără arme. Bita nu a fost niciodată mai slabă decît 
spada. Noi i-am atacat doar cu cincisprezece oameni și am izbutit. 
Dar două sute de oșteni căliți pot mai mult. 

— Avem două rînduri de străji, replică Sima. 

— Ei și? Turcii n-au avut străji? 

Luna apăru la fel de frumoasă ca și cu o noapte în urmă. 
Cei trei prieteni porniră să facă înconjurul platoului la adăpostul 
tufelor și al copacilor. Cînd ajunseră în partea de apus, adică în 
locul pe unde trecuseră în timpul zilei, auziră foșnete slabe. Ele 
veneau din dreapta lor. Apoi totul se linişti. Era în partea aceea o 

ruptură a terenului, o albie de pîriu secată. Văgăuna continua cîteva 
sute de pași, după care se răsucea brusc pe sub poala unui deal. 

— Cred că e bine să ne retragem pe povirnișul platoului, 
șopti Arad. Să urcăm, fiindcă de aici nu se vede cum trebuie. 

Folosiră umbra tufelor și urcară vreo treizeci de pași. La 
picioarele lor priveliștea era alta acum. Puteau să vadă destul de 
clar peste tufe. Își pregătiră arcurile și rămaseră nemișcați. Dinspre 
pîriu nu mai răzbeau zgomote. 

Trecuse, poate, un ceas ori mai mult. Liniștea de la poa- 
lele platoului era deplină. 

„Să fi fost niște vulpi, sau iepuri?” se întreba fiecare din- 
tre ei. 

Spre miazăzi, pe cer se adunau molcom cîțiva nori palizi. 
Undeva, nu prea departe, răzbiră grohăituri puternice. 

— Mistreţi, murmură blondul. 

Apoi auzul său ager prinse din nou zgomot slab dinspre 
locul pe care îl priveau. Cîteva umbre apărură pe buza piriului. 
Săgeţile celor trei prieteni porniră în același timp. Două răcnete 
puternice sparseră liniștea nopţii. Umbrele dispărură brusc, iar în 
pîriu zgomote limpezi de forfotă, de pași ce se depărtau în goană 
îi lămuriră pe cei trei prieteni că nu se înșelaseră. În urma celor 
din pîriu, cavalerul blond strigă în turcește doar două cuvinte: 

— Nufărul Alb! 

— Acum putem să ne retragem spre odihnă, spuse călu- 
gărul. Achingiii au încercat, cred, să ne surprindă străjile. Dacă ar 
ști ei că doar trei oameni i-au înfruntat! Dar n-au cum să afle. Au 
înțeles doar atât, că ghiaurii nu dorm și că-i așteaptă. Peste noapte 
nu vor mai încerca. Și nici la ziuă, fiindcă sîntem mai numeroși 
decit ei. 

Arad, Grama și Sima reveniră în tabără. Strigătele de 
moarte ale celor doi achingii fuseseră auzite acolo. Străjile, care 
picotiseră mai devreme, acum ședeau cu ochii la pîndă. Somnul le 
fugise. Dincolo de cercul străjilor răsări în fața lui Arad o umbră. 

— Ce a fost cu strigătele acelea de la poalele platoului? 
îl întrebă Irina. 

— Achingiii au încercat să ne lovească tabăra pe furiș. 
Culcaţi-vă! Pînă la ziuă nu ne mai piîndește nici o primejdie. 

Irina se îndepărtă, convinsă că lingă Nufărul Alb e în 
deplină siguranţă. 

„Cît e de tînăr! reflectă ea. Totdeauna am crezut că Nufă- 
rul Alb e un om în plină maturitate. Un cavaler căruia anii i-au 
săpat brazde pe frunte și pe față. Iar anii mulţi înseamnă experi- 
ență multă. Blondul nu cred că are peste douăzeci și trei-douăzeci 
și patru de ani. Poate nici atît. Experienţa greu face casă bună cu 
virsta fragedă. Și totuși, blondul arată că o are din plin. Acum, 
după ce am fost martoră la scoaterea noastră de sub puterea celor 
trei sute de achingii, nu mă mai mir că Nufărul Alb e atît de vestit 
printre oameni.” 


VA 


Zorile umplură platoul cu lumina lor blindă. Convoiul 
pornise la drum în grabă mare. Arad bănuia că ziua care abia înce- 
puse va fi cea mai grea. Dacă achingiii au primit sau vor primi 
ajutoare, un atac din partea lor era de așteptat. Poate că o poziţie 
bună, aleasă cu grijă undeva, pe desele înălțimi, i-ar fi ajutat să 
reziste un timp. Din păcate lipseau merindele, iar săgețile erau 
puţine. Apoi o luptă de apărare aduce aproape totdeauna morţi 
şi răniţi. Dorea mult să-și ducă oamenii teferi la Varna. În timpul 
nopții, ar fi putut să plece cu prietenii săi și cu Irina. Însă încer- 
carea de atac a turcilor îl lămurise că foștii fugari ar sfirși prin a 
cădea din nou în robie. 

Cu toată graba, convoiul nu se mișca după dorințele tînă- 
rului. O seamă de călăreți, în frunte cu Sima, veneau departe în 
spatele fugarilor. Erau vreo cincizeci de bărbaţi cu arcuri și iata- 
gane. Blondul luase această măsură de prevedere pentru a nu se 
lăsa atacat prin surprindere din urmă. Alți călăreți, conduși de 

Grama, deschideau drumul. O vale dulce, înconjurată de dealuri 
împădurite, oferea călătorilor mers mai lesnicios. Pe măsură ce 
înaintau către mare, dealurile deveneau tot mai scunde. 

Cînd soarele se apropie de miezul zilei, convoiul fugarilor 
ajunse lingă o coastă de deal argilos, cu pămîntul rupt ici-colo în 
brazde mari, semn că în lipsa copacilor, a tufelor, ploile izbutiseră 
să muște adînc din pămîntul fără apărare. 

„O fi ajuns ștafeta noastră la Varna? se întrebă Arad. După 
spusele celor doi bătrîni, așa s-ar cuveni. Poate că acum...” 

Tresări. În urma convoiului zgomot puternic de cai în 
galop se auzea tot mai lămurit. Peste cîteva clipe Sima veni cu 
oamenii virtej după el. 

— Achingiii! spuse grăsunul întunecat la chip. 

— Mulţi? 

— Mulţi. Cred că vreo patru-cinci sute. 

Valea prea deschisă de la poalele dealului argilos nu îngă- 
duia să se facă o stavilă bună împotriva unui atac. Arad înțelese 
asta dintr-o privire și porunci oamenilor să zorească spre creastă. 
Fugarii ajunseră sus cu mult înainte ca achingiii să se apropie de 
poale. Femeile, copiii, răniții și prizonierii se așezară în mijlocul 
taberei. În faţa lor arcașii făcură zid viu. Acum, Arad îi vedea lim- 
pede pe urmăritori. Erau sub patru sute. 

„Au scuturi, gîndi el. Nouă ne lipsesc. Asta înseamnă că 
vom fi ţinte sigure pentru ei." 

Achingiii se desfășurară în cerc larg, semn că aveau de 
gînd să înconjoare dealul. Blondul își scoase prima linie de apă- 
rători la vreo cincizeci-șaizeci de pași mai jos de creastă. Ascunși 
prin rupturile de pămînt fugarii primiseră ordin să facă econo- 
mie de săgeți. Să nu tragă fără rost sigur. Achingiii nu se grăbeau. 
Încercuiseră dealul. Vreo trei sute dintre ei rămăseseră în partea de 
apus, unde urcușul mai dulce putea oferi un atac în goana cailor. 
Nu-și făceau temeri. Ei știau că fugarii stau prost cu săgețile. Vor 
face atacuri înșelătoare pînă cînd ghiaurii vor rămîne fără săgeți. 

Un ofițer turc ieși la iveală și ridică brațul. Trei sute de 

călăreţi așteptau clipa să pornească. Alături de Arad răzbiră stri- 
găte. Tînărul privi în direcția mîinilor întinse. O seamă de călăreți 
soseau ca ovijelie dinspre apus. 

„Încă vreo patru sute, socoti el. Turci, pesemne, fiindcă 
noi așteptăm ajutor nu dinspre apus, ci dinspre mare.” 

Grupul călăreţilor fu observat și de achingii. Trecură 
cîteva minute. Călăreţii se vedeau tot mai clar. Și — mirare! Purtau 
straie de ghiauri. Pentru a nu fi prinși între două fronturi, turcii 
își îndemnară caii spre miazăzi și galopau întins către o pădure. 
Curînd, călăreţii ajunseră la piciorul dealului. O comandă scurtă în 
bulgară și caii se opriră. Un bărbat înalt descălecă. Ceilalţi călăreți 
îl urmară, dar numai el porni să urce dealul agale. Privirile blon- 
dului încremeniseră pe chipul ce se apropia. 

— Cîrstev, murmură el. Cavalerul Cîrstev. 

Îi ieşi în întîmpinare. Cînd ajunseră aproape unul de 
altul, scoaseră pălăriile și se salutară după moda Apusului. 

— Lumea nu-i prea mare, observă Arad. 

— Nu prea, domnule, mustăci Cîrstev. 

— Cum de aţi dat de urma noastră? 

— Destul de ușor. După ce ne-am despărțit lingă margi- 
nile Dobrogii, eu am călătorit spre Tîrnova. Întîmplarea a făcut să 
întîlnesc un om al meu, căruia i-am încredinţat știrile pentru țarul 
Șișman. Eu am tare mulţi prieteni. Pe cei ce mă însoțesc i-am ridi- 
cat de prin sate în mai puţin de două zile. Iscoadele mele au aflat 
despre convoiul sandjac-begului. Bănuiam că sînteţi pe urmele sale, 
dar eram în mare întîrziere față de voi. Acum vreo cîteva ceasuri 
era gata-gata să ne lovim de achingiii care vă urmăreau. 

— Și cum ați știut că am luat drumul spre mare? 

Cîrstev zimbi. 

— E adevărat că nu știu chiar tot ce se întîmplă în Bal- 
cani, însă nici prea puţin. Aţi trecut printr-un sat unde v-au dat 
merinde doi bătrîni? 

— Am irecut. 

— Ei mi-au spus despre drumul vostru. Bine că am ajuns 
E58 

Arad nu mai prinse ultimele cuvinte ale bulgarului. Din- 
spre mare soseau călăreți. Intraseră pe firul văii și erau mulți. 

— 0! rise Cîrstev, fiindcă și el avea ochiul la fel de bun. 
Pe voi vă caută. 

— Da, am cerut ajutorul Varnei. 

— Atunci, cu bine, domnule! Eu mă întorc la ai mei. Am 
fost înștiințat că alte două convoaie cu robi trec pe același drum 
către Adrianopole. Trec e un fel a spune. Prietenii mei și cu mine 
vom încerca să hotărim altfel. 

— Îi aveţi pe achingiii aceștia în coastă. 

— Nu vă faceţi griji. La revedere, domnule. Mă bucur că 
l-am cunoscut pe Nufărul Alb. Închipuiţi-vă că am aflat pînă și 
asta! Oamenii le-au vorbit celor doi bătrîni despre conducătorul 
lor blond. 

— Dar nu sînt Nufărul Alb, domnule. 

— Ei, sigur, știm noi, îl privi bulgarul șăgalnic. 

— Dacă vă dau cuvîntul de cavaler mă credeţi? 

— Să nu faceţi asta. Eu nu o pretind, însă am ochiul ager. 
Cine altul ar fi îndrăznit să-i atace pe turci doar cu cincisprezece 
oameni? Cine i-a adus pe fugari pînă aici și nu s-a lăsat surprins 
adineauri? Poziția aleasă de voi e cum nu se poate mai bună. Peun 
deal sterp, fără acoperire, achingiii nu prea aveau șanse de cîștig. 
Și, în sfîrșit, cine ar fi avut prevederea să ceară ajutorul Varnei? Mă 
pricep, domnule, să înțeleg niște lucruri. Eu nici măcar nu v-am 
fost de folos. Iată că ajutorul vostru se apropie. 

— Ne-aţi fost, îl contrazise blondul. Fără voi, am fi avut 
o seamă de morți și răniți. 

— Dar și turcii, rise Cîrstev. 

— Da, și turcii. 

În vreme ce Cârstev și oamenii săi călăreau fără teamă 
spre apus, oștenii Varnei sosiră cu cai de rezervă și cu merinde. 
Convinși că-i o cursă la mijloc, achingiii nu îndrăzniră să pornească 

pe urmele cavalerului bulgar, ci își continuară drumul greoi spre 
miazăzi. 

CAPITOLUL X 


O corabie genoveză cu toate pînzele ridicate părăsi por- 
tul Varnei într-o dimineaţă, îndreptindu-se către cetatea Chiliei. 
Marea era calmă, spre desfătarea lui Grama, Sima și Cotae. Nici 
măcar obișnuiții berbeci înspumaţi ce anunţă întărirea vîntului 
nu aveau destulă putere. Adierea slabă îi făcu pe marinari să ridice 
deasupra picului acea velă suplimentară numită săgeată. Înălţat 
în șaua unui frumos cal arăbesc, sandjac-begul Omar privi multă 
vreme în urma corabiei care se pierdea, treptat, undeva la ori- 
zont. Străjile Varnei îi îngăduiseră lui Omar să părăsească orașul, 
fiindcă aceasta fusese dorința cavalerului blond. Sandjac-begul 
își pipăi punga cu cei douăzeci de ducați venețieni, iar calul său, 
îndemnat la galop, se mistui curînd printre marile păduri. Ţinta 
lui Omar părea a fi Raguza. Straiele sale nu mai erau aceleași, ci 
arătau acum ca ale unui cavaler creștin. Pentru el începea o viață 
nouă. Mai bună sau mai rea, cine putea să știe? 

Mulţi dintre foștii robi așteptau o ocazie să se întoarcă 
acasă. Pe corabie se îmbarcaseră doar vreo douăzeci dintre ei. Știrile 
sosite din Dobrogea erau contradictorii și, în loc să facă lumină, 
îi încurcau pe oameni. Puţini știau că cetatea Silistrei căzuse, iar 
oștile de achingii porniseră către Tîrnova, unde ţarul Șișman, cu 
slabe puteri, hotărâse a se împotrivi. În Dobrogea, marele vizir lăsase 
o seamă de garnizoane puternice. De-a lungul și de-a latul Balca- 
nilor, numele Nufărului Alb era din nou pe buzele multor oameni. 
Vestea că Nufărul Alb e un cavaler blond umbla uimitor de iute. 
Zadarnic încercase Arad să dea explicaţii la Varna, fiindcă oamenii 
zîmbeau cu înțeles. Pînă și micuțul Grama îl întrebase într-o zi: 

— Chiar ești Nufărul Alb? 

— Şi tu crezi? se mirase blondul. 

În prova corăbiei, Cotae își găsise cîțiva ascultători prin- 
tre marinari. Vorbea destul de încet și poate că avea motivele sale 
să o facă. 

— Da, oameni buni, spuse el. Era întuneric beznă. Eu 
eram sus, pe stîncă. O stîncă de două ori mai înaltă decît catargul 
ăsta. De acolo am sărit cu spada între dinţi asupra achingiilor. 

— Şi nu v-aţi lovit în cădere? întrebă unul dintre mari- 
nari, înmărmurit de admiraţie. 

— AȘ! Altă dată am sărit de pe un munte. 

Apoi își luă seama, fiindcă marinarii îl priviră cam 
neîncrezători. 

— Munţii sînt mari sau mici, continuă el. Pe urmă, eu 
port la mine niște făcături. Poate nu v-am spus că sînt solomonar. 

Pe feţele marinarilor, interesul reveni, chiar mai mare 
decît înainte. 

În pupa vasului, rotofeiul Sima era asaltat de doi dintre 
foștii robi. Cel mai înalt dintre ei grăi cu mare rugăminte în glas: 

— Sfinţia-ta, poate că te apleci cu milă asupra noastră 
și ai putea... 

— Aș putea ce? 

— Să ne spovediți. Să fiu al naibii dacă am ascultat o 
predică mai frumoasă ca a sfinției-tale! Se vede de departe că ești 
școlit, nu ca popii noștri. Eu, dacă mă întorc acasă, rar dau cu ochii 
de un popă, fiindcă stau mai mult prin bălțile Dunării. 

— Ce meserie ai? 

— Cioban. Achingiii mi-au luat șase sute de oi. Făcusem 
prostia să ies cu ele din baltă către oraș. Însă mai am de trei ori 
pe atît. Și nu le găsesc ei. Turcii nu îndrăznesc a se vîntura prin 
desișurile, prin smârcurile și bălțile fără număr. Doar noi cunoaș- 
tem pe acolo. Alţii pot pieri în capcanele apelor. Acolo poți să stai 
o mie de ani fără să știi ce se întîmplă în lume. 

— Înseamnă că ești pricopsit? 

— Nu mă pling. 

— De, știu eu? O spovedanie nu-i lucru ușor. Va trebui 
să plătești. 

— Plătesc, sfinţia-ta. 

— Atunci scoate cinci ducați! 

— Nu e prea mult? tresări ciobanul. Popa îmi ia de obi- 
cei un perper. 

— Atunci, du-te la el! se zborși rotofeiul. Popa nu poate 
ierta nici pe jumătate din ce pot eu. 

— Fie! hotări ciobanul. Unde o facem? 

— Păi, între colacii de parîme de colo. 

Se retraseră amindoi într-un loc mai ferit de privirile 
celorlalți. 

— Ai mințit? 

— Am minţit. 

— Ai păcătuit cu muieri? 

— Am păcătuit. Chiar acum o lună am fost la Tomis cu 
niște miei și am petrecut două nopți cu o... 

— Frumoasă? îl întrerupse călugărul. 

— Așa și așa. Însă zdravănă cît un voinic. 

— Hm! glăsui rotofeiul. Mie îmi plac alea mărunte, sta- 
fidite, uscate și date nai... 

— E păcat mare, sfinția-ta? 

— Să vedem. Nevastă-ta a aflat? 

— Nu. 

— Atunci nu-i păcat. Ai păgubit pe cineva? 

— L-am păgubit pe unul cu niște lină. 

— Drace! Asta-i rău. Mai scoate un ducat! 

Omul oftă și i-l întinse. 

— Ai poftit la muierea altuia? 

— Am poftit. 

— În cărţile mele scrie că asta nu-i rău. Să încerci o dată 

la una mărunțţică, slăbănoagă și afurisită. Să știi de la mine că 
astea sînt ca sfîrlezele. 

— Am să încerc, sfinția-ta. 

— Bine! Mai scoate un ducat ca să-ţi pot ierta viitoarea 
greșeală! 

— Dar, sfinţia-ta, se împotrivi credinciosul, mie îmi plac 
alea grase și mari că ai pe ce pune mîna... 

— Să nu te mai prind la ele! Habar n-ai ce draci zac în 
pieile slăbănoagelor. Pe nevastă o baţi? 

— Nu, sfinția-ta. Mai degrabă sare ea la mine cînd e în 
toane rele. O dată m-a împuns cu furca. 

— Zăw E voinică? 

— Aș! Măruntă și sfrijită. La supărare, e numai gură din 
tălpi pînă-n creștet. Are o gură!... 

— Drace! Am să trec o dată pe la voi. 

— Să treci, sfinţia-ta. Poate că o îmbunezi. 

— Am săvin negreșit. Cum vrei să-ți iert păcatele? Numai 
pe cele vechi, sau și pe un an înainte? 

— Poţi înainte? 

— Pînă la zece ani. Mai mult nu. Însă fără încă trei ducați 
nu stau de vorbă. 

Omul se supuse cu gîndul la cei zece ani de huzur. Aurul 
nu-i făcea trebuință prea mare. Avea aproape două mii de oi, cîțiva 
măgari și straie. La alte bogății nu jinduia. Apoi știa și el că speci- 
aliștii în problemele credinţei totdeauna aveau tarife mai mari. 


VA 


Arad și prințesa Irina ședeau de vorbă undeva, pe dunetă. 

— Care va fi drumul nostru de la cetatea Chiliei încolo? 
se interesă tînăra. 

— Încă nu știu. Cred că pe Dunăre pînă la Cîrna Mică. 
M-am înţeles cu egumenul Lazăr să vă duc la mînăstirea Snagovului. 

Mi se pare că veţi locui în castelul comitelui Staicu, dar nu sînt 
prea sigur. Asta veţi hotări voi și domnul Tării Românești. Rangul 
vostru vă îngăduie să aveţi un castel propriu. 

Tăcură. Blondul era impresionat, poate, și de frumuseţea 
ei, însă mai mult de tăria pe care o arătase în ultimele zile. Nu se 
văitase de asprimea drumului. Nu-și arătase durerea firească după 
marile pierderi întîmplate. Nu-l plingea pe fratele său, despre care 
aflase că e mort sau dispărut. Doar buzele ei, strinse uneori ca o 
linie dreaptă, arătau suferințele ascunse. 

Razele soarelui puternic parcă se spărgeau în mii de 
smaralde pe crestele valurilor mici. Trăiau o clipă, apoi mureau 
odată cu spuma valului și altele le luau locul. În părul blond al 
Irinei, miracolul se repeta altfel. Miile de smaralde stăruiau acolo 
parcă în deplină siguranţă. Fără să-şi dea seama prea bine, privirile 
blondului se opriră pe minunatul ei păr. 

— Ce pot să fac pentru voi? își reveni el. 

— Aţi făcut destul domnule. Vă mulțumim încă o dată. 
Și ne mîndrim cu prietenia Nufărului Alb. 

Arad o privi dezarmat. Ar fi fost zadarnic să mai încerce 
a-i spune că nu el e Nufărul Alb. 

La cetatea Chiliei nimeriră cu mult noroc. Două corăbii 
ce intraseră în proprietatea Ţării Românești erau gata de drum 
către Cîrna Mică. Genovezul Pietro Embrone o cunoștea bine pe 
Irina. El zăbovise adesea pe la palatul din Caliacra. Tinerii călători 
petrecură o noapte în castelul Licostomo, iar în zori se îmbarcară pe 
una din cele două corăbii. Drumul lor se apropia de sfirșit. Numai 
că blondul ar fi dorit să țină o veșnicie. Dar ce stăruia în mintea 
lui nu știa nimeni. 

Curînd, cele două corăbii înfruntară drumul pe Dunăre 
la deal. Timpul era frumos, iar peisajul smulgea călătorilor mur- 
mure de admiraţie. 

Irina observase cu mirare inelul din degetul blondului. 
Era un inel vechi, pe care fratele său îl moștenise de la părintele 

lor, Dobrotă. Ce-l făcuse oare pe Ioan să se despartă de frumoasa 
bijuterie? Ce legături fuseseră între cavalerul blond și fratele ei? 
Acestea erau gîndurile tinerei, dar un răspuns era greu de găsit. 


S 


Într-o sîmbătă după prânz, sosiră la mînăstirea Snago- 
vului șase călăreți. Cel din fruntea lor, mărunt și rotofei, descălecă 
pios lingă poarta cea mare. Gesturile lui voit domoale, ca și făţar- 
nica evlavie, făcură frumoasă impresie asupra călugărilor adunaţi 
acolo în cârd. 

— S-a întors cuviosul comandant Sima, strigară cei din 
primele rînduri. 

Vestea că grăsunul pornise în căutarea Irinei, că îl 
păcălise pe marele vizir asupra întăriturilor Varnei o adusese nu 
egumenul Lazăr, ci oamenii cavalerului Bogdan. Grăsunul Sima 
mizase mult pe faptul că ceilalți călugări aflaseră de isprăvile sale. 
Asta fiindcă își dorise o intrare de erou la mînăstirea Snagovului. 
După fețele cuvioșilor, alungite de un cot, după ochii mari ai aces- 
tora și mai ales după gesturile lor, Sima înțelese că ei cunoșteau 
faptele sale de vitejie. Se gîndise la asta de-a lungul drumului. 
Acum era fericit, dar nu lăsă să se vadă această stare a sa. Pe față 
îi apăruse un zîmbet blajin, jumătate cucernic, jumătate ipocrit, 
însă numai pentru cine avea ochiul ager. Blondul, care începuse a-l 
cunoaște bine, îi lăsă întîietatea, fiindcă știa că acesta e numărul 
cel mai tare al grăsunului. 

Cuvioșii călugări tăbăriră asupra comandantului. Unii 
încercau să-i scuture închipuite scame de pe straie. Alţii făceau 
asupra lui cuvenitele semne de binecuvintare, iar o parte dintre 
cei îndrăznețţi îl cuprinseră cu brațele. Așa își făcu Sima intrarea 
la Snagov, cam topit de atîta fericire. 

Egumenul Lazăr își primi oaspeţii în sufrageria răcoroasă 
și atît de liniștită, încât drumeții înțeleseră dintr-o dată că dincoace 

de porțile mînăstirii parcă era altă lume. O lume de calm, de liniște. 
Irina, Arad, Sima și Grama fură poftiți să se așeze. Călugării tineri 
umblau sprinteni în jurul lor și aduceau la masă gustări. 

— Iată că, în ceea ce vă privește, totul s-a sfîrșit după 
speranțele noastre, spuse egumenul și cătă spre Irina. Din mila 
lui Dumnezeu, ați scăpat de urgia robiei. Vă mulțumesc, domni- 
lor! se întoarse către Arad și Grama, spre totala nemulțumire a 
grăsunului comandant. 

Dar Lazăr era un fin cunoscător al firii omului, astfel că 
îi zise lui Sima: 

— Cuvioase, ne mîndrim cu sfinția-ta. 

Oaspeţii înfulecau zdravăn, cu pofta călătorului tînăr și 
flămînd. Arad povesti despre tot ce se întîmplase și adesea lau- 
dele cădeau cînd asupra grăsunului, cînd spre micuțul Grama. Nu 
pomeni nimic despre faptul că se folosise de numele Nufărului Alb, 
fiindcă avusese destule nemulțumiri. Mai mult, din vorbele sale 
nu reieși nici un merit personal. Încîntată de modestia acestuia, 
dar și nemulțumită că el rămăsese voit în urma celorlalți, Irina 
hotări să pună lucrurile la punct. 

— Da, cam aşa a fost, aprobă ea. Însă un lucru e sigur. 
Fără curajul și iscusința Nufărului Alb, greu am fi scăpat din miîi- 
nile achingiilor. 

Auzind despre Nufărul Alb, egumenul reuși să se 
stăpiînească. Totuși tacîmul din mîna sa încremeni o clipă dea- 
supra mesei. Acesta fu singurul semn de surpriză. 

— Nufărul Alb? întrebă calm. Dar ce a făcut Nufărul Alb? 

— Ah, se vede treaba că nu-l cunoașteți! interveni Grama 
cu entuziasm. Păi Nufărul Alb e chiar cavalerul blond! 

Egumenul zimbi cu bunătate și numai Arad descoperi 
în zimbetul acela un mic semn de ironie. 

— O, e ocinste pentru noi să vă cunoaștem! îl privi Lazăr. 

— Mi se pare că e o neînțelegere, protestă blondul. Eu 
nu sînt Nufărul Alb. Am încercat adesea să mă explic. Din păcate, 

nu m-a crezut nimeni. E drept că m-am folosit de numele străluci- 
tului cavaler, însă am făcut-o numai în scopul de a-i înspăimînta 
pe achingii. 

Egumenul cugetă cîteva clipe, după care grăi blind: 

— Nu dorim să vă contrazicem. Totuși, minunatele 
voastre haruri în mînuirea armelor, în gîndire, în viclenie, ne-ar 
îndreptăţi și pe noi să credem. Și nu văd nimic rău în asta. 

Gesturile sale și expresia feţei nu arătau că Lazăr îl 
cunoaște pe adevăratul Nufăr Alb. După cele rostite de egumen, 
blondul se mulțumi cu obișnuita sa ridicare din umeri. 

— Pînă cînd voi și măria-sa Mircea veţi hotări reședința 
ce vi se cuvine după rang, veți locui la castelul comitelui Staicu, 
privi Lazăr către Irina. Acolo veți fi primită ca o fiică și soră. Averea 
voastră de la mînăstirea Snagovului vă stă la dispoziţie în orice 
clipă. 

— Vă mulțumesc, sfinția-ta! Acum am nevoie doar de 
puţină linişte. În săptămânile ce vor urma, poate că vom discuta 
și despre altele. Am să vă trimit vorbă cînd voi fi pregătită să mă 
spovedesc. M-aș bucura dacă aţi primi să-mi fiți duhovnic. 

— Va fi prilej de cinste și bucurie pentru noi, se înclină 
egumenul. În noaptea aceasta veţi dormi aici. Eu voi trimite chiar 
azi solie la castelul comitelui. Miine, în zori, caii vă vor aștepta 
gata de drum. 

Apoi se întoarse din nou către ceilalți. 

— Domnilor, sfinția-ta, cînd ne-am despărțit în mlaș- 
tinile Dobrogii, v-am promis o mie de ducați venețieni pentru 
scoaterea prințesei Irina din mîinile oamenilor lui Ali-pașa. 

— Dar n-am făcut-o pentru bani, protestară cei trei 
prieteni. 

— Asta mă bucură, însă munca trebuie răsplătită tot- 
deauna. Și ce muncă! 

Se ridică de la masă și scoase dintr-un sertar cei o mie 
de ducați. 

— Cum îi împărțim? întrebă. 

222 


CAVALERII ORDINULUI BASARAB 





— Dacă ţineţi cu orice preț la răsplată, interveni Grama, 
atunci opt sute prietenului Arad și cîte o sută pentru mine și Sima. 

— Asta nu! făcu blondul cu hotărire. În părţi egale e cum 
nu se poate mai frumos. Primejdia a fost aceeași pentru toți. 

— Așa mă gîndeam și eu, rîse egumenul. Deci câte trei 
sute treizeci și trei de ducați. Și încă ceva, domnilor. loan al Dobro- 
gii v-a lăsat în testamentul său cîte o mică moștenire. Vouă, cătă 
către blond, trei sute de ducați venețieni și o casă la Tomis. Ţie, 
dragă Sima, și cavalerului Grama cîte o sută de ducați. 

Uimirea celor trei prieteni era vădită. Vorbiră un timp 
despre minunatele însușiri ale regretatului Ioan al Dobrogii. Apoi 
cavalerul blond îi propuse egumenului: 

— Aș dori să las acești bani în păstrarea voastră. Mai 
siguri ca aici nu pot fi nicăieri. Acum voi lua din ei doar o pungă. 

— Şi eu, se amestecă Grama. 

— Şi eu, vorbi rotofeiul călugăr. 

— Așa să fie, aprobă egumenul. 

Îndată după prînz, Irina se retrase dimpreună cu voinica 
ei slujitoare. Călugării pregătiseră odăile pentru oaspeţi în aripa de 
sud a clădirii. Lazăr dădu cîteva porunci. Un călăreț părăsi mînăs- 
tirea și tăie drumul prin Codrul Vlăsiei către castelul comitelui 
Staicu. Arad și Grama porniseră o scurtă plimbare pe marginea 
lacului. Amândoi erau veseli. Ducaţii primiţi de la egumen le alunga 
pentru o vreme sărăcia. Un tînăr scund, cam prea lat în umeri, 
şedea la oarecare distanță și îi privea galeș. 

— Pe barba lui Allah! se minună Grama. Cel de colo nu 
e cumva Gogoașă? 

— Așa se pare, zimbi Arad mai puţin uimit. 

— Ca să fiu drept, recunoscu micuțul cavaler, nu credeam 
să mai dăm vreodată ochii cu slujitorul tău. Ba aș putea spune că 
îmi luasem nădejdea de la punga încredinţată lui. Atunci n-am 
vrut să te supăr cu neîncrederea mea. 

— Domnilor! se apropie Gogoașă fără a-și ascunde bucu- 
ria. Din cîte auzisem pe aici, să fiu al naibii dacă mai credeam că 

o să am plăcerea să vă slujesc în continuare. Însă acum, cînd mă 
gîndesc bine, știu că picasem în apăsarea giîndului negru pe care 
nu l-am avut cînd am intrat în slujba voastră, și zău... 

— Ei, ei! îl întrerupse Arad. Ai făcut cele două drumuri? 

— Păi, altfel mai eram eu aici? Le-am făcut. La Sibiu se 
simţea mare nevoie de bani. Însă la Deva, să mă ia naiba că picasem 
taman la vreme. Pramatia de proprietar îndrăznise a vorbi despre 
alungarea din casă a surorilor cavalerului Grama. lar ele nu aveau 
un chior să plătească chiria pe nu știu cîte luni. 

— Drace! murmură micuțul cavaler. Nu mai aveau chiar 
nimic? 

— Nimic, domnule. Bătea vintul, nu alta. Din cîte am 
înţeles eu, pe la începutul primăverii a trecut pe acolo seniorul 
Grama, părintele vostru, și le-a curățat de tot mărunțișul. 

— Hm! făcu tînărul, cam pămîntiu la față. 

— Cu ce să te răsplătesc? interveni blondul, căruia nu-i 
făcea plăcere să se discute astfel despre familia prietenului său. 

— Nu sînt în slujba voastră? făcu Gogoașă mărinimos, 
fiindcă urmărea un anumit scop. E drept că mama domniei-tale 
mi-a dăruit doi ducați. E drept că am primit în dar de la surorile 
Grama încă pe atât, însă e tot atît de drept că am și eu o familie, ca 
orice creștin. lar această familie mănîncă și ea din cînd în cînd, 
așa că acuma sînt lefter de-a binelea. 

— lată zece ducați. 

Văzînd o sumă atît de mare, inima lui Gogoașă înlemni 
o clipă, dar el nu-și arătă nici bucuria, nici surpriza, ci îi primi cu 
aerul cel mai firesc din lume. 

— De la mine încă zece, spuse micuțul cavaler. Cotae 
unde e? 

— Plînge. 

— Ce face? 

— Plînge, domnule. Cotae mi-a zis că a îndurat primejdii 
mari la Varna, în mlaștinile Dobrogii și în ceva lupte cu o tabără 
de achingii, însă nimeni nu s-a gîndit la el. Asta spre deosebire de 

mine, care am huzurit prin locuri mai sigure și am căpătat daruri 
în drumul meu. 

— Cheamă-l! porunci blondul. 

Însă nu mai fu nevoie, fiindcă lunganul apăru de după 
un pom cu cea mai deznădăjduită figură pe care și-o putuse croi. 

— Te dor măselele, Cotae? zimbi Arad. 

— Nu, domnule. De cîteva zile, m-a apucat o tristeţe 
căreia nu-i găsesc leac decît dacă părăsesc slujba voastră. Zău! 
Mă doare inima după un stăpiîn atît de bun, dar e vremea să mă 
retrag undeva și să-mi încheg un rost. 

— E dreptul tău, aprobă blondul. Cavalerul Grama și cu 
mine îți dăruim douăzeci de ducați. Cînd vei dori să pleci, îmi spui 
și îți plătesc simbria pe cît m-ai slujit. 

— Nu-i nici o grabă, domnule, se lumină Cotae. M-au 
mai apucat pe mine d-astea și de obicei nu m-au ţinut mult. 

— Bine! Vedeţi-vă de odihnă! 

— Ar mai fi ceva, domnule, vorbi Gogoașă din nou, atent 
la fiecare vorbă pentru a nu-i supăra pe cavaleri cu un cuvînt 
nepotrivit. 

— Ei, ce mai e? 

— Păi, domnia-voastră aveţi doi slujitori, iar cavalerul 
Grama nici unul. 

— Şi ce propui? 

— Să ne împărțim, domnule. 

— Bravo, Gogoașă! lată o idee bună. Alege, prietene! cătă 
spre Grama. 

— Mi-l dai pe Cotae? Eu sînt mărunt. Mi-ar plăcea să 
am un slujitor voinic. 

— Așa să fie! Și acum, gata. Hai să ne continuăm plim- 
barea începută! 

— Ar mai fi ceva, domnule, îl opri Gogoașă, credincios pla- 
nului său la care se gîndise de-a lungul drumului din Transilvania. 

— Iar? Adică ce? 

— Domnilor, spuse cu multă siguranță în glas, 

domniile-voastre sînteţi niște cavaleri prea de soi pentru a fi slu- 
jiți de niște bieţi servitori. De-aia mă gîndeam... 

— Te gîndeai ce? se amuză blondul, observind cu cîtă 
hotărîre grăiește. 

— Păi, tocmai la asta ce vă spusei. 

— Lasă, lasă! 

— De ce să las, domnule? Mă plătiţi ca să alerg și să gîn- 
desc uneori pentru voi. 

„Să mă ia naiba! chibzui Arad. Pe măsură ce-l cunosc mai 
bine, descopăr la Gogoașă frumoase haruri ale istețimii.” 

— Şi ce ne sfătuiești? 

— Să vă luaţi doi scutieri. 

— Da, bine! Ne vom gîndi la asta. Vom căuta doi scutieri. 

— De ce să căutați cînd ne aveţi pe noi? 

Cavalerii sloboziră un hohot mare de rîs. Deci asta era! 
Acum înțelegeau limpede ce urmărise istețul Gogoașă cu vorbăria 
sa. Cum amâîndoi aveau spadele la ei, cum nimic nu-i împiedica 
să o facă, se înțeleseră din priviri și le porunciră celor doi sluji- 
tori să se așeze în genunchi. Gogoașă și Cotae se repeziră atît de 
năprasnic, încît simţiră dureri la genunchi cîteva zile. Egumenul 
Lazăr, Sima și o seamă de călugări aflați pe aproape fură poftiţi ca 
martori la mărunta ceremonie. Spadele cavalerilor căzură cu latul 
pe umerii foștilor servitori. 

La mînăstirea Snagovului, dimineaţa de iulie pornise cu 
un adevărat concert al păsărilor, aflate puzderie prin Codrul Vlă- 
siei. Concert care, în loc să scadă liniștea de acolo, parcă o întărea. 
Primele raze ale soarelui se furișau hoțește peste ziduri și năvăleau 
în odăile cu ferestrele larg deschise. Stînjeneii de culoarea cerului, 
cîrciumăresele cu petale parcă rujate, regina nopții cu fard alb, 
trandafirii desfrinați în puterea parfumului delicat, ca și verdeaţa 
multă din jur, aduceau în zori o notă de prospețime. Limpezimea 
lacului, tainica blîndeţe a pădurilor și aerul ușor asprit îl îndem- 
nau pe om spre veselie. Lingă poarta cea mare a Snagovului, șase 
cai frumos ţesălaţi în pătrăţele mici așteptau gata înșeuați. Cîţiva 
călugări îi stăpineau greu, fiindcă mîndrii bidivii simţiseră și ei 
dulceaţa zorilor și jucau în loc, așteptînd un prilej să pornească 
într-o goană îndrăcită. 

Egumenul Lazăr o ajută pe Irina să urce în scări. Simţin- 
du-i braţul pietros, puternic, tînăra își reținu un zimbet, gîndind 
că prelatul seamănă mai degrabă a cavaler decît a egumen. Tru- 
pul acestuia, vînjos și elastic, fața frumoasă cu linii calme, ochii 
pătrunzători și întreaga sa ţinută falnică ar fi găsit preţ mare în 
inima oricărei fete. 

„O avea vreo iubită?” se întrebă Irina. 

Cu toate că Lazăr le ceruse tinerilor Grama și Arad să 
facă un drum la Argeș, ei nu se arătară prea entuziasmați. După 
dorința domnului Ţării Românești, cavalerii urmau să fie prezentați 
la curte. Dar pe tineri îi chemau unele treburi în Transilvania. Așa 
se făcuse că, în zori, Arad și Grama dimpreună cu scutierii Cotae și 

Gogoașă erau în suita Irinei. Drumul lor spre Transilvania trecea 
pe lingă castelul de pe Prahova. Atît Grama, cît și Arad luaseră cîte 
patru sute de ducați din sumele rămase în păstrarea egumenului. 

Poarta se deschise curînd. Călăreţii intrară printre copa- 
cii mari ai Codrului Vlăsiei, iar zgomotul de copite scăzu treptat 
odată cu depărtările. Călăreaţă desăvirșită, Irina o luase cu mult 
înaintea celorlalți. Cavalerul blond, al cărui cal nu prea avea rivali 
în sprinteneală, ar fi putut să o ajungă ușor, dar îi lăsă întîietate 
micuțului Grama. Tînărul simţise în ultimele zile că Grama e îndră- 
gostit lulea de frumoasa fiică a Dobrogii. În urma lor, egumenul 
Lazăr ședea pironit lingă poarta Snagovului. Zadarnic încerca 
să-și adune gîndurile, fiindcă ele se învirteau în jurul Irinei, și nu 
tocmai limpede. Cotae și Gogoașă, încă mahmuri după cheful de 
peste noapte, picoteau în șei și nu mai aveau destulă putere să se 
bucure de noua lor situaţie, nevisată doar cu două luni înainte. 

Cînd ieșiră călăreţii din Codrul Vlăsiei, soarele se ridicase 
de vreo patru-cinci sulițe pe cer. Departe, peste criînguri și cîmpie, 
apăruse mindra siluetă a castelului prahovean. Arad era mulțumit 
că amâînase o întîlnire cu măria-sa Mircea. Simţea că încă nu era 
momentul să o facă. Privi de la distanță părul bogat al Irinei ce 
flutura în goana calului, și gindurile sale luară alt făgaș. 

La poarta de miazăzi a castelului, comitele Staicu și 
doamna Margareta așteptau sosirea micului grup de călăreți. Lazăr 
îi înștiințase cu o zi înainte. Și, în vreme ce Irina se depărta la braţ 
cu stăpîna locului, Arad, Grama, Cotae și Gogoașă rămaseră dincolo 
de podul Prahovei și-l salutară pe comite cu pălăriile. Mirată că 
tinerii săi însoțitori se opriseră, Irina privi îndărăt. 

— Credeam că vor intra alături de noi, îi spuse Margaretei. 

— Dar cine sînt? 

— Blondul e Nufărul Alb. 

— Nufărul...? încremeni castelana. Glumești, pesemne. 

— Nu prea. El m-a scăpat din mîinile achingiilor. 

„Nufărul Alb! gîndi Margareta contrariată. lată că mi se 

năruie ultimele visuri. Fiindcă visasem, ce-i drept prostește, că 
altul e Nufărul Alb...” 

Privirile ei zăboviră o clipă asupra comitelui ca spre un 
străin a cărui înfățișare nu-ți spune nimic. Își reveni iute și porniră 
amîndouă către poartă. Staicu tocmai ducea tratative cu tinerii 
călăreți și-i îndemna să rămînă o vreme la castel. Grama ar fi dorit-o 
din toată inima. Cotae și Gogoașă se și gindeau la un somn bun, 
dar blondul se puse împotrivă. De ce oare nu-i convenea să mai 
stea un timp în preajma Irinei? Pricina era Staicu. La ultima lor 
întîlnire de la Argeș, comitele îl privise lung și grăise: „Domnule, 
chipul vostru parcă îmi amintește ceva. Parcă mi se pare cunoscut. 
E de mirare, fiindcă nu prea știu cum și de unde.” O nouă întîlnire 
cu Staicu nu-l atrăgea. Totuși, la insistențele gazdelor, călăreții 
cedară și trecură podul. 

— Aud lucruri mari despre voi, domnilor, îi întîimpină 
Staicu. 

— Și noi, spuse Margareta, privindu-l pe blond doar o 
clipă. 

„Chipeș, cu ochii curați și privirile cutezătoare, la fel de 
voinic pe cât e și comitele. Acestea sînt haruri pe potriva Nufărului 
Alb, gîndi Margareta. Pe cele interioare vom încerca să i le ghicim. 
Însă, cu toată voinicia lui, e prea tînăr. Cred că e de seama mea. 
Poate cu unu sau doi ani mai virstnic. De necrezut. Nufărul Alb — 
aproape un copil? De vreo doi ani se vorbește despre Nufăr. Dar câți 
ani avea vestitul Nufăr cînd s-a pornit spre marile sale isprăvi?” 

Pe o terasă de la parter, frumos împodobită de o masă 
plină de gustări și vinuri alese, gazde și oaspeţi se așezară în scaune 
de răchită albă. Aplecat spre obișnuita sa veselie, comitele ridică 
o minunată cupă și propuse: 

— Doamnelor, prieteni, să închinăm pentru prințesa 
Irina! 

— Și pentru Nufărul Alb, interveni Margareta privind 
iscoditoare fața comitelui. 

— Fie! zîmbi el calm. Și pentru Nufărul Alb. 

— Domnule, se întoarse castelana pe jumătate către 
Arad, e o cinste să-l cunoaștem azi pe Nufărul Alb. 

Și, în vreme ce vorbi, iscodi în continuare cu coada ochiu- 
lui fața lui Staicu. Dar nici un mușchi al acestuia nu tresări. Poate 
că zimbetul său păru o clipă mai pronunţat. Margareta se așteptase 
ca soțul ei să sară în sus de entuziasm la asemenea veste. 

„Ce suflet o avea el? se întrebă tînăra doamnă. Ce suflet 
se ascunde oare în trupul voinic și frumos al comitelui? Voinic și 
frumos, iar pe dinăuntru gol.” 

Își întrerupse gîndurile. Cavalerul Bogdan, palid şi slă- 
bit, venea domol către meseni. Blondul rămase năuc doar o clipă, 
fiindcă în cea următoare țîșni în întîimpinarea roșcovanului. lar 
dacă nu se îmbrăţișară, aceasta se datora temerii lor de a nu face 
o necuviință de faţă cu doamnele. 

— Cavalere, spuse Arad, auzisem că unele răni grele v-au 
reținut în Dobrogea. Pentru mine, surpriza și bucuria sînt în egală 
măsură! 

— Parcă pentru mine e altfel! rîse Bogdan. Mi se pare că 
am picat la vreme. La vreme ca să aud că se închină aici în cinstea 
Nufărului Alb. Ca să fiu drept, după întâlnirile noastre de la Bra- 
șov, Snagov și Varna, m-am gîndit adesea că sînteți Nufărul Alb. 

Uitat de ceilalți în capătul mesei, pe chipul frumos al 
comitelui Staicu flutură un zimbet ironic. 

— Nu sînt Nufărul Alb, vorbi Arad cu supărare greu reţi- 
nută. M-am folosit de numele său în scopuri bune. Din păcate, se 
dovedește că asta îmi aduce numai necazuri. Și eu m-am gîndit 
adesea la Nufărul Alb și aș da mult să-l cunosc. 

— Ol! rîse Irina. De cînd m-a scos din robie, domnul acesta 
repetă mereu că nu e Nufărul Alb. 

Ceilalți meseni, în frunte cu Staicu, înteţiră hohotele de 
rîs. Dezarmat, blondul nu mai spuse nimic. Doar ochii săi scînteiară 
minioși. Observîndu-i supărarea, comitele îl prețui mult pentru 

sinceritate. Poate că altul s-ar fi împăunat cu un nume atât de ves- 
tit. Blondul se vedea clar că nu e dintre aceia. Staicu știa bine cine 
e Nufărul Alb și la început intenționase să se distreze pe seama 
tînărului cavaler. Acum alte gînduri îi treceau prin minte. El socoti 
că pe Arad îl paște o gravă primejdie. Prea mulți oameni credeau 
că tînărul e Nufărul Alb. Cum astfel de știri circulă de obicei cu 
mare iuțeală, turcii vor afla în curînd. Oamenii sultanului Murad, 
îmbrăcați în straie de creștini, pot veni oricînd să-l lovească pe 
furiș. O săgeată, un pumnal sau chiar otrava sînt arme împotriva 
cărora nu ești în stare să lupţi, dacă nu ești prevenit. 

— În ce parte călătoriţi? se interesă comitele. 

— În Transilvania, răspunse Grama. 

— Poimiîine aș vrea să fac și eu un drum la Brașov. Ce-ar 
fi să rămâîneți la noi pînă poimîine? Am călători împreună. 

— Vă mulțumim, domnule! se grăbi mărunţelul înainte 
ca blondul său prieten să se opună. 

Un ceas mai tîrziu, cunoscînd intenţia lui Staicu de a 
merge la Brașov, Margareta îl chemă pe Amăricăi și-i dădu unele 
porunci. Moldoveanul aprobă cu o mișcare a capului, după care 
își înșeuă calul și părăsi castelul în mare taină. 


VA 


Oștile de achingii ale marelui vizir Ali-pașa luaseră Tîr- 
nova cu asalt. Țarul Șișman, în proaste relaţii cu vecinii săi și lipsit 
de ajutorul acestora, nu reușise să fugă. Căzuse rob și erau puține 
șanse că va scăpa cu viaţă. În cortul său, comandantul achingiilor 
ședea încruntat. Victoria asupra lui Șișman și cucerirea Dobrogii 
ar fi trebuit să-l bucure, însă el nu se mai gîndea la satisfacţii. Vești 
rele îi veniseră din Adrianopole și din Balcani. Sandjac-begul Omar 
dispăruse. Și, ce era mai rău, prinţesa Irina dimpreună cu sutele 
de robi scăpaseră, datorită intervenţiei Nufărului Alb. Alte două 
convoaie cu robi fuseseră atacate de bulgarii cavalerului Cîrstev. 

Iar asta însemna că tot ce îi trimisese el marelui padișah de la 
Adrianopole se spulberase pe drum. Aurul și robii cu care nădăj- 
duise a-l copleși pe Murad îi scăpaseră printre degete. 

Aghiotantul său Ibrahim lipsise vreo două zile ocupat 
cu strîngerea prăzilor și a robilor. Reveni în tabără mulțumit că 
aducea scule de preț, mai multe decît sperase. Robii erau în bună 
parte oameni cu stare frumoasă, ceea ce însemna că rudele lor vor 
plăti bine pentru a-i răscumpăra la Adrianopole. 

— Te-ai întors, Ibrahim? observă Ali fără entuziasm. 

— M-am întors, strălucitorule, iar prăzile și robii sînt 
peste așteptări. 

„E în toane proaste, gîndi aghiotantul. Oare ce s-a întîm- 
plat în lipsa mea?” 

— Stai jos! îi porunci marele vizir pe un ton mai aspru 
decât altă dată. În zori am primit o seamă de vești. Nici un convoi 
de-al nostru nu a ajuns la Adrianopole. Nufărul Alb l-a atacat pe 
Omar. Cîrstev a spulberat următoarele două convoaie. 

— Iarăși Nufărul Alb? Iar Cîrstev? strigă Ibrahim cam 
pămiîntiu la chip. 

— Da, da, iar ei. Însă vestea cea mai tare am lăsat-o la 
urmă. Ben-Din e mort. 

— Cum asta? 

— Înjunghiat de Nufărul Alb pe o străduţă din Adriano- 
pole. Unul dintre slujitorii mei a sosit acum două ceasuri. El mi-a 
spus că pumnalul înfipt în pieptul lui Ben-Din purta un bileţel 
din partea Nufărului Alb cu salutări pentru mine. 

— Cum a putut să afle Nufărul Alb? se minună aghio- 
tantul. Doar voi, eu și Ben-Din știam despre misiunea aceea. 

— Asta mă întreb și eu, îl privi marele vizir încruntat. 
Ben-Dim nu era prost să i-o spună. 

Aghiotantul păli. Înţelese într-o clipă bănuiala vizirului. 
Întrebarea sa veni ca un oftat dureros. 

— Doar nu mă bănuiți? Doar nu vă închipuiți că..? 

— Nu, Ibrahim. Nu-mi închipui nimic. Sînt prea înţe- 
lept pentru a te bănui. Tu ești prea legat de mine pentru a face un 
gest ce nu-ți aduce folos, ci pagubă. Ești inteligent și știi bine că, 
de nu voi mai fi eu, nu vei mai fi nici tu. Murad însă nu ar fi chib- 
zuit mult într-o astfel de situație. De cîteva clipe căpățina ta ţi-ar 
fi stat alături, nu pe umeri. 

— Îţi mulţumesc, strălucitorule! bîigui aghiotantul. 

— N-ai de ce să-mi mulțumești. Bucură-te că eu pun 
înțelepciunea înaintea bănuielilor și a mîniei. Din toate veștile 
rele, un singur lucru bun am aflat, chiar dacă nu prea știu cât stă 
el în picioare. Nufărul Alb e un tînăr cavaler blond al cărui nume 
e Arad. Din cele auzite, Arad lucrează în slujba domnului Ţării 
Românești. 

— Și-i puţin lucru? se entuziasmă Ibrahim. Vom trimite 
la Argeș oameni de-ai noștri îmbrăcaţi în straie de ghiauri. Acum, 
cînd îl cunoaștem, e simplu să-l lovim fără greș. 

— Lucrurile nu sînt atît de simple pe cît par. Mi-e teamă 
că blondul nu e Nufărul Alb, murmură Ali îngîndurat. 

— Pe ce se întemeiază această părere? 

— Pe logică, Ibrahim. Pe logică, apoi pe fapte. De cîtă 
vreme lucrează Nufărul Alb împotriva noastră? 

— De vreo doi ani și ceva. 

— Așa e. În acești doi ani, Nufărul Alb niciodată nu și-a 
strigat numele în gura mare. Niciodată nu și-a arătat chipul. Și știi 
de ce? Fiindcă el e puternic printre noi atîta vreme cît nu-l cunoaște 
nimeni. Ne-a dat atîtea prilejuri să-i admirăm inteligența, încât 
nu putem crede că e în stare să facă o prostie. Din cîte știm, nu 
numele său a zdrobit tabăra lui Omar, ci oamenii cu care blondul 
venise acolo și robii. Arad a mizat pe o răscoală a robilor și nu a 
greșit. Știi ce cred eu? 

— Nu. 

— Cred că tînărul blond și-a însușit numele Nufărului 
Alb în speranţa că va crea panică printre achingii. 

— Da, aprobă Ibrahim, ce mi-aţi spus pînă acum stă în 
picioare numai pe logică. Dar ați pomenit și despre niște dovezi. 
Care sînt ele? 

— Ben-Din a fost înjunghiat de Nufărul Alb la Adriano- 
pole într-o joi noaptea. 

— Și ce-i cu asta? 

— Așteaptă, Ibrahim! Tabăra lui Omar a fost atacată de 
Nufărul Alb tot joi noaptea. Cum ar fi putut Nufărul să fie în ace- 
eași noapte în două locuri despărțite de două zile călare? 

— Şi dacă la Adrianopole un om al Nufărului Alb l-a 
înjunghiat pe Ben-Din? 

— M-am gîndit la asta. M-am gîndit fără rost. Nufărul 
Alb lucrează singur. Un bărbat ca el nu se dă pe mîna altuia. Numai 
așa a reușit să rămînă nedescoperit vreme de doi ani. Un om al 
său poate că nu l-ar trăda pentru grămada de bani oferită de noi, 
însă ar putea face greșeli. Nufărul e prea inteligent pentru a nu se 
gîndi la astfel de lucruri. 

— Atunci? întrebă aghiotantul, descumpănit. 

— Atunci înseamnă că pe Nufărul Alb tot la Adrianopole 
îl vom căuta. Vechiul nostru plan rămîne în picioare. 

— Dar blondul, cum rămîne cu el? 

— Pe blond îl vom lovi oricum. Întâi pentru că mai păs- 
trăm o mică bănuială asupra lui. Apoi, pentru faptul că ne-a păgubit 
cum nu se poate mai rău. Cavalerul blond a dovedit prin iscusința 
lui că e un tînăr plin de haruri. A-l lăsa în viață înseamnă să ne 
păstrăm cu bună-știință un mare dușman. Știi ce mă bate gindul? 

— Nu. 

— După descrierile ce mi-au fost făcute, înclin să cred 
că blondul e unul dintre cei doi ghiauri care ne-au păcălit asu- 
pra întăriturilor Varnei. Fuga lor din tabăra noastră cam aduce a 
minune. Dar să lăsăm asta. Campania noastră se apropie de sfîrșit. 
În următoarele două-trei zile, achingiii mei vor curăța ultimele 
cuiburi de rezistenţă ale țaratului lui Șișman. Vom pune și aici 
garnizoane puternice. În cetatea Silistra l-am lăsat comandant pe 

Iacși-bey, la Caliacra pe Osman, iar aici îl numim pe Asan-pașa. 
Ele omul de încredere al lui Suhar. Lăsîndu-l aici cu cinste mare, 
îl păgubim pe Suhar de un om valoros. 

— Vicleană judecată! spuse Ibrahim cu admiraţie. 

— Știu. Peste cinci zile ridicăm tabăra și pornim spre 
Adrianopole. În Dobrogea și aici am pierdut mulţi oșteni, dar misi- 
unea dată de padișah ne-am îndeplinit-o cu cinste. 

— Nu atacăm Varna? 

— Nu. Nu acum. Pentru asta va veni Abdulah pe mare 
cu o seamă de corăbii. A ataca Varna de pe uscat înseamnă să 
pierdem oameni mulți și poate fără folos. Apoi, timpul nu ne mai 
îngăduie să întîrziem pe aici, departe de Adrianopole. Am știri că 
se uneltește mult împotriva mea. Sultanul Murad e schimbător în 
hotărîri. Dacă sîntem lîngă el, măcar ne putem apăra de dușmani. 
Totuși, lupta nu va fi ușoară. La Adrianopole ne așteaptă necazuri 
și, din păcate, mergem în fața padișahului cu prea puţine daruri. 

— Îl avem pe Șișman și o grămadă de prăzi. Robii sînt 
mulți și de preţ. Achingiii mei au adunat de prin satele bulgărești 
peste două mii de prunci. Aceștia îl vor bucura pe sultan. Peste 
cîțiva ani, pruncii vor deveni oșteni ai imperiului. Strălucitorule, 
sîntem doar la un pas de Dunăre. Oare nu ar fi nimerit să facem 
o călcare dincolo? Ne-am putea întregi darurile și robii pierduţi. 

— Nu. Iscoadele mele m-au înștiințat că Mircea ne 
așteaptă bine pregătit. Aud că vreo douăzeci și ceva de mii de oșteni 
ghiauri stau ascunși în pădurile din lungul Dunării. Cifra mi se 
pare cam exagerată, fiindcă, din cîte am aflat, Mircea nu a ridicat 
oastea cea mare a ţării. Totuși, puţini nu sînt. Corăbiile ghiauru- 
lui patrulează pe apă zi și noapte. Achingiii sînt obosiţi și acriți 
după atîtea lupte. Avem o groază de răniți. Garnizoanele mi-au luat 
mulți achingii. A ne înfrunta acum cu Mircea înseamnă a pierde 
nu numai o bătălie, ci și cel puţin un sfert din oamenii mei. Și așa, 
va trebui să-i ascundem padișahului numărul morților noștri. Nu 
ne aventurăm, Ibrahim. Dușmanii noștri atîta așteaptă pentru a 
ne împroșca frumos cu învinuiri. Murad nu ne-a dat un astfel de 

ordin și cred că-i înțelept să nu ne legăm la cap dacă nu ne doare. 
Cel puțin așa sună un vechi proverb al românilor, și zău că nu-i 
lipsit de înțelepciune! 

— Strălucitorule, dar dacă Mircea așteaptă plecarea 
noastră pentru a sfărima garnizoanele din Dobrogea și de aici? 

— Nu o va face, zimbi marele vizir. Cine dintre ghiauri 
ar stîrni azi mânia padișahului? Mircea va respira ușurat, va fi 
bucuros că nu ne-am aruncat asupra Ţării Românești. Văzînd ce 
au păţit loan al Dobrogii și ţarul Șișman, el se va preface cît mai 
mic în viitoarele luni. Atît de mic, încît să nu-l băgăm în seamă. Și 
chiar dacă s-ar încumeta la o prostie fără margini, asta nu ne mai 
privește acum. Cînd va fi cazul, vom veni asupra lui cu oști mari 
și-l vom târî în robie la Adrianopole. 

În toiul nopții doi slujitori ai marelui vizir porniră călare 
de-a lungul Dunării. O barcă îi trecu pe malul românesc fără bagaje 
și fără cai. Straiele lor de ghiauri le dădea o înfățișare obișnuită. 
Amândoi cunoșteau locurile. Mai fuseseră pe acolo ca iscoade. Ținta 
celor doi slujitori era cetatea Argeșului. Ali-pașa le promisese cîte 
o sută de ducați venețieni dacă îi vor aduce căpăţina cavalerului 
blond. 


VA 


Arad, Grama, Gogoașă și Cotae, dimpreună cu Staicu, își 
minau caii în zori către Brașov. După vreo două ceasuri de drum, 
comitele îi făcu semn blondului să rămînă mai în spatele celorlalți. 

— Zăboviți mult în Transilvania? se interesă Staicu. 

— Nu prea. Peste două săptămîni vom fi la mînăstirea 
Snagovului. Sfinția-sa Lazăr m-a rugat să revenim cît se poate de 
iute. Din vorbele sale, am înţeles că ar dori să-mi încredinţeze o 
misiune. Cum avuţia nu prea face casă bună cu mine, vă închipuiți 
că nu am de ales. 

— Mda! Purtaţi cumva o cămașă de zale? 

— Nu. 

— Ar trebui să cumpăraţi una. 

— La ce bun? Vara, o cămașă de zale e tot ce poate fi 
mai nesuferit. 

— Sînt de aceeași părere. Totuși pentru voi se cade a 
purta una. Poate nu v-aţi gîndit, domnule, că turcii știu azi cine e 
Nufărul Alb. Ah, nu mă întrerupeţi! Vă cred că nu sînteți Nufărul 
Alb, dar o cred oare și turcii? Oamenii lor se pot strecura la noi în 
straie de creștini. O săgeată, un pumnal n-ar fi cine știe ce, dacă îţi 
cunoști dușmanii. Din păcate, voi nu-i știți. Va trebui să umblați 
veșnic înarmat, iar o cămașă de zale să aveţi sub straiele voastre 
chiar și noaptea. 

— M-am gîndit la asta, domnule. 

— Înseamnă că sînteţi un tînăr înțelept. 

Cum nu mai aveau ce-și spune, își zoriră caii, alături de 
ceilalți. Tîrziu după prînz, tinerii cavaleri se despărțiră de comite și 
ocoliră cetatea Brașovului către Sibiu. Staicu trase la vestitul han 
„Berbecul de aur”. Construit pe o coastă a muntelui Tîmpa numai 
în piatră și lemn, cu odăi multe, încăpătoare și luxoase, hanul era 
cunoscut în toată Transilvania. Mușterii de mîna a două nu zăbo- 
veau acolo, din cauza preţurilor piperate. Poziţia lui încîntătoare 
atrăgea însă mulți călători cu stare bună. Puţine hanuri se puteau 
mândri cu o ţinută atît de aleasă. Chiar slujitorii erau îmbrăcați 
la fel, în straie scumpe, femeile în alb, iar bărbaţii în mov. Acolo 
nu se pomeneau scandaluri, iar cuvintul de ordine al hangiului 
Gașpar se dovedea lege pentru întreg personalul hanului. Nimeni 
nu vorbea cu glas tare. Nimeni nu-și îngăduia întrebări fără rost. 
Slujitorii încercau să ghicească din ochi dorințele oaspeţilor. „Ber- 
becul de aur” adăpostise adesea oameni de mare vază. Gașpar ar 
fi putut pomeni că zăboviseră cîndva pe acolo chiar Sigismund 
de Luxemburg al Ungariei, doamna Mara, soața măriei-sale Mir- 
cea, voievodul Transilvaniei, domnul Moldovei și alte nenumărate 
mărimi ale zilei. 

Cîţiva slujitori pregătiseră o baie caldă pentru ilustrul 

237 


Capitolul XI 





oaspete venit din Ţara Românească. În astfel de ocazii, Gașpar se 
ocupa personal de dorințele clientului. El își însemnă în minte 
tot ce-i porunci Staicu, după care părăsi frumosul apartament și 
dădu ordinele de cuviinţă. 

Către seară, o tinără doamnă cu fața ascunsă sub un văl 
intră la „Berbecul de aur”. Gașpar îi ieși în întîmpinare. 

— Îl caut pe comitele Staicu. Sînt așteptată. 

— Știu, doamnă, se înclină hangiul. Am primit poruncă 
în această privință. Poftiţi! 

Marea sufragerie a hanului adăpostea la ora aceea vreo 
cincisprezece-douăzeci de mușterii. Unii locuiau chiar acolo. Alții 
veniseră doar să guste un pahar cu vin sau ceva mîncăruri alese. 
Printre aceștia se afla și un bărbat înalt, uscat la chip. Nimeni nu-l 
cunoștea acolo pe Amăricăi. 

Tînăra vizitatoare își scoase vălul îndată ce ușa se închise 
în spatele ei. Staicu o salută cavalerește și o pofti să se așeze la 
cină. După față și după gesturile sprintene, doamna avea cel mult 
douăzeci și cinci de ani. 

— La fel de frumoasă. La fel de punctuală, zîmbi comitele. 

— Vă aștept de trei zile. Dar nu mă pling. Am aici prieteni 
buni, iar timpul zboară ușor într-un oraș atît de frumos ca Brașovul. 

— Cum aţi călătorit de la Cluj pînă aici? o întrebă din 
politețe. 

— Cu trăsura. 

— Sper că nu a fost prea obositor. 

— Ah, nu! Din contră. De fapt, călătoresc mult. După 
moartea soțului meu, am făcut adesea drumuri lungi. 

— Ştiu. Ce doriţi, un vin de Tîrnave sau unul de Buzău? 

— Aţi uitat oare preferinţele mele? rise ea. 

— Nici vorbă, dar ele se mai schimbă, odată cu trecerea 
timpului. Dacă au rămas aceleași, înseamnă că vă voi turna un 
rubiniu de Buzău. Pentru noua voastră misiune! închină Staicu. 

— Pentru sănătatea voastră! zimbi ea. 

Tăcură un timp și gustară din renumitul vin adus toc- 
mai de pe dealurile Buzăului, locul de baștină al tinerei doamne. 

— Iscoadele noastre de la Buda au fost descoperite, vorbi 
Staicu. Nu știm încă cine a făcut-o, dar e sigur că nu ungurii. 

Îi povesti tot ce știa în legătură cu plecarea de la Buda 
a cavalerilor Dumitru și Ionuţ. 

— Să înțeleg că mă trimiteţi în locul lor? 

— Admir inteligența voastră. Da, asta e. Veţi părăsi cur- 
tea voievodului Transilvaniei. Acolo va merge altcineva în locul 
vostru. Sigismund de Luxemburg se arată prietenos față de noi și 
sperăm că își va ţine făgăduielile. Am însă bănuiala că la curtea 
Ungariei cineva tratează împotriva domnului Țării Românești. E 
bine să aflăm, pentru a lua măsurile de cuviinţă. La nevoie, îl vom 
sili pe Sigismund să respecte tratatul încheiat cu noi. Tinereţea 
voastră, frumusețea și inteligența, ca și titlul de contesă rămas 
de la regretatul vostru soț, sînt o chezășie sigură că acolovi se vor 
deschide multe uși. 

— Unde voi locui? 

— Un om al egumenului Lazăr a cumpărat pentru voi o 
minunată casă la Buda. lată adresa. 

— Voi avea nevoie de slujitori mulți. 

— Au fost angajaţi. Am prevăzut și banii... 

— Ah, nu! îl întrerupse tînăra. Fostul meu soţ, contele 
Imre Bethlen, mi-a lăsat o avere uriașă. Aș fi preferat să trăiască el 
și să fim săraci. Dar asta e altceva. După cum știți, lucrez în slujba 
Ţării Românești nu pentru bani, ci ca o fiică a ei. 

— Da, vă mulţumim... 

— Să nu-mi mulțumiți, fiindcă mulțumiri pentru astfel 
de servicii se pot face doar unui străin. A-mi mulțumi înseamnă 
că mă socotiți o străină. Cum voi ţine legătura cu egumenul Lazăr? 

— Doamnă, luaţi acest mic inel de aur. Bijutierul meu a 
lucrat două la fel. Cel ce va veni la voi îl va purta pe al doilea. Lui 
să-i încredinţați tot ce aveţi a ne transmite. 


239 


Capitolul XI 





— Încerc să aflu rostul inelelor fără a pricepe. Nu-i mai 
firesc să-mi prezentaţi omul în cauză? 

— Ar folosi prea puţin. Omul nostru nu va fi de fiecare 
dată același. 

— Înţeleg. Dar dacă al doilea inel cade în mîna unui 
străin? El ar afla ușor secretele noastre fiindcă eu n-am cum să-l 
bănuiesc. 

— M-am gândit la asta, iar ca măsură de siguranţă îl veţi 
întreba pe cel ce poartă al doilea inel: „Domnule, mi-aţi putea reco- 
manda un vin bun?” Elva trebui să răspundă: „Încercaţi un rubiniu 
de la Cumpăna Buzăului”. 

— O, minunat! Minunat, mai ales că atât întrebarea, cît 
și răspunsul îmi vor aminti despre locuri dragi. De ce nu folosiți 
un bărbat în locul meu? 

— Fiindcă un bărbat, oricât de viteaz, de iscusit, nu poate 
răzbi totdeauna acolo unde o femeie frumoasă și cu nume mare 
deschide ușile în joacă. Apoi, bărbatul e nevoit să întrebe și uneori 
stîrnește bănuieli. Pe cînd unei femei frumoase i se fac multe con- 
fidenţe. Oricum, e o deosebire. Mai aveţi întrebări, doamnă contesă? 

Ileana Bethlen îl privi îngîndurată. 

— AM 0 cerere. 

— Vă ascult. 

— După cum bănuiți, misiunea mea la Buda e foarte 
periculoasă. 

— Nu tăgăduiesc și am luat măsurile de cuviință. Un om 
al meu va fi umbra voastră ocrotitoare. Vă veți lovi poate adesea 
de el fără să-l ghiciţi. La caz de primejdie, el știe ce are de făcut. 

— Să nu mă încurce. 

— Nici gînd. În umbra voastră va sta unul dintre cei mai 
buni arcași din răsăritul Europei. 

— Aș prefera o inteligență. 

— Omul nostru le are pe amîndouă în egală măsură. Aţi 
venit însoțită? 

— Nu. Cînd am sosit aici, mai era încă lumină. 

240 


CAVALERII ORDINULUI BASARAB 





— Am să vă conduc, hotări el. 

Părăsiră hanul la braţ. Cînd trecură prin sufragerie un 
bărbat înalt, uscat la chip, îi privi lung din colţul său. Omul așteptă 
preţ de un minut sau două, după care se ridică, lăsă pe masă un 
ducat de aur și porni spre ușa hanului. Unul dintre slujitori o 
închise în urma lunganului cu plecăciuni adinci. Pașii comitelui 
și ai contesei Ileana Bethlen răsunau slab undeva către capătul 
străzii. 


VA 


Trecuse de vremea prinzului. Margareta ieșise călare 
dimpreună cu Irina. Cîţiva arcași le urmau, după obicei. Locurile 
generoase în verdeață fragedă și copacii toropiţi de căldura din 
miezul zilei, liniștea desăvârșită, cîntecul rîului ce-și sălta poalele 
peste bolovani îi smulgeau Irinei exclamaţii de încîntare. Zăboviră 
la o stupină, unde gustară faguri și apă rece ca gheaţa. Ocoliră pla- 
toul Cîmpinei pînă la șes. Adunară flori de mac și colilie. Printre 
păduri, holdele de grîu picau sub asaltul sutelor de seceri. Femeile, 
cu pălării mari de paie, cu bluze albe frumos lucrate în cusături 
de mînă, acum se ridicau, acum dispăreau printre spice. Bărbaţii 
bronzaţi de tăria soarelui făceau snopi grei și așezau clăile. 

Cînd reveniră la castel, cu feţele îmbujorate, ziua căzuse 
către seară. Pe una din terasele de la parter, Amăricăi și Bogdan 
se întrețineau lîngă două cupe cu vin. Observindu-și prietenul, 
Margareta i se adresă cavalerului: 

— Domnule Bogdan, i-am vorbit prințesei Irina despre 
încîntătoarea noastră capelă. Aţi vrea să i-o arătați? 

— Nu veniţi și voi? întrebă tinăra dobrogeană. 

— Sînt prea ostenită. 

Bogdan și Irina se îndepărtară de-a lungul parcului. Amă- 
ricăi era nemulțumit gîndindu-se la ce avea să urmeze. 

— Te-ai întors iute, observă castelana. L-ai văzut pe 
comite? 

— L-am văzut. 

— De ce nu ai rămas la Brașov în continuare? 

— Nu mai era cazul. Am văzut destul. 

— Adică? 

— Hm! se foi Amăricăi. Aș vrea să vă cruț, dar n-am înco- 
tro. Comitele a tras la renumitul han „Berbecul de aur”. Acolo a 
primit vizita unei femei. Au stat împreună pînă aproape de mie- 
zul nopții. 

— Cine e femeia? întrebă cu glasul parcă sugrumat. 

— Din cîte am putut scoate de la slujitorii casei în care 
locuiește, e vorba despre contesa Ileana Bethlen. 

— Mulţumesc! 

Devenise palidă. Mîinile îi tremurau atît de puternic 
încât și le ascunse la spate. Mînia ei de Mușatină aprigă îl înfioră 
pe Amăricăi. Acesta îi privi mersul aspru pînă cînd ea se pierdu 
la capătul scărilor de la etaj. 


VA 


Comitele Staicu reveni acasă la o zi după Amăricăi. Adu- 
sese de la Brașov o minunată cruciuliță de aur bătută cu pietre 
scînteietoare. Cu puțin înainte de cină, ciocăni în ușa Margaretei 
și intră. 

— Ce surpriză, domnule! rise. Dorul de noi nu v-a putut 
ține prea mult la Brașov. 

— Adevărat, doamnă! se înclină Staicu. Uneori mi se 
părea că roibul meu galopează prea încet și mă bătea gîndul să 
părăsesc șaua, fiindcă picioarele îndemnate de dorinţa inimii poate 
că m-ar fi adus cu un ceas mai devreme. 

„Ipocrit!” gîndi ea ascunzîndu-și mînia ce era gata să 
izbucnească. 

Apoi grăi la fel de ironic: 

— Plăcute vorbe, domnule! Și bine că nu v-aţi osîndit 
picioarele, neobișnuite la greu. Ar fi fost o mare mîhnire pentru 

noi. Și așa ne încearcă durerea gîndindu-ne cît aţi putut pătimi 
la un călărit îndelungat. Ca să nu mai vorbim despre faptul că în 
lipsa voastră nu am avut o clipă de liniște. Mereu ne închipuiam 
cu groază că aţi fost atacat de un lup, sau de un urs, ori de un cîine 
rău și chiar de un lotru. Prea călătoriți singur! E adevărat că sin- 
gurătatea își are foloasele ei, dar și neajunsuri. Ar fi timpul să vă 
luaţi la drum unul sau doi apărători de nădejde. Oameni care știu 
să mînuiască spada și arcul. 

Staicu zimbi. Firea ei aprigă răzbise parcă mai aspră decît 
altă dată. Și, ca de obicei, se prefăcu a nu înţelege săgețile. 

— V-am adus un dar. 

— O! rise ea. Oare nu v-am spus că cel mai frumos dar 
stă în prezenţa voastră aici? 

— Aș vrea să cred. Și mă mîhnește faptul că mîine în 
zori vă vom părăsi pentru o vreme. 

Castelana își uită intenţiile spre ironie. În glasul comite- 
lui parcă vibrase ceva cald și sincer. Îi dispăruse zimbetul șăgalnic, 
iar în ochii lui observă aceeași luminiţă ciudată pe care o mai 
văzuse la el de cîteva ori. Un licăr ca o chemare tainică ce nu ar fi 
scăpat chiar unei femei cu puţină experienţă. 

Își reveni însă iute și răspunse cu o asprime abia sim- 
țită de el: 

— Cum nu se poate mai bine, domnule. Și noi vom pleca. 

— Unde? 

— Acasă în Moldova. 

— Staţi mult acolo? 

— Mult. 

— Şi cînd vă întoarceți? 

— Niciodată. 

— Da, da, înţeleg, zîmbi el. Dar zimbetul său era spart, 
ofilit dintr-o dată. Păcat că nu vă pot conduce. Sînt chemat la Argeș. 
Măria-sa Mircea mi-a trimis vorbă. Voi da poruncă să pregătească 
trăsura. O sută de arcași vor asigura paza drumului vostru. O luaţi 
și pe Irina? 

— Tocmai asta e, că nu știu ce să fac. 

— Ar fi bine să rămînă. Va fi prezentată domnului Ţării 
Românești. Încă nu s-a hotărît nimic în privinţa ei. 

Tăcură miraţi că nu mai au ce-și spune. Comitele porni 
spre ușă după ce o salută adînc, dar se opri în prag. 

— Ar mai fi ceva, doamnă. Am să vă cer ceva. 

— Cereţi! Cereţi cît de mult, îl privi cu răceală. Domnul 
Moldovei e bogat și poate plăti oricât. Orice compensație. Să nu vă 
fie teamă pentru asta. Nu de bani ne plingem noi. 

— Altceva doream să vă cer, spuse uşor încruntat. În cei 
doi ani care au trecut, v-am sărutat o singură dată... la cununia 
noastră în biserică. Apoi, nu am forțat lucrurile, fiindcă dragos- 
tea nu cu forţa se obține. Însă asta e altceva. Acum se cuvine să vă 
sărut a doua oară, în semn de rămas bun. Aveţi ceva împotrivă? 

Obrajii ei păliră ușor. 

— Nu, domnule, nu am nimic împotrivă, încercă să-și 
potolească tremurul glasului. E dreptul vostru de soţ. E ultimul 
vostru drept. 

O cuprinse cu brațele ușor, ca pe ceva deosebit de fragil. 
Margareta se ridică mult pe virfuri. Buzele ei îl întîmpinară, reci, 
doar o clipă, fiindcă în cea următoare cu greu se opri să-și arunce 
braţele pe umerii lui. 

„Nu-l iubesc, socoti ea într-o frîntură de luciditate. Cel 
mult, poate că îl doresc niţel. Doar sînt la virsta cînd o femeie 
poate dori un bărbat.” 

În zori, trăsura Margaretei porni către așezarea Tîrgșoru- 
lui. Pe măsură ce se îndepărta de castelul Prahovei, în loc să simtă 
O ușurare așa cum visase, o încerca un sentiment de apăsare, de 
vinovăţie. Acum vedea altfel lucrurile. Întîlnirea comitelui cu o 
femeie nu-i aducea siguranţa că el o înșelase. Dar drum de întoar- 
cere nu mai era. Tot chibzuind la cele întîmplate, rămase o clipă 
încremenită și exclamă: 

— Dumnezeule! Să fiu oare geloasă? Nu. Nici vorbă! Mînia 
mea pentru înjosirea pe care mi-a adus-o întrece orice margini. 

La 24 iulie, marele vizir Ali își făcu intrarea în Adriano- 
pole, așa cum bănuise. Călărea dinaintea oștilor sale. Privirile 
iscodeau de-a lungul străzilor. Populaţia îi ieșise în întîmpinare, 
dar lipseau pregătirile cu fast ce-l așteptaseră în alte dăți. Emirul 
Sabahaddin, șeful poliției imperiale, înrudit de aproape cu sulta- 
nul, Suhar-pașa și Fareddin-pașa îl salutară destul de rece, chiar 
dacă zimbetele lor fățarnice îndulceau oarecum ostilitatea. Doar 
bătrînul amiral Abdulah își manifestă bucuria fără rezerve. 

„Întilnirea cu padișahul va fi grea, reflectă marele vizir. 
Poate că nu trebuia să plec în campanie. Poate era mai bine să-l 
fi lăsat pe Suhar. Mă întorc victorios, cu toate că Varna mi-a scă- 
pat. Firesc ar fi ca Murad să-și arate recunoştinţa și bucuria. Însă, 
după fețele ipocrite ale dușmanilor mei, întîlnirea de mîine poate 
însemna sfîrșitul carierei mele. Cred că s-a făcut mult tapaj pentru 
pierderea convoaielor cu robi și prăzi. Cît despre Varna, aici va sta 
greutatea întrebărilor.” 

Oștile victorioase trecură prin dreptul palatului imperial 
cu iataganele ridicate după datină. Padișahul ieșise în balcon să 
primească defilarea. Înainte de a-și pleca fruntea pe gâtul calului, 
Ali îi văzu o clipă fața rece, mohorîtă. 

„O fi bolnav, gîndi el. Iscoadele mele m-au înștiințat că 
rar îl slăbesc reumatismul și tusea. E bătrîn și acrit. Păcat că nu 
i-am adus-o pe blonda prinţesă a Dobrogii." 

Cînd ajunseră într-o piață, Ali-pașa ridică brațul. Oștile se 
opriră aliniate frumos la spatele său. Emirul Sabahaddin își porni 
obișnuitul discurs care încheia campania de la Dunăre. 

— Strălucitorule Ali-pașa! Achingii! Vă mulțumim pentru 
tot. Îi plîngem din inimă pe cei ce nu s-au mai întors. Mulţi dintre 
fiii noștri cei mai buni au rămas pe cîmpul de luptă. Jalea noastră... 

— Pe sufletul lui Allah! înjură marele vizir printre dinți. 
Discursul ticălosului de emir sună a înmormâîntare, nu a întoarcere 
victorioasă. Cel puţin bine că știu la ce mă aștept! 

Achingiii se răspîndiră treptat. Ali-pașa, urmat de 
Ibrahim și o gardă, porni către palatul său înconjurat de grădini 
fermecătoare. Slujitorii și robii îl așteptau înșiruiți printre rondurile 
de trandafiri. Cîteva roabe minunat înveșmîntate în văluri subțiri 
veniră în jurul lui și-i scoaseră ținuta de război. Un parfum discret 
de trandafiri îndulcea atmosfera odăilor. Din baia uriașă, lucrată 
după model bizantin în faianţă albastră, se auzeau chicoteli. Era 
bine acasă. Covoarele moi îi mîngîiau din nou tălpile. Ferestrele 
înalte, acoperite pe jumătate de perdele albe aduse de negustorii 
greci din Constantinopole, îi încîntau privirile. Mobila sculptată, 
primită cîndva în dar de părintele său de la Salonic, dădea odăilor 
o notă de eleganţă. Vestitele vaze grecești, mulțimea bibelourilor 
fine și lucrătura de mînă a lemnului care acoperea tavanele ară- 
tau bogăţie și gust. 

„Mi se pare că am împrumutat multe de la greci, rise el. 
Dar grecii nu prea au în ce să ne copieze! Din păcate, luăm adesea 
de la vecini mai mult rele decît bune. Vechea civilizaţie a grecilor, 
căreia îi datorăm recunoștință, a căzut pe vremuri către păcatul 
desfriului, a leneviei, și a reușit să dărime un imperiu. Vechiul 
Imperiu grecesc. Aceeași civilizație aplecată spre desfriu și lenevie 
a contribuit la căderea Imperiului roman de apus. Tot civilizația 
greacă va dărîma și cel de-al treilea imperiu. Imperiul bizantin. lată 
un adevărat tur de forță. Dar această civilizație pătrunde uimitor 
de iute și la noi. Lenevia, corupţia, îmbuibarea, setea de putere, 
desfriul sînt doar cîteva din păcatele civilizaţiei ce prind la noi 
rădăcini adînci.” 

Apa caldă, cea rece și masajul făcut de mîini sprintene 

îl înviorară. Trupul său tînăr, robust, nu mai simţi oboseala. Privi 
în jur, dornic de toate locurile și obiectele știute. Îmbrăcat ușor, în 
straie lejere, ieși pe o terasă. Ibrahim îl urmă credincios ca o umbră. 

— Va fi greu mîine la palatul padișahului? întrebă 
aghiotantul. 

— Nu știu. Azi, în imperiul nostru nu mai e ușor ca altă- 
dată să te întorci victorios dintr-un război. În lipsa ta, duşmanii 
lucrează cu spor. Sabahaddin, Fareddin și Suhar ţintesc a-mi lua 
locul. Acum sînt uniți să mă doboare. Dacă vor reuși, abia la urmă 
se vor încăiera între ei. Ai văzut vreodată o haită de lupi? Ei aleargă 
împreună după pradă. Dar cînd o răpun, se sfișie între ei. Poate că 
mă vor învinui de multe. Mă voi apăra prin logică și inteligenţă. Iar 
dacă padișahul mai păstrează o urmă de înţelepciune, dacă trufia 
lui nu i-a acoperit-o cu totul, poate voi reuși.” 

Ora de primire la palatul sultanului Murad se apropiase. 
Îmbrăcat simplu, în caftan lung, lipsit de podoabe, Ali intră în 
anticamera padișahului cu fruntea sus. Impunătoarea lui statură, 
parcă neîmpovorată de griji, privirile aspre, distante, nu se potri- 
veau cu umilința la care se așteptau dușmanii. 

Marele vizir cătă cu coada ochiului spre Fareddin, care 
pendula nehotărit între a se apropia de el sau a rămîne prudent 
lîngă ceilalți. 

„Cutra de Fareddin încearcă să-mi arate prietenia sa, dar 
îmi va întinde numai un deget, fiindcă nu e sigur că voi ieși de la 
padișah la fel de trufaș pe cât intru!”, gîndi privindu-l pe bătrîn 
cum se apropie mieros. 

— Strălucitorule, ţi-a fost greu cu ghiaurii? întrebă cu 
prefăcută grijă. 

Ali privi undeva peste el și spuse din vîrful buzelor: 

— Te-ai cam îngrășat, Fareddin. 

Bătrînul tresări abia vizibil și se retrase chibzuind: 

„Oare ce a vrut să spună cîinele ăsta? Mai are dinţi să 
muște? Vom vedea.” 

Cîţiva generali își manifestară simpatia ignorîndu-i cu 
bună știință pe Sabahaddin și Suhar. Pe ei nu-i interesau jocurile 
de culise. Ușile mari se desfăcură în lături. 

— Marele vizir Ali-pașa, fiul lui Hairedim! răzbi o voce 
puternică. 

Tînărul comandant își reținu un zîmbet. La ceremonia 
primirilor, Murad păstrase ceva din moda ameninţatului Constan- 
tinopole. Padișahul nu ședea pe tronul imperial, așa cum obișnuise 
altă dată. Își aflase loc mai bun pe cîteva perne tari. Junghiurile îl 
necăjeau rău în ultima vreme. În tron greu se putea ghemui, cînd 
îl împungeau, aspre. Dintr-un vas de aur, unele ierburi frumos 
mirositoare acoperite cu jăratic răspîndeau un fum subțire ca cel 
de tămiîie. Undeva, după o draperie, o femeie îngîna cu glas scăzut o 
melodie tînguioasă. În jurul ușilor, cîțiva oșteni voinici, cu iatagane 
mari, strălucitoare, păreau turnațţi în bronz. Un măscărici primit 
în dar de la venețieni încerca zadarnic să atragă atenţia stăpinului 
prin tumbe și țipete ascuţite. Era de mirare că un om inteligent ca 
Murad îl suporta. Moda Apusului cucerise teren la Adrianopole. 

Ali înaintă hotărît pînă la doi pași de sultan. Acolo duse 
mina la frunte, la buze și la piept, apoi îngenuche. 

— Ridică-te, efendi! porunci Murad, tot după moda 
Apusului. 

Ușile mari se închiseră. Spre satisfacția lui Ali, măscări- 
ciul fu concediat cu un gest. Numai femeia cînta, dar atît de domol, 
încât vocea ei semăna cu o mîngiîiere ușoară. Sabahaddin, Fared- 
din și Suhar trecură în stînga padișahului. Ali rămase în dreapta, 
după cerinţele etichetei. 

— Vorbește, Sabahaddin! porunci Murad parcă somnoros. 

Marele vizir își reținu, prin puterea voinţei, mînia. După 
rang, el trebuia să grăiască primul. Șeful poliției imperiale desfăcu 
un pergament mai mult de formă și spuse cu glas puternic. 

— Nouă mii de achingii morți și șapte mii de răniți. 

— Însă prăzile... interveni Suhar. 

Un gest al padișahului îl amuți. 

— Suhatr, îţi scurtez limba! Trebuie să luăm totul pe rînd. 
Ce ai de spus, Ali-pașa? 

„Acum se va aşterne cu fruntea la podea și va cere milă, 
chibzui Fareddin. Iată clipa în care învinuirile noastre vor veni 
peste el ca o grindină. Sultanul va chema gărzile...” 

Tînărul comandant socoti că numai un răspuns cute- 
zător îl poate feri de mînia sultanului. Va trebui să joace o astfel 
de carte mare. 

— Mărite padișah! zimbi tînărul spre stupoarea celor- 
lalți. S-au schimbat multe aici, în lipsa mea. Eu trebuia să vorbesc 
primul, după datină. Apoi, primirea ce mi se face nu-i aceea dato- 
rată unui învingător în slujba imperiului, ci a unui învinuit. Cu 
victoriile noastre s-ar fi cuvenit să începem. 

„Acum va chema gărzile?” se întrebă Ali. 

Fața somnoroasă a padișahului parcă se trezi dintr-o dată. 

„Ticălosul ăsta mă înfruntă, dar are dreptate”, gîndi 
Murad. Apoi vorbi cu asprime: 

— Continuă, Ali! Continuă! E interesant ce ne spui. 

— Mărite padișah, vorbi tînărul cu un calm desăvîrșit, 
numărul morților și al răniților cine îl poate cunoaște mai bine 
decît comandantul? Sabahaddin a făcut numărătoarea doar prin 
iscoadele lui slabe. Așa se întîmplă că la cifra morților s-au adă- 
ugat, din nepricepere sau din răutate, și o parte din garnizoanele 
lăsate de mine în Dobrogea și în fostul țarat al lui Șișman. Avem 
aproape cinci mii de morţi și patru mii de răniți. 

— Să te cred? 

— Nu, mărite padișah. Să nu mă crezi. Trimișii voștri 
pot afla adevărul în mai puţin de o săptămînă. Pentru cine dintre 
noi doi minte, cer osînda capitală, încheie cu asprime. 

— Ce spui, Sabahaddin? îl sfredeli cu privirea Murad. 

— Strălucitorule! se îngălbeni acesta, fiindcă nu contro- 
lase temeinicia listei. Poate că oamenii mei au greșit... 

— Aha! Vrei să spui ceva, Fareddin? 

— Puţine, strălucirea-ta. Înțeleptul nostru mare vizir nu 
a fost prea norocos în privința prăzilor. Slabe prăzi au sosit aici. 
Noi le-am așteptat cu sufletul la gură. 

— Ce poţi răspunde la asta, Ali? 

— Mărite padișah, răspunse tînărul fără a se pierde o 
clipă. Eu am fost trimis nu după prăzi, ci să cuceresc ţinuturile de 
la Dunăre. Și le-am cucerit, spre slava imperiului. 

— Dar ţi-a scăpat Varna! lovi Sabahaddin. 

— Scăpat? A, nu! zîmbi marele vizir. Varna nu mi-a scă- 
pat: acolo am fost înfrînt de-a binelea! 

— E de mirare, continuă Sabahaddin. Cu treizeci de mii 
de achingii să nu poţi lua un biet oraș? Dar pentru asta ar fi ajuns 
un sfert din oștenii voștri! Cel mai nepriceput general ar fi cuce- 
rit orașul. Cînd s-a mai pomenit ca o mînă de ghiauri să pună pe 
goană oștile imperiului? Și ce oști! 

— Așa e! se întunecă Murad, amintindu-și. 

— Nu, preamărite padișah, îl contrazise tînărul, fapt 
nemaiauzit. 

„Acum îl taie”, gîndi Suhar. 

Însă Murad îl privi curios pe Ali, așa cum te uiţi la un 
obiect nou și interesant. 

— Adică, ce vrei să spui? 

— Vreau să spun, mărite padișah, că pe ghiauri ne-am 
obișnuit din rea trufie să-i privim ca pe niște iepuri fricoși. Am 
uitat oare că anul trecut, la Polenik, chiar slăvitul nostru padișah 
a pierdut în faţa ghiaurilor? 

„Acum îl taie! gîndi Fareddin, bucuros de întorsătura 
discuţiei. Ali își caută moartea cu luminarea.” 

— Așa este! recunoscu sultanul, spre stupefacția celor- 
lalți. Nufărul Alb i-a înștiințat pe ghiauri din vreme că mergem 
peste ei. 

— La fel ca și la Varna, adăugă marele vizir. În loc să 
găsesc acolo un biet oraș surprins și îngrozit de apariția noastră, am 

întîlnit o adevărată apărare care mi-a nimicit o seamă de achingii. 
În Dobrogea am adunat prăzi mari şi printre robii de soi strălucea 
frumoasa prințesă Irina. Convoiul trimis de noi către Adrianopole 
a căzut sub lovitura Nufărului Alb. Dar nu pe Nufărul Alb îl soco- 
tesc azi dușmanul nostru cel mai mare, ci pe altul. 

— Pe cine? întrebă Murad surprins. 

— Pe acel dușman care se numește corupție, sete de 
putere, lăcomie, ură, desfrîu și complot. O parte dintre marii sluj- 
bași ai imperiului nu se mai gindesc la interesele acestuia, ci numai 
la cele proprii. Că s-a uneltit aici împotriva mea cui folosește? 

— Strălucirea-ta! interveni Sabahaddin mînios. Marele 
vizir a început să acuze pentru a-și ascunde... 

— Așteaptă, Sabahaddin! îl domoli sultanul. Omul acesta 
ne spune lucruri mari. Vorbește, Ali! 

Tînărul înţelese că a venit clipa să lovească nu cu bobir- 
nace, nu cu săgeți, ci cu toată puterea. 

— Mărite padișah, nu am luat Varna fiindcă mi-au lip- 
sit cele cincizeci de corăbii pe care le-am cerut. În Micul Divan 
de atunci s-au opus acești trei oameni. Ei v-au convins că Varna 
e o biată întăritură ce poate fi luată cu cîteva cete de achingii. Ca 
vechi general ce cunoaște rosturile războiului, ce a adus imperiului 
multe victorii, îi acuz pe acești oameni nu de trădare, ci de totală 
nepricepere. Nufărul Alb v-a adus și vouă, și mie mari neajunsuri. 
Setos de putere, Sabahaddin, șeful poliției imperiale, știe să tragă 
sfori, știe să arunce cu noroi, dar de doi ani îl caută pe Nufărul 
Alb fără folos. Pe omul ce ne lovește chiar aici. Mărite padișah, mi 
se pare că Sabahaddin s-a cam îngrășat. Acum două săptămîni, 
iscoadele noastre din Constantinopole au căzut. Întreaga noastră 
reţea de iscoade a pierit acolo, sub toporul călăului. Împăratul din 
Constantinopole a primit de la Nufărul Alb o listă cu toate iscoa- 
dele noastre. 

— Adevărat, Sabahaddin? sări Murad, cu ochii scînteie- 
tori de mînie. De ce nu mi-ai spus? 

— Fiindcă am auzit numai zvonuri, se bilbîi emirul. 

— Aha! Marele vizir a aflat asta pe cîmpul de luptă, iar 
șeful poliţiei imperiale nu știe nimic. Înţeleg. Ali are dreptate. Te-ai 
îngrășat, Sabahaddin. 

În primul moment, sultanul se gîndi să cheme gărzile. 
Apoi își luă seama. A-l tăia pe Sabahaddin, ruda sa apropiată, ar fi 
însemnat mari nemulțumiri în sînul familiei imperiale. Parcă și 
auzea cu groază strigătele rudelor sale. Acum era bătrîn, bolnav și 
lipsit de vlagă. Poate că altădată și-ar fi impus autoritatea asupra 
lor prin cîteva lovituri ale oștenilor săi. 

— Sabahaddin! 

— Poruncă, strălucirea-ta! 

— Te numesc comandant la Sabaha. Miine în zori să nu 
mai fii în Adrianopole! Ţi-am simţit jocul. Doreai să te fac mare 
vizir. Dar pentru ce merite? Pleacă! 

Emirul părăsi încăperea cu chipul vinăt. Parcă totul se 
învârtea în jurul său. Sabaha era un biet sat de pescari, cu o fortă- 
reață prăpădită de vreme. 

— Suhar! 

— Poruncă, strălucitorule! 

— Te numesc șef al poliției imperiale. 

Suhar se aruncă la podea și vru să-i sărute virful încălțării. 

— Lasă prostiile, efendi! îl măsură sultanul disprețui- 
tor. Să mi-l găsești pe Nufărul Alb! Îţi dau răgaz pînă la mijlocul 
toamnei. Acum plecaţi! Sînt obosit. 

— Ar mai fi ceva, mărite padișah, stărui marele vizir. 

— Ce? 

— Vă cer o audienţă între patru ochi. 

— Bine! Să vii pe la asfinţitul soarelui.Vom gusta un ceai 
împreună. 

leșiră. Fareddin se apropie de tînăr, lingușitor. 

— Strălucitorule! grăi cu o privire complice. I-ai cusut 
bine pe ticălosul de Sabahaddin. Așteptam asta și jubilam de plă- 
cere. Să contezi pe mine. 

— Fareddin! îl biciui acesta cu vorba aspră. Ai uitat ce 
ţi-am spus? Te-ai cam îngrășat în ultima vreme. 

Bătrînul se îndepărtă înjurînd printre dinţi, chiar dacă 
salutase cu adîncă umilință. Marele vizir privi în urma lui ca după 
un păianjen. 


VA 


Cu puţin timp înainte de asfințitul soarelui, Ali-pașa 
reveni la palatul imperial însoţit de Ibrahim. Un slujitor îi conduse 
către un minunat chioșc, ascuns printre copacii și boschetele din 
spatele clădirii. Padișahul părea mai vioi. Îi primi cu un zîmbet și 
nu întrebă despre rostul lui Ibrahim acolo. 

— Mărite padișah! începu Ali. La audiența de dimineaţă, 
v-am cerut o discuţie între patru ochi. Apoi am chibzuit că-i mai 
bine să-l aduc și pe acest ofițer care, prin harurile inteligenţei, 
prin dragostea faţă de voi și de imperiu, ne poate fi de mare folos. 
E drept că eticheta nu îngăduie... 

— Prostii! îl întrerupse Murad. Eticheta o impun eu. 
Rămi,i, tinere! îl privi cu interes pe Ibrahim. Să se aducă încă o 
ceașcă de ceai! Să nu fii prea vesel, Ali, continuă bine dispus. Ai 
pierdut achingii mulți din campania de la Dunăre și ai dovedit ușu- 
rință în trimiterea convoaielor cu robi și prăzi. Aici s-a complotat 
mult împotriva ta. Dar m-a mîhnit lipsa de iscusință a dușmanilor 
tăi. Îmi plac oamenii inteligenţi și îndrăzneți. Pe tine astea te-au 
salvat adesea. Sabahaddin își merită soarta, fiindcă nu e numai 
prost, ci și leneș. Puţine prăzi, Ali! Avem nevoie de grine, de miere, 
de piei, de copii pentru oști și de aur. 

— Tocmai asta m-a adus aici, răspunse marele vizir. Poli- 
tica imperiului nostru nu merge pe drumul cel mai bun. Noi trăim 
din ce jefuim de pe la vecini. Știu că nu vă place ce vă spun. Une- 
ori putem lua de la alţii. Însă nu totdeauna. Iată, un popor mare 
ca al nostru, se lasă în seama hazardului. Ar fi vremea să întărim 
agricultura noastră, meșteșugurile și comerțul. 

— M-am gîndit la asta, dar sînt bătrîn, Ali. Poate copiii 
mei vor face mai mult. 

— Sînteţi încă în putere. Daţi-mi mină liberă să întăresc 
agricultura! În Dobrogea am văzut lanuri de grîu ce ne ajungeau 
pînă la piept. Noi avem multe pământuri bune și nelucrate. În 
țaratul lui Șișman, am văzut livezi uriașe. Nouă aproape ne lip- 
sesc. Daţi-mi mină liberă pentru întărirea meșteșugurilor! Daţi-mi 
mînă liberă să întăresc negoțul! Ce pot face venețienii și genovezii, 
putem și noi. În cîțiva ani va fi altfel. Va trebui să construim corăbii 
pentru război și comerț. 

— De unde atîția bani? 

— Încă nu ştiu. Vom porni la drum cu ce putem. Să luăm 
pildă de la regii Ungariei, care au făcut colonizări nu cu robi, ci 
cu oameni liberi. Ei au sprijinit aducerea de emigranţi germani, 
cumani, evrei, venețieni și genovezi. Negoțul lor s-a ridicat din 
nimic. lar ungurii au învățat mult de la venetici. 

— Bine, Ali! Întocmește-ţi planurile tale și să vii să le văd. 

— Mărite padișah, continuă el, nu vi se pare curios că tot 
ce am discutat pină azi în Micul Divan a ajuns la Nufărul Alb? La 
ultimul nostru Divan, aţi fost voi, eu, Sabahaddin, Fareddin, Abdu- 
lah și Suhar. Scăzindu-vă pe voi, pe mine și pe Abdulah, pentru care 
bag mîna în foc, rămîn trei. Sabahaddin a plecat. Deci rămîn doi. 
Să facem un nou divan peste o săptămînă sau două și să hotărim 
un atac de pradă în Țara Românească. Dacă vom fi așteptați acolo, 
înseamnă că unul dintre cei doi trădează. Urmărindu-i, ajungem 
fără greș la Nufărul Alb. Această strălucită idee, din păcate, nu mi-a 
venit mie, ci inteligentului Ibrahim. 

— Crezi în ea? 

— Altfel nu aș propune. Urmînd pe acest fir logic, l-am 
trimis aici pe cel mai iscusit om al meu. Poate că aţi auzit despre 
Ben-Din. Nu știu pe cine a urmărit el. Nu știu ce a aflat, dar a dat 
cu siguranţă de o urmă bună. Pe Ben-Din l-a înjunghiat Nufărul 
Alb chiar aici, în Adrianopole. Acum îi încredinţez lui Ibrahim 
primejdioasa misiune de a-l căuta pe Nufărul Alb. 

— Te încrezi în el? 

— Ca în mine. Altfel nu l-aș fi adus aici. M-a urmat în 
toate războaiele. Trupul său e acoperit de răni în slujba măritu- 
lui nostru padișah. Multe din victoriile mele i le datoresc lui. De 
multe ori am greșit fiindcă nu am ţinut seama de părerile lui. El 
e vestitul erou de la Sabaha, pentru care faptă nu a primit măcar 
o strîngere de mînă. 

Murad îl privi din nou cu interes pe Ibrahim. Îi plăcură 
ochii lui inteligenți, dar ghici în același timp că Ali încearcă să-l 
împingă la deal. Prea multe laude dintr-o dată. 

— Locul de comandant al garnizoanei din Adrianopole 
e liber de azi-dimineaţă, spuse padișahul gînditor. Comandant a 
fost Suhar. Acum vei fi tu, Ibrahim. 

Ali își ascunse cu grijă triumful. Noul comandant duse 
mâna la frunte, la buze și la piept fără obișnuita explozie de bucurie. 
Fără nimic lingușitor, ceea ce îi plăcu mult padișahului. 

— Strălucirea-ta! vorbi Ibrahim, fiindcă noua funcție îi 
acorda acum acest drept. Pe pămînturile cucerite la Dunăre am 
lăsat garnizoane, însă dincolo de apă domnul Ţării Românești a 
ridicat oști mari. Dacă face un atac în Dobrogea și în țaratul lui 
Șișman, cine îl poate opri? 

— Crezi că îndrăznește? zîmbi Murad. 

— Nu cred. Mă întreb. 

— Ne vom gîndi și noi. Mîine, robul nostru Șișman va fi 
primit în audienţă. Poate îl vom repune în scaunul țaratului său. 
El va lupta acolo pentru noi. 

— Dar Dobrogea? 

— Dobrogea va fi transformată la primăvară în pașalic. 
Vom duce oști mari. Trebuie să cucerim Chilia și Cetatea Albă. 
Abia cînd vom fi stăpini acolo putem lovi mai sus. Micul Divan îl 
vom ţine peste două săptămîni. Poate așa vom da de urma Nufă- 
rului Alb. Și cred că aveți dreptate. Nu strică să-i încercăm puterile 
ghiaurului Mircea. Acum plecaţi! 

Marele vizir și noul comandant al garnizoanei îl salutară 
adînc și părăsiră frumoasa grădină. Ali era vesel. Acum avea doi 
oameni în posturile cheie ale imperiului. Pe Abdulah și pe Ibra- 
him. Îi vor mai trebui și alţi oameni credincioși lui. Cu cât vor fi 
mai mulți, cu atît puterea sa va crește, spre binele neamului său. 
Iar el nu va mai sta cu teamă la cheremul padișahului. Era mulțu- 
mit. Prin noul comandant al garnizoanei, oștile din Adrianopole se 
puteau ridica oricînd cu amenințare chiar asupra sultanului. Dar 
o va face numai de va fi cazul să-și apere viața. Acum avea nevoie 
de liniște și de timp, care să-i îngăduie a fortifica slaba putere 
economică a imperiului. 


VA 


La mînăstirea Snagov, egumenul Lazăr îl primi într-o 
dimineaţă pe comitele Staicu. Călugării scoaseră o masă afară, în 
umbra plăcută a unui stejar. Căldura scăzuse sub apăsarea vintu- 
lui care adia blind. Crengile stejarului parcă se angajaseră într-o 
simfonie gravă. Comitele arăta cam nedormit. Totuși, nu lipsa unui 
somn bun lăsase urme pe chipul său. Egumenul îl cunoștea prea 
bine pentru a se liniști. Niciodată nu-l văzuse atît de răvășit și de 
palid. 

— Aţi fost la Brașov? întrebă, ferindu-se a-și manifesta 
curiozitatea asupra înfățișării lui Staicu. 

— Am fost. Ileana Bethlen va pleca spre Buda în cel mult 
două săptămîni. De aici înainte, rămîne să vă ocupați voi de asta. 

— Da. Ocrotitorul Ilenei acolo m-am gîndit să fie cava- 
lerul blond. Sper ca în viitoarele zece zile să se întoarcă la Snagov. 

— Curios. Și eu tot la el m-am gîndit. Credeţi că va primi? 

— Cred. 

— Asta ne-ar scuti de multe griji. Dar în privința omului 
de legătură, a omului ce va purta al doilea inel de aur? 

— M-am gândit la micuțul Grama. Îl vom folosi o vreme. 
Mai tîrziu vom vedea cu cine îl înlocuim. 

— Știm prea puţine despre el, se opuse comitele. 

— Nu prea. Călugării mei au cules în Transilvania des- 
tule informaţii asupra lui. 

— Totuși, vă asumaţi o mare răspundere. 

— Știu, zîmbi egumenul. Cu Grama sînt convins că nu 
risc nimic. E un tînăr pe care se pot pune temeiuri sigure. Ah, era 
să uit! Cum se simte prințesa Irina acolo, pe valea Prahovei? 

— Destul de bine. Începe să-i placă. Noi ne obișnuim cu 
ea. Ne-am despărțit acum un ceas. 

— Nici nu s-ar putea simţi altfel cu o gazdă atît de gin- 
gașă ca doamna Margareta. 

— Margareta a părăsit castelul în zori. A plecat pentru 
o vreme în vizită la ai săi, minţi Staicu. 

„Deci asta era, gîndi egumenul. Acum înţeleg faţa răvă- 
șită a comitelui. Cred că între ei s-a produs ruptura definitivă. 
Păcat! Mare păcat! Staicu nu-mi spune adevărul fiindcă încearcă să 
cîștige timp. Nu în folosul său, ci al ei. Peste o vreme, Petru Mușat 
și Mircea se vor obișnui cu gîndul lipsei sale de aici.” 

Prefăcîndu-se a nu cunoaște nimic din necazurile aces- 
tuia, Lazăr schimbă subiectul discuţiei. 

— Peste un ceas vom porni spre Argeș. Măria-sa Mircea 
ne așteaptă. Oștile noastre sînt pe picior de război. 

Absent, comitele îi răspunse: 

— Nu, azi nu va ploua. Mă bucur că Margareta are noroc 
de timp bun. 

Se opri brusc din vorbele lui și înțelese că altceva trebuia 
să răspundă. Privi spre egumen neliniștit, dar fața inteligentului 
său prieten părea adîncită în alte gînduri. 

Tîrziu către seară, ajunseră în cetatea Argeșului. Acolo 
nimic nu arăta că se fac mari pregătiri de război. Precaut, dom- 
nul Ţării Românești nu-și arătase încă intențiile sale cu privire 
la Dobrogea. Iar faptul că oastea cea mare nu fusese chemată sub 
steaguri îi convingea pe oameni de liniște. 

Staicu și Lazăr îl găsiră pe domnul țării într-o lungă dis- 
cuție cu căpitanul Gherghina. 

— În sfârșit! zimbi vodă. Aţi venit la timp. Acum vom 
hotări împreună campania din Dobrogea. 

— Nu chemaţi Sfatul Domnesc? întrebă egumenul. 

— Nu. Secretul discuţiilor trebuie să fie desăvirșit. 

— Vă lipsește oare încrederea în boieri? insistă prelatul. 

— N-am spus asta, dar e bine să fim prudențţi. Dacă am 
fi ridicat oastea cea mare a ţării, atunci poate că ne-am fi gîndit 
și la Sfatul Domnesc. Cei zece mii de oșteni sînt ai mei. Plătiţi de 
mine și întreținuţi din cămările mele. Tu ce zici, frate? 

— E și părerea mea, întări Staicu. Iată că în ultima vreme 
am găsit un trădător printre boieri. Logofătul Filos e iscoadă a 
regelui Ungariei. Vom pierde puţini oameni dacă știm să păstrăm 
secretul asupra mișcărilor de oști. Acolo trebuie să apărem pe neaș- 
teptate. Cred că e bine să stabilim acum chiar și amănuntele. 

— Da. Pentru asta v-am așteptat. Planurile mele sînt gata. 
Am hotărît să lovim garnizoanele turcești aproape simultan. Să 
nu-i dăm răgaz dușmanului pentru pregătirea unei apărări bune. 
Vom împărți oștirea în vederea acestei strategii. Șase mii de arcași 
vor rămîne în pădurile de pe lîngă Giurgiu. Ei apără ţara în cazul 
unui atac dinspre miazăzi, fiindcă acum numai de acolo se pot 
arăta primejdiile. Două mii de arcași îi trecem prin bălți pînă sub 
zidurile Silistrei. Alți două mii îi ducem prin păduri pînă aproape 
de Caliacra. O mie vor lovi Hîrșova, trei sute Enisala, două sute 
Păcuiul lui Soare, două sute Bisericuța și trei sute Dunavăţul. 

— Ceva nu e limpede, rise egumenul. Dacă șase mii 
de oșteni rămîn lîngă Giurgiu și alți șase mii trec în Dobrogea, 
înseamnă că sînt douăsprezece mii în loc de zece. 

Vodă rîse și el. 

— Cam așa este. Nu v-am spus că două mii de dobrogeni 
din fosta oaste a lui loan au trecut la noi. Atîţia au mai rămas din- 
tre ei. I-am primit și i-am ascuns în pădurile de lingă Cîrna Mică. 
Refăcuțţi, sînt gata acum să intre sub porunca noastră. 

— E bine oare că împărțim oștirea? se interesă egumenul. 

— Altfel nu se poate, interveni Staicu. Planul măriei-sale 
mi se pare strălucit. Dacă am porni cu toată oastea să lovim cetăţile 
pe rînd ar dura mult și ne-ar fi greu, fiindcă le-am da turcilor timp 
să-și facă pregătirile de luptă și chiar să ceară ajutor garnizoanelor 
de la Tîrnova, Șiștov sau Nicopole. Atacul simultan asupra celor 
mai de seamă cetăţi îi va înspăimînta pe achingiii răspîndiți după 
pradă prin sate și porturi. În ce zi va fi atacul, măria-ta? 

— Într-o zi de joi. Știţi domniile-voastre ce-i în fiecare 
joi la Silistra? 

— Zi de tirg, rise inteligentul egumen, începînd să pri- 
ceapă gîndul lui vodă. 

— Așa este! Dar la Hîrșova, Caliacra, Enisala, Dunavăţ 
și Bisericuța? 

— Tot zi de tirg. 

— Cum nu se poate mai adevărat. Ei bine, continuă vodă, 
atacul nostru simultan va fi de joia viitoare într-o săptămînă. Mulţi 
oșteni de ai noștri, îmbrăcaţi în straie de negustori, de meșteșu- 
gari, de ciobani sau de oameni obișnuiți ai târgurilor, vor intra în 
cetăți cu armele ascunse. Ei se vor îngriji să-i oprească pe turci a 
închide porțile cînd vor veni ceilalți. 

— Adică îi sacrificați? întrebă egumenul. 

— Nu tocmai. Mizez mult pe populaţia Dobrogii. Oame- 
nii de acolo abia așteaptă o încăierare cu garnizoanele turcești. 
O seamă de foști curteni ai lui loan au venit la noi și ne-au spus 
asta. Populaţia de acolo ne cheamă, fiindcă unde poate fi speranţa 
omului: la străinul de neam sau la fratele său? N-am dat răspunsuri 
de mîngâiere, socotind că nu vorbe așteaptă ei de la noi. 

— Domnule Gherghina, cunoașteți cifrele garnizoanelor 
turcești? se interesă comitele. 

— Fără îndoială. Două mii două sute la Silistra, o mie opt 
sute la Caliacra, opt sute la Hîrșova, șapte sute la Enisala, treisute 
la Dunavăţ, două sute la Bisericuța și două sute la Păcuiul lui Soare. 

Staicu fu încîntat de economia cu care vorbise căpitanul. 
Îi plăcea omul acesta scurt și cumpătat la vorbă. 

— Mulţumesc, domnule! Asta înseamnă că forțele vor fi 
cam egale. Totuși, noi sîntem mult mai puternici căci lovim prin 
surprindere. În Dobrogea, în Balcani, în Imperiul turcesc și chiar 
în Ţara Românească, cine se gindește că vom ataca garnizoanele 
lui Murad? Totulva fi ca o lovitură de trăsnet. Și să nu uităm, vorbi 
cu mândrie nereținută, că azi sîntem singura țară din răsăritul 
Europei care se gindește nu să se apere, ci să-i lovească pe turci. 

— Dar după aceea? zimbi egumenul. Fiindcă totdeauna 
urmează un „după aceea”. 

— După aceea ne vom gîndi la altele. Cine se întreabă 
prea mult își face singur frică. 

— Bine spus, frate! grăi vodă cu ochii strălucitori. Pe 
urmă vom avea destul timp să ne gîndim la mânia turcilor. Însă 
acum, ei trebuie să ţină seama de mînia noastră. Turcii greşesc 
azi tocmai pentru că se încred prea mult în forțele lor și în faimă, 
neglijind prevederea. Niște oameni chibzuiți nu ar fi scos grosul 
forțelor din Dobrogea. După planul meu, întreaga campanie va 
dura doar trei zile. 

— Măria-ta, cine vor fi comandanții? 

— Pentru apărarea ţării la caz de primejdie l-am numit 
pe cavalerul Ordinului Basarab, Roman Herescu. El a plecat ieri 
spre pădurile de lingă Giurgiu. Cavalerul Ordinului Basarab Manea 
îi instruiește de o săptămînă pe cei două mii de dobrogeni pentru 
atacarea Silistrei. Cavalerul Ordinului Basarab Bogdan va pleca 
mîine să-și ia în primire oștenii cu care va lovi Caliacra. Pentru 
Enisala îl trimit pe căpitanul Gherghina. La Dunavăţ va merge spă- 
tarul Sin. La Bisericuța, cavalerul Andrei, iar la Păcuiul lui Soare, 
căpitanul Ghinea. 

— Cum nu se poate mai buni. Dar voi? 

— Eu, cu garda domnească doar, voi fi la Oltina. Acolo 

voi primi toate ștafetele și voi da poruncile după cuviință. Dom- 
nia-ta pleci? 

— Plec, doamne, zimbi Staicu. 

— Mda! Cred că am discutat tot ce se cuvine. Cînd vom 
porni din Argeș cu garda domnească spre Dobrogea, aici se va ști că 
domnul Ţării Românești a ieșit la obișnuita partidă de vinătoare. 


S 


Într-o marți dimineaţă, patru călăreţi descălecară la 
poarta Snagovului. După straiele colbuite și după caii încinși, se 
vedea limpede că oaspeţii făcuseră drum lung. Anunţat de obiș- 
nuitele lovituri de toacă ce răsunaseră prin Codrul Vlăsiei cu mult 
înaintea sosirii călăreților, cuviosul Sima le ieși în întîmpinare. 

— Pe toți dracii și tartorii iadului. Doamne iartă-mă! 
strigă el. Egumenul are prilej de plăcută surpriză. 

Arad și Grama intrară în curtea mînăstirii, dar Cotae și 
Gogoașă purtau straie prea strălucitoare pentru a nu zăbovi printre 
călugării adunați în jurul lor. Cuvioșii își arătară entuziasmul din 
plin. Frumoasa ţinută a scutierilor dăduse loc la numeroase excla- 
mații admirative. Dar, cum se întîmplă adesea în lume, entuziasmul 
scaDeodată cu trecerea timpului, spre nemîngiierea sărbătoriților. 
După o jumătate de ceas, zadarnic încercară cei doi scutieri să mai 
aducă vorba sau să atragă atenţia asupra unor amănunte, fiindcă 
focul de paie al interesului ce stirniseră se potolise de mult. 

Sima îi conduse către un loc tainic unde obișnuia une- 
ori să guste un vin bun, ferit de privirile cuvioșilor. Era un chioșc 
înconjurat pe trei părți de copaci și cu vederea spre lac. De fapt, se 
afla chiar pe marginea apei. Acolo nimeni nu îndrăznea să-l tulbure, 
mai ales că egumenul Lazăr ori lucra din zori pînă seara în biroul 
sfinției-sale, ori pleca aiurea cu treburi misterioase. Comandantul 
Snagovului se retrăgea în chioșc spre meditaţie și rugăciuni, după 
spusele sale, sau spre a păcătui lingă o oală cu vin după șoaptele 

altora. Așezați acolo, la umbră plăcută, Sima, Cotae și Gogoașă își 
ascundeau chipurile pe rînd în oala voinică pe care și-o treceau 
cu eleganţă din mînă în mînă. Dar oala, mică sau mare, tot oală 
rămîne, nu butoi. Așa stînd lucrurile, curînd rămase tristă, păcă- 
toasă și ușoară, spre mîhnirea vizibilă a celor doi musafiri. Sima le 
înțelese atît subita tristețe, cît și setea încă nepotolită. Iar fiindcă 
întîlnirea cu ei îi prilejuise mare plăcere, gîndurile sale pioase 
cătară spre o minune. Fiindcă a face rost de vin la Snagov fără știrea 
cuviosului pivnicer egala cu o minune mai strălucită decât cea din 
Cana Galileii. Oala aceea cu vin o luase de la pivnicer pe sunători. 
Acum se cuvenea o minune. Cum de la gînd la faptă era doar un 
pas, comandantul îi pofti pe oaspeţi să se ridice de pe băncile de 
lemn și să le scoată afară dimpreună cu masa. Apoi, spre mirarea 
oaspeților, Sima ridică scîndurile din podeaua chioșcului. Sub ele 
cineva săpase o groapă nu prea mare, dar suficientă pentru a adă- 
posti un butoiaș pîntecos. 

— Fir-aș al naibii! șuieră Cotae, încremenit de uimire. 
Plin? întrebă, coborîndu-și buza de jos cu vreo două degete. 

— Ochi, se fuduli Sima, aprins la față din cauza plăcutei 
priveliști. 

— De buturugă? se interesă Gogoașă îngrijorat. 

— Aș! Soi greu, domnule. Soi din cele mai alese. Buturugă 
beau păcătoșii de rînd. Zaibărul nu-i pentru niște feţe ca ale dom- 
niilor-voastre. L-am cumpărat alaltăieri de la Valea Călugărească. 
Sfinția-sa egumenul era plecat. Cu ăilalți am făcut adevărate mane- 
vre și marșuri pentru a-i îndepărta. Numai cu mare înțelepciune 
poţi aduce la Snagov un butoiaș fără să prindă de veste cuvioșii 
mei călugări, care, fie vorba între noi, sînt niște pramatii ce adul- 
mecă vinul cale de o poștă. 

— Mai bun ca cel băut de noi adineauri? 

— Poșirca aia? se strimbă călugărul. Auzi, vorbă! se 
izmeni, bucuros de uluirea celor doi scutieri. Dacă vreţi să o știți 
p-aia adevărată, în butoiașu' ăsta e aur curat. E haru Domnului. 
E sfintă cuminecătură. E urgie. O mie de draci stau închiși între 

doagele lui. Ai băut un degetatr, te sfințești. Ai băut o cană, ești un 
om făcut. Ai băut o oală, damblagești cum vă văd și mă vedeţi. Pri- 
vindu-l, te înfioară ca păcătoasa coapsă de muiere, fie la noi acolo! 

Spunînd acestea, îi rugă pe cei doi musafiri să-l ajute a 
scoate butoiașul afară, 

— Prindeţi cu toată nădejdea! porunci cuviosul cu aerul 
unui comandant pe cîmpul de luptă. Cînd zic: „Acum”, trageţi o 
dată din toată inima. Aaa-șa! Ușurel! Acum! 

Traseră dintr-o zvicnitură și se loviră unii de alții. Buto- 
iașul era gol. Sima întâi rise prostește, mai privi o dată groapa goală 
pentru a se încredința că nu visează, își făcu semnul crucii și mur- 
mură năuc: 

— Sfinți prooroci și arhangheli! Miluiește, Doamne, 
pe robu tău Sima! Fiindcă paștele... și grijaniile... am fost jefuit, 
domnilor! 

Atras de tărăboiul iscat de Sima, care zbiera ca din gură 
de șarpe, Lazăr veni în goană, urmat de Arad și Grama cu spadele 
în mâini. Privirile egumenului se plimbară cîteva clipe de la Sima 
la butoiaș și invers, apoi prelatul vorbi cu asprime: 

— Sfinţia-ta, ia-o mai ușurel. După cum te învîrtești în 
jurul cozii, nu înţeleg nimic. 

— Am fost jefuit, sfinția-ta, se jelui rotofeiul. 

— Jefuit? De unde pînă unde? 

— Sfinţia-ta, dacă lua din el o găleată, sau Doamne 
ferește, două, mai treacă-meargă! Dar tot? Nici măcar un strop? 

Apoi își luă seama, speriat de privirile egumenului, și fu 
nevoit să povestească întreaga păţanie cu butoiașul. 

— Chestia asta nu-mi place, spuse Lazăr supărat de-a 
binelea. În pivnițele Snagovului avem vinuri pentru douăzeci de 
ani. 

— Știu, sfinția-ta, replică Sima abătut. Știu, însă de ele 
ne apropiem într-o prea nechibzuită economie. Întimplarea face 
să dispun de niște bani la care n-am visat niciodată. În fond, la ce 
se rezumă viața unuia ca mine? De afurisita urgie a femeilor nu 

mă bucur. Spre ginduri de înavuţire nu se apleacă un biet călugăr. 
Singurele mele bucurii sînt rarele întîlniri cu prietenii. Oare nu-i 
prea puţin? 

— Poate că ai dreptate, îl privi egumenul oarecum mirat. 
Zic: poate, fiindcă sfinţiei-tale nu-i lipsește aici împăcarea cu Cel 
de Sus. 

Apoi, observind pe fața rotofeiului prea puţină înțelegere 
pentru viața viitoare, continuă zimbind. 

— Vei primi o cheie de la pivnițele cele mici. Acolo avem 
vinuri mai vechi decit virsta noastră. 

După acele vorbe, se întoarse către locuința sa urmat de 
cei doi cavaleri. 

— Deci ne-am înţeles, domnilor, grăi Lazăr satisfăcut. 
Aveţi aici cîte o pungă cu aur. Pentru strădania voastră, la Buda 
veți primi fiecare patruzeci de ducați venețieni pe lună. Domnule 
Arad, iată adresa Ilenei Bethlen. Domnule Grama, luaţi micul inel 
de aur. De cum treceţi Tisa, veţi călători separat. La Buda veţi trage 
fiecare la alt han și cu nici un preţ să nu vă recunoașteţi acolo unul 
pe altul. Mi-e teamă că la curtea lui Sigismund de Luxemburg 
cineva, care ne știe bine, lucrează împotriva noastră. Cînd plecaţi? 

— Miine, răspunse blondul. 

— Atunci, odihniţi-vă pînă mîine. 

— Ah, nu! Am unele treburi la Tîrgoviște, minți Arad. 

Două ceasuri mai tîrziu, patru călăreţi ieșiră din Codrul 
Vlăsiei. Călăriră o bucată de drum spre Tîrgoviște, apoi o luară 
către cetatea Argeșului. 

— De fapt, ce treburi ai tu la Argeș? se interesă Grama. 

— Peseme că ai uitat, rise tînărul său prieten. La balul 
măriei-sale Mircea, am avut plăcerea să fiu remarcat cu bunăvo- 
ință de privirile unei doamne. 

— Ei, fir-ar să fie! rîse micuțul cavaler. Acum îmi aduc 
aminte. 

În realitate, blondul dorea să-i facă o vizită unchiului său 
Voicu. Gonacii lor umblau sprinteni, ziua era frumoasă, pungile 

de la brîu atîrnau cu plăcută greutate, astfel că își continuară dru- 
mul schimbînd între ei o seamă de glume. Ajunseră la Argeș către 
seară. Hanul „Doi cocoși”, mai puţin aglomerat de la plecarea la 
viînătoare a domnului Ţării Românești, îi primi cu toată veselia 
de acolo. După un ceas de odihnă, coboriîră în sufragerie, unde 
slujitorii pregătiseră o masă pentru oaspeți distinși. Cavalerii și 
scutierii lor tăbărîră tinerește asupra cinei. Hangiul veni personal 
să se intereseze de dorinţele oaspeților. 

— Mare cinste, grăi privind spre Grama. Se pare că soarta 
s-a întors cu haruri bune asupra voastră, continuă observîndu-i 
minunatele straie. 

Atât socoti să-i spună, fiindcă neplăcutele întîlniri de 
altădată, evacuările din han cam tari nu se cuveneau amintite. 
Apoi îi vorbi blondului: 

— Domnul cavaler Arad binevoiește să ne onoreze cu 
prezenţa sa. Nici că am visat o cinste mai mare. 

— Nu m-ai uitat? zîmbi tînărul. 

— Un hangiu bun nu-și uită mușterii de neam ales. 

La o masă alături, doi bărbaţi cu fețele ușor arămii, negus- 
tori pesemne, tresăriră la numele blondului și vorbiră între ei cu 
glasuri scăzute. 

Cînd înnoptă de-a binelea, Arad părăsi sufrageria sub 
privirile ironice ale micuțului cavaler. 

„Mare lucru și dragostea asta!” reflectă Grama. 

Apoi își aminti de frumoasa Irina, iar gîndurile sale zăbo- 
viră o vreme în jurul ei. 

De la hanul „Doi cocoși” pînă în oraș, distanța nu era prea 
mare. Cel mult un sfert de ceas pe jos. Răsărise luna, dar lumina ei 
pătrundea slab pe drumul acoperit de coroanele copacilor. 

„Iată, gîndi blondul, abia acum lucrez cu adevărat în 
slujba Țării Românești. Nu știu ce mă așteaptă la Buda, însă, de voi 
face treburi bune pe acolo, acestea vor cîntări mult în fața unchiu- 
lui Mircea. Sînt fericit că i-am putut cumpăra mamei căsuţa din 
Sibiu și o trăsură. Cel puţin grija ei nu mă va apăsa o vreme.” 

Auzind zgomot în spatele său, duse mîna la spadă și se 
abătu cîțiva pași către un loc unde lumina răzbea în toată puterea 
ei. În urma lui veneau agale doi bărbaţi. 

— Domnule, grăi stricat românește cel mai înalt, sintem 
doi negustori armeni. Avem gazdă în oraș, dar am întîrziat la han 
mai mult decît se cuvine. Mi-e teamă că nu vom putea intra acolo. 
Porţile se închid odată cu înserarea. După straiele voastre, se pare 
că sînteți cavaler. Poate că ne-aţi putea ajuta. 

— Nu cred să fie nevoie, răspunse Arad. Străjile tot- 
deauna deschid celor întîrziați. 

Porniră împreună. După cîțiva pași blondul observă că 
armenii manevrează unul în stînga și altul în dreapta sa, ceea ce 
nu-i conveni. Mîna lui alunecă ușor către pumnal. Pe neașteptate, 
cuțitul celui din stînga străluci prin aer și cercă a lovi cu sete, dar 
tot atunci de pe buzele armeanului scăpă o exclamațţie de mirare. 
Pumnalul tînărului îi pătrunse adînc în stomac. Al doilea armean 
făcu o săritură sprintenă către Arad, însă din nou mirare! O bufni- 
tură, și omul scăpă un horcăit, apoi căzu la picioarele cavalerului. 
Toporul aruncat de Gogoașă venise în spinarea armeanului de la 
cel mult zece pași. 

— Drace! făcu Arad. Cămașa de zale mi-a salvat viața, iar 
toporul tău a venit la timp. Cum se face că te-ai ţinut pe urmele 
mele? 

— Păi, domnule, făcu Gogoașă, cam plin de el. Cînd am 
făcut drumul acela spre Brașov cu comitele Staicu, el m-a luat 
deoparte, mi-a dăruit zece ducați venețieni și mi-a poruncit să nu 
te slăbesc din ochi ziua și noaptea. L-am ascultat, fiindcă în jurul 
vostru văd că plouă cu aur. 

— Înţeleg. Cine or fi ăștia? Cel pe care l-ai pălit tu nu 
mai trăiește. Bine că nu m-ai pălit pe mine. 

— Vai, domnule, se poate? Acum sînt în mînă bună. 

Se aplecară asupra celui lovit în pintec. Vaietele rănitului 
îi convinse că armeanul mai are vlagă. 

— Omule! grăi blondul. Voi pune să te îngrijească dacă 
ne spui cine ești. Altfel te las aici. 

— Numele meu e Osman, vorbi presupusul negustor. 
Marele vizir Ali-pașa mi-a poruncit să te ucid. 

Îi mai puseră o seamă de întrebări, după care îl ridicară 
și-l dădură în seama străjilor de la Argeș. Cel mai cîștigat de atacul 
falșilor negustori era Gogoașă. El îi scotocise pe cei doi oameni ai 
marelui vizir și aflase asupra lor șaptesprezece ducați venețieni. 
O făcuse fără a se sinchisi prea mult, socotind că ducaţii fac parte 
din obișnuita pradă de război. De fapt rănitul arăta cam pe ducă, 
astfel că aurul nu-i mai putea fi de folos. 

Zece zile mai tîrziu, în vreme ce Arad, Grama și scutierii 
lor își cătau de treburi la Buda, printr-un mister greu de pătruns, un 
slujbaș găsi o scrisoare în grădina casei din Adrianopole a marelui 
vizir. După cuviință, omul i-o înmînă stăpînului său. Ali o desfăcu 
mirat și începu să citească. 


Domnule Ali-pașa, 

Atenția cu care ne-ați onorat e mai mult decît 
grăitoare. Ne miră însă că această atenţie vine din partea 
unui înalt demnitar al Imperiului turcesc sub o formă ce 
nu i se potrivește. Fiindcă ne este greu să credem că marele 
Ali-pașa poate cobori atît de jos, încît să plătească niște 
asasini pentru a ne lua viaţa. Am avut plăcerea să vă 
cunoaștem sub zidurile Varnei, cînd m-am prezentat în 
fața voastră ca nobil corăbier florentin. Dar atunci eram în 
război, iar vicleșugul era cerut de împrejurări. Ne pare rău 
că vă dăm vești proaste. Oamenii voștri au pierit de moarte 
năprasnică. Noi credem că numai un moment de crîncenă 
mânie v-a îndemnat la un gest ce nu-i în firea voastră. 

Cavalerul Arad 


Ali-pașa rămase pe gînduri. 
„Oare blondul să fie cu adevărat Nufărul Alb? se întrebă. 
Logica și faptele petrecute atunci ne arată că nu. Și totuși, poate 
că ne-a scăpat ceva. Scrisoarea aceasta nu a picat din cer. Iar cine 

a adus-o e peste măsură de cutezător. Cine ar îndrăzni și cine ar 
reuși să intre în grădina mea atît de strașnic păzită? Dacă a aflat 
Nufărul Alb despre încercarea făcută asupra blondului și caută să 
ne abată bănuielile către acesta? Într-un astfel de caz, logica ar fi 
perfectă. Din păcate, se nasc și alte întrebări. Poate că sub numele 
Nufărului se ascund doi cavaleri. Apoi, n-ar fi de mirare ca tînărul 
blond să fi făcut un drum pînă aici numai pentru a ne mustra. 
Harurile și cutezanţa lui acum îmi sînt bine cunoscute. Din ce mă 
gîndesc mai mult, ițele se încurcă. Însă, oricum ar fi, vom păstra 
vechiul plan ce ne poate duce la Nufărul Alb.” 


S 


Într-o noapte de marţi spre miercuri, pe Dunăre două 
corăbii alunecau fără lumini. Cînd ajunseră în dreptul Oltinei, 
domnul Ţării Românești dădu poruncă de acostare. Corăbiile mane- 
vrară domol, iar la vremea cînd se crăpa de ziuă coboriră pe malul 
dobrogean atît curtenii, cât și gărzile domnești. Un mic alai, de 
vreo două sute de oameni, își croi drum prin bălți și păpuriș pînă 
la o pădure de sălcii. 

— Măria-ta! grăiră cîțiva boieri neliniștiți. Vînatul e la fel 
de bun și pe malul Ţării Românești. Sintem doar la un ceas călare 
de Oltina. Dacă ne simt achingiii, putem pica în mare primejdie. 
Oare se cuvine să riscăm atît de mult? 

Vodă zimbi. 

— Avem știri, domnilor, că pe aici vînatul e mai bun ca 
oriunde. Cui i-i teamă să plece. Acum facem tabără și ne odihnim. 
Vom aștepta pînă mîine. Fiindcă mîine vă veţi convinge de temei- 
nicia spuselor noastre. 

Încurcaţi, boierii se îndepărtară, socotind că vodă şi-a 
pierdut minţile. Totuși, atît ziua cât și noaptea următoare trecură 
în liniște. Abia în zorii zilei de joi, cornurile de vînătoare porniră a 

suna frumos de-a lungul apei. Hăitașii mergeau în cerc larg. Stri- 
gătele lor puternice scorneau vinatul. 

— E nebun, șopti Filos la urechea prietenului său Bratei. 
Vodă a înnebunit de-a binelea, iar ponoasele o să le tragem noi. 
Dacă vin achingiii, singura scăpare e pe corăbii. Să nu ne înde- 
părtăm de ele. 

Trecură cîteva ceasuri. Vodă revenise în tabără cu niște 
rațe sălbatice săgetate de el. Alți cîțiva boieri aduseseră un mistreţ. 

— Faceţi foc mare! porunci Mircea. Să miîncăm, domni- 
lor, fiindcă vinătoarea abia a început. 

Tîrziu după prînz, oștenii din pază dădură alarma. Peste 
o sută de călăreţi se apropiau în goana cailor. 

„Acum e de rău, tresări Filos. Sfîntă Varvara, ochii lui 
vodă strălucesc parcă a veselie! Poate că așa se arată nebunia.” 

Își pregăti arcul privind către măria-sa, în speranţa că 
măcar în ultima clipă acesta va da dovadă de înțelepciune și va 
porunci retragere la corăbii. Dar, spre uimirea lui, Mircea ieși dintre 
sălcii în întîmpinarea călăreţilor. Apoi se petrecu ceva ce-i încre- 
meni pe toţi curtenii domnului Ţării Românești. 


VA 


Prin bălțile și stufărișurile de dincolo de Dunăre, cava- 
lerul Manea ieșise în zori, cu două mii de tineri dobrogeni, cam la 
vreo douăzeci de minute de jos de cetatea Silistrei, sau Dirstorului, 
cum i se mai spunea. Era o zi de tîrg. Convoaiele lungi de locuitori 
ai satelor apropiate, negustori, meșteșugari și ciobani intrau cu 
mărfurile lor prin porțile deschise larg. Comandantul garnizoa- 
nei, bătrînul Iacși-bey, privea încîntat sumedenia de provizii, ce 
se aduna acolo parcă fără sfîrșit. Însoţit de cîţiva ofiţeri, trecea 
prin tîrg și zăbovea uneori în fața putinilor cu brînză, a vaselor cu 
miere curată ca aurul, a grămezilor de pepeni, a stivelor de lină, a 
vaselor cu pește, a sacilor cu grîu și cu ovăz, sau răminea pironit 

lingă frumoasele valuri de pînză, lingă harnașamentele din piele 
și unelte lucrate cu meșteșug bun. Tîrgul era în toi, cînd un oștean 
de pe ziduri dădu alarma. Iacși-bey tresări. Apoi întrebă încruntat: 

— Ce i-a apucat pe cei din pază? 

Ofițerii porniră a ride. 

— Cred că li se năzare, vorbi aghiotantul comandantului. 

Doi achingii sosiră în goană. 

— Strălucitorule! strigară ei într-un glas. O oaste de ghia- 
uri se apropie în vîrtejul cailor. 

— Să se închidă... 

Acestea fură ultimele cuvinte ale lui Iacși-bey, fiindcă, 
spre uluirea sa, o spadă îl lovi în pîntec. Și în ultima clipă văzu 
arme în mîinile celor cu mărfuri, iar armele se abătură iute asu- 
pra ofițerilor săi. Lingă porți, puţinii achingii încercau zadarnic o 
împotrivire. Mulţi dintre oștenii garnizoanei erau prin tîrg, răzlețiți 
unii de alții. Mulţi dormeau după veghea de noapte. Dar mai ales 
surpriza hotări soarta cetăţii. Oamenii din tîrg pricepură iute. Cio- 
megele, sapele, armele achingiilor căzuţi începură a lovi temeinic 
alături de oștenii Ţării Românești. 

Într-o jumătate de ceas, o mie șapte sute de achingii 
lepădară armele. Ceilalți picară fără a înțelege ce se petrece. Silistra 
ieșise de sub puterea Imperiului turcesc. O sută de călăreți por- 
niră în goana cailor către Oltina, cu vești bune. Departe în urma 
ștafetei, alți o mie și ceva de călăreţi veneau mai domol. 

Pînă a doua zi în zori, sosiră la Oltina ștafete de la Păcu- 
iul lui Soare, de la Caliacra și Hîrșova. Cele mai mari întărituri ale 
Dobrogii purtau steaguri românești. Măria-sa Mircea aștepta vești 
de la Enisala, Dunavăţ și Bisericuța, dar, oricum ar fi fost ele, pute- 
rea garnizoanelor turcești căzuse. Din porunca lui vodă, o seamă 
de oșteni porniră prin sate să-i prindă pe achingiii scăpaţi din 
cetăți. Apoi sosiră și ultimele vești. Enisala, Dunavăţ și Bisericuța 
aveau garnizoane noi. 

Vodă își făcu o seamă de însemnări, după care le vorbi 
curtenilor din ce în ce mai uluiți. 

— Domnilor, mergem la Tomis. Vînătoarea noastră s-a 
încheiat. 

Boierii pricepuseră încă de la sosirea primelor ștafete, 
dar parcă totul aducea a vis. Astfel de campanie, atît de tăinuită, 
nu se mai pomenise. lar vodă li se arătă în altă lumină. Nu era 
molîul pe care îl crezuseră. 

În zorii celei de-a patra zile, măria-sa Mircea, îmbrăcat 
simplu, doar în cămașă înflorată la piept și cu pantalon strîns pe 
picior, își spăla faţa în cerdacul unei frumoase case de pe malul 
înalt al Mării Negre. Soarele abia făcuse ochi. Negustori, meșteșu- 
gari, boieri ai locului și o mulțime de săteni de prin împrejurimile 
vechiului port umpluseră străzile cu daruri sau numai cu prezența 
lor veselă. Gărzile greu le făceau față, fiindcă toți doreau să se apro- 
pie cît mai mult de vodă. Apa mării, calmă, semăna cu o imensă 
tipsie de cupru. Departe în larg, o seamă de bărci ale pescarilor 
dobrogeni stăruiau ca niște pete albe. Ceva oșteni intraseră cu 
caii în apă. Mulţi dintre ei o vedeau pentru prima oară. Vodă luă 
prosopul aspru de cînepă și începu a se șterge. Se opri însă oclipă 
și privi pe deasupra ștergarului hîrjoana tinerilor oșteni. 

În curtea largă, printre rondurile de flori, așteptau ală- 
turi de boieri toți comandanții oștilor. Sus, pe acoperișul casei, doi 
căpitani puseseră steagul românesc. Pe străzi oamenii se sărutau 
între ei, români, greci, armeni, bulgari și de alte naţii. Tînărul căpi- 
tan Gherghina, socotind că a venit vremea potrivită, strigă să se 
audă pînă departe: 

— Măria-sa Mircea, mare voievod și domn singur stăpi- 
nitor a toată Ţara Românească, stăpîn al cetăţii Dîrstorului și peste 
toată Podunavia pînă la Marea cea Mare! 

Urale continuară pînă cînd vodă făcu un semn. 

— Domnilor! grăi el. Așa cum am prevăzut, din mila lui 
Dumnezeu campania noastră a durat doar trei zile. Unirea Ţării 
Românești cu Dobrogea s-a înfăptuit după dorința noastră și a 
locuitorilor dobrogeni. Pe vremea strămoșilor noștri, cele două 

țări au fost una peste tot și chiar mai departe de hotarele de azi. 
A păstra ce-i al nostru e o datorie sfintă. Noi ne legăm... azi... aici... 
să apărăm acest pământ al moșilor și strămoșilor neamului româ- 
nesc... al nostru. Asta e tot. Clipa de faţă e prea mare pentru a grăi 
mai mult, încheie, înecat de emoție. 

Privirile i se înceţoșară o clipă, însă distanţa era prea 
mare pentru ca cei prezenţi să observe că ochii îi joacă în lacrimi. 
Singur Gherghina se afla mai aproape, dar fața lui împietrită nu 
arăta nici un semn grăitor. Apoi, atenţia curtenilor fu prinsă cu 
altceva. O mie de oșteni defilau prin faţa casei. În fruntea lor, cava- 
lerul Andrei, neîntrecutul zurbagiu al turnirurilor, își stăpînea calul 
către mers domol. 

— Căpitane Gherghina! 

— Poruncă, măria-ta! 

— De azi încolo, ne despărțim. Îmi voi căuta alt căpi- 
tan pentru gărzile domnești de la Argeș, zimbi observiînd norul de 
pe fruntea tânărului. Îmi voi căuta alt căpitan, fiindcă din clipa 
aceasta te numesc comandant al oștilor Dobrogii. Toate oștile 
noastre rămîn aici. 

Cîțiva dintre boieri primiră vestea cu uimire și un înce- 
put de mînie. Unuia dintre ei i s-ar fi cuvenit această mare cinste, 
dar nu cutezară a-și arăta gîndurile și zimbiră alături de ceilalți. 

— Ştii cum trebuie să aperi Dobrogea? 

— Știu, doamne, răspunse Gherghina cu un început de 
zîmbet, cam rar la el. Ca pe ochii din cap. Chiar cînd voi avea știri 
sigure că dușmanii dorm, eu voi fi treaz. 

— Sînt sigur de asta. Mai tîrziu să vii să prînzim împre- 
ună. Vom mai discuta unele măsuri ce se impun. Populația Dobrogii, 
care a trecut prin atîta pîrjol, va fi scutită de dări pe doi ani. 

Curînd, începu alaiul celor ce aduceau daruri. Vodă îi 
mulțumea fiecăruia în parte. Cîţiva negustori greci, venețieni și 
genovezi veniră cu frumoase postavuri și cu mirodenii. 

— Domnilor! le spuse vodă. Avem de gînd să sprijinim 

aici comerțul grecilor, venețienilor și genovezilor. Vă îndemnăm 
să vă măriţi coloniile. Împreună cu domniile-voastre, vom face 
alte impuneri, mult mai lesnicioase decît în trecut. 

Spre prînz, cînd în curte se adunaseră adevărate movile 
de daruri, mulți credeau că Mircea le va împărți curtenilor. 

— Comandante Gherghina! strigă vodă bine dispus. 

— Aici, măria-ta. 

— Toate darurile acestea să fie date săracilor! Loc mai 
așteptat și mai bun ca la ei nu cred că se află. 

— Așa va fi, doamne. 

— Cavalere Manea! 

— Poruncă, măria-ta! 

— Miine în zori părăsim Tomisul către Argeș. Să te îngri- 
jești de cele de cuviinţă! Să vină logofătul Filos! 

— Aici, doamne. 

La masa de prînz a lui vodă luară loc Manea, Gherghina, 
Bogdan și logofătul Filos, iscoada lui Sigismund al Ungariei. 

— Filos, ai la tine scule pentru scris? 

— AM, doamne. 

— Atunci scrie cum îți poruncim noi! 


Mărite padișah Murad, 

Strălucitorul mare vizir Ali-pașa a călcat cu 
oști pămîntul românesc dintre Dunăre și Marea cea Mare 
spre uimirea noastră, fiindcă între noi și Imperiul turcesc 
au fost și sînt încă multe semne de prietenie. Îndureraţi 
și cu sufletul greu, ne-am unit oștile cu cele ale Dobrogii 
și am scos de sub achingii pămîntul românesc atît de 
crunt lovit. Din marea prietenie pe care v-o purtăm, am 
căutat să nu fie multă vărsare de sînge. De la noi au pierit 
o sută douăzeci de oșteni, iar dintre achingii șase sute. 
Răniții voștri capătă bune îngrijiri. Pe cei peste cinci mii 
de achingii care au picat robi la noi nu ne gîndim nici să-i 
oprim, nici să-i tăiem după datină. Păstrăm încă multă 
prietenie Imperiului turcesc și ne gîndim să vă slobozim 

achingiii în luna octombrie, cînd oștile intră la iernat. 
Numai armele lor rămîn aici. Îl îngropăm pe Iacși-bey cu 
cinste, așa cum se cuvine unui viteaz ce a fost. Achingiii 
voștri au luptat minunat, dar ce puteau face în faţa a 
treizeci de mii de români? 

Știm, mărite padișah, că duceți lipsă de griîne, 
de miere, de vite, de oi, lînă, ceară și fructe. Ne-am gîndit 
să întărim negoţul dintre noi și voi și sîntem gata să vă 
vindem astfel de mărfuri. Corăbiile voastre pot veni la 
Tomis după mărfuri românești. Comerțul cu voi îl scutim 
de orice vamă pe timp de un an. Dorim să păstrăm bună 
vecinătate cu Imperiul turcesc. 

Mircea 


— Gherghina! 

— Poruncă, măria-ta! 

— O sută de achingii să primească arme și cai! Coman- 
dantul lor va duce această scrisoare. Miine în zori achingiii să fie 
pe drum! 

— Așa va fi, doamne. 

— Acum să vină conducătorii negustorilor venețieni, 
greci și genovezi! 

Oamenii intrară cu plecăciuni adinci. 

— Domnilor! le zimbi vodă curtenitor. Așa cum v-am 
spus azi-dimineaţă, ne-am gîndit să păstrăm vama veche a lui 
Ioan, cu toate înlesnirile ei. Fostul rege Ioan v-a dat anul trecut 
avantaje mari, pe care noi dorim să le întărim cu unele mici adao- 
suri. Scrie, Filos! privi către șeful cancelariei domnești. Domnilor, 
vama ce o veți plăti pentru mărfurile voastre va fi de numai doi la 
sută. Adică unu la sută la intrare și unu la sută la ieșire, dacă acele 
mărfuri sînt în tranzit. Pentru aur, argint, perle, pietre prețioase 
și alte bijuterii aduse de voi nu se plătește nici un fel de vamă, și 
nici pentru staționarea corăbiilor. 

Sarea pe care o veți cumpăra din Ţara Românească o 
scutim de orice vamă, ca și obiectele de meșteșug făurite la noi. 

Alimentele în tranzit le oprim numai în caz de foamete, dar ele 
vor fi plătite pină la ultimul perper. Vă acordăm dreptul de a face 
cîte o casă de comerț (loggia) și atât grecii, genovezii, venețienii, cât 
și bulgarii pot avea aici cîte un consul. El va fi judecătorul comu- 
nităților de negustori pe naţii. Numai abaterile grave de la legile 
Țării Românești vor fi judecate de noi. Domnilor, vom face copii 
după acest act și le vom întări cu pecetea și semnătura noastră. 

— Vă mulțumim, măria-ta! strigă cel mai virstnic dintre 
ei. Mulți negustori, mulți corăbieri vor veni aici. 

Vodă îi zîmbi cu bunătate. Planurile lui erau mult mai 
mari decit își închipuia negustorul. Mircea dorea să ridice coră- 
bieri și negustori români, iar aceștia aveau ce învăța de la coloniștii 
străini. Mai tîrziu, întregul comerţ românesc va intra numai în 
mîinile românilor. Dar asta cerea timp, bani și, mai ales, liniște. 


VA 


Mare fu surpriza egumenului Lazăr cînd rotofeiul Sima 
veni într-un suflet să-l înștiințeze că măria-sa Mircea, cu toată 
suita și cu vreo două sute de oșteni ai gărzilor, taie prin Codrul 
Vlăsiei spre mînăstirea Snagovului. 

— Eşti sigur? 

— Păi ce dra... Doamne iartă-mă, la asta mă pricep ca 
nimeni altul! De un sfert de ceas ascult semnalele de toacă ce vin 
din inima pădurii. 

Lazăr dădu o seamă de porunci. Cuvioșii călugări fugiră 
prin chilii să-și pună straiele în bună rînduială. Cînd sosi domnul 
țării, egumenul îl așteptă dincolo de porți, în fruntea a două sute 
de călugări înarmaţi pînă-n dinți. 

— Oho! grăi vodă șăgalnic. De am fi venit cu amenințare 
asupra Snagovului, tare mi-e teamă că victoria nu se arăta către 
noi. Mi-au plăcut semnalele de toacă. Chiar pasărea greu trece pe 
aici fără știrea voastră. Sfinta biserică se apără frumos. 

— Ne gospodărim după puteri, mustăci Lazăr. Sîntem 
fericiți să vă primim, măria-ta. Acum cîteva ceasuri, un om al meu 
ne-a adus vești mari de pe pămîntul Dobrogii. 

— Zău? Nici măcar plăcerea surprizei nu ne-ai lăsat-o. 

Intrară amindoi în sufragerie. Afară, la umbra copacilor, 
călugării puneau mese lungi cap la cap și aduceau gustări pentru 
liota de oaspeți. 

— Acum ce va fi? se interesă prelatul. Mînia turcilor o 
așteptăm. Oare numai la ea vă gîndiţi azi? 

— Şi la ea, şi la altele. În Dobrogea, am lăsat șase mii de 
oșteni. Cam puțini în caz de atac al achingiilor lui Murad. I-am dat 
poruncă lui Gherghina să cheme în leafă încă o mie de tineri dobro- 
geni. La fel vom face și aici. În zori am vorbit cu Roman Herescu. 
Dar oștile ne înghit mulţi bani, iar visteria nu mai e atît de bogată 
pe cît a fost. Vistiernicul Plopșor se jeluiește la fiecare plată. 

— Măria-ta, la nevoie putem ridica oastea ţării. 

— Da, numai la mare nevoie. A ridica oastea ţării 
înseamnă să lăsăm pămînturile nelucrate, să nesocotim bănoa- 
sele meșteșuguri, să zdruncinăm economia. Apoi, oastea ţării nu-i 
instruită și nici nu poate fi. Azi războaiele se poartă nu cu popula- 
ţia, ci cu oameni bine instruiți. Cel puţin turcii asta fac. Dar să ne 
gîndim și la altele. Aș vrea să punem baze mai puternice comer- 
țului românesc și vom începe întîi în Dobrogea. Deschiderea la 
mare trebuie folosită cum se cuvine. Vom face o casă de comerț 
românească. Pentru început, o înzestrăm cu cele două corăbii pri- 
mite de la genovezii din Chilia. Vom încerca să aducem mărfuri 
pe mare, la concurenţă cu grecii, genovezii și venețienii. Ce pot ei, 
va trebui să putem și noi. M-am gîndit de asemenea să aducem 
mărfuri din Asia cu ajutorul caravanelor și să le trimitem pînă la 
celălalt capăt al Europei. Preţurile mirodeniilor, stofelor, obiectelor 
și covoarelor din Asia ajung aici înspăimântător de mari. E vremea 
să ne înfruptăm și noi din comerţ. La Sibiu se află un vestit făuritor 
de spade. Îl vom încuraja în taină să vină la Argeș sau București. 

— Parcă spuneaţi că, în Dobrogea, grecii, venețienii și 
genovezii se vor bucura de multe atenții. 

— Da, așa spuneam. Vom învăţa de la ei arta folosirii 
corăbiilor mari și arta comerțului. Să nu uităm că multe dintre 
popoarele Europei învaţă de la aceștia. Cînd vom ști destul, vom 
ridica prețul vămilor pentru străini. Însă pînă atunci mai avem. 
Am observat că în Dobrogea aproape toate hanurile vestite sînt 
în mîinile grecilor. Pentru început, m-am gîndit să deschidem la 
Tomis un han românesc mai frumos decît cele grecești. Ceva cam 
de felul „Berbecului de aur” din Brașov. Cred că cel mai nimerit 
să o facă e Petrache din Craiova. Oltenii sînt grozav de pricepuţi 
în arta comerțului. Cred că se nasc plini cu astfel de haruri. Și nu 
m-aș mira dacă Petrache îi va lăsa în umbră pe greci, mai ales că-l 
vom finanța noi în taină. 

— Frumos! grăi Lazăr cu vădită ironie. Să cred oare că 
numai pentru asta aţi venit pină aici? 

— Nu, rise vodă, simțind ironia prelatului. Cînd se 
întoarce fratele Staicu? 

— Îl aştept la noapte. 

— Mda! Va trebui să profităm de victoria noastră asu- 
pra oștilor lui Murad. Veștile vor pica asemenea trăsnetului la 
Adrianopole, la Veneţia, la Genova, Florenţa, Buda și în alte părți. 
Acum e momentul să căpătăm Banatul Severinului, care a fost al 
nostru de cînd e lumea. Dacă scăpăm astfel de moment, nu știu 
cînd ne vom mai întâlni cu el. 

— Cum? 

— Oștenii noștri vor intra în Banatul Severinului. 

— Dar asta înseamnă război cu Ungaria! Acolo sînt găr- 
zile și banul regelui Sigismund de Luxemburg. 

— N-am uitat, rise vodă. Vom trimite în Banat presu- 
puși negustori și călători, chipurile în trecere din Balcani. Ei vor 
răspîndi știri că o oaste de achingii vine să lovească Banatul Seve- 
rinului. Cînd panica va fi în toi, oștile noastre intră acolo strigînd: 

„Trăiască regele Sigismund al Ungariei! Trăiască marele voievod 
Mircea! Moarte păgânilor!” 

— Hm! Viclenia voastră îmi place, numai să nu iasă 
prost. Să nu ajungem la un război cu ungurii tocmai acum, cînd 
ne așteaptă amenințări de la turci. 

— Nici vorbă. Am chibzuit bine. Să intre oștile mele acolo 
și pe urmă să văd cine le mai poate alunga. 

— Dar ungurii vor afla pină la urmă că a fost o alarmă 
falsă. Că nici pomeneală de turci. 

— Ei și? Turcii n-au voie să-și schimbe planurile pe drum? 

— Cum va primi curtea din Buda o astfel de veste? 

— Păi tocmai asta e, zimbi vodă. Cînd va afla că oștile 
românești sînt în Banatul Severinului, o solie a noastră se cuvine 
să fie în Buda pentru a da explicaţiile ce se impun. În fruntea soliei 
îl trimitem pe comitele Staicu. 

— Sînteţi cutezător, măria-ta, îl privi Lazăr cu admiraţie. 

— Altfel nu se poate. Vremurile sînt grele. Turcii năzu- 
iesc mult mai sus de Dunăre. Alianţele totdeauna au fost bune, 
însă baza rămîne în puterea noastră. De la Sigismund trebuie să 
luăm cît mai mult, fiindcă tot ce luăm e pămînt românesc. Regele 
Ungariei e la mare strîmtoare acum și va trebui să profităm. Are 
necazuri cu polonii, care îi stau în coastă amenințători. În Croaţia 
sînt tulburări. Nobilii unguri își cam fac de cap, în ciuda suveranu- 
lui. Noi năzuim, sfinţia-ta, și către cetatea Branului, apărată azi de 
cavaleri aduși de Sigismund tocmai din îndepărtata Anglie. Mai 
năzuim spre dobindirea Amlașului și Făgărașului, ţinuturi ce au 
stat sub coroana românească a părinților mei. Dar să nu ne gîndim 
la lucrurile îndepărtate. Azi ţinta noastră este Banatul Severinului. 

Tăcură. În curte, boierii și gărzile domnești petreceau 
după voie. Numai pivnicerul Snagovului cam strimba din nas la 
fiecare cerere de băutură. 

Pagină intenționat goală 


CAPITOLUL XIII 


Vestea pierderii Dobrogii picase la Adrianopole parcă 
a glumă proastă. Padișahul Murad îi ascultă întâi pe ofițerii care 
se întorceau de acolo. Abia la urmă citi scrisoarea domnului Ţării 
Românești, însă mânia și mirarea îl opriră să gindească limpede. 
Nu putea crede, și totuși era adevărat. Ghiaurul Mircea cutezase 
a lovi oștile imperiului. 

— Să vină Ali și Ibrahim! strigă. 

Slujitorii ieșiră grabnic, fiindcă în astfel de ocazii nu era 
bine să stea în preajma padișahului. Mînia lui se revărsa din senin 
asupra unuia sau altuia. 

Marele vizir aflase uimitoarea știre cu mult înaintea sul- 
tanului. Împreună cu Ibrahim, ședea pe o bancă din frumoasa 
grădină a palatului său și încercau amindoi să găsească măsurile 
ce se impuneau. 

— Cîţi achingii ai acum în Adrianopole? 

— Puţini, strălucitorule, răspunse comandantul garni- 
zoanei. Abia vreo treisprezece mii. Răscoalele din Asia ne-au lipsit 
de mulți oameni. 

— Şi cîte corăbii la mare? 

— Douăzeci și patru. 

— Asta înseamnă că în viitoarele trei zile putem trimite 
asupra Dobrogii douăzeci de corăbii și zece mii de achingii. 

— Asta nu! se opuse Ibrahim. Nu ne putem lipsi de 
oșteni, fiindcă o răzmeriţă pe aici nu ar fi un lucru de mirare. Cred 
că e bine să chibzuim adînc. 

Ochii marelui vizir se subțiară ca în fața soarelui mult. 
Mînia îl cuprindea molcom. 

— Auzi, Ibrahim? Te-am numit comandantul oștilor din 
Adrianopole pentru a avea aici un om al meu. Cu două luni în 
urmă erai un nimic. Acum te numeri printre marii demnitari ai 
imperiului. Mi se pare că m-am înșelat asupra ta și va trebui să te 
cobor mult mai jos decît ai fost. În ultima vreme, m-ai înfruntat 
adesea. Iată recunoștința ta. 

— Strălucitorule! zimbi Ibrahim calm. Recunoștința e 
una, iar datoria e alta. Nu le putem băga în aceeași oală. Eu cre- 
deam că m-ai ridicat ca mare demnitar în folosul imperiului, nu 
al tău. Nimic nu e mai umilitor în lume decît a fi un om de paie. 
Cîtă vreme eram un simplu ofițer, se cuvenea să ascult ordinul 
superiorului fără să criîcnesc. Dar acum sînt comandant de oști 
și nu pot să nu țin seama de interesele imperiului. Ţi-ai dorit un 
om de paie? Un om care să aplaude chiar o hotăriîre greșită? Un 
astfel de om nu folosește nici imperiului și nici ție. Pe omul de 
paie nu poţi pune bază, fiindcă el se dă după timp.Voi veni mai 
spre seară să-ți aduc toate înscrisurile ce m-au învestit cu puteri. 
Strălucitorule, caută-ţi alt om! 

— Hm! murmură marele vizir. Mi se pare că ai dreptate. 
Mînia m-a făcut să nu văd ce se cuvine. Să știi că și inteligenţii 
greșesc uneori. Proștii fac prostii pe măsura lor. Adică mari și nu 
prea. Însă prostiile celor deştepţi adesea n-au margini. Haidem la 
padișah! Încă nu știm destul pentru a lua o hotărâre. 

Faţa îi strălucea de o roșeață puternică. 

„Tocmai eu, care tunam împotriva setei de putere, cad 
în ispită”, gîndi tînărul vizir. 

Îl îmbrăţișă pe Ibrahim, iar acesta, cam năucit, îi șopti 
la ureche: 

— După atâţia ani petrecuți împreună, abia acum înce- 
pem a ne descoperi unul pe altul. Și zău că, uniţi, sîntem o forță 
în slujba imperiului. Să mergem. Ești un om mare, strălucitorule! 

Ali pricepu că acele cuvinte nu erau o lingușire, ci veneau 
din inima înțeleptului comandant. 

„Ibrahim a fost mult mai chibzuit decît mine și marele 
vizir, reflectă padișahul. Îmi amintesc vechiul semnal de alarmă 
pe care îl dăduse el în privința ghiaurului Mircea. Atunci nu l-am 
luat în seamă. Totuși, mîngiierea că am în comandantul garni- 
zoanei din Adrianopole un slujitor înțelept nu-mi poate domoli 
supărarea. Zadarnică a fost campania noastră la Dunăre, cu toate 
pagubele ei în morţi, răniţi și aur. De fapt, numai tulburările din 
Asia m-au hotărît să las puţini achingii în Dobrogea. Domnul Ţării 
Românești văd că știe să profite de împrejurări. Înseamnă că-i 
un dușman de care trebuie să ținem seama în viitor. Partea mai 
proastă e că ghiaurii din Balcani își rîd azi de puterile Imperiului 
turcesc. După Polenik, Varna și Dobrogea, ghiaurii își dau seama 
că nu sîntem chiar atît de invincibili pe cît ne-a mers faima.” 

Ali și Ibrahim îl întrerupseră din gîndurile sale. 

— Aţi auzit? 

— Am auzit, mărite padișah. 

— Citiţi scrisoarea cîinelui de la Dunăre! 

Aceștia o făcură cam încet, ceea ce-l irită pe Murad. 

— Ei, ce aveţi să-mi spuneţi? 

— Strălucitorule, începu Ali-pașa, cred că se cuvine să 
chibzuim. În această scrisoare domnul Ţării Românești se arată 
prietenos și nu va călca în țaratul lui Șișman, pe care l-aţi întors 
la Tîrnova ca supus al imperiului. Nu a avut el treizeci de mii de 
oșteni în Dobrogea. Cifra e umflată, așa cum se obișnuiește. Dar 
jumătatea ei cred că ne dă adevărul. Noi nu dispunem azi aici de 
cincisprezece mii de oșteni. Răscoalele din Asia ne-au slăbit for- 
țele. Nu cred că Mircea a pierdut numai o sută douăzeci de morţi, 
însă chiar dacă dublăm cifra mi se pare uimitor de puţin. Poate 
că e bine să-l privim pe acest ghiaur cu alţi ochi. Ca pe un mare 
general, fiindcă vitejii noștri achingii nu l-au așteptat acolo cu 
brațele încrucișate. 

— Bine, bine! La asta m-am gîndit și eu, spuse Murad 
nerăbdător. Ce propuneţi? 

— Să chibzuim, strălucitorule, interveni comandantul 
garnizoanei. Daţi-ne răgaz vreo cîteva zile. A vă îndemna la o hotă- 
rîre pripită cui folosește? O seamă de achingii se întorc victorioși 
din Anatolia. Să-i așteptăm. 

— Da, poate că nu-i rău. Tu ești un om înțelept, Ibrahim. 


VA 


Cînd știrile din Dobrogea sosiră la Chilia, consulul geno- 
vez Pietro Embrone exclamă uimit: 

— Santa Madona! Secretarul meu avea dreptate. Mircea 
nu-i omul pe care l-am crezut. Am făcut o afacere bună cu el și 
m-a costat ieftin. Bine că nu ne-am adresat polonilor! Cred că se 
cuvine să-i trimit niște daruri de preţ. 

Lazăr al Serbiei ascultă încîntat vestea despre strălucita 
victorie a lui Mircea în ținutul Dobrogii. 

— Domnilor! grăi către curteni. Izbînda voievodului 
român întărește părerea noastră că nu trebuie să ne aplecăm cu 
teamă în fața turcilor, ci să lovim hotărîți. Mircea a dat dovadă 
de mult curaj. Îi vom trimite în dar o spadă bătută în nestemate. 

Vladislav Iagello bău o cupă de vin în cinstea domnului 
Ţării Românești. Campania voievodului român, frumos exagerată 
de tinerii nobili poloni ce veniseră să-i povestească regelui, adu- 
cea a basm. 

„Se pare că voievodul Mircea e un strașnic general, chib- 
zui Iagello. Propunerile lui în vederea unei alianțe nu prea le-am 
luat în seamă. Vom repara această greșeală.” 

La Buda, Sigismund de Luxemburg porunci să i se poves- 
tească în amănunțime despre campania domnului Ţării Românești 
în Dobrogea. Acea plecare a lui la vinătoare spori veselia regelui, 
dar îi întări și credința în înțelepciunea valahului. 

„Pe vasalul nostru Mircea l-am crezut bun gospodar și 
om chibzuit, însă nu general, socoti el. Mi se părea chiar că e cu 
mult inferior în virtuți militare fratelui său Dan, cu care am ajuns 
cîndva la înfruntări de oști. Acum, valahul a crescut în ochii noș- 
tri. Prin iscoada noastră Filos, îi cunoaștem credința și dragostea 
față de noi. Să o menţinem arătiîndu-i prietenia noastră. Acum 
e amenințat de turci. Să vedem cum se va descurca. De va reuși, 
înseamnă că la Dunărea de Jos vom fi liniștiți în privința lui Murad. 


VA 


Pe la sfîrșitul lui August, în Banatul Severinului porni- 
seră din senin o seamă de zvonuri ce făcură panică. Se spunea că 
douăzeci de mii de achingii urcă prin pasurile Balcanilor pentru 
a lovi Banatul. Veștile circulau iute. Mulţi locuitori se pregăteau 
să fugă spre munți. Banul de Severin trimisese iscoadele sale la 
miazăzi de Dunăre, însă fără folos. Cum nu avea alte temeiuri decât 
în zvonurile care circulau, banul nu îndrăznise a repezi ștafete la 
Buda după ajutor. Cu voievodul Transilvaniei se avea rău, astfel 
că acolo nu putea căuta sprijin. Abia cînd primi o scrisoare de la 
faimosul Nufăr Alb se hotări să trimită oameni la Buda. Acel cava- 
ler neștiut de nimeni totdeauna îi înștiințase din timp pe creștini 
la caz de primejdie. Totuși, Buda era departe, iar ajutorul așteptat 
de acolo nu-i dădea speranța că va ajunge la timp. 

Într-o dimineaţă din ultima zi a lui august, vreo mie cinci 
sute de oșteni ai Ţării Românești se apropiară de porțile Severinului 
cu pălăriile în vârfurile spadelor strigind puternic: „Trăiască regele 
Sigismund al Ungariei! Trăiască marele voievod Mircea! Moarte 
păgânilor!” 

Aflat pe ziduri, banul de Severin își pregătise oamenii 
pentru apărare, dar, înțelegiînd strigătele celor ce se apropiau, dădu 
ordin plin de bucurie să se deschidă porţile cele mari. Un sfert de 
ceas mai tirziu, roșcatul Bogdan, cavaler al Ordinului Basarab, 
veni în fața banului și-i ură sănătate. 

— Ce vă aduce aici, domnule comandant? se interesă 
banul, temător să nu fi făcut vreo prostie. 

— Luminate ban! zimbi cavalerul. O scrisoare a Nufăru- 
lui Alb l-a înștiințat pe măria-sa Mircea, domnul Ţării Românești, 
stăpîn al cetăţii Dirstorului și a toată Podunavia pînă la Marea 
cea Mare, că Banul Severinului va fi călcat de turci. Cum stăpînul 
nostru e aliatul credincios al regelui Ungariei, ne-a repezit încoace, 
cu poruncă să vă sprijinim. 

— Domnule cavaler, grăi acesta încîntat, noi, contele 
Ladislau, mare ban al Banatului Severinului din graţia regelui 
Sigismund, vă mulțumim pentru ajutor. 

„Să vedem, să vedem la urmă, gîndi roșcovanul Bogdan. 
Cred că te cam grăbești cu mulțumirile.” 

Cîteva zile mai tîrziu, o nouă scrisoare a Nufărului Alb 
îl vesti pe contele Ladislau că oștile de achingii fuseseră întoarse 
din drum, fiindcă în Anatolia izbucniseră mari tulburări. Fericit 
la astfel de veste, banul îl pofti pe Bogdan la un ospăț de adio. 
Petrecură toată ziua împreună, schimbînd între ei o mie de mici 
amabilități. 

— Cînd plecaţi, cavalere? se interesă contele, cam 
cherchelit. 

— Unde să plecăm? 

— Acasă. 

— Păi de ce să plecăm acasă? 

— Fiindcă pericolul a trecut. 

— O fi, rise cavalerul nepăsător. O fi, însă eu nu am pri- 
mit ordin să părăsesc Banatul. 

— Vi-l dăruim noi. 

— A, nu! se împotrivi Bogdan. Hai să mai ciocnim un 
rînd. Eu ascult numai de domnul Ţării Românești. El nu m-a che- 
mat, iar eu nu pot pleca. 

Banul Ladislau se dezmetici într-o clipă. O bănuială 
cumplită i se înfiripa în minte, chiar dacă încă nu-i dădea crezare. 

— Cavalere! își stăpîni mînia. Gluma voastră o gustăm 
din plin, fiindcă numai a glumă arată. 

— Mărite ban! rise tînărul în continuare. Nu aș vrea să vă 
supăr. Gîndiţi-vă că plecînd acasă fără poruncă mă așteaptă călăul 
de la Argeș. Cu chestii d-astea eu nu glumesc. Dacă stăpinul meu 
nu m-a chemat pînă acum, înseamnă că el încă se mai gîndește 
la o primejdie. La apărarea Banatului. 

— Dar, pentru Dumnezeu, nu el e stăpîn aici! explodă 
contele Ladislau. 

— Poate, însă eu sînt un cavaler mărunt și un oștean 
care nu îndrăznește a judeca după cum îl taie capul. 

— Vom fi nevoiți să vă silim cu armele. 

— Voi fi nevoit, cu toată părerea de rău, să mă supăr, grăi 
tînărul nepăsător. V-am îndrăgit, conte. Și zău că e păcat să înche- 
iem acest ospăț printr-o ceartă ce nu se cade între prieteni și aliați. 

— Slăbește-mă, tinere, cu prietenia și alianța! De cînd 
ai venit aici, numai despre ele îmi pomeneşti. Îți dau răgaz de 
plecare două ceasuri. 

— Ne răcim gura de pomană, ridică din umeri tînărul 
cavaler. 

În prima clipă, contele Ladislau intenționă să-l aresteze 
pe roșcovan. Din păcate, observă că nu e cu putință, căci erau mai 
mulți valahi decît gărzile sale. Și nici o încăierare cu oști nu-i con- 
veni. Întâi fiindcă nu ştia ce înţelegere există între regele Sigismund 
și domnul Țării Românești. Apoi, populaţia Banatului, formată 
în cea mai mare parte din români, i-ar fi stat împotrivă, alăturîn- 
du-i-se lui Bogdan. 

Stăpînit de acele gînduri, părăsi încăperea. În odaia sa 
de lucru, îl găsi pe aghiotantul său. 

— Domnule, o scrisoare a mea va trebui să ajungă la 
Buda în cel mai scurt timp, i se adresă acestuia. 

— Așa va fi, se înclină ofițerul. Peste un sfert de ceas 
ștafeta vă stă la dispoziție. 

— Vei pleca în fruntea ei! hotări banul. Regele nostru 

trebuie să afle că valahii au venit aici cu viclenie și refuză să plece. 
Așteaptă, domnule! Termin îndată scrisoarea adresată suveranului 
nostru. Adică, vreau să spun că bănuiesc asta, reluă el ideea. Nici 
o oaste mare de achingii nu s-a arătat la pragul Balcanilor. 

— Credeţi că Nufărul Alb v-a minţit? 

— Asta nu. Totuși, ceva nu-i în ordine. Să-i spui suve- 
ranului bănuielile mele. Mi-e teamă că domnul Ţării Românești 
a plănuit să ne smulgă Banatul Severinului prin viclenie. Prevăd 
un război între Sigismund și Mircea. 

„lar mie nu-mi va fi ușor, gîndi Ladislau. Am înghiţit 
prostește momeala aruncată cu dibăcie de valahi în privința Bana- 
tului. În privinţa oștilor venite aici. Asta ar fi singura mea salvare. 
Sau poate că văd strîmb. Poate că mai există încă o amenințare 
a turcilor.” 


S 


Într-o dimineață din primele zile ale lui septembrie, 
regele Ungariei, Sigismund de Luxemburg, intră în sala tronului 
bine dispus. Îl ispitea o vînătoare prin pădurile care încercuiau 
minunatul lac al Balatonului. Avea destule motive să fie vesel. Fru- 
moasa și tinăra sa regină Maria își revenise după o lungă suferință. 
Din Croaţia și Dalmația picaseră o seamă de știri bune. Focul răs- 
coalelor începea să se stingă. Nobilii săi, potrivnici cîndva, arătau 
mai multă supunere. Capul de pod ocupat de turci în Dobrogea 
căzuse sub loviturile domnului Ţării Românești. Fusese un an bun. 
Recoltele mari întrecuseră cu mult așteptările. Vistieria coroanei, 
mai bogată ca oricînd, arăta o bună situaţie economică. Nicolae 
de Gara, comandantul suprem al oștilor Ungariei, se căsătorise cu 
una dintre cele cinci fete ale cneazului Lazăr al Serbiei. Din partea 
sîrbilor Sigismund nu se aștepta la o frumoasă prietenie, dar știa 
că măcar pentru o vreme nici supărări nu vor fi. Urmând pilda 
cneazului Lazăr, regele Tvartko al Bosniei își potolise incursiunile 

cu oști în Dalmația. După asasinarea lui Carol de Anjou, care se 
proclamase rege al Ungariei cu vreo doi ani înainte, fiul acestuia, 
Vladislav de Anjou, nu mai cuteza să pretindă coroana regală. Marea 
familie a nobililor Horvathy, cea care cu ani în urmă ridicase și 
răspindise focul răscoalelor din Croaţia și Dalmația, dispăruse fără 
urmă. Totul se datora politicii înțelepte duse de Sigismund. Dar 
el știa bine că îi vor trebui încă vreo cîțiva ani pînă cînd va prinde 
aripi. Pină cînd va fi destul de puternic pentru a ridica o cruciadă 
împotriva turcilor. Fiindcă turcii se arătau ca o mare primejdie 
către inima Europei. lar după cruciadă, cînd va obține un mare 
prestigiu, poate că se va încorona împărat din Boemia pînă dincolo 
de Nistru, pînă mai jos de Dunăre și pînă la Veneţia. 

Sigismund trecu prin culoarul viu format din curteni. În 
faţa tronului se opri o clipă. Statura sa înaltă, impozantă, domina 
împrejur. Era frumos la chip, chiar dacă barba cam prea bogată, 
după moda ungurilor, îi scădea ceva din farmec. Avea un spirit 
cultivat, ca și al părintelui său Carol, împăratul germanilor. lubea 
luxul, cultura și călătoriile. În doi ani și ceva de domnie, reușise 
a-și cîștiga multe simpatii printre nobilii unguri. Numai firea sa 
schimbătoare, uneori crudă, îi reţinea pe cei cu ochiul ager să-i 
acorde toată încrederea. 

După ce primi raportul obișnuit, gîndurile îi zburară din 
nou la vinătoarea proiectată și atît de des amînată în ultima vreme. 
Era dornic de o destindere pe un timp atît de plăcut. 

— Mătria-ta! se aplecă unul dintre sfetnici. Un ofițer al 
banului de Severin așteaptă să fie primit. 

— Dar ce mai vrea banul de la Severin? Acum trei zile 
ne-a cerut ajutor nouă, în loc să-l ceară de la voievodul Transilvaniei. 
E drept că am primit o scrisoare de la Nufărul Alb, iar iscoadele 
noastre au întărit știrile că garnizoanele turcești de la Niș au făcut 
unele manevre spre miazănoapte, însă ele s-au întors din drum, 
astfel că nu mai e pericol acolo. Să intre! 

Aghiotantul contelui Ladislau veni pînă la cinci pași de 

tronul regal, salută după datină cu pălăria, puse un genunchi la 
podea și așteptă să i se vorbească. 

— Ce vești, domnule? 

— Măria-ta, o scrisoare a banului de Severin. 

Scrisoarea trecu prin cîteva mâini, după protocol, pînă 
ajunse la rege. Acesta o desfăcu molcom, cu gîndurile spre vină- 
toarea plănuită, dar după primele rînduri tresări. Cînd încheie 
lectura, ochii săi albaștri scînteiau de mânie. 

— Așa stau lucrurile acolo? tună, încremenindu-i pe 
curteni. Vorbește, domnule! Ladislau ce a păzit? 

Ofiţerul aduse cîteva completări, astfel că nobilii înțe- 
leseră noua situație din Banatul Severinului. 

— Trimiteţi după Nicolae de Gara! Vom tăia degetele 
prea lungi ale voievodului valah. 

— Sînt aici, măria-ta, își făcu loc spre tron vestitul 
comandant suprem al oștilor Ungariei, Nicolae de Gara. 

Era un bărbat înalt, chipeș, cu fruntea ușor bombată, a 
cărui înfățișare îl amintea pe părintele său, cel ce fusese pe timpuri 
favoritul răposatei regine Elisabeta a Ungariei. 

— Să aduni oști, domnule! Adică, nu! Să vii să prinzim 
împreună! 

— Măria-ta! interveni unul dintre sfetnici. O solie valahă 
așteaptă de ieri să fie primită. 

— O solie valahă? Alungaţi-o, domnilor! Alungaţi-o cu 
biciul! Adică, nu! Toţi membrii soliei să fie arestaţi! Unde-i coman- 
dantul gărzilor? 

— Aici, măria-ta. 

— Bine, bine, așteaptă! Să intre valahii! 

Comitele Staicu, urmat de zece oșteni, își făcu apari- 
ţia în sala tronului. Faţa lui plăcută, privirile îndrăznețe, trupul 
său mlădios și ţinuta strălucitoare făcură bună impresie asupra 
suveranului. 

— Vă ascult, domnule, înainte de a porunci gărzilor să 
vă pună în lanţuri, vorbi Sigismund cu mare asprime. 

Chipul comitelui parcă turnat în bronz nu tresări la auzul 
unei astfel de ameninţări. Salută după moda Apusului și grăi cu 
un zîmbet abia înflorit în colțul buzelor. 

— Măria-ta! vorbi calm. Din cuvintele voastre să cred 
că-i o declaraţie de război împotriva domnului Ţării Românești? 

Sigismund își uită o clipă mînia. 

— Război? Dar cine a pomenit despre asta? Pentru o biată 
solie, nimeni nu face război.Voi pune să vă aresteze pînă cînd se 
vor lămuri lucrurile. 

— Măria-ta! rise comitele Staicu. Ultimele voastre 
cuvinte tot a amenințare sună. Nu am auzit pînă azi ca o solie să 
fie arestată la curtea Ungariei, vestită în practicile cavalerești. Apoi, 
eu sînt prinţ al neamului meu și al doilea om al Ţării Românești 
după măria-sa Mircea. A mă aresta pe mine înseamnă să loviți cu 
război Ţara Românească. Aici văd că nu sînt primit după rangul 
meu. Îngăduiți, măria-ta, să mă retrag și faceţi cum doriți. Eu nu 
mai am nimic de spus. 

Sigismund ghici amenințarea din vorbele solului. Staicu 
lăsase de fapt a se înţelege că Mircea va lovi cu oști regatul Ungariei, 
dar ascunsese totul sub o formulă convenabilă, ca și cum amenin- 
țarea cu război ar fi venit de la unguri. Lui Sigismund nu-i convenea 
tocmai acum un război. Pe Staicu îl tratase ca pe un oștean de rînd. 
Își dădu seama că mersese prea departe şi răspunse, potolit pe dată: 

— Și ce vă aduce la noi, prințe? 

— Prietenia. 

— Aha! nu-și putu înfrîna o nouă exclamaţie de mînie. 

Staicu se prefăcu a nu pricepe și continuă calm: 

— Slăvitul Mircea, domnul Ţării Românești, stăpînitor al 
cetății Dîrstorului și peste toată Podunavia pînă la Marea cea Mare, 
vă trimite prin noi salutul său. Ca buni și credincioși prieteni, vă 
aducem în dar cincisprezece cai de rasă românească, douăzeci de 
iatagane turcești, cincisprezece steaguri ale sultanului Murad și 

spada lui Iacși-bey, răposatul comandant suprem al fostelor oști 
de achingii din Dobrogea. 

— Cu câți oameni ați atacat Dobrogea? Fiindcă nu-mi 
vine a crede că ați avut treizeci de mii. 

Staicu observă că Sigismund nu-i mulțumise pentru 
daruri. 

— Măria-ta! rise el. Cifra a fost umflată doar pentru turci. 
În realitate am lovit acolo doar cu șaptesprezece mii de oșteni. Am 
fost mult superiori. Ei nu aveau decît unsprezece mii. 

„Fir-ar să fie! înjură Sigismund în gind. Noi nu putem 
ridica azi șaptesprezece mii de oșteni pentru a-l lovi pe valah.” 

— Dar cu Banatul Severinului ce e? 

— Banatul ameninţat de turci l-a îndemnat pe măria-sa 
Mircea... 

— Știm, știm, prinţe, îl întrerupse regele. Acum, cînd 
amenințarea a trecut, oștile voastre se pot retrage. 

— Stăpînul meu judecă altfel, măria-ta, replică Staicu. 
La începutul verii, nimic nu arăta a război. Și totuși Dobrogea a 
fost lovită de turci. Țaratul lui Șișman părea înfloritor și lipsit de 
primejdii. Acum în țaratul lui Șișman stau zece mii de achingii. 
Balcanii sînt controlaţi de turci. Anul trecut, la Polenik, dacă nu 
era Nufărul Alb, cine ar fi știut că vin turcii peste sîrbi și bos- 
nieci? Oștile lor se mișcă pe negândite. Întreaga linie de frontieră a 
Dunării stă sub amenințare. Văziînd urgia păgînilor, domnul Ţării 
Românești a întins oștile pe țărmul mării și de-a lungul Dunării, 
din Dobrogea pînă în Banatul Severinului. A ne întreba ce caută 
acolo oștile marelui vostru prieten ne miră. Amenințarea turcilor 
se vede într-un fel de la Buda, care e atît de departe, și în altfel din 
Ţara Românească. Banatul Severinului, apărat de coroana Ungariei, 
are abia o mie de oșteni. Măriei-sale Mircea nu-i este indiferentă o 
spărtură la Dunăre. Dacă turcii răzbesc acolo, nici Ungariei și nici 
Ţării Românești nu i-ar fi bine. Cei șaptesprezece mii de oșteni ai 
noștri ce stau lanţ, pe toată frontiera Dunării, se pot aduna în mai 
puțin de două zile acolo unde se arată vreo ameninţare. 

— Bine, prinţe! Vom chibzui la tot ce am auzit de la voi. 
Să veniţi într-o nouă audienţă la ora șase. Vă aștept, domnule. Ah, 
era să uit! Știți cumva cine e faimosul Nufăr Alb? 

— Mulţi ar dori să știe, rise comitele, evitînd un răspuns 
direct. Mulţi și mai ales turcii. El poate fi unul dintre vestiții cava- 
leri unguri sau germani. Ori sîrb, ori chiar fiu al Ţării Românești. 

— Da. Păcat că nu știți. Îi sîntem recunoscători pentru 
multe. Ultimul său serviciu făcut coroanei Ungariei a fost o listă 
cu numele tuturor iscoadelor turcești de la Buda. Prinţe, trăim 
vremuri mari dacă printre noi se află un astfel de cavaler, ce vine 
parcă dintr-un basm frumos. 

Îngîndurat, Sigismund prânzi numai cu Nicolae de Gara. 

— Ce crezi, domnule de Gara, despre intrarea valahului 
în Banat? 

— Cred că Mircea, pe lingă faptul că-i un mare general, 
știe să profite de un moment favorabil. După strălucita sa victorie 
din Dobrogea, multe priviri s-au îndreptat asupra lui mai altfel 
decît înainte. Regele Vladislav Iagello, aflind știrea, a strigat în fața 
curtenilor săi: „Domnilor, iată un om cutezător. Puţini îndrăznesc 
azi a stârni mînia turcilor. Voievodul Mircea ne-a propus cîndva 
o alianţă pe care nu am băgat-o în seamă. Vom îndrepta greșeala 
noastră.” 

— De unde știți că a vorbit așa? 

— Oh! rise Nicolae de Gara. Una dintre doamnele de 
onoare ale doamnei Hedviga e iscoada noastră la curtea Poloniei. 
Vă închipuiți ce înseamnă o alianță între Mircea și Iagello? Regina 
Hedviga, cumnata voastră, îl zorește adesea pe Iagello să intre cu 
oști în Ungaria, pe care o consideră moștenire de la părintele său 
Ludovic cel Mare. O astfel de alianță ne-ar amenința din două 
părți și să nu uităm că valahul e chiar mai puternic decît lasă a se 
vedea. Pe lingă o excelentă strategie aplicată de-a lungul Dunării, 
valahul dorește Banatul Severinului. Asta e limpede. 

— Oho, să vedem cine i-l lasă! 

— Măria-ta, așa m-am gîndit și eu la început. Și pe mine 

m-a încercat aceeași mînie. Dar să nu uităm că azi noi nu putem 
trimite în Banat nici măcar cinci mii de oșteni. Mircea știe asta. 
Știe că grosul forțelor noastre nu-l putem disloca dinspre granița 
cu polonii. Nici din Croaţia și Dalmația nu-i momentul să retragem 
oștile, fiindcă ele înseamnă siguranță acolo. La Buda avem forțe 
puţine. Abia opt mii de oameni. În caz de răzmeriţă a nobililor, 
veșnic aplecaţi spre nesupunere, e bine să fim tari aici. Să nu uităm 
nici de Moldova. Petru Mușat e înrudit cu Mircea prin căsătoria 
prinţesei Margareta cu prinţul Staicu. Împreunarea unor astfel de 
oști ar putea duce la pierderea Transilvaniei. 

— Dar e de mirare, domnule! exclamă Sigismund. Vasalul 
se arată mai puternic decît suzeranul. 

— Vasal îl socotim noi, rîse tînărul comandant. Chiar 
prințul Staicu nu a pomenit de vasalitate, ci numai de prietenie. 
Din punctul nostru de vedere, e un vasal asupra căruia puterile 
ne sînt limitate, și încă asta nu-i totul. Amintiţi-vă de scrisoarea 
lui Mircea către Petru Mușat. Scrisoare copiată de iscoada noastră 
Filos. Mircea era îmbiat atunci de sultanul Murad spre o alianţă. 
Azi, cînd a dovedit că e puternic, Murad va încerca din nou să-l 
atragă spre el. O alianţă a lui Mircea cu păgânii ar însemna pentru 
aceștia drum liber asupra Transilvaniei și poate chiar mai mult. 

— Domnule de Gara, cred că se face prea mult tapaj 
despre strălucita victorie a valahului în Dobrogea. În fond, cu 
șaptesprezece mii de oșteni ar fi răzbit oricine. 

— Măria-ta! rise tînărul comandant. Sînt și eu general și 
am învățat atita strategie încît să înţeleg că Mircea nu a lovit acolo 
cu șaptesprezece mii de oșteni. Un om chibzuit nu-și lasă granițele 
lipsite de apărare. Cred că în Dobrogea nu a dus nici jumătate din 
numărul acestora. Așa stînd lucrurile, victoria se arată parcă altfel. 

— Curios! murmură Sigismund. De cîteva generaţii vala- 
hii de la Dunărea de Jos au numai voievozi vrednici. 

— Nimic nu-i curios, măria-ta. Oamenii mari apar în 
momentele mari. De cîteva generații valahii au înțeles că, răzlețiți 

în voievodate mici, prinși în ambiţii și răfuieli, sînt o pradă ușoară 
pentru oricine. De cîteva generații, valahii sînt în plin urcuș. lar 
primul care și-a friînt degetele acolo a fost răposatul nostru rege, 
Carol Robert. Acum valahii de la Dunărea de Jos reprezintă o forță 
de care trebuie să ţinem seama. Cît despre Mircea, nu-i numai un 
om cutezător, ci și chibzuit. Ela știut să aleagă momentul cel mai 
potrivit pentru intrarea în despotatul Dobrogii și să lovească prin 
surprindere. 

— Ce crezi că e bine să facem? 

— Să ne arătăm a nu pricepe intrarea lui în Banatul Seve- 
rinului decît ca avînd scopuri strategice. Mai mult: acum e vremea 
să-i arătăm prietenia noastră, înainte ca el să o caute la dușmanii 
Ungariei. Să-i dăruim Banatul Severinului. În fond, pe Mircea îl 
socotim vasalul nostru, dar nu i-am dăruit nimic pînă azi pentru 
a-i arăta bunăvoința noastră de suzerani. Cu atît mai mult cu cît 
n-am avut prilejuri să ne îndoim de prietenia sa. Lăsaţi-l să apere 
granița de la Dunăre în folosul lui și al nostru. Mai ales al nostru. 
Acum avem nevoie de liniște. Cînd vor veni timpuri prielnice, vom 
ști să ne amintim această mînie și să-i dăm valahului bobirnacul 
de cuviință. 

— Fie! oftă Sigismund. Oricum, Ţara Românească, Dobro- 
gea și Banatul Severinului rămîn în titulatura coroanei noastre și 
asta spune mult altor popoare. 

Pe la ceasurile șase după prînz, comitele Staicu reveni 
în aceeași sală a tronului, plină cu aceiași curteni curioși să afle 
hotărîrea lui Sigismund. 

— Prinţe! îi grăi regele cu prefăcută bunăvoință. Înţele- 
gem primejdia turcească de la Dunăre. Aprobăm minunatul vostru 
plan strategic. Ne bucurăm că avem în vasalul nostru Mircea un 
mare general. Îl felicităm pentru scoaterea Dobrogii de sub turci. 
Banatul Severinului i-l dăruim în semn de prețuire și credem că 
aceasta îi va spori și mai mult credința față de noi. Cancelaria 
coroanei a întocmit actul de danie. Să-i duceți domnului Ţării 
Românești salutul suzeranului său! 

Comitele Staicu plecase de la Buda. Poate că niciodată o 
solie nu umblase atît de iute. Prin locurile cu drumuri bune, solia 
folosise trăsuri. Prin altele, cai de schimb. Puţine ceasuri de odihnă 
își îngăduia comitele. Bucuria prea mare îi dădea aripi. La Argeș 
primirea soliei se făcu fără ceremonia de cuviinţă. 

— Ai adus? întrebă vodă. 

— Am adus, rise comitele Staicu și se prăbuși pe un 
scaun. Somnul îl cuprinse în aceeași clipă. 

Privindu-l, Mircea slobozi un hohot mare apoi dădu 
poruncă să fie așezat în dormitorul său. Comitele ajunsese la Argeș 
de unul singur. Întreaga solie se răspîndise frîntă de oboseală de-a 
lungul drumului. 

Un sfert de ceas mai tirziu, trîmbiţele sunară pe ziduri. 
Boierii, curtenii obișnuiți, oștenii, slujitorii și populaţia orașului 
înțeleseră că se dau unele vești. Mulţi se înghesuiră în curtea dom- 
nească. Mulţi rămaseră dincolo de porți. Un crainic ieși pe o terasă 
la stînga măriei-sale și strigă să se audă pînă departe: 

— Măria-sa Mircea, mare voievod și domn singur stăpi- 
nitor a toată Ţara Românească, stăpîn al cetăţii Diîrstorului și 
peste toată Podunavia pînă la Marea cea Mare, domn al Banatu- 
lui Severinului. 

Ultimele cuvinte ale titlului îi încremeniră pe oameni. 
Zurbagiul cavaler Andrei, care niciodată nu-și punea prea multe 
întrebări, aruncă pălăria în aer și răcni din toate puterile sale: 

— Trăiască măria-sa Mircea! 

După care chibzui: 

„Să fiu al dracului, că m-a apucat o sete!... lată un prilej 
ce mă îndeamnă să sorb o găleată cu vin. Am să dau o fugă pînă 
la hanul «Doi cocoşi». Însă dacă nu mă grăbesc, mi-o vor lua alţii 
înainte. Azi va curge mult vin la Argeș.” 

Proiectata vînătoare, atît de rîvnită de Sigismund al 
Ungariei, fusese amînată din nou. Unele tulburări ivite la Mazva 
și Belgrad îi întăreau credinţa că familia marilor nobili Horvathy 
ieșise iar la iveală. O iscusită iscoadă îi adusese vestea că loan de 
Horvathy e ascuns la curtea cneazului Lazăr al Serbiei, de unde 
încearcă „să muște”. O mie de oșteni porniseră din Buda către 
Belgrad. La Cluj și Bistrița, ca și pe valea Ampoiului, o seamă de 
valahi se ridicaseră împotriva nobililor prea hrăpăreţi. Castele și 
case fuseseră mistuite de focul răsculaților. 

„Am primit o moștenire grea, socoti Sigismund. Poate 
că era mult mai bine dacă rămîneam doar un principe al Bran- 
denburgului. Ungaria e azi prea dezbinată. Iar faptul că sînt străin 
îi îndepărtează de mine pe mulţi nobili unguri, prea mîndri pen- 
tru a se supune coroanei. Toate silințele noastre se lovesc de 
neîncredere.” 

În sala tronului erau puţini curteni. Regele primise rapor- 
tul ce i se dădea zilnic, astfel că nu mai intră acolo. Nicolae de 
Gara îl salută vesel. Ce-i păsa lui Nicolae de Gara? El era ungur. 
Era între ai săi. 

— Măria-ta! îi șopti tînărul comandant. Un raguzan vă 
cere o audienţă. Eu l-am ascultat și cred că merită să o faceți și voi. 

— Bine! Adu-l în cabinetul meu de lucru! 

Tînărul se îndepărtă zîimbind. 

„Poate că a venit vremea să avem o pirghie cu care să-l 
manevrăm pe valahul Mircea”, gîndi el. 

Reveni curînd cu un bărbat voinic, nu prea înalt, dar lat 
în umeri și îmbrăcat în straie de mare preţ. 
— Măria-ta! salută oaspetele și rămase cu un genunchi 


la podea. 

— Ce doriţi, domnule? îl întrebă Sigismund cu vădită 
răceală. 

— Măria-ta, vă aduc de la Raguza salutul prinţului valah 
Vlad. 


— Vlad? Cine mai e și ăsta? 

— Fiul cel mare al răposatului Dan-voievod, cel ce a fost 
domn al Ţării Românești înaintea lui Mircea și apoi împreună cu 
acesta. 

— Da, bine, îi mulțumim! Numai pentru atîta aţi venit 
aici? 

— Nu, măria-ta. Stăpinul meu, Vlad, are aceleași drep- 
turi la coroana Ţării Românești ca și unchiul său Mircea. Ba chiar 
mai mari. 

Sigismund îl privi iute pe Nicolae de Gara și parcă se 
înţeleseră dintr-o fulgerare. 

— Vă ascult, domnule. 

— Măria-ta, stăpînul meu își cere drepturile asupra 
coroanei... 

— De la noi? îl întrerupse regele. 

Raguzanul era un fin diplomat. Se așteptase la o astfel 
de întrebare și își pregătise răspunsul din timp. 

— Dar de la cine, măria-ta? Nu sînteți voi suzeranul Ţării 
Românești? 

„Asta cam așa e”, gîndi Sigismund. 

— Domnule! grăi el precaut. Credeţi că aţi bătut la ușa 
cea mai bună? Îl iubim pe vasalul nostru Mircea și nu avem a ne 
plinge împotriva credinţei sale. Pe voi nu vă cunosc. Poate că aţi 
venit doar pentru a ne iscodi gîndurile. Cu ce ne puteţi convinge 
că e altfel? 

— Îl cunosc bine, măria-ta, rise tînărul comandant. Omul 
acesta e cea mai bună iscoadă a noastră la curtea regelui Tvartko 
al Bosniei. Acum patru ani a slujit în oștile părintelui meu. De trei 
ani lucrează cu noi. 

— Atunci se schimbă lucrurile, zîmbi Sigismund cu 
bunăvoință. Spuneaţi că stăpinul vostru își cere drepturile asu- 
pra coroanei din Ţara Românească. Frumos! Foarte frumos! Ce 
puteri are el pentru asta? 

— Nimic în afară de drepturi. 

— Cam puţin, domnule. 

— Nu tocmai. Cîţiva mari boieri de la curtea voievodului 
Mircea sînt de partea lui Vlad și îl vor sprijini la vremea potrivită. 

— Ciţiva boieri, dar nu toți. Și cum ar dori să o facă? 

— Nu știu, măria-ta. Eu am venit aici doar pentru a-i 
mijloci prințului o audienţă la palatul regal. 

— Să-i spui stăpînului domniei-tale că îl așteptăm. Prin 
domnul Nicolae de Gara va ajunge la noi. 

— Măria-ta, grăi raguzanul cam încurcat, bunăvoința 
voastră îmi dă aripi, însă numai pe jumătate. Cîteva rînduri către 
el din partea măritului rege al Ungariei vor face mult mai mult. 

— Bine! Mă voi gîndi la asta. Peste trei zile să-l cauţi pe 
domnul Nicolae de Gara. 

După plecarea raguzanului, Sigismund și tînărul coman- 
dant își zimbiră cu înțeles. Totuși, suveranului îi lipseau unele 
limpeziri. 

— E nimerit oare să-l invităm aici pe prințul Vlad? 

— Nu văd nimic rău în asta, măria-ta. E drept că Mircea 
nu ne-a dezamăgit pînă acum, chiar dacă și-a impus puterea în 
Banatul Severinului, care de fapt a rămas tot în titulatura coroa- 
nei ungurești, dar o sperietoare nu strică. Din păcate, pe Vlad nu-l 
cunoaștem. În schimb, domnul Ţării Românești e un mare general. 
Acest lucru nu trebuie să-l uităm, fiindcă avem nevoie de oameni 
ca Mircea. 

— Adevărat! Totuși e bine să-l ţinem în frâu. În cazul 
unei alianţe a lui Mircea cu dușmanii Ungariei, Vlad poate fi o 
bună pîrghie în mîinile noastre. Mă gîndisem chiar să-l trimitem 
la curtea voievodului Transilvaniei, unde să stea ca o permanentă 
ameninţare, însă nu e bine. Asta ar însemna vrajbă pe față cu dom- 
nul Țării Românești. Ar însemna să-l îndepărtăm de noi pentru 
totdeauna. 

— Așa e! Pe Vlad îl vom ţine în rezervă. De va fi necesar, 
îl scoatem de la cutiuță. De nu, nu. O discuţie cu el nu ne angajează 
cu nimic. Poate că e necesar să-i dăm și unele speranțe. 

— Ești un sfetnic înţelept, rîse regele. Îi voi trimite cîteva 
rînduri fără a pomeni vreun nume pentru ca o astfel de scrisoare 
să nu poată fi folosită cîndva împotriva noastră, mai ales că nu 
avem dovezi de încredere în prințul Vlad. Ea va suna astfel: 


Domnule, avem plăcerea să vă invităm peste 
două săptămini la o partidă de vînătoare. 
Sigismund 


— Minunat concepută! Minunat! se entuziasmă Nicolae 
de Gara. Mie nu mi-ar fi trecut prin minte un astfel de text. Această 
scrisoare poate fi adresată oricui. 


VA 


Ileana Bethlen se instalase la Buda într-o casă impo- 
zantă, a cărei grădină cu flori și arbori falnici se întindea pînă 
pe malul Dunării. Un mic palat cu terase și balcoane ce ofereau 
o frumoasă priveliște asupra apelor fluviului. Slujitorii, mulți la 
număr, locuiau într-o clădire anexă, aflată în spatele monumen- 
talei locuinţe. Înfăţișarea tinerei contese din Transilvania, luxul 
ce o înconjura și titlul greu hotărîseră să i se deschidă numeroase 
uși la Buda. Nu trecuse nici măcar o lună. O seamă de admiratori 
roiau în jurul ei. Tînăra doamnă știa să menţină cu tact un echilibru 

între proaspeţii curtezani. lar dacă preferinţele Ilenei se apleca- 
seră abia vizibil spre contele Tolmay, primul secretar al lui Nicolae 
de Gara, doar acesta pricepuse vag unele semne de bunăvoință 
din partea frumoasei doamne. Ileana chibzuise adînc. Încă de la 
curtea voievodului Transilvaniei aflase că Sigismund și Nicolae 
de Gara se consultă și iau hotărîri în toate problemele regatului. 
Tînărul comandant al oștilor Ungariei era greu de abordat. Despre 
intelingenţa lui sclipitoare știau mulți. lar pe un astfel de om greu 
îl poți descoase. Apoi, Nicolae de Gara avea o soţie care strălucea 
printre frumuseţile de la Buda. Și chiar dacă el ar fi căutat o aven- 
tură, privirile sale nu în jos puteau cobori. Cineva îi șoptise odată 
Ilenei că Nicolae de Gara își ațintise ochii asupra tinerei regine. 
Dar pe clevetiri nu se putea pune temei. Așa stînd lucrurile, contele 
Tolmay părea cel mai indicat pentru ca ea să ajungă la secretele 
coroanei, fiindcă primul secretar al lui Gara era firesc să cunoască 
multe din tainele palatului regal. 

Într-o plăcută după-amiază din primele zile ale lui sep- 
tembrie, Ileana și contele Tolmay ședeau pe o minunată terasă cu 
vederea spre Dunăre. 

— Doamnă! grăi secretarul. Aveţi o casă încîntătoare, iar 
voi îi dați strălucirea de cuviință. 

— Oh! rîse ea, învăluindu-l într-o privire ce spunea multe 
inimii lui. Palatele noastre din Transilvania întrec de departe 
această modestă clădire. Poate nu știți că regretatul meu soț mi-a 
lăsat o avere mult prea mare pentru o biată copilă ce se simte stri- 
vită sub apăsarea ei. 

— Interesant! exclamă tînărul secretar. Pînă acum știam 
că doar sărăcia îl strivește pe om. Cred că aveţi o structură inte- 
rioară plină de adîncă sensibilitate. Numai așa îmi pot explica 
suferința voastră. 

— Vai, domnule, să nu vorbim despre mine! îl dojeni cu 
blindeţe. Sinteți primul bărbat care calcă aici, iar dacă vă port un 
interes ce nu vi-l pot ascunde... își tremură genele, parcă speriată 
de vorbele scăpate fără voie. 

Ochii lui Tolmay se aprinseră brusc. Privi spre fața ei 
îndelung, fericit că îl lasă a cuteza. Chipul gazdei, ușor îmbujorat, 
cu pielea delicată ca o petală, cu ochii mari, vii, încărcaţi de căl- 
dură, îl amețţi o clipă. 

— Continuaţi, doamnă... 

— A, nu! păru să-și revină. Doream să știu cît mai multe 
despre voi. Poate că-i doar acea teribilă curiozitate, atît de speci- 
fică nouă femeilor. 

— Ultimele voastre cuvinte m-ar fi mîhnit dacă le lipsea 
acel „poate”. 

„E inteligent, chibzui ea. Știe să cumpănească vorbele 
și să le înțeleagă rostul.” 

— Doamnă, continuă el, prea multe lucruri mari nu am 
a vă spune. Mă trag dintr-o familie de cumani, creștinați pe la 
începutul domniei fostului rege Ludovic. Bunicii mei au venit în 
Ungaria cu frumoase averi ce le-au dat dreptul la înnobilare. Dar 
desele războaie, cît și unele conflicte cu alți nobili megieși, au spul- 
berat vechile bogății. De-a lungul timpului, ne-au rămas doar titlul 
de nobili și două case cam în paragină. Faptul că părintele meu 
s-a distins în cîteva bătălii mi-a asigurat protecţia lui Nicolae de 
Gara. Şi cam asta e tot. Încerc să refac vechea noastră strălucire. 
Poate voi reuși cîndva. 

— Aveţi nevoie de bani? De un împrumut? se interesă 
ea pe un ton afectuos. 

— Nu, zîimbi Tolmay. Pentru asta găsim destui cămătari 
la Buda. Poziţia mea îmi deschide multe uși. 

— Înţeleg. Cred că munciţi peste măsură. Doar nu-i ușor 
să refaceţi tot ce s-a pierdut. E drept că nu aveți bogății, în schimb 
prietenia domnului de Gara valorează aur, îl flată ea. Domnul de 
Gara vă ajută? 

— Mai mult decît sperasem. 

— Curios! Credeam că un tînăr nobil ca voi își petrece 
timpul altfel. Mai plăcut. 

— Da de unde? rise el. Dimineţile mele se consumă în 
rezolvarea corespondenței. Doar cancelaria palatului are mai multă 
corespondență decît noi. Uneori lucrez chiar pînă seara. 

— Și eu, care speram să ieșim mîine la o frumoasă plim- 
bare cu barca! oftă ea. Totuși pricep. Înaltele voastre preocupări 
stau mai presus de orice dorință măruntă. 

— Miine am o zi foarte grea. În Transilvania, la Mazva 
și la Belgrad, au izbucnit răscoale. Ștafetele sosesc des. Coman- 
danții oștilor cer mereu alte instrucțiuni. Marele nobil Herman 
de Cilli va avea o lungă convorbire cu stăpinul meu. Convorbire 
la care nu pot lipsi, spuse cu mîndrie greu reținută. Un raguzan 
trimis al prințului valah Vlad mă roagă de cîteva zile să-i înlesnesc 
o audienţă la Nicolae de Gara. I-am satisfăcut cererea numai după 
ce m-am convins că temeiurile ei îl vor interesa pe stăpinul meu. 
Vă închipuiți că vin prea mulți oameni la noi, cu tot felul de cereri. 

— Ah, ce plicticos va fi! 

— M-am obișnuit. 

— Vă cred. Păcat că mîine nu sînteţi liber! oftă ea. 

— Aş putea după prînz. 

— Atunci, vă aştept. La ce oră? 

— Asta nu știu. Poate că ar fi bine către seară. 

— Strașnic! bătu ea din palme. Cinăm împreună. 

Fericit că obținuse atît de mult, contele Tolmay părăsi 
cocheta clădire cu pași mai vioi decît venise acolo. Gîndurile sale 
porniseră să zburde către înălțimi ameţitoare. Averea uriașă a 
familiei Bethlen era bine cunoscută. Dacă va obține mîna aceste 
frumoase femei, ar putea aduce neamului său vechea strălucire. 

Ileana Bethlen privi în urma lui la fel de preocupată. 

„Avea dreptate comitele Staicu, reflectă ea. Un bărbat 
nu ar fi putut obține atîtea știri cîte am căpătat eu azi. Domnul 
Tolmay e inteligent, dar a simţit nevoia să se laude pentru a crește 
în ochii noștri. E uimitor cât de guralivi devin uneori bărbaţii ală- 
turi de o femeie. Miine seară va trebui să aflu cine-i raguzanul și 

la ce han a tras. Voi folosi o întreagă strategie a vorbelor, fiindcă în 
astfel de împrejurări cea mai mică bănuială a secretarului poate 
strica totul. Credeam că Vlad e mort. Nimic nu s-a mai auzit de el 
în ultimii ani. El are averi mari în Ţara Românească. De ce oare 
nu merge la Argeș? De ce se ferește de Mircea? Și, mai ales, de ce 
își trimite oamenii la Buda?” 


VA 


Trecuseră două zile. Raguzanul intră la hanul „Doi porum- 
bei” cam la vremea prinzului. Cei patru oameni ai săi îl așteptau în 
sufragerie, unde gustau un minunat vin adus tocmai din comitatul 
Zala. Trimisul lui Vlad la Buda era mulțumit. Întrevederea avută 
cu Nicolae de Gara și secretarul acestuia, apoi audiența de la pala- 
tul regal îi aduseseră mari speranţe. Obișnuit cu astfel de sarcini, 
raguzanul știa bine că încercarea lui Vlad are sorți de reușită doar 
dacă s-a ivit o conjunctură favorabilă. Altfel cei mari nu-ți întind 
o mînă cînd ești lipsit de puteri. Totuși, primise această însărci- 
nare, fiindcă, în calitate de iscoadă a regatului, aflase că există o 
oarecare neîncredere între curtea din Buda și cea de la Argeș. În 
caz de reușită a planurilor lui Vlad, el se va alege cu zece mii de 
ducați venețieni. Pentru o astfel de sumă, cine nu ar fi alergat? 

În casa frumoasei doamne Ileana Bethlen, contele Tol- 
may petrecuse o seară plăcută, încheiată peste așteptări cu un 
sărut. Gazda i-l oferise pe merit. Printr-o seamă de întrebări chi- 
purile naive, prin manevre iscusite pe care o femeie le poate face 
cu multă fineţe, Ileana aflase că peste două zile raguzanul va primi 
de la Nicolae de Gara o scrisoare a regelui Sigismund către Vlad. 
După plecarea oaspetelui, tînăra doamnă rămase cam dezorientată. 

„Comitele Staicu mi-a promis un cavaler care să mă 
ocrotească aici, gîndi ea. Totuși, de la sosirea mea la Buda, încă 
nu i-am simţit prezența, și doar știu să privesc în jur. Oare să nu 
fi putut veni, sau nu m-am priceput eu să-l descopăr? Poate era 

mai bine dacă ocrotitorul meu mă urma ca slujitor al casei. Numai 
micuțul cavaler ce nu arată haruri prea mari în privința voiniciei 
m-a căutat de două ori și mi-a arătat inelul de recunoaștere. Din 
păcate, n-am avut ce să-i dau. Aflarea secretelor curții regale de 
la Buda cere timp. Va trebui să pun mîna pe scrisoarea raguza- 
nului. Acum îl știu cum arată la chip și cunosc hanul la care și-a 
aflat găzduire. Cei patru slujitori ai săi par a ști să mînuiască o 
spadă cum se cuvine și îi stau în preajmă. Mi-e teamă că nu prea 
am șanse. Micuțul meu cavaler, căruia am reușit să-i aflu urma la 
«Hanul cumanilor», unde se dă drept negustor de piei, are un sin- 
gur slujitor. Puțin, foarte puţin pentru ce doresc eu. Îl voi chema 
pe cavaler la mine în seara aceasta.” 

Un ceas mai tîrziu, Grama se prezentă la casa Ilenei des- 
tul de mirat. Printr-un slujitor al tinerei doamne, primise invitația 
și era mînios că aceasta reușise a-i da de urmă. Gazda și oaspetele 
luară loc într-un mic salonaș. 

— S-a întîmplat ceva? întrebă Grama, nemulțumit de 
procedeul ei. 

— Da, domnule, altfel nu vă căutam pe la toate hanurile 
din Buda și de dincolo de porţile orașului. 

Îi povesti tot ce ştia despre raguzan. Micuţul cavaler 
scăpă un fluierat ușor. 

— Cu siguranţă că raguzanul va părăsi orașul de îndată 
ce va avea scrisoarea lui Sigismund, continuă ea. La hanul „Doi 
porumbei” nu poate fi atacat, ci numai pe drumul său de întoar- 
cere. Dar cu cine să o facem? Slujitorii mei nu se pricep la minuirea 
armelor și nici nu mi-ar conveni să-i folosesc. N-am destulă încre- 
dere în ei. Păcat că nu i-am adus pe vechii mei servitori de la Cluj! 
Poate că n-ar trebui să vă mărturisesc, însă nu am încotro. Cînd 
am plecat spre Buda mi s-au dat asigurări că voi fi ocrotită de un 
cavaler. Spre marea mea părere de rău, nu-l știu. Acum ne-ar fi de 
mare folos. 

— Îl ştiu eu, doamnă, se hotări Grama. E drept că am 


305 


Capitolul XIV 





primit poruncă să mă prefac că nu-l cunosc, fiindcă de va cădea 
unul dintre noi e bine să nu-i tragă după el şi pe ceilalți. Însă e tot 
atât de drept că nimeni nu a prevăzut o astfel de situaţie. Doamnă, 
puteți dormi liniștită. Voi da de urma cavalerului. Mă voi ocupa și 
de raguzan. Hanul „Doi porumbei” va sta sub observația noastră 
în orice clipă. 

— Să nu încercaţi a-l lovi la han! 

— Ah, doamnă, rise Grama. Credeţi că facem noi astfel 
de prostii? Moartea raguzanului ar da loc la bănuieli. S-ar afla de 
îndată că cineva știe de rosturile sale aici. Atacul asupra lui va fi 
undeva pe drumul de întoarcere către Raguza. 

— Cavalere! grăi după o clipă de gîndire. Aș vrea să fiu 
de față la acel atac. 

— De, știu eu? Nu prea se cuvine ca o nobilă doamnă... 

— Nuvă faceţi griji. Sînt tînără, ce-i drept, dar întreceri 
de arme am văzut adesea, 

— Fie! hotări micuțul cavaler. Veţi primi vorbă de la mine. 
Totuși, nu prea îmi place să vin pe ușa din față. Găsiţi cumva o 
soluție mai bună? 

— Cred că da. În acest salonaș nu intră nimeni. Fereastra 
lui va fi deschisă în fiecare seară. Am să vă aștept. 

În cea de-a treia seară, tînărul Grama reveni la casa Ile- 
nei nu mult după ce înnoptase de-a binelea. Sărise peste zidul 
împrejmuitor și, la adăpostul copacilor, ajunse pînă la fereastra 
salonașului. Așa cum conveniseră amîndoi, aceasta era deschisă, 
iar gazda ședea într-un jilț atât de aproape, încât ar fi putut atinge 
pervazul cu mîna. 

— Sînt aici, doamnă, șopti cavalerul. 

— Vă așteptam, răspunse Ileana întorcîndu-se doar pe 
jumătate. Ce vești? 

— Raguzanul și-a plătit datoriile la han și a dat poruncă 
să i se pregătească trăsura pentru mîine dimineaţă. Va pleca la 
drum îndată ce se vor deschide porțile. 

— Dar nu știm pe unde o va lua. 

— Se poate? Există un singur drum de trăsură. El coboară 
o vreme de-a lungul Dunării. 

— Apoi, nu știm dacă are scrisoarea. 

— Cred că a primit-o. Acum cîteva ceasuri un slujitor l-a 
chemat la palatul lui Nicolae de Gara. Cînd a ieșit de acolo, chipul 
său arăta mare satisfacție. 

Mai discutară cîteva minute în șoaptă, după care Grama 
părăsi grădina și se mistui curînd în întunericul străzilor. 


VA 


De îndată ce se deschiseră porțile cele mari ale orașu- 
lui, o trăsură părăsi Buda și cobori de-a lungul fluviului în goana 
cailor. La cel mult un sfert de ceas după prima, o altă frumoasă 
trăsură luă același drum, dar, cum călătorii aveau mult de mers, 
aceasta se mișca ceva mai încet. Dimineaţa plăcută, cerul înalt și 
limpede, caii buni arătau că totul se desfășura după voia călăto- 
rilor. Adîncit în gînduri, trimisul lui Vlad nu cătă la minunatele 
locuri din jurul fluviului. Nici trei dintre ortaci nu păreau atrași 
spre admirarea peisajului atît de proaspăt, ci închiseră ochii și 
aţipiră curînd. Numai ultimul dintre ei, aflat pe capră, în postură 
de vizitiu, dădea locurilor mai multă atenţie. 

Trecuseră două ceasuri. Trăsura intrase într-o pădure. 
Hăţișurile parcă sugrumau drumul, gata să-l acopere. În zona aceea, 
unde Dunărea ieșea uneori din matcă, nu erau sate. Tropotul plă- 
cut al cailor pe drumeagul uscat se auzea pînă departe. În jur, 
nici ţipenie de om. Undeva, prin desișuri, cînta cucul. La un cot al 
drumului, presupusul vizitiu tresări și opri tocmai la vreme. Trasă 
de-a latul, o trăsură le bara trecerea. Șocul îi trezi brusc pe cei din 
trăsură. Mirat, raguzanul privi prin fereastră. În fața trăsurii, patru 
bărbați, dintre care trei cu spade în miîini, iar cel de-al patrulea cu 
o toporișcă, așteptau într-o poziție mai mult decit grăitoare. 

— Ce doriți? întrebă raguzanul încruntat. 

— O partidă de scrimă cu domniile-voastre, îi răspunse 
un blond înalt, chipeș la trup. 

Raguzanul cîntări din ochi situaţia. Erau cinci spada- 
sini buni contra a trei lotri, fiindcă cel cu toporișca nu avea șanse 
împotriva unei spade. 

La rîndul ei, Ileana Bethlen chibzui îngrijorată: 

„Mi se pare că am intrat într-un joc periculos. Tinerii 
care mă însoțesc sînt în inferioritate. După cum își agită spadele, 
cei cinci raguzani par greu de învins. De vor pierde prietenii mei, 
și asta e aproape sigur, situația mea va fi destul de proastă. Ce 
explicație aș putea să dau la Buda în cazul cînd raguzanul se va 
întoarce din drum și va spune acolo că mă aflam printre cei care 
l-au atacat? Abia acum îmi dau seama de prostia făcută. Prea m-am 
încrezut în lăudăroșenia domnului Grama." 

Îi veni o idee. Una din acele idei strălucite ce schimbă 
adesea soarta lucrurilor, chiar în situaţii disperate. 

— Domnilor! strigă ea cu un glas cît putu de jalnic. Acești 
oameni m-au răpit din casa mea de la Buda și nu știu ce gînduri 
au cu mine. Cînd am părăsit porțile orașului, nu am putut să strig 
ajutor fiindcă ședeam sub ameninţarea unor cuțite. Salvaţi-mă, 
domnilor! 

Cavalerul blond îi înţelese jocul. Pe fața lui frumoasă 
apăru un zîmbet abia vizibil. Era limpede că tiînăra doamnă nu 
credea într-o victorie a lor. 

— Asta nu ne privește pe noi, răspunse raguzanul cu 
indiferenţă. Descurcă-te, doamnă, cum știi! După ce-i căsăpim pe 
acești lotri, n-ai decît să te întorci la Buda, însă pe noi să nu contezi. 

Ileana Bethlen privi începutul luptei cu inima strînsă. 
Socotindu-l pe blond mai periculos prin simplă impresie, ragu- 
zanul cu unul dintre oamenii săi se avîntă către acesta. Gogoașă 
ieșise în întîmpinarea adversarului său la fel de zimbăreţ ca și 
blondul, pe care îl copia în amănunţime, și grăi într-o ungurească 
destul de bună: 

— Domnule, iertați-mă că îndrăznesc împotriva voastră 
cu o toporișcă. O fac numai pentru că la spadă sînt prea bun. Greu 
întîlnesc unul pe măsura mea. 

— Nu face nimic! rise omul raguzanului, convins că are 
o pradă ușoară. Spada mea îţi va da iertarea de pe urmă. 

Gogoașă îl salută pe raguzan după moda Apusului, izme- 
nindu-se de mai mare dragul. Apoi, spre uimirea adversarului și 
mai ales a Ilenei Bethlen, toporișca porni prin aer de pe la vreo 
patru cinci pași, atit de iute, încît omul nu mai avu vreme să se 
ferească. Un strigăt de moarte și spada slujitorului căzu odată cu 
acesta. Însă mirarea Ilenei nu mai cunoscu margini cînd observă 
asalturile blondului. După ce respinse cu laterale simple cele cîteva 
lovituri ale adversarilor, Arad își dădu seama că are în față niște 
spadasini mediocri. Niște oameni care au învățat corect apăra- 
rea și atacul, dar lipsiți de finețe, de artă. Zimbi și sări brusc spre 
dreapta. Raguzanul și slujitorul, prea grăbiţi, se ciocniră între ei. 
Scurtul moment de răgaz îi fu suficient blondului să împungă 
în plin. Raguzanul se poticni şi căzu. Înspăimîntat de uluitoarea 
schimbare, slujitorul își căută salvarea către hățișurile pădurii, însă 
o făcu prea tirziu. Eliberat de greutatea asalturilor, blondul privi o 
clipă desfășurarea luptei. Convins că lucrurile merg bine, își șterse 
spada calm și reveni la trăsură. Micuţul Grama, încîntat de o între- 
cere cu spada, îi adresa adversarului o seamă de cuvinte frumoase. 
Două dintre loviturile cavalerului, măiestrit pregătite, nimeriseră 
în plin. lar ultima păru o simplă formalitate. Doar Cotae, care încă 
nu ajunsese la desăvirșirea cunoștințelor în taina scrimei, supor- 
tase cîteva asalturi grele și se alesese cu o ușoară împunsătură în 
umăr. Situaţia lui nu era de invidiat. Numai dîrzenia îl opri să nu 
oia la sănătoasa. Apoi veni ajutorul cumătrului Gogoașă. Toporul 
său căzu dintr-o parte și încheie lupta. 

„Doamne-Dumnezeule! gîndi Ileana Bethlen. În viaţa 
mea nu am văzut o astfel de întrecere. Acum înțeleg vorbele lui 
Staicu. El a știut ce oameni îmi trimite.” 

— Sînteți rănit, cavalere? îl întrebă pe blond. 

— Nu, doamnă, rise acesta. Am avut noroc, încheie cu 
modestie. 

— Nu prea credeam în victoria domniilor-voastre. De-a 
luneul drumului îmi făcusem curaj, dar cînd i-am văzut pe ragu- 
zani așteptindu-vă gata de luptă, îmi pierise nădejdea. 

— Știu, doamnă, rise Arad. Micuţul Grama nu prea arată 
a voinic. Totuși, a cîștigat un turnir de spadă la Argeș. 

— El 

— E], doamnă. 

— Dar voi? Aţi luptat cu doi adversari parcă în joacă. 

— Am avut noroc, repetă blondul. 

— Da, da, înţeleg, murmură tînăra doamnă. Sînteţi un 
mare spadasin. Poate cel mai mare pe care l-am văzut. Și vă rog 
să mă credeţi că nu am văzut puţini. De fapt, comitele Staicu mi-a 
pomenit despre înaltele haruri ale cavalerului care îmi va fi ocro- 
titorul din umbră la Buda. 

Grama căută prin ascunzișurile hainei raguzanului și 
găsi scrisoarea lui Sigismund. I-o întinse apoi Ilenei, fiindcă el 
avea alte treburi. Îi ajută pe ceilalți să care trupurile foștilor adver- 
sari către apele domoale ale Dunării. Tinăra doamnă citi scurtul 
mesaj adresat lui Vlad. 

„Hm! socoti ea îngîndurată. Prea multe vieţi pierdute 
pentru o biată scrisoare! Ce timpuri! Va fi oare cîndva altfel?” 

Caii raguzanilor fură eliberaţi, iar trăsura, împinsă de 
braţe puternice, se mistui curînd sub învelișul apelor. 

— Acum ne întoarcem la Buda, hotărî blondul. Prietene 
Grama, mîine în zori pornim spre Ţara Românească. Misiunea 
noastră pe lingă curtea regelui Sigismund a luat sfîrşit. 

— Credeam că numai domnul Grama va duce scrisoarea, 
interveni Ileana Bethlen, contrariată. 

— Regretăm, doamnă, răspunse blondul. Eu am primit 
alte porunci decît voi. De vreme ce vă cunoașteți ocrotitorul, nimic 

nu mă mai reține aici. Locul meu și al prietenului Grama se vor 
ocupa cu alți cavaleri. 

— Să cred că vă feriți de mine? 

— Nici vorbă. Mi s-a poruncit să plec de îndată ce mă 
recunoașteți. Sfinția-sa Lazăr a chibzuit bine. O cădere a voastră 
m-ar trage fără rost și pe mine. 

— Doar nu vă închipuiți că mă poate sili cineva să 
vorbesc. 

— Îmi închipui, doamnă, și vă doresc să nu cunoaşteţi 
răutatea caznelor, zîmbi Arad. Au fost oameni mai tari care sub 
apăsarea caznelor n-au putut rezista. Și chiar dacă ar fi altfel, sînt 
nevoit să ascult de porunca ce mi s-a dat. 

— Poate că aveţi dreptate. 

— Din păcate, am. 

— De vreme ce plecați mînine, cred că astă-seară putem 
sărbători despărțirea noastră. 

— Şi eu cred. 

— Atunci vă aștept cînd începe a se întuneca. 


S 


Înnoptase. În casa Ilenei Bethlen ardeau o seamă de 
lumâînări. Slujitorii pregătiseră o cină asemănătoare cu un ospăț. 
Cotae și Gogoașă îi imitară pe cei doi cavaleri, astfel că închinară 
primele pahare în sănătatea gazdei. Dar vinul bun îi făcu să uite 
manierele alese către care rivneau la trezie și numai din această 
cauză lepădară paharele în folosul carafelor. Minunata lor com- 
portare de peste zi le adusese multe laude din partea seniorilor 
Grama și Arad. 

Oricât încercase Ileana Bethlen peste zi să alunge gîn- 
durile ce reveneau asupra blondului, nu-i reușise. Îndrăzneala 
acestuia, ochii săi parcă aplecaţi către ușoară ironie, ca și întreaga 
înfățișare, o urmăriseră fără pic de răgaz. Întîlnirea cu el fusese o 

adevărată revelaţie pentru ea. Simţise din prima clipă că blondul 
e omul pe care îl așteptase în visările ei. 

Acum erau amândoi într-un colț al frumoasei sufragerii. 
Ileana își pusese o rochie neagră dintr-un material subțire ca voalul. 
Croiala ei elegantă îi scotea bustul în relief, punîndu-i în valoare 
pieptul ușor împlinit, umerii rotunzi, uimitor de albi, delicaţi, și 
talia subțire. Nu folosise farduri, fiindcă faţa ei plină de frăgezime, 
peste care cei douăzeci și cinci de ani încă nu apăsaseră, arăta ca 
a unei copile nevîrstnice. Contrastul între negrul rochiei și albul 
trupului știa că o avantajează. Ochii ei mari, luminoși, parcă își 
schimbau culoarea de la o clipă la alta. Încerca prin mici gesturi 
să-și stăpinească surescitarea, cu toate că nu era cazul. Arad avea 
prea puţină experienţă pentru asta. E drept că o privise înmărmu- 
rit cînd intrase în casă. Dar temeiuri erau destule. De dimineaţă, 
Ileana arătase mai puțin strălucitoare. De dimineață i se păruse o 
femeie frumoasă și atît. Acum parcă era alta. Parcă întreaga ei făp- 
tură răspîndea lumină și strălucire. „Prin care miracol?” se întrebă 
el. În zori purtase părul bogat pe umeri. Acum îl avea strîns în coc 
greu. În zori folosise o rochie strînsă la gât. Acum gâtul și umerii, 
puși în valoare cu fină știință, instinctivă uneori la femei, îi aduceau 
alte haruri. Venind spre casa tinerei doamne, gîndurile blondului 
călătoriseră către valea Prahovei. Către Irina. Dar, curios! acele gîn- 
duri se pierduseră undeva într-o ceaţă. Glasul ei îl făcu să tresară. 

— Vă rog să mă urmaţi, cavalere! Mi se pare că ne vom 
despărți în curind. Tot ce-i frumos în lume ţine de obicei tare puțin. 
Aș dori să vă fac unele daruri. 

Îl conduse într-un salonaș de la etajul clădirii. 

— Așa este, doamnă, răspunse Arad. Vă doresc mult noroc 
în greaua voastră misiune de aici și sper să ne revedem cîndva în 
Ţara Românească, adăugă politicos. 

— Mulţumesc! Prin strălucita voastră victorie de azi 
mi-aţi amintit despre acei minunați cavaleri de basm pe care i-am 
îndrăgit de cînd eram copilă. Cuvinte de admiraţie i se cuvin și 
domnului Grama. El ne-a arătat o adevărată artă a scrimei. Nu-i pot 

uita nici pe tinerii voștri scutieri, îndrăzneți și harnici în mînuirea 
armelor. Domnule, sînt îngrozitor de bogată și îmi îngădui multe. 
Acum, de despărțire, îi dăruiesc domnului Grama cincizeci de ducați 
venețieni, iar scutierilor cîte zece. Pentru voi am ceva mai aparte. 
Un mic medalion de aur pe care l-am moștenit cîndva... dar n-are 
importanță. Îmi îngăduiţi? 

— Vă rog, doamnă! 

Ileana se ridică pe vârfuri și îi trecu lănţișorul în jurul 
gitului. O clipă, fu ispitită să-și rezeme fruntea de pieptul tinărului 
cavaler. Apoi se pomeni că vorbește fără noimă și curînd îi păru 
rău pentru frazele scăpate necontrolat. 

— Am fost căsătorită cu tînărul conte Bethlen. Era un om 
deosebit. Poate că merita chiar mai mult decit i-am putut oferi eu. 
De cinci ani sînt văduvă. De cîțiva ani lucrez pentru binele Ţării 
Românești. În toţi acești ani am schimbat un singur sărut cu un 
secretar al domnului Nicolae de Gara. Sărutul acela nu l-am putut 
ocoli, pentru că m-a dus la descoperirea raguzanului. Oamenii mă 
socotesc, poate, o văduvă bogată și ușuratică. Aș dori ca voi să cre- 
deţi altfel. Fiindcă... fiindcă... sîntem din același neam, se corectă 
la timp. Și aș mai dori să vă sărut acum, la despărțire, în semn de... 
în semn de rămas bun. 

Mîinile ei se ridicară spre umerii cavalerului, cu ezitări, 
ca și vorbele pronunțate. Buzele atinseră obrazul aspru ca o părere. 
Tresări cînd brațele lui o cuprinseră domol și scăpă un mic scîncet, 
asemănător cu al pruncului ce se întoarce în somn. 

În sufragerie, Grama, Gogoașă şi Cotae, năuciţi de pute- 
rea vinului bun, înlănțuiţi pe după umeri și adunaţi ciopor bărbi 
în bărbi, cîntau molcom și nefiresc de gravi: 


Fetele de pe la jii 
Oare ce ascund în ii? 


Pe urmă se opreau brusc, plescăiau din buze cu șiretenie 
de oameni chercheliți, pronunţau răspunsul triumfători, rămineau 

o clipă sub apăsarea imaginaţiei, apoi continuau la fel de gravi. 
Pe la jumătatea acelui cîntec vesel, Gogoașă bătu cu pumnul în 
masă și grăi nemulțumit: 

— Ho, domnilor! Cu oltencele e clar. Sint grozave... sînt 
date naibi... însă de o olteancă te lipești mai greu. Îţi dă peste mînă 
din te miri ce. Pe Ampoiul nostru e altfel. Să fiu al dracu! 

— Adică? se încruntă Cotae, căruia cîntecul cu oltencele 
îi plăcea grozav, iar întreruperea lui aducea a osîndă. Adică ce-i 
pe Ampoi? 

Gogoașă rise viclean, cu gura pînă la urechi. Inventase 
un cîntec acolo, pe loc, și era sigur că atît Grama, cît și Cotae vor 
rămîne încremeniți de admiraţie. Încrezător în părerile sale, porni 
să viersuiască pe aceeași melodie de adineauri: 


Fetele de pe Ampoi... 


Dar catastrofa adesea vine cînd te aștepți mai puţin. 
Urmarea cîntecului îi umblase prin minte destul de clar. Acum 
pierise. Gogoașă transpiră din cauza încordării, însă fără folos. 

— Ei, care-i urmarea? îl privi Grama la fel de încruntat. 

— Păi, asta e tot, biigui Gogoașă încercînd să se salveze 
cît de cît. Un cîntec nu trebuie să fie lung, ci să aibă miez, încheie 
triumfător că-i venise o astfel de idee. 

— Ai brodit-o, rise Cotae cu dispreţ. Mi-ai turtit pălăria. 
Unde vezi tu miezu'”? 

— Eu îl văd. Cine nu-l vede n-am ce-i face dacă atîta îl 
duce mintea. Află că fetele de pe la noi sînt leac pentru rană, ca 
s-o știi și pă asta... 

— Adică? îl întrerupse lunganul. Adică sînt cam...? 

— Fetele de pe Ampoi? se zbirli Gogoașă. Află că n-ai 
nimerit-o. La noi dacă tăinuiești cu o fată, abia după doi ani te pof- 
tește în fața porţii de la uliţă. După alți patru ani greu te primește 
în ogradă și abia la adinci bătrineţi te lasă cum vrea Dumnezeu. 

— Păi, dacă e așa, ce rost are să mai pomenim despre 
ele? se posomori Cotae. 

— Nu totdeauna, răspunse mărunțelul cam strîns cu 
ușa. Cînd o ceri de nevastă se schimbă chestia. Vrea și Dumnezeu 
mai iute. 

Se ciorovăiră o vreme, apoi cîntară din nou cîntecul cu 
oltencele, fiindcă cel început de Gogoașă arăta fără noimă. Un lucru 
era sigur: pe toți trei îi cam prinsese dorul de țară. Tîrziu după mie- 
zul nopții, cînd ușa se închise în urma cavalerilor și a scutierilor, 
Ileana Bethlen rămase pe întuneric și simţi brusc apăsarea singu- 
rătăţii. Plinse pentru prima oară după mulţi ani. Un plins domol, 
fără suspine, fără hohote. Lacrimile o mîngiiară și o înviorară ca 
ploaia cuminte ce cade binecuvîntată asupra pămîntului însetat. 

Padișahul Murad se simţea ceva mai bine după băile cu 
sare şi fin pregătite de medicul său florentin. În zori, ieşi la plimbare 
prin imensa grădină a palatului imperial. Pe la răscrucile dese ale 
aleilor întîlnea oșteni albi ori smoliţi la făptură, voinici și tineri. 
Aceștia atingeau pămîntul cu frunţile de îndată ce-i auzeau pașii. 
Zilele de la sfîrșitul lunii septembrie erau calme, plăcute, cu soare 
potolit. Frunzele copacilor, îngălbenite de vreme sau roșcate, aveau 
încă strălucire, dar nu acea tinerească frăgezime a primăverii, ci 
alta, mai palidă. Nervurile frunzelor, atât de elastice cu luni în urmă, 
arătau acum băţoase. În faţa vîntului de toamnă, frunzele cîntau 
altfel decit la vreme de primăvară. Mai sec, mai uscat, mai solemn. 
Acolo unde aleile erau largi, unde nisipul se măcinase peste vară, 
vintul ridica uneori rotocoale de praf, ca un semnal prevestitor de 
stricarea timpului. În chioșcul său preferat cu podelele acoperite 
de covoare moi, o tînără femeie, al cărei chip ascuns sub obișnu- 
itul voal se ghicea la fel de minunat ca și trupul, pregătise cele 
de cuviință pentru gustarea de dimineaţă a măritului padișah. 
Ispitit doar o clipă de gesturile ei delicate, de unduirile corpului, 
Murad îi atinse brațul și-i dezveli fața. Femeia încremeni, fericită 
că strălucitorul sultan o observase. Dar el își retrase mîna uscată 
cam prea de timpuriu. Vechea tuse îl încercă, la fel de rea. Privi 
ceaiul. Uitase de femeie. Apoi uită și de ceai. 

„Allah a rînduit slab rosturile vieţii”, gîndi Murad, obser- 
vindu-i pe Ali și Ibrahim. 

Aceștia veneau spre el cu sprinteneala tinereţii ce se 
putea citi în fiecare mișcare a lor. Padișahul uită din nou la ce 

reflectase cu o clipă înainte. Le făcu un semn poruncitor să se așeze 
la mica gustare. Tinerii demnitari înfulecau cu poftă. El sorbi doar 
din ceaiul amărui. 

„Allah a fost un mare nătărău! își aminti el. Cu un singur 
gest pot curma viaţa și tinerețea acestor oameni, însă mie nu sînt 
în stare să-mi dăruiesc puţină vlagă.” 

Femeia revenise. Îi servea la fel de sprintenă, la fel de 
atrăgătoare. Murad observă cum privirile celor doi sfetnici se opresc 
asupra ei cu vădit interes. Făcu un gest a lehamite. 

— V-aţi gîndit cum îi răspundem ghiaurului Mircea? 
întrebă aspru. 

— Ne-am gîndit, strălucitorule! răspunse Ibrahim. Acum 
nu-l putem lovi cu oști. În Asia războiul merge mai slab decît ne-am 
așteptat. Greu am putea ridica o oaste mare... 

— Fleacuri! Prostii! îl repezi padișahul. Ţara Românească 
nu-i un imperiu. Noi avem oști care să le întreacă pe ale ghiauru- 
lui de douăzeci de ori. Nu v-am chemat aici să vă văitaţi. O ștafetă 
mi-a adus știrea că răscoalele din Asia au fost înăbușite în sînge. 
Acum e liniște acolo. Putem retrage din Asia cincizeci-șaizeci de 
mii de oșteni și asta ar fi doar jumătate din ce avem acolo. 

— Strălucitorule, vestea ne bucură! interveni marele vizir. 
Dar să nu uităm că ghiaurii lui Mircea nu sînt singuri. Oștile Unga- 
riei îi vor sprijini la caz de nevoie. 

— Nici asta nu mă oprește, îl ţintui cu privirea. Acum 
se apropie vremea iernatului. Spre miazănoapte, curind va începe 
timpul rău, cu ploi și cu frig. lată ce ne face să amînăm lupta pînă 
la primăvara viitoare. 

— Mărite padișah, se amestecă Ibrahim. Oare am folosit 
noi tot ce ne trebuie, tot ce se cuvine în privinţa ghiaurului Mircea? 

— Nu înţeleg. 

— Mă gindeam la tratative. Poate că domnul Ţării Româ- 
nești e destul de speriat de îndrăzneala avută și e gata să se supună 
imperiului. 

— Te crezusem înțelept, Ibrahim. După tot ce ne-a făcut 
în Dobrogea, după cum și-a întins oștile de-a lungul Dunării, arată 
el a fi speriat? 

— Totuși, ghiaurul ne-a dat semne de bunăvoință. Din 
scrisoarea lui am înțeles că e gata să ne facă înlesniri asupra măr- 
furilor românești, iar în următoarele săptămîni îi va elibera pe 
achingiii care au căzut robi la el. Cine ar slobozi cinci mii de robi? 
Noi i-am tăia pînă la ultimul, dacă nu ne-ar fi de folos. Cred că e 
bine să ducem tratative cu Mircea și să-i aflăm gîndurile. Vă închi- 
puiţi ce ar însemna să-l atragem pe ghiaur de partea noastră? Am 
avea drum liber către miazănoapte pînă dincolo de Carpaţi. Oștile 
lui împreună cu ale imperiului pot lovi Transilvania, Moldova și 
chiar regatul Ungariei. Chilia și Cetatea albă ar intra în stăpînirea 
măritului padișah. Oare nu merită să încercăm? 

— Și ce-i oferim ghiaurului? deveni Murad mai atent. 

— Ajung și la asta îndată. Mircea nu cred că are treizeci 
de mii de oșteni, dar douăzeci cu siguranţă. Pentru a-l înfrunta, ne 
trebuie și nouă tot vreo douăzeci de mii. Pierderile pot fi mari. De 
ne vom învoi cu Mircea, avem drum deschis către miazănoapte. 
Unindu-ne oștile cu ale lui, putem ataca prin surprindere atît 
Moldova, cît și Transilvania. Asta îi oferim ghiaurului. Va fi domn 
peste toată țara românilor de la Dunăre pînă la granița cu ungu- 
rii și polonii, de la părțile tătarilor pînă la apa Tisei. Lîngă el vor 
sta oștile noastre. De fapt, noi vom fi stăpînii. Și în loc să-l avem 
pe ghiaur ca dușman, el poate deveni un bun slujitor al imperiu- 
lui. Aș mai adăuga că Mircea se arată ca un om deosebit. Ne-a 
luat Dobrogea într-o campanie de numai trei zile. Îndată după 
asta, oștile lui au intrat în Banatul Severinului strigînd: „Trăiască 
regele Sigismund de Luxemburg! Trăiască marele voievod Mircea! 
Moarte păgînilor!” Banatul Severinului care a fost cu ani în urmă 
al domnilor din Țara Românească, a ieșit de sub puterea coroanei 
Ungariei, chiar dacă a rămas în titlul ei de suzerană. Mircea e atît 
de înțelept, de viclean, încît a ocupat Banatul fără luptă. Ba, mai 

mult: regele Ungariei a fost nevoit a se preface că i-l dăruiește ca 
unui prieten. Iată faptele noi, aflate de iscoadele noastre la Buda. 
Acum e momentul să-i arătăm ghiaurului prietenia noastră. În 
primăvară poate că va îndrăzni și mai mult. lar de va trece încă o 
vreme, tare mi-e teamă că prietenia cu noi nu-l va interesa. Cred 
că Mircea ţintește departe. 

— Şi dacă va respinge tratativele cu noi? 

— Îl vom lovi altfel. Acum câteva zile a venit la mine 
prințul ghiaur Vlad. 

— Ăsta cine mai e? 

— Fiul lui Dan-voievod, fostul domn al Ţării Românești. 
Vlad a venit la noi cu rugămintea să-l ajutăm împotriva unchiului 
său Mircea. 

— Prostii! Unul ca el găsim oricînd. Cui folosește un om 
care cere? 

— Asta i-am spus-o şi eu la început. Însă, mărite padi- 
șah, ghiaurul nu-i chiar atât de lipsit de puteri pe cît am crezut. El 
susține că va găsi sprijin la cîțiva dintre boierii Ţării Românești. 

— La cîțiva? pufni Murad cu dispreţ. Să le ceară lor aju- 
tor, nu nouă. 

— O va face. Oameni de-ai săi se vor strecura în Țara 
Românească pentru a-i căuta pe boierii credincioși lui. La vremea 
potrivită, aceștia pot ridica o răscoală. 

— Asta-i altceva, grăi Murad cu vădit interes. La caz de 
răscoală, ne vor trebui puţine oști pentru a-l dobori pe Mircea. 

— Așa crede și Vlad. El speră să ia coroana Ţării Româ- 
nești doar cu două-trei mii de achingii. 

— Şi ce promite în schimb? 

— Supunere. 

— Tu îl crezi? 

— Nu. 

— Nici eu. Dar asta are puţină însemnătate. Principalul 
e o răscoală acolo. Dacă ghiaurii se încaieră între ei, noi vom fi 

primii în cetatea Argeșului. Să-i spui că la momentul potrivit va 
primi ajutorul garnizoanei noastre din Tîrnova! 

— Strălucitorule! se înclină Ibrahim. Îi voi spune, însă 
mi-aș îngădui să o fac mai târziu. Întâi să încercăm o solie la cur- 
tea lui Mircea. 

— Da, uitasem. Prințul Vlad să aștepte. Să pregătești 
solia pentru tratative! 

— E pregătită, rise Ibrahim. Măritul Ali-pașa și cu mine 
ne-am ocupat de asta. În două zile poate porni la drum. 

— Cine va fi conducătorul soliei? 

— Eu. 

Murad îl privi cu plăcere. Era limpede că are un sfetnic 
înţelept și harnic, iar asta i se datora marelui vizir. 

— Pe Vlad să-l trimiţi la mine! îi porunci Ali lui Ibrahim. 
Îi voi da locuinţă și bani. Îi arătăm prietenie și sprijin fiindcă nu 
se știe ce aduce viitorul. 


S 


În timp ce la palatul imperial se pregăteau noile rela- 
ţii, bune sau rele, cu Ţara Românească, Suhar-pașa, îngrozit de 
rapiditatea cu care trec zilele, încerca mereu alte soluții pentru 
prinderea Nufărului Alb. Padișahul îi dăduse termen pînă la jumă- 
tatea lui octombrie. Din păcate, toate încercările sale rămăseseră 
fără folos. Răgazul de timp devenea din ce în ce mai scurt. Șeful 
poliției imperiale avea două alternative: să-l găsească pe Nufăr 
printr-un mare noroc sau să-și pregătească, în mare taină, fuga la 
Genova. El își transportase acolo, de-a lungul timpului, aproape 
întreaga avere. Îi era teamă de o nouă întâlnire cu sultanul. Boala 
îl înrăise pe Murad, încât ajunsese să cheme călăul într-o toană de 
moment. Cu el niciodată nu putea fi sigur de viaţa sa. 

Fără a ști ce gîndesc Ali, Ibrahim și Murad, Suhar-pașa 
ajunsese să-l bănuiască pe Fareddin tot prin logică. Oamenii săi îl 

urmăreau pas cu pas. Suhar își amintise de iscusitul Enver. Acesta 
fusese cu ani în urmă unul dintre cei mai străluciți slujitori ai 
poliției imperiale. Dar căzuse în dizgraţia lui Sabahaddin și, de 
teamă, fugise la Sofia. Acum, Enver se afla în fața lui Suhar. Șeful 
poliției îl cîntări din priviri. Enver era înalt, gras și moale în miș- 
cări. Numai ochii săi scînteietori arătau agerime. 

— Crezi că-l vei găsi pe Nufăr? 

— Cred, strălucitorule! se înclină Enver. Mi-aţi arătat 
bănuielile voastre asupra lui Fareddin și mi se pare că sîntem pe 
urma cea bună. 

— Să nu uiţi că Fareddin e un înalt demnitar al curții 
imperiale și rudă a măritului padișah. Orice greșeală te poate costa 
viața și nu am cum să te scap. 

— Nu uit, strălucitorule. Din păcate, ce ați făcut pină 
acum nu a fost bine. Prea mulți oameni pe urmele lui. Există peri- 
colul ca unul dintre ei să-i șoptească o vorbă așteptindu-se la bună 
răsplată. Sau se poate întîmpla ca el să observe că e urmărit. 

— Şi ce propui? 

— Să retrageţi toți oamenii din jurul lui Fareddin. Îl voi 
pîndi singur. Dacă el e omul Nufărului Alb, nu are cum să-mi scape. 
Folosesc metodele mele. 

Șeful poliției imperiale nu avea de ales. Pînă acum, slu- 
jitorii săi orbecăiseră în dezlegarea misterului ce-l înconjura pe 
Nufăr. 

— Fie! aprobă Suhar-pașa. 

— Mulţumesc, dar nu-i totul! Pe lingă prețul care s-a pus 
pe viața Nufărului Alb, vreau încă pe atit. 

— Vei primi. 

— Apoi, am nevoie de împuterniciri. 

— Nu înțeleg. 

Enver zimbi și continuă sigur pe el. Atât de sigur, încât îl 
contamină și pe Suhar. 

— Strălucitorule, după cum vedeţi, pornesc de unul sin- 
gur în căutarea Nufărului. Însă eu nu am o numire oficială și nici 

nu doresc așa ceva. Cu cît voi fi mai neștiut, cu atît mai bine. Totuși, 
în cazul că dau de o urmă sau chiar peste omul nostru, poate că 
voi avea nevoie de sprijin grabnic. La o astfel de situaţie e bine să 
mă pot bizui pe o împuternicire dată de strălucirea-voastră. O 
împuternicire ce mă va face ascultat de oricine. 

— Cum vrei să sune ea? 

— Simplu. Doar cîteva cuvinte: 


Purtătorul acestei împuterniciri va fi ascultat și 
sprijinit de orice slujitor sau supus al imperiului. 

Șeful poliției imperiale, 

Suhar-pașa 


Apoi, strălucitorule, întăriți împuternicirea și cu sigiliul 
vostru. 

Enver părăsi palatul înaltului demnitar și se pierdu 
curînd în mulțimea de pe străzi, convins că va da de Nufărul Alb. 
EI știa bine ce are de făcut. Chibzuise temeinic și observase că toc- 
mai drumul cel bun fusese ignorat de Suhar și de oamenii acestuia. 

Noaptea de sfîrșit de septembrie căzuse blindă asupra 
orașului Adrianopole. Prin case, luminile se stingeau pe rînd. Pe 
străzi trecătorii deveneau tot mai rari odată cu apropierea miezului 
nopții. Luna ieșea din vreme în vreme printre norii ce amenințau a 
ploaie. Aerul era greu. Vîntul se potolise. Întreaga natură parcă își 
reținea respiraţia, așteptînd primele picături de ploaie. Dar aceasta 
întirzia să vină. Un bărbat înalt, cu pălăria trasă mult pe frunte, 
înfășurat într-o pelerină ușoară, străbătu cîteva străzi cu pasul 
omului grăbit spre locuința sa. După straie, aducea a armean. Necu- 
noscutul intră pe o stradă lăturalnică și își continuă drumul de-a 
lungul unui zid care împrejmuia grădina slăvitului pașă Fareddin, 
cel ce se trăgea din numeroasa și strălucitoarea familie a padișa- 
hului. Luna ieșise dintre nori. Bărbatul privi iute împrejur. Apoi 
așteptă preţ de un minut sau două. Din nou luna se pierdu sub 
perdeaua deasă a norilor. Presupusul armean prinse cu degetele 

323 


Capitolul XV 





muchia zidului, făcu un salt ușor și sări în grădină. Ghemuit lingă 
baza de jos a zidului, nocturnul vizitator trase cu urechea. Liniștea 
era desăvirșită. Adăpostit de tufe și arbori, porni spre casa ce se 
vedea în depărtare ca o pată imensă. Călca atît de ușor, încât nici 
un sunet nu răzbea de sub încălțările sale. Ajunse curînd lingă 
zidul casei. Alături era un platan frumos, ale cărui crengi atingeau 
pereţii. Deasupra se vedea un balcon. La cîțiva pași de nocturnul 
vizitator se afla o ușă. Omul duse mîna la buzunar, scoase o cheie 
și o deschise. Aerul călduţ îl învălui într-o clipă. Niște scări de 
piatră duceau către etaj. Bărbatul părea să cunoască bine drumul 
acela, fiindcă porni să urce cu siguranţa celui ce a trecut adesea pe 
acolo. În partea aceea a palatului, totul părea încremenit. Ajunse 
într-un hol mare, cu o seamă de uși laterale și un coridor larg ce 
ducea undeva către inima clădirii. Pe la jumătatea coridorului un 
sfeșnic încărcat cu lumînări de ceară alunga întunericul din jur. 
Alături de sfeșnic, două străji tăinuiau domol între ele. Sunetul 
glasurilor ajungea pînă la nocturnul vizitator ca un bizâit slab. 
Spre stînga se aflau alte trei uși. Două mai înalte, mascate de niște 
draperii, după moda bizantină, iar a treia scundă, destinată poate 
slujitorilor. Ascuns de întunericul holului, omul se apropie de ușa 
din mijloc, intră după draperii şi deschise. În odaie ardea o sin- 
gură lumînare. Îmbrăcat în cămașă de noapte și cu o boneţică de 
lînă pe cap, Fareddin părea un bătrîn liniștit, cuminte, fără griji, 
preocupat doar să-și facă obișnuitele pregătiri în vederea odihnei. 

— Te-a văzut cineva? întrebă îngrijorat. 

— Nu. 

La un semn al gazdei, oaspetele își trase un scaun lîngă 
pat. Apoi în mîna lui apăru o pungă. Fareddin o luă cu un gest 
de nerăbdare pe care nu și-l putuse înfrîna. Un pumn de pietre 
prețioase căzu pe așternutul înaltului demnitar. Scînteierea fru- 
moaselor bijuterii îl încremeni preţ de cîteva minute. Fareddin le 
trecu printre degete, le jucă în palmă, luă cîte una pe rînd și o privi 
în zarea luminii. Toate erau fără cusur. 

— Ce preț au? se dezmetici. 

— În bani, sau în ce-ţi voi cere? zimbi Nufărul Alb. 

— În bani. 

— Șase mii de ducați venețieni. 

— Cred că ești foarte bogat, îl privi cu admiraţie fățișă. 
În ultimii doi ani, mi-ai adus preţ de nouăzeci de mii de ducați. 

— O nimica toată faţă de cît vei primi în viitor. 

— Oare e bine să continuăm? întrebă Fareddin din nou 
îngrijorat. Ce-ar fi să ne mulțumim cu cât a fost pînă acum? Simt 
că în jurul meu se strînge un cerc nevăzut. Oamenii lui Suhar mă 
pîndesc. Ce-i drept, mulţi dintre slujitorii lui lucrează în taină și 
pentru mine, însă mi-e teamă. Suhar mă bănuiește. Dar a mă pîri 
padișahului fără dovezi înseamnă să-și piardă căpăţina. Acum două 
zile, șeful poliției imperiale l-a adus în Adrianopole pe renumitul 
Enver, cel ce a fost cîndva primul slujitor al lui Sabahaddin. Enver 
e viclean și iscusit în urmăriri. Mi-e teamă de el. 

— Așa a fost și cu Ben-Din, rise Nufărul Alb. Voi lua 
măsuri ca bănuielile să cadă în altă parte. 

— Asta mă liniștește, dar nu de tot. Azi-dimineaţă Suhar 
a tăinuit multă vreme cu Enver. Și i-a dat acestuia chiar o împu- 
ternicire. Secretarul lui Suhar e omul meu de încredere. Prin el 
aflu tot ce se petrece. 

— Nu-ţi face griji! Unde locuiește Enver acum? 

— Spre norocul nostru, secretarul lui Suhar îi cunoaște 
locuinţa. Știi unde e prăvălia de covoare, bijuterii și mirodenii a 
armeanului Aram? 

— Adică a mea, rise Nufărul. 

— Așa este, zimbi Fareddin la rîndul său. A treia casă de 
la prăvălia ta către marginea orașului e a lui Enver. 

— Acum poți să fii liniștit, îl asigură musafirul. Ce știri 
îmi dai? 

— Sabahaddin a părăsit Sabaha în mare taină. De cîteva 
zile e aici, în Adrianopole. 

— În ce scop? 

— Nu știu. Poate că încearcă, prin neamurile sale, să 
capete iertarea lui Murad. Sabaha e un sat prăpădit, nepotrivit 
unui înalt demnitar. 

— Altceva? 

— În Asia, răscoalele au fost înăbușite. Padișahul a pri- 
mit de acolo cîteva ștafete. 

— Asta am aflat și eu. 

Fareddin îl privi uimit doar o clipă, apoi continuă: 

— Dar ce nu știi sînt tratativele secrete ce s-au purtat 
acum două săptămîni între sultan și Vladislav de Anjou, fiul fos- 
tului rege al Ungariei Carol de Anjou, zis cel Mic. 

— Ce dorește Vladislav? 

— Coroana Ungariei, prin asasinarea lui Sigismund de 
Luxemburg. El a cerut o seamă de oști care să-l ajute în această 
încercare. 

Nufărul zîmbi neîncrezător. 

— Oștile voastre nu au pe unde să treacă spre regatul 
Ungariei. Granița Dunării e strașnic apărată de domnul Ţării Româ- 
nești. Prin țaratul lui Strațimir nu răzbiți fără luptă. Țara lui Vuk 
Brancovici, ţinutul Zetei, Serbia și Bosnia vă stau împotrivă. Nu 
văd cum aţi zbura peste ele. 

— Știu, rise Fareddin. Patru mii de oșteni ai imperiului 
nostru au plecat pe corăbii spre insula Corfu, aflată în stăpînirea 
Angevinilor. Corăbiile vor urca pe Marea Adriatică pînă mai sus de 
Raguza și vor intra prin ţinutul Croaţiei, care face parte din Ungaria. 

— Ce-mi spui mi se pare o neghiobie. Chiar dacă lovesc 
prin surprindere, ce pot face patru mii de oșteni? Sigismund are 
oști mari. 

— Vladislav de Anjou dispune și el de o mie. 

— Puțin. 

— Aș zice că nu prea. Dacă Sigismund piere asasinat, 
nobilii Ungariei credincioși lui Vladislav își vor uni oștile cu ale 
acestuia. Poate că nici nu va fi nevoie să lupte, ci de un simplu 
marș către Buda. 

— Cine îl va ucide pe Sigismund? 

— Asta nu știu, dar cunosc data și arma. Data va fi la 
douăzeci octombrie. Arma, o otravă puternică. La douăzeci octom- 
brie, oștile padișahului și ale lui Vladislav vor debarca acolo unde 
Croaţia și Bosnia fac frontieră comună. 

— Şi ce oferă Vladislav în caz de reușită? 

— Întregul ţinut al Croaţiei. Îţi închipui că pentru padi- 
șah interesul e mare. A dispune de oști în Croaţia înseamnă să 
amenințe toate țările balcanice din două părți. 


VA 


Trecuse o zi. Enver se instalase în noua locuinţă din 
cartierul comercial al orașului. De fapt, el dorea să treacă drept 
negustor. Casa dăruită de Suhar cuprindea puţine odăi și o grădină 
în paragină, semn că acolo de multă vreme lipsise un gospodar. 
Înnoptase. Singuraticul bărbat ședea într-un jilț. Pe o măsuţă de 
lîngă el se aflau ceva unelte de scris. 

„Cred că aici sînt pe drumul cel bun, gîndi Enver. După 
cîte am aflat de la Suhar, toate drumurile duc spre Fareddin. Acesta 
e șiret. Oamenii lui Suhar îl urmăresc de cîteva luni, dar nu au aflat 
nimic. Nimic, fiindcă nimeni nu s-a gîndit la ce trebuie. Întâlni- 
rile din oraș ale lui Fareddin au stat sub observaţie. Însă nimeni 
din cei cu care a vorbit nu cade sub bănuiala că ar fi Nufărul Alb. 
Deci, undeva e o greșeală. E limpede ca lumina zilei că bătrinul 
demnitar nu în oraș se întilnește cu Nufărul. Fareddin e prea isteț 
ca să-l cred în stare de o nerozie. El nu-i un om de rînd, care poate 
trece neobservat. Cred că pe Nufăr îl primește în palatul său. Dacă 
Nufărul a aflat o seamă de secrete ale palatului imperial, e clar 
că se văd destul de des. La lumina zilei nu-i convenabil pentru 
ei, fiindcă desele întilniri nu pot rămîne ascunse. Apoi, Fareddin, 
cu bătrineţea lui, greu s-ar încumeta să iasă în oraș la vreme de 
noapte. Asta înseamnă că îl caută Nufărul pe el, dar nu prin ușile 
din față ale palatului. Dacă aș fi eu faimosul Nufăr, pe unde m-aș 

strecura în locuinţa lui Fareddin? Cred că numai prin grădină. La 
noapte și în viitoarele nopţi voi sta de pază în grădina bătrînului 
demnitar. lată la ce nu s-au gîndit oamenii lui Suhar-pașa.” 

Mai zăbovi o vreme, apoi părăsi locuinţa și se pierdu 
în întunericul nopții. Peste Adrianopole stăruiau aceiași nori cu 
semne de ploaie. Aproape de ziuă începu să bată vintul. Cerul se 
înviora treptat. Enver reveni acasă aproape la îngînarea întune- 
ricului cu primele semne de lumină ale dimineții. Deschise ușa 
de la intrare și orbecăi pe coridor către încăperea de odihnă. Prin 
ferestre se furișa în dormitor o lumină plumburie, încă fără puteri, 
ce dădea obiectelor contururi ciudate. Enver tresări. O umbră tre- 
cuse pe la spatele său către ușă. Duse mîna la cuţit. 

— Envel! se auzi o voce. Te puteam lovi de cînd ai intrat, 
însă asta nu e firea mea. De fapt, chiar și pe cei mai răi dușmani 
i-am atacat numai din faţă. Știi să folosești un cuţit? 

— Știu. Dar cine ești? 

— Nufărul Alb. Mă cauţi și iată că am venit la întîlnire. 
Tu lucrezi pentru bani, Enver. Eu pentru ceva mult mai înalt. Să 
te aperi, fiindcă unul dintre noi nu va ieși viu de aici. 

Departe de a fi un fricos, omul lui Suhar privi insistent 
spre ușă. Ochii săi se obișnuiră curînd cu slaba lumină a odăii. 
Totuși, fața Nufărului încă nu se vedea limpede. Observă destul 
de vag un bărbat înalt cu o față parcă ovală. Enver strînse mînerul 
cuţitului în dreapta, iar cu stînga prinse marginea măsuţei pe care 
mai stăruiau încă uneltele sale de scris. Măsuţa zbură prin aer 
ca un proiectil și se izbi în ușă. Nufărul Alb sărise într-o parte la 
timp. Mișcările celor doi luptitori erau nespus de încete. Amîndoi 
își pregăteau atacurile cu multă finețe. Loveau rar, cu încercări 
înșelătoare. Odată cu trecerea timpului, lumina încăperii căpăta 
strălucire. Parcă începuse a bate în argintiu. Stăpînul casei îl înghe- 
sui pe Nufăr într-un colţ al odăii. Manevrase mult pentru a-l atrage 
acolo. Cuţitul său străluci o clipă prin aer și lovi cu toată puterea. 
Nufărul nu avea loc să facă un salt convenabil, dar se răsuci scurt 
asemenea unui toreador. Enver scăpă un țipăt. Făcu vreo cîțiva pași 

parcă beat. Se poticni. Alunecă domol pe lingă perete. Cuţitul Nufă- 
rului i se împlintase în piept. Ochii săi deveniră mari, mirați, iar în 
lumina ce căpătase puteri observă fața adversarului și avu o ultimă 
tresărire. Parcă îi era cunoscută. Parcă îi amintea ceva. Nufărul se 
aplecă asupra lui Enver şi-i scotoci buzunarele. Împuternicirea 
dată acestuia de Suhar ieși la iveală. Cîteva minute mai târziu, un 
bărbat ce aducea a negustor închise ușa casei, străbătu grădina, 
ieși în stradă și trecu nepăsător pe lîngă prăvălia de covoare, biju- 
terii și mirodenii a armeanului Aram. Prin cartierul comercial al 
orașului, trecătorii se înmulțeau odată cu limpezimea din zori. 

Enver deschise ochii. Puterile îl părăseau iute. Mîna lui 
întîlni uneltele de scris răspîndite pe dușumea. Intui că mai are 
puțin de trăit. Era nevoie să se grăbească. 

Pe la prînz, unul dintre subalternii lui Suhar intră în 
cabinetul acestuia și-i întinse o bucată de pergament. 

— Ce-i asta, întrebă șeful poliției imperiale. 

— Strălucitorule! se înclină omul. M-ai trimis să-l aduc 
pe Enver, dar el e mort. L-am găsit înjunghiat. 

Suhar rămase o vreme pe gînduri. Cînd își reveni, îl con- 
cedie pe slujitor cu un gest aspru. Apoi își aminti de scrisoare. 

Nufărul Alb poartă în deget un ghiul pe care e gravată 
o frunză. 

Scîrbit, Suhar îndepărtă scrisoarea cu dosul palmei. Ora- 
șul Adrianopole număra prea mulți oameni. El nu mai avea curajul 
să caute acul în carul cu fin. Termenul dat de padișah pentru prin- 
derea faimosului dușman devenise mult prea scurt. Și poate că 
omul căutat nici nu locuia în oraș. Zimbi. Slujitorii săi au acum 
un indiciu clar. Primul după atîtea luni. Ticălosul de Enver, care 
s-a lăsat ucis tocmai acum, l-a văzut pe Nufăr. Asta înseamnă că 
el e pe undeva pe aici. Îl rechemă pe slujitor, iar poruncile lui îl 
uimiră pe om. 


VA 

Spre seară, un bărbat înalt, armean după straie, poposi 
în cîrciuma grecului Soridis. Acolo veneau adesea micii negus- 
tori de mărunțișuri să soarbă o cană cu vin, sau să pună la cale 
între ei cine știe ce afaceri bănoase. Presupusul armean se așeză 
la o masă lîngă unul care se ocupa de vinzarea de mărgele, ghiu- 
luri și coliere ieftine din aramă. Cum nu-i lipseau banii, cumpără 
cîteva podoabe lucrate grosolan, iar la preţ se tocmi fără pricepere. 
Măruntul negustor jubila. Obţinuse pentru prăpăditele obiecte de 
cinci ori mai mult. Cumpărătorul, poate niţel cherchelit, părea să 
fie un demn staroste al nătărăilor. Și, culmea, după zimbetul său 
ipocrit, cu siguranță credea că făcuse o afacere strașnică. Presupu- 
sul armean comandă băutură. La primul rînd, client și negustor 
închinară studiindu-se din priviri. La al doilea rînd de căni vorbiră 
despre timpurile grele. La al treilea rînd cîntară domol o frumoasă 
melodie bizantină. La al patrulea, negustorul arăta cam înţepe- 
nit. Cumpărătorul se aplecă peste masă, clipi complice și îi șopti 
ortacului de ocazie: 

— Ştii că luminatul Sabahaddin, fostul șef al poliției 
imperiale, a revenit pe ascuns la Adrianopole? 

— Era plecat? întrebă negustorul cu destul de puţin inte- 
res. Mamă, ce vin! Să știi că vin ca la Soridis greu poţi găsi în altă 
parte. Mai dai un rînd? 

— Mai dau. Se șoptește că Sabahaddin e Nufărul Alb. 

— Sfîntă Născătoare! Glumești? 

— Îţi spun ce am auzit și eu. 

Vinul lui Soridis era cu adevărat bun. Măruntul negustor 
aţipise. Cînd își reveni, constată cu mirare că armeanul plecase. 
Privi în jur și își recunoscu o seamă de prieteni. Cana îi era plină 
ochi. Luă scaunul și trecu la altă masă, lîngă prietenii săi. Închi- 
nară împreună bucuroși. Apoi, omul se aplecă mult peste masă 
și le șopti: 

— Ştiţi că marele Sabahaddin s-a întors la Adrianopole 
în mare taină? 

— Era plecat? 

— Păi sigur că era plecat. Lumea vorbește că Sabahad- 
din e Nufărul Alb. 

Cel mai vârstnic dintre ei privi iute împrejur și-i spuse 
încruntat: 

— Noi nu am auzit ce ai spus, iar tu nu ai vorbit nimic. 
O vorbă ca asta ne poate duce în fața călăului. Ce ne interesează 
pe noi ce fac ăi mari? 

Speriați, tăcură o vreme și băură pe nerăsuflate. Totuși 
pe la miezul nopții, cînd printre mese cu tăvile încărcate, slujitorii 
lui Soridis parcă pluteau, cel puţin din unghiul de vedere al bău- 
torilor, vestea făcuse ocolul cîrciumii. A doua zi în zori, șoaptele se 
rostogoliră de colo pînă colo printre prăvălii și tarabe, în cârciumi 
și în case, iar știrea, neînsemnată la început, crescuse și se trans- 
formase într-o adevărată avalanșă. Puțin după căderea serii, gărzile 
padișahului îl arestară pe Sabahaddin sub învinuirea că părăsise 
fortăreața Sabaha fără încuviințare. Pentru sultan și sfetnicii săi 
era limpede că Sabahaddin nu poate fi Nufărul Alb. Motive ple- 
dau destule în favoarea lui. Totuși, o vagă bănuială stăruia în alt 
fel. Poate că avea legături cu faimosul dușman. Suhar și Fareddin, 
foștii prieteni ai arestatului, îi luară apărarea, însă atât de ipocrit, 
încît cuvintele lor aduceau a acuzare. 

În vreme ce la palatul imperial numeroasele neamuri 
ale arestatului făceau presiuni asupra lui Murad, un călăreț ieși 
din Adrianopole. La un astfel de ceas, puţini ar fi reușit să pără- 
sească orașul. După cuviință, oștenii îl opriseră la una din porți. 
Dar omul avea o împuternicire semnată de Suhar-pașa. Călărețul 
tăie către miazănoapte și se pierdu în desișurile întunericului. Pe 
încîntătoarea vale a fluviului Marița, primele picături de ploaie 
vesteau schimbarea timpului. 

Nocturnul călăreț era Nufărul Alb. 

În Cîmpia Bărăganului, primele zile ale lui octombrie 
se porniseră fierbinţi, cu soare mult. În zori, obișnuita ceață de la 
mijlocul toamnei întîrzia peste păduri, printre crengile arborilor 
ca o imensă pînză de păianjen. Pe cîmpuri se lipea la rasul pămîn- 
tului și săruta iarba încă fragedă. Prin văi, curentul o mîna de la 
spate în caiere mari. 

Într-o dimineaţă, un călăreț străbătea Codrul Vlăsiei către 
lacul Snagovului. Deasupra apei, ceața își legăna șoldurile parcă 
aplecată spre un dans vesel. Călărețul rămase locului înmărmurit 
de admiraţie. Vechea mînăstire se vedea prin ceața subțiată ca un 
minunat trup de femeie sub voal. De-a lungul pădurii sunetele de 
toacă se îngînau în plăcute ecouri. Călătorul își îndemnă calul și 
ajunse la porțile Snagovului în plin soare. Călugării, aplecaţi spre 
cele sfinte mai mult din pricina vîrstei decît din convingeri, cură- 
țau cămările în vederea proviziilor pentru iarnă. Sima veghea la 
ceruitul strugurilor mari cît pruncul de o zi, sau la afumarea pru- 
nelor brumării aduse tocmai de pe dealurile Buzăului. Sfinția-sa 
pivnicerul rar înjura printre dinţi, fiindcă butoaiele multe se cereau 
rostuite în pivnițe pe soiuri. Cuvioșii care îl ajutau la frumoasa 
îndeletnicire erau criță încă din zori și numai o minune îi ţinea 
pe picioarele damblagite de tăria vinului. Băuseră ei, ce-i drept, și 
ceva must, însă osînda și-o aflaseră la butoaiele cu vinuri vechi. O 
seamă de femei din satul Ciulinița veniseră cu noaptea-n cap să-și 
sfințească dolofanele colive la mînăstire. Una mărunțică, slăbuță, 
cu mișcări de veveriță la vreme de primejdie, îi tot punea întrebări 
grăsunului Sima. Acesta, cu privirile evlavioase coborite asupra 

ei cu atîta osîrdie încît o despuiase numai prin puterea gîndului, 
nu auzea întrebările. O privea lacom, grăitor, cu gura căscată de 
emoție. Pivnicerul îl strigă pe viteazul comandant al Snagovului, 
însă grăsunul era prea ocupat a o privi pe mărunţică și, în loc de 
răspuns, își dezveli dinţii albi într-un mirîit ca al cățelelor fătate 
cînd văd o primejdie pentru pui. 

Egumenul Lazăr îl primi pe oaspete în vechea sufragerie. 

— Aţi lipsit mult, îi zimbi lui Staicu. 

— Așa e, rise acesta. Cînd am plecat, viile abia dăduseră 
în pîrg. Acum butoaiele intră în Sfinta Sfintelor. Ce mai e pe aici? 

— Toate cum le-aţi lăsat. Săptămîna trecută, prințesa 
Irina a fost prezentată la curtea de la Argeș. Măria-sa Mircea i-a 
dăruit vechiul castel din Tîrgovişte. 

— Deci a plecat de la noi? 

— Nu, nici vorbă. Se pare că îndrăgește mult castelul 
vostru. Acum ea duce tot greul acolo. Dimineața se scoală înaintea 
slujitorilor. A început pregătirile pentru iarnă. 

Comitele rîse. Egumenul îl privi pe furiș. 

„A mai slăbit, gîndi el. Încearcă să arate vesel, însă eu îi 
cunosc sufletul cernit. Se pare că viața noastră e croită destul de 
prost. O seamă de nătărăi cu inima ușoară sînt iubiţi și răsfățaţi 
de soartă. Iar cel mai desăvirșit cavaler al timpului e un mare 
nefericit.” 

Staicu se ridică. 

— Plecațţi? 

— Da, sînt foarte grăbit. Azi trebuie să ajung la Argeș. 
Ah, era să uit! Ţi-am adus un mic suvenir. 

Egumenul privi împuternicirea dată de Suhar lui Enver 
și rîse la rîndul său. 

— De la el? 

— Nu, nu chiar de la el, ci de la un om al lui Suhar, dar 
nu tocmai de bunăvoie. 

Lazăr o puse într-un sertar fără să-i treacă prin minte ce 
va însemna cîndva această împuternicire. Ce rol va juca ea. 

— Măcar o gustare cu noi, încercă să-l reţină. 

— Asta, da. 

Spre seară, domnul Ţării Românești îl primi pe Nufărul 
Alb în cabinetul său. Doar măria-sa și egumenul Lazăr știau cine-i 
faimosul cavaler despre care se scorniseră cîntece și legende atât la 
nordul Dunării, cât şi în sudul ei. În cabinetul de lucru al măriei-sale 
erau singuri. Se sărutară ca doi frați buni. Diferenţa de vîrstă nu-i 
deosebea prea mult. Arătau la fel de înalți și mlădioși în mișcări. 

— Drace! rise vodă. Abia acum văd. Ești plin de praf. Col- 
buit de la tălpi pînă-n creștet. Cu cît praf ai adunat pe tine se poate 
pune un strat de flori. Vrei să te schimbi și să faci o baie? 

— Mai tîrziu, zîmbi oaspetele, contaminat de veselia 
fratelui. 

Ochii lui vodă băteau ușor către azuriu. Totdeauna erau 
așa cînd îl încerca o mare bucurie. O șuviță de păr aspru îi căzuse 
pe frunte și-i aducea un aer tineresc. 

— Staicule, ești un om norocos. Dacă am face schimb, se 
pare că eu aș fi în cîștig, continuă să ridă. Numele meu nu-i chiar 
atât de vestit ca al Nufărului Alb. 

Se opri brusc. Tînărul pălise. Vodă știa ce-i în sufletul lui. 
Primise o scrisoare de la mînăstirea catolică a Siretului. Îi scrisese 
bătrîna doamnă Margareta, bunica fostei castelane din Prahova. 

— Ce vești? schimbă vorba. 

— Mari, zimbi Staicu. Turcii sînt din nou puternici. Răs- 
coalele din Asia s-au domolit. 

— Mda! Oștile lor vor intra la iernat. Asta înseamnă că 
pînă la primăvară va fi liniște. Apoi vom vedea. Mai ai vești? 

— Mai am. S-a pus la cale călcarea Ungariei cu oști de 
achingii și asasinarea lui Sigismund de Luxemburg. 

Îi povesti tot ce aflase de la Fareddin. Vodă îl ascultă 
uimit. 

— Ce crezi că trebuie să facem? 

— ÎI înştiințăm pe regele Ungariei. 

— La asta mă gîndeam și eu. Din păcate, timpul e foarte 
scurt pină la douăzeci octombrie. 

— Ştiu. Mîine în zori voi fi pe drum către Buda. Voi goni 
zi şi noapte. Oștile Ungariei trebuie să ajungă la vreme pe malul 
Mării Adriatice. 

— Da, da, spuse vodă îngîndurat. Lupta pentru putere, 
pentru mărire, e năprasnică. Poate că totdeauna a fost și va fi așa. 
Acum vreo doi ani și mai bine, Carol de Anjou era rege al Unga- 
riei. S-au găsit oameni să-l asasineze. Fiul său, Vladislav de Anjou, 
încearcă să devină rege al Ungariei tot printr-un asasinat. Nu-i o 
răzbunare. Sigismund nu a fost amestecat în uciderea lui Carol. 
Da, nu-i o răzbunare, ci numai setea de mărire. O sete care nu 
cunoaște margini. 

Mai tăinuiră o vreme. Vodă se feri să-i pună întrebări cu 
privire la plecarea Margaretei. Staicu îi fu recunoscător. Bănuia că 
domnul țării aflase. 


VA 


Drumul care duce printre înălțimi către frumoasa 
minăstire de la Siret era mărginit cu plopi falnici. Cînd adia vîn- 
tul, vârfurile plopilor se aplecau grațioase și cîntau parcă o melodie 
voinicească. Zidurile mari, albe, ale mîinăstirii se vedeau printre 
brazi ca niște pete. Liniștea locului îndemna spre odihnă și medi- 
tație. Alături de mînăstire, pe un tăpșan, se afla o casă la fel de albă, 
înconjurată pe trei părți de un cerdac de lemn lucrat în măiestrite 
cioplituri. În faţa casei, printre rondurile cu flori bine întreţinute, 
se afla o stupină. Vremea caldă nu alungase albinele la iernat. 
Biziitul lor calm aducea a sărbătoare. 

În cerdac, o femeie înaltă, al cărei păr blond bătea în albu- 
Tiu, ședea lîngă o măsuţă. Pe creștet purta o bonetă albă, scrobită. 
Rochia lungă, neagră, din postav bun de Colonia, căpăta puţină 
veselie de la cochetul guleraș alb. Nu faţa ei, încă frumoasă, arăta 
anii mulți, ci unele riduri ale gâtului, pe care bătrina doamnă știa 

să le ascundă cu pricepere. Alături de ea, cu o lucrătură de mînă 
în poală, fosta castelană de la Prahova părea adîncită în gînduri. 

— Din tot ce mi-ai spus, îmi vine să cred că nu știi ce 
vrei, vorbi aspru bătrâna doamnă. Îi găsești lui Staicu o seamă de 
calități și defecte. Îmi vorbeşti despre el cînd cu ochii strălucitori, 
ca o femeie îndrăgostită, cînd cu dispreţ. L-ai părăsit fără nici un 
motiv. 

— Aflasem că mă înșală, bîigui Margareta. 

— Prostii! O simplă bănuială. Și nu poţi vorbi mai tare? 
Parcă n-ai mîncat azi. De fapt, nici n-ai mîncat. De ce? 

— Nu mi-a fost foame. 

— Bine! De mîine mîncăm împreună. Am vorbit cu dom- 
nul Moldovei. Tatăl tău e făcut foc pe tine. L-am rugat să-i scrie 
lui Mircea pentru desfacerea căsătoriei, o privi pe furiș. Apoi te 
vom mărita cu unul dintre nepoții regelui Poloniei. Am și pornit 
niște tratative. 

— Dar nu vreau să mă mărit! strigă Margareta. 

— Atunci să știi că domnul Moldovei te va trimite cu 
forța la castelul comitelui Staicu, o ameninţă cu viclenie. 

— Dacă asta e voinţa tatălui meu, mă supun, vorbi iute 
și cu ochii strălucitori. 

„Oho, oho! gîndi bătrina doamnă. Privirile te trădează 
de la o poștă.” 

Apoi continuă mai îmbunată: 

— Toate femeile din neamul nostru, al Mușatinilor, au 
fost aprige. De multe ori și-au sacrificat dragostea datorită firii lor 
neînduplecate. Tu îl iubești pe Staicu? 

— Poate, așa puțin, răspunse Margareta cu glasul stins. 

— Măi fată, vorbește mai tare! Știi că nu prea aud bine. 
Ce te biții așa? Îl iubeşti, sau nu? 

— Bunică dragă! se aruncă ea la pieptul bătrînei doamne. 
Cînd am plecat de la el, încă nu știam. Abia acum știu. Cred că-l 
iubesc de mult. Însă e de mirare, fiindcă el nu-i aşa cum am visat. 

— Staicu te iubește? 

— Asta nu știu. La despărțire mi-am dat seama că ple- 
carea mea înseamnă pentru el o mare lovitură. Zimbea. Nu mi-a 
făcut nici un reproș. E prea mîndru și ascunde totul sub un zimbet 
aparent vesel. Poate că am însemnat ceva pentru el. Totuși, desele 
lui absenţe de la castel mă îndemnau să cred și altceva. 

— Prostii! Bărbații pentru asta sînt făcuţi. Să alerge. Nu 
uita că Staicu e al doilea bărbat al Ţării Românești. Mircea are 
nevoie de el. 

— Dacă e așa de ce nu mi-a spus nimic? 

— Fiindcă treburile țării sînt una, iar nevasta alta. Nu 
le poți amesteca laolaltă. 


S 


În dimineaţa zilei de treisprezece octombrie, Sigismund 
de Luxemburg se întreținea cu sfetnicul și prietenul său Nicolae 
de Gara. Discutară o vreme despre vinătoarea la care luaseră parte 
amindoi. Tîrziu, regele întrebă mirat: 

— Ce motiv l-a reținut oare pe prințul Vlad să dea curs 
invitației noastre? 

— Poate că primirea pe care i-am făcut-o raguzanului și 
promisiunile destul de vagi nu l-au încurajat pe valah, ridică din 
umeri tînărul Gara. 

Ar fi vrut să mai spună ceva, dar își luă seama. Secretarul 
regelui intră în cabinet. 

— Ce dorești, domnule? întrebă Sigismund iritat de 
întreruperea conversaţiei. 

— Maiestate, un sol valah cere să fie primit. E trimis al 
voievodului Mircea. Omul pare frînt de oboseală și spune că e ceva 
atît de însemnat, încît nu suferă nici o aminare. 

— Un sol al Ţării Românești? Adu-l, domnule! 

— Te pomenești că Ţara Românească a fost atacată de 
turci, grăi regele, cînd ușa se închise în urma secretarului. 

— Mă îndoiesc de asta. Cine face război acum, cînd oștile 
se pregătesc de iernat? 

Secretarul reveni curînd cu trimisul voievodului Mircea. 
Sigismund îl privi pe valah cu atenţie. Fața acestuia, neînegrijită, 
palidă, praful de pe haine și cizmele acoperite de noroi uscat îl 
convinseră că omul venise în mare grabă. 

— Mi se pare că vă cunosc, domnule... domnule... 

— Staicu, măria-ta. Sint prințul Staicu, fratele măriei-sale 
Mircea. 

— Aha! își aminti regele cu neplăcere. Îmi aduceţi vești? 

— Da, dar cerusem o audienţă numai cu voi, măria-ta. 
Îi purtăm întregul nostru respect domnului Nicolae de Gara, însă 
mi s-a poruncit... 

— Puteţi să vorbiţi, îl întrerupse Sigismund aspru. Noi 
nu avem secrete pe care să le ascundem de el. Cred că aduceţi o 
scrisoare a stăpînului vostru. 

Staicu i-o întinse lui Nicolae de Gara, iar acesta o trecu 
în mîna suveranului. 

De la primele rînduri, pe fața regelui apăru o paloare neo- 
bișnuită. Cînd isprăvi lectura îi făcu semn comitelui să se așeze, 
spre uimirea lui Gara. 

— Nu, nu acolo! Veniți mai aproape, domnule! După data 
scrisorii și ziua sosirii voastre aici, e de mirare că aţi făcut un drum 
atît de lung doar în cîteva zile. Nu cunosc un călăreț în stare de o 
asemenea ispravă. Știți conținutul scrisorii? 

— Îl cunosc, măria-ta, zîmbi Staicu în timp ce-și aşeza 
un scaun. 

— Mai aveţi ceva de adăugat? întrebă cu o voce neobiș- 
nuit de joasă. 

Staicu nu-i răspunse. Adormise din clipa în care se așe- 
zase pe scaun. Gonise zi și noapte fără pic de răgaz. Numai unul 
ca el putuse rezista la un astfel de drum. Nicolae de Gara, vesel 
de felul său, pufni în rîs. Suveranul nu-i ţinu isonul, ca altă dată. 

— Să-l ducem în odaia de alături, spuse îngîndurat. 

— Noi, maiestate? 

— Noi, domnule. Și mi se pare că facem prea puţin. Dacă 
știrea primită se adeverește, acest om salvează azi coroana Ungariei. 

Îl prinseră în braţe, dar Staicu simţi atingerea și, din 
obișnuinţă îndelungată, sări într-o parte înainte de a se dezmetici. 

— Cred că am adormit, murmură vesel. Vă rog de iertare, 
măria-ta. 

„Omul acesta e de fier, gîndi regele. Pariez că nimeni nu 
ar putea parcurge atita drum în timpul folosit de el." 

— Poftiţi, domnule! Aveţi nevoie de un somn bun. 

Staicu nu se lăsă invitat a doua oară. Trecu în odaia de 
alături. Sigismund închise ușa după el, în vreme ce Nicolae de Gara 
citea înmărmurit scrisoarea domnului Ţării Românești. 

— Ei, ce spui? 

— Maiestate, mă mir. De unde știe Mircea astfel de 
lucruri? 

— Se vede că nu ai citit și ultimele rînduri ale scrisorii. 
De la Nufărul Alb. De la el a aflat. Dar nu asta are importanță acum. 
Poți pleca spre Croaţia pînă într-un ceas? 

— Pot. 

— Cu câți oșteni? 

— Cu cinci mii. 

— De ce nu cu mai mulți? 

— Fiindcă avem nevoie de oști și aici. Voi mai lua cinci 
mii de la Belgrad. 

— Atunci e bine. 

— Bine și nu prea. Dacă-i o cursă a valahului? Dacă face 
jocul cuiva? Poate că încearcă să ne depărteze cu oștile într-un 
scop ce nu ne este cunoscut acum. 

— Crezi asta? 

— Nu cred. Mă întreb. 

— Timpul nostru acum e prea scurt pentru întrebări. La 

drum, domnule! Sper să ajungi la vreme pe malul Mării Adriatice 
în locul arătat de valahul Mircea. 

— Și eu sper. Dar aici ce va fi? Eu plec. Vă las singur. 
Asta nu-mi place. 

— Ei, nu chiar singur. Îmi rămîn o seamă de oști, gărzile, 
curtenii și slujitorii. 

— Știu, murmură Nicolae de Gara încruntat. Eu am încre- 
dere doar în mine. Dacă i se întîmplă ceva regelui, în Ungaria va 
fi război civil. Aveţi, ce-i drept, oșteni, curteni, slujitori, însă... ah! 
Vă amintiţi de faimoșii noștri cavaleri, domnii Gașpar și Lorant? 

— Cine poate uita niște spade ca ale lor? Cine poate uita 
astfel de viteji? 

„Și zurbagii fără pereche”, gîndi tînărul general. 

— Maiestate, pînă într-un ceas, Lorant și Gașpar vor fi 
aici. Vă rog să-i primiţi. Ei vor sta în jurul vostru zi și noapte ca 
niște dulăi gata să muște pe oricine. Bine că mi-am amintit. Acum 
pot pleca altfel. Cu sufletul mai ușor. 

— O clipă, domnule! îl opri Sigismund. Doar noi doi știm 
secretul acesta. 

— Nuvă faceți griji! Gașpar și Lorant sînt tăcuți ca mor- 
mintele. Oștile ce rămîn la Buda vor sta pe picior de război fără să 
li se dea vreo lămurire. Oamenii cu care plec nu vor cunoaște ţinta 
călătoriei decît la vremea cuvenită. 

— La revedere, domnule! Să dau sfaturi unui mare gene- 
ral ar fi de prisos. 

Nicolae de Gara se înclină și părăsi palatul regal. Un ceas 
mai tirziu, cinci mii de călăreţi ieșiră din Buda în goana cailor, 
sprinteni la mers. În fruntea lor călărea îngîndurat Nicolae de Gara. 

Așa cum promisese tînărul general, cavalerii Gașpar și 
Lorant se prezentară la rege cam după un ceas. Însă nu fusese ușor 
să fie găsiți. Pe Lorant, cam buimăcit de vinul băut peste noapte, 
oamenii lui Gara îl scoaseră din patul unei doamne al cărei soț 
lipsea de cîteva zile. Pe Gașpar îl găsiseră la o hangiţă nostimă, 

focoasă, al cărei bărbat cam răscopt la trecerea anilor știa să închidă 
ochii în fața unei pungi burdușite. 

Sigismund îi privi pe cavaleri reținîndu-și un zîmbet. 
Auzise cît sînt de zurbagii. Ședeau amindoi lingă ușă sfioși, parcă 
neajutorați. Gașpar era de statură mijlocie, bine clădit. Părul negru 
i se revărsa în plete lungi peste ceafa puternică. Ochii mici îi jucau 
neastîmpărați. Lorant îl întrecea în înălțime. Pumnii săi mari ară- 
tau ca niște baroase. Părul blond-roșcat, ce se ridica pe creștet în 
ondulări plăcute, întregea un chip de om cucernic, blind și poate 
niţel naiv. 

„Hm! gîndi regele. Privindu-i îţi vine să crezi că sînt doi 
tineri învăţăcei de la colegiul nostru catolic din Buda.” 

— Știți pentru ce v-am chemat? 

— Ştim, zîmbi Gașpar. 

— Veţi fi răsplătiți. 

— Nu pentru asta o facem. 

— Vă cred. Totuși am auzit că bogăţia face casă proastă 
cu domniile-voastre. 

— Ah, măria-ta! rise Lorant. Lucrurile nu stau chiar așa. 
Cel puţin în ceea ce mă privește. Am aproape un ducat de aur. Gaș- 
par, nimic. Adică are datorii. De la Viena și pînă la Belgrad, de la 
Cluj pînă la Praga, puţini sînt cămătarii care nu visează la aurul 
împrumutat bunului meu prieten. Mulţi se roagă pentru sănătatea 
lui. De piere Gașpar, se duc și visurile lor. Dacă domnul Gașpar e 
încă viu, o face numai de dragul cămătarilor. E un suflet milos și 
nu le poate aduce astfel de neajunsuri. Alaltăieri avea treizeci de 
ducați. Ieri jumătate, iar azi e lefter. Dar să nu credeți că e risipitor. 
Ba aș crede că nu-i lipsește cumpătarea. Dacă alaltăieri ar fi avut 
o mie de ducați, acum l-aș fi putut învinui de risipă... 

Cu toată supărarea lui, Sigismund slobozi un hohot mare 
de ris. 

— Maiestate! interveni Gașpar cu glasul omului nedrep- 
tățit. Lorant m-a coborit mult în ochii voștri. O mie de ducați n-am 
mai avut de o săptămînă. E drept că s-au dus... 

— Pe o cumpărătură? îl întrerupse regele. Poate ați cum- 
părat o casă? 

— Nu. Am una ce s-ar cuveni reparată. Slujitorii mei, 
cam zgirciți la bani, nu au făcut-o pînă acum, ceea ce mă duce cu 
gîndul să le trag o sfîntă de bătaie 

— Slujitorii? se minună Sigismund. Mi se pare că nu 
slujitorii trebuie să plătească reparaţiile, ci voi. 

— Mă iertaţi, serenissime! Eu văd lucrurile altfel. Sluji- 
torii nu locuiesc în casă? 

— Ba cred că da. 

— Atunci e firesc să plătească, răspunse Gașpar cu toată 
convingerea. 

— Asta nu. Casa e a voastră. Dacă vedeţi astfel lucrurile, 
înseamnă că le pretindeţi să vă plătească chiar și mîncarea. Cu ce 
se aleg ei din leafă? 

— La plata mîncării nu m-am gîndit pină acum, însă voi 
chibzui. Cît despre leafă, ultima oară mi-au pretins-o acum trei 
ani. Mă nimerisem în toane bune, astfel că doar le-am bumbăcit 
spinările. Vă închipuiți ce muncă pe mine, fiindcă nu-i ușor să 
înmoi spinările a cincizeci de servitori. 

— Chestia asta nu-mi place, se încruntă Sigismund. De 
ce nu i-ați plătit? 

— Fiindcă își iau singuri. Argintăria mi-au vîndut-o de 
mult. Covoarele și mobila abia acum o jumătate de an. În ograda 
mea au înjghebat o crescătorie de giște. Cred că sînt cîteva mii. Au 
şi o frumoasă herghelie de cai. În bălțile mele de pe lingă Dunăre 
au prăsit porci. 

— Deci așa stau lucrurile! zimbi suveranul. De ce nu-i 
alungați pe netrebnici? 

— Cum o să-i alung, maiestate? Unde mai găsesc eu niște 
slujitori atît de credincioși? Cînd dau uneori pe acasă e praznic și 
bucurie. Cînd plec, e sărbătoare. 

— Interesant! rise Sigismund. Însă nu mi-aţi spus ce aţi 
făcut cu mia de ducați venețieni. 

— Așa e! se lumină Gașpar. M-am luat cu vorba. Domnul 
Lorant a avut plăcerea să vă spună că sînt milos. Asta e marea mea 
slăbiciune. O tînără doamnă, atît de neajutorată încît mă implora 
din priviri să-i acord un sprijin, mi-a înduplecat inima. Pe sărman 
totdeauna e bine să-l crezi. Am poftit-o pe tiînăra doamnă la un 
bijutier evreu și i-am cumpărat un colier minunat. Răposatul meu 
părinte îmi zicea adesea că e bine să-i ajuţi pe cei săraci. 

— Drace! izbucni Sigismund cu gura pînă la urechi. Și 
ați dat pe el cei o mie de ducați? 

— O mie două sute, măria-ta. Două sute i-am rămas dator 
bijutierului. Din păcate, abia azi dimineaţă am observat că mi-ar 
trebui ceva mărunțiș să-mi pingelesc cizmele. 

Sigismund deveni stacojiu din cauza risului. Timpul 
trecea iute și uimitor de plăcut. Discuţia cu cei doi cavaleri era o 
adevărată desfătare pentru suveran. 

„De acum, îi opresc lingă mine, gîndi el. Curtenii mei 
doar știu să ceară, să vorbească frumos, ori să ţeasă intrigi. Acești 
cavaleri tineri aduc în palatul regal un aer proaspăt și puţin soare.” 

Apoi își aminti de necazurile lui. 

— Domnilor, veţi locui lingă odăile mele. Am dat porun- 
cile de cuviinţă. Sinteţi liberi. La ușă vă așteaptă secretarul meu. 


VA 


După vreo trei ceasuri de somn, comitele Staicu, refăcut, 
intră în cabinetul regelui. 

— Aţi dormit puţin, zimbi suveranul. Vi s-a pregătit o 
odaie în aripa de miazănoapte a palatului. 

— Vă mulțumesc, măria-ta! Din păcate, sînt grăbit. Unele 
treburi grabnice mă reclamă. 

— Credeam că rămînețţi aici pînă la douăzeci octombrie. 

— Dacă e o poruncă, rămîn. 

— Nu o poruncă, ci o rugăminte, răspunse regele cu recu- 
noscuta sa finețe. 

S 


În dimineaţa zilei de cincisprezece octombrie, regina 

Maria a Ungariei părăsi Buda pentru a se odihni o vreme la Kesz- 
tel. Acolo era o localitate frumoasă, cu un castel impunător, așezat 
aproape de apele minunatului și imensului lac Balaton. Înconjurat 
de goruni falnici, ale căror coroane se vedeau de la mari depărtări, 
castelul era o adevărată oază de liniște. Cînd bătea vintul, crengile 
scoteau sunete joase, grave ca de orgă. Apele lacului, strălucitoare 
în limpezimea lor, se ridau la cea mai slabă adiere. Tiînăra suve- 
rană iubea mult locurile de la marginea Balatonului. Fire sensibilă, 
visătoare, frumoasa regină hoinărea adesea prin codrii ce împrej- 
muiau lacul și de multe ori își închipuia că-i singură, că descoperă 
pământuri noi necălcate de om. Visările erau momentele ei de 
încântare, de fericire. În zori, ieşea cu barca pe lac. Nemărginirea 
lui o înfiora. Uneori le poruncea vislașilor să tragă la țărm. Apoi 
sărea sprintenă pe mal, își croia drum prin hățișuri și credea că-i 
prima ființă care pune piciorul acolo. Cîteodată se cufunda atît de 
adînc în visările ei, încît deșteptarea o supăra. Bolnăvicioasă ca și 
sora ei Hedviga, regina Maria visa că are un trup voinic, puternic, în 
stare să suporte călătoriile lungi, nesfîrșit de lungi, la care rîvnea. 
Trăsurile goneau către Kesztel. Învăluită în blănuri 

scumpe, suverana închisese ochii și își imagina cîntecul grav al 
gorunilor. Fața radioasă, ușor îmbujorată, arăta satisfacția ei. O 
seamă de curteni, slujitori și doamne de onoare părăsiseră Buda 
odată cu regina Maria. După plecarea lor, curtea regală arăta parcă 
pustiită. Prima doamnă a Ungariei pornise către Kesztel din îndem- 
nul regelui și-i era recunoscătoare. De fapt, totul se datorase unei 
întîmplări mărunte, ce trecuse neobservată. O întîmplare obișnuită 
adesea, căreia nimeni nu-i acordă vreo atenție deosebită. Dom- 
nul Antal, slujitorul ce se ocupa cu pregătirea meselor regale, se 
îmbolnăvi subit. O simplă răceală cu ceva fierbinţeli, sau o ușoară 
indispoziție. Șambelanul palatului primise un bileţel de la domnul 
Antal. Bolnavul i-l recomanda pe nepotul său Peter, cel ce slujea 

de mulți ani ca al doilea maestru de ceremonii al palatului. Cum 
Peter era bine cunoscut, șambelanul fu de acord ca el să se ocupe 
temporar de îndeletnicirile zilnice ale bătrinului Antal. Această 
măruntă schimbare scăpase multora, dar nu și cavalerilor Gașpar 
și Lorant. Nimeni în afară de ei nu bănui că plecarea reginei la 
Kesztel se datorează îmbolnăvirii umilului slujitor Antal. 

În dimineaţa zilei de douăzeci octombrie, Peter pregătise 
gustarea regelui cu mult dichis. Toţi curtenii știau că suveranul 
obișnuiește să-și ia micul dejun în odaia de dormit și că preferă 
să se servească singur din bucate. Peter gustă din fiecare fel de 
mincare, după datină, și se retrase. Abia se închise ușa în urma lui 
cînd Lorant și Gașpar intrară pe alta. În mijlocul mesei slujitorul 
așezase un vas de Boemia cu minunate flori de toamnă. Ceaiul 
regelui, pîinea, mierea, untul și prăjiturile fuseseră gustate de Peter. 
Cavalerii dimpreună cu regele priviră la tot ce se afla acolo. Așa 
cum făceau de cîteva zile, mîncaseră toți trei pe ascuns din provi- 
ziile aduse de Lorant în mare taină. Pentru a nu trezi bănuielile 
presupusului asasin, Gaşpar înjumătăţea de fiecare dată gustările 
și le căra într-un loc știut de el. Nimeni nu și-ar fi închipuit că 
suveranul nu se atingea de mîncare. După plecarea reginei, Sigis- 
mund poruncise ca prînzul și cina să-i fie aduse în cabinetul de 
lucru, așa cum se întîmpla de multe ori cînd era singur. 

— Eu cred că otrava e undeva aici în fața noastră, mur- 
mură Lorant preocupat. Asasinarea a fost pregătită pentru azi. 
Dacă aș fi în locul asasinului, eu la gustarea de dimineață aș folosi 
otrava, fiindcă nu văd un motiv de aminare. 

— Și eu cred la fel, aprobă Gașpar. Totuși e de mirare. 
Peter a gustat din tot ce e aici. Să fie în flori? Parcă nu dau semne 
de ofilire. Voi lua probe din toate bucatele ca de obicei. 

— Poate în unt, sau în miere, își dădu Lorant cu părerea. 

— Peter le-a gustat. 

— Am văzut și eu. Însă el a știut de unde să o facă. 

— Nu, nici vorbă. Mai degrabă în prăjituri... sau... drace! 

înlemni Gașpar. Mi se pare că am ghicit. lată aici o minunată pară 
verzui-aurie.Toată lumea știe că regelui îi plac perele. De multe 
ori nu se atinge de mîncare, dar perele rar le uită. lată o frumoasă 
pară dintr-un soi rar și foarte gustos. O înfășcă și părăsi încăperea. 

— Aţi dat porunci la poartă? se interesă Lorant. 

— Da. Am vorbit cu căpitanul de gardă. În afară de dom- 
nul Gașpar, nimeni nu poate părăsi azi palatul fără voia noastră. 

Trecu o jumătate de ceas. Gașpar intră zimbitor în odaia 
de noapte a suveranului. 

— Ei? întrebă regele. 

— În pară era, maiestate. Am făcut aceeaşi probă ca şi 
în ultimele zile. Vierul care a mîncat para e o adevărată namilă. A 
murit în câteva clipe. Întâi a rămas ţeapăn, apoi a căzut ca trăsnit. 

— Peter! strigă Lorant sărind de la locul său. 

— A fost reținut la poartă, rise Gașpar. Din păcate, nici 
el nu mai e viu. Cînd a văzut că oștenii din gardă opresc pe oricine 
încearcă să părăsească palatul a vrut să fugă. Spada unuia dintre 
oșteni l-a ajuns la timp. Odată cu moartea lui, complicii ne scapă. 
Domnul Antal a dispărut. Cred că a fost răpit de complicii lui Peter. 

— Antal? se minună regele. Dar cînd ai aflat toate astea? 

— Știam de ieri. Am trecut pe la locuinţa lui. 

— Dar slujitorii ce spun? 

— Spun că doi prieteni ai stăpinului l-au privegheat pe 
acesta cîteva zile. Apoi l-au luat cu o trăsură și au părăsit Buda. Cred 
că presupușii prieteni l-au silit pe Antal să-i scrie șambelanului. 

— Slujitorii îi cunosc? 

— Nu. 

— Păcat! murmură suveranul. Însă cum totul s-a sfîr- 
șit cu bine, cum nimeni nu știe despre încercarea făcută asupra 
noastră, să ieșim domnilor la plimbare prin oraș. Azi e necesar ca 
regele Ungariei să fie văzut de oameni. De cît mai mulți oameni. 
Ah, era să uit! Domnule Gașpar, de cît aur ai nevoie pentru a-ţi 
pingeli cizmele? 

Lorant se grăbi să răspundă în locul tînărului său prieten: 

— Vistieria palatului regal nu dispune de atîta aur cât 
poate risipi cavalerul Gașpar. 

— Mein Gott! înlemni Sigismund de Luxemburg. Asta 
înseamnă că fiul risipitor din Biblie a fost un biet ageamiu pe lingă 
domnul Gașpar. La cît se ridică datoriile voastre pe la cămătari? 

Gașpar se scărpină în creștet încruntat, după care grăi: 

— Numai bunul Dumnezeu știe. 

— Și cămătarii. 

— Da, maiestate, și cămătarii. 

— Vom plăti toate datoriile voastre, hotări suveranul. 

— Vai, mie! se tîngui cavalerul. Să nu faceţi asta! Vă 
implor! Cine s-ar mai ruga pentru viaţa și sănătatea tînărului 
Gașpar? 

Sigismund zîmbi. De mult nu se simţise atât de bine. îi 
îndrăgise pe acești tineri zvăpăiați. Nimic din apăsarea firească 
a primejdiei prin care trecuse nu stăruia asupra lui. Suportase și 
altă dată astfel de încercări. 

— Domnilor! redeveni grav. Azi la prînz vom avea o 
frumoasă ceremonie. Una dintre acele clipe solemne în care se 
răsplătesc virtuțile și credinţa. Trei tineri stau în atenția noastră. 
Ei vor deveni cavaleri ai Ordinului Dragonului de Aur. Bănuiți 
cine sînt? 

— Pe doi dintre ei nu ne e greu să-i ghicim, mustăci 
Lorant. Cît despre al treilea... 

— Al treilea e comitele Staicu, fratele domnului Ţării 
Românești. 

— Hm! făcu Gașpar. 

— Crezi că nu i se cuvine? se încruntă Sigismund. 

— A, nu! Dar va trebui să amînaţi această cinstire pen- 
tru o ocazie mai bună. Prințul Staicu a părăsit Buda ieri în zori. 

Sigismund rămase o vreme pe ginduri. Cînd ieși din palat 
înconjurat de gărzi și oșteni, chipul său frumos trăda voioșie. Regele 

știa să-și ascundă îngrijorarea. Gindurile sale rătăceau undeva 
către malul Mării Adriatice. 
„O fi ajuns oare Nicolae de Gara la timp?” se întrebă el. 


S 


În dimineaţa zilei de douăzeci octombrie, zece mii de 
călăreţi ieșiră din păduri pe țărmul Adriaticei. Nimeni dintre oșteni 
nu știa de ce veniseră acolo în graba mare. Nicolae de Gara privi 
multă vreme apele ușor răzvrătite de vînt. Nicăieri nu se zărea 
vreo corabie. Doar cîteva bărci de pescari pluteau departe, legă- 
nîndu-se domol ca niște rațe sătule. Abia a doua zi, cînd soarele se 
ridicase binișor, o seamă de catarge apărură la orizont. Cu puţin 
înainte de prînz, corăbii grele cîrmiră spre țărm. Tînărul general 
slobozi unele porunci. Oștenii săi ieșiră iar din păduri. Pe mare 
fu un moment de derută. Corăbiile întoarseră din drum și aștep- 
tară în larg. Ziua și noaptea trecură în liniște, dar în zorii celei 
de-a treia, cinci călăreţi cu caii în spume nimeriră între oștile lui 
Nicolae de Gara, miraţi că nimeni nu-i oprește. A încerca să fugă 
era prea târziu. Își mînară caii pe pantele aspre şi descălecară chiar 
lingă apă. O barcă veni dinspre corăbii. Cei cinci mesageri ai lui 
Vladislav de Anjou respirară ușuraţi cînd barca îi purtă departe 
de ţărmul atît de primejdios. Curînd, pe corăbii se dădură unele 
semnale. Pînzele fură puse în vînt, iar grelele corăbii porniră să 
coboare de-a lungul Adriaticei către insula Corfu. Tentativa eșuase 
datorită Nufărului Alb, dar Vladislav de Anjou nu avea de unde să 
ştie asta. În schimb știau alţii. 

Nicolae de Gara mai zăbovi o săptămînă pe malul mării. 
Numai ștafetele sale porniseră în grabă spre Buda. Ele îi duceau 
lui Sigismund doar trei vorbe: „Totul e bine.” 


VA 

La cetatea Giurgiu, solii padișahului Murad fură opriți 
cu delicate atenţii de Manea, cavaler al Ordinului Basarab. Tînă- 
rul conducător al soliei era inteligentul Ibrahim-pașa, omul ce se 
ridicase doar în cîteva luni printre primii sfătuitori ai sultanului. 
Obișnuit mai mult cu rostul armelor, nu-i plăcea îmbrăcămintea 
fastuoasă. Totuși purta straie de preț acum, fiindcă prin ţinuta sa 
și a oamenilor ce-l urmau dorea să-i dovedească ghiaurului Mir- 
cea ceva din bogăția Imperiului turcesc. Purta pe cap un turban 
roșu în trei colțuri. Cele trei vîrfuri ale turbanului erau împodobite 
cu cîte cincisprezece pietre scînteietoare. Numai turbanul valora 
cîteva mii de ducați venețieni. Sub mantia largă de catifea, împo- 
dobită la poale cu perle mari și mici, deschisă în față, se vedea o 
haină lungă pînă la genunchi, încheiată cu doisprezece nasturi 
de aur mari cît oul de porumbiţă. Șalvarii intrau în cizme scurte 
ceva mai jos de genunchi. Pe fiecare cizmă se vedeau în față, de-a 
lungul piciorului, cîte unsprezece perle prinse în montură de aur. 
Armele sale bătute în nestemate întregeau o ținută a cărei bogăţie 
și strălucire păreau fabuloase. 

Trecuseră trei ceasuri de cînd Manea îl conducea pe 
Ibrahim prin puternica cetate a Giurgiului, așezată pe o insulă 
aproape de malul românesc și unită cu acesta printr-un pod de 
lemn. Gazda îi arătă oaspetului cele patru turnuri masive de pia- 
tră, fiecare înalt de douăzeci și patru de picioare și legate între ele 
de ziduri puternice. 

— Poate că s-ar cuveni să pornim la drum, îl întrerupse 
Ibrahim nerăbdător pe amabilul comandant. 

Manea simţi că turcul își cam pierduse răbdarea și răs- 
punse cu prefăcută neliniște: 

— Oare nu v-am dat destulă cinstire? 

„Afurisit să fii cu vorbăria ta, ghiaurule! gîndi solul. De 
cîteva ceasuri mă baţi la cap cu aceeași poveste. De cîteva cea- 
suri îmi vorbești despre fiecare pietroi. Allah să ne ferească de 
alți pisălogi!” 

Apoi zimbi frumos. 

— Niciodată nu am fost primiţi undeva cu mai multă 
cinste. Și numai gîndul de a ne îndeplini misiunea încredinţată 
de marele padișah ne mînă a ne despărţi de voi, cu multă părere 
de rău. 

— Atunci mă supun, se înclină comandantul. Am dat 
poruncă să taie cîțiva berbeci. Îndată ce veţi prînzi cum se cuvine, 
mă voi gîndi numai la drumul vostru. La noi, la creștini, oaspeţii 
sînt întotdeauna primiţi, după datină, cu tot dichisul. Și nu cred 
să fie ocară mai mare decît aceea ca un musafir de neam ales să 
respingă ospățul pregătit în cinstea lui. 

Manea repezise ștafete spre Argeș îndată după apariția 
solilor. Legătura dintre Giurgiu și Argeș se facea pe etape. La fie- 
care etapă, alți călăreţi cu cai odihniți preluau știrile astfel că ele 
ajungeau la curtea domnească în mai putin de o zi. Comandantul 
avea motivele sale să-l rețină pe Ibrahim. 

— Priviţi aceste ziduri de protecție! continuă Manea. Ele 
se aseamănă cu o cămașă de zale. Oricât ar bate bombardele aici, 
ar fi fără folos. Avem meșteri în ridicarea cetăților. Aţi auzit despre 
Anton din Buzău? 

— Nu. 

— Mă mir. Anton e un tînăr mărunțel, sprinten la minte 
ca argintulviu. S-a însurat acum doi ani... adică nu... cred, că acum 
trei ani, cu una de prin părțile... 

— Poate că ospăţul... îl întrerupse Ibrahim reținîndu-și 
o înjurătură: încă nu întâlnise un astfel de pisălog. 

— Ospăţul? tresări gazda. Da, așa e! Uitasem de el. Să mer- 
gem, strălucitorule sol al padișahului Murad! Rar primim oaspeţi 
de seamă aici. Vizita lor e curată sărbătoare pentru noi. Apoi, mi-aţi 
plăcut. Sînteți un om înțelept și cu multă pricepere în prețuirea 
cetăților. Ziceam că Anton s-a însurat acum trei ani, de Sinziene... 

Se așezară la masă, dar bucatele întîrziau. Numai stri- 
gătele aspre ale comandantului reușiră să-i dezmorțească pe 
adormiţii slujitori. Ibrahim nu știa că totul fusese regizat cu grijă. 
Întîi sosi vinul, în căni mari de lut ars. 

— Coranul îi oprește pe credincioșii lui Allah să guste 
din sufletul strugurilor, zimbi Manea. Mare păcat! Vinul acesta 
l-am adus tocmai de pe dealurile Prahovei. E vin de chef. Duce 
frumos la un ospăț. Aroma lui e gingașă, blîndă, ca a ultimelor 
flori de toamnă. Anul trecut, cînd am dublat zidurile cetăţii, aveam 
tot un vin ca ăsta. Și ne picaseră niște oaspeți grăbiţi către Brăila. 
Erau negustori de vază. Au coborît de pe corabie. Noi, după datină, 
le-am cercetat rostul prin părțile astea. Cînd să plece, i-am poftit la 
ospăț. Două săptămîni a stat corabia la Giurgiu. Strașnici oameni! 

Soarele cădea ușor către asfințit. Ibrahim gustase atît 
din vinul bun, cât și din friptura de berbec, foarte prețuită la turci. 
Limbutul comandant încetase brusc vorbăria, însă, spre nemul- 
țumirea oaspetelui, adormise buștean. Era criță. 

— Plecăm! hotări Ibrahim. 

Aghiotantul lui Manea își reținu un zîmbet și grăi cu 
glas cumpătat, calm: 

— Strălucitorule sol, ar fi bine să așteptăm pînă ce se 
trezește comandantul. El e stăpîin aici. Fără aprobarea lui nu puteţi 
face un pas. Eu n-am destule puteri pentru asta. 

— Să cred că sîntem reținuți cu forța? izbucni solul. 

— Nici vorbă, strălucitorule! Numai că fără însoțitorii 
numiți de comandant să vă ducă la curtea de la Argeș, atît voi, cît 
și cei o sută de achingii, ați fi loviți de oștile noastre ce stau prin 
păduri. Așa e porunca domnească pe aici. Nici măcar steagul alb 
care vestește o solie nu vă apără. Oștenii noștri întîi lovesc și abia 
pe urmă întreabă dacă mai au la ce. Pieirea voastră ar însemna și 
pieirea mea. Eu sînt dator să veghez asupra vieții domniei-tale. 

— Şi cînd se trezește comandantul? 

— Asta pot să v-o spun fără sminteală. Cînd bea cinci căni 
din cele mari, totdeauna începe a se mișca după ce apune soarele. 
Dacă trece de a șasea, abia pe la miezul nopţii. Numai la bucurii 
mari, cum a fost sosirea voastră aici, comandantul o încearcă și pe 
a șaptea. Asta înseamnă că mîine în zori e ca pruncul înțărcat de 

o zi. Are toane. Jinduiește după vin ca pruncul după ţița mamei, 
însă nu-l ţine mult. Vom pregăti pentru voi cele mai bune așter- 
nuturi. Vremea e frumoasă, iar mîine în zori veţi porni spre Argeș. 

Așa cum prevăzuse tînărul aghiotant, Manea arăta cam 
mahmur în zori. Îl privi pe Ibrahim încruntat şi-l salută cu răceală. 
Cu trecerea timpului, fața i se însenină treptat pînă ce ajunse la 
zîmbet. 

— Strălucitorule sol! îi vorbi turcului cu plăcută căldură. 
Am rînduit oamenii care să vă însoțească pină la Argeș. Trei sute 
de călăreți vă așteaptă gata de drum. Poate că s-ar cuveni înainte 
un mic ospăț în cinstea voastră. 

Ibrahim zori către calul gata înșeuat, prefăcîndu-se a 
nu pricepe invitația gazdei. Alături de el, pisălogul comandant 
melița vorbele fără oprire. Iar în clipa cînd convoiul se urni din 
loc, Manea strigă cu disperare în glas: 

— Mărite sol, sînt vinovat cum nu se mai poate. Am păcă- 
tuit crunt faţă de voi, fiindcă am uitat să vă arăt încăperile de sub 
cetate. D-aia ziceam, dacă mai zăboviţi o clipă... 

Dar Ibrahim, îngrozit de pisălogeala acestuia, înfipse 
pintenii în coastele calului. Gazde și soli tăiară drum printre codri 
către inima Bărăganului. De prin pădurile din dreapta și din stînga 
apăreau lungi șiruri de călăreţi, oșteni după straie și arme. Ibrahim 
lăsase gonaciul la pas. Încercă să-i numere pe călăreţi, fiindcă era 
dator să observe. Însă ce nu știa înțeleptul sol ședea în faptul că 
demonstrațiile de forță ce i se făceau de-a lungul drumului fuseseră 
chibzuite la Argeș. Călăreţii pe care Ibrahim îi zărea prin margi- 
nile pădurilor se mistuiau în desișuri după trecerea convoiului și 
porneau în goană pe poteci știute de ei. După un timp apăreau din 
nou pe lingă alte păduri, iar Ibrahim număra de zor. Ideea fusese 
a cavalerului Manea. El o propusese prin ștafete la Argeș. 

„Are mulți oșteni ghiaurul Mircea! gîndi solul. Prea mulți! 
Dacă tratativele cu domnul Ţării Românești cad, greu vom intra 
alei: 

În partea de miazănoapte a Moldovei, cerul devenise 
plumburiu. Ploaia subțire, cu multă răceală în ea, căzuse la înce- 
put într-o burniță slabă, ca un prim semnal al stricării timpului. 
Totuși, nu era frig. Numai umezeala parcă pătrundea ca un fior. 
Din coșurile caselor ieșeau vălătuci de fum. Ei nu se ridicau semeţi 
pînă în hăurile cerului, după obiceiul de peste iarnă, ci zăboveau 
deasupra satelor și cătunelor pînă își pierdeau vlaga. La mînăstirea 
Siretului, cu locuri atît de plăcute în timp de vară, curțile deveni- 
seră pustii. De pe streșinile caselor, picăturile cădeau molcom și 
îndemnau la somn. Sub apăsarea ploii, pămîntul și împrejurimile 
căpătaseră un aer morocănos, iar turlele mînăstirii păreau mai 
zvelte, mai înalte. Cîinii aciuaţi pe sub șirele de paie sau prin fin 
ieșeau cînd îi răzbea foamea și căscau plictisiţi. În casa cu cerdac 
de lemn, tînăra Margareta ședea lingă fereastră cu privirile aţintite 
de-a lungul drumului mărginit de plopi. Uneori tresărea la ivirea 
unui călăreț. Săptămiîni în șir trăise speranța că va primi un semn, 
o vorbă, o scrisoare din partea comitelui Staicu. Pe măsură ce tre- 
ceau zilele, nădejdile i se împuţinau. Timpul urît, umed, locurile 
devenite dintr-o dată pustii apăsau asupra tinerei doamne cu toată 
puterea lor, fiindcă totdeauna vremea plăcută cu soare mult aduce 
speranțe, iar schimbarea ei în rău parcă le spulberă. Treceau zilele, 
mohorîte și închise. Margareta ar fi putut să se întoarcă la castelul 
de pe marginea Prahovei. Nimeni nu o oprea, cîtă vreme era încă 
soția comitelui. Gindul acesta îi venise adesea, dar îl îndepărtase 
de fiecare dată cu groază. Mîndria o oprea de la un astfel de pas. 
Uneori își închipuia că s-a întors la castel. Că Staicu o întreabă 

cu răceală despre vizita ei acolo. Trăia clipa în toată grozăvia ei și 
simţea cum o lasă puterile. Îl făcuse de rîs pe unul dintre cei mai 
înalți demnitari. Pe cel de-al doilea bărbat al Ţării Românești. Cle- 
vetirile pe seama comitelui cu siguranţă că nu erau puţine. Abia 
acum judeca în amănunt urmările pripitei sale plecări. Amăricăi 
făcuse un drum la castel, din îndemnurile ei. Cavalerul adusese 
vești care îi dădură alte prilejuri de a medita. De la despărțirea lor, 
Staicu revenise la castel în două rînduri. Toate rosturile gospodăriei 
de acolo intraseră sub supravegherea frumoasei Irina. 

— Dumnezeule! exclamă tinăra doamnă, săgetată de un 
gind nou. Oare Irina și Staicu...? 

Refuza să-și ducă noile gînduri pină la capăt, însă ele 
reveneau mereu cu puteri sporite. Ședea lîngă fereastră, cu o dantelă 
începută alături. Mîinile ei frumoase mîngîiau dantela în neștire. 
Tresări. Pe drumul mărginit de plopi, creștea un călăreț, aplecat pe 
coama gonaciului. Din clipă în clipă, tot mai aproape. Ochii ei scîn- 
teiară din nou. Îşi opri respiraţia. Pe umerii obrajilor slăbiți apăru 
vechea roșeață, ce o prindea altădată atât de plăcut. Se ridicase pe 
jumătate. Dar călăreţul își urmă drumul cine știe spre ce cătun. 

La Curtea de Argeș, cinci mii de călăreți îmbrăcați la fel și 
cu arme bune, strălucitoare, se împărțiseră în rînduri mari pentru 
a lăsa loc de trecere soliei turcești. 

„Prea multă oaste într-o țărișoară ca asta”, gîndi Ibrahim. 

Roman Herescu, voinicul cavaler al Ordinului Basarab, 
făcu onorurile de gazdă. Cuvinte dulci fură schimbate între oaspeţi 
și amfitrioni, fiindcă altele, mai aspre, știau și unii, și alții că vor 
fi la tratative. Nu mult după încheierea ceremoniei de primire, 
înaltul demnitar al Imperiului turcesc fu găzduit într-o veche casă 
boierească din cochetul oraș al Argeșului. 

A doua zi, Ibrahim intră în palatul domnesc alături de 
Roman Herescu. La masa tratativelor luară loc doi dregători turci, 
vechi și încercați în astfel de treburi. De cealaltă parte se așezară, 
lîngă Herescu, tînărul comite Dragomir, mare castelan de Dim- 
bovița, și vornicul Vladislav. 

— Strălucitorule! grăi Roman Herescu. După fruntea 
voastră senină, credem că aţi venit la noi cu gînduri de prietenie 
și pace. Sper ca tratativele ce le vom purta acum să întărească 
aceste gînduri. 

— Dar nu-l văd pe domnul Ţării Românești! se miră 
Ibrahim. 

— Nici noi pe măritul padișah, zîmbi tînărul Dragomir, 
cu o suavitate de prunc. 

„Drace! Comitele e dat naibii, gîndi Roman. Frumos răs- 
puns. Nici eu nu aș fi găsit unul atît de bun.” 

— Să cred prin aceasta că domnul Ţării Românești va 
lipsi de la tratative? 

— Să credeţi, strălucitorule sol. Siînteţi un mare dem- 
nitar al Imperiului turcesc, însă nu padișah. Rangul vostru nu vă 
îngăduie a sta la tratative cu măria-sa Mircea. Totuși, vom încerca 
chiar mîine să căpătăm o audienţă pentru voi. Cît despre ce hotărim 
aici, să nu vă faceţi griji. Domnul Ţării Românești va fi înștiințat. 

Ibrahim își ascunse nemulțumirea sub un zimbet. 
Intui că tratativele se vor desfășura de pe poziţii egale, ceea ce 
nu-l bucura. Ghiaurii erau puternici. Numai așa se explica lipsa 
domnului Țării Românești. Mizase mult pe teama ce o inspira 
Imperiul turcesc popoarelor din jur. 

— Măritul padișah vă iartă călcarea Dobrogii cu oști, 
spuse blînd. Stăpînul stăpînilor e drept şi bun. Înţelegeţi cît de 
mare este iertarea lui? 

— Înţelegem, rise Dragomir, fiindcă și măria-sa Mircea a 
iertat oștile voastre de achingii care au lovit în vară pămîntul româ- 
nesc al Dobrogii. Ar fi însă o mică deosebire de bunătate. Domnul 
Ţării Românești a arătat-o prin faptă. Acum zece zile, i-a scos din 
robie pe cei cinci mii de achingii, fără a pretinde răscumpărarea 
lor. Măritul padișah o arată doar în vorbe. Poate că înaltul sol ne 
aduce unele dovezi de bunătate a slăvitului Murad. Le așteptăm 
și ne bucurăm de pe acum. 

Uimit de frumosul răspuns al tînărului comite, Roman 
Herescu socoti să-i lase acestuia întîietate la discuții. Cînd măria-sa 
Mircea i-l impusese pentru masa negocierilor, Herescu nu se ară- 
tase prea încîntat. Știa că Dragomir e isteţ, însă era prea tînăr și 
lipsit de experienţă. 

— Dovezi? grăi Ibrahim. Chiar faptul că mă aflu aici e o 
dovadă. Puteam să vin cu oști. 

— Pînă la Argeș? Mă îndoiesc, mărite sol. Voi sînteţi înțe- 
lepți. O astfel de greșeală m-ar mira mult. Oștile padișahului au 
intrat la iernat. Cine pornește un război pe pămînt străin la sfîrșit 
de toamnă? 

— După toamnă și iarnă totdeauna vine primăvara, stre- 
cură o amenințare Ibrahim. 

— Adevărat! Numai că ea se arată în egală măsură pentru 
toţi, răspunse calm Dragomir. De fapt, nu cred că aţi venit aici ca 
să ne amenințați. Nu cred, fiindcă chiar de la început ne-ați vorbit 
despre bunătatea padișahului. 

— Aveţi dreptate, recunoscu sincer Ibrahim, socotind 
că împunsăturile nu-și au rostul și înseamnă pierdere de timp. 
Măritul padișah vă propune o alianţă cu noi. Elvă poate oferi mult. 
Creștinii, atît de dezbinaţi între ei, nimic. 

— În ce scop? se interesă Herescu. 

— Sultanul sultanilor lumii dorește ca voievodul Mircea 
să stăpinească peste ţara românilor de la Dunăre pînă la granița 
cu polonii și de la părţile tătarilor pînă la regatul Ungariei. 

— Iar scopul? repetă Roman Herescu. 

— Unul singur. Prietenia cu noi. Oștile noastre și ale 
Ţării Românești pot lovi prin surprindere Moldova și Transilvania. 
Voievodul Mircea va fi stăpîn peste tot, dar și supus al padișahu- 
lui. lată dovada bunătăţii despre care vă vorbeam de la început. 

— Adică omul de paie al sultanului. Adică rob, zimbi Dra- 
gomir. Cu ani în urmă, padișahul Murad le-a promis principilor din 
Asia același lucru. Apoi oștile sale i-au zdrobit. Zadarnic încearcă 

ei acum unele răscoale. Iată că vă răspundem fără ocolișuri, fiindcă 
dorim ca tratativele noastre să ducă spre o limpezire. Nu credeți, 
mărite sol, că ar trebui să treacă o vreme pînă ce ne vom convinge 
de prietenia sinceră a sultanului? încheie Dragomir cu viclenie. 

— Înseamnă că nu puneţi temeiuri pe cuvîntul său. 

— N-am spus asta. Dar la noi la români există o frumoasă 
zicală. „Să nu dai pasărea din mină pe cea de pe gard!” 

— Înţeleg, zîmbi solul. Respingeţi prietenia padişahului. 

— Să o respingem? Nici vorbă, răspunse precaut Roman 
Herescu. Din păcate, voi ne cereți să-i lovim pe frații noștri din Mol- 
dova și Transilvania. Eu cred că putem găsi alte căi de înţelegere. 

— Mi-e teamă că nu. Ce nu vreți voi, padișahul va face 
singur. 

— Asta numai viitorul o poate dovedi, încheie Roman 
Herescu. 


VA 


După plecarea solilor, domnul Ţării Românești îi primi 
în cabinetul său pe Herescu, Dragomir și Vladislav. Dintre cei ce 
luaseră parte la tratativele cu turcii, lipseau boierul Bratei și logofă- 
tul Filos. Roman Herescu porni să povestească încruntat despre 
nereușita discuţiilor purtate. Dar, spre mirarea lui, pe măsură ce 
ieșeau la iveală neînțelegerile cu Ibrahim, vodă părea din ce în ce 
mai bine dispus. Cînd Roman își isprăvi ultimele cuvinte, măria-sa 
Mircea ridică o cupă și spuse rizînd: 

— Să bem, domnilor, în sănătatea padișahului! 

— Dacă asta-i voia voastră, să bem, grăi Herescu poso- 
morît. Prilej de bucurie nu avem, ci numai ameninţări din partea 
turcilor. 

— Te înșeli, Herescule! strigă vodă cu ochii scînteietori. 
Murad ne-a trimis pe tavă mari cîștiguri pentru Ţara Românească. 

— Eu nu le văd. 

— Nu le vezi fiindcă n-ai avut vreme să chibzuiești adînc. 
Eu m-am gîndit la ele din clipa în care am aflat că Ibrahim a venit 
la Giurgiu. 

— Şi cum arată acele câștiguri, măria-ta? 

— Eşti nerăbdător, Herescule? 

— Sînt. Eu nu văd decît pagubă. În primăvară turcii pot 
veni peste noi. 

— Pagubă? Niciodată n-am obținut la niște tratative atît 
de mult ca azi. Acum știm limpede gîndurile turcilor, care ţintesc 
spre miazănoapte. Pînă mai ieri doar le-am bănuit. 

— Cam puţin, observă Roman. 

— Așteaptă, domnule! rise vodă. Prezenţa soliei turcești 
la Argeș înseamnă prilej de neliniște pentru Sigismund de Luxem- 
burg și siguranța noastră că vom primi sprijin de oști. 

— Hm! Asta cam așa e, se înveseli Herescu. 

— Dar nu-i totul. Cîștigul cel mare l-am lăsat anume la 
urmă. Sultanul Murad ne-a trimis pe tavă minunatele și vechile 
noastre ţinuturi ale Amlașului și Făgărașului, pierdute vremelnic 
prin luptă de fratele meu Dan-voievod. 

— Nu înţeleg. 

— Răbdare, domnule! Comite Dragomir! i se adresă vodă 
castelanului de Dimboviţa. 

— Poruncă, doamne! 

— Miine în zori vei pleca spre Buda! Să-i povestești lui 
Sigismund de Luxemburg despre tot ce s-a discutat aici la masa 
tratativelor! 

— Numai să mă creadă. 

— Am eu grijă de asta. 

Domnul Ţării Românești știa ce spune. El prevăzuse o 
astfel de manevră cînd îl trimisese la masa tratativelor pe logofătul 
Filos, care se dovedise iscoada lui Sigismund la Argeș. Mircea era 
sigur că regele Ungariei va afla, pe căi ocolite, tot ce s-a discutat 
între români și turci. 

— Am eu grijă, repetă vodă. Sigismund va înţelege că-i 
folositor pentru el a ne sprijini în primăvară cu oști. Murad nu 
ne poate ataca înainte de începutul lunii mai, cînd se statorni- 
ceşte vremea bună. Îi propunem regelui Ungariei să ne întîlnim 
cu el în aprilie la Brașov sau la Sibiu. Acea întîlnire va aduce nu 
numai sprijin de oști, ci și vechile noastre ducate ale Amlașului 
și Făgărașului. 

— Credeţi că Sigismund se va învoi? întrebă Roman. 

— Cred, însă nu o va face cu inima ușoară. Acele ținu- 
turi au fost pierdute de răposatul Dan-voievod. Noi le vom lua 
îndărăt pe cale pașnică. Sigismund nu are de ales. El înţelege azi 
că-i sîntem prieteni de nădejde. Că Ţara Românească înseamnă 
singura stavilă împotriva turcilor, care năzuiesc spre miazănoapte. 
Dacă noi îl părăsim, regatul Ungariei e grav ameninţat. Acum a 
căpătat încredere în noi, iar pe niște prieteni nu-i poţi păgubi de 
ce-i al lor. La masa tratativelor cu Sigismund voi arăta asta. lată, 
Herescule, de ce am închinat în sănătatea padișahului. Omul înţe- 
lept trebuie să tragă foloase chiar și din pagube. Nădăjduiam că 
Murad va trimite o solie la Argeș. Nădăjduiam, fiindcă prezența 
ei aici însemna pentru mine arma cu care pot readuce la trupul 
țării ducatele Amlașului și Fărăgașului. În rezultatele tratativelor 
dintre români și turci nu-mi puneam nici un fel de speranţe. Le 
bănuiam dinainte. 

— Fir-aș al naibii! șuieră Herescu admirativ, îndată ce 
părăsi palatul domnesc. Acum doi ani credeam că Mircea va fi un 
bun gospodar al ţării, dar nu un mare diplomat și general. Stai lingă 
om vreme îndelungată şi nu-l cunoști destul. În numai cîteva luni 
a unit Dobrogea cu Ţara Românească printr-o campanie care m-a 
uluit, a readus sub stăpînirea coroanei noastre Banatul Severinului 
fără a pierde un singur oștean, iar azi a pornit pasul cel mare spre 
ducatele de peste munți. Va reuși oare și al treilea pas? Cînd mă 
uit la el, îmi vine a zîmbi. E pus mai mult pe șagă și crezi că astea 
sînt singurele sale gînduri. Păcăleala lui pe seama unor boieri în 

campania din Dobrogea a rămas de pomină. Dar sub șagă, stăruia 
grija lui ca secretul campaniei să nu ajungă la turci. Parcă toate le 
face în șagă. Fiindcă ceea ce s-a întîmplat în Banatul Severinului 
a dat multe prilejuri de zimbete admirative pe la curțile Europei. 
Abia acum pricep că pe dedesubt el e altfel. El luptă cu armele 
potrivite țărilor mici. Puţini ar ști să le folosească atît de bine. 


VA 


Un vînt rece bătea peste Adrianopole. Pe străzi, negus- 
torii de mărunțţișuri, greci, bulgari, armeni, evrei și de alte naţii își 
lăudau mărfurile ieftine cu mai mult sîrg. Schimbarea timpului 
îi îngrijora ca pe oricare sărac. Doar marii negustori, cu prăvăliile 
lor încăpătoare, cu mărfurile frumos adăpostite, dădeau puţină 
importanță vremii. Acolo sobele răspiîndeau căldura de trebuință. 
Trecătorii zăboveau adesea lingă tejghele, unde aveau ocazia plă- 
cută să se tocmească asupra sumei pretinse pentru marfă. Cînd 
era frig sau umezeală, ori amîndouă la un loc, negustorii ambulanți 
rar se bucurau de atenţia trecătorilor. Puţini se opreau să cumpere 
de la ei. Multe bazaruri și prăvălii avea Adrianopole, fiindcă aurul 
intra acolo fără încetare. Îl aduceau oștenii din prăzile de război. 
Dar nu numai aur intra în oraș, ci și robi, cai, vite, covoare, alimente, 
stofe, bijuterii, arme de toate felurile, bani de aramă, de argint și de 
aur, dimpreună cu o mulțime de obiecte folositoare sau fără rost. 
Îmbogăţiţi peste noapte, mulţi oșteni încercau să-și cheltuiască 
avutul după cum îi tăia capul. Nepriceperea lor însemna averi 
uriașe pentru negustori. Lipsiţi de familii și case, fiindcă locuiau 
în cazărmi, speriați de mulțimea prăzilor, oștenii se dovedeau age- 
amii cumpărători sau vînzători. Cumpărau la prețuri astronomice 
obiecte ce nu le foloseau la nimic și nu-și făceau griji pentru ziua 
de mîine. Mîine însemna pentru ei o nouă campanie. Un nou pri- 
lej de prăzi. Oştenii păreau niște copii mari care se tăiau între ei 
pentru o biată podoabă ieftină din aramă sau ofereau cu nepăsare 

un colier bătut în nestemate în schimbul unei oale cu vin inter- 
zis de Coran. Mulţi deveneau pradă bună în mîinile negustorilor 
dibaci. Puţini dintre ei chibzuiau să stringă ceva pentru zile negre. 

Vremea rece de la sfîrşitul toamnei era semnalul unei 
lungi perioade fără intrări de mărfuri. Oștile vegetau la obișnui- 
tul iernat. Preţurile mărunte peste vară creșteau de la ozi la alta. 
Făina, uleiul, măslinele, mierea, fructele și celelalte alimente se 
împuţinau treptat. La bijuterii, la obiecte scumpe meditau doar 
înalții demnitari. Ei nu se amestecau prin prăvălii cu mărunții 
cumpărători de rînd, ci erau primiţi în alte odăi ale negustorilor. 
În vreme ce-și alegeau mărfurile dorite, slujitorii casei le aduceau 
pe tăvi ceaiuri fierbinţi, prăjituri și vinuri de soi. Iar cei mai mulți 
dintre înalții demnitari primeau mărfurile în dar, fiindcă negus- 
torii totdeauna aveau nevoie de protecția lor. 

Marele vizir Ali-pașa îi oferise prințului Vlad o casă și 
cîteva pungi cu aur. În așteptarea primăverii ce era încă atât de 
departe, pretendentul la coroana Ţării Românești încerca să-și facă 
relații cît mai folositoare. Uneori, ieșea însoțit de slujitorul său, 
raguzanul Casaldi. Hoinăreau împreună prin prăvălii. Rar făceau 
cumpărături, fiindcă banii zburau iute, pe întreţinerea casei. Își 
petreceau timpul prin prăvălii minunîndu-se de cîtă bogăţie arăta 
Adrianopolul. Într-o dimineaţă, Vlad și raguzanul Casaldi nimeriră 
în prăvălia negustorului Aram. Marea încăpere de la stradă tixită 
cu minunate covoare, cu blănuri, butoaie de untdelemn, saci cu 
făină, stofe și tot soiul de mărfuri, era parcă neîncăpătoare pentru 
cioporul de mușterii. Vînzătorii abia pridideau să servească. Vlad 
cumpără unele alimente ce urmau să fie aduse acasă de către un 
slujitor al armeanului Aram. Stăpînul prăvăliei, înalt și suplu, cam 
prea tînăr pentru astfel de îndeletnicire în stil mare, primise doi 
demnitari cu care se întreținea într-o odaie lăturalnică. Acolo se 
vindeau bijuterii scumpe, iar muritorii de rînd nu treceau pragul 
acelei încăperi. De fapt, nici bogatul negustor armean nu servea în 
prăvălia de la stradă, fiindcă păstra obiceiul statornicit de breaslă. 

Cei doi demnitari se ridicară să plece, mulțumiți de 
frumoasele daruri primite. Aram îi conduse cu plecăciuni adinci. 
Musșteriii le făcură loc să treacă și se înclinară la fel de respectuoși. 
Vlad privi spre ușa deschisă doar cîteva clipe. Tresări. Ușa se închise. 
În încăperea de la stradă, vocile cumpărătorilor și ale celor cîţiva 
vinzători căpătară din nou putere. Vlad părăsi prăvălia îngîndurat. 

— Ştii pe cine l-am văzut adineauri? îi zise raguzanului. 

— Nu, dar am observat tresărirea voastră. 

— Marele negustor Aram e de fapt comitele Staicu, 
unchiul meu. 

— Glumiţi? 

— Nu. 

— Poate că v-aţi înșelat, zimbi Casaldi, neîncrezător. 
Mulţi oameni se aseamănă între ei. 

— Nici vorbă. E el. 

— Domnule! îl privi raguzanul șăgalnic. Pe Aram l-am 
zărit și eu. Tinereţea lui nu-l recomandă ca unchi al vostru. Cred 
că sînteți de aceeași virstă. 

— Staicu e mai mare decât mine cu patru ani. Însă asta 
are puțină importanţă, fiindcă nu mă pot dumiri de rostul său aici. 
Al doilea demnitar al Ţării Românești să fie un simplu negustor 
la Adrianopole? Staicu e prea bogat pentru a se cobori la o astfel 
de îndeletnicire. Drace! Cred că-i iscoadă. Poate că Mircea a aflat 
că m-am stabilit aici. Că duc tratative cu turcii împotriva lui. lată 
rostul comitelui Staicu în Adrianopole. 

— Dar cine folosește ca iscoadă un om atît de însemnat? 

— Asta mă nedumirește și pe mine, recunoscu prințul 
Vlad. 

Casaldi intră într-o prăvălie apropiată de-a armeanului 
Aram. Cînd ieși de acolo, părea cam încurcat. 

— Ei? 

— Domnule, negustorul Aram ţine prăvălia de vreo doi 
ani, spuse raguzanul îngîndurat. Deci e clar că nu pe voi vă caută. 

— Atunci ce? 

— Nu știu, însă mă mir. Dacă ar fi un om oarecare, mai 
treacă-meargă. Sînteţi absolut sigur că e el? Poate că-i o simplă 
asemănare. S-au mai văzut cazuri ca acesta. 

— Ce naiba, iar o luăm de la început? se mînie tînărul 
Vlad. 


VA 


Raguzanul meditase îndelug asupra puţin obișnuitei 
întîlniri. Dar mai ales făcuse o seamă de presupuneri cu privire 
la rostul comitelui în Adrianopole. Noaptea trecuse dincolo de 
jumătatea ei cînd îl fură somnul. Puțin după revărsatul zorilor, 
părăsi locuinţa. Pașii îl purtară spre cartierul comercial al orașu- 
lui. Zăbovi mult pe acolo. Intră în prăvălia armeanului Aram și se 
amestecă printre obișnuiții mușterii. Pentru a nu bate la ochi că 
întîrzie prea mult și fără rost, făcu unele cumpărături mărunte. 
Privi către ușa care ducea spre odaia lăturalnică, însă aceasta nu 
se deschise. Lăsă în urmă cartierul comercial al orașului. O idee 
vagă la început, apoi parcă mai limpede își făcu loc în mintea lui 
Casaldi. Era atît de preocupat, încît se lovea de trecători. Ajunse 
la palatul șefului poliției imperiale. Marile uși de la stradă aveau 
străji. Chiar și pe la colțurile clădirii ședeau în pază o seamă de 
oșteni. Din vreme în vreme, prin ușile cele mari intrau sau ieșeau 
slujbași. Străjile îi salutau după importanţa rangului. 

„Va fi greu să ajung la Suhar-pașa, chibzui raguzanul. 
Nimeni nu mă cunoaște aici. Totuși, o încercare nu strică." 

Urcă cele cîteva trepte și i se adresă unuia dintre oșteni: 

— Strălucitorule, cum pot să ajung pînă la măritul pașă? 

Străjile se priviră o clipă si izbucniră în rîs. Parcă uitaseră 
de el. Se înghionteau și rîdeau cu poftă. 

— În vis, răspunse cel întrebat. Dacă ai norocul să-l visezi, 
îndată ajungi lingă el. Hai, ia-o din loc! 


365 


Capitolul XVII 





— Îi aduc veşti, stărui Casaldi. 

— Spune-le. 

— Dar nu vouă se cuvine să vi le spun. 

— Aha! Toţi aduc numai vești mari. Ia-o din loc! 

Raguzanul se îndepărtă descurajat. Însă nu era el omul 
care să se dea bătut prea ușor. Așteptă la oarecare distanță pînă 
cînd se deschise ușa. Un slujbaș, mărunt pesemne după faptul că 
străjile nu-l salutară, cobori treptele. Casaldi îl ajunse din urmă 
și-i spuse cu tot respectul cuvenit: 

— Mărite demnitar al imperiului, apleacă-ţi ochii asupra 
unuia care dorește a-ți aduce plocon doi ducați venețieni. 

La primele cuvinte, slujbașul vru să-și continue drumul 
privindu-l pe raguzan cu dispreţ, dar pomenirea ducaţilor hotări 
altfel și-i aduse un zimbet. 

— Ce dorești de la mine? 

— Să mă duci la strălucitorul Suhar-pașa. 

— Asta nu pot. Pînă acolo nici eu nu ajung. 

Raguzanul scoase trei ducați în loc de doi. 

— Dacă mă duci la el, mai primești încă pe atât. 

Slujbașul, destul de cuminte, luă întîi banii. Apoi se scăr- 
pină în creștet și chibzui preţ de cîteva clipe. 

— Eu pot să te duc doar pînă la stăpînul meu. Pe urmă 
aranjezi cu el dacă vă înţelegeţi la preț. 

— Fie! 

Intrară amindoi în palat. Ocoliră scările mari, frumoase, 
ce duceau la etaj și ajunseră curînd într-o aripă a clădirii mai puţin 
arătoasă. Turcul îi făcu semn să aștepte. La puţină vreme reveni 
împreună cu un alt slujbaș. Casaldi îi dărui primului încă trei 
ducați, iar celui de-al doilea cinci. Însă turcul nu părea mulțumit. 
Ședea cu mîna întinsă, gata a se răzbindi. Mai scoase cinci ducați 
și-i lăsă în palma turcului, dar nu înainte de a suspina jalnic. Din 
nou i se porunci să aștepte. Trecu multă vreme. 

„Hm! socoti raguzanul. Tilharii mi-au luat aurul degeaba. 
Pînă la urmă o să mă dea afară careva dintre oștenii de pază.” 

Tocmai cînd își cam pierduse nădejdea, al doilea sluj- 
baș își făcu apariţia și-i ceru încă cinci ducați. Un tînăr îmbrăcat 
strălucitor luă monedele de aur și-i făcu semn să-l urmeze. Urcară 
treptele frumoasei scări de marmură albă. Suhar-pașa era singur în 
cabinetul său, mulțumit că reușise cu multă dibăcie să-și transporte 
averea la Genova și Florența. Puţinul ce-i rămăsese în Adrianopole 
îl păstrase de ochii lumii. Peste cîteva zile va părăsi, fără părere de 
rău, orașul. În Apus viața părea mai sigură. Și totuși, își amînase 
mereu plecarea, fiindcă noua sa funcţie îi aducea cîștiguri nevi- 
sate. Cînd îi luase locul lui Sabahaddin, habar nu avea că un șef 
al poliției imperiale adună averi egale cu ale sultanului. Slujito- 
rii cei vechi îl inițiaseră în tainele cunoscute de înaintașul său. 
Negustorii, cîrciumatrii, hangiii și meseriașii îi plăteau peșcheșuri 
în fiecare lună după puteri, fiindcă miînia înaltului demnitar putea 
să-i ajungă pe negîndite. Agenţii lui Suhar cutreierau orașele și se 
întorceau încărcaţi cu aur. Totul se făcea în mare taină. Atit cei 
care dădeau cît și cei care primeau nu aveau interes să vorbească. 
Înaltul demnitar bănuia că agenţii îl jumulesc, dar, cum grosul 
aurului ajungea la el, prilejuri de supărare apăreau rar. Fiecare zi îi 
aducea noi venituri. Uneori pornea singur prin prăvăliile marilor 
negustori din Adrianopole pentru un plus de peșcheșuri. Buzuna- 
rele caftanului său atîrnau grele de daruri de preţ. 

Raguzanul intrase la el de cîteva minute și aștepta umil 
alături de ușă. Suhar îl privi încruntat. Straiele acestuia nu-l reco- 
mandau ca om cu stare bună. 

— Ce dorești? îl întrebă aspru. 

Casaldi puse un genunchi pe covorul moale, catifelat. 

— Strălucitorule, îți aduc vești mari. 

— Vești? Ce mă privesc pe mine veștile tocmai acum, 
cînd... 

Își luă seama la timp. Preocupat de gîndurile sale, fusese 
pe punctul de a spune o prostie fără seamăn. De a-și arăta inten- 
țiile privitoare la părăsirea imperiului. 

— Ce mă privesc pe mine veștile tocmai acum, cînd am 
atîtea treburi? încercă să repare gafa scăpată pe jumătate. Vorbește 
cu slujitorii mei. Ei se ocupă cu veștile. Și acum pleacă! 

Raguzanul intui că o frază lungă nu-i poate fi folositoare. 
Suhar l-ar opri după primele cuvinte și l-ar da afară înainte de a 
pricepe vestea. Hotări să pronunţe doar două cuvinte. 

— Nufărul Alb. 

Înaltul demnitar tresări. Privise prin fereastră și îl uitase 
pe ghiaur. 

— Ce-i cu Nufărul Alb? se întoarse uimit. 

— Mărite pașă, poate că mă înșel, dar dacă bănuielile 
mele sînt bune, azi ai prilejul să-l prinzi pe Nufărul Alb — și respiră 
ușurat că-i trezise interesul. 

— Au mai fost și alții care ne-au dat astfel de vești, grăi 
Suhar, nu prea entuziasmat. Pînă acum au pierit trei oameni. Des- 
pre fiecare s-a crezut că-i Nufărul Alb. Cei ce i-au denunțat nu s-au 
bucurat de aurul pus pe viața Nufărului. Dovedindu-se minciuna, 
denunțătorii au sfîrșit sub toporul călăului. 

— Strălucitorule, eu nu spun că omul meu e Nufărul 
Alb. Eu doar îl bănuiesc. Deci nu am a mă teme pentru viața mea. 
Rămâne ca voi să descoperiți adevărul. 

Îi povesti demnitarului tot ce aflase despre Staicu, ferin- 
du-se a pomeni vreo vorbă la adresa lui Vlad. În caz că bănuiala 
sa era întemeiată, Casaldi spera să obțină aurul numai pentru 
sine. Trei mii de ducați venețieni, la cît ajunsese preţul pus pe 
viața Nufărului, însemnau o frumoasă avere. Va încasa banii și 
va părăsi orașul în taină. În slujba lui Vlad, câştigurile se arătau 
prea îndepărtate. 

Suhar îl cunoștea pe negustorul Aram. Uneori trecea și 
pe la acesta, după obișnuitele daruri. Parcă nu-i venea a crede că 
armeanul poate fi Nufărul Alb. Ar fi fost de mirare: al doilea dem- 
nitar al Ţării Românești să stea în Adrianopole doar ca simplu 
negustor? De ce? De obicei, iscoadele sînt cavaleri încercaţi, dar 
nu înalți demnitari. 

„Dacă ghiaurul e Nufărul Alb, înseamnă că prin arestarea 
lui planurile mele de plecare pot fi amînate. Oare să am atîta noroc, 
tocmai cînd speram atît de puţin? Multă vreme se va vorbi despre 
înțelepciunea lui Suhar-pașa. Chiar padișahul va fi încredințat că 
are în mine un demnitar cu care se poate mîndri.” 

Îl privi pe raguzan prietenos. Dacă acesta i-ar fi ghicit 
gindurile, s-ar fi îngrozit ca de moarte. 

— Cine mai știe ce mi-ai spus despre negustorul Aram? 

— Nimeni, strălucitorule, minți Casaldi cu seninătate. 
Doar nu eram ageamiu să dau norocul din mînă. 

— Bine! Rămii aici! Dacă știrea adusă de tine se dove- 
dește întemeiată, vei primi ducații chiar azi. 

După acele vorbe, șeful poliției imperiale părăsi încăpe- 
rea. În prăvălia lui Aram era aceeași înghesuială ca și la începutul 
zilei. Cînd Suhar-pașa intră acolo, mușteriii și vînzătorii încetară 
forfota. Cel mai virstnic dintre slujitori alergă să-și anunţe stăpinul. 
Ușa odăii alăturate se deschise în fața înaltului oaspete. Aram, ono- 
rat chipurile de o astfel de vizită, nu mai contenea cu ploconelile. 

— Mărite pașă, vizita voastră cinstește această umilă 
prăvălie. Îndată vor veni gustări și o cupă cu vin grecesc. Am pen- 
tru voi o căpățină de zahăr ce ar stirni invidia unui rege. Ieri ne-a 
sosit piper, scorțișoară, ulei de camfor și covoare din adîncurile 
Asiei. Corăbierii genovezi ne-au luat pentru ele prețuri înzecite. La 
fiecare transport, genovezii ne jumulesc de-a binelea prin ridicarea 
nerușinată a prețurilor. Dacă lucrurile merg tot așa, noi, negustorii, 
vom ajunge muritori de foame. 

Suhar-pașa îl asculta amuzat. Inelul descris de răposatul 
Enver stăruia în degetul falsului negustor. 

„lată-mă lingă Nufărul Alb, chibzui el, în vreme ce mîn- 
gîia un frumos colier de perle. Cine și-ar fi închipuit că-l voi prinde 
atît de ușor? De fapt, ar trebui să-i port recunoștință. Datorită lui 
i-am luat locul nesuferitului Sabahaddin. Și tot datorită lui voi 
ajunge din nou în grațiile sultanului Murad. L-am vizitat de atitea 
ori fără să-mi treacă prin minte cea mai mică bănuială. Era aici și-și 

ridea de mine, așa cum o face poate și acum. După trupul voinic, 
mlădios, nu încape îndoială că-i foarte ager. Foarte puternic. Dacă 
ar ști el ce gîndesc acum, cred că m-ar ucide într-o clipă.” 

— Frumos colier! 

— Și scump, replică Aram prevăzător în fața unei even- 
tuale pagube. 

— Credeam că mi-l dăruiești, se posomori oaspetele. 

— Dar acum trei săptămîni mi-aţi luat unul la fel, se 
văicări presupusul armean. 

— Atunci să nu mai vorbim despre asta. 

— Ba vorbim, strălucitorule, sări Aram speriat că-l supă- 
rase. Vi-l pot oferi în contul lunii viitoare. 

— La asta mă gindeam și eu, rise demnitarul. 

Șeful poliției imperiale se despărți de negustor cu o 
seamă de cuvinte frumoase. Părăsi prăvălia fără a se arăta prea 
grăbit. Slujitorul, care nu bănuia nimic din gîndurile stăpînului, 
îl urma la cîțiva pași. 

Rămas în cabinetul de lucru al lui Suhar, raguzanul 
Casaldi își făcea planuri în privinţa celor trei mii de ducați. Era 
aproape sigur că nu se înșelase în presupunerile sale asupra Nufă- 
rului Alb. Cînd înaltul demnitar apăru zimbind, Casaldi ghici 
dintr-o privire vestea cea bună. 

— Vei primi îndată ducaţii promiși, grăi Suhar vesel. Un 
slujitor te va conduce la plătitorul meu. Cum te cheamă? 

— Casaldi, strălucitorule. 

În cabinet intră un bărbat voinic, smolit la față, cu priviri 
jucăușe. Acesta îi făcu semn raguzanului să-l urmeze, dar nu spre 
ușa prin care venise, ci prin alta. La invitaţia slujitorului, Casaldi 
trecu pragul unei odăi ale cărei ferestre acoperite de draperii lăsau 
puţină lumină. Instinctiv, simţi o primejdie și vru să se întoarcă, 
însă era prea tîrziu. Un șnur îi stringea gîtul pînă la sufocare. 
Încercă să lovească. Nici măcar atita nu reuși. Braţe puternice 
îl apăsau fără putinţă de scăpare. Cercuri ciudate îi jucau în fața 
ochilor. Apoi se muie dintr-o dată. 

Slujitorul deschise ușa și-i zimbi lui Suhar. Acesta înţe- 
lese că totul s-a încheiat cu bună rînduială. 

„Acum voi inventa o poveste frumoasă în legătură cu 
prinderea faimosului Nufăr Alb, chibzui mulțumit. Cei trei mii de 
ducați îmi revin mie, dar asta are puțină însemnătate. Numele meu 
va fi rostit cu cinste de-a lungul imperiului. Ibrahim și marele vizir 
vor spumega de furie. Padișahul îmi va adresa cuvinte de laudă. Iar 
eu mai rămîn la Adrianopole, să string alte comori. Apoi va veni 
o vreme cînd totul se va uita. Fiindcă oamenii uită ușor. Atunci o 
iau din loc. S-ar putea să-l prind și pe afurisitul de Fareddin. Caz- 
nele trebuie să scoată de la Nufărul Alb numele complicelui sau 
al complicilor. Mă voi îngriji singur de asta. Arestarea lui Fareddin 
mi-ar spori faima de om înţelept.” 

Suhar se ridică sprinten și-l chemă pe aghiotantul său. 

— Îl arestăm pe negustorul Aram, spuse aspru, ferindu-se 
a pomeni ceva despre Nufărul Alb, fiindcă acesta era rolul cel mare 
pe care voia să-l joace numai la vremea potrivită. 

— Cîţi oameni să iau, strălucitorule? 

— O sută. 

— Nu-i prea mult? Cred că doi-trei sînt destui. 

— Nu! Am spus o sută. Agenţii să înconjoare prăvălia pînă 
într-o jumătate de ceas. Dacă îţi scapă Aram, poţi să te spînzuri. 
Iertare nu vei găsi la mine. Armeanul urzește uciderea sultanului. 
Pe negustor îl vreau viu. Moartea lui înseamnă și a ta. 


S 


Vremea prânzului trecuse. În prăvălia armeanului intrară 
șase bărbaţi cu iatagane în mîini. Vînzătorii și mușteriii încre- 
meniră la apariţia lor. Agenţii lui Suhar îi îmbrînciră pe cei ce le 
ședeau în cale. Din cîțiva pași ajunseră la ușa odăii laterale. Auzind 
zgomot neobișnuit, Aram își părăsi îndeletnicirea și puse mîna pe 
o spadă chiar în clipa cînd oamenii lui Suhar îi treceau pragul. Alți 
agenţi năvăliră în prăvălie. Aram înţelese că a fost descoperit. Prin 

ce împrejurări, nu avea timp să se gîndească. Reuși să doboare doi 
dintre agenţi. Loviturile de iatagane ale adversarilor ţinteau nu 
să-l doboare, ci să-l dezarmeze. Deci porunca era să-l prindă viu. 
Aram sări peste masa lui de lucru și ajunse la fereastră. Dar agen- 
ţii se înmulțiră. Din nou spada lui lovi în plin. Deschise fereastra 
cu stînga și sări. Afară, un ciopor de trupuri se aruncară peste el. 


VA 


Agenţii părăsiră prăvălia în frunte cu Suhar, purtindu-l 
pe prizonier între ei. Curînd puternica fortăreață Deșli își deschise 
porțile mari. Acolo, între zidurile reci, grele, păzite de oșteni mulți, 
înconjurate cu briu de apă, se afla cea mai temută închisoare din 
imperiu. Comandantul ei era Ohran-bey. Omul care se putea lăuda 
că niciodată nu-i scăpase măcar un prizonier. Anunțat de oștenii 
aflați pe zidurile înalte, comandantul ieși în întîmpinarea șefului 
poliției imperiale, aranjindu-și ţinuta din mers. 

— Ohran! strigă Suhar cu glas vesel. Știi pe cine ţi-l aduc 
prins? 

— Numai înţelepciunea-voastră și a măritului Allah 
mi-ar fi de ajutor, dar, cum nu le am, e greu să ghicesc, răspunse 
comandantul dornic să-i fie pe plac stăpinului său. 

— Așa este, aprobă Suhar, atins plăcut de cuvintele lui 
Ohran-bey. Omul pe care ţi-l aduc e Nufărul Alb. 

Agenţii și oștenii din gardă încremeniră, ca și coman- 
dantul fortăreței. Dacă trăsnetul ar fi căzut alături, așa, din senin, 
nu i-ar fi mirat mai mult. Omul în jurul căruia se ţesuseră legende 
și cîntece ședea priponit în fața lor. Mari iubitori de acte vitejești, 
mulți dintre oșteni îl priviră pe Nufăr cu o scurtă ochire de simpatie. 

Suhar gustă clipa ca pe un balsam tămăduitor. Tăcu 
multă vreme, dornic să o prelungească. Oștenii îl luară pe Nufăr 
între ei. La spatele lor, ușile se închideau cu zgomot repetat în eco- 
uri. Urcară treptele unei scări în spirală. Mirosul de mucegai, atît 
de puternic la parterul fortăreței, își pierduse puterile. O ultimă ușă 

se închise după comitele Staicu. Era singur. 1 se tăiaseră legăturile 
și putea să se miște. Odaia destul de încăpătoare nu avea mobilier. 
Prin două ferestre înguste, lumina zilei pătrundea cu slabe puteri. 
Se afla într-un turn din mijlocul faimoasei închisori Deșli. 

Comandantul îl conduse pe Suhar în odaia sa de lucru. 

— Sînteți sigur, strălucitorule, că arestatul e Nufărul Alb? 
îndrăzni să întrebe. 

— Absolut. Nu am nici un fel de îndoială. Nufărul 
Alb se numește de fapt Staicu și e fratele mai mic al ghiaurului 
Mircea-voievod. 

Ohran scăpă o nouă exclamaţie de uimire, spre satisfac- 
ţia înaltului demnitar. 

— Acum am treburi, grăi oaspetele. Poate că la noapte 
sau mîine mă voi întoarce să-l trec prin cazne pe arestat. Nimeni 
nu are drepturi asupra lui în afară de mine și padișah. Numai 
porunca scrisă a padișahului sau a mea îl poate scoate din fortă- 
reața Deșli. Răspunzi de el cu viața ta. 


VA 


Vestea prinderii Nufărului Alb trecu prin Adrianopole 
și prin împrejurimi ca un fior. Suhar nu dorise a păstra în secret 
frumoasa captură. Oamenii aflară curînd că Nufărul Alb e comitele 
Staicu, mare demnitar al Ţării Românești. Asupra lui Fareddin, 
știrea pică asemenea trăsnetului. Tocmai își făcea siesta de după 
prânz, obicei împrumutat de la greci. În prima clipă alergă spre 
fereastră, convins că agenții lui Suhar năvălesc în palatul său. Apoi 
rămase rezemat de perete. Îl încerca o ușoară ameţeală. 

„Va trebui să fug din Adrianopole, repetă de cîteva ori. 
Orice întîrziere îmi poate aduce pieirea. Nufărul va fi trecut prin 
cazne. De sub apăsarea lor puţini scapă fără mărturisiri. De fapt, 
nu mai scapă, ci pier. Suhar nu a avut vreme pentru cazne. Cred 
că o va face abia mîine noapte, adică după ce va fi dus în fața 
padișahului. Așa e obiceiul. Ghiaurul mă va trăda chiar fără a fi 

silit. Nu-mi datorează nimic. Puțin îi pasă de mine. Azi, Murad 
nu-l mai primește fiindcă e bolnav. Așa stiînd lucrurile, ar mai fi 
o cale. Otrava. Secretarul lui Suhar e omul meu. El poate strecura 
otrava în fortăreața Deșli. Are acolo cîțiva oșteni credincioși lui. 
Voi părăsi orașul pînă într-un ceas. Dacă Nufărul Alb cade sub 
puterea otrăvii, mă pot întoarce fără teamă.” 

În timp ce Fareddin îşi stringea aurul și bijuteriile, prin 
poarta de miazănoapte a orașului Adrianopole ieșiră călări doi 
negustori de mărunțișuri. După straiele lor ponosite, după gloabele 
de sub ei și după înfățișarea neîngrijită, nimeni nu ar fi bănuit 
că neajutoraţii negustori ambulanți sînt iscoade ale renumitului 
cavaler bulgar Cîrstev. 

Vestea căderii comitelui Staicu îl înmărmuri pe Vlad. 
În primul moment își luă pălăria cu gîndul să meargă la marele 
vizir și să-l implore pentru slobozirea unchiului său. Apoi ridică 
din umeri. Era o prostie. Bănuielile sale căzură îndată asupra ragu- 
zanului. Dar mâînia lui se dovedea neputincioasă. Casaldi nu-și 
mai făcuse apariția din zori. Cu siguranţă că luase prețul trădării 
și părăsise orașul. 

Peste Adrianopole cerul se înnegura treptat. Cădea 
înserarea. 


VA 


Frumosul oraș Ipek era uneori plăcută reședință a cnea- 
zului Lazăr al Serbiei. Cînd acesta se stabilea acolo pentru o vreme, 
curtenii îl urmau, încîntaţi de minunatul peisaj înconjurător. Liniș- 
tit, aproape anonim în lipsa cneazului, Ipekul căpăta parcă viață de 
îndată ce trimbiţele și cornurile anunțau reîntoarcerea măritului 
autocrat. Cîrciumile, hanurile, străzile și casele din Ipek primeau 
oaspeţi. Nenumăraţi oaspeți. 

Într-un han de la marginea orașului, vestitul cavaler 
Carapelese înfuleca de unul singur dintr-o uriașă pulpă de porc 

bine afumată. Degetele lui puternice rupeau bucăți mari din car- 
nea împănată cu grăsime. Alături, o găleată cu vin dulce, adus de 
pe coastele Dalmației, îi ținea plăcută tovărășie. Mîncăul Carape- 
lese nu părea în toane prea bune. Înfuleca zdravăn, iar înjurăturile 
dintre doi dumicați porneau lungi, curgătoare, în sprintenul grai al 
italienilor. Cavalerul avea motive temeinice să fie supărat. Despre 
el și despre Ruk Spear mulţi vorbeau mai în glumă, mai în serios că 
sînt ca omul și umbra la vreme de vară. Dacă îl căutai pe Ruk, nu 
trebuia să alergi prea mult pentru a da de Carapelese și invers. Dar 
cavalerul Spear dispăruse de vreo două zile pentru o femeie de la 
curtea cneazului. Se ţinea după ea ca mielul după oaie. Lunganul 
italian nu aflase nici măcar dacă muierea merita atenţia priete- 
nului său. Curînd ulcica atinse fundul găleţii cu zgomot neplăcut 
pentru el. Neplăcut, fiindcă îi lipseau banii, iar hangiul dădea pe 
datorie doar cînd făcea pomană pentru sufletele morților. Tresări. 
Ușa hanului zbură în lături ca la vreme de furtună. Carapelese 
rămase cu ulcica la jumătatea drumului dintre găleată și gură. 

— Santa Agripina! exclamă, cu slabă sclipire de lucidi- 
tate. Ruk e făcut foc. Pesemne că muierea i-a dat vint. 

— Ah, iată-te! grăi Spear cu satisfacție în glas. Mă temeam 
că în lipsa mea ţi-ai luat zborul. 

— Alții cam așa fac, bombăni Carapelese. Abia după ce 
li se închide ușa în nas își amintesc de prieteni. 

— Lasă! Turcii l-au prins pe Nufărul Alb. 

— Glumești? păru a se dezmetici o clipă. 

— Zău că nu! Adineauri am aflat vestea. Din păcate, ești 
făcut rău. Cu morișca stai binișor, însă nu cred că te poți ţine în 
șaua calului. 

— Eu? 

Carapelese făcu un efort lăudabil. Se ridică, bîțiindu-și 
picioarele lungi. Apoi săltă piciorul de porc în aer și grăi cu trufia 
omului cherchelit: 

— Îl voi răzbuna pe Nufărul Alb. Unul e Carapelese, 
fraților! 

375 


Capitolul XVII 





Prinse ulcica, vărsă cîteva picături în cinstea mortului, 
iar restul pe gât, după care continuă măreț: 

— Praf și pulbere... 

Ruk știa ce are de făcut. Își strecură umărul sub pieptul 
cavalerului, îl prinse cu o mînă pe după gît și ieși în curte către 
valăul cu apă pentru cai. Italianul, convins că e călare, porni să 
înfiripe un cîntec deocheat. Spear îl așeză pe capră deasupra vală- 
ului și aruncă o găleată cu apă peste el. 

— Sfinţi apostoli și cardinali! behăi Carapelese. Rîul prin 
care trecem e ca gheața. Dacă scap din el, trăiesc o mie de ani. 

Urmă a doua găleată. 

— Sfinte Augustinus de Padova! răcni lunganul. Mi se 
bat dinţii în gură ca la dulăi cînd sînt în nuntă. 

Spear îl conduse în odaia lor și îl schimbă cu straie curate. 

— Așa! murmură el satisfăcut. Acum ești în stare să te 
ţii în șa. 

— Unde mergem? 

— La mînăstirea Snagovului. Cavalerul Cîrstev m-a înști- 
ințat că ne așteaptă acolo. 

— Atita drum? 

— Am bătut noi altele și mai lungi. 

— Ne lipsesc banii. 

— Aiurea! Am două pungi burdușite cu aur. Mi le-a dat 
chiar cneazul Lazăr, cu care am tăinuit între patru ochi. 

— Ce căutăm la Snagov? 

— Pregătim acolo evadarea Nufărului Alb. 

— Parcă ziceai că e mort. 

— Mort pe dracu! se răsti Ruk. Turcii nu sînt chiar atît 
de proști să-l omoare. Cel puțin așa sper. Dacă Nufărul Alb ar fi 
un cavaler mărunt, poate că ar face-o. Însă el e al doilea demnitar 
al Ţării Românești. Sultanul va porni tratative cu Mircea. Murad 
îi poate cere în schimb tot ţinutul Dobrogei, sau o mare sumă de 
bani. De va fi altfel, e păcat. 

Părăsiră hanul în goana cailor. Ploaia subțire își întor- 
cea fustele după tactul vîntului aspru. În aceeași noapte, cei doi 
vechi prieteni ieșiră din Ipek pe cai sprinteni și tăiară drum peste 
cîmpuri spre Buda. 


VA 


La un ceas după prinderea Nufărului Alb, Suhar îmbrăcat 
în ținută de zile mari, ceru să fie primit de padișah. Dar, cu toate 
insistențele sale, nu reuși. Murad făcuse o baie cu sare și adormise. 
Medicul său italian veghea să nu fie tulburat. Nemulțumit, șeful 
poliţiei imperiale porni spre casă. Îi mai scăzuse entuziasmul. 
Acum judeca limpede. Somnul padișahului îi răsturnase toate 
planurile. Pe Nufăr nu-l putea trece prin cazne înainte de a dis- 
cuta cu Murad. 

„Arestatul e om de neam ales, reflectă Suhar. Poate că 
sultanul va avea alte gînduri în privinţa lui. A-l supune la cazne 
pe ghiaur fără știința padișahului înseamnă să-mi atrag mînia 
acestuia. Cu Murad niciodată nu știi cum se isprăvește o discuţie. 
Într-o clipă el poate uita că eu l-am prins pe Nufăr. Într-o clipă mă 
poate aresta și trimite la fortăreața Deșli. Trebuie să fiu chibzuit. 
Să trag multe foloase din capturarea ghiaurului.” 


VA 


La palatul regal din Buda se aprindeau lumânările. 
Înserase. Sigismund de Luxemburg, ajutat de slujitori, își făcea 
pregătirile de culcare. Rar intra el în pat la un astfel de ceas. Era 
răcit. Medicul îi recomandase cîteva zile de odihnă. Toţi curtenii 
știau că Lorant și Gașpar sînt favoriţii maiestății-sale, cu toate că 
nu pricepeau cauza. Unul dintre slujitori îl zări pe Lorant. Acesta 
deschisese ușa apartamentului regal și-i făcea semne. Slujitorul 
ieși pe vîrful picioarelor. După un minut reveni și-i spuse regelui: 

— Domnul Lorant vă roagă să-l primiţi într-o chestiune 
grabnică. 

— La naiba! se supără Sigismund. Nici pentru boală nu 
am timp. 

Regele avea fierbințeli și-i era lehamite de orice. Nu avea 
poftă de mîncare, iar trupul său voinic se muiase fără pic de vlagă. 
Ţinea prea mult la tînărul cavaler pentru a-l respinge, dar îl primi 
îmbufnat. 

— Ce e, domnule? 

— Maiestate, vă rog să-mi acordați cîteva clipe între 
patru ochi. 

Sigismund făcu un semn. Slujitorii și medicul părăsiră 
încăperea. 

— Acum 0 jumătate de ceas au sosit la Buda doi trimiși 
ai prietenului meu cavalerul Ruk Spear. 

— Ei și? 

— Nufărul Alb a căzut în mîna turcilor. 

Sigismund uită dintr-o dată că e bolnav. 

— Nufărul Alb? 

— Da. El e comitele Staicu, fratele domnului Ţării 
Românești. 

— Jesus-Maria! Acum îmi explic multe lucruri. Cînd te 
gindești cît de prost l-am primit cînd a venit la noi în chestiunea 
Banatului! exclamă cu părere de rău. Era gata să-l arestez. Straș- 
nic om! Mie mi-a salvat viaţa. Regatului Ungariei i-a adus mari 
servicii. Un astfel de om... e mort? se neliniști. 

— Cred că nu. 

Îi povesti regelui tot ce aflase de la trimișii lui Spear. Spre 
mirarea slujitorilor, Sigismund ceru uneltele de scris. Puțin mai 
tîrziu, Lorant și Gașpar ieșiră din Buda în galopul cailor. Purtau cu 
ei O scrisoare către sultanul Murad. Regele Ungariei oferea două- 
zeci de mii de ducați venețieni pentru eliberarea comitelui Staicu. 

Peste ţinutul din jurul mânăstirii Siretului pornise a 
ninge. La început, fluturi mari de zăpadă cădeau lin și se topeau 
în umezeala pămîntului. Treptat, fulgii se îndesiră mărunți. Nin- 
gea de vreo două ceasuri. Stratul de omăt creștea molcom. Tînăra 
Margareta ieșise în cerdac să asiste la un spectacol rar. Unul din- 
tre cîinii de curte, a cărui viaţă se număra în luni, nu mai văzuse 
zăpadă. Refugiat pe scările cerdacului lătra scurt așezat pe labele 
din față și privea năuc întorcînd botul cînd într-o parte cînd în alta. 
Ghicea el că ceva nu-i în regulă. De la o vreme, încetase lătratul 
mulțumindu-se cu mîrîituri nu prea amenințătoare. Observase 
că unul dintre dulăi trecea tacticos prin omăt fără să i se întim- 
ple ceva. Prinse curaj. Cobori treptele, mirosi zăpada și întinse o 
labă. O retrase iute. Adulmecă laba. Nimic rău. Miîrîi încă o dată, 
mai mult de formă, și prinse a călca prin omăt ca pe picioroange. 
Cîteva clipe mai tîrziu scoase un lătrat vesel. Apoi începu să se 
rostogolească și să alerge în cercuri mici. Ochii îi străluceau ca la 
o mare descoperire. 

Margareta rise. Era prima dată, după multă vreme, cînd o 
încerca veselia. leși în curte. Fulgii îi atingeau fața ca o mingiiere. 
În jur liniştea stăruia adîncă. Nici o adiere. Sub stratul de zăpadă 
parcă încremenise totul. Privi spre drumul cu plopi. Falnicii arbori 
de peste vară ce-și tremurau frunzele a joacă arătau acum sin- 
guratici și trişti. De-a lungul drumului, două puncte creșteau în 
repeziciune. Erau doi călăreţi. Margareta îi observă cum se apro- 
pie, dar inima ei nu tresări ca altădată. De mult pierduse speranța 
într-un semn de la Staicu. Urcă treptele cerdacului. Călăreții intrară 

prin poarta cea mare a minăstirii. După straie păreau oșteni. O 
cuprinse o neliniște ciudată. Mîinile porniră să-i tremure. Călăreții 
descălecară și înaintară către ea. Îl recunoscu pe părintele Sima. 
Grăsunul o salută după moda cavalerească. 

— Ne-a prins iarna pe drum, zimbi el. 

Intrară în casă. Margareta le oferi ceaiuri fierbinți. Dege- 
tele-i tremurau atât de puternic, încît vărsă din căni pe măsăriță. Nu 
îndrăznea să-i întrebe rosturile lor la Siret. O încerca o teamă lăun- 
trică. Era limpede că nu veneau din partea comitelui. Staicu i-ar fi 
trimis pe cineva de la castel. Poate că măria-sa Mircea aprobase des- 
facerea căsătoriei. Grăsunul Sima îi observă paloarea neobișnuită. 
Margareta aștepta o vorbă. Comandantul Snagovului și ortacul său 
își sorbeau ceaiul cu plescăituri puternice. Se încălziseră. Obrajii li 
se roșiseră ca para focului. Cînd isprăvi, Sima își mîngiie bărbuța 
rară. Nu știa cum să înceapă vorba. Adusese vești proaste. 

— Ce mai e pe la Snagov? îndrăzni Margareta cu voce 
spartă, nefirească. 

— Bine, doamnă. Egumenul vă trimite, prin noi, sănătate. 

— Îi mulțumim. Poate că ar fi bine să vă odihniți. 

— A, nu acum! prinse curaj grăsunul. Am venit, ce-i drept, 
în grabă mare, însă avem timp de odihnă. Noi... adică nu noi... egu- 
menul... Nufărul Alb a căzut în mîinile turcilor. 

— 0! Ne pare rău pentru tînărul blond. Arad parcă îl 
cheamă... 

— Dar nu el e Nufărul Alb, ci comitele Staicu. 

— Stai... cuu? 

Margareta cătă un sprijin bîjbiind cu mîinile în jur. Sima 
o prinse tocmai la timp. 


VA 


De cîte ori se schimba vremea către ploaie, reumatismul 
îl încerca pe sultanul Murad cu puteri înzecite. În astfel de zile 
devenea acru, morocănos și se înfuria din te miri ce. Pe trimisul 

împăratului de la Constantinopole îl alungase în ocări. Pe gene- 
ralii care îi cereau noi sume de bani pentru oștile aflate la iernat 
îi amuțţi cu un gest. Medicul palatului fusese decapitat în zori, 
fiindcă nu reuşise a-i alina junghiurile. Înalţii demnitari aflaţi în 
jurul său ar fi dorit să fie cît mai departe de el. Chiar străjile atît de 
credincioase padișahului se rugau în gînd lui Allah să le ferească 
de mînia acestui bătrîn turbat de-a binelea. 

Murad îl privi pe Suhar-pașa ca prin lunetă. Șeful poliției 
imperiale, recunoscut pentru prostul său gust în alegerea straielor, 
purta un turban galben în trei colțuri, caftan violet și încălțări de 
un roșu aprins. Padișahul nu putea suferi violetul, dar Suhar nu 
avea de unde să știe. 

— Frumoasă îmbrăcăminte! mârîi sultanul. 

Suhar păru încîntat de remarca stăpînului, fiindcă îi 
lipsea fineţea observaţiei. Era convins că acesta se îmblinzise 
amintindu-și că Nufărul Alb fusese arestat. Acum va începe cu 
laude. Șeful poliției se pregătea să le primească afișînd modes- 
tie. Doar Ibrahim și marele vizir Ali-pașa înţeleseseră că Murad 
îi caută nod în papură. 

— Îndrăznești a zîmbi, câine! spuse padișahul cu aer 
mieros. 

Crezînd că nu lui i se adresează, Suhar privi în jur. 

— Luaţi-i caftanul și aruncațţi-l în foc! 

Străjile se repeziră asupra lui. 

„Mă arestează, gîndi Suhar. Asta-i lucrătura lui Ali-pașa.” 

— Ești sigur că măcar acum Nufărul Alb e cel adevărat? 

„Nu mă arestează.” 

— Absolut, strălucitorule. Am chibzuit asupra lui pînă 
am găsit calea... 

— Asta nu mă interesează. Cine sînt complicii lui? 

— Nu știu. La cazne încă nu am îndrăz... 

— Nu știi? Sînt înconjurat de bicisnici. Pleacă! 

Suhar altfel visase întîlnirea cu padișahul. Părăsi încă- 
perea, gîndindu-se la vechile sale planuri de a fugi din imperiu. 

În anticameră îl opriră câțiva ofițeri și demnitari dornici să afle 
amănunte despre capturarea Nufărului Alb. Șeful poliției le turnă 
o poveste frumoasă, care nu prea stătea în picioare la o analiză 
temeinică. Aceeași pe care dorise a i-o oferi lui Murad. Și pe măsură 
ce vorbea chipul său oferea seninătate. Pe fețele ascultătorilor se 
citea numai admiraţie. Însă el vedea prost. Sub admiraţie se ascun- 
dea ironia. 

Ali și Ibrahim intuiră că nu-i momentul potrivit pentru 
a ridica problema Nufărului. Padișahul era în toane prea rele. Dar 
o făcură după prînz, cînd noul medic îi aplică aceleași tratamente 
cu sare. Băile ameliorară junghiurile lui Murad. Acum se putea 
sta de vorbă cu el. 

— Îi cerem lui Mircea-voievod ţinutul Dobrogii, grăi 
Ibrahim. 

— Fleacuri! îl repezi padișahul. Tu l-ai ceda în schimbul 
unui om? 

— Nu-i un om simplu. 

— Prostii! Ne răcim gura degeaba. 

— Mărite padișah! interveni Ali-pașa. Moartea Nufăru- 
lui ne aduce puţine foloase. Acum îl știm. Îi vom afla și complicii. 
Asta înseamnă că în viitor el nu mai cade cu ameninţare asupra 
secretelor noastre. Chiar dacă ghiaurul Mircea nu ne va ceda ţinu- 
tul Dobrogii, îl putem sili să plătească răscumpărarea cu aur mult. 
Imperiul are azi nevoie de aur. 

— Nu! Arestatul va fi decapitat. 

Cei doi înalți demnitari înțeleseră că orice stăruință e de 
prisos. Duseră mîinile la frunte, la gură și la piept, gata a se retrage. 


VA 


Prin Codrul Vlăsiei căzuseră frunzele. Pădurea părea 
îmbătrînită, somnoroasă și neprimitoare. În văzduh sumedenie 
de ciori cîriiau a zăpadă. La mînăstirea Snagovului picaseră oaspeți. 
Erau acolo Arad, Grama, Lorant, Gașpar, Carapelese, Ruk Spear, 

Bogdan, Andrei, Cîrstev, polonii Sadowski și Kapiek, bosniacul 
Kotormanici și rusul Savciuk. 

— Domnilor! grăi egumenul Lazăr impresionat de graba 
cu care veniseră tinerii cavaleri. Cred că s-a adunat aici toată floa- 
rea cavalerilor creștini din răsărit. Numele domniilor-voastre sînt 
rostite cu respect de-a lungul și de-a latul Europei. Ne mîndrim 
de cinstea ce ne-aţi adus-o. Unirea voastră pentru a-l scoate pe 
Nufărul Alb din mîinile turcilor seamănă a cruciadă. Știu că nu 
va fi ușor. Vieţile voastre vor intra curînd sub grea amenințare. 
Chiar de veţi ajunge la Adrianopole prea tîrziu, chiar dacă nu veţi 
izbîndi, un fapt rămîne plin de măreție: la necazuri oamenii sînt 
solidari între ei. 

— Sfinția-ta! interveni Arad. Împreună cu scutierii, sîn- 
tem douăzeci și unu de luptători. Nu mulți, dar nici puţini. De va 
lucra fiecare după cum îl taie capul, mi-e teamă că lucrurile nu 
vor merge prea bine. Avem nevoie de un conducător pe care să-l 
ascultăm cu orice preț. 

— Domnule! se amestecă Lorant, care pricepea româ- 
nește. Sinteţi un tînăr înțelept. Fără un conducător vom ajunge 
să ne certăm între noi sau să pierdem o groază de timp ascultind 
părerea fiecăruia. Aproape toți ne cunoaștem de pe la turniruri. 
Uneori am fost adversari, însă niciodată dușmani. Cum toți sîntem 
cam de aceeași forță, cred că e mai bine să tragem la sorți. 

— Mă iertaţi, cavalere Lorant, zimbi tînărul blond. lată 
că chiar de la început avem păreri diferite. Nu mă îndoiesc nici 
o clipă că oricare dintre noi ar fi un bun conducător, dar azi unul 
singur îi cunoaște bine pe turci. Cu ani în urmă a fost rob la ei. El 
le știe obiceiurile și limba mai bine ca oricare. E vorba de cavale- 
rul Spear. A-l alege pe el nu înseamnă să-i acordăm o favoare, ci o 
răspundere grea. Apoi, Ruk cunoaște româna, maghiara și limba 
slavilor. Doar el poate fi înțeles de toți. 

Lorant și Arad grăiseră în maghiară. Cîrstev, Sadowski, 
Kapiek, Kotormanici și Savciuk așteptară să li se traducă. La 

propunerea lui Cîrstev se ridicară cu toții, își uniră spadele și-i 
jurară lui Ruk totală ascultare. 

— Mișcarea noastră de-a latul Balcanilor pote fi obser- 
vată de garnizoanele turcești, vorbi Ruk onorat de încrederea 
acordată. Și asta nu-i totul. E nevoie să ne mișcăm iute. Ar fi păcat 
să ajungem prea tîrziu. Vom călări spre Caliacra. Acolo ne va lua 
o corabie, care va cobori cu noi pe mare pînă în dreptul orașului 
Adrianopole. Restul drumului îl vom continua călări. Cunosc bine 
locurile de la malul mării pînă la Adrianopole. Pe acolo sînt păduri 
cît vezi cu ochii. Aceeași corabie ne va aștepta în larg. Și acum la 
cai, domnilor! 

În vreme ce cavalerii se pregăteau de drum lung, Ruk 
Spear i se adresă egumenului: 

— Sfinţia-ta, știu că mulți achingii au căzut în luptele 
din Dobrogea. Avem nevoie de straie turcești. 

Lazăr îi dădu o scrisoare către comandantul din Calia- 
cra. Apoi încă una pe care cavalerul o ascunse zimbind. Douăzeci 
și unu de călăreți tăiară drum prin Codrul Vlăsiei spre miazăzi. 
Frunzele uscate pocneau scurt sub copitele cailor. 


VA 


La cîteva ceasuri după arestarea Nufărului Alb, secre- 
tarul lui Suhar trecu pe la fortăreața Deșli, dar nu intră acolo, ci 
în cazarma oștenilor, aflată în afara închisorii. Mînat de treburi, 
secretarul vizita adesea cazarma. Se interesă ca de obicei de nevoile 
păzitorilor, iar la plecare îi făcu un semn discret unuia dintre ei. 
Cui i-ar fi trecut prin minte că secretarul venise din îndemnul lui 
Fareddin? Întunericul cuprindea molcom împrejurimile. Secretarul 
și oșteanul se întilniră la marginea drumului ce ducea spre oraș. 

— Vrei să cîștigi cincizeci de ducați de aur? 

— Strălucitorule! bîigui omul. Niciodată nu mi-ai promis 
atît de mult. O fi o treabă peste puterile mele. 

— E foarte ușoară. Am la mine o cutie cu un praf verzui. 
Să-l torni în rația de apă a Nufărului Alb. 

— Nu în mîncare? 

— Nu. La supărare omul rar se atinge de ea. Însă apa nu 
o respinge nimeni. 

— Și cînd primesc banii? 

— Ca de obicei, după. 

În turn, comitele Staicu medită mult asupra situaţiei 
sale fără sorți de scăpare. Era clar că nu Fareddin îl trădase, fiindcă 
și viaţa lui ar fi fost în primejdie. Oricât încercă să priceapă cum 
ajunsese Suhar să-l descopere, nu reuși. Presupunea doar că întîm- 
plarea căzuse cu răutate asupra sa. Șeful poliției imperiale era prea 
neghiob, iar inteligentul Enver căzuse sub cuțitul său. 


VA 


Trecuse o noapte și o dimineaţă de la arestarea Nufăru- 
lui Alb. La fortăreața Deșli se împărțea mîncarea de prînz și cana 
cu apă. Un oblon mic, atât cât îi îngăduia trecerea unei străchini, 
se deschise în ușa comitelui. Staicu își luă rația. Oblonul căzu la 
locul său cu zgomot aspru. Tînărul nu luă seama la mîncare. În 
schimb îi era sete. Ridică micuța cană cu apă, dar privirile îi zăbo- 
viră mirate asupra unei răni de la încheietura mîinii. Pesemne, 
o crestătură de iatagan. Peste rană stăruia o pojghiță de pămînt. 
Poate că pămîntul se lipise de ea cînd căzuse sub apăsarea sluji- 
torilor lui Suhar. Apa nu era prea multă. Totuși, rana avea nevoie 
de îngrijiri. Turnă cîteva picături și începu să o spele. După cîteva 
clipe simţi o usturime cumplită. Parcă un cuţit îi răscolea carnea. 
Hotărît lucru, asta nu era durerea ce se arată de obicei la spălatul 
unei răni. Lăsă cana deoparte și începu să-și sugă rana. Scuipă și 
supse din nou, cuprins de o bănuială cumplită. 

— Otravă! exclamă. În tot Imperiul turcesc, un singur 
om are interesul să mor înainte de a fi luat la întrebări: Fareddin. 

Cu toată intervenţia sa rapidă, și cu toate că doza de 
apă fusese fără însemnătate, comitele își simţea mîna ca prinsă 
de flăcări. 

„Puternică otravă! chibzui. Am scăpat ca prin urechile 
acului, dar la ce-mi folosește!” 

Privi în jur. Ferestrele înguste ca și înălțimea la care se 
aflau nu-i putea oferi o cale de evadare. Cercetă ușa masivă și încă- 
perea complet goală. Nimic bun pentru el. Auzi pași pe coridor. 
Zgomotul zăvoarelor îl vesti că e căutat. Suhar, Ohran și trei sluji- 
tori voinici intrară în odaie. Dincolo de ușă rămaseră cîteva străji. 

— Ţi-a fost dor de mine, Suhar? întrebă Staicu, urmă- 
rind o idee. 

Șeful poliției imperiale rămase perplex numai o clipă, 
fiindcă în cea următoare grăi mieros: 

— Ai uitat cine sînt, cîine? Curînd o să-ți amintești. 

— Lasă prostiile, Suhar! În rang sînt mai mare decât 
tine. Văd că ţi-ai adus uneltele pentru cazne. La ce bun? Numele 
complicelui ţi-l pot spune și fără apăsarea lor. Iar dacă vreau să-l 
tăinuiesc, nu caznele îl vor scoate de la mine. Înainte de a-ţi da 
numele complicelui, aș dori să-ţi vorbesc între patru ochi. 

— N-am ce să vorbesc cu tine, cîine ghiaur! vorbi acesta 
cu dispreţ. 

— Fie! Atunci să trecem la cazne. La început voi pomeni 
ceva despre corăbierul Ascanio. 

Suhar simţi dintr-o dată că-i lipsește aerul. Ascanio era 
omul prin care își transportase averea la Genova și Florența. Dar 
de unde știa Nufărul Alb astfel de lucruri? O mărturisire a aces- 
tuia față de Ohran îl putea pierde. În prima clipă, hotări să rămînă 
singur cu arestatul și să-l ucidă. O lovitură de pumnal îi va închide 
gura ghiaurului pentru totdeauna. 

„Totuși, nu e bine, chibzui el. Chiar dacă voi spune că 
am fost atacat, Murad va fi atît de mînios încît mă va da pe mîna 
călăului. Cred că ghiaurul îmi propune un tirg. Să vedem ce vrea.” 

— Legaţi-l! 

Slujitorii se repeziră și-i prinseră mîinile în frînghii trai- 
nice. Staicu observă cu părere de rău cum i se năruie planul. Sperase 
că-i va smulge lui Suhar pumnalul de la șold, iar șeful poliției, sub 
amenințarea morții, îl va scoate din fortăreața Deșli. Erau singuri. 
Se cercetară din priviri. 

— Vorbește! rupse tăcerea Suhar. 

Staicu nu mai avea ce să-i spună, fiindcă urmărise un 
plan. Vorbi totuși. 

— Adineauri s-a încercat otrăvirea mea. Îţi închipui, 
Suhar, că dacă pieream, tu și Ohran nu ați fi găsit îndurare în fața 
sultanului. 

Demnitarul rise ca la o glumă bună. La Deșli, viața ares- 
tatului era în prea mare siguranță pentru a-și face griji. Staicu îi 
ghici gîndurile. De fapt i se citeau pe faţă. 

— Nu mă crezi? 

— Nu. 

— Atunci poruncește să fie cercetată apa din cană. 

— O voi face. Pentru asta ai dorit să rămînem singuri? 

— AI fi fost prea puţin, zimbi Staicu. Cel ce a încercat să 
mă otrăvească e Fareddin. Complicele meu. Așteaptă. Suhar! Nu mă 
întrerupe! Știu că ţi-ai scos averea din imperiu cu ajutorul geno- 
vezului Ascanio. Dar să nu-ţi faci griji. Pieirea ta nu-mi aduce mie 
nici un folos. Însă dacă mă încerci cu cazne, se schimbă lucrurile. 
Dacă padișahul ţi-ar cere să-i arăţi bunurile tale, ce te faci? Deci, să 
ne înțelegem, Suhar. Vreau un tratament bun și siguranţa că nu voi 
fi otrăvit. Tu n-ai s-o faci fiindcă răspunzi cu viața ta pentru mine. 

— Te pot scăpa, grăi iute Suhar. 

— Nu poți. Te-ar costa capul. Dacă îl prinzi și pe Fare- 
ddin, e o prostie să fugi din imperiu. Rangul tău de șef al poliției 
imperiale îți va aduce în cîțiva ani mai mult aur decit are sulta- 
nul. Nici o primejdie nu stă asupra ta. Ar fi o mare prostie să fugi. 
Negustorii imperiului sînt uimitor de bogaţi. Prin ce capeţi de la 
ei vei deveni cel mai bogat om al timpului. 

Demnitarul rămase pe gînduri. Ce spunea ghiaurul era 
numai adevăr. Acum știa și numele complicelui. Padișahul va recu- 
noaște că-și merită rangul. 

— Ohran! strigă cu asprime. 

— Poruncă, strălucitorule! intră comandantul în odaie. 

— Omul acesta a făcut mărturisiri. | le-am smuls numai 
cu ajutorul înțelepciunii. Complicele său e Fareddin. Ia cana asta 
cu apă și dă-o unui arestat! Să stai lîngă el după ce o bea! 

Nedumerit, Ohran luă cana și cobori însoțit de doi oșteni. 
Cînd reveni, chipul său era pămîntiu. 

— Nu înţeleg, biigui el. Arestatul a murit la picioarele 
mele. 

— În schimb înţeleg eu, ridică glasul Suhar. Păzeşti prost 
fortăreața, Ohran! Te-ai îngrășat, folosi cuvintele întrebuințate ade- 
sea de Ali-pașa. 

— Iertare, strălucitorule! îngăimă comandantul năuc. 

— Bine! Mă voi gîndi la asta. Să-i aduci Nufărului mîn- 
care din mâncarea ta și apă din apa ta! Să fii cu ochii în patru, Ohran! 


VA 


Urmat de douăzeci de slujitori, Suhar năvăli în palatul 
lui Fareddin, dar cuibul era gol. Abia acum înţelegea șeful poli- 
ției imperiale că fusese un mare nătărău. Oricine l-ar fi ţinut sub 
supraveghere pe Fareddin. El îl uitase, bucuros de captura făcută în 
cartierul comercial al orașului. Dădu cîteva porunci și porni către 
palatul sultanului. Murad era în toane bune. Afară se înseninase, 
iar nenorocitul de reumatism nu-l chinuia. Îl primi pe Suhar cu 
un zîmbet, lucru rar la el în ultimul timp. În fond șeful poliţiei își 
cîștigase bunăvoința padișahului prin arestarea Nufărului alb. 

— Te-ai dovedit vrednic, Suhar, îi grăi prietenos. Nu te 
știam prea isteț și asta mă miră. 

— Strălucitorule! căzu în genunchi demnitarul. Com- 
plicele Nufărului Alb e Fareddin. 

— L-ai arestat? 

— Nu. A fugit din oraș. Oamenii mei sînt pe urmele lui. 
Cine și-ar fi închipuit că tocmai el e trădătorul? vorbi precaut Suhar. 

— Deci el! murmură padișahul mai mult îngîndurat decît 
surprins. Bine! Să-l cauţi, Suhar! Să mi-l aduci viu! Va fi decapitat 
dimpreună cu Nufărul Alb. Iar tu vei sta la execuție alături de mine. 

Șeful poliției simţi că se sufocă de bucurie. Chiar marelui 
vizir i se îngăduia rar să stea lîngă padișah în timpul unei execuții. 
Asta însemna un mare favor. O dovadă că e în grațiile sultanului. 


VA 


Un bărbat în straie nu prea de soi trecu într-o dimineaţă 
prin imensul bazar din cartierul comercial al orașului Adriano- 
pole. Ziua călduţă la sfirșit de toamnă nu dădea prilej de mirare, 
fiindcă în valea fluviului Marița clima se dovedea aproape tot- 
deauna blîndă. Mulțimea cumpărătorilor creștea de la un ceas 
la altul. Încîntaţi, negustorii de mărunţișuri își lăudau mărfurile 
cu strigăte puternice. Bărbatul cu straie nu prea de soi zăbovi în 
faţa unuia ce vindea piepteni. Proprietarul pieptenilor își reținu 
o tresărire și-i făcu semn presupusului cumpărător să treacă în 
spatele tarabei. Grăiră amîndoi în bulgară. 

— Nufărul? Păi toată lumea știe că e închis în fortă- 
reața Deșli, vorbi în șoaptă negustorul de mărunțţișuri. Cine vrea 
să meargă acolo o ia prin poarta de miazăzi a orașului și face cam 
un sfert de ceas călare. Comandant la Deșli e Ohran. Execuţia Nufă- 
rului e hotărită pentru poimiîine. 

Bărbatul cu straie nu prea de soi părăsi bazarul. 


S 


Înnoptase. Nu era lună, dar nici întuneric adînc. Opt- 
sprezece achingii călăreau la spatele unui ofițer chipeș. Greu i-ar fi 
bănuit cineva că sînt ghiauri, chiar dacă o parte din ei erau blonzi. 

Greu, fiindcă și Imperiul turcesc avea destui oșteni blonzi. La poarta 
fortăreței Deșli, achingiii fură somaţi de străji. Ofiţerul strigă aspru: 

— Din porunca strălucitorului Suhar-pașa, vrem să mer- 
gem la comandantul Ohran. 

— Aveţi ordin scris? 

— Avem. 

Conducătorul gărzilor veni pînă lingă ofițer, luă din mîna 
acestuia ordinul scris și porni să citească la lumina unei făclii. 


Purtătorul acestei împuterniciri va fi ascultat și 
sprijinit de orice slujitor sau supus al imperiului. 

Șeful poliţiei imperiale, 

Suhar-pașa 


Aceasta era vechea împuternicire obținută cîndva de 
răposatul Enver. 

— Poftiţi, strălucirea-voastră! se înclină conducătorul 
gărzilor. 

Intrară cu toții într-o curte mai mult lungă decît lată. Ruk 
Spear, cel ce se ascundea sub frumoasa îmbrăcăminte de ofițer, 
arătă cu mîna spre Arad, Lorant, Gașpar și Carapelese. 

— Urmaţi-mă! porunci. Ceilalți rămîneţi pe loc! Iar tu 
condu-ne! i se adresă unui oștean din gardă. 

Descălecară. Omul porni înaintea lor, grijuliu să nu-l 
supere pe ofițer. Străbătură curtea. Un paznic le deschise altă ușă. 
Locuința comandantului era la parterul unuia dintre cele șase 
turnuri. Cum gradul său îl întrecea pe al ofițerului, comandantul 
fortăreței abia catadicsi să-i răspundă la salut. Vizitele la vreme 
de noapte totdeauna îl nemulțumeau. 

— Te-ai îngrășat, Ohran! spuse ofițerul cu glas trufaș. 
Te miști cam încet. 

Comandantul tăcu speriat. Oamenii lui Suhar nu prea 
țineau seama de rang și erau iuți la mînie. 

— Poruncește să-l aducă pe Nufărul Alb! continuă ofițe- 
rul. Am venit după el. Strălucitorul șef al poliției imperiale îl vrea 
pînă într-un ceas. Execuţia nu va mai fi poimîine, ci mîine în zori. 

— Aveţi ordin scris? 

— Avem. 

Comandantul citi vechea împuternicire a lui Enver și 
se încruntă. 

— Aici nu scrie nimic despre Nufărul Alb. 

— Ţi-am spus că te-ai îngrășat, Ohran! strigă ofițerul 
mînios. Te împotrivești unui ordin al strălucitorului stăpîn? 

— Lui nu, ci numai ţie, începu să-și iasă din pepeni 
comandantul. Trimite pe cineva să aducă un ordin clar. 

— Ohran! grăi ofițerul dulceag. Mă silești să te arestez. 
Iar odată căzut în dizgrație, nimeni nu te mai scapă. Recunoști 
iscălitura și pecetea stăpinului nostru? 

— Le recunosc, dar nu mi-e limpede. Dacă se întîmplă 
ceva cu Nufărul Alb eu răspund. Sînt comandant vechi și am văzut 
multe. 

— Aha! Nu cumva l-ai făcut scăpat pe ghiaur? Tu ești în 
stare de asta pentru un pumn de aur. Condu-mă să-l văd! Apoi voi 
trimite pe cineva să aducă alt ordin. 

— Așa, da! respiră ușurat Ohran fără să-i pese de insulte. 

Porniră spre turn. Patru oșteni mergeau în fața lor. Unul 
dintre ei deschise ușa odăii. Ridică o făclie. La lumina ei, ofițe- 
rul îl recunoscu pe comite. Cuţitele cavalerilor loviră în aceeași 
clipă. Comandantul și oștenii căzură, luaţi prin surprindere. Răz- 
biră cîteva strigăte înăbușite, ce greu ar fi putut ajunge pînă afară. 

Carapelese ridică făclia căzută pe jos. Uimit, comitele 
Staicu auzi vocea lui Ruk într-o românească limpede. 

— Vă legăm, domnule, pînă ieșim de aici. Să sperăm că 
vom scăpa cu bine. Sînt cavalerul Spear. 

Arad scoase din sîn o frînghie. Coborîră apoi pe scara în 
spirală, traversară curtea și ajunseră lingă poartă. 

— Urcaţi arestatul pe calul fără stăpîn! porunci ofițerul. 

Conducătorul gărzilor își întrerupse discuţia cu unul din- 
tre achingii, care era de fapt cavalerul Cîrstev, și întrebă cu mirare: 

— Strălucirea-voastră, unde-i comandantul? Numai la 
porunca lui deschidem poarta pentru arestat. 

— Vine îndată, îl liniști ofițerul. 

Cuţitele cavalerilor loviră aproape în același timp. 

„La naiba! gîndi Sadowski. E prima dată cînd lovesc pe 
cineva fără a-i cere să se apere.” 

Cei șase străjeri căzură. Strigăte de moarte sparseră liniș- 
tea de la Deșli. Pe ziduri se dădu alarma. Ea răzbi pină la cazarmă. 
Douăzeci și doi de călăreți se pierdură în întunericul nopţii. Oște- 
nii din gardă strigau agitați. Nu dispuneau de cai și încă nu știau 
ce se petrecuse. 

— Domnilor! strigă Ruk Spear spre tinerii săi însoțitori. 
La Adrianopole vestea va pica abia peste un ceas. Deci un avans 
bun pentru noi. Să profităm de el. 

Goneau în direcția mării aproape lipiți unii de alții. Aveau 
de străbătut drum lung. Pe cerul ușor vălurit de nori alburii, apă- 
reau ici-colo stele. Se apropia miezul nopții. Caii, obosiţi, călcau la 
pas domol. Ajunseră la o margine de pădure. Spear șuieră puternic. 
De prin împrejurimi îi răspunse un altul la fel. Cotae și Gogoașă 
ieșiră curînd în fața călăreţilor. 

— Totul e bine pe aici? întrebă Arad. 

— Totul. 

— Unde sînt caii noștri de schimb? 

— Aproape, răspunse Cotae. I-am ascuns lîngă un pîriu, 
însă nu era nevoie. Peste zi nu am văzut pe aici nici țipenie de om. 


S 


Într-o dimineaţă din primele zile ale lui decembrie, 
intrară la Snagov douăzeci și doi de călăreți. Văzîndu-l pe Staicu 
între ei, fața egumenului străluci de bucurie. Porunci să se întindă 

masă mare și, pentru prima dată după multă vreme, bău cot la cot 
cu Andrei și Carapelese pînă cînd își simţi genunchii parcă tăiați. 

— Domnilor! se bălăbăni el, susținut creștinește de grăsu- 
nul Sima. Domnul Ţării Românești mi-a dat poruncă să vă poftesc 
la Argeș îndată ce vă întoarceți. Cum drumul vostru s-a făcut cu 
folos, prevăd sărbătoare la curtea măriei-sale Mircea. 

— Noi mergem acasă, arătă comitele cu mîna spre sine 
și spre cavalerul Bogdan. Mîine vom fi la Argeș alături de voi. 

Dacă nu ar fi fost atît de cherchelit, egumenului i-ar fi 
plăcut să stea de taină cu vechiul său prieten. Să-i dea o seamă de 
veşti. Le amînă însă, cu acel optimism pe care-l au oamenii cam 
afumațţi: nu intrau zilele în sac, iar prilejuri de discuţii vor fi des- 
tule. Cu o ultimă sclipire de luciditate, își aminti ceva și-i aduse 
comitelui o frumoasă cutie din lemn de nuc. Staicu îi mulțumi 
pentru dar și i-o întinse cavalerului Bogdan. 

La puţină vreme, doi călăreţi ieșiră din Codrul Vlăsiei. 
Tăiară drum prin cîmpie, îndemnîndu-și caii la trap întins. Viîn- 
tul aspru le mîngâia feţele ușor încinse de puterea vinului și le 
limpezea gîndurile. Castelul cu zidurile sale roșcate apărea din 
ce în ce mai clar. Apele Prahovei înghețaseră pe lîngă maluri, iar 
bruma groasă dădea cîmpului o înfățișare mai tristă. O seamă de 
slujitori le ieșiră în cale. Staicu lepădă friul în mîinile unuia și zori 
spre odăile sale de la etaj. Majordomul alergă după el gâfiind greu. 
Un semn al stăpînului îl opri. Comitele simţea nevoia unui somn 
bun. Stăruia asupra sa o oboseală căreia nu-i dădea explicaţii. Pe 
coridoare cîțiva slujitori îl întimpinară. Le făcu un semn amical. Nu 
dorea să vadă pe nimeni. Singurul gînd era spre odihnă. Deschise 
ușa odăii sale și rămase înlemnit cu mîna pe clanță. Albă la chip ca 
pinza spălată la rîu, cu buzele într-un tremur ușor, cu un început 
de zimbet nesigur, Margareta ședea lipită cu spatele de căminul 
uriaş. Îl așteptase fără a spera prea mult că se va întoarce vreodată. 
Acum era doar la cîțiva pași, tras la față și palid. Îl văzuse intrînd în 
curtea castelului. Îi urmărise în gînd fiecare pas pe scări sau de-a 
lungul coridoarelor. Voia să alerge spre el. Să se agațe de umerii 

lui mari și să nu-i mai dea drumul. În ochii ei se vedea limpede 
tot ce era și în inimă. Dori să alerge spre el, însă ceva din privirile 
lui o opri. Nu era acolo nici o scînteie de bucurie, de surpriză, ci 
doar oboseală sau poate altceva ce îi scăpa ei. 

— Doamnă, sînt de neiertat, își reveni Staicu. Nu mă 
așteptam să vă găsesc aici. Ar fi trebuit să vă aduc un dar. 

— Aţi venit voi și-i mai mult decît speram. 

În cuvintele Margaretei, Staicu nu mai găsi ironia de altă- 
dată. Căldura glasului ei ar fi trebuit să-l trezească din amorțeală. 

— V-am așteptat mult. 

— Ca întotdeauna, zîmbi el. 

— Nu. Nu ca întotdeauna, îndrăzni Margareta, fiindcă 
mi-am dat seama că vă... că vă... 

— Știu, o întrerupse blind. Mă iubiţi, doamnă. Se vede 
în privirile voastre, continuă cu glas obosit și indiferent. 

„Nu mă iubește, tresări ea scuturată de un fior dureros. 
Nu m-a iubit niciodată, iar eu mă umilesc azi cum nu s-a umilit 
nici o femeie din neamul nostru. Ei bine...” 

Dar își înfrînă primul gînd, fiindcă altul îi veni în minte. 
Staicu nu o credea. 

— Vă iubesc de mult, strigă ea cu disperare în glas. Abia 
la Siret mi-am dat seama de asta. Adică, ceva mai devreme. Cred 
că v-am iubit totdeauna și numai o nerozie... 

— Oho! rise el cu blîndețe, însă la fel de indiferent. Știu 
că mă iubiţi, doamnă. Dar voi nu-l iubiți pe omul Staicu, ci pe 
cavalerul Staicu. Pe Nufărul Alb. Voi iubiți niște fapte de arme, nu 
omul. E de mirare că tocmai acum vă descoperiți dragostea pentru 
mine. Aţi fi avut timp în anii care au trecut. 

Margareta îl privi cu mânie abia reţinută. Îşi aruncă părul 
într-o parte cu o mișcare bruscă a capului. Firea ei de Mușatină 
aprigă nu putea îndura umilirea. 

— Atunci, cu bine, domnule! Mîine în zori voi pleca spre 
Siret. 

— Cu bine, doamnă! 

Rămas singur, Staicu se trînti pe așternutul alb așa 
îmbrăcat, dar curios, îi dispăruse oboseala. Privea cu stăruinţă un 
colţ al tavanului alb, iar gindurile nu se adunau între ele. Auzi un 
ciocănit ușor la ușă. Era cavalerul Bogdan. 

— Domnule, v-am adus cutia dăruită vouă de egumenul 
Lazăr. Aţi uitat-o la mine. 

— Mulţumesc! 

Rămas din nou singur privi cutia fără interes. O împinse 
într-o parte hotărît să adoarmă. Cutia alunecă pe podea și se des- 
chise. Două suluri mici, două scrisori căzură alături. Staicu le ridică 
și vru să le așeze pe masă. Tresări. Recunoscu scrisul energic al 
Margaretei. Porni să citească. Faţa lui, și așa palidă, păru că își 
pierde tot sîngele din ea. Mîinile sale puternice, care nu tremu- 
raseră niciodată, se biţiiau fără rost. Unele cuvinte ale scrisorii 
stăruiau în întreaga lui ființă ca niște strigăte puternice, repetate 
la nesfîrșit în ecouri. 


„Sfinția-ta, în ziua în care l-am părăsit pe 
Staicu mi-am dat seama că-l iubesc. Cred că îl iubeam 
de mult. Nu numai mîndria m-a oprit să mă întorc, ci 
și teama că el nu mă iubește. Dacă atunci, în zorii zilei, 
cînd trăsura mă aștepta gata de drum, el mi-ar fi poruncit 
să nu plec, sînt sigură că i-aș fi căzut la picioare. Am tot 
sperat că soțul meu va veni după mine...” 


Margareta ședea lingă fereastră. Ușa odăii sări în lături 
ca lovită de o pală de vînt. Cu scrisoarea în mînă, Staicu rămase 
lingă ușă. Ochii săi în flăcări vorbeau pentru el. Porni spre ea domol 
parcă speriat că o va pierde în clipa următoare. Mîinile ei încre- 
meniseră. Pe buze îi juca un început de zimbet, palid ca o părere. 
Braţele lui o cuprinseră atît de puternic, încît Margareta simţi vag 
că se va sufoca. Și tot vag îi trecu prin minte că nimeni nu murise 
vreodată dintr-o îmbrăţișare. Alte gînduri nu o mai cercară, fiindcă 
se lăsă în brațele lui cu tot focul îndelungatei așteptări. 

VA 


La Argeș era sărbătoare. O vesteau steagurile multe ridi- 
cate pe ziduri, ca și trimbiţele sau cornurile ce sunaseră puțin după 
răsăritul soarelui aspru de iarnă. În sala cea mare, domnul Ţării 
Românești se așezase pe tron. Purta frumoasa coroană de aur în 
cinci colțuri. Alături de el se aflau doamna Mara, tînăra castelană 
Margareta de Prahova, Irina de Dobrogea, comitele Staicu, comitele 
Dragomir de Dîmboviţa, cîțiva cavaleri ai Ordinului Basarab, curteni 
și înalți demnitari. Feţele radioase ale soților Staicu îi smulseră 
un zimbet lui vodă. Pe o masă din fața tronului, învelită cu pluș 
negru, scînteiau treisprezece spade, ale căror mînere cu lucrătură 
măiastră în aur și pietre scînteietoare atrăgeau privirile tuturor. 

— Domnilor! se ridică vodă. S-au strîns aici o seamă de 
cavaleri vestiți. Poate cei mai buni din toată Europa. Ei au adus 
mari servicii Ţării Românești. Cinstindu-i azi pe ei, ne cinstim pe 
noi. Comite Staicu, îngenuchează! 

Trimbiţele porniră să sune pe ziduri. Domnul Ţării Româ- 
nești luă prima spadă și atinse pe rînd umerii tînărului cu latul 
ei grăind solemn: 

— Din mila lui Dumnezeu și din voia noastră te înnobi- 
lăm pe viață cu Ordinul Basarab. Ridică-te, cavalere Staicu! Ordinul 
Basarab nu se transmite din tată în fiu, ci se capătă prin merite 
mari. 

Mîna Margaretei o strînse pe a doamnei Mara atît de 
puternic, încît aceasta o privi mirată și-și reținu un zîmbet. Comi- 
tele sărută dreapta lui vodă, apoi spada. Cavalerii Ordinului Basarab 
Manea și Bogdan îi înveliră umerii cu mantia vestitului ordin. Pe 
pieptul ei era ţesută în fir de aur stema Țării Românești. Urmă 
la rînd Ruk Spear, apoi Arad, cu care se petrecu un fapt uimitor. 

— Îngenuchează, tinere Ioan! porunci vodă. 

— Ştiaţi? biigui blondul. 

— De mult, zimbi domnul ţării. Ești leit fratele nostru 
Dan-voievod. 

Roșie pînă în virful urechilor, Irina de Dobrogea prinsese 
în pumnul ei mic o bucată din rochia Margaretei și o strîngea din 
toate puterile. Înțelegătoare, dar înspăimâîntată, castelana de Pra- 
hova încercă zadarnic să-și ascundă genunchii dezveliți într-o clipă. 


S 


Trecuse iarna. Într-o zi de mai, după ce festivitățile şi 
discursurile plictisitoare se încheiaseră cu bine, doi bărbaţi încă 
tineri, frumoși, cam de aceeași statură, ședeau pe terasa unei case 
din Sibiu, la o cupă devin de Tirnave. Păreau doi prieteni obișnuiți. 

— Pe ce se întemeiază cererile voastre, serenissime? 
întrebă Sigismund de Luxemburg. 

— Pe drepturi vechi, măria-ta, răspunse domnul Ţării 
Românești. Ducatele Amlașului și Făgărașului totdeauna au fost 
ale noastre, iar marea lor populaţie o formează românii. Părinții 
mei s-au războit adesea cu regatul Ungariei pentru ele, dar azi nu 
războiul trebuie să hotărască, ci dreptatea. 

În vorbele blînde ale voievodului român, Sigismund intui 
o mică urmă de ameninţare cu război. Însă lui nu-i convenea un 
război sau a pierde prietenia marelui domn de la Dunărea de Jos, 
fiindcă asta ar fi însemnat drum liber al turcilor spre regatul Unga- 
riei. Hotărît lucru, Mircea știa cînd și ce să ceară. 

— Serenissime! grăi el cu aceeași blîndețe. Vom întocmi 
actele de reîntoarcere a ducatelor în stăpînirea Țării Românești. 
Peste două săptămîni puteți aduce oștile voastre la granițele lor. 

— Le-am adus, zimbi vodă. 

— Erați sigur că ne învoim? păru să se încrunte 
Sigismund. 

— Eram sigur de marea voastră înţelepciune, răspunse 
Mircea, cu fineţea unui diplomat. 

Ridicară cupele și se priviră cu admiraţie rău ascunsă. 
Prevedeau amîndoi o lungă prietenie între ei. 

Sub apăsarea vîntului slab, florile piersicilor din curte 
își lepădau rochiile ca miresele în noaptea nunții. Parcă, sfioase, 
parcă în mici ezitări. 


SFÎRȘIT 

